Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] [[ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 20-2-2019 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της Π΄ συνεδριάσεώς του, της Τετάρτης 20 Φεβρουαρίου 2019, σε ό,τι αφορά την ψήφιση στο σύνολο του σχεδίου νόμου: «Δοκιμασία προσόντων και συμπεριφοράς υποψήφιων οδηγών και οδηγών για τη χορήγηση αδειών οδήγησης οχημάτων, άλλες διατάξεις για τις άδειες οδήγησης και λοιπές διατάξεις»]] Πριν εισέλθουμε στη συζήτηση των προγραμματισμένων για σήμερα επικαίρων ερωτήσεων, έχω την τιμή να ανακοινώσω στο Σώμα το δελτίο επικαίρων ερωτήσεων της Παρασκευής 22 Φεβρουαρίου 2019. Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 363/18-2-2019 επίκαιρη ερώτηση του Βουλευτή Καβάλας της Νέας Δημοκρατίας κ. Νικολάου Παναγιωτόπουλου προς τον Υπουργό Ναυτιλίας και Νησιωτικής Πολιτικής, με θέμα: «Παράταση μίσθωσης κτηριακών εγκαταστάσεων σε Ναυτικό Όμιλο Καβάλας (ΝΟΚ) και Όμιλο Θαλασσίων Αθλημάτων Καβάλας (ΟΘΑΚ)». 2. Η με αριθμό 358/15-2-2019 επίκαιρη ερώτηση του Βουλευτή Αρκαδίας της Δημοκρατικής Συμπαράταξης κ. Οδυσσέα Κωνσταντινόπουλου προς τον Υπουργό Εσωτερικών, με θέμα: «Σε ποιο στάδιο βρίσκεται η υλοποίηση του έργου προσέλκυσης επισκεπτών στη λίμνη Λάδωνα, ύψους 1.289.618 ευρώ;». 3. Η με αριθμό 368/18-2-2019 επίκαιρη ερώτηση του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Γιάννη Δελή προς τον Υπουργό Παιδείας, Έρευνας και Θρησκευμάτων, με θέμα: «Η κατάσταση στον τομέα της ειδικής αγωγής και εκπαίδευσης μετά την ψήφιση του νόμου 4547/2018 για τις Νέες Δομές». 4. Η με αριθμό 357/13-2-2019 επίκαιρη ερώτηση του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Περιβάλλοντος και Ενέργειας, με θέμα: «Καθυστέρηση αποκατάστασης ανισοτήτων σε επαγγελματίες αγρότες /ιδιοκτήτες φωτοβολταϊκών σταθμών». Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 364/18-2-2019 επίκαιρη ερώτηση του Βουλευτή Αχαΐας της Νέας Δημοκρατίας κ. Ανδρέα Κατσανιώτη προς τον Υπουργό Παιδείας, Έρευνας και Θρησκευμάτων, με θέμα: «"Κλειστές" και αδιαφανείς διεργασίες για το Ελληνικό Ανοικτό Πανεπιστήμιο». 2. Η με αριθμό 369/18-2-2019 επίκαιρη ερώτηση του Βουλευτή Αχαΐας του Κομμουνιστικού Κόμματος Ελλάδας κ. Νικολάου Καραθανασόπουλου προς τον Υπουργό Περιβάλλοντος και Ενέργειας, με θέμα: «Να μην εγκατασταθεί από τη ΔΕΗ αιολικό πάρκο πάνω από το Μαρμάρι Εύβοιας». 3. Η με αριθμό 372/18-2-2019 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Εσωτερικών, με θέμα: «Άμεση αποκατάσταση των ζημιών που προκλήθηκαν από τις καταστροφικές πλημμύρες στον Νομό Χανίων, Ρεθύμνου και περιοχές του Νομού Ηρακλείου και στήριξη και αποζημίωση των πληγέντων». 4. Η με αριθμό 279/15-1-2019 επίκαιρη ερώτηση του Βουλευτή Ηρακλείου της Δημοκρατικής Συμπαράταξης κ. Βασιλείου Κεγκέρογλου προς τον Υπουργό Ναυτιλίας και Νησιωτικής Πολιτικής, με θέμα: «Άμεσες ενέργειες για να ενταχθεί η Κρήτη στο Μεταφορικό Ισοδύναμο». Κυρίες και κύριοι συνάδελφοι, εισερχόμαστε στη συζήτηση των ΕΠΙΚΑΙΡΩΝ ΕΡΩΤΗΣΕΩΝ Θα ξεκινήσουμε με την πρώτη με αριθμό 1996/28-9-2018 ερώτηση του κύκλου αναφορών και ερωτήσεων της Βουλευτού Β΄ Αθηνών του Συνασπισμού Ριζοσπαστικής Αριστεράς κ. Χαρούλας (Χαράς) Καφαντάρη προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «Με μηδενική επικουρική παροχή οι συνταξιούχοι της Εθνικής Τράπεζας από τον Νοέμβρη του 2017». Στην ερώτηση θα απαντήσει ο Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης κ. Πετρόπουλος. Ορίστε, κυρία Καφαντάρη, έχετε τον λόγο.
Κύριε Πρόεδρε, κύριοι Υπουργοί, καλημέρα σας. Απευθύνομαι στο Υπουργείο Εργασίας και στον παρόντα Υπουργό κ. Πετρόπουλο, για άλλη μια φορά, για ένα μεγάλο ζήτημα το οποίο έχει δημιουργηθεί με τους συνταξιούχους της Εθνικής Τράπεζας, σχετικά με τη μηδενική επικουρική παροχή από τον λεγόμενο ΛΕΠΕΤΕ, τον λογαριασμό που αφορούσε την επικούρηση στους συνταξιούχους και εργαζόμενους στην Εθνική Τράπεζα. Η επαναφορά του θέματος γίνεται με βάση την ερώτηση που καταθέσαμε σαράντα Βουλευτές του ΣΥΡΙΖΑ από το φθινόπωρο σχετικά με το εν λόγω θέμα. Το έχουμε ξανασυζητήσει το ζήτημα εδώ σε διαδικασία επίκαιρης ερώτησης. Όμως, κύριε Υπουργέ, το πρόβλημα παραμένει. Οι συνταξιούχοι της Εθνικής Τράπεζας - γύρω στις δεκαεξίμισι χιλιάδες δικαιοπάροχοι - είναι με μηδενική επικουρική παροχή από τον Νοέμβρη του 2017- τόσους μήνες! - ενώ οι εργαζόμενοι που έχουν μείνει στον εν λόγω λογαριασμό - περίπου τέσσερις χιλιάδες - δεν ξέρουν πού πηγαίνουν οι εισφορές τους. Βέβαια, όπως είχαμε συνομολογήσει, πρόκειται για μία διμερή σχέση εργαζόμενων - συνταξιούχων και διοίκησης της Εθνικής Τράπεζας με βάση τη δημιουργία αυτού του αλληλόχρεου λογαριασμού από το 1949. Όμως, επειδή το πρόβλημα είναι σοβαρό και γνωρίζω και την ευαισθησία του Υπουργείου - την έχει δείξει, άλλωστε, σε μια σειρά τομείς για τους εργαζόμενους, για τους συνταξιούχους κ.λπ. - πιστεύω ότι και η δική σας πρόθεση είναι να δοθεί κάποια λύση. Βέβαια, δεν μπορώ να μην επαναλάβω, επειδή μας ακούει κόσμος - μπορεί οι συνταξιούχοι και οι εργαζόμενοι να το γνωρίζουν - ότι όσον αφορά τον εν λόγω λογαριασμό ΛΕΠΕΤΕ, με βάση τον ν.3371/2005 οι ασφαλισμένοι ασφαλίζονται απευθείας στο τότε ΙΚΑ - ΕΤΕΑΜ, οπότε αυτός ο λογαριασμός δεν έχει εισφορές, δεν έχει έσοδα και έχει φθάσει στο σημείο στο οποίο είναι σήμερα, να έχει μεταβληθεί σε ένα κλειστό σχήμα. Γνωρίζω - το επαναλαμβάνω - το ενδιαφέρον και τις προσπάθειες που γίνονται. Γνωρίζω ότι γίνονται επαφές και με την πλευρά της διοίκησης αλλά και με τους συνταξιούχους. Είναι γνωστό ότι είναι σε μεγάλη αναστάτωση οι συνταξιούχοι της Εθνικής Τράπεζας. Γνωρίζω ότι, δυστυχώς, κυκλοφορούν απόψεις, φήμες, υπάρχει παραπληροφόρηση. Συνεπώς σε όλα αυτά τα ζητήματα πρέπει να δοθούν κάποιες απαντήσεις. Θα ρωτούσα, λοιπόν, επειδή το κυρίαρχο και το σημαντικό είναι η τράπεζα να είναι εντάξει, όσον αφορά τις υποχρεώσεις της απέναντι στον εν λόγω λογαριασμό και στους εργαζόμενους και συνταξιούχους, τα εξής: Τι καινούργιο υπάρχει - αν θέλετε - σε σχέση με αυτό; Τι σκέφτεστε να κάνετε; Και τονίζω για άλλη μια φορά ότι είναι ένα ζήτημα διμερές μεταξύ της εργοδοσίας, της τράπεζας και των εργαζόμενων και συνταξιούχων από την άλλη μεριά, το οποίο αυτό το διάστημα δεν λύθηκε. Το πρόβλημα είναι σοβαρό και παραμένει. Υπάρχουν άνθρωποι οι οποίοι βρίσκονται σε τραγική οικονομική κατάσταση, γιατί - σημειώνω - αυτή η επικουρική παροχή μπορεί να ήταν και το 40% περίπου της συνολικής συνταξιοδοτικής παροχής. Οπότε, καταλαβαίνετε ότι ήταν ένας προγραμματισμός ζωής, διότι υπάρχουν υποχρεώσεις, δάνεια, κάρτες, σπουδές παιδιών, στεγαστικά δάνεια και όλα αυτά. Βγαίνει, λοιπόν, ο οικογενειακός προϋπολογισμός έξω κατά πολύ, με δυσμενή συνέπεια για το οικογενειακό εισόδημα και γενικότερα. Τι σκέφτεστε, λοιπόν, να κάνετε και τι πρωτοβουλίες - πιθανόν - είστε διατεθειμένος να πάρετε, κύριε Υπουργέ;
Τον λόγο έχει ο Υπουργός Εργασίας, Κοινωνικής Ασφάλισης και Κοινωνικής Αλληλεγγύης κ. Πετρόπουλος.
Ευχαριστώ, κύριε Πρόεδρε. Η σημερινή ερώτηση της κ. Καφαντάρη είναι μάλλον η τέταρτη σχετική. Δεν θα επανέλθω σε όσες απαντήσεις έχω ήδη δώσει. Όμως, εκείνο που κυριαρχούσε σε όλες μου τις τοποθετήσεις είναι ο σεβασμός στη συλλογική αυτονομία και στον ρόλο που πρέπει να παίζουν οι συνδικαλιστικές οργανώσεις, που πρέπει να διαφωτίζουν, να συνενώνουν τους εργαζόμενους, να κατευθύνουν προς το κοινό καλό τη δυναμική που μπορεί να εκφράσουν. Δεν το είδαμε αυτό. Έτσι, η Κυβέρνηση, αφού πέρασε τόσος καιρός, πράγματι βρίσκεται σε μία δυσμενή θέση ως προς το ότι δεν έχει εκείνη την υποστήριξη που θα ανέμενε κανείς λογικά να έχει μία κυβέρνηση που θέλει να δώσει λύση στο πρόβλημα. Και επειδή προσφάτως έγινε πολλή κουβέντα ότι καθιερώσαμε τον κατώτατο μισθό ερήμην της ΓΣΕΕ και των ισχυρών δυνάμεων του συνδικαλιστικού κινήματος, που τάχα θα έκαναν κάτι διαφορετικό απ' ό,τι κάνουμε εμείς μόνοι μας, ιδού μπροστά η ευθύνη όλων να εκφράσουν, επιτέλους, άποψη και θέση για τη λύση του προβλήματος στον ΛΕΠΕΤΕ. Η Κυβέρνηση έχει διατυπώσει τη βούλησή της για τη λύση του προβλήματος. Δεν μένουμε πια στο να εκφράσουμε τη βούληση. Δώσαμε αρκετό χρόνο στο να εκφραστούν αυτές οι πρωτοβουλίες. Θεωρώ ότι έχουν ωριμάσει αρκετά τα πράγματα, γιατί έχει φτάσει ο κόμπος στο χτένι και έχει σπάσει πια και το χτένι και ο κόμπος και πρέπει να παρθούν οι πρωτοβουλίες που ήδη, κυρία Καφαντάρη, με πολλούς τρόπους είχα προαναγγείλει, όμως δεν προχωρούσα αναμένοντας τη στήριξη των εργαζομένων. Πληροφορήθηκα ότι περίπου χίλια εκατό άτομα έχουν συγκεντρώσει υπογραφές κάτω από κείμενο με την απαίτηση να μην παρέμβει ο υποφαινόμενος και με προσωπικές επιθέσεις εναντίον μου να μην τολμήσω να ασχοληθώ με τον ΛΕΠΕΤΕ. Είναι δεκαεξίμισι χιλιάδες οι συνταξιούχοι. Περιμένω από τους υπόλοιπους δεκαπέντε χιλιάδες να εκφράσουν άποψη. Δεν γίνεται η Κυβέρνηση να θέλει να προχωρήσει, να δώσει λύση και στο τέλος να μας μέμφονται γιατί πάμε να δώσουμε ή γιατί θα δώσουμε τη λύση αυτή. Περιμένω - το τονίζω επειδή είναι δημόσιο το Βήμα και το πιο επίσημο για τη συζήτηση εξόχως σοβαρών θεμάτων αυτό της Βουλής - από τους υπόλοιπους εργαζόμενους να νοιαστούν και να συγκεντρώσουν σε ένα κείμενο υπογραφές, αν πραγματικά θέλουν να προχωρήσει η Κυβέρνηση στη μόνη λύση που εκείνη μπορεί να δώσει. Και αυτή η λύση είναι να αναλάβει το δημόσιο σύστημα επικουρικής ασφάλισης να καταβάλει στους συνταξιοδοτούμενους από τον ΛΕΠΕΤΕ - δεν καταργούμε τον ΛΕΠΕΤΕ - την παροχή που έχει υποχρέωση η πολιτεία να καταβάλει. Και αυτή είναι η επικουρική σύνταξη που χορηγείται σε κάθε πολίτη στο δημόσιο σύστημα κοινωνικής ασφάλισης. Οι διαδικασίες που υπάρχουν ενώπιον των δικαστηρίων, δεν καταργούνται. Το τι θα πουν τα δικαστήρια είναι υπόθεση της δικαιοσύνης. Δεν παρεμβαίνουμε σε αυτό, παρά μόνο στο μέρος που αφορά τη δυνατότητα παρέμβασής μας, παρ' όλο που οι υπηρεσίες του Υπουργείου Εργασίας και Κοινωνικής Ασφάλισης διαχρονικά εξέφραζαν την άποψη ότι δεν τους αφορά. Όλες οι προηγούμενες κυβερνήσεις, κυρία Καφαντάρη, είχαν μία επιστολή που έστελναν μονότονα για το θέμα: «Δεν είναι θέμα που αφορά την κυβέρνησή μας». Αυτό έλεγαν. Και μιλώ για τις προηγούμενες κυβερνήσεις. «Είναι θέμα το οποίο δεν εποπτεύεται καν από το Υπουργείο Εργασίας. Δεν εποπτεύει καν το ΛΕΠΕΤΕ». Αυτή ήταν η θέση. Και ήταν οι κυβερνήσεις του ΠΑΣΟΚ και της Νέας Δημοκρατίας που το έλεγαν αυτό. Επομένως, επειδή ακούω και από την Ελάσσονα Αντιπολίτευση, αλλά και από τη Νέα Δημοκρατία, να μας μέμφονται γιατί δίνουμε τη λύση, αυτοί θεωρούσαν ότι ποτέ δεν είχαν την αρμοδιότητα να το κάνουν. Εμείς βάζουμε τα χέρια μες στα κάρβουνα να βγάλουμε τα κάστανα. Θα το κάνουμε. Τις επόμενες μέρες θα γίνει συνάντηση με τους εμπλεκόμενους φορείς. Θα κληθούν να υποστηρίξουν τη μόνη λύση που η Κυβέρνηση μπορεί να δώσει θεσμικά και νομικά. Δεν παρεμβαίνουμε στον ΛΕΠΕΤΕ, δεν καταργούμε τις υπάρχουσες αντιδικίες, ό,τι πουν τα δικαστήρια. Αυτή είναι η δική μας επιλογή και αυτό θα υποστηρίξουμε.
Τον λόγο έχει και πάλι η κ. Καφαντάρη.
Θα συμφωνήσω μαζί σας, κύριε Υπουργέ, ότι αυτή η Κυβέρνηση αναλαμβάνει να δώσει λύση σε μία σειρά από ζητήματα σε διάφορους τομείς, που άλλες κυβερνήσεις στο παρελθόν και σε διαφορετική οικονομική κατάσταση της χώρας δεν τόλμησαν να λύσουν. Και το πρόβλημα το συγκεκριμένο, που συζητάμε σήμερα, δηλαδή ο λογαριασμός επικούρησης, ο ΛΕΠΕΤΕ, ήταν γνωστό ότι κάποια στιγμή θα καταλήξει εδώ που καταλήγει. Θα συμφωνήσω, λοιπόν, σε αυτό. Οφείλουμε - επιτρέψτε μου - όντως να δώσουμε μία λύση, όπως δίνουμε λύσεις σε μία σειρά από ζητήματα χρονίζοντα. Υπήρχαν οι απόψεις όλο αυτό το χρονικό διάστημα - και το λέω γιατί τυχαίνει να προέρχομαι από τον εν λόγω χώρο, υπήρξα τραπεζοϋπάλληλος επί πολλά χρόνια στην Εθνική συγκεκριμένα - που έλεγαν από την πρώτη στιγμή να παρέμβει η Κυβέρνηση για να λύσει το ζήτημα. Και όσον αφορά αυτό που είπατε ότι, ενώ υπάρχει η βούληση από την πλευρά της Κυβέρνησης να παρέμβει, υπάρχουν κάποιοι που λένε, «όχι, να μην παρέμβει», αυτό είναι ένα γεγονός. Είναι, όμως, γεγονός και από την άλλη μεριά ότι η οικονομική κατάσταση της πλειοψηφίας των συνταξιούχων είναι πάρα πολύ κακή και οι δεκαέξι, δεκαεπτά μήνες - επιτρέψτε μου - δεν είναι λίγοι. Πρέπει, πραγματικά, να δοθεί μία λύση. Έγιναν διάφορες κινητοποιήσεις όλο αυτό το χρονικό διάστημα. Υπάρχουν κάποιοι που φωνάζουν. Υπάρχει, όμως, και η σιωπηλή πλειοψηφία, κύριε Υπουργέ, των συνταξιούχων οι οποίοι θέλουν μία λύση γιατί το πρόβλημα έχει φτάσει πραγματικά σε αδιέξοδο, θα έλεγα, για την οικονομική τους κατάσταση. Χαίρομαι που ακούω ότι θα πάρετε αυτή την πρωτοβουλία - είναι κάτι που λέγαμε από πάρα πολύ καιρό, τώρα φαίνεται έχει ωριμάσει πλέον - να συναντηθούν τα μέρη - να το πω έτσι - ούτως ώστε να βρεθεί μία λύση. Αυτό, όμως, το οποίο θέλω να πω, κύριε Υπουργέ, είναι ότι αυτό πρέπει να γίνει σύντομα, γιατί η σιωπηλή πλειοψηφία πραγματικά θέλει λύση. Και υπάρχει και η διαδικασία που αυτή η σιωπηλή πλειοψηφία - να το πω έτσι - προσπαθεί να συντονιστεί και να απαιτήσει, να ζητήσει δημόσια από σας - εννοώ από το Υπουργείο - να δοθεί κάποια λύση, διασφαλίζοντας πρώτα από όλα το κύριο, ότι η τράπεζα οφείλει να πληρώσει, διότι δεν μιλάμε για επιβάρυνση συνολικά του δημόσιου ασφαλιστικού συστήματος με τους δεκαεξίμισι χιλιάδες δικαιοπάροχους του ΛΕΠΕΤΕ. Πρέπει και ο εργοδότης - η Εθνική Τράπεζα στην λόγω περίπτωση - να καταβάλλει για ένα μεγάλο χρονικό διάστημα - να μην πω σε μόνιμη βάση - αυτά τα οποία οφείλει να καταβάλλει. Από εκεί και πέρα, πιστεύω ότι, αν η πρωτοβουλία παρθεί γρήγορα, το αποτέλεσμα θα είναι θετικό, γιατί από το μηδέν που εισπράττουν οι συνταξιούχοι της Εθνικής εδώ και τόσους μήνες - δεκαεπτά μήνες - η λύση θα είναι μια ανακούφιση. Αυτό ήθελα να πω και επιμένω στο ότι ο εργοδότης οφείλει, τέλος πάντων, να καταβάλει αυτά τα οποία του αντιστοιχούν στην όποια λύση δοθεί. Ευχαριστώ.
Προτού σας δώσω τον λόγο, κύριε Υφυπουργέ, κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα έξι μαθητές και μαθήτριες και τρεις εκπαιδευτικοί συνοδοί τους από το Γενικό Λύκειο Ακρωτηρίου Χανίων. Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Δεν βλέπετε πολλούς Βουλευτές, γιατί είναι η διαδικασία του κοινοβουλευτικού ελέγχου, όπου οι Βουλευτές υποβάλλουν ερωτήσεις στους αρμόδιους Υπουργούς. Οι Υπουργοί έρχονται, είναι εδώ και απαντούν. Παρακαλώ, κύριε Υφυπουργέ, έχετε τον λόγο.
Ευχαριστώ και πάλι, κύριε Πρόεδρε. Κυρία Καφαντάρη, θέλω πάντα να είμαι σαφής, γιατί άκουσα να λέτε για το τι οφείλει να καταβάλει η Εθνική Τράπεζα. Η ρύθμιση που θα κάνουμε είναι στο πλαίσιο του δημόσιου συστήματος κοινωνικής ασφάλισης ως προς το επικουρικό. Αυτό δεν είναι όλα όσα η τράπεζα δεσμεύεται από τις δικές της συμφωνίες να καταβάλει και δεν είναι δυνατόν σε ιδιωτική σφαίρα συμφωνιών η Κυβέρνηση να παρέμβει νομοθετικά. Αυτή είναι μια άλλη διαδικασία των συλλογικών διαπραγματεύσεων και δεν θα παρέμβουμε σε αυτό και, κυρίως, όταν ήδη έχει αχθεί στα δικαστήρια η σχετική διαφορά. Επειδή ακούμε ο καθένας να κάνει έναν λογαριασμό ανάλογα με τα μέτρα του - και δεν εννοώ εσάς, αλλά ακούω διάφορους να βγάζουν διάφορα ποσά - είναι σαφές αυτό που λέω, γιατί μετά, αφού θα έχει εξασφαλιστεί αυτή η παροχή, μπορεί πάλι να ακούω διαμαρτυρίες, γιατί είναι τόσα και δεν είναι άλλα. Δεν ξέρω τι έχει ο καθένας στο μυαλό του. Αυτό που θα υπάρξει είναι ό,τι λέει ο νόμος για το ΕΤΕΑΕΠ με βάση την εισφορά που έχει καταβληθεί και το εισόδημα, τον μισθό που είχε κάθε εργαζόμενος στο παρελθόν. Αυτή είναι η διαδικασία. Αυτό είναι μια παροχή που δεν εκποιεί, δεν καταργεί το δικαίωμα για την παραπάνω παροχή που προκύπτει από το ΕΤΕΑΕΠ, αν πραγματικά τα δικαστήρια αποφανθούν ότι υπάρχει μεγαλύτερη υποχρέωση σε τέτοια παροχή. Διότι τα θέματα κρίνονται κάτω από διαδικασίες που δεν θέλω λεπτομερώς να αναπτύξω, όταν υπάρχει σύγκρουση δικαιωμάτων και συμφερόντων με βάση τους κανόνες που διέπουν τη διαχείριση αυτών των αντιθέτων συμφερόντων. Γι' αυτόν τον λόγο, για όλο το προηγούμενο διάστημα απηύθυνα την έκκληση προς την τράπεζα και το σωματείο να καθίσουν να συζητήσουν και να βρουν τη λύση. Είχα πει να καθίσουν να ξενυχτίσουν, να μη πιουν νερό, να μη φάνε ψωμί και να βρουν τη λύση.
Από την πρώτη τοποθέτησή σας το είχατε πει αυτό.
Από την πρώτη τοποθέτησή μου αυτό είχα πει. Αυτός είναι ο κανονικός χώρος επίλυσης συλλογικών διαφορών στον χώρο της εργασίας. Η δική μας Κυβέρνηση ποτέ δεν θα παρέμβαινε και δεν θα παρέμβει εκεί και δεν θα το κάνει ούτε τώρα. Δεν αποτελεί παρέμβαση η δική μας πρωτοβουλία στη σφαίρα αυτής της συλλογικής αυτονομίας. Δεν καταργούμε ούτε το δικαίωμα ούτε τη διαφορά. Η διαφορά υπάρχει. Πώς θα επιλυθεί είναι άλλη ιστορία. Θα επιλυθεί στο πλαίσιο του συστήματος με το οποίο επιλύονται οι συλλογικές διαφορές εργασίας. Εμείς θα κάνουμε αυτό που ανήκει στη δική μας σφαίρα ευθύνης, να χορηγούμε την επικουρική σύνταξη, γιατί είναι υποχρεωτική και παραμένει - ευτυχώς - υποχρεωτική η επικουρική ασφάλιση ως δημόσιο σύστημα που παρέχεται σε όλους τους πολίτες και στο επίπεδο αυτό θα δώσουμε αυτή την παροχή, που δεν καταργεί το άλλο δικαίωμα, αν υπάρχει και στον βαθμό που θα κριθεί ότι υπάρχει. Βεβαίως, η ολοκλήρωση αυτής της διαφοράς θα επέλθει, όταν και τα δικαστήρια αποφανθούν, φαντάζομαι, περί της διαφοράς που έχει αχθεί. Εμείς παίρνουμε πρωτοβουλία και τις προσεχείς μέρες - δεν το μεταθέτουμε στις ελληνικές καλένδες, ελπίζω και μέσα στην επόμενη εβδομάδα - θα συμβεί η συνάντηση αυτή, για να προχωρήσουμε στη συνέχεια σε νομοθέτηση της καταβολής συντάξεων σε αυτούς που συνταξιοδοτούνται από τον ΛΕΠΕΤΕ. Αυτά που λέω είναι πολύ καλά διατυπωμένα και δείχνουν και τη διάσταση της ρύθμισης. Επαναλαμβάνω, από τους συνταξιοδοτούμενους από τον ΛΕΠΕΤΕ, που όμως δεν συνταξιοδοτούνται στην πράξη, αλλά έχουν να λαμβάνουν δικαίωμα από εκεί. Ελπίζω, λοιπόν, και καλώ εκείνους που είναι σιωπηλή πλειοψηφία να γίνουν ηχηρή πλειοψηφία, γιατί εκείνος που μιλάει ακούγεται. Όσοι σιωπαίνουν δεν ακούγονται και αφού σιωπαίνουν, μπορεί να εκληφθεί και η σιωπή ως άρνηση λύσης. Να στηρίξουν, λοιπόν, τη λύση οι σιωπηλοί που έχουν πρόβλημα και να πουν «έχουμε πρόβλημα, προχώρα στη λύση αυτή που μπορείς να δώσεις, Υπουργέ». Δεν το έχω ακούσει ακόμα. Έχω ακούσει χίλιους που περιφέρουν χίλιους εκατό, που δεν ξέρω πόσοι θα γίνουν, που λένε «κάτω τα χέρια από τον ΛΕΠΕΤΕ». Μόνο, όμως, με αυτόν τον τρόπο μπορώ να το κάνω, βάζοντας τα χέρια πάνω στον ΛΕΠΕΤΕ. Δεν μπορώ και το ένα και το άλλο και στο τέλος όλοι μαζί να βρίζουν. Δεν γίνεται. Υπάρχει ένα σοβαρό θέμα, τους καίει. Πρέπει με υπευθυνότητα όλοι να σταθούν σε μια λύση που πραγματικά αρμόζει στο θέμα. Σας ευχαριστώ.
Κι εγώ ευχαριστώ. Επειδή υπάρχει και νομοθετικό έργο και πολλές ερωτήσεις, θα παρακαλούσα να σεβαστούμε τον Κανονισμό και τους χρόνους. Προχωρούμε στη δεύτερη με αριθμό 2688/22-10-2018 ερώτηση του κύκλου αναφορών και ερωτήσεων του Βουλευτή Ηρακλείου της Δημοκρατικής Συμπαράταξης κ. Βασιλείου Κεγκέρογλου προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «Να τεθεί άμεσα σε εφαρμογή η δυνατότητα ρύθμισης οφειλών έως και εκατόν είκοσι δόσεις για το δημόσιο και τα ασφαλιστικά ταμεία για όλους όσους επιθυμούν να ρυθμίσουν τις οφειλές τους». Στην ερώτηση του κ. Κεγκέρογλου θα απαντήσει ο Υφυπουργός κ. Πετρόπουλος. Παρακαλώ, κύριε Κεγκέρογλου, έχετε τον λόγο για δύο λεπτά.
Ευχαριστώ, κύριε Πρόεδρε. Εκτός από τη γνωστή γενιά των οφειλετών που δημιουργήθηκε λόγω της κρίσης, έχουμε και νέα γενιά που δημιουργήθηκε λόγω της υψηλής φορολόγησης, των υψηλών ασφαλιστικών εισφορών και των προβλημάτων που αντιμετωπίζουν τα νοικοκυριά και οι επιχειρήσεις, προκειμένου να καταβάλουν τις υποχρεώσεις τους προς το δημόσιο και τα ασφαλιστικά ταμεία. Είναι, λοιπόν, επιτακτική η ανάγκη άμεσα να νομοθετηθεί και να ισχύσει μια ρύθμιση, βιώσιμη ρύθμιση, η οποία θα δίνει λύση στο θέμα και, βεβαίως, γι' αυτούς που θέλουν και μπορούν να την αξιοποιήσουν, να έχουμε αυτή τη δυνατότητα, η οποία θα είναι ωφέλιμη και για τα ασφαλιστικά ταμεία και για το δημόσιο, βεβαίως, που θα έχει τη δυνατότητα να εισπράξει τα χρήματα που του οφείλονται. Επανέρχομαι στην ερώτηση, γιατί πραγματικά εδώ και τρία χρόνια που καταθέτω αυτή την ερώτηση και στην τελευταία ο κύριος Υπουργός μάς είπε: «Μα, τώρα που θα έρθει η ρύθμιση, την καταθέσατε; Κάθε φορά που μυρίζεστε ότι θα έρθει η ρύθμιση, καταθέτετε την ερώτηση για να μας το υπενθυμίσετε». Ναι, από ό,τι αποδεικνύεται, χρειάζεται κάθε τόσο να υπενθυμίζουμε στην Κυβέρνηση ότι καθυστερεί, αδρανεί και, μάλιστα, το μήνυμα είναι αρνητικό, με την έννοια ότι η επικείμενη ρύθμιση οδηγεί κάποιους στη λανθασμένη σκέψη να μην τηρούν τις υποχρεώσεις τους, αν και θα μπορούσαν να τις τηρήσουν, έστω με δυσκολίες, προκειμένου να μπουν στη ρύθμιση. Άρα, λοιπόν, για πολλούς λόγους είναι αναγκαία η άμεση εφαρμογή της ρύθμισης. Και επειδή από 20 Αυγούστου και μετά δεν έχουμε ούτε τρόικα ούτε τετράδα ούτε θεσμούς, απορώ γιατί εδώ και έξι μήνες ο κύριος Υπουργός δεν φέρνει τη ρύθμιση, τι τον εμποδίζει και δεν τη φέρνει. Θα έχει τη δυνατότητα, βεβαίως, μέσα στη ρύθμιση να δώσει λύση και για τους ανθρώπους που είναι υπό συνταξιοδότηση, ένα θέμα για το οποίο αρνείται εδώ και καιρό να δώσει οριστική λύση. Θα είναι, επομένως, κάτι πάρα πολύ θετικό, αν συμπεριληφθούν όλες αυτές οι περιπτώσεις, ούτως ώστε και το δημόσιο και τα ασφαλιστικά ταμεία να εισπράξουν και οι ασφαλισμένοι να διευκολυνθούν, εφόσον βεβαίως το θελήσουν. Ευχαριστώ, κύριε Πρόεδρε.
Κι εγώ ευχαριστώ. Παρακαλώ, κύριε Υφυπουργέ, έχετε τον λόγο.
Κύριε Κεγκέρογλου, σας είχα πει μέσα στις άλλες απαντήσεις που είχα δώσει στο παρελθόν ότι εσείς είχατε την αρμοδιότητα να δώσετε τη λύση για τους υπό συνταξιοδότηση αγρότες και δεν το κάνατε. Είχατε την αρμοδιότητα. Όμως, ο αγρότης για να πάρει σύνταξη με τις διατάξεις τις δικές σας, όχι τις δικές μας, θα έπρεπε πρώτα να εξοφλήσει την οφειλή στο σύνολό της. Το ποσό είναι αυτό των 4.000 ευρώ. Δεν είναι μεγάλο το ποσό, αλλά 4.000 ευρώ είναι οφειλές εισφορών για πέντε χρόνια. Για πέντε χρόνια είναι και για το ΕΤΑΑ και πάει στις 15.000 ευρώ, για πέντε χρόνια ήταν και για τον ΟΑΕΕ και πάει στις 20.000 ευρώ. Η διαφοροποίηση οφείλεται στο διαφορετικό ύψος εισφορών που κάθε κατηγορία όφειλε να καταβάλει. Το μέτρο ήταν η πενταετία και η ρύθμιση ήταν απ' τις δικές σας κυβερνήσεις. Ειδικά, όμως, για τους αγρότες δεν προβλέψατε να μπορεί να παίρνει σύνταξη ο καημένος ο αγρότης και να δίνει την οφειλή από το μέρος της σύνταξης που έχει ήδη αρχίσει να λαμβάνει. Δεν ελάμβανε ποτέ. Εκείνο που εμείς κάνουμε είναι ένα μέτρο το οποίο πραγματικά δίνει λύσεις, με βάση τα δεδομένα που δημιουργήθηκαν στην προηγούμενη περίοδο. Έχω πει ότι το 97% των οφειλών που έχουν συγκεντρωθεί στο ΚΕΑΟ είναι οφειλές που δημιουργήθηκαν για την περίοδο προ του 2014. Πρέπει να δούμε ότι μέχρι το 2014 το 15,6% των ελευθέρων επαγγελματιών διέκοψε τη δραστηριότητά του και το 65% από αυτούς δημιούργησε χρέη εκείνη την περίοδο. Συνεπώς έχει μεγάλη σημασία να αλλάξουν τα πράγματα στην οικονομία και να γυρίσει η κατάσταση σε θετική κατεύθυνση. Έχει επιτευχθεί αυτό και τώρα μπορούμε να έχουμε κι αυτή την καλύτερη επιλογή, διευκολυντική για τους οφειλέτες. Γι' αυτόν τον λόγο δεν θα μπορούσαμε ούτε να το κάνουμε. Αυτό που πρέπει να σας πω είναι ότι οι πενήντα εννέα χιλιάδες που έχουν ξεκινήσει τη διαδικασία ένταξης στον εξωδικαστικό συμβιβασμό, πραγματικά δεν είναι το πλήθος το μεγάλο. Είναι ένα θέμα. Από τις διαδικασίες αυτές θα περιμέναμε καλύτερη απόδοση. Εν τούτοις, από τους τέσσερις που έχουν υποβάλει αίτηση, ο ένας έχει ολοκληρώσει ήδη τη διαδικασία στον εξωδικαστικό - επαναλαμβάνω - συμβιβασμό. Πρέπει, λοιπόν, να προχωρήσουμε αυτοτελώς για τις ασφαλιστικές εισφορές σε ρύθμιση. Αυτό αποτέλεσε προϊόν μιας ιδιαίτερης σκέψης και επεξεργασίας του συστήματος που ήδη εφαρμόζεται ως εξωδικαστικός συμβιβασμός. Είδαμε τις επιδόσεις του και θεωρούμε ότι πράγματι πρέπει να προχωρήσουμε σε μια παράλληλη, που δεν αποκλείει την πρώτη, διαχείριση του θέματος των οφειλών, με το σύστημα το οποίο ήδη έχουμε επεξεργαστεί και θα θέσουμε σε εφαρμογή σύντομα. Αυτό θα σώσει τους οφειλέτες, θα ενισχύσει την οικονομία και θα δώσει σύνταξη σε εκείνους που δεν είχαν τη δυνατότητα συνταξιοδότησης.
Ορίστε, κύριε Κεγκέρογλου, έχετε τον λόγο και πάλι για τρία λεπτά.
Ευχαριστώ, κύριε Πρόεδρε. Κύριε Υπουργέ, εάν δεν κάνετε σωστή διάγνωση, δεν μπορείτε να δώσετε και λύση. Ακούστε, λοιπόν, τα στοιχεία. Από τις τετρακόσιες δεκαεπτά χιλιάδες που εντάχθηκαν σε προηγούμενες ρυθμίσεις - αυτό που είπατε, του παρελθόντος - κατάφεραν να κρατήσουν τη ρύθμιση μέχρι σήμερα εκατόν είκοσι οκτώ χιλιάδες τριακόσιοι εβδομήντα. Αυτή είναι η τελευταία ανακοίνωση του ΚΕΑΟ. Αυτό σημαίνει ότι λόγω δυσκολιών, οι οποίες αυξήθηκαν και εντάθηκαν λόγω της υπερφορολόγησης και των επιβαρύνσεων που επιβάλατε με το τρίτο μνημόνιο, οι άνθρωποι δεν κατάφεραν να τηρήσουν τη ρύθμιση. Αυτά αφορούν τις παλαιές οφειλές. Επιπλέον, τα τέσσερα χρόνια έχει δημιουργηθεί νέα γενιά. Μόνο για το 2018 έχουμε δεκαπέντε χιλιάδες οκτακόσιους δεκαέξι καινούργιους οφειλέτες. Αυτά είναι στοιχεία του ΚΕΑΟ. Αναφερθήκατε στην αποτυχία του εξωδικαστικού. Πράγματι, μόνο τέσσερις χιλιάδες πεντακόσιοι κατάφεραν να ενταχθούν οριστικά. Άρα συμφωνούμε ότι έστω και τώρα θα πρέπει να έρθει μία ρύθμιση των εκατόν είκοσι δόσεων. Θέλω, λοιπόν, να δω - και να μας απαντήσετε για να ενημερωθεί ο ελληνικός λαός - τι θα περιλαμβάνει αυτή τη ρύθμιση σε σχέση με την αφαίρεση κάποιων προστίμων και κάποιων προσαυξήσεων, ανάλογα βεβαίως με την πορεία υλοποίησής της και τήρησής της και, βεβαίως, να δούμε πότε θα ξεκινήσει να εφαρμόζεται. Νομίζω ότι όλοι έχουμε τον ίδιο σκοπό, δηλαδή να διευκολύνουμε τους ανθρώπους που για οποιονδήποτε λόγο βρέθηκαν σε δυσκολία. Μην παραγνωρίζετε το γεγονός ότι εντάθηκαν τα προβλήματα την πενταετία από το 2014 που αναφερθήκατε. Είναι ένα γεγονός. Εντάθηκαν. Τι να κάνουμε; Ακόμα και να μην υπήρχαν άλλοι λόγοι, αυτό είναι ένα γεγονός που πρέπει να το αντιμετωπίσουμε. Πρέπει να δώσουμε τη δυνατότητα στους ανθρώπους να συνταξιοδοτηθούν. Τέσσερις χιλιάδες ήταν τότε, γιατί ήταν συγκεκριμένες οι οφειλές. Γι' αυτούς που αυξήθηκαν οι εισφορές έχουμε επιβάρυνση. Άρα, λοιπόν, χωρίς να λέτε «Μέχρι τότε χρωστούσες», «Είσαι πράσινος, κόκκινος ή μπλε», πρέπει να δίνουμε λύση για όλους. Η Κυβέρνηση και η Βουλή είναι για όλο τον ελληνικό λαό. Άρα, λοιπόν, ενώ συμφωνούμε στην ανάγκη, βλέπω ότι καθυστερείτε και χρονοτριβείτε. Για ποιον λόγο; Φέρτε τη ρύθμιση. Πείτε μας πότε θα έρθει. Να είναι μια καλή είδηση μέσα στην καταχνιά και στα προβλήματα που έχει ο κόσμος. Πείτε την καλή είδηση, κύριε Υφυπουργέ.
Ορίστε, κύριε Υφυπουργέ, έχετε τον λόγο.
Ευχαριστώ, κύριε Πρόεδρε. Προφανώς εκείνο που μας ενδιαφέρει, κύριε Κεγκέρογλου, δεν είναι πού φταίξατε εσείς. Αυτό το ξέρει πια και ο καθένας. Μας ενδιαφέρει πώς θα λύσουμε το πρόβλημα. Προφανώς τις αιτίες, αν δεν τις διαγνώσεις σωστά, δεν θα τις αντιληφθείς, για να δώσεις τη σωστή λύση. Πρέπει να σας πω ότι κάνετε λάθος να λέτε ότι προέκυψαν νέοι οφειλέτες. Αυτοί οι οφειλέτες που λέει το ΚΕΑΟ είναι οι παλαιοί οφειλέτες που σβήστηκαν από το κόκκινο ταμπλό του χρέους και της οφειλής, επανήλθαν και έχασαν ξανά τις ρυθμίσεις. Λογικό είναι να υπάρχει όλο αυτό το βάρος που προέρχεται από τις παλιές επιβαρύνσεις. Σας είπα ότι το 65% όλων των οφειλετών δημιούργησε χρέη για την περίοδο μέχρι το 2014. Δεν σβήνει ξαφνικά όλο αυτό το βάρος, για να πεις «Ξεκινάω από καθαρό τοπίο», γιατί έχεις αυτό το βάρος που έρχεται από παλιά. Το κουμαντάρεις, λίγο το εξυπηρετείς, σε πλακώνει ξανά, το παραμερίζεις, ξανάρχεται. Είναι τα απόνερα της κρίσης. Αυτά δεν φεύγουν μεμιάς. Αυτά τα απόνερα της κρίσης τα έχουμε και τώρα. Δεν έχουμε ένα λευκό, ένα καθαρό τοπίο, με μια ευημερούσα κοινωνία και μια οικονομία καλπάζουσα. Δεν είπε κανείς τέτοιο πράγμα από τη δική μας πλευρά. Τα προβλήματα της κρίσης αντιμετωπίζουμε ακόμα και θα τα αντιμετωπίζουμε και για αρκετά χρόνια ακόμα. Γι' αυτό πρέπει η δική μας Κυβέρνηση να συνεχίσει αυτή την πορεία, για να μην έρθετε εσείς και τα κάνετε πάλι «μούτι», αλλά να μπορέσουμε να τα καταφέρουμε, να ολοκληρώσουμε αυτή την προσπάθεια. Όμως, θα έχετε την ευκαιρία να συμβάλετε κι εσείς στην επεξεργασία των σχετικών διατάξεων που θα εισαγάγουμε. Προφανώς θα γίνει συζήτηση και στην αρμόδια επιτροπή και θα έρθουν και οι φορείς να μας πουν τι θέλουν ακριβώς να συμβεί, διότι πρέπει να ξέρετε ότι, αν μπορούμε να προχωρήσουμε σ' αυτή τη ρύθμιση οφειλών με αυτόν τον τρόπο, που θα είναι πραγματικά για πρώτη φορά ριζικά καθαρή λύση και θα απαλλάξει αυτόν τον κόσμο από αυτόν τον βραχνά με τα μεγάλα ποσοστά οφειλών, θα γίνει για πρώτη φορά. Αν δεν συμβεί αυτό από τη δική σας πλευρά να το στηρίξετε, πράγματι η κοινωνία θα μένει σε μια κατάσταση αμφιβολίας. Όμως, το ζήτημα είναι ότι πρέπει να αντιληφθούμε όλοι ότι, αν αυτό μπορεί να συμβαίνει, είναι γιατί υπάρχει ο ν.4387, υπάρχει ο ΕΦΚΑ. Χωρίς τον ΕΦΚΑ δεν μπορεί να συμβεί αυτό, διότι η ελάφρυνση των οφειλών θα επιτευχθεί λόγω της μείωσης των εισφορών που με τις παλιές διατάξεις ήταν υπέρογκες και με τις νέες διατάξεις του ΕΦΚΑ είναι ελάχιστες. Ελαχιστοποιούνται. Το έχουμε πει ξανά και είναι αυτό που έχει σημασία, γιατί στο πρόβλημα της κρίσης εκείνος που επλήγη περισσότερο ήταν ο μικρός επιχειρηματίας, αυτός που δεν είχε μεγάλα εισοδήματα. Αυτός που είχε μεγάλα εισοδήματα δεν είχε το πρόβλημα του μικρού που έβαζε λουκέτο γιατί δεν μπορούσε να αντιμετωπίσει τα προβλήματα αυτά. Το τονίζω, λοιπόν: Το κρίσιμο θέμα στη συζήτησή μας στη Βουλή είναι η υποστήριξη του Ενιαίου Φορέα Κοινωνικής Ασφάλισης που πρέπει να τη διατρανώσετε, διότι χωρίς τον ΕΦΚΑ και τους κανόνες υπολογισμού των εισφορών δεν μπορεί να εφαρμοστεί η απαλλαγή αυτών των μεγάλων επιβαρύνσεων, η περικοπή των μεγάλων προσαυξήσεων και των υπέρογκων εισφορών που επιβάλλονταν από τον παλιό ΟΑΕΕ με τις κλίμακες τις ανελαστικές, από τα παλιά ταμεία, τα οποία, πραγματικά, είχαν δυσβάσταχτα βάρη και οδηγούσαν στα λουκέτα. Θα έρθει η στιγμή, αφού νοιάζεστε και εσείς και νοιάζεται - φαντάζομαι - και η Νέα Δημοκρατία να στηρίξει τη ρύθμιση των οφειλών με αυτόν τον γενναίο τρόπο κουρέματος, να διατρανώσετε την υποστήριξή σας στον Ενιαίο Φορέα Κοινωνικής Ασφάλισης, αντί να λέτε να καταργηθεί και να αποσχισθεί το ΤΕΒΕ από τον ΕΦΚΑ, γιατί αλλιώς δεν μπορεί να γίνει. Συνεπώς στη Βουλή που θα ψηφίσετε, εκτός αν αρνηθείτε να ψηφίσετε τη ρύθμιση των οφειλών και την απαλλαγή του κόσμου απ' αυτόν τον βραχνά, θα πρέπει να συνομολογήσετε στην ανάγκη υπολογισμού των εισφορών με τον τρόπο που υπολογίζονται στον ΕΦΚΑ, γιατί αλλιώς δεν μπορεί να γίνει μείωση. Άρα εκ προοιμίου θεωρώ ότι θα υποστηρίξετε τουλάχιστον εσείς, κύριε Κεγκέρογλου, που έχετε δείξει τόσο ενδιαφέρον με αλλεπάλληλες ερωτήσεις στο θέμα, τη λύση αυτή, στηρίζοντας τον ΕΦΚΑ και τη λειτουργία του, γιατί αλλιώς δεν γίνεται. Φαντάζομαι ότι και η Νέα Δημοκρατία θα εγκαταλείψει τις απόψεις για διακοπή του ΕΦΚΑ, για κατάργηση του ΕΦΚΑ, γιατί αλλιώς επίσης δεν μπορεί να γίνει ρύθμιση οφειλών με αυτόν τον γενναίο τρόπο που η Κυβέρνηση θα το κάνει. Και εκεί για πρώτη φορά θα επιτευχθεί σε τούτο τον χώρο, στο Κοινοβούλιο, όλοι μαζί μονοιασμένοι να δείξουμε το ενδιαφέρον μας για τον κόσμο που στέναξε τα προηγούμενα χρόνια από τις πολιτικές που εγκαταλείφθηκαν. Νά 'στε καλά.
Ευχαριστώ. Η πρώτη με αριθμό 362/18-2-2019 επίκαιρη ερώτηση δεύτερου κύκλου του Βουλευτή Μαγνησίας της Νέας Δημοκρατίας κ. Χρήστου Μπουκώρου προς τον Υπουργό Υποδομών και Μεταφορών, με θέμα: «Απαξίωση του εργοστασίου ΟΣΕ στον Βόλο», δεν θα συζητηθεί λόγω αναρμοδιότητας. Επίσης, η τρίτη με αριθμό 370/18-2-2019 επίκαιρη ερώτηση πρώτου κύκλου του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τη χορήγηση του επιδόματος ανθυγιεινής εργασίας και την επέκταση του θεσμού και σε άλλες κατηγορίες εργαζομένων, δεν θα συζητηθεί λόγω αναρμοδιότητας. Αρμόδιο Υπουργείο είναι το Υπουργείο Οικονομικών. Η δεύτερη με αριθμό 373/19-2-2019 επίκαιρη ερώτηση πρώτου κύκλου του Βουλευτή Ηρακλείου της Δημοκρατικής Συμπαράταξης κ. Βασιλείου Κεγκέρογλου προς τον Υπουργό Υποδομών και Μεταφορών, με θέμα: «Επικίνδυνη "στενωπός" στον Αποσελέμη, στο τμήμα Γούβες - Χερσόνησος», δεν θα συζητηθεί λόγω κωλύματος του Υπουργού Υποδομών και Μεταφορών κ. Σπίρτζη. Αιτία: επίσημο ταξίδι στο Ηράκλειο Κρήτης για την υπογραφή της σύμβασης παραχώρησης για το έργο του νέου διεθνούς αερολιμένα Ηρακλείου.
Και ο Μωραΐτης; Και αυτός έχει κώλυμα;
Δεν έχει ενημερωθεί ακόμη, κύριε Κεγκέρογλου. Η δεύτερη με αριθμό 359/18-2-2019 επίκαιρη ερώτηση δεύτερου κύκλου του Βουλευτή Σερρών της Δημοκρατικής Συμπαράταξης κ. Μιχαήλ Τζελέπη προς τον Υπουργό Αγροτικής Ανάπτυξης και Τροφίμων, με θέμα: «Αβέβαιο το μέλλον της τευτλοκαλλιέργειας», δεν θα συζητηθεί λόγω κωλύματος του Βουλευτή. Η ενδέκατη με αριθμό 330/4-2-2019 επίκαιρη ερώτηση δεύτερου κύκλου του Ανεξάρτητου Βουλευτή Ευβοίας κ. Νικολάου Μίχου προς τον Υπουργό Εξωτερικών, με θέμα: «Συνέχιση διωγμών των μελών της ελληνικής μειονότητας στην Αλβανία», δεν συζητείται. Η δέκατη τρίτη με αριθμό 284/21-1-2019 επίκαιρη ερώτηση δεύτερου κύκλου του Βουλευτή Επικρατείας του Λαϊκού Συνδέσμου - Χρυσή Αυγή κ. Χρήστου Παππά προς τον Υπουργό Εξωτερικών, με θέμα: «Οι Αλβανοί δρομολογούν εξελίξεις δημιουργίας "Μεγάλης Αλβανίας"», δεν συζητείται. Η δέκατη τέταρτη με αριθμό 280/17-1-2019 επίκαιρη ερώτηση δεύτερου κύκλου του Βουλευτή Α΄ Πειραιώς του Λαϊκού Συνδέσμου - Χρυσή Αυγή κ. Νικολάου Κούζηλου προς τον Υπουργό Εξωτερικών, με θέμα: «Την συνδιαχείριση του Αιγαίου προωθεί η κυβέρνηση», δεν συζητείται. Η δέκατη πέμπτη με αριθμό 260/9-1-2019 επίκαιρη ερώτηση δεύτερου κύκλου του Βουλευτή Α΄ Πειραιώς του Λαϊκού Συνδέσμου - Χρυσή Αυγή κ. Νικολάου Κούζηλου προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «Προστασία πληρωμάτων από εγκατάλειψη πλοίου εσωτερικών πλόων», δεν συζητείται. Η δέκτη έκτη με αριθμό 261/9-1-2019 επίκαιρη ερώτηση δεύτερου κύκλου του Βουλευτή Α΄ Θεσσαλονίκης του Λαϊκού Συνδέσμου - Χρυσή Αυγή κ. Αντωνίου Γρέγου προς την Υπουργό Πολιτισμού και Αθλητισμού, με θέμα: «Περί του Μουσείου Μακεδονικού Αγώνα και λοιπών φορέων, συλλόγων και σωματείων της Μακεδονίας και του άρθρου 6 της συμφωνίας Ελλάδας - Σκοπίων», δεν συζητείται. Η δέκατη έβδομη με αριθμό 263/9-1-2019 επίκαιρη ερώτηση δεύτερου κύκλου του Βουλευτή Α΄ Πειραιώς του Λαϊκού Συνδέσμου - Χρυσή Αυγή κ. Νικολάου Κούζηλου προς τον Υπουργό Εξωτερικών, με θέμα: «Καζάνι έτοιμο να εκραγεί το κρατίδιο των Σκοπίων», δεν συζητείται. Προχωρούμε στη συζήτηση της πέμπτης με αριθμό 352/12-2-2019 επίκαιρης ερώτησης δεύτερου κύκλου του Βουλευτή Ηρακλείου της Δημοκρατικής Συμπαράταξης κ. Βασιλείου Κεγκέρογλου προς τον Υπουργό Αγροτικής Ανάπτυξης και Τροφίμων, με θέμα: «Άμεση αντιμετώπιση των προβλημάτων των αγροτών». Θα απαντήσει ο Υπουργός Αγροτικής Ανάπτυξης και Τροφίμων κ. Αραχωβίτης. Ορίστε, κύριε Κεγκέρογλου, έχετε τον λόγο.
Ευχαριστώ, κύριε Πρόεδρε. Θέλω να καταγραφεί στα Πρακτικά, εκτός αν ακούστηκε και δεν το άκουσα εγώ προσωπικά, πως ο κ. Πετρόπουλος στην ερώτηση προηγουμένως είπε πολλά πράγματα, αλλά δεν είπε πότε θα φέρει τη ρύθμιση και ποιος τον εμποδίζει και δεν τη φέρνει μέχρι τώρα. Πρέπει να συνειδητοποιήσει και ο ίδιος και όλη η Κυβέρνηση ότι είναι πια παρελθόν, είναι και παρελθόν. Από τον Γενάρη του 2015 έχουν την ευθύνη της διακυβέρνησης της χώρας. Όταν αναφέρονται στο παρελθόν, αυτό το διάστημα δεν τους απαλλάσσει από τίποτα. Είναι υπεύθυνοι - και ανεύθυνοι ταυτόχρονα - για πολλά πράγματα με τα οποία δεν έχουν ασχοληθεί. Δεν είναι όλα τα Υπουργεία ίδια, δεν είναι όλα τα πρόσωπα ίδια, αλλά μιλώ για τον γενικότερο κανόνα της Κυβέρνησης που έχει μόνιμο μοτίβο στην προπαγάνδα ότι «αλλάζουμε το παλιό, τελειώνουμε με το παλιό» και τελικά δεν κάνει τίποτα άλλο παρά να αναπαλαιώνει, να αναπαράγει τα κακώς κείμενα και να μην αντιγράφει τις καλές πρακτικές. Γιατί από τη Μεταπολίτευση υπήρξαν και καλές πρακτικές και κακές και δυστυχώς αντιγράφει τις κακές. Να πούμε, λοιπόν, για την ερώτηση που αφορά τον κ. Αραχωβίτη ότι οι αγρότες βιώνουν δύσκολα, διότι από το 2015 ξεκίνησε ένα άλλο σύστημα φορολόγησης και, βεβαίως, αυτό το σύστημα φορολόγησης με την κλίμακα την οποία επέλεξε η Κυβέρνηση έχει φέρει σε πάρα πολύ δύσκολη θέση όλο τον αγροτικό κόσμο. Το ίδιο και με τις ασφαλιστικές εισφορές. Εάν δεν παράγεις εισόδημα, τότε πραγματικά είναι χαμηλές οι εισφορές. Αυτό εννοεί ο κ. Πετρόπουλος. Μην παράγετε, λέει, γιατί άμα παράγετε, σας παίρνουν το κεφάλι. Εμείς, λοιπόν, έχουμε συγκεκριμένη πρόταση από 82 ευρώ έως 405 όλες οι κλίμακες. Ούτε 1 ευρώ παραπάνω για τους αγρότες! Και από 167 μέχρι 600 για τους επαγγελματίες. Αυτή είναι η πρότασή μας για τις ασφαλιστικές κλίμακες και θέλουμε να δούμε αν η Κυβέρνηση προτίθεται να την υιοθετήσει. Υπάρχουν ζητήματα που έχουν να κάνουν με την αύξηση του κόστους παραγωγής. Τεράστια προβλήματα και εμπόδια για την παραγωγή και για την καλλιέργεια. Υπάρχει τεράστιο πρόβλημα με το θέμα που έχει να κάνει με τις ελλείψεις ελέγχων και τις ελληνοποιήσεις. Έχουμε εξευτελιστικές τιμές ελαιόλαδου, εξευτελιστικές τιμές γάλακτος. Βεβαίως, για το ελαιόλαδο συνέδραμε και η αποτυχία γενικότερα του συστήματος δακοκτονίας, το οποίο δεν είναι μόνο για φέτος. Είναι και τα δύο - τρία προηγούμενα χρόνια το ίδιο. Έχουμε το θέμα του στραγγαλισμού των αγροτών που έχουν κόκκινα δάνεια από την υπό εκκαθάριση Αγροτική Τράπεζα, που δεν τους δίνει τη δυνατότητα και τους δυσκολεύει περισσότερο απ' ό,τι δυσκολεύονται αυτοί που είναι σε ιδιωτικές τράπεζες, για να ρυθμίσουν και να αποπληρώσουν τα χρέη τους. Έχουμε προβλήματα από τις καταστροφές, τις ζημιές, για τις οποίες γίνεται μία προσπάθεια από τον ΕΛΓΑ. Πρέπει να στηριχθεί ο ΕΛΓΑ και να κάνει γρηγορότερα τις καταγραφές, για να καταβληθούν πιο σύντομα οι αποζημιώσεις. Είναι ένα σωρό προβλήματα, λοιπόν, που θέτουν οι αγρότες που ξεφεύγουν και από τα όρια, αν θέλετε, μιας απλής επίκαιρης ερώτησης, για τα οποία το Υπουργείο συζητά, ανακοινώνει, λέει κάποια πράγματα κ.λπ., αλλά δεν βλέπουμε αποτέλεσμα, δεν βλέπουμε λύσεις και να μας πει από πού εμποδίζεται και δεν υπάρχουν λύσεις, για να βοηθήσουμε και εμείς. Γιατί δεν δίνει λύσεις; Ζητήματα οικονομικά δεν υπάρχουν. Και το Πρόγραμμα Αγροτικής Ανάπτυξης είναι αναπορρόφητο σε μεγάλο βαθμό - έχουμε αρκετούς ευρωπαϊκούς πόρους που λιμνάζουν - και τα πλεονάσματα του προϋπολογισμού από την υπερφορολόγηση επιτρέπουν τη διαχείριση μιας πολιτικής. Γιατί δεν εφαρμόζεται; Τι έχετε προτείνει, κύριε Υπουργέ, στο αρμόδιο Υπουργείο Οικονομικών για τη μείωση των συντελεστών φορολόγησης; Υιοθετείτε το 13% που έχουμε προτείνει εμείς με αφορολόγητο; Υιοθετείτε την κάρτα ενέργειας πετρελαίου και ηλεκτρικού για μείωση του κόστους παραγωγής; Ευχαριστώ, κύριε Πρόεδρε. Θα μου αφαιρέστε χρόνο από τη δευτερολογία μου.
Ορίστε, κύριε Υπουργέ, έχετε τον λόγο.
Ευχαριστώ, κύριε Πρόεδρε. Κύριε Κεγκέρογλου, πρόσφατα τα συζητήσαμε - δεν πάει ούτε ένας μήνας που συζητήσαμε την επίκαιρη επερώτηση του κόμματός σας - και τα αναλύσαμε όλα τα προβλήματα διεξοδικά, όλα ένα προς ένα. Προφανώς - το ξαναλέω - η προοπτική σας είναι να ξεχάσουμε ποια ήταν η κατάσταση στον αγροτικό τομέα μέχρι το 2014. Θέλετε να ξεχάσουμε ότι ο νόμος, τον οποίο αναφέρατε, ήταν ο 4172/2013, που ήταν ο πρώτος νόμος που έκανε τους αγρότες επιτηδευματίες και φορολόγησε τις επιδοτήσεις από το πρώτο ευρώ μάλιστα. Δεν θα το ξεχάσουμε. Οι αγρότες δεν το ξεχνάνε. Θέλετε να ξεχάσουμε ότι τότε μόλις ο ένας στους δύο ασφαλισμένους στον ΟΓΑ πλήρωνε τις ασφαλιστικές του εισφορές. Και ταυτόχρονα είχαμε ωριμάνσεις ανά τριετία με τον νόμο Λοβέρδου - Κουτρουμάνη, που τον μετακυλούσε στην επόμενη, στη μεγαλύτερη ασφαλιστική κατηγορία. Να ξεχάσουμε ότι στις συντάξεις η βασική παροχή έβαινε μειούμενη μέχρι το 2026, που η βασική παροχή θα ήταν μηδέν. Μηδενιζόταν η βασική παροχή. Να ξεχάσουμε τα χρέη των ΓΟΕΒ και των ΤΟΕΒ; Την κατάσταση, στην οποία είχαν περιέλθει οι ΓΟΕΒ και οι ΤΟΕΒ, με τα τεράστια συσσωρευμένα χρέη, με την αύξηση της ΔΕΗ από το 2009 μέχρι το 2014, όπου είχαμε συνεχόμενη αύξηση του αγροτικού ρεύματος; Τι να ξεχάσουμε; Να ξεχάσουμε την ασυδοσία; Μιλήσατε για ελέγχους. Ασυδοσία, διάλυση, πολυδιάσπαση. Πουθενά, κανένας έλεγχος. Δεν υπήρχε έλεγχος πουθενά. Να ξεχάσουμε ότι το πλαίσιο της δακοκτονίας είναι από το 1953; Αυτό ήταν το πλαίσιο. Το θεσμικό πλαίσιο είναι του 1953. Μπαλώματα. Τίποτα. Να ξεχάσουμε τι; Την έλλειψη ρευστότητας στην αγορά με το ξεπούλημα της Αγροτικής Τράπεζας; Το βασικότερο πρόβλημα της αγροτικής παραγωγής, που σε μεγάλο βαθμό οφείλεται και για την τιμή των προϊόντων, είναι ότι δεν υπάρχει ρευστότητα πια στην αγορά. Γιατί; Γιατί ο αγρότης και όλη η μεταποίηση, όλη η πρωτογενής παραγωγή, δεν έχει τη δυνατότητα πρόσβασης σε εξειδικευμένη χρηματοδότηση, όπως είχε με την Αγροτική Τράπεζα. Μετά το ξεπούλημα δημιουργήθηκε και ο εγκλωβισμός στην «κακή» Αγροτική Τράπεζα όλων των αγροτών, με όλες τις υποθήκες. Ένα πρόβλημα που προσπαθούμε να το λύσουμε τώρα. Και θα σας πω παρακάτω. Να ξεχάσουμε τι; Να ξεχάσουμε ότι το πρόγραμμα αγροτικής ανάπτυξης επέστρεψε όλο πίσω με τετρακόσιες εξήντα παρατηρήσεις και χρειάστηκε να φτιαχτεί ξανά από την αρχή; Και μας μιλάτε για απορρόφηση, όταν σχεδόν το μεγαλύτερο μέρος, πάνω από το 80% των μέτρων, έχει προκηρυχθεί πλέον και τρέχει και είμαστε πιο μπροστά από τον μέσο όρο της Ευρωπαϊκής Ένωσης; Να ξεχάσουμε τι; Να ξεχάσουμε ότι ο ΕΛΓΑ λειτουργεί με ένα θεσμικό πλαίσιο του 1987, τριάντα χρόνια πίσω; Το θεσμικό πλαίσιο του ΕΛΓΑ είναι του 1987. Υπήρχε η δυνατότητα το 2010 να γίνει μια παρέμβαση, η οποία παρέμβαση, όμως, περιορίστηκε στο να γίνει μνημονιακός οργανισμός, Οργανισμός Κεντρικής Κυβέρνησης. Και τα χρέη θυμηθείτε πόσο ήταν: 4,5 δισεκατομμύρια πέρασαν στον κρατικό προϋπολογισμό. Εμείς, όμως, από τότε τι κάναμε; Γιατί μιλάτε για αποτελεσματικότητα. Και ο κόσμος δεν τα ξεχνάει αυτά. Εμείς φέραμε τα τρία αφορολόγητα στον αγρότη. Φέραμε αφορολόγητες τις επιδοτήσεις του δεύτερου πυλώνα, φέραμε 12.000 αφορολόγητο στην «πράσινη» και στις συνδεδεμένες και το αφορολόγητο των μισθωτών και των συνταξιούχων μέχρι τότε και στους αγρότες. Οι έλεγχοι έχουν αναβαθμιστεί και ποιοτικά και ποσοτικά. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού]] Δώστε μου ένα λεπτό, κύριε Πρόεδρε.
Κύριε Υπουργέ, έχετε και δευτερολογία. Μπορείτε να τα πείτε και στη δευτερολογία σας.
Να κλείσω μόνο αυτό το κομμάτι για τους ελέγχους, κύριε Πρόεδρε, όπου και ποιοτικά και ποσοτικά έχουν αναβαθμιστεί, γιατί δημιουργήθηκε και το Συντονιστικό Κέντρο, το ΣΥKΕΑΑΠ, όπου όλοι οι φορείς οι οποίοι ήταν πολυδιάσπαρτοι, κατακερματισμένοι και πολυδιασπασμένοι, ενοποιήθηκαν κάτω από μια ομπρέλα. Οπότε, όταν γίνεται ένας έλεγχος σε μια επιχείρηση, είναι ουσιαστικός έλεγχος. Ελέγχονται τα πάντα. Τα υπόλοιπα θα τα πούμε στη δευτερολογία. Σας ευχαριστώ.
Παρακαλώ. Κύριε Κεγκέρογλου, έχετε και πάλι τον λόγο.
Ευχαριστώ, κύριε Πρόεδρε. Βεβαίως, ο ελληνικός λαός και ιδιαίτερα οι αγρότες δεν ξεχνούν ότι ήταν στο επίκεντρο της πολιτικής του ΠΑΣΟΚ. Και, πράγματι, ο αγροτικός κόσμος βγήκε από το οικονομικό και κοινωνικό περιθώριο, απέκτησε υψηλό βιοτικό επίπεδο ζωής. Και όχι μόνο το θυμούνται, αλλά και το αποζητούν. Το αποζητούν λόγω του ότι και η κρίση χτύπησε τα αγροτικά νοικοκυριά και την αγροτική παραγωγή, αλλά κυρίως γιατί εσείς εντάξατε μέσα στο τρίτο μνημόνιο τον αγροτικό τομέα. Αφορολόγητο: Μέχρι το 2014 δεν είχε φορολογηθεί ούτε 1 ευρώ από τις αγροτικές ενισχύσεις. Από εκεί και πέρα, φορολογείται. Όπως είπατε πάρα πολύ καλά, απαλλάσσεται μόνο η βασική ενίσχυση και η «πράσινη», νομίζω. Δεύτερο θέμα, συντελεστής φορολόγησης: Εμείς συμφωνήσαμε έναν δίκαιο, κατά την άποψή μας, συντελεστή 13% με διατήρηση του αφορολόγητου - αυτό προτείνουμε για σήμερα - και εσείς το κάνατε κλίμακα 22% -45%, έτσι δεν είναι; Όταν φορολογείται με 45% ο αγρότης που παράγει, με συγχωρείτε πάρα πολύ, αυτό δεν λέγεται στήριξη αγροτικής παραγωγής. Πέντε χρόνια είστε Κυβέρνηση. Πέμπτος χρόνος είναι τώρα. Δεν μπορείτε να ανατρέχετε στο παρελθόν. Γιατί αν ανατρέξουμε στο παρελθόν, θα πούμε όλα τα καλά που έκανε το ΠΑΣΟΚ. Να πούμε και τα λάθη και τις παραλείψεις, αλλά εδώ εσείς αντιγράφετε μόνο τα κακώς κείμενα. Αυτό λέω. Βάζετε φραγμούς στην ανάπτυξη. Λέτε για ελέγχους. Λέτε για τις ελληνοποιήσεις ότι τις αντιμετωπίζετε. Μπορείτε να μου πείτε γιατί η τιμή του γάλακτος είναι 0,60 στον παραγωγό, ενώ η τιμή στον καταναλωτή είναι μάλλον αυξημένη; Αυτό είναι το αποτέλεσμα. Άρα ό,τι λέτε, τα υπόλοιπα τζάμπα τα λέτε. Το αποτέλεσμα μετράει. Το ελαιόλαδο είναι 2,60 με 2,70 φέτος, στην Κρήτη τουλάχιστον. Δεν ξέρω στις άλλες περιοχές. Μπορείτε να μου πείτε γιατί; Κάνετε πλάτες σε κάποιους κερδοσκόπους; Η δακοκτονία ναι, έχει τα προβλήματά της. Από το 2010 είναι το θεσμικό πλαίσιο. Δεν φταίει, όμως, το θεσμικό πλαίσιο. Είναι η μη λειτουργία. Αυτό που αναφέρετε εσείς είναι το επιστημονικό κομμάτι. Άρα, λοιπόν, εφόσον υπάρχουν ζητήματα με το επιστημονικό κομμάτι, θα πρέπει να δείτε νέες μεθόδους, επειδή με τα χρόνια είναι πιο ανθεκτικός στις παραδοσιακές μεθόδους ο δάκος. Να το δείτε. Και, βέβαια, να δούμε και πώς εφαρμόζουμε τους νόμους στην ώρα τους. Όταν η μεταβίβαση των πόρων έγινε Απρίλη - και απορώ και φέτος τι κάνετε - φυσικό είναι να πάνε όλα πίσω. Το έχουμε ξανασυζητήσει. Να πούμε, λοιπόν, ότι τα προβλήματα δεν λύνονται από την πλευρά του Υπουργείου με το να αναφέρετε τι υπήρχε στο παρελθόν. Αυτό νομίζω μόνο το κόμμα μπορεί να το κάνει, ο ΣΥΡΙΖΑ, οι Βουλευτές. Να κάνουν την πολιτική ενημέρωση και την προπαγάνδα, την ενημέρωση για το τι έγινε και τι προτείνεται. Όμως, για να δώσουν λύσεις, υπάρχουν συγκεκριμένοι άνθρωποι σε συγκεκριμένα πόστα. Και αυτοί δεν είναι άλλοι από τους Υπουργούς και τα Υπουργεία. Δώστε, λύσεις, λοιπόν. Εισηγηθείτε στο Υπουργείο Οικονομικών την αποκλιμάκωση της φορολογίας. Εισηγηθείτε τη μείωση του βάρους των ασφαλιστικών εισφορών με την υιοθέτηση της πρότασής μας από 82 ευρώ έως 405 ευρώ, οκτώ κλίμακες. Υιοθετήστε την πρότασή μας για την κάρτα ενέργειας πετρελαίου και ηλεκτρικού ρεύματος. Το ηλεκτρικό ρεύμα το αγροτικό εσείς δεν το καταργήσατε; Εσείς δεν έχετε αυξήσει 30% φέτος το ρεύμα και το κόστος για τους ΤΟΕΒ; Είναι δυνατόν; Εσείς δεν τους βάλατε το μαχαίρι στον λαιμό για να έχει έσοδα η ΔΕΗ, η οποία κινδυνεύει από άλλες χαριστικές πράξεις που κάνει από αγορές στα Σκόπια, λανθασμένες αγορές, και από την κακή διαχείριση που κάνει η διοίκηση; Ελάτε, λοιπόν, στα θέματα, στα προβλήματα. Ο ΕΛΓΑ εξυγιάνθηκε από το 2010 και μετά. Δεν προκαλεί χρέη. Χρειάζεται αναμόρφωση, συνεχή θα έλεγα, διαρκή ο κανονισμός λόγω των κλιματικών αλλαγών και των νέων προβλημάτων. Ίσως πρέπει να συζητήσουμε κάποια στιγμή και τους κινδύνους της αγοράς, αν μπορούν να ενταχθούν στον κανονισμό του ΕΛΓΑ. Είναι δουλειά που πρέπει να κάνετε. Αλλά δεν μπορείτε να επικαλείστε συνεχώς τον χρόνο και να μην κάνετε τίποτα. Και τα προβλήματα να τρέχουν και ο αγρότης να χάνει εισόδημα και να υπάρχουν προβλήματα σε νέους ανθρώπους.
Παρακαλώ, ολοκληρώστε, κύριε Κεγκέρογλου.
Από το Πρόγραμμα Αγροτικής Ανάπτυξης μόνο το Πρόγραμμα Νέων Αγροτών έχει προχωρήσει. Και λανθασμένα και αυτό. Και να σας πω και κάτι; Πρώτα τους δίνετε τα χρήματα και μετά από ενάμισι με δύο χρόνια τους καλείτε για εκπαίδευση. Τους λέτε, δηλαδή: «Εντάξει, πάρτε χαρτζιλίκι για δυόμισι χρόνια και ελάτε για εκπαίδευση μετά από δυόμισι χρόνια», το ξανατονίζω. Ευχαριστώ, κύριε Πρόεδρε.
Κι εγώ ευχαριστώ. Κύριε Υπουργέ, έχετε και πάλι τον λόγο.
Ευχαριστώ, κύριε Πρόεδρε. Κύριε Κεγκέρογλου, το να μας κατηγορείτε πως δεν κάναμε στα τέσσερα χρόνια ό,τι δεν κάνατε εσείς σε σαράντα, νομίζω ότι ο ελληνικός λαός κάπως το αξιολογεί. Μας πιέζετε, γιατί δεν κάναμε σε τέσσερα χρόνια αυτά που δεν είχαν γίνει σε σαράντα χρόνια σε όλον τον τόπο!
Για τα προβλήματα…
Από τα αποτελέσματα φαίνεται. Και όσον αφορά το ενδιαφέρον αυτής της Κυβέρνησης για τον αγροτικό τομέα, θα σας πω μόνο ότι ο Πρωθυπουργός ήταν ο μόνος Πρωθυπουργός που έβαλε το θέμα της χρηματοδότησης της ΚΑΠ στο Συμβούλιο Αρχηγών και μάλιστα όχι το έθεσε, πρότεινε και λύσεις. Άρα γι' αυτή την Κυβέρνηση ο πρώτος τομέας, ο θεμέλιος λίθος, είναι η αγροτική παραγωγή. Αλλά θα σας πω και για το φορολογικό, γιατί είπαμε ότι ο ν.4172/2013 ήταν αυτός που καθιέρωσε, που εισήγαγε πρώτη φορά τη φορολόγηση από το πρώτο ευρώ του συνόλου των εισοδημάτων, όλων των επιδοτήσεων. Όλων! Και από αυτή την Κυβέρνηση προστατεύονται. Η φορολογική πολιτική και η πολιτική στήριξης μας έχει ξεκινήσει. Καταργήθηκε το τέλος επιτηδεύματος, το οποίο είχε εισαχθεί το 2010. Για τους συνεταιρισμένους αγρότες, για τα μέλη των συνεταιρισμών καταργήθηκε τώρα, όπως τώρα έγινε και η προστασία των επιδοτήσεων μέχρι 7.500 ευρώ. Ξέρετε καλά ότι υπήρχε πρόταση - σύσταση του Συνηγόρου του Πολίτη. Και αυτή η Κυβέρνηση ακούει και τους θεσμικούς παράγοντες στην Ελλάδα, αλλά κάνει πράξεις και δουλεύει με πράξεις. Να σας πω, όμως, τούτο. Εσείς προφανώς ενδιαφέρεστε για τα μεγάλα εισοδήματα και όχι για τη μικρομεσαία αγροτιά, γιατί το 87% των μικρομεσαίων αγροτών είναι μέσα στο αφορολόγητο και είναι στην κατώτερη ασφαλιστική εισφορά. Αυτοί δεν έχουν ανάγκη ή εσείς θεωρείτε ότι κάτι άλλο συμβαίνει με αυτούς; Γιατί για μας οι μικρομεσαίοι αγρότες είναι προτεραιότητα. Και φυσικά τα μεγαλύτερα εισοδήματα, τα ελαφρύνουμε. Μειώθηκε κατά 33% η εισφορά για τα μεσαία και μεγαλύτερα εισοδήματα των αγροτών. Προχωράμε σε φορολογικές ελαφρύνσεις, αλλά στοχευμένες μέσω των συνεταιρισμών. Όλα τα κίνητρα θα δίνονται μέσω των συνεταιρισμών. Γιατί; Διότι ο συνεργατισμός είναι η μόνη διέξοδος για να αντιμετωπίσουμε τα δομικά προβλήματα που έχει η αγροτική παραγωγή. Δηλαδή, με λίγα λόγια θέλω να πω ότι αυτή η Κυβέρνηση δεν αντιμετωπίζει τα πράγματα τσαλαβουτώντας ευκαιριακά και κάνοντας εύκολους λαϊκισμούς. Τα αντιμετωπίζει με σχέδιο και βήμα - βήμα: Και το κόστος παραγωγής, ξεκινώντας με το εργατικό κόστος και μια σειρά από άλλες παρεμβάσεις που έχουν γίνει και τις ρυθμίσεις των αγροτικών χρεών και τις ρυθμίσεις για τις παλιές εισφορές, όπου σας είπα ότι μέχρι το 2014 μόνο ένας στους δύο πλήρωνε τον ΟΓΑ. Έχουν συσσωρευτεί εισφορές και δεν μπορούν να πάρουν οι άνθρωποι συντάξεις. Σας εξήγησε πριν από λίγο ο κ. Πετρόπουλος πώς δουλεύει αυτή η Κυβέρνηση. Ο νέος νόμος για τη δακοκτονία είναι έτοιμος και προ των πυλών να κατατεθεί και να συζητηθεί εδώ, στην Ολομέλεια της Βουλής. Οι παλιές στρεβλώσεις στον συνεταιρισμό τριάντα χρόνια διέλυσαν το συνεταιριστικό κίνημα, άφησαν κουφάρια πίσω. Συνεταιρισμοί με βαθιά ιστορία έχουν μείνει κουφάρια και διοικήσεις εγκλωβισμένες. Αυτά προσπαθούμε να λύσουμε και αυτά λύνουμε καθημερινά μέσα σε τέσσερα, πέντε χρόνια. Αυτά προσπαθούμε να λύσουμε, ό,τι διαλυόταν επί δεκαετίες. Το θεσμικό πλαίσιο για την αλιεία είναι του 1966 και τώρα έρχεται νόμος ολοκληρωμένος για την αλιεία. Άρα οι παρεμβάσεις μας γίνονται με ένα σχέδιο και έχουν μία λογική κατεύθυνση, αυτό που δεν υπήρχε ποτέ στη χώρα μέχρι τώρα. Έχετε δίκιο ωστόσο. Τα προβλήματα των αγροτών και του αγροτόκοσμου είναι πολλά και ειδικά σε μια χρονιά δύσκολη, όπως ήταν το 2018, μία χρονιά δύσκολη από πλευράς καιρικών συνθηκών, μια χρονιά που μείωσε την παραγωγή, μείωσε και την ποιότητα και στο ελαιόλαδο, αύξησε το κόστος, προσπαθούμε να τα αντιμετωπίσουμε μέσω εκτάκτων προγραμμάτων στήριξης. Σας ευχαριστώ πολύ.
Κι εγώ σας ευχαριστώ, κύριε Υπουργέ. Προχωρούμε στην πρώτη με αριθμό 361/18-2-2019 πρώτου κύκλου του Βουλευτή Θεσπρωτίας της Νέας Δημοκρατίας κ. Βασιλείου Γιόγιακα προς τον Υπουργό Αγροτικής Ανάπτυξης και Τροφίμων, με θέμα: «Επίλυση αιτημάτων δικαιούχων του μέτρου ενίσχυσης νέων αγροτών του 2009». Η παράκλησή μου είναι, επειδή υπάρχει νομοθετικό έργο κι επειδή έχουμε ήδη καθυστερήσει…
Η παράκληση είναι σεβαστή, κύριε Πρόεδρε, αλλά εσείς ελέγχετε τη συζήτηση και εσείς πρέπει να εφαρμόζετε τον Κανονισμό. Εδώ δεν έχουμε κανέναν λόγο, αλλά όταν μιλάνε δεκάλεπτα και εικοσάλεπτα…
Συμφωνώ. Λέω παράκληση, δεν είναι διαταγή. Η λέξη παράκληση σε ένα λεξικό, ξέρετε, είναι παράκληση. Μη μου κάνετε υποδείξεις!
Σεβαστό.
Παρακαλώ, κύριε Γιόγιακα, έχετε τον λόγο.
Ευχαριστώ, κύριε Πρόεδρε. Κύριε Υπουργέ, η ερώτηση αφορά τους αγρότες που κρίθηκαν δικαιούχοι του Προγράμματος Ενίσχυσης Νέων Αγροτών το 2009, πρόγραμμα που προκήρυξε η τότε κυβέρνηση της Νέας Δημοκρατίας. Σε αυτό προβλεπόταν ένα πλαφόν αρχικής επιδότησης 40.000 ευρώ. Με αυτό το ποσό ως δεδομένο υπογράφηκαν συμβάσεις με διάρκεια δέκα χρόνων και συγκεκριμένες δεσμεύσεις. Έρχεται στη συνέχεια η κυβέρνηση του ΠΑΣΟΚ και το πλαφόν του πριμ αρχικής εγκατάστασης μειώνεται στο μισό, στα 20.000 ευρώ. Υπογράφουν, λοιπόν, οι δικαιούχοι νέες δεκαετείς συμβάσεις με τα νέα πολύ μικρότερα ποσά, που - προσέξτε - με τις ίδιες υποχρεώσεις και τους ίδιους στόχους που είχε η αρχική σύμβαση. Υποστηρίζουν, μάλιστα, ότι τους είπαν πως αν δεν υπέγραφαν, θα έβγαιναν εκτός προγράμματος. Και ενώ είχαν ήδη αγοράσει ή εκμισθώσει εκτάσεις και εγκαταστάσεις υπολογίζοντας το πλαφόν των 40.000 ευρώ, ενώ είχαν κάνει ήδη επενδύσεις σε ζώα και φυτικό κεφάλαιο, είχαν αγοράσει ήδη μηχανήματα και εξοπλισμούς, που δεν μπορούσαν να εκποιήσουν στη συνέχεια, γιατί τους το απαγόρευε η σύμβαση που είχαν υπογράψει, οι άνθρωποι αυτοί βρέθηκαν από την αρχή σε μειονεκτική θέση έχοντας ανοίγματα που ήταν από δύσκολο έως αδύνατο να καλυφθούν. Για τους νέους αγρότες του 2009 η αδικία συνεχίστηκε και με την ΚΑΠ που άρχισε να τρέχει στη χώρα μας από το 2015, με αποτέλεσμα τα δικαιώματα ενιαίας ενίσχυσης, που συνέχισαν να παίρνουν στην εξαετία που τρέχει, να είναι πολύ χαμηλότερης αξίας, σε σχέση με τους νέους αγρότες επόμενων προγραμμάτων. Θέλουμε, λοιπόν, κύριε Υπουργέ, να μας πείτε, εάν και τι μπορεί να γίνει για τους ανθρώπους αυτούς, όπως για τους περίπου διακόσιους αγρότες στον Νομό Θεσπρωτίας που πρόσφατα αποφάσισαν να αναζητήσουν το δίκιο τους και στη δικαιοσύνη, και κυρίως εάν υπάρχει η δυνατότητα να εξισορροπηθεί η μειωμένη αξία των δικαιωμάτων, δίνοντάς τους δικαιώματα από το εθνικό απόθεμα. Ευχαριστώ.
Κύριε Υπουργέ, έχετε τον λόγο.
Ευχαριστώ πολύ, κύριε Πρόεδρε. Να απολογηθώ και εγώ, κύριε συνάδελφε, γιατί η προηγούμενη ερώτηση ήταν εφ' όλης της ύλης, οπότε ξεφύγαμε, είναι γεγονός. Τώρα για το θέμα των νέων αγροτών του 2009 όντως η πρόσκληση, αν θυμάστε, βγήκε με ύψος μέχρι 40.000, με ύψος δημόσιας δαπάνης 100 εκατομμύρια.
Ήταν 300 εκατομμύρια.
Εκατό.
Ήταν 300 εκατομμύρια και έγιναν 150 εκατομμύρια.
Εκατό ήταν η δημόσια δαπάνη και είχε προθεσμία από 16-02-2009 μέχρι 31-12-2009. Ωστόσο παρατηρήθηκε πολύ μεγάλο ενδιαφέρον εκείνη την περίοδο - ήδη μέχρι τον Ιούνιο είχε υπερκαλυφθεί η προσφορά από τη ζήτηση - και βγαίνει στις 25-06-2009 υπουργική απόφαση για τη λήξη της περιόδου - που σταματάει, δηλαδή, την προκήρυξη - αντί για τις 31-12-2009, στις 15-07-2009. Μέχρι τότε είχαν υποβάλει ήδη δύο χιλιάδες επτακόσιοι δικαιούχοι, που επαρκούσαν τα χρήματα των 100 000 και άλλοι πέντε χιλιάδες οχτακόσιοι που κατατάχθηκαν ως επιλαχόντες. Ακριβώς λόγω αυτής της της κατάστασης και δεδομένου ότι ήταν μία περίοδος εκλογική - αν θυμάστε - εγκρίνεται στις 30-03-2010 με την ΚΥΑ 2655/30-03-2010 επιπλέον ποσό 55 εκατομμυρίων. Επίσης μειώθηκε το ποσό από 20.000 ευρώ μέχρι 40.000 ευρώ και έγινε από 10.000 ευρώ μέχρι 20.000 ευρώ και ταυτόχρονα - και αυτό είναι το σημαντικό - ακυρώθηκαν μονομερώς οι αρχικές συμβάσεις των δύο χιλιάδων οκτακοσίων που είχαν ενταχθεί και τροποποιήθηκαν στα νέα ποσά, δηλαδή από 10.000 μέχρι 20.000 ευρώ. Αυτό είναι το ένα κομμάτι αδικίας για τους ανθρώπους τότε. Δόθηκε μια προτεραιοποίηση σ' αυτούς με ένα μεγαλύτερο ποσοστό συμμετοχής, με υψηλότερα ποσοστά στα σχέδια βελτίωσης τότε και σε κάποια άλλα προγράμματα και σε κάποια πρόσθετα ωφελήματα. Ωστόσο αυτοί οι άνθρωποι, οι δύο χιλιάδες οκτακόσιοι, στους οποίους τροποποιήθηκε η σύμβαση αλλά και οι υπόλοιποι που πήραν τα μειωμένα ποσά, θεωρητικά θα είχαν πρόσβαση στο εθνικό απόθεμα. Τι γίνεται όμως; Το 2009 δεν πραγματοποιήθηκε κατανομή νέων δικαιωμάτων μέσω του προγράμματος του πρώτου πυλώνα αγροτικής ανάπτυξης. Πάμε στο 2010. Το 2010 γίνεται μια κατανομή με κριτήρια διευρυμένα, που το ποσό του αποθέματος τότε μοιράζεται. Μικρό ποσό. Πάμε στο 2011 και στο 2012, όπου και εκεί δεν έχουμε κατανομή. Άρα δεν παίρνουν ούτε το 2011 ούτε το 2012 αυτοί οι άνθρωποι, για να αντισταθμίσουν λίγο αυτό που θα έπρεπε να είχαν πάρει από την αρχή. Το 2013 πραγματοποιήθηκε μια χορήγηση δικαιωμάτων. Ωστόσο οι του 2009 δεν ήταν επιλέξιμοι. Γιατί; Γιατί τότε θεωρήθηκε ότι επιλέξιμοι το 2013 θα είναι μόνο όσοι εντάχθηκαν μέχρι το 2011. Άρα, και τότε, όλα τα χρόνια μέχρι το 2015 οι νέοι αγρότες του 2009 πήραν μόνο για το 2010 και όλες τις άλλες χρονιές αποκλείστηκαν. Από το 2015 και μετά, βέβαια, περάσαμε στη νέα ΚΑΠ, όπου οι προϋποθέσεις και οι όροι χορήγησης βασικής ενίσχυσης άλλαξαν και από την ενιαία περάσαμε στη βασική, άλλαξε η προγραμματική περίοδος και εκεί δεν μπορούσαν να χορηγηθούν άλλο. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού]] Το τι μπορούσε να γίνει θα το πούμε στη δευτερολογία.
Κύριε Γιόγιακα, έχετε τον λόγο για τρία λεπτά για τη δευτερολογία σας.
Κύριε Υπουργέ, χαίρομαι, γιατί έχετε μια πλήρη εικόνα του θέματος. Για τη μεταχείριση των νέων αγροτών το 2009 υπάρχουν, όντως, πολιτικές ευθύνες. Υπάρχουν για την κυβέρνηση του ΠΑΣΟΚ το 2009, γιατί μείωσε το πλαφόν του πριμ αρχικής εγκατάστασης με την υπογραφή της αρχικής σύμβασης. Υπάρχουν, όμως, και για τη νέα Κυβέρνηση των ΣΥΡΙΖΑ - ΑΝΕΛ στις αρχές του 2015, όσον αφορά το ύψος των δικαιωμάτων που τελικά παίρνουν αυτοί οι αγρότες. Με τον κανονισμό 1307/2013 για τους νέους γεωργούς του «Πυλώνα 1» ενισχύσεις μπορούσαν να πάρουν όσοι ήταν για πρώτη φορά αρχηγοί της εκμετάλλευσης ή είχαν ήδη εγκατασταθεί την πενταετία πριν κάνουν αίτηση. Επειδή ο κανονισμός θα έμπαινε σε εφαρμογή από το 2015, με αυτή την πρόβλεψη αποκλείστηκαν οι νέοι αγρότες που είχαν κάνει αίτηση το 2009. Τι έχαναν, δηλαδή; Έχασαν τη δυνατότητα να πάρουν το ανώτατο ύψος του δικαιώματος για κάθε κατηγορία έκτασης από την πρώτη χρονιά της νέας ΚΑΠ, δηλαδή περίπου 43 ευρώ ανά στρέμμα εάν μιλάμε για τα καλλιεργήσιμα χωράφια, πλαφόν βέβαια το οποίο ακόμα δεν έχετε δώσει. Έχασαν και το έξτρα μπόνους, για όσους είχαν ξεκινήσει τη δραστηριότητά τους τα προηγούμενα πέντε χρόνια, που ήταν ίσο με το 25% της αξίας των δικαιωμάτων τους. Τι έκανε τότε η κυβέρνηση Σαμαρά επί υπουργίας του συναδέλφου Γιώργου Καρασμάνη; Είχε ετοιμάσει κοινή υπουργική απόφαση, με την οποία έδινε προτεραιότητα στους νέους αγρότες του 2009 για την κατανομή δικαιωμάτων από το εθνικό απόθεμα, έτσι ώστε να αντισταθμίσουν τις απώλειες που θα είχαν λόγω των προβλέψεων του κανονισμού 1307/2013. Αυτή την κοινή υπουργική απόφαση τη βρήκατε έτοιμη, κύριε Υπουργέ - όχι εσείς προσωπικά - αλλά δεν την προχωρήσατε. Δώσατε σε άλλες κατηγορίες προτεραιότητα και αφήσατε έξω από το εθνικό απόθεμα τους νέους αγρότες του 2009, αυτούς που - ξαναλέω - ήταν ήδη αδικημένοι από το μισό πριμ αρχικής εγκατάστασης που πήραν το 2010. Έτσι, όλα αυτά τα χρόνια, τα δύσκολα χρόνια για την οικονομία μας αυτοί οι άνθρωποι δυσκολεύτηκαν να ανταποκριθούν στις υποχρεώσεις της δεκαετούς συμβάσεως που είχαν υπογράψει. Δανείστηκαν για να τα βγάλουν πέρα και τελικά έγιναν φτωχότεροι απ' ό,τι ήταν. Αυτή είναι η πραγματικότητα, κύριε Υπουργέ, και παρά τις κατά καιρούς υποσχέσεις αυτοί οι αγρότες δεν είδαν κάποια ουσιαστική εξέλιξη. Εάν το 2014 μπορούσε να δοθεί πολιτική λύση στο θέμα των δικαιωμάτων μειωμένης αξίας, είναι βέβαιο ότι μπορείτε να δώσετε μια τέτοια λύση και τώρα εσείς, αξιοποιώντας το εθνικό απόθεμα για ανθρώπους, που κατά κοινή ομολογία είναι αδικημένοι και υπάρχουν όντως πολιτικές ευθύνες. Θα ήθελα και την ευαισθησία σας και την καλή σας διάθεση πάνω σε αυτό το θέμα, για να μπορέσουμε να βρούμε μια γόνιμη και δημιουργική λύση γι' αυτούς τους ανθρώπους.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής των Ελλήνων, τριάντα εννέα μαθητές και μαθήτριες και δύο συνοδοί εκπαιδευτικοί, από το Γενικό Λύκειο Ακρωτηρίου Χανίων (δεύτερο τμήμα). Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Κύριε Υπουργέ, έχετε τον λόγο.
Ευχαριστώ, κύριε Πρόεδρε. Κύριε συνάδελφε, οι πολιτικές ευθύνες είναι δεδομένες και το αναλύσαμε στην πορεία. Ωστόσο αναφερθήκατε και εσείς στον κανονισμό 1307, που είναι του 2013. Ο κανονισμός του 2013 που διαπραγματεύτηκαν οι τότε κυβερνήσεις - μάλιστα εξειδικεύτηκε μετά με την ΚΥΑ που λέτε, τη με αριθμό 1930/20-7-2015 αυτής της Κυβέρνησης - λέει ότι σύμφωνα με τον κανονισμό δικαιούχοι είναι νεαρής ηλικίας έως σαράντα ετών - έμπαινε το κριτήριο της ηλικίας δηλαδή - που δημιούργησαν για πρώτη φορά γεωργική εκμετάλλευση ως επικεφαλής αυτής το 2015 ή που είχαν εγκατασταθεί κατά τη διάρκεια των πέντε προηγούμενων χρόνων. Άρα εκεί όσοι πληρούσαν αυτά τα κριτήρια εντάχθηκαν. Ωστόσο πολύς κόσμος, οι περισσότεροι μάλλον, είχε ήδη περάσει το πρώτο κατώφλι των σαράντα χρόνων. Επίσης θέλω να σας πω ότι το 2014, δεν προβλέφθηκε κατά τη διαπραγμάτευση της τρέχουσας ΚΑΠ, της τρέχουσας περιόδου, να υπάρξει κάποια γέφυρα γι' αυτούς τους ανθρώπους μέσω μέτρου του ΠΑΑ ή έστω με κάποιον τρόπο να υπάρξει πρόβλεψη - γέφυρα γι' αυτούς τους ανθρώπους. Άρα μπαίνοντας στο 2015, διαπραγματευόμενοι το 2014 και έχοντας καταλήξει η καινούργια προγραμματική περίοδος, δεν υπήρχε πρόβλεψη γι' αυτούς τους ανθρώπους. Μάλιστα μέχρι τώρα θα σας πω τι έχει γίνει, προσπαθώντας να αναζητήσουμε λύσεις με εθνικούς πόρους, γιατί όπως καταλαβαίνετε, αφού έκλεισε το πρόγραμμα, δεν προβλέφθηκαν και δεν μπορούν να πάνε από ευρωπαϊκά κονδύλια. Μέχρι τώρα, λοιπόν, η απάντηση που έχουμε πάρει για την ένταξη αυτών των ανθρώπων - γιατί έχουν γίνει πραγματικά προσπάθειες και λόγω της φόρμας «6», που ήταν μια άλλη αστοχία, μια τεράστια αδικία που πάλι έπληξε τους νέους του 2009- από την Ευρωπαϊκή Επιτροπή δεν είναι θετικές. Ωστόσο προσπαθούμε να βρούμε γέφυρα μετά από δέκα χρόνια. Από το 2009 είμαστε τώρα στο 2019 και προσπαθούμε να βρούμε κάποιον τρόπο, έτσι ώστε να περιορίσουμε τις απώλειες αυτών των ανθρώπων, που με άλλα σχέδια μπήκαν το 2009 και εγκλωβίστηκαν σε μια κατάσταση που τους έχει οδηγήσει στο να βρίσκονται σε πολύ δύσκολη θέση. Σας ευχαριστώ.
Θα συζητηθεί τώρα η τρίτη με αριθμό 342/11-2-2019 επίκαιρη ερώτηση δεύτερου κύκλου του Βουλευτή Φθιώτιδας του Συνασπισμού Ριζοσπαστικής Αριστεράς κ. Δημητρίου Βέττα προς τον Υπουργό Αγροτικής Ανάπτυξης και Τροφίμων, με θέμα «Προβλήματα πληρωμής σχετικά με τη μη επιλεξιμότητα των αγροτεμαχίων». Κύριε Βέττα, έχετε τον λόγο για δυο λεπτά.
Ευχαριστώ, κύριε Πρόεδρε. Ευχαριστώ κι εσάς, κύριε Υπουργέ, που ανταποκριθήκατε, στο να απαντήσετε σε ένα πολύ σοβαρό ερώτημα, κατά την προσωπική μου γνώμη, που αφορά τα προβλήματα πληρωμών, τα οποία σχετίζονται με τη μη επιλεξιμότητα των αγροτεμαχίων. Είναι ένα θέμα που αφορά όλη τη χώρα. Εγώ, όμως, θα μιλήσω για την πατρίδα μου, τη Φθιώτιδα. Ξέρετε πάρα πολύ καλά ότι την περίοδο υποβολής των δηλώσεων καλλιέργειας ΟΣΔΕ το 2018, ο Οργανισμός ΟΠΕΚΕΠΕ προχώρησε σε μία - θα έλεγα - αναθεώρηση του χαρτογραφικού υποβάθρου. Δεν θέλω να αδικήσω τον οργανισμό, όμως, δεν υπήρξε καμμία γραπτή ή προφορική, επίσημη ή έστω και ανεπίσημη δήλωση για αυτό. Προφανώς δημιουργήθηκαν κάποια προβλήματα. Αγροκτήματα τα οποία το 2017 είχαν δηλωθεί ως επιλέξιμα και άρα είχαν πληρωθεί κατά τη διάρκεια της εξατομίκευσης της πληρωμής της προκαταβολής των ειδοποιήσεων, το 2018 εμφανίστηκαν ως μη επιλέξιμα. Είχαν τον κωδικό λάθος «μη επιλέξιμα», οπότε και μη πληρωτέα. Απ' ό,τι καταλαβαίνουμε όλοι μας, υπήρξαν προβλήματα στο ποσό, στο μέγεθος και στο εύρος των επιδοτήσεων. Η επιλεξιμότητα δεν σχετίζεται με την ανάρτηση προφανώς των δασικών χαρτών. Θα έλεγα ότι δεν ακολουθεί και την πορεία - αν θέλετε - των επιτόπιων ελέγχων. Δεν προκύπτει από αυτούς. Επίσης δεν ενσωματώνει και προηγούμενους επιτόπιους ελέγχους. Η μέθοδος που ακολουθήθηκε από τον ΟΠΕΚΕΠΕ, είναι η μέθοδος της φωτοερμηνείας των αεροφωτογραφιών μέσω δορυφόρων. Στον Νομό Φθιώτιδας, κύριε Υπουργέ, - για να είμαι σύντομος - και στη δική μου περιοχή, στον Δήμο Στυλίδας, και στην ευρύτερη περιοχή της ανατολικής Φθιώτιδας υπάρχουν πάνω από τρεις χιλιάδες αγροτεμάχια. Δεν ξέρω αν έχετε επικαιροποιημένα στοιχεία. Πάνω, λοιπόν, από επτακόσιοι, οκτακόσιοι αγρότες αντιμετωπίζουν αυτό το πρόβλημα σε ένα εύρος περίπου δέκα χιλιάδων αγροτών σε ολόκληρο τον Νομό Φθιώτιδας. Το πρόβλημα προφανώς και δεν είναι ενιαίο. Αν θα μπορούσαμε να κατηγοριοποιήσουμε, θα έλεγα πως υπάρχουν αγρότες, οι οποίοι έχουν αρόσιμα αγροκτήματα, αγροτεμάχια που κατά τη χρονική στιγμή λήψης των αεροφωτογραφιών δεν ήταν καλλιεργημένα. Υπάρχουν αγρότες, οι οποίοι έχουν αγροτεμάχια που δεν ήταν καλλιεργήσιμα κατά τη λήψη των αεροφωτογραφιών, αλλά αργότερα είτε φυτεύτηκε δενδρώδη καλλιέργεια ή αρόσιμη. Υπάρχουν αγρότες, οι οποίοι έχουν αγροτεμάχια που λόγω κλίσης του εδάφους ή λόγω της γωνίας λήψης της αεροφωτογραφίας δεν φαίνονται στην απεικόνιση ως ελαιόδενδρα, ως δενδρώδη καλλιέργεια αλλά ως πυκνή βλάστηση. Υπάρχουν αγροτεμάχια που ήταν στο όριο με δασικές εκτάσεις και επειδή η περιμετρική περιοχή κρίθηκε με δασικά δέντρα, κρίθηκαν επομένως λόγω ενοτήτων του χάρτη και αυτά μη καλλιεργήσιμα. Υπάρχουν, βεβαίως, και αγροτεμάχια, τα οποία κρίθηκαν από λάθος εκτίμηση του χειριστή της φωτοερμηνευτικής μεθόδου. Δεν ξέρω την απάντηση σας. Δεν ξέρω αν θα προσπαθήσετε να τα εξετάσετε ένα προς ένα. Είναι μία χρονοβόρα διαδικασία και δεν ξέρω αν έχουμε τον απαραίτητο χρόνο. Δεν ξέρω, επίσης, αν θα γίνει άρση του χαρτογραφικού υποβάθρου από τον ΟΠΕΚΕΠΕ. Όπως δεν ξέρω, αν θα γίνει η πίστωση του υπόλοιπου των επιδοτήσεων σε αυτούς τους αγρότες, οι οποίοι έχουν χάσει μέρος ή το όλον της επιδότησης τους. Περιμένω με αγωνία, όπως πάρα πολύς κόσμος σε όλη τη χώρα, την απάντησή σας. Ευχαριστώ.
Κι εγώ σας ευχαριστώ. Κύριε Υπουργέ, έχετε τον λόγο.
Ευχαριστώ ξανά, κύριε Πρόεδρε. Αγαπητέ κύριε συνάδελφε, είναι γεγονός ότι ο ΟΠΕΚΕΠΕ έχει υποχρέωση ανανέωσης του χαρτογραφικού του υποβάθρου. Πάντα το χαρτογραφικό υπόβαθρο πρέπει να είναι επικαιροποιημένο, οπότε αυτή η διαδικασία είναι μία συνεχής διαδικασία. Όπως καταλαβαίνετε, κατά τη διαδικασία αυτή, όταν πέσει το καινούργιο χαρτογραφικό υπόβαθρο - που στη συγκεκριμένη περίπτωση που αναφέρεστε το υπόβαθρο, ο ορθοφωτοχάρτης ήταν του 2015- από την «ΚΤΗΜΑΤΟΛΟΓΙΟ Α.Ε.», εκεί είναι πολύ πιθανό να υπάρχουν αστοχίες ειδικά κατά την πρώτη χρονιά εφαρμογής. Όσον αφορά την περιοχή σας, τη Φθιώτιδα, οι πληρωμές μέχρι τώρα έχουν φτάσει στο 94,4% της συνολικής αξίας των ενεργοποιηθέντων δικαιωμάτων βασικής ενίσχυσης. Το ιστορικό, όμως, έτσι όπως το αναφέρατε, είναι ότι οι παραγωγοί ενημερώθηκαν για τα πιθανά λάθη που υπήρχαν, για τις αστοχίες, για τις επιλεξιμότητες και είχαν τη δυνατότητα να υποβάλουν ενστάσεις. Αυτό έγινε πρώτον με την εγκύκλιο 7062/18-9-2018 του ΟΠΕΚΕΠΕ, όπου δινόταν η δυνατότητα να μεταβληθούν ως προς την επικάλυψη, την επιλεξιμότητα, την ένταξη σε περιφέρεια, την περιφερειοποίηση, αλλά και στη συνέχεια να υποβάλουν αίτημα επανένταξης μέχρι τις 31 Ιανουαρίου 2019. Αποτέλεσμα αυτής της διαδικασίας είναι ότι για το έτος 2018 στη Φθιώτιδα είχαμε εκατόν ενενήντα χιλιάδες εξακόσια ενενήντα ένα αγροτεμάχια που δηλώθηκαν. Από αυτά μέχρι και τις 31 Ιανουαρίου 2019 οι ενστάσεις ήταν στα δεκαέξι χιλιάδες εξήντα οκτώ αγροτεμάχια. Οι ενστάσεις αυτές εξετάστηκαν μέσω του ολοκληρωμένου πληροφοριακού συστήματος για το 2018 και εγκρίθηκαν τα οκτώ χιλιάδες εννιακόσα τριάντα ένα αγροτεμάχια, ολικώς ή μερικώς. Για τα δύο χιλιάδες διακόσια δεκαεπτά έλαβαν απορριπτικό, ενώ εκκρεμεί ακόμα η εξέταση ενστάσεων για τέσσερις χιλιάδες εννιακόσια είκοσι αγροτεμάχια, η οποία θα γίνει άμεσα. Γίνεται άμεσα η εξέταση των υπολειπόμενων εκκρεμών αγροτεμαχίων, προκειμένου να έχουμε ένταξή τους ή απένταξή τους στον επόμενο διασταυρωτικό. Σας ευχαριστώ.
Κι εγώ σας ευχαριστώ. Τον λόγο έχει ο κ. Βέττας για τη δευτερολογία του.
Ευχαριστώ, κύριε Πρόεδρε. Κύριε Υπουργέ, συγκρατώντας κάποια στοιχεία που μου δώσατε εξάγονται δύο ερωτήματα. Το πρώτο είναι - και νομίζω αυτή είναι η αγωνία του κόσμου και αυτή πρέπει να απαντηθεί - εάν έχουμε χρονικό περιθώριο μέσα στο οποίο θα πληρωθούν και θα αποπληρωθούν οι ενστάσεις, οι οποίες έχουν θετικό πρόσημο. Αυτό θα είναι σε έναν, δύο, τρεις ή τέσσερις μήνες; Πρέπει να ξέρει ο κόσμος πότε περίπου θα πληρωθεί. Συγκράτησα, βεβαίως, και τον αριθμό των ενστάσεων, οι οποίες έχουν απορριφθεί. Είναι δύο χιλιάδες διακόσες δεκαεπτά, όπως είπαμε. Για αυτές τις δύο χιλιάδες διακόσες δεκαεπτά ενστάσεις οι οποίες έχουν απορριφθεί, θα ακολουθήσετε κάποια άλλη διαδικασία; Ή αυτές οι ενστάσεις θα κριθούν οριστικά επιλέξιμες, θα απορριφθούν οριστικά δηλαδή; Ευχαριστώ πολύ.
Και πάλι, κύριε Υπουργέ, έχετε τον λόγο.
Ευχαριστώ, ξανά, κύριε Πρόεδρε. Όσον αφορά το πρώτο ερώτημά σας, για τις εκκρεμείς που σας είπα ότι εξετάζονται άμεσα, προγραμματίζουμε ενδιάμεσες πληρωμές. Το αργότερο της επόμενης ενδιάμεσης πληρωμής που ελπίζουμε ότι εκεί θα έχουμε ξεκαθαρίσει με όλες τις εκκρεμότητες, είναι πριν από το Πάσχα. Άρα είναι κοντά και η διαδικασία προχωράει. Οπότε, εκεί, θα έχουμε το διασταυρωτικό και την πληρωμή, έτσι ώστε πριν το Πάσχα οι δικαιούχοι να έχουν πληρωθεί. Όσον αφορά το άλλο σας ερώτημα για τα δύο χιλιάδες διακόσια δεκαεπτά αγροτεμάχια και όσα πιθανά προκύψουν από τα τέσσερις χιλιάδες εννιακόσια είκοσι, ακόμα δεν χάνεται το δικαίωμα να ζητήσουν επιτόπιο. Οι παραγωγοί, δηλαδή, διατηρούν το στοιχείο ελέγχου. Και είναι σωστό που το επισημαίνετε, ώστε να ξέρουν ότι δεν χάθηκε τίποτα. Αν πραγματικά τα αγροτεμάχια τους είναι επιλέξιμα και με τον διοικητικό τρόπο που έγινε η διασταύρωση τώρα δεν μπόρεσαν να λυθούν, υπάρχει και ο επιτόπιος τρόπος. Οπότε διατηρούν τα στοιχεία του ελέγχου. Σας ευχαριστώ πολύ.
Κι εγώ σας ευχαριστώ. Στη συνέχεια θα συζητηθεί η τέταρτη με αριθμό 345/11-2-2019 επίκαιρη ερώτηση δεύτερου κύκλου του Βουλευτή Αργολίδος της Νέας Δημοκρατίας κ. Ιωάννη Ανδριανού προς τον Υπουργό Αγροτικής Ανάπτυξης και Τροφίμων, με θέμα: «Μεγάλες και αδικαιολόγητες καθυστερήσεις στην πορεία υλοποίησης της επέκτασης του Αναβάλου προς το Κουτσοπόδι, Μυκήνες, Μοναστηράκι, Φίχτια και Ερμιονίδα». Κύριε Ανδριανέ, έχετε τον λόγο.
Ευχαριστώ, κύριε Πρόεδρε. Κύριε Υπουργέ, πράγματι - το γνωρίζετε πολύ καλά - τα προβλήματα στον αγροτικό τομέα είναι πολύ μεγάλα και διαχρονικά, όπως είναι το κόστος παραγωγής. Όπως πολύ καλά γνωρίζετε, το 2018 ήταν μία πολύ κακή χρονιά και για τους ελαιοπαραγωγούς και για τους παραγωγούς πορτοκαλιών και μανταρινιών λόγω των καιρικών συνθηκών. Έχουν υποστεί τεράστιες ζημιές όπως επίσης και οι κτηνοτρόφοι με την χαμηλή τιμή του γάλακτος. Ενώ η φέτα έχει τεράστια ζήτηση και στο εξωτερικό, εδώ βλέπουμε τις τιμές του γάλακτος να συμπιέζονται και να είναι πλέον ασύμφορες για τους κτηνοτρόφους. Επομένως πρέπει η πολιτική η δική σας και η αντιμετώπιση των προβλημάτων να κινηθεί σε δύο επίπεδα: Το πρώτο επίπεδο είναι της άμεσης στήριξης αυτών των παραγωγών, όπως των ελαιοπαραγών που είδαν φέτος την παραγωγή του λαδιού μειωμένη και λόγω του δάκου όπως γνωρίζετε και από τις χαμηλές τιμές. Αντίστοιχο πρόβλημα, όμως, υπάρχει και για τα πορτοκάλια, όπου ο ΕΛΓΑ δεν καλύπτει τις ζημιές. Από ό,τι ενημερώθηκα, εβδομήντα με ογδόντα χιλιάδες τόνοι είναι στα δέντρα και δεν μπορούν να κοπούν, διότι έχουν αποκτήσει κηλίδες λόγω των συνεχών βροχοπτώσεων και ο ΕΛΓΑ δεν καλύπτει. Επίσης σε ό,τι αφορά στα μανταρίνια, οι κλημεντίνες καταστράφηκαν και οι παραγωγοί δεν έχουν αποζημιωθεί, δεν έχουν στηριχθεί. Πιστεύω ότι κάτι θα έχετε να πείτε σε αυτούς τους παραγωγούς. Βεβαίως στο επίπεδο της ανάπτυξής που είναι το δεύτερο επίπεδο, ένα τεράστιο αναπτυξιακό έργο είναι ο Ανάβαλος, που είναι και το θέμα της επίκαιρης ερώτησης. Πραγματικά είναι ένα έργο πνοής, ένα έργο ζωής. Το έχουμε συζητήσει. Το έχω θέσει από το 2009 που εκλέγομαι Βουλευτής. Θα καταθέσω για τα Πρακτικά - για να υπάρχουν - όλες τις ερωτήσεις - παρεμβάσεις μου και τις απαντήσεις που έχω πάρει. Θεωρώ ότι πρέπει, επιτέλους, αυτό το έργο να ολοκληρωθεί. Ένα κομμάτι του έχει τελειώσει. Ήταν ένα έργο το οποίο σχεδιάστηκε, δρομολογήθηκε από τη Νέα Δημοκρατία και εντάχθηκε στο «Αλέξανδρος Μπαλτατζής» τότε. Τελείωσαν τα έργα του κεντρικού αντλιοστασίου. Έγιναν κάποια τμήματα αγωγών. Προχωράει το έργο της Επιδαύρου, όπως γνωρίζετε. Όμως τα έργα σε Φίχτια, Κουτσοπόδι, Μυκήνες, Μοναστηράκι δεν έχουν δημοπρατηθεί ακόμα - είναι ένα έργο ύψους 7,8 εκατομμυρίων ευρώ - όπως και η Ερμιονίδα που είναι ένα σημαντικό έργο. Το έχει αναγνωρίσει, άλλωστε, και ο νυν Πρωθυπουργός από την Τρίπολη στην ομιλία του στο περιφερειακό συνέδριο που έγινε πριν λίγους μήνες. Αυτές οι καθυστερήσεις, λοιπόν, δεν μπορούν να συνεχιστούν άλλο. Άλλωστε μου είχατε απαντήσει ότι στις 30-11-2018 έληγε η προθεσμία υποβολής των σχετικών προτάσεων στο μέτρο 4.3.1 για το συγκεκριμένο έργο. Περιμένω τις απαντήσεις σας για αυτά τα σημαντικά έργα. Τα υπόλοιπα θα τα πούμε στη δευτερολογία μου. Ευχαριστώ πολύ.
Κύριε Υπουργέ, έχετε τον λόγο τρία λεπτά.
Σας ευχαριστώ, κύριε Πρόεδρε. Κύριε συνάδελφε, όντως το 2018, όπως όλοι ξέρουμε, ήταν μία δύσκολη χρονιά για τον αγροτικό κόσμο. Όπου μπορεί αυτή η Κυβέρνηση με παρεμβάσεις, προσπαθεί να αναπληρώσει το χαμένο εισόδημα των αγροτών. Είναι γνωστό και στην περιοχή τη δική σας και σε άλλες περιοχές της Πελοποννήσου ότι ειδικά με την ποικιλία «κλημεντίνη» στα μανταρίνια, υπάρχει σοβαρό πρόβλημα όσον αφορά την ποιότητα της, κυρίως, άρα και την εμπορική τιμή, άρα και το εισόδημα του παραγωγού κι εκεί εξετάζουμε μία στήριξη. Οι προοπτικές όπως λέτε - κι αυτό είναι το ελπιδοφόρο - είναι πολύ θετικές. Τόσο η φήμη και η ζήτηση της ελληνικής ΠΟΠ φέτας, όσο και του ελληνικού γιαουρτιού, αν αποτιμηθούν σε τζίρο, σε χρήμα, είναι ένα τεράστιο νούμερο, που δείχνει πόσο καλά είναι εδραιωμένα αυτά τα προϊόντα στη συνείδηση των καταναλωτών για την ποιότητά τους, για τη γεύση τους, για τη μοναδικότητά τους, που, δυστυχώς, δεν μπορούμε να τα εκμεταλλευτούμε. Έχουμε τον χρυσό στα χέρια μας - και δεν είναι μόνο η φέτα, αλλά και το γιαούρτι, το ελαιόλαδο, τα αρωματικά μας - δηλαδή μία σειρά από προϊόντα που η φήμη τους τρέχει μπροστά, κι εμείς δεν μπορούμε ακολουθήσουμε την πορεία τους. Αυτό είναι κάτι που πρέπει με συγκεκριμένα βήματα και όχι αντιμετωπίζοντας πυροσβεστικά τα προβλήματα του αγροτόκοσμου, να το λύσουμε, να το εκμεταλλευτούμε. Δηλαδή πρέπει να παράξουμε πλούτο, να αυξήσουμε την πίτα. Τώρα όσον αφορά τη συγκεκριμένη ερώτηση σας σχετικά με το έργο της μεταφοράς του νερού του Ανάβαλου προς Κουτσοπόδι, Μυκήνες, Μοναστηράκι Φίχτια και Ερμιονίδα, να σας θυμίσω - άλλωστε από εκεί είστε και το ξέρετε καλά - ότι πρόκειται για ένα μεγαλόπνοο έργο που ξεκίνησε τη δεκαετία του 1980. Κι εγώ ο ίδιος, ως φοιτητής, το 1993 επισκέφθηκα την περιοχή στα πλαίσια φοιτητικής εκπαιδευτικής εκδρομής, για να δούμε το τι ακριβώς γίνεται στον Ανάβαλο. Από τότε έχουν γίνει μία σειρά από έργα - επεκτάσεις και συνεχώς λόγω της επάρκειας του νερού που ευτυχώς υπάρχει στην περιοχή, το δίκτυο επεκτείνεται. Εδώ πρέπει να δούμε ότι το προτεινόμενο έργο έχει φτάσει μαζί με τα υποέργα του τα 7.896.000 ευρώ. Αυτό περιλαμβάνει τα κάτωθι υποέργα: Περιλαμβάνει τη μεταφορά και διανομή του δικτύου ύδρευσης σε Κουτσοπόδι, Μυκήνες, Μοναστηράκι, Φίχτια, Χώνικα, Αεροδρόμιο, Ελληνικό του Δήμου Μιδέας της Αργολίδας, το οποίο έχει κόστος 4.073.000 ευρώ. Περιλαμβάνει εργασίες προβλεπόμενες για αρχαιολογία, - προφανώς η περιοχή είναι πλούσια και θα υπάρχουν ευρήματα - ύψους 450.000 ευρώ, απαλλοτριώσεις ύψους 750.000 ευρώ, για τη ΔΕΗ 500.000 ευρώ και διάφορα άλλα που ανεβάζουν το κόστος στα 7.896.000 ευρώ. Εδώ να πούμε, όμως, ότι η υπηρεσία - και είναι προς τιμήν της - έχει προβεί σε όλες τις απαραίτητες ενέργειες, που είναι χρονοβόρες γιατί εμπλέκονται πολλές υπηρεσίες, για να τρέξει τη διαδικασία των απαλλοτριώσεων πολύ νωρίτερα από το προβλεπόμενο. Και αυτό διότι κατάφερε να κάνει δύο διαδικασίες παράλληλα και όχι διαδοχικά. Δεν άθροισε, δηλαδή, τον χρόνο αλλά λειτούργησε παράλληλα. Αυτό, όμως, μας έχει φτάσει σε μία φάση, που το έργο έχει ήδη επιταχυνθεί κατά πολύ. Στη δευτερολογία θα σας πω και για τη χρηματοδότηση.
Για την Ερμιονίδα;
Ναι.
Κύριε Ανδριανέ, έχετε τον λόγο για τρία λεπτά.
Ευχαριστώ, κύριε Πρόεδρε. Περιμένω, βεβαίως, και τη δευτερολογία του κυρίου Υπουργού, γιατί το τμήμα προς την Ερμιονίδα είναι ένα μεγάλο έργο και πολύ ουσιαστικό για την επιβίωση του αγροτικού κόσμου. Έχει, όμως, και περιβαλλοντική διάσταση για την περιοχή. Όπως ξέρετε, ο υδροφόρος ορίζοντας έχει πλέον τεράστια προβλήματα και η έλλειψη νερού όταν υπάρχουν περίοδοι λειψυδρίας, είναι τεράστια. Αυτό επηρεάζει, βεβαίως, πάρα πολύ την παραγωγή, πράγμα που το έχουμε δει τα προηγούμενα χρόνια. Αυτό το έργο θα διευκολύνει και θα χρησιμοποιηθεί για την άρδευση είκοσι δύο χιλιάδων στρεμμάτων, κύριε Υπουργέ. Είναι μία μεγάλη έκταση, η οποία, πραγματικά, θα δώσει άλλη αναπτυξιακή διάσταση στην περιοχή της Ερμιονίδας, όπου και αυτή πλήττεται από την λειψυδρία. Επίσης περιμένω να μας πείτε, πότε θα δημοπρατηθεί το τμήμα προς Κουτσοπόδι, Φίχτια, Μυκήνες, Αεροδρόμιο, Μοναστηράκι. Πράγματι, λοιπόν, είναι ένα έργο του οποίου, προφανώς, την αναγκαιότητα τη γνωρίζετε και εσείς, αφού ως φοιτητής το έχετε επισκεφτεί. Όπως σας είπα και στην πρωτολογία μου, την έχει επισημάνει και ο ίδιος ο Πρωθυπουργός. Και όταν μιλάει ο Πρωθυπουργός μιας χώρας συγκεκριμένα για ένα έργο, δεσμεύεται. Δεσμεύει την Κυβέρνηση, δεσμεύει τις υπηρεσίες, τους δεσμεύει όλους. Περιμένω αυτή την ημερομηνία δημοπράτησης, περιμένω, δηλαδή, να ακούσω από σας συγκεκριμένο χρονοδιάγραμμα, γιατί πλέον έχουν περάσει αρκετά χρόνια. Γίνονται έργα τμηματικά, όμως αυτό το έργο δεν έχει ολοκληρωθεί για να δοθεί, όπως πρέπει, στους αγρότες και στην ανάπτυξη της περιοχής. Βεβαίως πολύ σωστά είπατε για τις δυνατότητες που έχει το ελληνικό γάλα, όμως οι κτηνοτρόφοι αντιμετωπίζουν τεράστια προβλήματα, όπως σας είπα, με το κόστος παραγωγής. Θέλω να σας επισημάνω και πάλι ένα πρόβλημα που έχει δημιουργηθεί στην Αργολίδα με την εξαίρεση από τον νέο χάρτη μειονεκτικών περιοχών του Υπουργείου - το συζητήσαμε - περιοχών που πρέπει να είναι στον χάρτη των μειονεκτικών. Είναι «ταφόπλακα» γι' αυτούς τους κτηνοτρόφους η εξαίρεση τους. Πρέπει να το δείτε, κύριε Υπουργέ. Είναι συγκεκριμένες κοινότητες, δημοτικά διαμερίσματα. Αν θέλετε, εγώ θα καταθέσω για τα Πρακτικά τον πίνακα με το ποιες περιοχές είναι ορεινές ή μη ορεινές, ποιες δεν μπήκαν, κ.λπ., ποιες περιοχές δεν είναι μειονεκτικές. Και σε κάποια συζήτηση ή στο Υπουργείο ή σε ερώτηση μέσω του κοινοβουλευτικού ελέγχου - άλλωστε σας έχω κάνει και μια σχετική ερώτηση - πιστεύω ότι θα πάρουμε απαντήσεις και θα διορθώσουμε καταστάσεις που πιστεύω ότι είναι λάθος αποφάσεις, γιατί εξαιρούν περιοχές - όπως τα Δίδυμα στο Ηλιόκαστρο, την Ερμιονίδα, την Τραχειά - οι οποίες είναι ορεινές. Δεν μπορώ να καταλάβω το σκεπτικό αυτών των ανθρώπων, που αποφάσισαν να εξαιρέσουν από τις μειονεκτικές περιοχές αυτές τις συγκεκριμένες περιοχές, όταν έχουν ανεπτυγμένη κτηνοτροφία και προϊόντα ΠΟΠ. Και, τελικά, έχουμε αυτό το πρόβλημα της εξαίρεσης, που αυτό θα πλήξει και τους κτηνοτρόφους και τους αγρότες της περιοχής. Περιμένω, βεβαίως, κύριε Υπουργέ, να δράσετε μέσω των de minimis και μέσω άλλων προγραμμάτων στήριξης και για τους παραγωγούς των μανταρινιών κλημεντίνης. Επίσης πρέπει να δείτε τα πορτοκάλια. Είπατε ότι ο κανονισμός του ΕΛΓΑ είναι του 1987. Όμως είστε ήδη πέντε χρόνια Κυβέρνηση. Το έχετε παραδεχθεί και εσείς και οι προκάτοχοί σας ότι πρέπει να γίνει αναθεώρηση. Πρέπει, επιτέλους, αφού η κλιματική αλλαγή έχει δημιουργήσει τεράστια προβλήματα και έχει αλλάξει τα δεδομένα, να δούμε την αναθεώρηση του κανονισμού του ΕΛΓΑ, γιατί, πραγματικά, απαξιώνεται ο οργανισμός. Από τη στιγμή που οι ίδιοι οι αγρότες πληρώνουν ασφάλιστρα πλέον, πρέπει να μη νιώθουν αυτή την απογοήτευση και όταν έχουν ανάγκη να αποζημιώνονται. Βεβαίως όσον αφορά τους ελαιοπαραγωγούς - είστε από τη Λακωνία και πιστεύω ότι έχετε και ιδιαίτερο ενδιαφέρον - και τη ζημιά που έπαθαν στο λάδι, πρέπει να στηριχθούν και αυτοί. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνω, κύριε Πρόεδρε. Θα ήθελα την ανοχή σας για μισό λεπτό. Επίσης πρέπει να δείτε - και πρέπει να το δούμε όλοι - το κόστος παράγωγης. Και επειδή μιλάμε για τον Ανάβαλο, παράλληλα θα μπορούσαμε κάλλιστα να προχωρήσουμε - σε συνεργασία με τους συναρμόδιους Υπουργούς συναδέλφους σας - θέματα όπως είναι η αξιοποίηση των φωτοβολταϊκών στην ενεργοβόρα διαδικασία άντλησης του νερού. Υπάρχουν στο κεντρικό αντλιοστάσιο τρεις αντλίες καινούργιες και δύο εφεδρικές παλιές, οι οποίες πραγματικά είναι ενεργοβόρες. Θα μπορούσε να γίνει μια εγκατάσταση φωτοβολταϊκών στα αντλιοστάσια με χρήματα από ευρωπαϊκά κονδύλια, όπου, πράγματι, το κόστος για τον παραγωγό που χρησιμοποιεί το νερό, θα μειωθεί αρκετά.
Σας παρακαλώ, κύριε Ανδριανέ, να ολοκληρώσετε.
Τελειώνω, κύριε Πρόεδρε, αμέσως και ζητώ συγγνώμη. Πρέπει, όμως, να δείτε και ένα άλλο πρόβλημα. Πρέπει σε σχέση με το Υπουργείο Οικονομικών να δείτε το εξής παράλογο:
Παρακαλώ, κύριε Ανδριανέ, ολοκληρώνετε.
Ένας παραγωγός που χρησιμοποιεί το νερό του Αναβάλου, αν μεσολαβούν από το κεντρικό αντλιοστάσιο δύο και τρία μικρότερα αντλιοστάσια, πληρώνει ΦΠΑ δύο και τρεις φορές για το ίδιο αγαθό. Δηλαδή για την ίδια ποσότητα νερού επειδή μεσολαβούν τα ενδιάμεσα αντλιοστάσια, πληρώνουνε δύο και τρεις φορές ΦΠΑ στο ηλεκτρικό ρεύμα. Πρέπει, λοιπόν, να δείτε με το Υπουργείο Οικονομικών και αυτό το θέμα. Ευχαριστώ πολύ, κύριε Πρόεδρε.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας», που οργανώνει το Ίδρυμα της Βουλής, είκοσι ένας μαθητές και μαθήτριες και δύο εκπαιδευτικοί συνοδοί τους από το 8ο Δημοτικό Σχολείο Αχαρνών. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Κύριε Υπουργέ, έχετε τον λόγο για τρία λεπτά.
Ευχαριστώ, κύριε Πρόεδρε. Να τελειώσουμε, κύριε συνάδελφε, την απάντηση στην ερώτησή σας σχετικά με το έργο, γιατί βάλατε και πολλά ζητήματα. Η αγροτική παραγωγή έχει πλήθος ζητημάτων.
Μεταφέρω την αγωνία.
Είναι κατανοητή. Παντού υπάρχει η αγωνία των παραγωγών. Η υπηρεσία όντως για το συγκεκριμένο έργο λειτουργεί. Είναι αυτό που σας είπα ότι έχει επιταχύνει τις διαδικασίες τόσο της κήρυξης απαλλοτρίωσης όσο και της συνέχισης της διαδικασίας της επίταξης των ακινήτων. Αυτή τη διαδικασία την τρέχει παράλληλα, βασιζόμενη, μάλιστα, σε έναν νόμο στο άρθρο 49 παράγραφος 2β του ν.4412/2016. Επιταχύνει, λοιπόν, τη διαδικασία. Από εκεί και πέρα με την πράξη 1654 της 4ης Δεκεμβρίου 2018, της απόφασης της υπηρεσίας, έγινε τροποποίηση της απόφασης συνέχισης της πράξης και, συγκεκριμένα, προχωρήσαμε σε αύξηση του προϋπολογισμού για το υποέργο «Βελτιώσεις έργων μεταφοράς…» κ.λπ. και από 7.896.000 που όντως όπως είπαμε, ήταν το αρχικώς προϋπολογισμένο πόσο και αιτούμενο, ανέβηκε στα 8.370.000. Έγινε επικαιροποίηση της μελέτης, λοιπόν, και είχαμε αύξηση του προϋπολογισμού σχεδόν κατά 500.000 ευρώ. Όπως ξέρετε καλά, το μέτρο 4.3.1 έχει κλείσει στις 30-11-2018 και προχωράει η διαδικασία αξιολόγησης. Για τις μειονεκτικές περιοχές που είπατε στην περιοχή, τα κριτήρια διευρύνθηκαν. Είναι ο κανονισμός 1307/2013. Ο κανονισμός, λοιπόν, του 2013 προβλέπει διαφορετικά κριτήρια, από ό,τι προέβλεπε ο προηγούμενος κανονισμός με τις μέχρι πρότινος μειονεκτικές περιοχές, που ήταν της δεκαετίας του 1980 και μάλιστα του 1987. Ο τότε κανονισμός είχε άλλα κριτήρια από αυτά που μπήκαν το 2013. Με τα νέα κριτήρια του 2013 κάποιες περιοχές που χαρακτηρίζονταν σαν μειονεκτικές, δεν μπορούν να πάρουν το χαρακτηρισμό μειονεκτικές σήμερα. Αντίθετα κάποιες άλλες περιοχές που ενώ ήταν κανονικές το 1987, με τον νέο κανονισμό του 2013 εντάσσονται στις μειονεκτικές. Έχουμε μια αλλαγή τέτοια ανάλογα - λέω ξανά - με τα κριτήρια που μπήκαν με τον κανονισμό. Ένα βασικό κριτήριο που εμείς διευρύναμε, ήταν η συμμετοχή των βοσκοτόπων. Είπαμε, λοιπόν, ότι αν οι βοσκότοποι είναι έστω και 25% στην κοινότητα, εντάσσεται όλη η κοινότητα στις μειονεκτικές. Διευρύναμε τα κριτήρια ακριβώς για να βοηθήσουμε τους κτηνοτρόφους. Μιλώντας για τον ΕΛΓΑ, που είπατε ακριβώς στη λογική του να υπάρχει ένας εξορθολογισμός και μια κοινωνική δικαιοσύνη στο τι πληρώνει κάποιος στον οργανισμό και με τι συχνότητα αποζημιώνεται, προχωρήσαμε σε μείωση στην εισφορά κάποιων καλλιεργειών, όπως ήταν και η ελαιοκαλλιέργεια. Προχωρήσαμε σε μείωση. Αυτή η Κυβέρνηση το έκανε. Τέλος για τη χρηματοδότηση των φωτοβολταϊκών που όπως σωστά λέτε, είναι ένα μεγάλο κόστος - μέσα στο κόστος παραγωγής η άρδευση είναι πολύ μεγάλο κόστος - δημιουργήσαμε τις ενεργειακές κοινότητες. Μάλιστα δημιουργήσαμε και χρηματοδοτικά εργαλεία για την ένταξη της χρηματοδότησης εγκατάστασης φωτοβολταϊκών μέσω ενεργειακών κοινοτήτων. Αυτό σε κάποιες περιοχές της χώρας έχει ήδη ξεκινήσει. Και αφού μου δίνεται η ευκαιρία από αυτό το Βήμα, καλώ όλα τα ΤΟΕΒ να προχωρήσουν στη δημιουργία, στην εκμετάλλευση του θεσμικού πλαισίου για τις ενεργειακές κοινότητες, να συστήσουν ενεργειακές κοινότητες, να κάνουν αιτήσεις για χρηματοδότηση, έτσι ώστε να μειωθεί το κόστος στον αγρότη, γιατί κάθε αδράνεια τώρα πλέον δεν δικαιολογείται. Σας ευχαριστώ πολύ.
Η δημοπράτησης της Ερμιονίδας πότε θα γίνει;
Μόλις γίνει η εξέταση… (δεν ακούστηκε)
Ακολουθεί η έκτη με αριθμό 354/12-2-2019 επίκαιρη ερώτηση δεύτερου κύκλου του Βουλευτή Αχαΐας του Κομμουνιστικού Κόμματος Ελλάδας κ. Νικολάου Καραθανασόπουλου προς τον Υπουργό Αγροτικής Ανάπτυξης και Τροφίμων με θέμα: «Εικόνα κατάρρευσης του αρδευτικού δικτύου του Γενικού Οργανισμού Εγγείων Βελτιώσεων (ΓΟΕΒ) Πηνειού - Αλφειού». Παρακαλώ, κύριε Καραθανασόπουλε, έχετε τον λόγο.
Ευχαριστώ, κύριε Πρόεδρε. Η εικόνα αυτή, βεβαίως, δεν είναι μία φωτογραφία της στιγμής - είναι το διαχρονικό αίτημα των κυβερνήσεων απέναντι στη φτωχομεσαία αγροτιά - ούτε, βεβαίως, αφορά απλά και μόνο έναν συγκεκριμένο ΓΟΕΒ, τον ΓΟΕΒ Πηνειού - Αλφειού. Παρεμφερή προβλήματα συναντάμε σχεδόν στο σύνολο των ΓΟΕΒ. Ποιο είναι, λοιπόν, το πρόβλημα στον ΓΟΕΒ Πηνειού - Αλφειού στον Νομό Ηλείας; Το πρόβλημα είναι ότι στο αντλιοστάσιο του Επιτάλιου από τις πέντε κεντρικές αντλίες λειτουργεί μόνο η μια, όπως και στο αντλιοστάσιο του Καβουρίου όπου πάλι λειτουργεί μόνο η μία αντλία, με συνέπεια να υπάρχει ο κίνδυνος της κατάρρευσης λόγω της συνεχούς λειτουργίας τους και της ελλιπούς συντήρησής τους. Οι επιπτώσεις από μια τέτοια εξέλιξη, βεβαίως, είναι καταστροφικές - δηλαδή της κατάρρευσης του ΓΟΕΒ Πηνειού - Αλφειού και των αντλιοστασίων αυτών - τόσο για τις καλλιεργούμενες εκτάσεις όσο και για την πόλη του Πύργου και τον κίνδυνο πλημμύρας που μπορεί να εκδηλωθεί. Όμως συνολικά και τα άλλα αρδευτικά αντλιοστάσια είτε έχουν καμένους κινητήρες είτε έχουν διαλυμένες αντλίες που χρειάζονται άμεση επισκευή. Όλο αυτό είναι, βεβαίως, αποτέλεσμα μιας λογικής και μιας φιλοσοφίας ότι το νερό πρέπει να είναι ακριβό για τους αγρότες στο πλαίσιο της ανταποδοτικότητας. Τα δυσβάσταχτα τέλη για τη χρήση του νερού που επιβάλλονται στους αγρότες, έχουν ως αποτέλεσμα συνολικά οι ΓΟΕΒ να παραμένουν χωρίς συντήρηση και να τίθεται συνολικά σε κίνδυνο η λειτουργία τους. Όμως πέρα από αυτό τη λειτουργία των ΓΟΕΒ υπάρχουν και οι σαράντα εργαζόμενοι, οι οποίοι παραμένουν απλήρωτοι από το καλοκαίρι, κύριε Υπουργέ, χωρίς να μπορούν να αντιμετωπίσουν βασικά ζητήματα διαβίωσης. Έτσι, λοιπόν, η ερώτηση αφορά τόσο το τι θα κάνει η Κυβέρνηση για την άμεση καταβολή των δεδουλευμένων στους εργαζόμενους, για την άμεση συντήρηση του αρδευτικού δικτύου, αλλά και συνολικότερα για την αντιμετώπιση των προβλημάτων που έχουν οι ΤΟΕΒ και οι ΓΟΕΒ της χώρας με ευθύνη του κράτους, κεντρικά και όχι πετώντας το μπαλάκι στις περιφέρειες. Ευχαριστώ.
Ορίστε, κύριε Υπουργέ, έχετε τον λόγο.
Ευχαριστώ, κύριε Πρόεδρε. Κύριε συνάδελφε, ξέρετε καλά ότι από τη δεκαετία του 1960, το θεσμικό πλαίσιο των οργανισμών εγγείων βελτιώσεων έδινε δυνατότητα αυτοδιοίκησης και αυτοοργάνωσης στο πλαίσιο των τοπικών κοινωνιών των οργανισμών που θα διαχειρίζονται τα νερά τους. Αυτή η Κυβέρνηση σε καμμία περίπτωση δεν θα χειραγωγήσει τις διοικήσεις. Ωστόσο επίσης ξέρετε καλά ότι η ασυδοσία που επικρατούσε τα προηγούμενα χρόνια, έφερε μια σειρά από προβλήματα. Και ποια ήταν αυτά τα προβλήματα; Το πρώτο πρόβλημα ήταν ότι πλήρωναν οι μισοί ή ένα μέρος των συνεπών αγροτών, και ένα μεγάλο μέρος - χαϊδεύοντάς τους τις πλάτες - δεν πλήρωνε, με αποτέλεσμα τα έσοδα να καταρρέουν, τα δίκτυα να καταρρέουν, οι εργαζόμενοι να μένουν απλήρωτοι και να έχουμε κρίση διοικήσεων. Αυτή ήταν η εικόνα. Και αυτό δεν στιγματίστηκε την ώρα που θα έπρεπε. Οι μικροπολιτικές, δηλαδή, που ασκήθηκαν στην πλάτη των αγροτών από τις διοικήσεις των οργανισμών, δεν στιγματίστηκαν από όλο το πολιτικό σύστημα. Αντίθετα ένα μεγάλο μέρος του το αγκάλιασε και το έβαλε κάτω από τις φτερούγες του. Και είδαμε στελέχη οργανισμών, να αναδεικνύονται και να εξελίσσονται με αυτές τις πρακτικές. Από εκεί και πέρα λόγω της μη σωστής διαχείρισης και της μη εποπτείας έχουμε φαινόμενα, όπως αυτά που περιγράψατε ακριβώς. Τι έκανε αυτή η Κυβέρνηση; Άλλαξε το θεσμικό πλαίσιο. Μεταβίβασε με τον ν.4456/2017 την αρμοδιότητα εποπτείας από τους δήμους - που ήταν εκτροφείο μέχρι τότε όλων αυτών των φαινομένων - στις περιφέρειες, με την προοπτική να δημιουργηθούν γραφεία - έτσι ονομάστηκαν τώρα οι παλιές υπηρεσίες εγγείων βελτιώσεων - για να υπάρχει επιστημονική στήριξη όλων αυτών των μεγάλων έργων. Αυτά είναι μεγάλα έργα, για να μπορεί να τα διαχειριστεί ένας μικρός οργανισμός χωρίς επιστημονική στήριξη. Το 2018 με τον ν.4546 ρυθμίστηκαν θέματα σχετικά με τη σύνθεση των συμβουλίων των οργανισμών και για την αναπροσαρμογή του τρόπου είσπραξης των οφειλών, έτσι ώστε να μπορέσουν οι οργανισμοί να έχουν ένα κομμάτι πόρων, να μπορέσουν να χρηματοδοτήσουν και να συγχρηματοδοτήσουν απαραίτητα έργα, γιατί τα δίκτυα είτε κατέρρεαν είτε ήταν απαρχαιωμένα είτε πλέον χρειάζονταν επέκταση. Έχουν αλλάξει οι συνθήκες, έχουν αλλάξει οι καλλιέργειες, έχουν αλλάξει οι κλιματολογικές συνθήκες. Δεν μπορούν να λειτουργούν οι οργανισμοί με μία λογική της δεκαετίας του 1960. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού]] Τα υπόλοιπα θα τα αναφέρω στη δευτερολογία μου. Ευχαριστώ, κύριε Πρόεδρε.
Ορίστε, κύριε Καραθανασόπουλε, έχετε τον λόγο για τρία λεπτά για τη δευτερολογία σας.
Κύριε Υπουργέ, είπατε πολύ σωστά ότι πρόκειται για ένα πολύ μεγάλο ζήτημα, το οποίο δεν μπορεί να αντιμετωπιστεί σε επίπεδο μιας τοπικής κοινωνίας αλλά θέλει συνολικότερη αντιμετώπιση. Από αυτή την άποψη, όμως, και εσείς ως Κυβέρνηση επιμένετε σε μια λογική, η οποία έχει οδηγήσει στην κατάρρευση και στην αποτυχία. Ποια είναι αυτή η λογική; Είναι η λογική της αυτοδιοίκησης. Δεν είναι αυτοδιοίκησης. Είναι ανταποδοτικότητας. Αν θες νερό πρέπει να πληρώσεις, για να μπορείς να καλύψεις τις ανάγκες. Άρα επί της ουσίας είναι η λογική της εμπορευματοποίησης του νερού. Αυτό είναι εκείνο το οποίο επιβάλατε. Εμείς λέμε ότι αυτή η λογική της ανταποδοτικότητας, της εμπορευματοποίησης του νερού, είναι αυτή η οποία έχει οδηγήσει σε αυτή την εξέλιξη των πραγμάτων και δεν θα υπάρξει αντίστροφη πορεία. Και από αυτή την άποψη λέμε ότι είναι μια εχθρική πολιτική, γιατί ακριβώς δημιουργεί σοβαρά προβλήματα στους αγρότες και ιδιαίτερα στη φτωχομεσαία αγροτιά, για να μπορέσει να καλλιεργήσει τα χωράφια της, πέρα από τη θηλιά που τους βάζει να πληρώσουν για το νερό, τη στιγμή που έχουν να πληρώσουν για τους φόρους, για την ασφάλισή τους και τα συνολικότερα προβλήματα με την πώληση της αγροτικής παραγωγής την οποία έχουν. Άρα έχουν συσσωρευτεί τεράστια χρέη στους αγρότες, με αποτέλεσμα να μην μπορούν να τα βγάλουν πέρα. Και τώρα πετιέται το μπαλάκι στις περιφέρειες, που και αυτές, βεβαίως, έχουν ευθύνη για την κατάσταση που υπάρχει. Δεν πρόκειται, όμως, να αντιμετωπιστεί το ζήτημα, γιατί πάντοτε σε αυτή τη λογική θα πατούν: «Βρείτε έσοδα, για να μπορέσετε να τα συντηρήσετε». Δεν είναι, όμως, έτσι το ζήτημα, κύριε Υπουργέ, από τη στιγμή που πρόκειται για ένα συνολικότερο ζήτημα, που αφορά τη διαχείριση των υδάτινων πόρων στο σύνολό του, όταν σχεδόν το 80% των υδάτινων πόρων καταστρέφεται, χάνεται και δεν αξιοποιείται στη χώρα μας, με βάση μελέτη του ΤΕΕ. Άρα χρειάζεται ένας συνολικότερος σχεδιασμός και για τη διαχείριση των υδάτινων πόρων στη χώρα μας και για τους υδάτινους πόρους που θα καταναλωθούν για την άρδευση και την καλλιέργεια της αγροτικής παραγωγής, την ανάπτυξή της. Τέτοιο, όμως, πράγμα δεν γίνεται, δεν μπορεί να το κάνει η περιφέρεια, είναι ευθύνη της Κυβέρνησης. Όμως η Κυβέρνηση όχι μόνο η σημερινή αλλά και οι προηγούμενες δεν αντιμετωπίζουν το συγκεκριμένο ζήτημα με αυτόν τον τρόπο. Εμείς, λοιπόν, τι λέμε; Λέμε ότι, βεβαίως, πρέπει άμεσα να αντιμετωπισθεί το πρόβλημα της μισθοδοσίας των δεδουλευμένων τους. Δεν μπορούμε να σφυρίζουμε αδιάφορα, και η Κυβέρνηση να πετάει το μπαλάκι στην περιφέρεια και η περιφέρεια να λέει «δεν έχω τους αντίστοιχους πόρους» για να πληρώσει τους εργαζόμενους. Ένα ζήτημα είναι αυτό. Δεύτερο ζήτημα είναι ότι εδώ πέρα χρειάζεται άμεση παρέμβαση με ευθύνη του κράτους, για να συντηρηθούν αυτά τα δίκτυα, να αποκατασταθούν οι τεράστιες ζημιές οι οποίες υπάρχουν. Δεν λέμε να επεκταθούν τα δίκτυα σε επόμενη φάση, που πρέπει να γίνει η επέκταση σε επόμενη φάση. Και αυτό πρέπει να γίνει με μία γενναία κρατική χρηματοδότηση μέσα από το Πρόγραμμα Δημοσίων Επενδύσεων, μέσα από την αξιοποίηση των ευρωπαϊκών προγραμμάτων που δεν πάνε, όμως, προς αυτή την κατεύθυνση, γιατί δεν είναι επιλέξιμα. Και, βεβαίως, το θέμα είναι να υπάρχει φθηνό νερό και φθηνό νερό σημαίνει ότι πρέπει να «κουρευτούν» τα χρέη τα οποία έχουν οι αγρότες στους ΤΟΕΒ και στους ΓΟΕΒ. Ευχαριστώ πολύ.
Κύριε Υπουργέ, έχετε και πάλι τον λόγο για τρία λεπτά.
Ευχαριστώ και πάλι, κύριε Πρόεδρε. Να ξεκαθαρίσουμε, κύριε συνάδελφε, ότι το νερό αποτελεί έναν πόρο ο οποίος είναι δημόσιο αγαθό. Και αυτό είναι αδιαπραγμάτευτο. Από αυτή την Κυβέρνηση είναι αδιαπραγμάτευτο! Επίσης το στοιχείο που πρέπει να υπάρχει στους οργανισμούς εγγείων βελτιώσεων, είναι το στοιχείο της κοινωνικής δικαιοσύνης από τη μία, όσον αφορά τους αγρότες δύο ή πολλών ταχυτήτων μέσα στον ίδιο οργανισμό αλλά και το στοιχείο της αυτοδιαχείρισης. Οι αγρότες, οι παραγωγοί, οι πραγματικοί παραγωγοί μαζί με τους επιστήμονες έχουν την ευθύνη - και πρέπει να έχουν την ευθύνη - διαχείρισης όλου αυτού του αγαθού - του πόρου - το οποίο αφορά την περιοχή τους, αφορά την παραγωγή τους, αφορά το κόστος παραγωγής τους, αφορά την επιβίωσή τους στο τέλος - τέλος. Και είναι στενόχωρο και αποδεικνύει το μέγεθος όλων αυτών που σας λέω, το ότι έχουμε τέτοια προβλήματα σε μία περιοχή με τον Πηνειό και τον Αλφειό, όπου το νερό είναι η πιο άφθονη πρώτη ύλη, το πιο άφθονο αγαθό. Δεν είναι σε μια περιοχή ξηροθερμική, όπου δεν υπάρχει νερό, όπου αντιμετωπίζουν άλλα προβλήματα. Σε μια περιοχή με επάρκεια, με τόσο μεγάλη επάρκεια παρουσιάζονται όλες οι παθογένειες. Και ξέρετε καλά ότι στον συγκεκριμένο ΓΟΕΒ υπήρχε κρίση διοίκησης - γιατί; - γιατί όταν ανέλαβε η καινούργια διοίκηση, βρήκε όλες τις παθογένειες συσσωρευμένες, βρήκε τεράστιες οφειλές, βρήκε κατεστραμμένα δίκτυα - αυτά που περιγράψατε στην αρχή της ερώτησής σας - βρήκε οφειλές σε εργαζόμενους και οδηγήθηκε σε παραίτηση. Αναφορικά με την αναγκαιότητα, όμως, άμεσης αποκατάστασης και των βλαβών - γιατί είναι και το στραγγιστικό που είναι μεγάλο πρόβλημα στον συγκεκριμένο ΓΟΕΒ - έχει ζητηθεί να υποβληθεί συγκεκριμένη, πλήρης και επαρκώς τεκμηριωμένη μελέτη και στοιχεία για τις απαιτούμενες εργασίες και το κόστος αυτών, έτσι ώστε να βρεθεί ο τρόπος να χρηματοδοτηθεί. Αυτό λόγω όλων των παθογενειών που περιγράψατε, δεν έχει καταστεί ακόμα εφικτό. Δεν έχουμε μια επίσημη καταγραφή από τον ΓΟΕΒ, για να ξέρουμε τι χρειάζεται, πόσο στοιχίζει αυτό, για να μπορέσουμε να βρούμε τρόπο να το εντάξουμε σε χρηματοδότηση. Άρα δεν είναι το πρόβλημα των χρημάτων στην προκειμένη περίπτωση και ποιος θα το χρηματοδοτήσει, αλλά η λειτουργία αυτή καθαυτή. Και αν δεν το λύσουμε αυτό το ζήτημα, δεν έχει νόημα να συζητάμε για οτιδήποτε άλλο. Σας ευχαριστώ πολύ.
Τα δεδουλευμένα, κύριε Υπουργέ;
Είναι μέσα στις οφειλές προφανώς.
Ευχαριστώ πολύ. Προχωρούμε στην έβδομη με αριθμό 343/11-2-2019 επίκαιρη ερώτηση δεύτερου κύκλου του Βουλευτή Β΄ Αθηνών του Συνασπισμού Ριζοσπαστικής Αριστεράς κ. Ιωάννη Τσιρώνη προς τον Υπουργό Αγροτικής Ανάπτυξης και Τροφίμων, με θέμα: «Ενιαίος Φορέας Ελέγχου Τροφίμων». Κύριε Τσιρώνη, έχετε τον λόγο.
Ευχαριστώ, κύριε Πρόεδρε. Κύριε Υπουργέ, το θέμα του ΕΦΕΤ δυστυχώς δεν είναι καινούργιο. Οι επικαλύψεις με άλλους οργανισμούς που απειλούν τη λειτουργία του και την αξιοπιστία του, όπως με τον οργανισμό του Υπουργείου Υγείας που εκδίδει υγειονομικούς όρους και προϋποθέσεις λειτουργίας επιχειρήσεων τροφίμων και ποτών πολλές φορές σε αντίθεση με τον ΕΦΕΤ, όπως το Υπουργείο Οικονομίας και Ανάπτυξης με τη Γενική Γραμματεία Εμπορίου και Προστασίας Καταναλωτή το οποίο εκδίδει προϋποθέσεις της ΔΙΕΠΠΥ για τον έλεγχο, την εποπτεία και την τήρηση νέων κανόνων για τη διακίνηση και εμπορία τροφίμων, όπως είναι το Χημείο του Κράτους το οποίο εξακολουθεί να παράγει πολιτική, ενώ είναι χημείο. Έχουμε, λοιπόν, διάφορες συντεχνιακές κοιτίδες μέσα στο σύστημα. Ευτυχώς οι αγρότες μας και οι αγρότισσες παράγουν προϊόντα πολύ υψηλής ποιότητας και στην Ελλάδα, κυριολεκτικά, δεν έχουμε διατροφικά σκάνδαλα. Είμαστε ίσως η μοναδική χώρα στην Ευρώπη ή από τις μοναδικές που δεν είχαν ποτέ διατροφικό σκάνδαλο. Δυστυχώς αυτά εντάθηκαν με τον ν.4512/2018. Όταν ψηφίζαμε αυτόν τον νόμο, υπήρχε δέσμευση από τα άλλα Υπουργεία να σταματήσουν αυτές οι επικαλύψεις. Θέλω να συμπληρώσω ότι η υποστελέχωση του ΕΦΕΤ, πλήττει τη δυνατότητά του να κάνει ελέγχους. Όταν αυτή τη στιγμή η επιδότησή του φτάνει μόνο και μόνο για τους διακόσιους σαράντα επτά υπαλλήλους αντί για τους τετρακόσιους ογδόντα οκτώ που λέει το οργανόγραμμά του, προφανώς οι έλεγχοι μηδενίζονται. Αυτό δεν προκαλεί μόνο ζημία στους επαγγελματίες, οι οποίοι έχουν αντικρουόμενες εντολές από διάφορες υπηρεσίες ελέγχου, αλλά δημιουργεί πρόβλημα και στους παραγωγούς μας. Το γνωρίζετε το πρόβλημα της φέτας. Υπάρχουν καταγγελίες ότι σε πάρα πολλά μαγαζιά υγειονομικού ενδιαφέροντος πουλάνε λευκό τυρί για φέτα και δεν υπάρχει αυτή τη στιγμή στελεχικό δυναμικό και υποδομή για να ελεγχθεί αυτό το φαινόμενο παρά μονάχα τιμολογιακά και όχι με χημική ανάλυση. Ερωτώ, λοιπόν, με την καινούργια διοίκηση του ΕΦΕΤ τι θα κάνει - και είναι σημαντικό αυτό - το Υπουργείο για να σταματήσουν επιτέλους όλες αυτές οι επικαλύψεις, που κάνουν κακό στην αγορά και θέτουν σε κίνδυνο και την υγεία των καταναλωτών. Ευχαριστώ.
Κύριε Υπουργέ, έχετε τον λόγο. Σήμερα έχετε την τιμητική σας απ' ό,τι βλέπω!
Είναι η μέρα μου. Κύριε Τσιρώνη, γνωρίζετε τα προβλήματα του ΕΦΕΤ, γιατί μέχρι πρότινος ήσασταν Αναπληρωτής Υπουργός Αγροτικής Ανάπτυξης, οπότε τα προβλήματα τα γνωρίζετε πολύ καλά και ξέρετε τις πρωτοβουλίες που έχει λάβει αυτή η Κυβέρνηση, προκειμένου να στηθεί και να σταθεί ο οργανισμός στα πόδια του, γιατί ο ρόλος του είναι κρίσιμος. Από τη μία έχει να διαφυλάξει, να προασπίσει την υγεία των καταναλωτών και τη διατροφική τους ασφάλεια και από την άλλη έχει να διασφαλίσει το εισόδημα διά της φήμης των προϊόντων του παραγωγού, του αγρότη στο χωράφι, στον στάβλο, στη θάλασσα. Άρα αυτός ο ρόλος του ΕΦΕΤ ως μοναδικού Ενιαίου Φορέα Ελέγχου Τροφίμων είναι πολύ κρίσιμος. Γνωρίζετε ότι ένα από τα βασικότερα ζητήματα που είχε ο ΕΦΕΤ, ήταν το ζήτημα του γενικού διευθυντή. Ο οργανισμός λειτουργούσε χωρίς γενικό διευθυντή. Τέλος του χρόνου έγινε η πρόσκληση και τώρα προχωράει η διαδικασία κατάθεσης αιτήσεων αξιολόγησης κ.λπ. για την τοποθέτηση γενικού διευθυντή. Ήταν ένα από τα κρισιμότερα ζητήματα που έθετε και η προηγούμενη διοίκηση και η παρούσα και οι εργαζόμενοι και από όλες τις πλευρές, γιατί ένας οργανισμός ο οποίος ασκεί ελεγκτικό έργο, διαχειρίζεται μια σειρά από εργαστήρια εξωτερικά, απομακρυσμένους φορείς, κάνει συνεργασίες και ταυτόχρονα έχει και τα λειτουργικά του, δεν μπορεί να λειτουργήσει μόνο με τον αντιπρόεδρο, ο οποίος εκτελεί ατύπως χρέη γενικού διευθυντή. Αυτό, λοιπόν, το πρόβλημα επιλύθηκε. Επίσης επιλύεται και το ζήτημα του προσωπικού, στον βαθμό που μπορούμε πλέον να προχωράμε σε τέτοιου είδους βελτιώσεις. Είναι γεγονός ότι όλα τα μνημονιακά χρόνια ο ΕΦΕΤ, ως οργανισμός εποπτευόμενος από τη γενική κυβέρνηση, είχε αποχωρήσεις χωρίς να έχει προσλήψεις. Αυτό τον οδήγησε σε ένα κρίσιμο σημείο. Αυτή η Κυβέρνηση, λοιπόν, με όλα τα εργαλεία που έχει στα χέρια της, ενισχύει το προσωπικό του ΕΦΕΤ είτε διά της διαδικασίας των μετατάξεων είτε με την πρόσληψη των ανέργων επαγγελματιών επιστημόνων με το πρόγραμμά του από το Υπουργείο Εργασίας είτε με την πρόσκληση για την προκήρυξη θέσεων στην πορεία. Άρα και όσον αφορά τη στελέχωση του οργανισμού, που είναι το κρίσιμο, προχωράμε να αποκαταστήσουμε και εκεί τη σωστή και ομαλή λειτουργία του οργανισμού, έτσι ώστε να είναι αξιόπιστος στον καταναλωτή, να ξέρει ο καταναλωτής ότι υπάρχει κάποιος ο οποίος ελέγχει τα τρόφιμα που ταΐζει την οικογένειά του, που ταΐζει τα παιδιά του, και αυτός ο οργανισμός είναι αξιόπιστος και το τρόφιμο είναι ασφαλές. Σας ευχαριστώ πολύ.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα επτά μαθητές και μαθήτριες και τρεις εκπαιδευτικοί συνοδοί τους από το Α΄ Δημοτικό Σχολείο Ψυχικού. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Κύριε Τσιρώνη, έχετε τον λόγο.
Ευχαριστώ, κύριε Πρόεδρε. Κύριε Υπουργέ, χαίρομαι για τις εξελίξεις και στο θέμα του διευθυντή και στο θέμα του προσωπικού που ήταν ζωτικό για τον ΕΦΕΤ, και θα επισημάνω ξανά ότι παρά τη δραματική υποστελέχωση, ο ΕΦΕΤ ήταν εξαιρετικά αξιόπιστος και, πραγματικά, είναι διαμάντι στη δημόσια διοίκηση, αναγνωρισμένος από όλους τους διεθνείς οργανισμούς. Ξαναλέω ότι δεν είναι τυχαίο ότι στην Ελλάδα δεν έχουμε διατροφικά σκάνδαλα. Παρά το γεγονός ότι η πολιτεία δεν έχει την οικονομική δυνατότητα να κάνει τους ελέγχους που κάνει το γερμανικό κράτος ή το δανικό ή το βελγικό, είμαστε από τις μοναδικές χώρες που δεν έχουμε αυτό το δραματικό φαινόμενο των διεθνών διατροφικών σκανδάλων. Ο ΕΦΕΤ, όμως, ελέγχει και εισαγόμενα τρόφιμα. Επιπλέον ξαναλέω ότι όταν ψηφίσαμε τον ν.4512/2018 και επειδή, πραγματικά, τότε ήμουν προϊστάμενος του ΕΦΕΤ ως Αναπληρωτής Υπουργός και είχα την ευθύνη του, υπήρξε δέσμευση από όλα τα συναρμόδια υπουργεία ότι θα γίνουν επιτροπές και θα σταματήσουν οι επικαλύψεις. Στο προεδρικό διάταγμα ίδρυσης του ΕΦΕΤ οριζόταν ότι αίρονται όλες οι συναρμοδιότητες. Παρ' όλα αυτά τα άλλα Υπουργεία για συντεχνιακούς - τον λέω ανοιχτά τον λόγο στη Βουλή - λόγους συνέχισαν να έχουν τους γιατρούς, τους χημικούς και διάφορες άλλες κοινωνικές ομάδες, που είναι έτσι κι αλλιώς ανήκουν στον ΕΦΕΤ που είναι διεπιστημονικός οργανισμός, και να αντλούν αντιφατικό έργο. Ξαναρωτάω, λοιπόν: Τότε υπήρξε η δέσμευση από τους επισπεύδοντες Υπουργούς ότι θα σταματήσουν αυτά. Παρ' όλα αυτά τουλάχιστον μέχρι πρόσφατα που μπήκε νέα διοίκηση στον ΕΦΕΤ, σύμφωνα με πληροφορίες μου σε αυτό το ζήτημα των επικαλύψεων δεν έχει γίνει απολύτως τίποτα. Υπάρχουν σθεναρές αντιστάσεις από τα συναρμόδια υπουργεία, που δεν επιθυμούν να χάσουν ελέγχους, που ούτως ή άλλως είναι κατασπατάληση πόρων. Είναι παραλογισμός, για παράδειγμα, το Υπουργείο Οικονομίας και Ανάπτυξης να εκδίδει για το συμπυκνωμένο γάλα εγκύκλιο, η οποία ήταν τελείως αντιφατική και αντίθετη στην εγκύκλιο που είχε εκδώσει ο ΕΦΕΤ. Συνεχίζουν, λοιπόν, αυτά τα φαινόμενα, τα οποία κάνουν πάρα πολύ κακό στον οργανισμό, κατασπαταλούν ανθρώπινους και οικονομικούς πόρους για αντιφατικούς ελέγχους από πλειάδα οργανισμών και δημιουργούν υποχρέωση του επαγγελματία, που τη μία μπαίνει η μία επιτροπή και από την άλλη μπαίνει η άλλη επιτροπή, κάνουν τεράστια ζημία και ουσιαστικά δεν έχουμε και το αποτέλεσμα που επιθυμούμε. Στο θέμα, λοιπόν, των επικαλύψεων τι έχει γίνει αυτό το διάστημα και τι πρόκειται να γίνει στο μέλλον; Ευχαριστώ.
Κύριε Υπουργέ, έχετε τον λόγο για τη δευτερολογία σας.
Ευχαριστώ, κύριε Πρόεδρε. Κύριε Τσιρώνη, κύριε συνάδελφε, ξέρετε ότι το θέμα των επικαλύψεων και των σχέσεων με τα άλλα Υπουργεία έχει μια ιστορία. Αυτή η ιστορία, λοιπόν, με λάθος χειρισμούς που ακολουθήθηκαν και από τη διοίκηση του ΕΦΕΤ και από την πολιτική ηγεσία οδήγησαν σε μια επικάλυψη αρμοδιοτήτων. Νομίζω ότι δεν είναι σκόπιμο να συζητήσουμε το παρελθόν. Είχα πρόσφατα μια συνάντηση με τον συνάδελφό μου, τον Υπουργό Υγείας τον κ. Ξανθό, και τον Γενικό Γραμματέα τον κ. Μπασκόζο. Στο Υπουργείο Αγροτικής Ανάπτυξης έγινε η συνάντηση. Συζητήσαμε τα σημεία όπου είχαν δημιουργηθεί οι παρερμηνείες. Αποφασίσαμε τη δημιουργία μιας επιτροπής. Συστήθηκε και προχωράει η επιτροπή, έτσι ώστε να καθίσουμε όλοι μαζί, όπως είναι το λογικό, να δούμε πού υπάρχει η συναρμοδιότητα, πού υπάρχει πρωτοβουλία του ενός, πού φτάνουν τα όριά του, πού ξεκινούν τα όρια του άλλου. Διότι, όπως ξέρετε, οι υγειονομικές διατάξεις, προφανώς, είναι του Υπουργείου Υγείας. Κάπου σταματάει το τρόφιμο και αρχίζουν οι λοιπές υγειονομικές διατάξεις. Αυτά τα όρια πρέπει να τα βρούμε. Αυτά βρίσκονται μόνο με έναν τρόπο, όταν καθίσει κάποιος σε ένα τραπέζι με καλή διάθεση, βάλει και τη νομοθεσία και την τεχνογνωσία που έχει ο καθένας, βάλει και τις δυνατότητες του καθενός, τα εργαστήρια που διαθέτει και την πρακτική που ξέρει, που έχει αναπτύξει - και η εμπειρία είναι ένα εργαλείο - τα συζητήσει όλα αυτά και βάλει τα όριά του. Αυτό, λοιπόν, κάνουμε τώρα. Υπάρχει μια πολύ καλή σχέση - μια άριστη σχέση, θα έλεγα - που ελπίζω ότι πολύ σύντομα θα φτάσουμε οι παρεξηγήσεις του παρελθόντος να λυθούν και όλα να λειτουργούν κανονικά. Σας ευχαριστώ.
Και εγώ ευχαριστώ. Προχωρούμε στην όγδοη με αριθμό 346/11-2-2019 επίκαιρη ερώτηση δεύτερου κύκλου του Βουλευτή Δράμας της Νέας Δημοκρατίας κ. Δημητρίου Κυριαζίδη προς τον Υπουργό Αγροτικής Ανάπτυξης και Τροφίμων, με θέμα: «Αποζημιώσεις πατατοκαλλιεργητών Λεκανοπεδίου Κάτω Νευροκοπίου Δράμας». Παρακαλώ, έχετε τον λόγο, κύριε Κυριαζίδη, για να αναπτύξετε την επίκαιρη ερώτηση.
Καλημέρα, κύριε Πρόεδρε. Καλώς ήρθατε, κύριε Υπουργέ. Κάνουμε την πρώτη δημόσια συζήτηση μαζί και είναι, θα έλεγα, ευχάριστο και πιστεύω να είναι και αποτελεσματικό. Κύριε Υπουργέ, συμπληρώσατε φέτος τέσσερα χρόνια διακυβέρνησης της χώρας. Μπήκαμε στον πέμπτο χρόνο αναφορικά με τη χρονική περίοδο - εννοώ για τις καλλιεργητικές περιόδους στην περιοχή του Λεκανοπεδίου - όπου οι πατατοκαλλιεργητές στην περιοχή αυτή έχουν ξεχαστεί. Θα έλεγα το προϊόν αυτό, η καλλιέργεια χαρακτηρίζεται ως μονοκαλλιέργεια. Είναι ένα ζήτημα. Εμφανίστηκε ένας επιβλαβής μύκητας. Προσπάθησα εδώ και τέσσερα χρόνια. Σας έχω στείλει τις ερωτήσεις - απαντήσεις σας, μήπως και το Υπουργείο σας αναλάβει μια ευθύνη, μολονότι αρχικά είχε δεσμευθεί για την ένταξη σε πρόγραμμα de minimis ή τροποποίηση του κανονισμού του ΕΛΓΑ, προκειμένου να αναζητηθούν λύσεις για μια, αν θέλετε, αποζημίωση εκεί των παραγωγών πατάτας. Αναρωτιέμαι, πράγματι, για ποιον λόγο το Υπουργείο σας δεν αναζήτησε λύση εδώ και τόσον χρόνο. Νομίζω ότι είναι εφικτό αυτό. Οι χειμαζόμενοι συμπολίτες μου προσπαθούν με έναν άλλο τρόπο να ανακτήσουν ένα εισόδημα και η πολιτεία μέσω της «επίταξης» τους το στερεί. Είναι πραγματικά άδικο, κύριε Υπουργέ, να στερούνται πρακτικά και ουσιαστικά την ιδιοκτησία τους οι αγρότες, των οποίων οι αγροί υπέστησαν μια φυτογενή βλάβη και προχωρήσατε σε μια «επίταξη» αν θέλετε, των χιλιάδων στρεμμάτων. Ταυτοχρόνως, όμως, υπάρχει μια απώλεια εισοδήματος λόγω αδυναμίας της καλλιέργειας. Πραγματικά, λυπούμαι που χρειάζεται να επανέλθω. Πρώτη φορά κάνω την κουβέντα. Το είπα αρχικά. Πιστεύω να έχετε μια απάντηση, μια δυνατότητα ενίσχυσης των συγκεκριμένων καλλιεργητών, αλλά και των οικογενειών τους, που πράγματι βιώνουν μοναδικές στιγμές. Σας έχω κάνει πρόσφατα και μια αναφορά για τις πλημμύρες στο Λεκανοπέδιο. Τον Ιούνιο θα υπάρξει, αν θέλετε, μια απόσυρση των υδάτων και δυνατότητα καλλιέργειας. Οι υφιστάμενες καλλιέργειες σιτηρών και τριφυλλιών έχουν χαθεί. Περιμένω και στο ζήτημα αυτό μια απάντησή σας, αν έχετε, αλλά επιμένω στο θέμα της ανθρώπινης αντιμετώπισης και αποζημίωσης των συγκεκριμένων πατατοκαλλιεργητών που έχουν στερηθεί τους αγρούς τους. Πιστεύω ότι η πολιτεία επιτέλους θα πρέπει να επιδείξει ένα ευήκοον ους, προκειμένου να μπορέσουν σε αυτή την ακριτική περιοχή να αντεπεξέλθουν. Θα έπρεπε μόνο και μόνο επειδή βρίσκονται εκεί να τους «αμείβουμε» με διαφόρους τρόπους. Δυστυχώς, δεν γίνεται από πλευράς του Υπουργείου, της Κυβέρνησής σας. Ευχαριστώ, κύριε Πρόεδρε.
Παρακαλώ. Κύριε Υπουργέ, έχετε τον λόγο και πάλι.
Ευχαριστώ, κύριε Πρόεδρε. Κύριε συνάδελφε, μιλάμε για το χυτρίδιο του σαρκώδους στην πατάτα ή την καρκίνωση της πατάτας. Είναι ένας μύκητας ο οποίος εμφανίστηκε στο Δημοτικό Διαμέρισμα Περιθωρίου του Δήμου του Κάτω Νευροκοπίου ήδη από το 2011. Είναι ένας οργανισμός, ένας μύκητας καραντίνας. Από το 2011, λοιπόν - τονίζω ξανά τη χρονολογία, το 2011- όταν εντοπίστηκε ένας μύκητας παθογόνος, ένας οργανισμός καραντίνας, αμέσως ελήφθησαν από τις υπηρεσίες τα απαραίτητα μέτρα, ώστε να τεθεί η περιοχή σε καραντίνα. Μάλιστα, το 2013 εγκρίθηκε ένα πρόγραμμα για τον καθορισμό ποικιλιών πατάτας που είναι ανθεκτικές σε αυτόν τον παθογόνο οργανισμό. Το πρόγραμμα αυτό στοίχισε 215.700 ευρώ - δαπάνη του ελληνικού δημοσίου - και κατέληξε ότι υπάρχουν ένας - δύο τύποι που είναι πιο ανθεκτικές στον συγκεκριμένο παθογόνο μύκητα. Άρα, λοιπόν, η ιστορία είναι αυτή. Από εκεί και πέρα, οι γαίες, τα χωράφια μπορούν να καλλιεργηθούν, αλλά όχι με σολανώδη που αναπαράγουν τον οργανισμό. Πέραν του ότι δεν θα υπάρχει παραγωγή, αναπαράγουν τον οργανισμό. Αυτό σημαίνει ότι τίθεται σε καραντίνα μια περιοχή. Άλλες καλλιέργειες μπορούν να καλλιεργηθούν. Ως προς το θέμα της αποζημίωσης που λέτε, όσον αφορά στον ΕΛΓΑ, γνωρίζετε πολύ καλά ότι ο Οργανισμός δεν έχει μέσα στον κανονισμό ασφάλισης, δεν προβλέπει - αυτό λέμε σήμερα - από το 1987 που είναι ο κανονισμός ασφάλισης, την αποζημίωση για παθογόνους οργανισμούς καραντίνας, έστω και αν αυτοί είναι καραντίνας. Δεν προβλέπεται στον κανονισμό του. Ο κανονισμός τροποποιείται τώρα. Με απόφαση του Διοικητικού Συμβουλίου του ΕΛΓΑ τώρα έχει μπει σε διαδικασία τροποποίησης. Με αυτήν την Κυβέρνηση έχει μπει σε διαδικασία τροποποίησης και όλα αυτά είναι μια πολύ καλή πρόταση, η καραντίνα να αποζημιώνεται. Να το δούμε και να το βάλουμε προς συζήτηση τώρα και να φτιάξουμε έναν κανονισμό ο οποίος θα λειτουργήσει για τα επόμενα τριάντα χρόνια. Ωστόσο, αυτές οι ζημιές πάλι δεν μπορούν να ενταχθούν σε πρόγραμμα κρατικών ενισχύσεων, γιατί; Διότι ακριβώς οι ζημιές δεν είναι ούτε από θεομηνίες ούτε από δυσμενείς συνθήκες. Όπως ξέρετε και τα de minimis έχουν μια συγκεκριμένη αιτιολογική βάση. Δεν μπορούν να χορηγηθούν κατά βούληση Υπουργού ή οτιδήποτε. Αν δεν έχουν μια συγκεκριμένη αιτιολόγηση, που πρέπει να έχουν, θα θεωρηθούν παράνομες αγροτικές ενισχύσεις και απλώς θα μας τις ζητήσουν πίσω σε λίγα χρόνια. Θα σας πω στη δευτερολογία μου, για να μην τρώμε τον χρόνο, και στη συνέχεια για τα συγκεκριμένα αγροτεμάχια.
Και πάλι, κύριε Κυριαζίδη, έχετε τον λόγο.
Κύριε Υπουργέ, στις 17 Φεβρουαρίου του 2017, πριν δύο χρόνια, η απάντηση του προκατόχου σας ήταν η εξής: «Πώς μπορεί να υπάρξει ασφαλιστική κάλυψη; Αν κάνουμε αναλογιστικές μελέτες, γιατί έχουμε μπει σε αυτή τη διαδικασία πλέον, για πολλούς κινδύνους που δεν έχουν προβλεφθεί μέχρι σήμερα, για να δούμε πώς μέσα από αυτήν τη διαδικασία - στην επόμενη φάση, θα έλεγα - μπορεί να στοιχειοθετηθεί η δυνατότητα στους ασφαλιστικούς ενήμερους αγρότες να παίρνουν αντίστοιχες αποζημιώσεις». Συνεχίζει λέγοντας: «Όμως εδώ έχουμε ένα πρόβλημα. Και το πρόβλημα αυτό, κύριε συνάδελφε, όπως αντιλαμβάνεστε, μπορεί να αντιμετωπιστεί μόνο με μία διαδικασία. Το λέτε εσείς. Η διαδικασία αυτή είναι αυτή που ξέρουν στον αγροτικό χώρο. Είναι η διαδικασία του de minimis, μιας ενίσχυσης η οποία προϋποθέτει δύο πράγματα. Πρώτον, να στοιχειοθετήσουμε έναν φάκελο τι πραγματικά συμβαίνει με τη ζημία και το δεύτερον - και το ουσιαστικότερον - να υπάρχουν οι δημοσιονομικές συνθήκες της χώρας για τη χορήγηση τέτοιων ενισχύσεων». Λέτε ότι υπάρχει πλέον ο δημοσιονομικός χώρος. Βλέπω, άλλωστε, ότι το πρόγραμμα de minimis των 109 εκατομμυρίων ευρώ που έχει δοθεί στην Κυβέρνηση εξαντλείται αλλού, όχι σε εξωγενείς παράγοντες που προβλέπει το πρόγραμμα. Έχετε δώσει ενισχύσεις και σε άλλες κατευθύνσεις. Δεν θέλω να πω, γιατί πράγματι θα βρεθείτε έκθετοι και ως Κυβέρνηση, αλλά και ως χώρα. Όμως, κύριε Υπουργέ, θα υποχρεωθώ να το κάνω προς τον Ευρωπαίο Επίτροπο. Δεν γίνεται αλλιώς - το λέω καθαρά και ξάστερα - διότι θα έπρεπε εδώ και δύο χρόνια να έχει γίνει κάτι. Η Κυβέρνησή μου το έκανε και το 2012 και το 2013 και το 2014 με την έννοια των αποζημιώσεων αυτών των επιταγμένων, αν θέλετε, αγροτικών εκτάσεων. Στερούνται οι κάτοικοι του Λεκανοπεδίου της όποιας αποζημίωσης. Υπάρχει η δυνατότητα, κύριε Υπουργέ. Είδαμε τι συμβαίνει σε άλλα μέρη. Είδαμε πώς δίνονται οι αποζημιώσεις. Και καλά κάνετε. Ειλικρινά το λέω. Όμως από την άλλη πλευρά υπάρχουν αγρότες που όλη η περιουσία τους, η αγροτική τους έκταση, βρίσκεται σ' αυτήν την περιοχή. Μου λέτε τώρα ότι το Μπενάκειο έκανε το πρόγραμμά του - εγκαταλείφθηκε στη συνέχεια και δεν ασχολείται κανείς - και πρότεινε δύο ποικιλίες, των οποίων η προμήθεια δεν μπορεί να επιτευχθεί λόγω του μεγάλου κόστους. Πρέπει να το καταλάβετε. Αν κάνετε την ανάλυση, θα το δείτε. Δεν συμφέρει. Όμως, έρχεται το κράτος, εσείς δηλαδή, η πολιτεία, η Κυβέρνηση και προχωρεί σε μια επίταξη - αυτό είναι στην ουσία - χωρίς τη θέληση των αγροτών. Πρέπει να προβεί σε μια αποζημίωση. Πρέπει να το κάνετε, όπως συμβαίνει με αρχαιολογικούς χώρους κ.λπ. που έρχεται η πολιτεία για λόγους δημοσίου συμφέροντος να επιτάξει οτιδήποτε έχει να κάνει με τους συμπολίτες μας, αλλά δίδεται και μια διέξοδος. Περιμένω ειλικρινά, αλλά είμαι υποχρεωμένος στη συνέχεια να καταφύγω αλλού, κύριε Υπουργέ. Βεβαίως, ξέρω ότι θα βρεθούμε και ως χώρα και ως Κυβέρνηση εκτεθειμένοι, αλλά δεν μπορεί να πάει άλλο, γιατί σας λέω ότι οι συνθήκες επάνω στο Λεκανοπέδιο είναι μοναδικές. Ο χειμώνας ξεκινά τον Σεπτέμβριο και τελειώνει τον Μάιο. Σας είπα και προηγουμένως ότι αν έσπαγε το φράγμα που υπάρχει πάνω στο Λεκανοπέδιο - επιζητείται και ένα δεύτερο φράγμα στην περιοχή του Λεκανοπεδίου - ένα χωριό - οχυρό που βρίσκεται στο κέντρο του Λεκανοπεδίου θα χανόταν. Είναι πλημμυρισμένο. Σας έχουν ενημερώσει. Σας έχω κάνει αναφορά. Ο αγροτικός σύλλογος εκεί πάνω είχε απευθυνθεί προς εσάς. Σας λέω, λοιπόν, ότι θα πρέπει, κύριε Υπουργέ, να δείξετε μια ευαισθησία. Δεν είναι δυνατόν από πλευράς Κυβέρνησης να αγνοείτε ή να κάνετε πως δεν γνωρίζετε το όλο πρόβλημα. Νομίζω ότι θα πρέπει να έχουμε μια θετική απάντησή σας, για να τους δώσουμε μια ανάσα. Θα έλεγα ότι είναι θέμα πνοής.
Ορίστε, κύριε Υπουργέ, έχετε τον λόγο για τρία λεπτά.
Ευχαριστώ, κύριε Πρόεδρε. Κύριε συνάδελφε, όλες οι ενισχύσεις αναπλήρωσης του εισοδήματος των Ελλήνων παραγωγών που δόθηκαν μέχρι τώρα είναι απόλυτα σύννομες. Το τονίζω. Είναι μέσα στο πλαίσιο του Ευρωπαϊκού Κανονισμού μέχρι την τελευταία λέξη.
Το de minimis έχει άλλο χαρακτήρα. Θέλετε να σας φέρω παραδείγματα; Θα τα εκθέσουμε.
Εδώ, στη συγκεκριμένη περίπτωση στην οποία αναφερόμαστε - είναι η συνέχεια της σημερινής συζήτησης - το πρόβλημα έχει ξεκινήσει από το 2011. Επιλέχθηκε να γίνει μια σπατάλη δυνάμεων, αν θέλετε, κατά τη γνώμη μου, το 2013 με 215.000 ευρώ που θα μπορούσαν να έχουν γίνει πράγματα για τους κατοίκους της περιοχής πολύ πιο αποτελεσματικά. Φθάνουμε στο σήμερα που η περιοχή παραμένει σε καραντίνα, αλλά καλλιεργούνται άλλες ποικιλίες. Όμως, θα μπορούσε η επιλογή τότε να είναι σε άλλη κατεύθυνση. Το λέω για να μην τα ξεχνάμε αυτά. Δεν φταίει για τα πάντα η σημερινή Κυβέρνηση. Αυτό προσπαθώ να πω. Από εκεί και πέρα, μετά από τόσα χρόνια, από τη στιγμή που δεν στοιχειοθετείται με άλλο τρόπο, σύννομο τρόπο, η ενίσχυση, πρέπει να σκεφτούμε πιο προωθημένα και να δούμε με ποιον άλλο τρόπο μπορούμε να βοηθήσουμε τους κατοίκους της περιοχής να διαφοροποιήσουν την καλλιέργειά τους, να ξεπεράσουμε το συγκεκριμένο πρόγραμμα - επιστημονικά υπάρχουν τρόποι, οικονομικά μπορούμε να βρούμε τους τρόπους - και να επαναφέρουμε την πατάτα του Νευροκοπίου στη θέση και στη φήμη την οποία είχε στην ελληνική αγορά. Είναι άδικο για τους κατοίκους της περιοχής να συζητάμε αν θα πάρουν μια δεκάρα de minimis ή δεν θα πάρουν …
Δεν πρέπει να έχουν αυτήν τη δυνατότητα;
...και να αφήνουμε να διαιωνίζεται μια κατάσταση. Εμένα, πρώτα ως επιστήμονα και μετά ως Υπουργό, αυτή η συζήτηση μου φαίνεται αδιέξοδη. Αυτό που πρέπει να κάνουμε για την περιοχή είναι να ξαναφέρουμε τη φήμη της πατάτας του Νευροκοπίου εκεί που της αξίζει. Γι' αυτό υπάρχουν και πόροι και επιστημονικοί τρόποι. Το ότι χάσαμε σχεδόν δέκα χρόνια από το 2011 είναι μιας άλλης τάξης συζήτηση. Από το 2011 είναι ένας οργανισμός ο οποίος είναι οργανισμός καραντίνας. Αν συνεχιζόταν η πατατοκαλλιέργεια - το ξέρετε καλύτερα εσείς και πολύ καλύτερα οι παραγωγοί που μας ακούν - θα καταστρεφόταν για πάντα η περιοχή με την εξάπλωση του παθογόνου. Από την αρχή που η περιοχή τέθηκε σε καραντίνα, προβλέπονταν συγκεκριμένα μέτρα. Το 2010 και το 2011, όπως σωστά λέτε, δεν πάρθηκαν αυτά τα μέτρα. Μπορούμε να το κάνουμε τώρα. Ευχαριστώ πολύ.
Μα, κύριε Υπουργέ…
Κύριε Κυριαζίδη, σας παρακαλώ. Δεν είναι τηλεοπτικός διάλογος η Βουλή. Ο Κανονισμός δεν επιτρέπει να κάνουμε τηλεοπτική συζήτηση.
Κύριε Πρόεδρε, μιλάμε για μια περιοχή η οποία είναι ευαίσθητη…
Ωραία. Είναι οι απόψεις του Υπουργού. Τι να κάνουμε; Σας παρακαλώ.
Μπορούμε να κάνουμε διάλογο…
Κύριε Υπουργέ, έχετε να πείτε κάτι άλλο;
Για να κλείσουμε το θέμα, κύριε συνάδελφε, η περιοχή έχει πάθει και άλλου τύπου ζημιές τη φετινή χρονιά. Θα μπορούσαμε να δούμε μια σύννομη ενίσχυση για καλλιέργειες οι οποίες επλήγησαν στην περιοχή με άλλους τρόπους, όχι για το συγκεκριμένο. Ευχαριστώ πολύ.
Κι εγώ ευχαριστώ. Προχωρούμε με τη συζήτηση της ένατης με αριθμό 356/12-2-2019 επίκαιρης ερώτησης δεύτερου κύκλου του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με «την προσπάθεια παρεμπόδισης της συνδικαλιστικής δράσης και τις απολύσεις στην Τράπεζα Πειραιώς». Στην επίκαιρη ερώτηση θα απαντήσει η Υπουργός Εργασίας, Κοινωνικής Ασφάλισης και Κοινωνικής Αλληλεγγύης κ. Αχτσιόγλου. Παρακαλώ, κύριε Δελή, έχετε τον λόγο, για να αναπτύξετε την επίκαιρη ερώτηση.
Ευχαριστώ πολύ, κύριε Πρόεδρε. Κυρία Υπουργέ, όπως είναι γνωστό, το τελευταίο διάστημα εκδηλώνονται μαζικές και πολύμορφες αγωνιστικές κινητοποιήσεις των εργαζομένων στην Τράπεζα Πειραιώς. Αιτία αυτών των κινητοποιήσεων είναι το σχέδιο της Διοίκησης της Τράπεζας Πειραιώς να προχωρήσει στην απόσχιση του τμήματός της των κόκκινων δανείων, δηλαδή να προχωρήσει σε μαζικές απολύσεις εργαζομένων που απασχολούνται σε αυτά τα τμήματα πανελλαδικά στα καταστήματά της, αλλά και στις θυγατρικές της. Τα ίδια πριν λίγο καιρό πήγε να κάνει η ίδια Τράπεζα και με τους φύλακες και τις καθαρίστριές της. Όλο το τελευταίο διάστημα, λοιπόν, οι εργαζόμενοι στα τμήματα των κόκκινων δανείων - χίλιοι διακόσιοι είναι περίπου πανελλαδικά όλοι αυτοί - ακούνε τα διευθυντικά στελέχη της Τράπεζας Πειραιώς να διαδίδουν έντεχνα ότι είτε θα απολυθούν απευθείας είτε θα μεταφερθούν σε ιδιωτικές εταιρείες, τα γνωστά «fund» - «κοράκια» τα έλεγε παλαιότερα ο ΣΥΡΙΖΑ όλα αυτά - τα οποία θα αναλάβουν να διαχειριστούν τα πακέτα των κόκκινων δανείων, δηλαδή να εκβιάζουν και να βάζουν το μαχαίρι των πλειστηριασμών στα λαϊκά σπίτια. Ξέρετε, η καμπάνα δεν κτυπά μονάχα για τους εργαζόμενους στην Τράπεζα Πειραιώς και καλό είναι να την ακούσουν και οι εργαζόμενοι των άλλων τραπεζών και να μην εφησυχάζουν. [[Στο σημείο αυτό την Προεδρική Έδρα καταλαμβάνει η Γ΄ Αντιπρόεδρος της Βουλής κ. ΑΝΑΣΤΑΣΙΑ ΧΡΙΣΤΟΔΟΥΛΟΠΟΥΛΟΥ]] Είναι φανερό, λοιπόν, κυρία Υπουργέ, ότι έχει ξεκινήσει από την Τράπεζα Πειραιώς ο νέος γύρος υλοποίησης των πλάνων αναδιάρθρωσης των Τραπεζών, που βεβαίως σημαίνει νέες απολύσεις εργαζομένων, τους οποίους θέλουν να ξεφορτωθούν μαζί με τα κόκκινα δάνεια. Για να περάσει δε όλο αυτό, όπως είναι γνωστό, απαιτείται και σιγή νεκροταφείου στους χώρους δουλειάς και γι' αυτό η Διοίκηση της Τράπεζας Πειραιώς, μαζί με το κλίμα τρομοκρατίας και ανασφάλειας που συντηρεί μέσα στους χώρους εργασίας, ενημέρωσε πρόσφατα τα σωματεία των εργαζομένων που δραστηριοποιούνται στην Τράπεζα Πειραιώς ότι εφεξής δεν θα επιτρέπεται, λέει, η συνδικαλιστική δράση για την ενημέρωση των εργαζομένων σε ώρα εργασίας, επικαλούμενη μάλιστα η διοίκηση και τη σχετική νομοθεσία, δηλαδή τον ν.1264/1982. Τέτοια δημοκρατία στους χώρους δουλειάς! Έχουμε δύο ερωτήματα για σας, κυρία Υπουργέ: Τι σκοπεύετε να κάνετε ως Κυβέρνηση για να προστατέψετε τη συνδικαλιστική δράση στην Τράπεζα Πειραιώς και όχι μόνο, βεβαίως; Και τέλος, τι θα κάνει το Υπουργείο σας στην ενδεχόμενη ή μάλλον στην αναμενόμενη προσπάθεια της τράπεζας για απόσχιση του τμήματος των κόκκινων δανείων μαζί, βεβαίως, με το προσωπικό που απασχολείται εκεί; Ευχαριστώ.
Κυρία Υπουργέ, έχετε τον λόγο.
Κύριε Δελή, με την ερώτησή σας μου δίνετε τη δυνατότητα να τοποθετηθώ για ένα πολύ σοβαρό ζήτημα που αφορά την παραβατικότητα των εργασιακών δικαιωμάτων συνολικά στον τραπεζικό κλάδο, αλλά και την προσπάθεια που κάνουμε με το Υπουργείο Εργασίας και το Σώμα Επιθεώρησης Εργασίας για την καταπολέμησή της. Από την πρώτη στιγμή είπαμε ότι για μας δεν υπάρχουν άβατα και περιοχές εργοδοτικής ασυδοσίας, όπως υπήρχαν για την προηγούμενη κυβέρνηση, και από την πρώτη στιγμή είπαμε ότι η παραβατικότητα στην αγορά εργασίας δεν αφορά, όπως η κυρίαρχη αφήγηση θέλει να το παρουσιάζει, τις πολύ μικρές και μικρές επιχειρήσεις, αλλά αφορά κατά κύριο λόγο τις μεγάλες επιχειρήσεις και δη τις Τράπεζες. Πώς προσπαθούμε εμείς να αντιμετωπίσουμε συνολικά το πρόβλημα της παραβατικότητας στις τράπεζες; Με δύο τρόπους - θα καταλάβετε γιατί είναι ειδικά για τις τράπεζες - , με δύο μοχλούς. Ο ένας μοχλός είναι η νομοθεσία, να φέρουμε δηλαδή νομοθετικές ρυθμίσεις που καλύπτουν κενά του πλαισίου προστασίας των εργασιακών δικαιωμάτων, για να το θωρακίσουμε. Πλέον χαρακτηριστικοί είναι οι κανόνες που βάλαμε για τις υπερωρίες, για την ηλεκτρονική προδήλωση των υπερωριών και την τήρηση των ωραρίων. Πρωτίστως τις τράπεζες φωτογραφίζουν αυτές οι ρυθμίσεις και πρωτίστως εκεί είναι που αρχίζουν και συμμορφώνονται. Υπάρχουν, βέβαια, και οι αντιδράσεις από την εργοδοτική πλευρά. Δείτε και το άλλο νομοθετικό ζήτημα που φέραμε αναφορικά με τις εργολαβίες. Και πάλι νομίζω ότι πρωτίστως κάποιος που ξέρει λίγο τον χώρο της εργασίας καταλαβαίνει ότι αυτό αφορά κυρίως το ζήτημα των τραπεζών. Όμως, και με το δεύτερο σκέλος, το ελεγκτικό, στοχεύσαμε ιδίως τις μεγάλες επιχειρήσεις και δη τις τράπεζες. Νομίζω ότι το πλέον χαρακτηριστικό παράδειγμα είναι ότι το μεγαλύτερο πρόστιμο που επιβλήθηκε ποτέ από την ύπαρξη, από τη γέννηση του Σώματος Επιθεώρησης Εργασίας ήταν κατά τη διάρκεια της δικής μας θητείας στην Τράπεζα Πειραιώς, πρόστιμο συνολικού ύψους 1.630.000 ευρώ για εκατό περίπου εργαζόμενους που είχαν βρεθεί σε αδήλωτη υπερωριακή απασχόληση. Τώρα για τα συγκεκριμένα που με ρωτάτε, πρώτον, σε ό,τι αφορά την παρεμπόδιση της συνδικαλιστικής δράσης, πράγματι από την πλευρά μας, από το Σώμα Επιθεώρησης Εργασίας - δείχνω πίσω μου, γιατί είναι και ο Ειδικός Γραμματέας του ΣΕΠΕ μαζί μου - λάβαμε γνώση αυτού του περιστατικού την 25η Ιανουαρίου. Το σωματείο δηλαδή ειδοποίησε το ΣΕΠΕ ότι πάει να κάνει παρέμβαση συνδικαλιστική στην τράπεζα και παρεμποδίζεται. Το ΣΕΠΕ κινητοποιήθηκε αμέσως να πάει στον χώρο. Πριν προλάβει να φθάσει το ΣΕΠΕ, οι συνδικαλιστές είχαν μπει ήδη στον χώρο εργασίας και, απ' όσο γνωρίζω, προχώρησαν κανονικά στη συνδικαλιστική τους δράση. Άρα, το περιστατικό έληξε. Αυτό νομίζω ότι είναι ένα καλό δείγμα συνεργασίας του σωματείου με το Σώμα Επιθεώρησης Εργασίας. Έχουμε πει πολλές φορές ότι το ΣΕΠΕ από μόνο του, αν δεν έχει απευθείας ενημέρωση από τα συνδικάτα και απευθείας επικοινωνία με τα σωματεία, δεν μπορεί να έχει αποτέλεσμα. Νομίζω ότι αυτό δείχνει τα καλά αποτελέσματα που μπορεί να έχει. Το γεγονός ότι έληξε το πρόβλημα πριν δράσει το ΣΕΠΕ δεν σημαίνει κάτι. Δείχνει ότι έχει σημασία να μπορεί να επικοινωνεί το Σώμα Επιθεώρησης Εργασίας με το σωματείο. Κλείνω και στη δευτερολογία μου θα πω δύο πράγματα ακόμη αναφορικά με το ζήτημα της φημολογούμενης απόσχισης του κλάδου των κόκκινων δανείων. Πράγματι, το σωματείο μάς είπε ότι υπάρχει η διασπορά αυτής της πληροφορίας. Με την παρέμβαση του Γενικού Γραμματέα του Υπουργείου ζητήσαμε τριμερή συνάντηση, γιατί απ' ό,τι μας είπαν οι εργαζόμενοι, η εργοδότρια εταιρεία δεν συναντούσε τους εργαζόμενους για να τους ενημερώσει. Στην τριμερή που έγινε με την πρωτοβουλία του Γενικού Γραμματέα του Υπουργείου η εταιρεία δήλωσε ότι δεν έχει τέτοιο πλάνο. Εκεί έχει τοποθετηθεί μέχρι στιγμής, ότι δεν έχει τέτοιο πλάνο να προχωρήσει σε απόσχιση του κλάδου. Προφανώς, εγώ δεν μπορώ να εγγυηθώ περί αυτού. Απλώς λέω τι δήλωσε προς το παρόν. Και εμείς και οι ελεγκτικοί μας μηχανισμοί είμαστε σε ενεργοποίηση για να εφαρμόσουμε τα κατά τον νόμο προβλεπόμενα σε κάθε περίπτωση και να προστατευτούν οι θέσεις εργασίας. Ευχαριστώ.
Κύριε Δελή, έχετε τον λόγο για τρία λεπτά.
Ευχαριστώ. Σας άκουσα με προσοχή, κυρία Υπουργέ. Πράγματι, αναγνωρίσατε τη μεγάλη παραβατικότητα που υπάρχει στον χώρο των μεγάλων επιχειρήσεων, όπου η εργοδοτική τρομοκρατία χτυπάει κόκκινο πολλές φορές. Μιλήσατε για τα μέτρα προστασίας που πρόκειται να λάβει η Κυβέρνησή σας, μιλήσατε για τη σχετική νομοθεσία που θα φέρετε - θα δούμε πότε και πώς θα τη φέρετε - , μιλήσατε για τις εργολαβίες οι οποίες, βεβαίως, ζουν και βασιλεύουν και επεκτείνονται μάλιστα, κυρία Υπουργέ, αξιοποιώντας το νομοθετικό πλαίσιο που εσείς συντηρείτε και εσείς εμπλουτίζετε. Μιλήσατε και για ένα πρόστιμο στην Τράπεζα Πειραιώς. Θα έλεγα ότι τέτοιου είδους πρόστιμα μάλλον χάδια είναι για τέτοιους μεγάλους τραπεζικούς οργανισμούς. Και έρχομαι τώρα στο κύριο ζήτημα της ερώτησης, στο ζήτημα της συνδικαλιστικής δράσης. Εντάξει την ημέρα εκείνη μπορεί να επιλύθηκε το ζήτημα, ωστόσο αυτή η ανακοίνωση, η προφορική ενημέρωση, τέλος πάντων, της Διοίκησης της Τράπεζας στους συνδικαλιστές δεν έχει αρθεί. Εξακολουθεί να ισχύει. Βεβαίως, το ζήτημα της συνδικαλιστικής δράσης θα το προασπιστούν, πρώτα και κύρια, οι ίδιοι οι εργαζόμενοι. Και εδώ χρειάζονται, βεβαίως, και τη δική σας στήριξη, αλλά φοβάμαι ότι δεν θα τη βρίσκουν και τόσο πολύ, γιατί έχει αποδείξει και η δική σας Κυβέρνηση ότι μπορεί μία χαρά να κλείνει τα μάτια, όταν χιλιάδες ή μάλλον εκατοντάδες, αλλά και χιλιάδες μερικές φορές απολύσεις συμβαίνουν κυριολεκτικά κάτω από τα μάτια σας, όταν κάποιοι εργαζόμενοι προσπαθούν να απεργήσουν, αξιοποιώντας, παραδείγματος χάριν, το νομοθετικό σας πλαίσιο. Έρχομαι στο κυρίως ζήτημα που βάλαμε με την ερώτησή μας σχετικά με την όχι φημολογούμενη - γιατί είναι σχεδόν βέβαιο, κυρία Υπουργέ, ότι θα προχωρήσει - αναδιάρθρωση του τραπεζικού συστήματος και απορούμε πώς δεν το γνωρίζετε, γιατί και η δική σας Κυβέρνηση το έχει συμφωνήσει στο τρίτο μνημόνιο, όπως το είχαν συμφωνήσει και οι προηγούμενες στα προηγούμενα δύο, για να μεταφερθούν δηλαδή τα κόκκινα δάνεια στα funds, στα «κοράκια». Είναι γραπτή δέσμευση της Κυβέρνησης στους θεσμούς. Και όχι μόνο αυτό, είναι και απαίτηση, βεβαίως, του Συνδέσμου των Ελλήνων Βιομηχάνων, έτσι ώστε να φύγουν αυτά τα «βαρίδια», όπως λένε, από τις Τράπεζες, προκειμένου να μπορούν αυτές να δανειοδοτούν τους βιομήχανους και τους μεγαλεμπόρους, όχι τους μικρούς οι οποίοι γονατίζουν από τη φοροεπιδρομή και τον ανταγωνισμό τους με τους μεγάλους. Και μαζί, βεβαίως, με αυτά τα βαρίδια των κόκκινων δανείων που θέλουν να διώξουν οι Τράπεζες, βρίσκουν ευκαιρία να απολύσουν, να απαλλαγούν, να πετάξουν από τη δουλειά χιλιάδες τραπεζοϋπαλλήλους, για να μειώσουν τα κόστη τους, είτε με την πρόσκαιρη μεταφορά των τραπεζοϋπαλλήλων σε funds ή σε διάφορες εργολαβικές εταιρείες που, όπως είπαμε, διατηρούνται και με την Κυβέρνησή σας, χωρίς εργασιακά δικαιώματα και με άμεση, πολύ άμεση προοπτική για τους περισσότερους, την απόλυσή τους. Απλώς η Τράπεζα Πειραιώς το ξεκινά πρώτη, το διαλαλεί πρώτη, το διαφημίζει και το καλλιεργεί στους χώρους δουλειάς. Συνολικά το θέμα αυτό είναι σοβαρό, γιατί, σύμφωνα τέλος πάντων και με τα δημοσιεύματα γύρω από τη λεγόμενη «αναδιάρθρωση του τραπεζικού συστήματος», αφορά περί τους δέκα χιλιάδες τραπεζοϋπαλλήλους. Απόδειξη, λοιπόν, ότι κανένα μνημόνιο δεν τελείωσε. Μία χαρά συνεχίζονται όλα, κανονικά και μάλιστα για μερικούς από τους εργαζόμενους, για τους περισσότερους, γίνονται ακόμα πιο βάρβαρα, γίνονται διαρκείας. Τέλος, το θέμα δεν είναι άσχετο και με τους πλειστηριασμούς που επίκεινται και με το ότι θα γενικευτούν οι εκβιασμοί και θα σφίξει έτσι κι αλλιώς ακόμα περισσότερο η θηλειά γύρω από τα λαϊκά σπίτια. Στο ζήτημα, λοιπόν, αυτό - και κλείνω, κυρία Πρόεδρε - στο ζήτημα των επικείμενων απολύσεων χιλιάδων τραπεζοϋπαλλήλων, οι τράπεζες απλώς θα αξιοποιήσουν το δικό σας νομοθετικό πλαίσιο για να προχωρήσουν σε αυτές τις απολύσεις. Κι έχετε πολύ μεγάλη πολιτική ευθύνη. Ευχαριστώ.
Κυρία Υπουργέ, έχετε τον λόγο.
Ευχαριστώ, κυρία Πρόεδρε. Κύριε Δελή, θα πρέπει να ξεκαθαρίσω κάποια πράγματα ίσως, γιατί δεν είναι γνωστά. Εγώ δεν μίλησα για νομοθεσία που θα φέρουμε. Εγώ μίλησα για νομοθεσία που έχουμε ήδη φέρει. Την έχει ψηφίσει το ΚΚΕ. Αυτές τις διατάξεις, στις οποίες αναφέρθηκα, νομίζω ότι το ΚΚΕ τις έχει ψηφίσει. Αναφέρθηκα συγκεκριμένα στη νομοθεσία που αφορά την τήρηση των ωραρίων, την οποία έχουμε εισηγηθεί από το καλοκαίρι του 2017, την έχει ψηφίσει η ελληνική Βουλή με αρκετά μεγάλη συναίνεση αρκετών κομμάτων, που τι έθεσε; Την ηλεκτρονική προδήλωση των υπερωριών, πράγμα το οποίο έχει οδηγήσει μέσα σε μία χρονιά να υπερδιπλασιαστούν οι υπερωρίες που δηλώνονταν στο σύστημα. Άρα, να πληρωθούν αυτές οι υπερωρίες. Τα μηνύματα που μας έρχονται από τους εργαζόμενους στις τράπεζες είναι ότι πλέον το ωράριο στις 17.00΄τηρείται. Δηλαδή, οι εργαζόμενοι φεύγουν με απόλυτη αυστηρότητα, λόγω ακριβώς του νέου θεσμικού πλαισίου, αλλά και της ελεγκτικής δράσης του Σώματος Επιθεώρησης Εργασίας και των προστίμων που βάζει αυτό. Το δεύτερο ζήτημα που αφορά τις εργολαβίες, επίσης είναι κάτι που το έχουμε ήδη νομοθετήσει. Νομοθετήσαμε, δηλαδή, ότι ο αναθέτων το έργο - στην περίπτωσή μας η τράπεζα - έχει απόλυτη ευθύνη απέναντι στους εργαζόμενους του εργολάβου για τους μισθούς, για την αποζημίωση απόλυσης. Όλη την ευθύνη, δηλαδή, για την τήρηση της εργατικής νομοθεσίας την έχει και ο αναθέτων το έργο, προκειμένου να μην μπορεί να ξεφύγει μέσα από τις εργολαβίες, από τις υποχρεώσεις που έχει ως πραγματικού εργοδότη. Δεν είμαι βέβαιη αν το ΚΚΕ ψήφισε το ζήτημα των εργολαβιών. Κρατάω επιφύλαξη γι' αυτό. Άρα, μιλάω για νομοθεσία, την οποία έχουμε ήδη φέρει. Έχει ήδη ψηφιστεί από τη Βουλή και αρχίζει και λειτουργεί. Δεν λέω ότι έχουν συμμορφωθεί, προς Θεού! Αν έλεγα κάτι τέτοιο, θα ήμουν από αλλού. Αλλά βλέπουμε τάσεις συμμόρφωσης σιγά - σιγά. Αρχίζουν να συμμορφώνονται. Τώρα, για το αν είναι χάδια ή δεν είναι χάδια τα του ελεγκτικού σκέλους. Το Σώμα Επιθεώρησης Εργασίας έχει πραγματοποιήσει από το 2015 μέχρι σήμερα χίλιους εξακόσιους ογδόντα ελέγχους σε τραπεζικά καταστήματα σε όλη τη χώρα. Έχει επιβάλει πρόστιμα που ξεπερνούν τα 4 εκατομμύρια ευρώ. Μόνο το 2018 έχουμε κάνει διακόσιους τριάντα ελέγχους κι έχουμε επιβάλει πρόστιμα 700.000 ευρώ σε τράπεζες σε όλη τη χώρα. Επίσης, φέραμε μέτρο για διακοπή λειτουργίας επιχείρησης όταν προβαίνει σε κάποιες, δύο διαδοχικές παραβάσεις της εργατικής νομοθεσίας. Και χάρη σ' αυτό το μέτρο, επιβάλλαμε κλείσιμο καταστήματος τράπεζας για τρεις ημέρες. Η Τράπεζα Πειραιώς ήταν πάλι. Αυτές τις μέρες το Σώμα Επιθεώρησης Εργασίας κέρδισε δικαστική διαμάχη, όπου τράπεζα είχε προσβάλει άλλη τράπεζα, το κλείσιμο καταστήματός της και πάλι λόγω παραβίασης της εργατικής νομοθεσίας. Και το Σώμα Επιθεώρησης Εργασίας κέρδισε τη δικαστική διαμάχη και η τράπεζα θα κλείσει το κατάστημά της και θα πληρώσει το πρόστιμο των 200.000 ευρώ περίπου που επιβάλαμε. Θέλω να πω ότι από όλα αυτά τα στοιχεία που καταθέτω νομίζω ότι προκύπτει ότι για εμάς ο τομέας των τραπεζών δεν αποτελεί κλάδο, περιοχή ασυδοσίας, περιοχή εξαιρέσεων από την τήρηση της εργατικής νομοθεσίας και το αποδεικνύουμε στην πράξη. Όλα αυτά που λέω δεν υπήρχαν από το 2015 και πριν. Νομίζω, δηλαδή, ότι αυτά τα γεγονότα μιλάνε από μόνα τους. Επαναλαμβάνω για το ζήτημα της απόσχισης ότι η πληροφορία που έχουμε μέχρι στιγμής είναι ότι δεν έχουν τέτοιο πλάνο. Θα το παρακολουθήσουμε και θα τηρήσουμε τον νόμο, εγγυώμενοι με βάση τον νόμο της θέσης εργασίας. Όσο για το ζήτημα των πλειστηριασμών, αυτό το οποίο εισηγείται η Κυβέρνηση μέσα στο επόμενο χρονικό διάστημα είναι ένα συνολικό πλαίσιο αντικατάστασης της προστασίας της πρώτης κατοικίας με ακριβώς το ίδιο επίπεδο προστασίας που ίσχυε και πριν. Επιπλέον, σε αυτό προστίθεται η επιδότηση στεγαστικού δανείου. Δηλαδή, πλέον δεν θα μπαίνει πια μόνο η ρύθμιση του δανείου, όπως τη γνωρίζαμε, μέσα από «κούρεμα», παράταση αποπληρωμής δόσης, κ.λπ., αλλά το κράτος θα επιδοτεί με ειδικό προϋπολογισμό που έχουμε ύψους 200 εκατομμυρίων τη δόση του στεγαστικού δανείου για τα λαϊκά νοικοκυριά. Άρα, νομίζω ότι έχουμε ένα πλαίσιο προστασίας - θα το παρουσιάσουμε οι αρμόδιοι Υπουργοί - το οποίο εξασφαλίζει απολύτως την προστασία της πρώτης κατοικίας. Ευχαριστώ.
Ευχαριστούμε. Προχωρούμε στη δέκατη με αριθμό 337/5-2-2019 επίκαιρη ερώτηση του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «Προβλήματα εργαζομένων στις επιχειρήσεις συμφερόντων “ΖΟΥΡΑ”». Κύριε Κατσώτη, έχετε τον λόγο για δύο λεπτά για να αναπτύξετε την επίκαιρη ερώτηση.
Ευχαριστώ, κυρία Πρόεδρε. Κυρία Υπουργέ, το ότι έρχονται εδώ διαρκώς ερωτήσεις με σοβαρά προβλήματα που αντιμετωπίζουν οι εργαζόμενοι στους χώρους δουλειάς και ότι εσείς επαναλαμβάνετε το ίδιο πράγμα, ότι «έχουμε κάνει ρυθμίσεις», αυτό αποκαλύπτει ότι αυτές οι ρυθμίσεις δεν είναι αυτές που πρέπει, για να μπορούν πράγματι να ικανοποιηθούν αιτήματα, προβλήματα ή να μην δημιουργούνται, να μην υπάρχει αυτή η ασυδοσία και αυτή η εργασιακή ζούγκλα στους χώρους δουλειάς. Και το λέμε αυτό γιατί έχετε απορρίψει πολλές προτάσεις νόμου του ΚΚΕ, πολλές τροπολογίες, που ακριβώς έρχονται να αντιμετωπίσουν τέτοια ζητήματα. Όμως δεν αντιμετωπίζονται με την πολιτική τη δική σας, την οποία ασκείτε. Σήμερα είχαμε καταθέσει και μια άλλη ερώτηση - μου επιτρέπετε, κυρία Πρόεδρε - για τα βαρέα και ανθυγιεινά των δημοσίων υπαλλήλων. Μόλις τώρα με ενημέρωσαν ότι έχουν κατάληψη στο Υπουργείο Οικονομικών στην Καραγιώργη Σερβίας. Εσείς δηλώσατε αναρμοδιότητα για αυτήν την ερώτηση. Ωστόσο, όμως, η Κυβέρνηση είναι ενιαία και οφείλει, απέναντι σ' αυτόν τον κόσμο που μέχρι τώρα έπαιρνε το επίδομα ανθυγιεινής εργασίας, να πείτε τι θα κάνετε γιατί από την 1-3-2019 καταργείται. Οφείλει, λοιπόν, ο κ. Τσακαλώτος - να επικοινωνήσετε μαζί του - να πάει τώρα εκεί, να πει στους εργαζόμενους τι θα κάνουν. Σήμερα, κυρία Υπουργέ, παρακολουθούν εδώ από το επιχειρησιακό σωματείο «ΖΟΥΡΑ» μέλη της διοίκησης. Και θέλουν να ακούσουν τις απαντήσεις στα ερωτήματα που έχουμε καταθέσει: Τι μέτρα θα πάρετε για να κατοχυρωθούν άμεσα τα ένσημα των εργαζομένων και να διασφαλιστούν τα δικαιώματά τους που συνδέονται με αυτά, όπως η πρόσβαση στις υπηρεσίες υγείας, η χορήγηση του επιδόματος από τον ΟΑΕΔ, αν προτίθεστε να διασφαλίσετε τη χορήγηση έκτακτου επιδόματος από τον ΟΑΕΔ, τι μέτρα θα πάρετε ώστε να διασφαλιστούν τα εργασιακά δικαιώματα, να καταβληθούν οι δεδουλευμένες αποδοχές σε όλους τους εργαζόμενους, οι όροι υγιεινής και ασφάλειας στην εργασία, να σταματήσει η εκδικητική, δυσμενής, καταχρηστική και παράνομη αντιμετώπιση των μελών του διοικητικού συμβουλίου του σωματείου, που όπως γνωρίζετε έχουν να πληρωθούν πάνω από εννέα μήνες. Η τελευταία πληρωμή τους έγινε πριν εκατό ημέρες και αφορούσε τον Μάιο του 2018. Αυτή, λοιπόν, η στάση της εργοδοσίας απέναντι στους συνδικαλιστές δείχνει ότι υπάρχει μια κόλαση στους χώρους δουλειάς, ότι εσείς με την ανοχή σας, με τη στήριξή σας, δυστυχώς βάζετε πλάτη να καταργηθούν δικαιώματα, συνδικαλιστικές ελευθερίες, δημοκρατικά δικαιώματα, τα οποία έχουν κατακτηθεί με σκληρούς αγώνες. Περιμένουμε τις απαντήσεις σας. Είναι και οι εργαζόμενοι εδώ. Περιμένουν για να πάνε στον χώρο δουλειάς τους και να πούνε ποια είναι η θέση της Κυβέρνησης για όλα αυτά. Ευχαριστώ.
Ευχαριστούμε. Κυρία Αχτσιόγλου, έχετε τον λόγο.
Ευχαριστώ, κυρία Πρόεδρε. Κύριε Κατσώτη, κανείς δεν είπε ότι η αγορά εργασίας στην Ελλάδα έχει ρυθμιστεί. Κανείς δεν είπε αυτό το πράγμα, ή ότι επικρατεί κανονικότητα στην αγορά εργασίας, ότι δεν υπάρχει παραβατικότητα ή ότι όλα τα εργατικά δικαιώματα γίνονται σεβαστά. Κανείς δεν είπε αυτό. Και οι ερωτήσεις που φέρνετε αποδεικνύουν ότι εξακολουθούν να υπάρχουν πολλά προβλήματα σε πάρα πολλές επιχειρήσεις. Αυτό, όμως, καθόλου δεν σημαίνει ότι οι ρυθμίσεις που φέρνουμε ή η δουλειά που κάνουμε με το Σώμα Επιθεώρησης Εργασίας δεν έχει αποτελέσματα. Εγώ δεν συμφωνώ καθόλου με αυτή την προσέγγιση που έχετε - το έχουμε συζητήσει και άλλη φορά - που μηδενίζετε την αποτελεσματικότητα της προσπάθειας, η οποία αποτελεσματικότητα είναι απτή και τη μηδενίζετε. Και κατά τη γνώμη μου, αυτό σπέρνει και μια μοιρολατρία στους εργαζόμενους, μια εντύπωση στους εργαζόμενους ότι τίποτα δεν μπορεί να κερδηθεί. Το ότι μέσα σε μια χρονιά υπερδιπλασιάστηκαν οι υπερωρίες που δηλώνονται, σημαίνει ότι άνθρωποι που δούλευαν μέχρι πριν «μαύρα», υπερωριακά και δεν τηρούνταν τα ωράριά τους, πλέον πληρώθηκαν την υπερωριακή εργασία, δηλαδή διπλάσιο, 50% προσαύξηση από τον μισθό τους ή ότι επέστρεψαν στο σπίτι τους νωρίτερα. Αυτό δεν μπορεί να πει κανείς ότι δεν έχει σημασία. Το γεγονός ότι η αδήλωτη εργασία μέσα στα τέσσερα χρόνια που είμαστε Κυβέρνηση έπεσε κατά δέκα μονάδες στους κλάδους υψηλής παραβατικότητας, δεν μπορεί κανείς να πει ότι είναι άνευ σημασίας και άνευ νοήματος. Είναι εργαζόμενοι, οι οποίοι δεν δηλώνονταν, δεν ασφαλίζονταν και πλέον δηλώνονται και ασφαλίζονται. Το γεγονός ότι έχουν δημιουργηθεί τριακόσιες εβδομήντα χιλιάδες νέες θέσεις εργασίας είναι άνθρωποι που βρήκαν δουλειά. Δεν μπορεί κανείς αυτά τα αποτελέσματα να τα μηδενίζει. Και θα μπορούσα να συνεχίσω. Όσες φορές εγώ συναντάω εργοδότες, οι μεγαλύτερές τους αντιδράσεις αφορούν το ζήτημα των ωραρίων, της δήλωσης των υπερωριών και το ζήτημα των εργολαβιών. Εκεί είναι που με πιέζουν πάρα πολύ. Αυτά σε δύο ρυθμίσεις τους ενοχλούν πιο πολύ από όλα, από οτιδήποτε άλλο υπάρχει στο νομοθετικό πλαίσιο. Και αυτό νομίζω κάτι δείχνει, ιδίως στο ΣΕΠΕ. Να πω τώρα για τις επιχειρήσεις συμφερόντων «ΖΟΥΡΑ», που είναι μία πράγματι, πολλαπλώς παραβατική επιχείρηση και μας έχει απασχολήσει πάρα πολλές φορές. Στη διάρκεια του 2018 το Σώμα Επιθεώρησης Εργασίας έχει κάνει είκοσι οκτώ ελέγχους στις επιχειρήσεις συμφερόντων «ΖΟΥΡΑ» και έχει υποβάλει είκοσι ένα πρόστιμα για παραβάσεις που διαπιστώθηκαν ύψους 71.000 ευρώ. Έχουν γίνει οκτώ τριμερείς τα τελευταία χρόνια, ειδικά με τις επιχειρήσεις αυτές, δηλαδή η εργοδότρια εταιρεία, οι εργαζόμενοι και το Υπουργείο Εργασίας με τον Γενικό του Γραμματέα και έχουμε τα εξής τώρα ζητήματα: Σε ότι αφορά το ζήτημα των δεδουλευμένων. Στην τελευταία τριμερή, που έγινε τον Δεκέμβριο του 2018, ζητήθηκε από την εταιρεία να καταθέσει πλάνο αποπληρωμής των οφειλών, το οποίο και κατέθεσε και το οποίο ελέγχεται ως προς την τήρησή του. Δηλαδή, το Σώμα Επιθεώρησης Εργασίας ελέγχει διαρκώς τη συμμόρφωση της εταιρείας προς το πλάνο αυτό. Όπου διαπιστώνεται μη συμμόρφωση, θα επιβάλει πρόστιμα. Είναι πολύ πρόσφατο το πλάνο και παρακολουθούμε τη συμμόρφωσή του. Θέλω, όμως, να αναφερθώ ειδικά στο ζήτημα των ενσήμων, το οποίο είναι και το πιο σημαντικό, νομίζω. Η εταιρεία χρωστάει πάρα πολλά στα ασφαλιστικά ταμεία. Χρωστάει πολλές εισφορές στα ασφαλιστικά ταμεία. Το Υπουργείο μέσω του ΚΕΑΟ, του Κέντρου Είσπραξης Ασφαλιστικών Οφειλών, επέβαλε δέσμευση των τραπεζικών λογαριασμών της επιχείρησης, μηνύσεις κατά των υπευθύνων της επιχείρησης και κατάσχεση ακινήτου. Ακριβώς επειδή έγινε η δέσμευση των τραπεζικών λογαριασμών, η επιχείρηση δεν έχει πια τη δυνατότητα να υποβάλει την ΑΠΔ, την Αναλυτική Περιοδική Δήλωση, αυτήν την οποία όλες οι επιχειρήσεις υποχρεούνται να υποβάλλουν, με αποτέλεσμα αυτήν τη στιγμή οι εργαζόμενοι να δουλεύουν εκεί, αλλά να μην ασφαλίζονται, να μην πληρώνονται τα ένσημά τους. Κανονικά η διαδικασία προβλέπει ότι θα έπρεπε οι εργαζόμενοι να κάνουν ατομικές δηλώσεις στο ΚΕΑΟ, προκειμένου να τους αναγνωριστούν τα ένσημα. Επειδή όλη αυτή η διαδικασία είναι εντελώς άδικη για τους εργαζόμενους, οι οποίοι δεν φταίνε σε τίποτα σε όλο αυτό που συμβαίνει, πήραμε εμείς την πρωτοβουλία, διασταυρώσαμε τα στοιχεία τους εμείς μέσα από το «ΕΡΓΑΝΗ» και σήμερα θα αποσταλούν στους εργοδότες Πράξεις Επιβολής Εισφορών. Αυτό σημαίνει ότι κατά τον νόμο έχει τη δυνατότητα εργοδότης μέσα σε τριάντα μέρες να κάνει ένσταση ότι μετά από τριάντα ημέρες οι εργαζόμενοι θα δουν την ασφαλιστική τους κάλυψη να αποκαθίσταται απολύτως και αναδρομικά. Για όλο το χρονικό διάστημα που δουλεύουν θα καλυφθούν αναδρομικά ασφαλιστικά για την υγεία τους, για τη συνταξιοδοτική τους κάλυψη, θα μετρήσουν δηλαδή κανονικά τα ένσημά τους. Και ακριβώς, όπως ξέρετε, χάρη σε αυτήν την κάλυψη, θα μπορούν να λάβουν και επίδομα επίσχεσης, αν τυχόν προβούν σε επίσχεση εργασίας και τα λοιπά. Άρα, αυτό το ζήτημα αποκαθίσταται απολύτως, με παρέμβαση του Υπουργείου Εργασίας, χωρίς να χρειάζεται να κάνουν οι εργαζόμενοι κάτι γι' αυτό.
Ορίστε, κύριε Κατσώτη, έχετε τον λόγο για τρία λεπτά.
Κυρία Υπουργέ, εμείς δεν μηδενίζουμε τίποτα. Εσείς διατηρείτε όλα τα μνημονιακά μέτρα και των προηγούμενων κυβερνήσεων και τώρα, με αποτέλεσμα πραγματικά οι εργαζόμενοι να ζουν την εργασιακή ζούγκλα σήμερα, το 2019. Είπατε για τις υπερωρίες. Πείτε μου, αλλάξατε τίποτα από αυτήν την ανατροπή που έγινε για το θέμα των υπερωριών όπου μειώθηκε η αποζημίωση κατακόρυφα; Δεν το αλλάξατε, το διατηρείτε όπως είναι, με αποτέλεσμα να ωφελείται ο εργοδότης από τη μειωμένη αποζημίωση που καταβάλλει στον εργαζόμενο. Ένα θέμα είναι αυτό. Το δεύτερο είναι το θέμα της ΑΠΔ. Εσείς ήλθατε και νομοθετήσατε τις ΑΠΔ, λέγοντας ότι εάν δεν καταθέσει ΑΠΔ ο εργοδότης, δεν παίρνει τα ένσημα, δεν ασφαλίζονται οι εργαζόμενοι. Μέχρι τώρα δεν υπήρχε κάτι τέτοιο. Μέχρι τώρα το ΙΚΑ βεβαίωνε την εργασία των εργαζομένων, έκανε πράξη επιβολής στον εργοδότη, ο εργαζόμενος ήταν ασφαλισμένος και υπήρχε η περίοδος όπου μπορούσε να κάνει ένσταση ο εργοδότης. Ωστόσο, κυρία Υπουργέ, αυτό το θέμα με τον «ΖΟΥΡΑ», δεν είναι τωρινό. Εδώ και δύο χρόνια οι εργαζόμενοι παλεύουν κάτω από πολύ δύσκολες συνθήκες, με τραμπούκους, με ανθρώπους της εργοδοσίας που πάνε με τα όπλα και τους εκβιάζουν, με κατάσταση δηλαδή ζούγκλας μέσα στους χώρους δουλειάς. Σας έχουν καταγγείλει, κυρία Υπουργέ, ότι δεν τηρούνται οι όροι υγιεινής και ασφάλειας στην εργασία. Οι ελάχιστοι όροι δεν τηρούνται. Έχουν πάει στα νοσοκομεία εργαζόμενοι, έχουν μείνει ανάπηροι. Και όμως, εδώ, συνεχίζεται αυτή η κόλαση. Είναι απλήρωτοι τόσα χρόνια, τόσους μήνες. Εννέα μήνες πώς μπορεί αυτοί οι άνθρωποι να καλύψουν τις ανάγκες των οικογενειών τους; Βεβαίως οι συναντήσεις ήταν πολλές και με τον Γενικό Γραμματέα του Υπουργείου Εργασίας και με το ΣΕΠΕ και με τον Γενικό Γραμματέα της Προστασίας του Πολίτη, για να μπορεί πράγματι να παρέμβει σε αυτήν την «τραμπούκικη», τη μαφιόζικη τακτική του εργοδότη απέναντι στους εργαζόμενους. Και βεβαίως, πάνω από όλα εσείς δεν έχετε κάνει καμμία παρέμβαση, όσον αφορά τη στάση του απέναντι στη διοίκηση του Σωματείου, όταν λέτε ότι εσείς προστατεύετε τις συνδικαλιστικές ελευθερίες. Τι έχετε να πείτε για αυτό, δηλαδή; Πώς προστατεύονται αυτά τα μέλη της διοίκησης, που γνωρίζετε πολύ καλά ότι είναι εκλεγμένοι και μετανάστες εργαζόμενοι; Και όμως, αυτό αξιοποιεί ο εργοδότης και τους κάνει μεγαλύτερη διάκριση και ενώ πληρώνει τους υπόλοιπους εργαζόμενους, αυτούς δεν τους πληρώνει. Πώς, λοιπόν, εσείς αξιοποιείτε όλα τα εργαλεία που έχετε στα χέρια σας, για να μπορέσετε πράγματι εδώ - με βάση και αυτόν τον νόμο που έχει ακόμα απομείνει τον ν.1264- να πείτε στον κύριο αυτόν ή στον οποιονδήποτε άλλον παραβιάζει αυτές τις ελάχιστες συνδικαλιστικές ελευθερίες, να συμμορφωθεί τουλάχιστον με αυτά που έχουν απομείνει ακόμη; Κυρία Υπουργέ, επειδή είπαμε ότι εδώ είναι οι εργαζόμενοι και ακούν, εσείς οι ίδιοι αναγνωρίζετε μόνο πέντε μήνες ασφαλιστική κάλυψη για την επίσχεση, παρ' όλο που ο Συνήγορος του Πολίτη με μία ολόκληρη μελέτη σας εγκαλεί ότι αυτό που κάνετε είναι πέρα και έξω από όλο το νομοθετικό πλαίσιο που υπάρχει μέχρι σήμερα και ότι θα πρέπει να καλύψετε όλη την ασφαλιστική, όλη την περίοδο της επίσχεσης ασφαλιστικά. Εσείς, όμως, αυτό πάλι δεν το αποδέχεσθε, πάλι το έχετε απορρίψει. Απορρίψατε έναν θεσμό, τον οποίο υπερασπίζεστε, για τον οποίο λέτε ότι είναι πολύ καλός, σας υποδεικνύει κάτι και εσείς, λοιπόν, για να μπορεί να διασφαλίσετε δικαιώματα των εργοδοτών, δεν κάνετε αποδεκτό αυτό το πόρισμα του Συνηγόρου του Πολίτη. Με βάση αυτά εμείς δεν μηδενίζουμε, εμείς θέλουμε να λυθούν τα προβλήματα των εργαζομένων. Και αυτό κάνουμε εδώ. Αυτό σας καλούμε να κάνετε, να λύσετε τα προβλήματα, μπορείτε; Και δεν μπορείτε και δεν θέλετε. Αυτή είναι η άποψή μας. Και αυτό το λέμε να το ακούσουν και οι εργαζόμενοι.
Σας ευχαριστούμε. Ελάτε, κυρία Υπουργέ, έχετε τον λόγο.
Κύριε Κατσώτη, το τελευταίο πράγμα που έχουμε είναι η πολιτική βούληση να εξυπηρετήσουμε τους εργοδότες. Και εάν κανείς ήταν έστω και σε μία από τις καθημερινές συναντήσεις που μου ζητούν, αυτό θα μπορούσε να το διαπιστώσει ότι κυρίως, επειδή ξέρετε ότι απουσιάζει μία σοβαρή εκπροσώπηση από την τριτοβάθμια συνδικαλιστική οργάνωση τη χώρα, στην πραγματικότητα το Υπουργείο έχει αναλάβει ένα ρόλο, να υποστηρίζει τα δικαιώματα των εργαζομένων απέναντι στο ΣΕΠΕ σε κάθε συνάντηση. Τέλος πάντων, το προσπερνάμε αυτό. Είπατε ότι δεν έχουμε αλλάξει τίποτα από το μνημονιακό πλαίσιο κατάργησης εργατικών δικαιωμάτων. Δεν είναι έτσι. Έχουμε επαναφέρει τις Συλλογικές Συμβάσεις εργασίας στη χώρα, το γνωρίζετε. Οι Συλλογικές Συμβάσεις είχαν ανασταλεί την περίοδο των μνημονίων. Και αυτή η Κυβέρνηση τις επανέφερε το καλοκαίρι του 2018 και έχουν αρχίσει να λειτουργούν και πάλι στη χώρα. Έχουμε καταργήσει τον ντροπιαστικό, υποκατώτατο μισθό για τους νέους. Έχουμε αυξήσει τον κατώτατο μισθό. Και να μην είστε καθόλου βέβαιος ότι αυτήν τη στιγμή, συνέβαινε με Εθνική Γενική Συλλογική Σύμβαση, θα έφτανε στα επίπεδα των 650 ευρώ. Εγώ δεν γνωρίζω, η αμοιβή για την υπερωριακή εργασία, να έχει αλλάξει την περίοδο των μνημονίων, όχι για την αποζημίωση απόλυσης, αλλά η αμοιβή για την υπερωριακή εργασία.
Έχει πέσει.
Η αμοιβή για την υπερωριακή εργασία, είπα. Όχι η αποζημίωση απόλυσης, αλλά η αμοιβή για την υπερωριακή εργασία. Θέλω να πω κάτι άλλο τώρα. Η μη κατάθεση ΑΠΔ είναι τιμωρητικό μέσο για την επιχείρηση, γιατί της στερεί την ασφαλιστική της ενημερότητα.
Και την πληρώνει ο εργαζόμενος!
Να συνεχίσω. Της στερεί την ασφαλιστική ενημερότητα. Έχετε δίκιο, όμως, ως προς το γεγονός - και το είπαμε σε σχέση με αυτούς τους εργαζόμενους - ότι κατ' αποτέλεσμα, πέρα από τα προβλήματα που μπορεί να δημιουργούνται στην επιχείρηση, που γίνεται η δέσμευση των λογαριασμών τους, όπως σας είπα, η κατάσχεση του ακινήτου κ.λπ., εν προκειμένω οι εργαζόμενοι βρίσκονται να δουλεύουν και να μην ασφαλίζονται. Γι' αυτόν ακριβώς τον λόγο αναλάβαμε την πρωτοβουλία, όπως σας είπα, διασταυρώσαμε εμείς τα στοιχεία και αυτοί οι άνθρωποι, επαναλαμβάνω, θα καλυφθούν ασφαλιστικά απολύτως για όλο τον χρόνο, για τον οποίο έχουν εργαστεί. Υγεία, συνταξιοδοτικό χρόνο, θα μπορούν να λάβουν επιδόματα του ΟΑΕΔ και θα μπορούν να λάβουν και επίδομα επίσχεσης εργασίας, εφόσον προβούν σε επίσχεση. Άρα, σ' αυτό το ζήτημα να μην υπάρχει καμμία αμφιβολία. Θα κοιτάξω δε και τη δυνατότητα να προβώ σε μια οριζόντια ρύθμιση γι' αυτό το θέμα, για να μην προκύψει εκ νέου για άλλους εργαζόμενους, σε κάποια άλλη επιχείρηση, να υπάρχει δηλαδή, λόγω αυτής της εμπλοκής, η μη ασφάλιση των εργαζομένων. Σε ό,τι αφορά τα ζητήματα υγείας και ασφάλισης, θέλω να πω ότι το ΣΕΠΕ έχει επιβάλει, μετά από ελέγχους που έκανε ιδίως για την υγεία και την ασφάλεια, είκοσι πρόστιμα 33.100 ευρώ και εννοώ μόνο για τις επιχειρήσεις «ΖΟΥΡΑ», όπως και μηνυτήριες αναφορές για ατύχημα στην επιχείρηση. Επομένως, νομίζω ότι εμπράκτως αποδεικνύουμε και με το ΣΕΠΕ, αλλά κυρίως με την πρωτοβουλία που αναλαμβάνουμε για την ασφάλιση ότι εγκύπτουμε πάνω από τα προβλήματα και παίρνουμε συγκεκριμένες λύσεις, ακόμη και βήμα - βήμα, για να μπορέσουμε να θωρακίσουμε τα εργατικά δικαιώματα. Έχετε δίκιο στο εξής. Μου έχετε επισημάνει και άλλη φορά το ζήτημα του ορίου των πέντε μηνών στην επίσχεση εργασίας. Είναι ένα ζήτημα, το οποίο μπορούμε τώρα πια να το εξετάσουμε και να φέρουμε μια πιο σοβαρή λύση τώρα που έχουμε απαλλαγεί από τη διαρκή, στενή μνημονιακή εποπτεία. Επομένως, κρατώ αυτό το σημείο και θα επανέλθω σύντομα σε σχέση με αυτό το ζήτημα του ορίου των πέντε μηνών στην επίσχεση εργασίας.
Προχωρούμε στην τελευταία για σήμερα, τη δωδέκατη με αριθμό 315/29-1-2019 επίκαιρη ερώτηση δεύτερου κύκλου του Ανεξάρτητου Βουλευτή Α΄ Αθηνών κ. Σπυρίδωνος Λυκούδη προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με «τις συνθήκες διαβίωσης και εργασίας των μεταναστών στη Νέα Μανωλάδα μετά τη φωτιά». Κύριε Λυκούδη, έχετε τον λόγο για δυο λεπτά για να αναπτύξετε την επίκαιρη ερώτηση.
Ευχαριστώ, κυρία Πρόεδρε. Κυρία Υπουργέ, έχω καταθέσει αυτήν την ερώτηση πριν από έναν μήνα περίπου και μετά από τρεις αναβολές τη συζητάμε σήμερα. Δεν το λέω αυτό ως μια αρνητική παρατήρηση. Αντιθέτως, εγώ κατανοώ την πίεση του χρόνου που έχετε, αλλά το λέω, γιατί ίσως μέσα σ' αυτόν τον μήνα μπορεί ή να έχουν λυθεί ζητήματα ή να έχει δρομολογηθεί η επίλυση κάποιων ζητημάτων και έτσι να μην είναι στη βάση τους επίκαιρα αυτά που σας ρωτώ ή και αυτά που θα σας πω. Όμως, αυτό θα κριθεί από την απάντησή σας. Ξέρετε καλά ότι τον Ιούνιο του 2018 μια μεγάλη φωτιά, που ξέσπασε στην περιοχή της Νέας Μανωλάδας, έκαψε όλο τον καταυλισμό των μεταναστών που διέμεναν εκεί και δημιούργησε ένα πολύ μεγάλο πρόβλημα σε σχέση με τη δική τους εργασιακή παρουσία. Πληροφορήθηκα και ψάχνοντας το είδα ότι αμέσως μετά, πολύ γρήγορα δηλαδή - και αυτό είναι θετικό - εσείς βρεθήκατε στην περιοχή, δείξατε ιδιαιτέρως, πάλι με βάση την έρευνα που έκανα, καλή διάθεση, για να λύσετε προβλήματα και αναφερθήκατε στην ανάγκη οικονομικής ενίσχυσης των μεταναστών, προσπάθειας για να βρεθούν καταλύματα για να διαμείνουν και επίσης, για να βρεθεί ένας τρόπος να ξαναφτιάξουν τα χαρτιά τους που κατακάηκαν στην πυρκαγιά. Παρ' όλα αυτά, αρκετούς μήνες μετά, αυτά τα ζητήματα δεν έχουν επιλυθεί. Αντίθετα, με βάση τα όσα γνωρίζω εγώ μέχρι τώρα, βρίσκονται σε μια καθυστέρηση όλες οι πιθανότητες και οι προοπτικές, για να επιλυθούν όλα τα θέματα. Με βάση όλα αυτά, σας ρωτώ: Πρώτον, υπάρχει κάποιο χρονοδιάγραμμα ολοκλήρωσης των εργασιών, για να προχωρήσει και να χορηγηθεί αυτή η βοήθεια προς τους πληγέντες; Δεύτερον, ποιος είναι αυτός ο διεθνής οργανισμός, ο οποίος κατά δήλωση του νομικού σας γραφείου υπάρχει, για να βοηθήσει προς την επίλυση αυτής της κατεύθυνσης; Τρίτον, ποια είναι η μέριμνα του Υπουργείου για τις συνθήκες διαβίωσης των εργατών εκεί, των μεταναστών που επλήγησαν; Υπάρχει τρόπος να διαμείνουν σε πρόχειρα καταλύματα; Έχουν βρεθεί αυτά ή πρόκειται να βρεθούν; Τέταρτον, υπάρχει κάποια νομοθεσία για την ασφάλιση αυτών των εργαζομένων, οι οποίοι αυτήν τη στιγμή είναι χωρίς καμμία στήριξη από την ώρα που δεν έχουν τα χαρτιά τους, με τα οποία ήταν νομίμως εργαζόμενοι και τα οποία κάηκαν από τη φωτιά;
Κυρία Υπουργέ, έχετε τον λόγο για τρία λεπτά, για να πρωτολογήσετε.
Ευχαριστώ, κυρία Πρόεδρε. Κύριε Λυκούδη, με την ερώτησή σας αναδεικνύετε το φαινόμενο της Μανωλάδας. Νομίζω ότι αυτό το φαινόμενο πρέπει να το προσεγγίσουμε από δυο πλευρές. Η μια πλευρά είναι το τι κάνει το Υπουργείο Εργασίας, τι έχει κάνει, τι κάνει και τι θα πρέπει να κάνει το Σώμα Επιθεώρησης Εργασίας, για να επιλύσει συγκεκριμένα προβλήματα. Η άλλη όψη του προβλήματος είναι, νομίζω, η πολιτική τοποθέτηση στο φαινόμενο της Μανωλάδας, διότι θυμάστε ότι πριν από πολλά χρόνια, όταν είχε γίνει το περιστατικό με τον πυροβολισμό των μεταναστών εργατών γης από εργοδότη, επειδή είχαν τολμήσει να ζητήσουν τα δεδουλευμένα τους τότε οι μετανάστες εργάτες γης, είχε βγει ο σημερινός Αντιπρόεδρος της Νέας Δημοκρατίας, ο κ. Γεωργιάδης, και είχε πει: «Εντάξει, ήταν δυο πυροβολισμοί στον αέρα που βρήκαν τυχαία τους εργάτες». Εν συνεχεία, επίσης, να θυμίσω ότι η χώρα μας καταδικάστηκε από το Ευρωπαϊκό Δικαστήριο Δικαιωμάτων του Ανθρώπου, γιατί η απόφαση που είχε βγει από το Εθνικό Δικαστήριο δεν δικαίωνε τους μετανάστες εργάτες γης και καταδικάστηκε η χώρα μας για προσβολή στοιχειωδών δικαιωμάτων και ανθρωπίνων δικαιωμάτων. Θέλω να πω ότι στην πολιτική οπτική του προβλήματος αναδεικνύονται και δυο σαφείς διαχωριστικές γραμμές. Είναι η νεοφιλελεύθερη προσέγγιση της εργασίας, που δεν βλέπει εργαζόμενους και θεωρεί τμήματα εργαζομένων απολύτως αόρατα, όπως είναι οι μετανάστες, όπως είναι οι εργαζόμενοι στην καθαριότητα - το φαινόμενο της Κούνεβα ήταν, επίσης, ένα απ' αυτά - όπως είναι οι εργαζόμενοι στις εργολαβίες. Και είναι και η δική μας προσέγγιση, η οποία λέει ότι η δουλειά μας δεν είναι μόνο να προσπαθήσουμε να αποκαταστήσουμε το πλαίσιο προστασίας της εργασίας που «ξηλώθηκε» την περίοδο των μνημονίων, αλλά να δούμε και πώς θα καλύψουμε και κενά του συστήματος, τυφλά σημεία που υπήρχαν πριν, διότι τα φαινόμενα της Μανωλάδας και της Κούνεβα ήταν πολύ πριν τον ερχομό των μνημονίων στη χώρα.
Τι έχετε κάνει γι' αυτά, κυρία Υπουργέ;
Κύριε Δαβάκη, σας παρακαλώ! Παρεμβαίνετε σε μια συζήτηση που δεν συμμετέχετε.
Καθημερινά απαντώ με πάρα πολύ συγκεκριμένα πράγματα και ευχαρίστως να σας πω τι έχουμε κάνει. Δυο νόμους με τουλάχιστον τριάντα άρθρα ο καθένας, που βάζουν κανόνες για την τήρηση των ωραρίων, για τη δήλωση των υπερωριών, για την πληρωμή των μισθών μέσω τράπεζας, για τη μονομερή βλαπτική μεταβολή των όρων εργασίας σε περίπτωση μη πληρωμής των εργαζομένων, επαναφορά συλλογικών διαπραγματεύσεων στη χώρα, αύξηση του κατώτατου μισθού στα 650 ευρώ και κατάργηση του υποκατώτατου μισθού, κανόνες στην τήρηση των εργολαβιών, Σώμα Επιθεώρησης Εργασίας με αυξημένο ανθρώπινο δυναμικό κατά 20%, όταν ο κ. Βρούτσης είχε καταργήσει διακόσια άτομα…
Κυρία Υπουργέ, σε δική μου ερώτηση απαντάτε.
Ευχαρίστως, αλλά με προκάλεσε.
Στη δική μου, όμως, ερώτηση απαντάτε.
Γίνεται έλεγχος για το πώς εφαρμόζονται αυτά; Αυτό είναι το θέμα.
Κύριε Δαβάκη, σας παρακαλώ! Δεν νομίζω ότι είστε πρωτάρης και δεν ξέρετε τη διαδικασία. Τι είναι αυτά τώρα; Κάνετε ερωτήσεις στην Υπουργό, ενώ απαντά σε άλλον συνάδελφό σας; Τι είναι αυτό; Κυρία Υπουργέ, συνεχίστε.
Να έρθω στο συγκεκριμένο θέμα τώρα, τι ακριβώς έχουμε κάνει με τη Μανωλάδα μέχρι στιγμής και σε τι είμαστε μπροστά στο να κάνουμε. Σε όλη τη διάρκεια του 2018 πραγματοποιήσαμε τριάντα πέντε ελέγχους στην περιοχή του Νομού Ηλείας και στα συσκευαστήρια και σε επιχειρήσεις στη Μανωλάδα και επιβάλαμε πρόστιμα 42.200 ευρώ. Από την πρώτη στιγμή του περιστατικού της πυρκαγιάς πήγαμε στο πλευρό των εργαζομένων, ακριβώς για να αποτυπώσουμε την κατάσταση. Το μεγάλο πρόβλημα με όλη την υπόθεση εκεί είναι ότι στη συντριπτική τους πλειονότητα αυτοί οι εργαζόμενοι είναι παράτυπα διαμένοντες. Επομένως, αυτό δημιουργούσε μια διαρκή εμπλοκή σε κάθε προσπάθεια που κάναμε είτε να δώσουμε κάποια οικονομική ενίσχυση είτε να βρούμε κάποιο άλλο επίδομα που θα μπορούσε να τους χορηγηθεί, για να επιλύσουν τις πρώτες βιοτικές τους ανάγκες. Διότι, όπως γνωρίζετε, είναι αδύνατο δημόσια υπηρεσία να εγκρίνει χορήγηση, παραχώρηση, εκχώρηση κρατικού χρήματος σε παράτυπα διαμένοντες, σε ανθρώπους δηλαδή οι οποίοι δεν έχουν βασικά στοιχεία, ΑΜΚΑ και άλλα στοιχεία, στο ελληνικό δημόσιο. Επομένως, αυτήν τη στιγμή η πιο πρόσφορη μέθοδος, την οποία έχουμε βρει, είναι η εξής: Έχει καταθέσει ο Ειδικός Γραμματέας του Σώματος Επιθεώρησης Εργασίας μηνυτήρια αναφορά στην Εισαγγελία του Αρείου Πάγου, ζητώντας να διερευνηθεί από τις εισαγγελικές αρχές η παράνομη και με ιδιαίτερα επαχθείς όρους απασχόληση των τριακοσίων πενήντα πέντε εργατών, η οποία θα επισύρει και ποινικές κυρώσεις. Αυτή η μηνυτήρια αναφορά δίνει τη δυνατότητα στην Εισαγγελία του Αρείου Πάγου να προχωρήσει σε χορήγηση άδειας διαμονής για ανθρωπιστικούς λόγους στους μετανάστες εργάτες γης, οι οποίοι απασχολήθηκαν με αυτούς τους ιδιαίτερα καταχρηστικούς όρους εργασίας. Επομένως, με αυτόν τον τρόπο, εκτιμώ ότι γρήγορα θα χορηγηθεί η άδεια διαμονής στους παράτυπα διαμένοντες και έτσι, θα μπορέσουμε να ξεκλειδώσουμε και όλες τις υπόλοιπες διευκολύνσεις που μπορούμε να τους παρέχουμε. Εφόσον, δηλαδή, αυτό το ζήτημα λυθεί - νομίζω ότι με αυτήν την πρωτοβουλία που αναλάβαμε, θα λυθεί - θα μπορέσουμε εν συνέχεια να προχωρήσουμε και στις οικονομικές ενισχύσεις μέσω του ΟΑΕΔ. Συνεπώς, μέσα από τη διαδικασία που ξεκινήσαμε και τη συνδρομή των εισαγγελικών αρχών, θα μπορέσουμε να προχωρήσουμε στην ενίσχυση των πληγέντων. Δεν μπορούμε να μείνουμε μόνο σε αυτό, διότι ξεκινάει πολύ σύντομα η νέα περίοδος της αγροτικής δραστηριότητας που κορυφώνεται στην περιοχή της Μανωλάδας. Έχουμε σχεδιάσει μεθοδικά την παρέμβαση του Σώματος Επιθεώρησης στην περιοχή. Ήδη το ΣΕΠΕ βρίσκεται σε επικοινωνία με το Εργατικό Κέντρο Αμαλιάδας, ώστε η δράση μας να αναπτυχθεί σε συνεργασία με τις οργανώσεις των εργαζομένων και των μεταναστών, για να πραγματοποιήσουμε στοχευμένους ελέγχους στην περίοδο αυτή που έχουμε την άνθιση της αγροτικής δραστηριότητας στην περιοχή.
Κύριε Λυκούδη, έχετε τον λόγο, για τη δευτερολογία σας.
Ευχαριστώ, κυρία Πρόεδρε. Κυρία Υπουργέ, η απάντησή σας έχει σχέση με το τι τώρα μπορείτε να κάνετε ή τώρα επιδιώκετε να κάνετε για το συγκεκριμένο ζήτημα. Εδώ, προκύπτει ένα ζήτημα: Από τον Ιούνιο έχει περάσει ένα εξάμηνο. Τι ακριβώς έγινε όλο αυτό το διάστημα; Σας λέω ότι αυτή η ερώτησή μου δεν έχει κατατεθεί, για να ανιχνευθούν ευθύνες, αλλά για να δούμε εάν μπορούμε να λύσουμε ζητήματα, που για την ώρα είναι άλυτα. Βεβαίως, καλό είναι να παρέμβουν οι εισαγγελείς και να μας δώσουν τη δυνατότητα, μέσω της παρέμβασής τους, να βρούμε τρόπο να λυθεί το θέμα των παράτυπων μεταναστών. Όμως, υπάρχει ένα ζήτημα. Όταν εσείς - που το αναγνώρισα - από την πρώτη στιγμή πήγατε εκεί και δηλώσατε ότι είσαστε στο πλευρό αυτών των ανθρώπων για να βοηθηθεί άμεσα ο τρόπος διαβίωσής τους και έχει περάσει ένα εξάμηνο και τώρα αναμένουμε, με τη βοήθεια των εισαγγελικών αρχών, να δούμε τι θα κάνουμε, υπάρχει ένα ζήτημα, το οποίο χρειάζεται μία απάντηση. Δεύτερον, σας ρώτησα πριν, εάν έχει απευθυνθεί το Υπουργείο σε κάποιον διεθνή οργανισμό, ώστε να υποβοηθήσει - αν όχι να βοηθήσει άμεσα - στον τρόπο με τον οποίο θα λυθεί το πρόβλημα των κατεστραμμένων εγγράφων τους. Ενδεχομένως, αυτό δεν είναι τόσο εύκολο για το Υπουργείο να γίνει, αν γίνει. Θα ήθελα, λοιπόν, να ρωτήσω ποιος είναι αυτός ο διεθνής οργανισμός. Τρίτον, θα ήθελα να ρωτήσω αν αληθεύει η πληροφορία ότι οι τριάντα πέντε μετανάστες, που κλήθηκαν για να καταθέσουν τη μαρτυρία τους, σε σχέση με το πώς έγινε αυτή η πυρκαγιά - πώς άναψε αυτή η φωτιά - είναι οι πρώτοι, που πήραν έγγραφα για απέλαση τους. Δεν ξέρω καθόλου κατά πόσο βασίζεται σε συγκεκριμένα στοιχεία αυτό. Επειδή, όμως, υπάρχει, θέλω να μου δώσετε μία υπεύθυνη απάντηση. Θα ήθελα, επίσης, να σας ρωτήσω το εξής: Πώς μπορεί να βοηθήσει άμεσα η πολιτεία, ώστε να υπάρξει μία λύση στην καθημερινή τους διαβίωση; Υπάρχει περίπτωση να πάνε στην αντίστοιχη περιοχή κάποια κοντέινερ για να μείνουν; Εάν δεν επιτρέπει ο ιδιοκτήτης να υπάρχουν κοντέινερ εκεί, τι μπορεί να κάνει η πολιτεία, για να λύσει αυτό το ζήτημα; Διότι μπορεί και αυτό να υπάρχει. Μην ξεχνάτε ότι οι ιδιοκτήτες αυτών των χώρων ήταν αυτοί που πυροβόλησαν το 2013 και υπήρξε όλη αυτή η ιστορία, που οδήγησε στα Διεθνή Δικαστήρια τη χώρα και στην καταδίκη της. Θέλω να πω, λοιπόν, ότι πέρα από όλα τα άλλα, υπάρχει ένα ζήτημα αντικειμενικό και άμεσο. Τι γίνεται με τους μετανάστες από το Μπαγκλαντές, που δουλεύουν στην περιοχή, που βρίσκονται στον δρόμο, που δεν έχουν πού να μείνουν και που, με αυτές τις καιρικές συνθήκες, υποφέρουν; Προφανώς, αυτό το ξέρετε. Πώς θα γίνει να ξαναβρούν τον τρόπο με τον οποίο θα λειτουργήσουν μονιμότερα και νομιμότερα με βάση και την έκδοση των εγγράφων τους;
Κυρία Υπουργέ, έχετε τον λόγο.
Ευχαριστώ, κυρία Πρόεδρε. Κύριε Λυκούδη, τι κάναμε από την στιγμή, που πήγαμε μέχρι πριν από λίγο καιρό: Από την πρώτη στιγμή που πήγαμε, φροντίσαμε ώστε την επόμενη μέρα - αν όχι το ίδιο βράδυ - να φτάσουν είδη πρώτης ανάγκης στους ανθρώπους: ρουχισμός, κουβέρτες, σκηνές για να μείνουν, χημικές τουαλέτες για το πρώτο διάστημα κ.λπ.. Καλύψαμε, δηλαδή, αυτό το σκέλος άμεσα. Δεν θα σας κρύψω ότι από εκεί και πέρα, αντιμετωπίσαμε πάρα πολλά προβλήματα, δυσκολίες στην υλοποίηση άλλων μέτρων, που θα θέλαμε να λάβουμε, για να τους υποστηρίξουμε. Να πω, βέβαια, ότι ο νόμος προβλέπει πως, κανονικά, ο εργοδότης οφείλει να διασφαλίσει σε αυτές τις περιπτώσεις διαμονή στους εργαζόμενους του, οφείλει να διασφαλίσει, δηλαδή, τόπο όπου αυτοί θα κοιμούνται το βράδυ υπό ανθρώπινες συνθήκες. Δεν σας κρύβω ότι υπήρχε μία πολύ μεγάλη δυσκολία να συνεργαστούμε με τον δήμο γι' αυτά τα ζητήματα. Δηλαδή, από την πλευρά μας, αποστέλλαμε τη βοήθεια και δεν μας παραχώρησε ο δήμος έναν στοιχειώδη χώρο, προκειμένου να μπορέσουν αυτά τα κοντέινερ να εγκατασταθούν. Διότι το ψάξαμε αυτό, για να μπορέσουμε να λύσουμε, τουλάχιστον σε πρώτη φάση, το στεγαστικό. Μπορώ να σας πω τι έκανα βήμα - βήμα: Είχα εντοπίσει γήπεδο στην περιοχή, όπου ζήτησα από το δήμαρχο να μας το παραχωρήσει και δεν μας το παραχώρησε. Είχαμε εντοπίσει ένα άλλο χωράφι, στο οποίο τα είχαμε εγκαταστήσει για ένα διάστημα και μετά πήγε ο εργοδότης και τα έβγαλε από εκεί. Υπήρχε, δηλαδή, ένα διαρκές μπρος - πίσω, στο οποίο, δυστυχώς, η τοπική αυτοδιοίκηση δεν συνέδραμε την προσπάθειά μας, για να επιλύσουμε σε πρώτη φάση αυτά τα ζητήματα. Σε ό,τι αφορά το ζήτημα της οικονομικής ενίσχυσης, το οποίο επίσης προσπαθήσαμε να δούμε πως θα γίνει από την αρχή, διαρκώς διακοπτόταν, παρακωλυόταν, από το γεγονός ότι αυτοί οι τριακόσιοι πενήντα άνθρωποι είναι παράτυπα διαμένοντες στη χώρα. Άρα, δεν μπορούσε κανένας δημόσιος οργανισμός να προχωρήσει σε οικονομική τους ενίσχυση, με κανέναν τρόπο. Προσπαθήσαμε να δούμε αυτήν τη δυνατότητα, μέσω του Διεθνούς Οργανισμού Μετανάστευσης, ΔΟΜ. Αυτή, όμως, η διαδικασία θα καθυστερήσει αρκετά περισσότερο τελικά, από αυτήν την οποία επιλέξαμε, η οποία θα είναι πολύ πιο γρήγορη, δηλαδή μέσω της μηνυτήριας αναφοράς στην εισαγγελία να τους χορηγηθεί η άδεια διαμονής για ανθρωπιστικούς λόγους. Νομίζω ότι θα γίνει αυτό. Και αυτό θα ξεκλειδώσει πια για εμάς, από την αμέσως επόμενη μέρα, τη χορήγηση από τον ΟΑΕΔ των οικονομικών και λοιπών κοινωνικών ενισχύσεων. Δεν είναι μόνο η ενίσχυση από τον ΟΑΕΔ. Αν επιλύσουμε αυτό, αν ξεκλειδώσουμε αυτό, οι άνθρωποι θα μπορούν να πάρουν, για παράδειγμα, το Κοινωνικό Εισόδημα Αλληλεγγύης, θα μπορούν, δηλαδή, να ενταχθούν σε μία σειρά μέτρων κοινωνικής προστασίας, που αυτή τη στιγμή δεν μπορούν να λάβουν, λόγω του ότι είναι παράτυπα διαμένοντες. Συνολικά, το εργασιακό ζήτημα, πάντως, στους αγροτικούς χώρους, και δη στη Μανωλάδα, θα επιλυθεί με την κύρωση της Διεθνούς Σύμβασης Εργασίας, την οποία ελπίζω ότι θα είμαστε έτοιμοι να κυρώσουμε μέσα στο επόμενο μήνα. Αντικείμενο αυτής της Διεθνούς Σύμβασης είναι ακριβώς να εξισωθούν οι αγροτικοί χώροι, με οποιονδήποτε άλλο χώρο εργασίας, αναφορικά με τη δήλωση της μισθωτής εργασίας κάθε μορφής, των ωραρίων, των εργαζομένων κ.λπ.. Έτσι, θα μπορεί και το Σώμα Επιθεώρησης Εργασίας πια, να κάνει τη δουλειά του εκεί, όπως θα την έκανε σε κάθε άλλο εργασιακό χώρο. Αυτό είναι το θεσμικό πλαίσιο, το οποίο θα μας επιτρέψει τη μετάβαση, πραγματικά, σε μια νέα φάση τήρησης εργατικών δικαιωμάτων στους αγροτικούς χώρους.
Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων.
Κυρίες και κύριοι συνάδελφοι, εισερχόμαστε στη συμπληρωματική ημερήσια διάταξης της ΝΟΜΟΘΕΤΙΚΗΣ ΕΡΓΑΣΙΑΣ Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Ναυτιλίας και Νησιωτικής Πολιτικής: «Για την κύρωση των Συμβάσεων Παραχώρησης που έχουν συναφθεί μεταξύ του Ελληνικού Δημοσίου και των Οργανισμών Λιμένος Α.Ε. - Διατάξεις για τη λειτουργία του συστήματος λιμενικής διακυβέρνησης και άλλες διατάξεις». Η Διάσκεψη των Προέδρων αποφάσισε στη συνεδρίασή της στις 18 Φεβρουαρίου 2019 τη συζήτηση του νομοσχεδίου σε μία συνεδρίαση, ενιαία επί της αρχής, των άρθρων και των τροπολογιών. Το Σώμα συμφωνεί;
Κατά πλειοψηφία.
Κατά πλειοψηφία.
Το Σώμα συμφώνησε κατά πλειοψηφία. Τον λόγο έχει η εισηγήτρια του ΣΥΡΙΖΑ κ. Αναστασία Γκαρά για δεκαπέντε λεπτά.
Ευχαριστώ, κυρία Πρόεδρε. Κύριε Υπουργέ, κυρίες και κύριοι συνάδελφοι, εισάγεται σήμερα προς συζήτηση ένα ιδιαίτερα σημαντικό νομοσχέδιο με τίτλο: «Για την κύρωση των Συμβάσεων Παραχώρησης που έχουν συναφθεί μεταξύ του Ελληνικού Δημοσίου και των Οργανισμών Λιμένος Α.Ε. - Διατάξεις για τη λειτουργία του συστήματος λιμενικής διακυβέρνησης και άλλες διατάξεις». Πρόκειται για ένα σχέδιο νόμου - προϊόν μακρόχρονης διαπραγμάτευσης με τους θεσμούς, το ΤΑΙΠΕΔ και τους οργανισμούς λιμένων, προκειμένου να προαχθεί το μοντέλο των υποπαραχωρήσεων για την αξιοποίηση των περιφερειακών λιμένων, σε αντίθεση με αυτό της ιδιωτικοποίησης, που προωθούσε η προηγούμενη κυβέρνηση. Από την πλευρά μας, θεωρούμε πως, το εν λόγω πλαίσιο νόμου είναι αναγκαίο για τη λειτουργία και αξιοποίηση των λιμανιών, την τοπική και οικονομική ανάπτυξη, κυρίως των περιοχών, που εδράζουν τα δέκα περιφερειακά λιμάνια, στα οποία αφορούν οι διατάξεις και οι φορείς διαχείρισης, των οποίων παραμένουν υπό δημόσιο έλεγχο. Πιο συγκεκριμένα, στο παρόν σχέδιο νόμου περιγράφεται με λεπτομέρεια το μοντέλο αξιοποίησης των δραστηριοτήτων και υποδομών, με συνέργειες δημόσιου και ιδιωτικού τομέα, μέσω των υποπαραχωρήσεων δραστηριοτήτων σε δέκα περιφερειακά λιμάνια της χώρας και συγκεκριμένα στα λιμάνια της Αλεξανδρούπολης, του Βόλου, της Ραφήνας, της Ηγουμενίτσας, της Πάτρας, του Ηρακλείου, της Ελευσίνας, του Λαυρίου, της Κέρκυρας και της Καβάλας. Θα ήθελα να υπογραμμίσω για άλλη μία φορά, πως αποτελεί πολιτική απόφαση της Κυβέρνησης του ΣΥΡΙΖΑ να αξιοποιηθούν τα δέκα αυτά λιμάνια, χωρίς να ιδιωτικοποιηθούν ή να απολυθούν άτομα, αλλά παραμένοντας υπό δημόσιο έλεγχο. Γι' αυτό, παλέψαμε σκληρά, προκειμένου να ανατρέψουμε το προωθούμενο μοντέλο πώλησης, μέσω μεταβίβασης μετοχών, νομοθετώντας τη δυνατότητα των υποπαραχωρήσεων δραστηριοτήτων και υποδομών, μοντέλο, που εφαρμόζεται στο 80% των λιμένων παγκοσμίως. Από τα σημαντικότερα σημεία του νομοσχεδίου και του πλαισίου που εισάγεται σήμερα, είναι η ενίσχυση του ρόλου των οργανισμών λιμένων και η διασφάλιση της βιωσιμότητας τους, καθώς και η ισχυροποίηση της σχέσης των περιφερειακών λιμένων με τις πόλεις και με τις τοπικές κοινωνίες. Κυρίες και κύριοι Βουλευτές, η εξέλιξη της λιμενικής βιομηχανίας και η αναβάθμιση του ρόλου των λιμένων, και ιδιαίτερα των χερσαίων ζωνών τους, από χώρο απλής υποδοχής και φορτοεκφόρτωσης φορτηγών πλοίων σε κέντρα logistics, έχει υποχρεώσει τους φορείς διαχείρισης λιμένων σε αναζήτηση συνεργασιών, κοινοπραξιών, μεταβιβάσεων, προκειμένου να εξασφαλίσουν μη κρατικές πηγές χρηματοδότησης, καθώς οι ανάγκες ήταν πολύ μεγάλες για την υλοποίηση των απαραίτητων αναπτυξιακών έργων είτε σε υποδομές και ανωδομές είτε και σε δραστηριότητες. Η αναγκαιότητα αυτή οδήγησε στην εφαρμογή πολλαπλών μοντέλων παραχωρήσεων. Ένα εξ αυτών ήταν το μοντέλο ιδιωτικοποίησης, μέσω της πώλησης του πλειοψηφικού πακέτου μετοχών και τη σύναψη σύμβασης με ανάδοχο ιδιώτη, ο οποίος αναλαμβάνει τη συνολική διοίκηση του λιμένα. Το μοντέλο αυτό προκρίθηκε για τους λιμένες Πειραιά και Θεσσαλονίκης τα προηγούμενα χρόνια. Ωστόσο, σε καμμία περίπτωση δεν θα μπορούσαμε από την πλευρά μας να προκρίνουμε μία τέτοια μέθοδο στην ανάπτυξη των περιφερειακών λιμανιών της χώρας, όχι μόνο για εθνικούς, πολιτικούς και ιδεολογικούς λόγους, καθώς για μας βρίσκεται σε προτεραιότητα ο δημόσιος και κοινωνικός χαρακτήρας των μεγάλων υποδομών της χώρας, αλλά και για τους εξής οικονομικούς κυρίως λόγους, που μπορώ να πάρω θέσω συνοπτικά. Το οικονομικό μέγεθος των οργανισμών θα ήταν αποτρεπτικό για την προσέλκυση σοβαρών επενδυτών. Η ποικιλία των λιμενικών δραστηριοτήτων και υπηρεσιών, αλλά και τα χαμηλά επίπεδα διακίνησης, επίσης δεν θα ήταν ελκυστικά επενδυτικά. Επίσης, η μεγάλη συνάφεια και η άμεση γειτνίαση των δραστηριοτήτων του λιμένα με τις δραστηριότητες του όμορου αστικού περιβάλλοντος θα υποχρέωνε τους αναδόχους να ασχολούνται με δραστηριότητες, που δεν θα είχαν σχέση με επιχειρηματική δραστηριότητα, με αποτέλεσμα να υποβαθμίζονται ή και να αποκλείονται τέτοιες παράλληλες δράσεις κοινωνικού χαρακτήρα. Γι' αυτούς και πολλούς άλλους λόγους, επιλέξαμε να αξιοποιήσουμε τους λιμένες, όχι με τη μέθοδο της πώλησης των μετοχών τους, αλλά με τη μέθοδο της προώθησης μέσω διεθνών διαγωνισμών υποπαραχωρήσεων λιμενικών χώρων και δραστηριοτήτων, με σκοπό την προσέλκυση ιδιωτικών κεφαλαίων στη λιμενική βιομηχανία, με βάση συγκεκριμένα και αυστηρά κριτήρια και όρους ικανούς να διασφαλίσουν την καλή λειτουργία, ανάπτυξη και βιωσιμότητα των οργανισμών. Εκτός αυτού, η επιλογή αυτής της μεθόδου συνειδητά εναρμονίζεται με τη μακροχρόνια διεθνή και ενωσιακή πρακτική και εμπειρία στη λιμενική βιομηχανία, η οποία δίνει τη δυνατότητα επιλογής εξειδικευμένων επενδυτών προς όφελος της ελληνικής οικονομίας. Εκτός από τον κύριο άξονα των υποπαραχωρήσεων, όμως, στο δεύτερο μέρος του νομοσχεδίου προβλέπεται και μία σειρά σημαντικών διατάξεων, που αφορούν στη ναυτική εκπαίδευση, στην πρόσληψη πλοηγών, σε εκσυγχρονισμό του πλαισίου λειτουργίας των μικρών σκαφών, στην ενίσχυση της ναυτεργατικής νομοθεσίας, αλλά και στη διεύρυνση των αρμοδιοτήτων του Λιμενικού Σώματος και άλλα. Ας εξετάσουμε, κυρίες και κύριοι συνάδελφοι, όμως, αναλυτικότερα τα δύο αυτά μέρη του σχεδίου νόμου. Με τη μέθοδο των υποπαραχωρήσεων δραστηριοτήτων, τα περιφερειακά λιμάνια παραμένουν υπό δημόσιο έλεγχο, καθώς το πλειοψηφικό πακέτο των μετοχών των οργανισμών λιμένων δεν μεταβιβάζεται στον μετοχικό έλεγχο ιδιώτη επενδυτή και οι οργανισμοί λιμένων διατηρούν το χαρακτήρα τους ως νομικά πρόσωπα ιδιωτικού δικαίου διφυούς χαρακτήρα, που ασκούν επιχειρηματική εκμετάλλευση, αλλά διατηρούν όλες τις αρμοδιότητες και εξουσίες τους, που εμπεριέχουν άσκηση δημόσιας εξουσίας. Συγκεκριμένα, με το παρόν σχέδιο νόμου κυρώνονται όλες υφιστάμενες συμβάσεις κυρίας παραχώρησης μεταξύ του ελληνικού δημοσίου και του αντίστοιχου οργανισμού λιμένος Α.Ε., οι οποίες δεν είχαν κυρωθεί εδώ και πολλά χρόνια, ενώ ρητά προβλέπεται η δυνατότητα σύναψης συμβάσεων υποπαραχώρησης, την οποία δεν προβλέπουν οι συμβάσεις κύριας παραχώρησης. Δίνεται, επίσης, η δυνατότητα στο ΤΑΙΠΕΔ να προχωρήσει στην προκήρυξη των σχετικών διαγωνισμών, οι οποίοι αφορούν στην παραχώρηση συγκεκριμένου ή και συνδυασμένων δραστηριοτήτων επιχειρησιακών μονάδων ή λιμενικών λειτουργιών και υπηρεσιών των εγκαταστάσεων των περιφερειακών λιμανιών, παραδείγματος χάρη: εμπορευματοκιβώτια, κρουαζιέρα, αποθήκες κ.λπ.. Ορίζεται η διαγωνιστική διαδικασία για την ανάδειξη του προτεινόμενου επενδυτή, μέσω διεθνούς διαγωνισμού, διαδικασία, την οποία διεξάγει το ΤΑΙΠΕΔ, καθώς το δικαίωμα και η εξουσία διάθεσης δικαιώματος υποπαραχωρήσεων περιέρχεται και ασκείται αποκλειστικά από αυτό. Ιδιαίτερα σημαντικό σημείο είναι ότι η επιλογή των δραστηριοτήτων προς υποπαραχώρηση, προκύπτει μετά από διαβούλευση και συμφωνία του οργανισμού λιμένα, του Υπουργείου Ναυτιλίας και του ΤΑΙΠΕΔ. Παράλληλα, προβλέπεται η επιβολή στον υποπαραχωρησιούχο του αντισταθμιστικού ανταποδοτικού τέλους υπέρ του οικείου οργανισμού λιμένος, το οποίο δεν μπορεί να υπερβαίνει το 5% των ετήσιων ακαθάριστων εσόδων του υποπαραχωρησιούχου, με δυνατότητα, βέβαια, υπέρβασης του ποσοστού αν αποδεικνύεται ότι απειλείται η βιωσιμότητα του φορέα διαχείρισης του λιμένα. Το προαναφερθέν τέλος επιβάλλεται επιπλέον και ανεξάρτητα από το συνολικό οικονομικό αντάλλαγμα της παραχώρησης, που καταβάλλει ο υποπαραχωρησιούχος. Το ακριβές ύψος του τέλους αυτού προσδιορίζεται, με κοινή υπουργική απόφαση, πριν την έναρξη του διαγωνισμού, βάσει μελέτης βιωσιμότητας χρηματοοικονομικού συμβούλου, ο οποίος προσλαμβάνεται από τη διοίκηση του οργανισμού λιμένος. Επίσης, αυξάνεται κατά 1,5% και διαμορφώνεται από το 2% σε 3,5% το ποσοστό του ανταλλάγματος υπέρ του δημοσίου επί του συνόλου των ενοποιημένων ετήσιων εσόδων των οργανισμών λιμένος, τέλος το οποίο θα καταβάλλεται πλέον στον οικείο δήμο, ενδυναμώνοντας τη σχέση πόλης και λιμανιού. Σε γενικό πλαίσιο, όπως προανέφερα, το παρόν νομοσχέδιο στοχεύει στη βέλτιστη και στην πλέον επωφελή για το δημόσιο συμφέρον και την περιφερειακή ανάπτυξη μέθοδο αξιοποίησης των περιφερειακών λιμένων. Μέσω της σύναψης συμβάσεων υποπαραχώρησης του δικαιώματος εκμετάλλευσης συγκεκριμένων και συνδυασμένων επιχειρησιακών μονάδων ή λιμενικών λειτουργιών και υπηρεσιών των λιμενικών εγκαταστάσεων, δίνεται η δυνατότητα στα λιμάνια αυτά να αξιοποιήσουν στο έπακρο τις συνδυασμένες δραστηριότητες, προς όφελος του οργανισμού και των τοπικών κοινωνιών. Εκτός αυτού, με το παρόν σχέδιο νόμου στοχεύουμε στην προσέλκυση επενδυτών με εξειδικευμένη εμπειρία, που θα επιτρέψει τη δημιουργία νέων θέσεων εργασίας, καθώς και τη στοχευμένη ανάπτυξη των υποπαραχωρούμενων λιμενικών δραστηριοτήτων και των επιχειρησιακών μονάδων των περιφερειακών λιμένων στο άμεσο μέλλον, που έχουν δυναμική και προοπτική περαιτέρω ανάπτυξης. Στο δεύτερο μέρος του νομοσχεδίου προβλέπονται διατάξεις με λοιπές ρυθμίσεις αρμοδιότητας του Υπουργείου Ναυτιλίας και Νησιωτικής Πολιτικής, που συνοπτικά αφορούν στον εκσυγχρονισμό της διαδικασίας πρόσληψης πλοηγών, διατάξεις που αφορούν την αδιάβλητη διαγωνιστική διαδικασία, την απλοποίηση των δικαιολογητικών, την ενίσχυση της διαφάνειας και της αμεροληψίας, τον εκσυγχρονισμό των εξεταζόμενων μαθημάτων. Επίσης, προβλέπονται επείγουσες τροποποιήσεις του ν.4256/2014, σε συνάρτηση με την επικείμενη εφαρμογή του Μητρώου Τουριστικών Πλοίων και μικρών σκαφών, αλλά και με την απρόσκοπτη λειτουργία της αγοράς επαγγελματικών σκαφών αναψυχής, συγκεκριμένα, για τα πλοία αναψυχής μέχρι και είκοσι τέσσερα μέτρα, που επιτρέπεται να εκναυλώνονται, χωρίς να υπηρετεί σε αυτά πλοίαρχος και πλήρωμα, τη διακυβέρνηση των οποίων αναλαμβάνει κυβερνήτης, που διαθέτει τα κατά νόμο απαιτούμενα προσόντα. Επίσης, προβλέπονται διατάξεις, που αφορούν στη συνέχιση της λειτουργίας του Οίκου Ναύτου και του γραφείου ευρέσεως ναυτικής εργασίας για την προαγωγή της απασχόλησης και την ενίσχυση της προστασίας των δικαιωμάτων των ναυτικών, αλλά και για την καλύτερη διοικητική οργάνωση των υπηρεσιών αυτών και στην τροποποίηση για την άμεση παροχή δυνατότητας κατασκευής ραμπών πρόσβασης μικρών σκαφών στη θάλασσα, για να καλύπτονται οι ανάγκες τουριστικής ανάπτυξης και των παραμεθόριων περιοχών, δυνατότητα η οποία δεν δινόταν μέχρι σήμερα. Επίσης, προβλέπονται διατάξεις, που αφορούν στην επέκταση των αρμοδιοτήτων της Γενικής Γραμματείας Αιγαίου και Νησιωτικής Πολιτικής σε όλα τα νησιά της ελληνικής επικράτειας εκτός της Κρήτης, της Εύβοιας και της Λευκάδας, με σκοπό την αποτελεσματικότερη επίλυση διαφόρων προβλημάτων, που αντιμετωπίζουν τα ελληνικά νησιά, σε αναμόρφωση του ισχύοντος θεσμικού πλαισίου, που διέπει το εκπαιδευτικό προσωπικό των Ακαδημιών Εμπορικού Ναυτικού της επικρατείας, αλλά και στον εκσυγχρονισμό της λειτουργίας του Κέντρου Επιμόρφωσης Στελεχών Εμπορικού Ναυτικού Πλοιάρχων Μηχανικών στη Μακεδονία, ώστε να αποσυμφορηθεί η πολύμηνη αναμονή στο κέντρο του Ρέντη, σε βελτίωση του π.δ.31/2018, αναφορικά με τις Σχολές Ναυαγοσωστικής Εκπαίδευσης του Γενικού Κανονισμού Λιμένος, όπως ισχύει, αλλά και σε καθιέρωση ημέρας πρόληψης θαλάσσιων ατυχημάτων και πνιγμών, στην ενίσχυση της ναυτεργατικής νομοθεσίας με πρόβλεψη υποχρεωτικής ανασύστασης ναυτολογίου των πλοίων και ηλεκτρονικής πληρωμής ναυτικών διά τραπέζης για την περαιτέρω ενίσχυση των δικαιωμάτων των εργαζομένων, σε επέκταση άσκησης αρμοδιοτήτων του Λιμενικού Σώματος στον αιγιαλό και στην παραλία, ώστε να μη συγχέονται πλέον οι αρμοδιότητες με την Αστυνομία και να πραγματοποιείται αποτελεσματικότερα ο έλεγχος και η φύλαξη. Αυτές και πολλές άλλες διατάξεις περιλαμβάνονται στο παρόν σχέδιο νόμου, με τις οποίες καλούμαστε να απαντήσουμε στη λύση πραγματικών και μακροχρόνιων προβλημάτων που έχουν εντοπιστεί. Κυρίες και κύριοι συνάδελφοι, η μέχρι τώρα εμπειρία μας από τις συζητήσεις με επενδυτές και επιστήμονες για τα περιφερειακά λιμάνια έχει δείξει τις μεγάλες δυνατότητες, που έχει η χώρα μας, στη λιμενική βιομηχανία, αλλά ανέδειξε και την έλλειψη του κατάλληλου νομικού πλαισίου, ώστε το επενδυτικό ενδιαφέρον να αποδώσει τα μέγιστα στην αξιοποίηση και ανάπτυξη των λιμανιών, διασφαλίζοντας και το δημόσιο συμφέρον. Θα αναφέρω ως παράδειγμα το λιμάνι της Αλεξανδρούπολης, ένα λιμάνι από τα μεγαλύτερα σε έκταση στην Ελλάδα και σε κομβική γεωστρατηγική θέση. Πρόκειται για μια συνοριακή θέση στην είσοδο του ευρωπαϊκού χώρου, η οποία θα καθιστούσε επισφαλή - θα έλεγα - τη μεταβίβαση και διαχείριση του λιμανιού από έναν και μόνο ιδιώτη. Είναι ένα λιμάνι με τεράστιες δυνατότητες και προοπτικές, το οποίο, ωστόσο, για δεκαετίες έμενε αναξιοποίητο και υποβαθμισμένο, ενώ ήδη έχει δρομολογηθεί και η ιδιωτικοποίηση του από τη Νέα Δημοκρατία. Ωστόσο, η συζήτηση και μόνο της μεθόδου των συνεργειών και υποπαραχωρήσεων έφερε στο λιμάνι της Αλεξανδρούπολης πλήθος αξιόπιστων επενδυτών και αναπτυξιακών προτάσεων για πολλές δραστηριότητες από ενεργειακά projects, τη δημιουργία κέντρων logistics, τη δημιουργία εμπορικού και διαμετακομιστικού κέντρου, την ενίσχυση θαλάσσιου τουρισμού έως και τις συνδυασμένες μεταφορές. Όπως αντιλαμβάνεστε, η ψήφιση του εν λόγω νομοσχεδίου ανοίγει για την περιοχή της Θράκης, αλλά και της χώρας μας συνολικά, τεράστιες δυνατότητες ανάπτυξης με υψηλό αριθμό δημιουργίας νέων θέσεων εργασίας, που για εμάς είναι και ένας από τους βασικότερους στόχους. Γι' αυτούς τους λόγους, λοιπόν, σας καλώ να υπερψηφίσουμε το παρόν σχέδιο νόμου, προκειμένου να διασφαλίσουμε τον δημόσιο χαρακτήρα των λιμανιών από τη μια, αλλά και να δώσουμε ώθηση στην ανάπτυξη, μέσω μεγάλων επενδύσεων στα περιφερειακά λιμάνια της χώρας. Σας ευχαριστώ.
Ευχαριστούμε. Θα δώσω τον λόγο για λίγο στον κ. Αραχωβίτη, Υπουργό Αγροτικής και Τροφίμων, για μία τροπολογία.
Ευχαριστώ, κυρία Πρόεδρε. Πρόκειται για την τροπολογία με γενικό αριθμό 1972 και ειδικό 52, όπου με τη συγκεκριμένη τροπολογία τροποποιούμε το β.δ.666/1996 για την αλιεία και επίσης, κάνουμε μια παρέμβαση σ' έναν επίσης αρχαίο νόμο για τη δακοκτονία. Με την πρώτη περίπτωση, την περίπτωση α΄ της παραγράφου 1, προστίθεται μία παράγραφος στο άρθρο 2 του 666/1966, προκειμένου να μην είναι δυνατή η χορήγηση και η ανανέωση άδειας αλιείας σε επαγγελματικά σκάφη στην περίπτωση που αυτά έχουν διπλή σημαία, καθώς αυτό αντίκειται στο άρθρο 92 της σύμβασης για το Δίκαιο της Θάλασσας, όπως κυρώθηκε με τον ν.2321/1995 και αποτελεί σαφώς κοινοτική υποχρέωση της χώρας μας. Προστίθεται, επίσης, παράγραφος 3 στο άρθρο 2 του 666/1966, με την οποία θεσμοθετείται η δυνατότητα ανάκλησης άδειας αλιείας - είναι σε συνέχεια, δηλαδή, του προηγούμενου - όταν τα σκάφη αυτά διατηρούν σημαία έτερου κράτους πλην της ελληνικής. Με την περίπτωση β΄ της παραγράφου 1 αντικαθίσταται η παράγραφος 1 του άρθρου 5 του β.δ.666/1966 πάλι, προκειμένου να συνδεθεί η δυνατότητα ανανέωσης της άδειας επαγγελματικής αλιείας με την υποχρέωση υποβολής στοιχείων αλιευτικής δραστηριότητας. Η συλλογή αλιευτικών δεδομένων είναι και το μεγάλο πρόβλημα της χώρας μας, για το οποίο εγκαλείται συνεχώς, αφενός. Και αφετέρου στις διανομές, στις ποσοστώσεις, λόγω ακριβώς έλλειψης δεδομένων η χώρα μας βρίσκεται να αδικείται έναντι άλλων χωρών που έχουν δεδομένα οργανωμένα. Με την παράγραφο 2 τώρα αντικαθίσταται η παράγραφος 5 του άρθρου 14 του ν.420/1970, όπου εκεί δίνεται η δυνατότητα διαγραφής ή μετατροπής κυρώσεων, όπου έχουν επέλθει μη χρηματικές κυρώσεις για παραβάσεις αλιευτικής νομοθεσίας, των οποίων εκκρεμεί η εξέτασή τους. Αυτήν τη στιγμή οι παραβάσεις και οι προσφυγές που εκκρεμούν, είναι εννέα χιλιάδες τα τελευταία τριάντα χρόνια. Όπως καταλαβαίνετε, εδώ το σύστημα έχει μπλοκάρει και με αυτήν τη τροπολογία δίνεται για τις μη χρηματικές διοικητικές παραβάσεις, εφόσον εξοφληθούν οι χρηματικές, μια δυνατότητα να αποσβεστούν, γιατί αν αυτές εφαρμοστούν, καταλαβαίνετε ότι θα σταματήσει για αρκετό καιρό η αλιεία στη χώρα μας. Αυτό είναι μέρος των υποχρεώσεων της χώρας μας έναντι της Ευρωπαϊκής Επιτροπής, που έχει κρούσει τον κώδωνα του κινδύνου και μας έχει επισημάνει ότι πρέπει να τελειώσουμε με τις παραβάσεις. Η δεύτερη διάταξη αφορά το καθεστώς της δακοκτονίας, όπου εδώ τροποποιείται η παράγραφος 1 του άρθρου 44 του ν.4325/2015, όπου βασίζεται πάλι στον νόμο του 1957 και έχει να κάνει με τον χρόνο της έγκαιρης πρώτης έναρξης δακοκτονίας. Δηλαδή, θεμελιώνεται η πρώτη γενιά δακοκτονίας, που με τις κλιματολογικές συνθήκες που έχουν αλλάξει τα τελευταία χρόνια, ήδη από τον Μάιο μπορεί να έχουμε πρώτη γενιά δάκου. Οπότε πρέπει όλα να είναι έτοιμα τον Μάιο. Με την τροπολογία αυτήν ακριβώς δίνεται η δυνατότητα εκτέλεσης προσυμβατικού έργου της δακοκτονίας για το 2019, για την τρέχουσα περίοδο, έτσι ώστε να είναι όλα έτοιμα τον Μάιο να ξεκινήσει το έργο της δακοκτονίας. Ήδη, τέσσερις μήνες νωρίτερα, έχει γίνει η προκήρυξη, η κατανομή των πιστώσεων, οι θέσεις, τα αποθέματα φαρμάκων. Μένει στις περιφέρειες να κάνουν τον διαγωνισμό. Με την τροπολογία τούς δίνεται η δυνατότητα εκτέλεσης του προσυμβατικού έργου για το 2019. Με την επομένη διάταξη καθορίζεται και η διαδικασία. Η αρμοδιότητα της προμήθειας των υλικών δακοκτονίας περιέρχεται στο Υπουργείο Αγροτικής Ανάπτυξης - είναι ένα πάγιο ζήτημα - ακριβώς για να υπάρχει ταχύτητα στην προμήθεια των φαρμάκων και στην απρόσκοπτη εκτέλεση του έργου. Τέλος, η παράγραφος 3 αφορά τη Μικτή Επιτροπή Νομικής και Νομοτεχνικής Υποστήριξης του ΟΠΕΚΕΠΕ. Το έργο της - το γνωμοδοτικό - είναι να γνωμοδοτεί προς τον ΟΠΕΚΕΠΕ για την αποφυγή δημοσιονομικών διορθώσεων σε βάρος της χώρας μας και τη νομική επεξεργασία των κανονιστικών πράξεων και των συμβάσεων. Αυτή η επιτροπή υπάρχει, γνωμοδοτεί και πληρώνεται μέσω της τεχνικής βοήθειας ή του ΟΠΕΚΕΠΕ για το ΠΑΑ. Ωστόσο, το έργο της επεκτείνεται και πέραν των μέτρων του ΠΑΑ, σε άλλα ζητήματα του ΟΠΕΚΕΠΕ, όπου η αμοιβή των μελών του Νομικού Συμβουλίου του Κράτους δεν είχε επαρκώς νομοθετηθεί. Υπήρχε ένα κενό νομοθέτησης, κατά το Γενικό Λογιστήριο του Κράτους. Προχωράμε σε αυτό κατά σύσταση του Γενικού Λογιστηρίου του Κράτους. Αν θέλετε, μπορώ να καταθέσω στα Πρακτικά τη γνωμοδότηση του Γενικού Λογιστηρίου του Κράτους. Ευχαριστώ πολύ.
Και εμείς ευχαριστούμε, κύριε Υπουργέ. Σας κάνω γνωστό ότι είναι ανοιχτό το σύστημα, για να μη μπερδευτούμε μετά. Ο κ. Πλακιωτάκης, εισηγητής της Νέας Δημοκρατίας, έχει τον λόγο για δεκαπέντε λεπτά.
Ευχαριστώ πολύ, κυρία Πρόεδρε. Κυρίες και κύριοι συνάδελφοι, εδώ και μία εβδομάδα συζητάμε το νομοσχέδιο για το νέο μοντέλο αξιοποίησης των δέκα περιφερειακών λιμένων της χώρας και με λύπη μου διαπιστώνω το χάος, αλλά και τον πανικό που επικρατεί στο στρατόπεδο της Κυβέρνησης. Μιλάμε για ένα νομοσχέδιο, το οποίο έχει περάσει από σαράντα κύματα. Θυμάμαι τον προηγούμενο Υπουργό, τον κ. Κουρουμπλή, εδώ και τρία χρόνια να μιλάει για ένα νομοσχέδιο, το οποίο, ουσιαστικά, θα άλλαζε την εικόνα των λιμανιών. Έλεγε ότι θα αναθεωρούσε τη λιμενική πολιτική. Ακούγαμε για νομοσχέδιο, αλλά νομοσχέδιο δεν βλέπαμε. Πέρασε πολύς καιρός. Και εγώ οφείλω να ομολογήσω ότι παρακολουθώ εδώ και πολλά χρόνια τα θέματα της ναυτιλίας και ευρύτερα τα θέματα αξιοποίησης των λιμένων και είχα μεγάλη περιέργεια να δω τελικά ποια θα είναι αυτή η μεγάλη μεταρρύθμιση στα θέματα λιμενικής πολιτικής, που διαφήμιζε επιμελώς η Κυβέρνηση εδώ και χρόνια, βέβαια και τα οποία ευαγγελίζεται και ο σημερινός Υπουργός. Πράγματι, ενώ διάβασα με επιμέλεια - μπορώ να πω - το σημερινό νομοσχέδιο και άκουσα και τους αρμόδιους Υπουργούς, τελικά, από ότι φαίνεται, αντί να βοηθάει στην ανάπτυξη των λιμένων, χειροτερεύει την ήδη επιδεινωμένη κατάσταση στα ήδη υπάρχοντα προβλήματα των λιμανιών. Και πραγματικά, αναρωτιέμαι γιατί η Κυβέρνηση προχώρησε στο συγκεκριμένο μοντέλο παραχωρήσεων, χωρίς ουσιαστικά καμμία μελέτη αξιοποίησης, καμμία μελέτη βιωσιμότητας. Κανένας όρος του ελεύθερου και θεμιτού ανταγωνισμού δεν εκπληρώνεται. Μας μίλησαν για πολιτική επιλογή. Η Νέα Δημοκρατία προχώρησε, το προηγούμενο χρονικό διάστημα, σε παραχωρήσεις λιμένων, μετά από αξιολόγηση και από το ΤΑΙΠΕΔ και από το Υπουργείο Οικονομικών για την πώληση των μετοχών. Εσείς προχωράτε στο συγκεκριμένο μοντέλο, χωρίς να έχετε λάβει υπ' όψιν σας κανέναν δείκτη. Και επειδή ο κ. Κουβέλης μας είπε «ξέρετε, η εθνική στρατηγική λιμένων που έγινε επί Νέας Δημοκρατίας το 2013…». Αλήθεια, κύριε Κουβέλη, η δική σας πού είναι; Επειδή μας είπατε ότι την εκπονείτε, πού είναι η δική σας εθνική στρατηγική λιμένων; Η εθνική στρατηγική λιμένων επί Νέας Δημοκρατίας προέβλεπε στον ν.4150/2013 ότι, για οποιαδήποτε μεταβολή στην περιουσιακή κατάσταση των λιμένων, έπρεπε να υπάρχει μελέτη οικονομικής βιωσιμότητας, για να μπορέσουμε να προχωρήσουμε στο επόμενο βήμα. Ο κύριος Υπουργός τι εξήγηση μας έδωσε - ανάμεσα στους όρους - για τον λόγο που προχωράει στο συγκεκριμένο μοντέλο; Προχωράει γιατί το αξίωσαν οι θεσμοί για την επιβολή του αντισταθμιστικού, ανταποδοτικού τέλους του 5%. Προσέξτε: Το αξίωσαν οι θεσμοί. Αυτή ήταν η απάντηση του κυρίου Υπουργού. Μα, καλά, κυρίες και κύριοι συνάδελφοι του ΣΥΡΙΖΑ, δεν έχουμε βγει εκτός μνημονίων; Εν πάση περιπτώσει. Και προσέξτε: Τελικά, μπορεί να μην είναι 5%, διότι σύμφωνα με μελέτη αντικειμενικής οικονομικής βιωσιμότητας, μπορεί να πάει και στο 10% και στο 15%. Το 5% το αξιώνουν οι θεσμοί, άρα το δεχόμαστε, αλλά μπορεί να μην είναι 5%. Μπορεί να είναι 10% και 15%, επειδή ακριβώς μπορεί να προκύψει πρόβλημα στη βιωσιμότητα του οικείου οργανισμού. Είναι αυτά σοβαρά πράγματα, κύριε Υπουργέ; Είναι σοβαρά πράγματα για έναν διεθνή επενδυτή, ο οποίος επιθυμεί να έρθει και να επενδύσει στη χώρα μας, να μην γνωρίζει το ακριβές ποσοστό; Άρα, έχουμε μια Κυβέρνηση, αγαπητοί κύριοι συνάδελφοι, που εκτελεί εντολές, μια Κυβέρνηση - μαριονέτα, η οποία προσπαθεί να ναρκοθετήσει τον βίο της επόμενης κυβέρνησης. Όμως, κύριε Υπουργέ, δεν θα σας κάνουμε τη χάρη. Η Νέα Δημοκρατία έχει ολοκληρωμένο σχέδιο για την ανάπτυξη των λιμένων, με βάση τους όρους του διεθνούς ανταγωνισμού, με βάση τους όρους του διεθνούς εμπορίου και της ανταγωνιστικότητας και βεβαίω,ς με τη διασφάλιση των θέσεων εργασίας απασχόλησης, επενδύσεων και προς όφελος της ελληνικής οικονομίας. Για πάμε να δούμε, όμως, τι έγινε χθες και στο συμβούλιο της ΕΣΑΛ, όσον αφορά το master plan του Οργανισμού Λιμένος Πειραιώς. Η απόφαση της ΕΣΑΛ είναι η εξής: «Εγκρίνουμε τις υποχρεωτικές επενδύσεις» - άλλωστε, δεν μπορούσαν να κάνουν διαφορετικά - «και εγκρίνουμε και μέρος των προαιρετικών επενδύσεων». Μιλάμε για επενδύσεις 580 εκατομμυρίων ευρώ, για να ξέρουμε και για τι μιλάμε. Και οι δύο, όμως, αυτές επενδύσεις - και οι υποχρεωτικές και οι προαιρετικές - είναι από την έγκριση του Υπουργείου Πολιτισμού, μετά βέβαια από γνωμοδότηση των κεντρικών συμβουλίων και μετά βέβαια, από έγκριση της στρατηγικής μελέτης περιβαλλοντικών επιπτώσεων. Και εγώ ερωτώ. Ας δεχθούμε ότι ισχύουν και τα δύο. Κύριε Υπουργέ, αρχή σχεδιασμού υπάρχει; Διότι η μελέτη στρατηγικών περιβαλλοντικών επιπτώσεων υπάρχει. Άρα, ποιος θα την εξετάσει; Έχει κατατεθεί στο Υπουργείο Ναυτιλίας. Θα την εξετάσει το Υπουργείο Ναυτιλίας; Θα την εξετάσει το Υπουργείο Περιβάλλοντος; Και μιλάμε για επενδυτές, που θέλουν να προχωρήσουν σε συγκεκριμένες επενδύσεις. Επίσης, το Υπουργείο Οικονομικών δεν παρέστη στη συγκεκριμένη συνεδρίαση. Και δεν είναι μόνο ότι δεν παρέστη το Υπουργείο Οικονομικών στη συγκεκριμένη συνεδρίαση, το ΤΑΙΠΕΔ απείχε από τη συνεδρίαση της επιτροπής. Και εμένα τουλάχιστον αυτό το γεγονός με κάνει να ανησυχώ. Επίσης, οι υποχρεωτικές επενδύσεις πρέπει να ολοκληρωθούν μέχρι το 2021. Και εσείς ακόμα δεν τις έχετε εγκρίνει. Θα περιμένουμε, δηλαδή, την Αρχαιολογία, όπως έκανε στο Ελληνικό τρία χρόνια, προκειμένου να εγκρίνει τις συγκεκριμένες επενδύσεις; Αυτό είναι το μήνυμα που στέλνετε σε δυνητικά υποψήφιους ξένους επενδυτές; Μπορεί εσάς να μην σας ενδιαφέρει η αξιοπιστία της χώρας, αλλά εμάς, αγαπητές κυρίες και κύριοι συνάδελφοι του ΣΥΡΙΖΑ, μας ενδιαφέρει, διότι σε μια δύσκολη δημοσιονομικά περίοδο, η Ελλάδα οφείλει και πρέπει να δημιουργήσει φιλικό και ελκυστικό περιβάλλον για τις επενδύσεις. Εκτός βέβαια, εάν δεν σας ενδιαφέρει και έχετε βολευτεί με την επιβολή φόρων. Δίνετε και τα επιδόματά σας, παρατείνετε και τη θητεία σας, αλλά να ξέρετε ότι όλα αυτά τελειώνουν. Επειδή, κύριε Υπουργέ, σας αρέσει και η διαφάνεια, εγώ σας ερωτώ και ψάξτε το: Υπάρχει Διευθύνων Σύμβουλος Οργανισμού Λιμένων, ο οποίος έχει συγγενική σχέση με μέλος του Εποπτικού Συμβουλίου, το οποίο εποπτεύει και το ΤΑΙΠΕΔ και το υπερταμείο, άρα ελέγχει και τους οργανισμούς λιμένων, και νομίζω ότι αυτό είναι ένα πολύ σοβαρό ζήτημα, που θα πρέπει να εξετάσετε. Τώρα, ως προς τις υπόλοιπες διατάξεις του νομοσχεδίου, κατ' αρχήν, τροποποιεί η Κυβέρνηση για πέμπτη φορά - προσέξτε, αγαπητοί συνάδελφοι, σοβαρότητα Κυβέρνησης - τον ν.4256- νόμος Βαρβιτσιώτη για τον θαλάσσιο τουρισμό - στην ουσία καταργεί την έννοια του bareboat chartering για σκάφη είκοσι τεσσάρων μέτρων. Δηλαδή, μέχρι τώρα, ο κυβερνήτης μπορούσε να οδηγήσει το σκάφος, εάν ήταν ο ναυλωτής ή κάποιος εκ των επιβαινόντων, χωρίς να υπάρχει, βέβαια, καπετάνιος του ιδιοκτήτη, αρκεί ο ασκών τα χρέη του κυβερνήτη να είχε το κατάλληλο δίπλωμα. Πλέον, ο κυβερνήτης πρέπει να προσλαμβάνεται από τον ιδιοκτήτη, πρέπει δηλαδή να δηλώνει ότι είναι υπάλληλος του ιδιοκτήτη. Δηλαδή ένας ξένος που έρχεται να ναυλώσει ένα σκάφος δεκατεσσάρων μέτρων, που δεν θέλει κυβερνήτη, καθώς έχει ο ίδιος δίπλωμα, θα πρέπει να προσληφθεί από τον ιδιοκτήτη. Απίθανα πράγματα! Μόνο εσείς μπορείτε να τα κάνετε αυτά τα πράγματα! Όσον αφορά το Μητρώο Τουριστικών Σκαφών και αυτό είχε θεσμοθετηθεί το 2014. Άρχισε να κουτσολειτουργεί το 2019- τέλη του 2018- ακόμα βέβαια, δεν λειτουργεί. Σκεφτείτε να μπούμε και στη θερινή περίοδο. Στα θέματα της δημόσιας ναυτικής εκπαίδευσης, νομίζω ότι θα πρέπει να συμφωνήσουμε. Η εκπαίδευση είναι κάτι που αφορά τις επόμενες γενιές, τα επόμενα στελέχη της ναυτιλιακής κοινότητας. Επομένως, κατ' αρχάς χρειάζεται συνεννόηση, χρειάζεται εκσυγχρονισμός, χρειάζεται κωδικοποίηση στο υφιστάμενο κανονιστικό και νομοθετικό πλαίσιο και βέβαια, χρειάζεται ολοκληρωμένο ορθολογικό ρεαλιστικό σχέδιο, σχετικά με τις προδιαγραφές, τη δομή, τα οικονομικά, τις εκπαιδευτικές λειτουργίες. Αυτό που θα πρέπει να δούμε βεβαίως, είναι η βιωσιμότητα του κεφαλαίου ναυτικής εκπαίδευσης, που είναι και ο βασικός χρηματοδότης της ναυτικής εκπαίδευσης. Τώρα, το να ασχοληθώ με τεχνικά ζητήματα του εκπαιδευτικού προσωπικού απασχόλησης και όλα αυτά, νομίζω ότι είναι ήσσονος σημασίας. Ας πάμε τώρα στο Λιμενικό Σώμα. Κύριε Υπουργέ, μας είπατε στην επιτροπή ότι εμείς ως Νέα Δημοκρατία καταργήσαμε οργανικές θέσεις στο Λιμενικό Σώμα. Θέλω να δηλώσω και ενώπιον της Ολομέλειας - το δήλωσα και στην επιτροπή - ότι η Νέα Δημοκρατία δεν κατάργησε καμμία ενεργό οργανική θέση στο Λιμενικό Σώμα. Αυτό που καταργήθηκε είναι μέρος των κενών οργανικών θέσεων. Βέβαια, μας είπατε, κύριε Υπουργέ: «εγώ με κάθε μέσο και τρόπο θα προσπαθήσω να διασφαλίσω την αναλογία εκάστου αποχωρήσαντα με μία πρόσληψη και δεν μπορώ να ικανοποιήσω την πρόσληψη από την οροφή των οκτώ χιλιάδων στους τετρακόσιους ενενήντα εναπομείναντες, διότι ισχύει η προϋπόθεση ένα προς ένα». Εγώ σας ερωτώ: Είχαμε την έξαρση της μεταναστευτικής κρίσης το 2015 και το 2016. Είχαμε επίσης την τροποποίηση του οργανογράμματος του Υπουργείου το 2018. Δεν είχαμε κανένα απολύτως αίτημα ούτε από την πολιτική ούτε από τη στρατιωτική ηγεσία του Υπουργείου για την αύξηση των οργανικών θέσεων. Να δούμε όμως τι έγινε και με τους πολιτικούς υπαλλήλους. Εκεί αυξήσατε τις οργανικές θέσεις - και καλά κάνατε - , δημιουργήσατε και νέες υπηρεσίες - βλέπε ΔΑΛ - , λες και η Γενική Γραμματεία Λιμένων δεν μπορούσε να αναλάβει τις συγκεκριμένες αρμοδιότητες. Καταλαβαίνω όμως, γιατί το κάνατε αυτό, καθώς ο χαρακτηρισμός των πλοίων, που δεν έχουν βυθιστεί ως επικινδύνων και επιβλαβών, προκειμένου να απομακρύνονται, χωρίς να έχουν εκπληρώσει τις υποχρεώσεις τους στους οικείους οργανισμούς, κύριε Υπουργέ, έχει τη σημασία του στα ζητήματα διαφάνειας. Το θέμα, όμως, της διαφορετικής προσέγγισης μεταξύ ένστολων και πολιτικού προσωπικού δείχνει και την ιδεοληψία σας, αλλά και το πώς αντιμετωπίζετε τους ένστολους. Αναφορικά με τις προσλήψεις τώρα στους ένστολους. Κατ' αρχάς ο κ. Δρίτσας, ο προηγούμενος Υπουργός, προχώρησε στην πρόσληψη λιμενοφυλάκων με διαδικασίες ΑΣΕΠ. Πρότασή μας: Ακολουθήστε την πεπατημένη. Τώρα μας λέτε ότι στην επιτροπή διενέργειας του διαγωνισμού υπάρχει μέλος του ΑΣΕΠ, αλλά το σύνολο της επιτροπής είναι μέλη του Υπουργείου. Δεν μας πείθετε. Και ξέρετε γιατί δεν μας πείθετε; Διότι ήδη ατύπως έχουμε μπει σε μια παρατεταμένη προεκλογική περίοδο. Μας είπατε για τις προσλήψεις των πλοηγών και, όταν σας έθεσα το ζήτημα: γιατί τροποποιείτε προεδρικό διάταγμα με νόμο, μου είπατε ότι πρέπει να περιλαμβάνεται στο συγκεκριμένο νομοσχέδιο λεπτομερώς η ύλη των μαθημάτων. Εγώ σας ερωτώ: Εάν αλλάξει η ύλη των μαθημάτων, επειδή ακριβώς αλλάζει ένας διεθνής κανονισμός, εσείς τι πρέπει να κάνετε; Να τροποποιήσετε τον νόμο με άλλο νόμο; Αυτή είναι η γραφειοκρατία σας, κύριε Κουβέλη; Πάμε, τέλος, στις επεκτάσεις των αρμοδιοτήτων του Λιμενικού Σώματος. Τι κάνετε; Επεκτείνετε τις αρμοδιότητες του Λιμενικού Σώματος και στον αιγιαλό και στην παραλία, χωρίς βέβαια να προσδιορίζετε πώς προέκυψε η συγκεκριμένη αναγκαιότητα. Δεν υπάρχει καμμία συγκεκριμένη μελέτη. Σας έφερα ένα συγκεκριμένο παράδειγμα: Παραλιακό κέντρο. Προκύπτει πρόβλημα ηχορύπανσης. Άρα πρέπει να πάει αστυνομικός. Στο ίδιο κέντρο προκύπτουν συμπλοκές και ο πολίτης δεν γνωρίζει αν το κέντρο είναι στον αιγιαλό ή στην παραλία. Άρα έρχεται και ο λιμενικός. Έχουμε, δηλαδή, την ταυτόχρονη έλευση και αστυνομικού και λιμενικού. Δεν θα υπάρχει σύγχυση αρμοδιοτήτων; Μέχρι πρότινος - προσέξτε - εκεί που τελείωνε το θαλάσσιο κύμα επενέβαινε το Λιμενικό και οι υπόλοιπες αρμοδιότητες ήταν στην Αστυνομία. Τώρα, όμως, θα χρειαστούν και επιχειρησιακά μέσα και επιπλέον προσωπικό, αλλά κυρίως θα δημιουργηθεί τεράστια σύγχυση, αλλά και ασάφεια αρμοδιοτήτων. Κατά συνέπεια, η έλλειψη ασφάλειας δικαίου θα αποβεί και σε βάρος των πολιτών και σε βάρος της ευνομίας του τόπου. Ολοκληρώνοντας, κυρίες και κύριοι συνάδελφοι, σας λέω πως, ό,τι και να κάνετε, τα έργα και οι ημέρες σας φτάνουν στο τέλος τους. Η κλεψύδρα της Κυβέρνησης φτάνει στο τέλος της και όσους γυρολόγους Βουλευτές και αν μαζέψετε, πολύ σύντομα θα τεθείτε στο χρονοντούλαπο της Ιστορίας και πολύ σύντομα τα τερατουργήματα σας θα καταργηθούν από τη Νέα Δημοκρατία, με ένα σύγχρονο θεσμικό πλαίσιο για όλα τα ζητήματα της ναυτιλίας, για την αξιοποίηση των λιμένων. Εμείς έχουμε αποδείξει στο παρελθόν ότι με συγκεκριμένο σχέδιο αξιοποιήσαμε τα λιμάνια της χώρας μας. Βεβαίως, αυτό που μας ενδιαφέρει, αγαπητές και αγαπητοί κύριοι συνάδελφοι, είναι η διατήρηση των θέσεων εργασίας, ο εκσυγχρονισμός των λιμένων και η κατάκτηση επενδύσεων, διότι δεν προσδιορίζονται από το συγκεκριμένο νομοσχέδιο, και βεβαίως η ανταγωνιστικότητα της εθνικής οικονομίας και επιτέλους, να δημιουργήσουμε ένα φιλικό κλίμα για τους υποψήφιους επενδυτές που θέλουν να έρθουν στη χώρα μας. Κατά συνέπεια, καταψηφίζουμε βέβαια, το εν λόγω νομοσχέδιο.
Κυρίες και κύριοι συνάδελφοι, ο Βουλευτής κ. Χρήστος Σταϊκούρας ζητεί άδεια ολιγοήμερης απουσίας στο εξωτερικό από 25 Φεβρουαρίου 2019 έως 1η Μαρτίου 2019. Η Βουλή εγκρίνει;
Συνεπώς η Βουλή ενέκρινε τη ζητηθείσα άδεια. Τον λόγο έχει ο κ. Καρράς, ειδικός αγορητής της Δημοκρατικής Συμπαράταξης, για δεκαπέντε λεπτά.
Ευχαριστώ κυρία Πρόεδρε. Το μείζον ζήτημα, που τίθεται πάντοτε: Συνολική παραχώρηση ή υποπαραχώρηση για ζητήματα λειτουργίας και εκμετάλλευσης λιμανιών; Μέχρι στιγμής, στον ΟΛΠ έχει ακολουθηθεί το μοντέλο της συνολικής παραχώρησης και το μοντέλο της συνολικής παραχώρησης στον Οργανισμό Λιμένος Θεσσαλονίκης. Δεν θα εκφράσω την άποψή μου ή της Δημοκρατικής Συμπαράταξης στο σημείο αυτό για τα δύο νομοσχέδια. Θα πω, όμως, την άποψή μας για το μοντέλο, που επιλέγετε σήμερα, το μοντέλο των υποπαραχωρήσεων. Κατ' αρχάς, είναι ένα σωστό μοντέλο, όταν ένα λιμάνι μένει υπό κρατικό έλεγχο, υπό κρατική εποπτεία και οι επιμέρους δραστηριότητες παραχωρούνται για ανάπτυξη και του λιμανιού και της οικονομίας και για την αύξηση των θέσεων εργασίας. Τίθεται, όμως, ένα ερώτημα στα ζητήματα αυτά. Δεν αρκεί μόνο η κρατική εποπτεία. Το θέμα είναι το μοντέλο όπως σχεδιάζεται να αποδώσει. Το συγκεκριμένο νομοσχέδιο, όπως σχεδιάστηκε, είναι πρωθύστερο. Γιατί το λέμε αυτό; Το 2002-2003 έγινε η έγινε των οργανισμών λιμένων των δέκα περιφερειακών λιμανιών και εκεί έκτοτε λειτουργούν υπό τη μορφή ανωνύμων εταιρειών, λειτουργούν για την εξυπηρέτηση του δημοσίου συμφέροντος. Σήμερα μας λέει η Κυβέρνηση ότι χρειάζεται ο νόμος αυτός, γιατί δεν προβλέπονται υποπαραχωρήσεις, σύμφωνα με εκείνο, το μοντέλο, το οποίο έχει επιλέξει. Βεβαίως, εμείς λέμε ότι και από την πλευρά της Δημοκρατικής Συμπαράταξης η πολιτική μας είναι οι υποπαραχωρήσεις, αλλά δεν είναι καλά σχεδιασμένες οι παρούσες. Θέλω, λοιπόν, να θυμίσω τούτο: Έχω μπροστά μου τη σύμβαση του Οργανισμού Λιμένος Αλεξανδρούπολης του 2003. Τι μας λέει; Μας λέει ότι οι υποπαραχωρήσεις επιτρέπονται. Και πού το λέει αυτό; Στο άρθρο 14, όπου μιλάει για ανεκχώρητο, αλλά κρατάει μία επιφύλαξη. Οι συμβάσεις του 2002-2003 είναι πανομοιότυπες και οι δέκα. Δεν παραλλάσσουν ούτε κατά κόμμα ούτε κατά τελεία. Μας λέει, λοιπόν, ότι το δικαίωμα και κάθε δικαίωμα, που παραχωρείτο τότε προς τον ΟΛΑ, τον Οργανισμό Λιμένος Αλεξανδρούπολης, συμφωνείτο αμεταβίβαστο, υπό επιφυλάξεις, όμως. Το γεγονός ότι το δικαίωμα ορίζετο ως αμεταβίβαστο, δεν περιόριζε τη δυνατότητα περαιτέρω παραχώρησης της χρήσης των παραχωρουμένων κατ' εφαρμογήν του άρθρου 3 παράγραφος 1 και 7 της ίδιας σύμβασης του 2003. Εδώ μας λέει και πάλι ότι μπορεί να υποπαραχωρούνται δραστηριότητες των λιμανιών. Σήμερα, λοιπόν, μας ξενίζει το γεγονός γιατί έρχονται να κυρωθούν οι συμβάσεις αυτές με νόμο, οι παρωχημένες, που ήδη έχουν λειτουργήσει επί δεκαπενταετία και γιατί σχεδιάζεται η μορφή αυτή. Πρέπει να πούμε ότι δεν είναι μόνο παρέμβαση του ΤΑΙΠΕΔ. Είναι σίγουρο. Φαίνεται ότι έχει ξεφύγει πια από την Ελλάδα το ζήτημα αυτό, με παραχωρήσεις ή με υποπαραχωρήσεις ή υποχωρήσεις, αν θέλετε. Γιατί το λέω αυτό; Διαβάζουμε, λοιπόν, τις επόμενες διατάξεις, οι οποίες θα ρυθμίσουν το μοντέλο των υποπαραχωρήσεων. Τι μας λένε; Οι υποπαραχωρήσεις θα κυρωθούν με νόμο. Θα δεσμευθεί άλλη μια φορά ακόμα το δημόσιο, οι συμβάσεις που θα υπάρξουν, με νόμο να μη μπορεί να αμφισβητηθεί το κύρος τους, έστω και αν έχουν ελαττώματα είτε νομικά είτε πραγματικά. Αρκεί, όμως, αυτό; Όχι, για τον λόγο ότι το μοντέλο, όπως σχεδιάζεται, είναι ανελαστικό, ανεδαφικό, γιατί έρχεται σε ένα πακέτο δέκα λιμανιών. Μπορώ να πω ότι είναι τα δέκα ίσως πιο κρίσιμα λιμάνια της χώρας, μετά τον Πειραιά και τη Θεσσαλονίκη σήμερα. Μας λέτε ότι θα έρθει το ΤΑΙΠΕΔ, ο ανεξάρτητος σύμβουλος του ΤΑΙΠΕΔ - το είπα και στην επιτροπή - μια διεθνής ελεγκτική λογιστική εταιρεία, η οποία προφανώς, εξυπηρετεί και συμφέροντα επενδυτών. Δεν θα είναι μονοπώλιο του ελληνικού κράτους. Οι εταιρείες αυτές κινούνται παράλληλα, οριζόντια και κάθετα προς όλες τις κατευθύνσεις. Θα καθορίσει, λοιπόν, στο λιμάνι της Αλεξανδρούπολης - μας είπε ο Υπουργός ότι αυτό σκέφτονται να το προωθήσουν πρώτο - τις δραστηριότητες που θα υποπαραχωρηθούν. Καλά θα το κάνει; Ας πούμε ότι καλά θα το κάνει. Το επόμενο, όμως: Πώς σχεδιάζεται η συλλειτουργία, η ανταγωνιστική λειτουργία του λιμανιού της Καβάλας, του Βόλου; Στον ίδιο θαλάσσιο χώρο ανήκουν αυτά, όπως στον ίδιο θαλάσσιο χώρο ανήκει η Πάτρα, ανήκει η Κέρκυρα, ανήκει ακόμα το Ηράκλειο της Κρήτης…
Η Ηγουμενίτσα.
Η Ηγουμενίτσα. Ευχαριστώ, κύριε συνάδελφε, για την υπενθύμιση. Πώς θα σχεδιαστούν; Θα σχεδιαστούν συμπληρωματικά, ανταγωνιστικά. Γι' αυτό, λοιπόν, επιμείναμε απαρχής και επιμένουμε ότι χρειάζεται ένα πλήρες σχέδιο εθνικής λιμενικής στρατηγικής. Αυτό το σχέδιο δεν υπάρχει και αν υπάρχει κάποιο, είναι παρωχημένο. Ενόψει της απόφασης να προχωρήσουμε σε ιδιωτικοποιήσεις υποπαραχωρήσεων, θα έπρεπε να υπάρχει. Βεβαίως, θα πω λίγο σύντομα και για ζητήματα, που τίθενται, σε σχέση με τους όρους των συμβάσεων. Οι συμβάσεις λένε: Θα δοθεί αντάλλαγμα παραχώρησης στο ΤΑΙΠΕΔ για την εξυπηρέτηση του χρέους και μετά θα έχουμε αντισταθμιστικά τέλη, αντισταθμιστικά οφέλη από τον υποπαραχωρησιούχο προς τον οργανισμό λιμένος. Πώς θα καθορισθεί το αντάλλαγμα παραχώρησης; Δεν το ακούσαμε αυτό, πώς θα καθορισθεί, ενώ έπρεπε, για να μιλάμε για διατάξεις, οι οποίες έχουν μια σοβαρότητα, μια βαρύτητα, να έχουμε εικόνα, όχι μόνο της διαδικασίας, αλλά η Βουλή τουλάχιστον, για να μπορεί να ψηφίζει ανάλογους νόμους, να έχει και εικόνα οικονομικών παραμέτρων, που δεν έχει. Επομένως, «Γιάννης κερνάει και Γιάννης πίνει». Το ΤΑΙΠΕΔ, το οποίο βεβαίως, όπως έχω πει και στην επιτροπή, θα είναι ο παντοκράτωρ, ο μονοκράτωρ της διαδικασίας, συνιστά τη Γενική Συνέλευση των Οργανισμών Λιμένων και ετέθη το ερώτημα και δεν πήρα απάντηση: Αν το διοικητικό συμβούλιο της χ ανώνυμης εταιρείας λιμένος κρίνει ότι είναι ασύμφορη η πρόταση που φέρνει ο ανεξάρτητος σύμβουλος και την απορρίψει, τι γίνεται; Λέει ο νόμος - και το βάζει έντεχνα - ότι αν περάσουν τριάντα μέρες, σε αυτή την περίπτωση θα αποφασίζει η γενική συνέλευση του μετόχου. Ποιου μετόχου; Το ΤΑΙΠΕΔ είναι ο μέτοχος αυτή τη στιγμή, διότι εκεί έχουν μεταβιβαστεί οι μετοχές. Θα υποκαθιστά, δηλαδή, την άρνηση του διοικητικού συμβουλίου το ΤΑΙΠΕΔ. Σύγκρουση συμφερόντων είτε έχει γίνει με νόμο είτε δεν έχει γίνει. Δείτε, αν θέλετε και την έκθεση της Επιστημονικής Υπηρεσίας της Βουλής. Τι λέει; Οι κυρώσεις συμβάσεων με νόμο δεσμεύουν τους τρίτους. Για τους συμβατικούς όρους μεταξύ των συμβαλλομένων δεν εμποδίζουν ούτε τις δικαστικές προσφυγές ούτε τις αμφισβητήσεις ούτε αφαιρούν από τα δικαστήρια την επίλυση των διαφορών αυτών. Ξεκινάει, λοιπόν, η παθολογία των συμβάσεων, όπως θα γίνει. Εγώ δεν περιμένω να υπάρξει διοικητικό συμβούλιο οργανισμού λιμένος, πουνα υπογράψει, χωρίς εγγυήσεις, υποπαραχωρήσεις. Πάμε και στο επόμενο, που είχα σχολιάσει και στην επιτροπή. Το θυμίζω και στον κ. Κουβέλη αυτό. Περιλάμβανε η διάταξη ότι το δημόσιο θα παράσχει την εγγύησή του για την καλή εκτέλεση των όρων των συμβάσεων. Ρώτησα, λοιπόν, το εξής: Πού θα παράσχει; Προς αμφότερες τις πλευρές; Και προς τον ιδιώτη; Διότι, όπως ήταν διατυπωμένο, και ο ιδιώτης θα μπορούσε να διεκδικήσει την εγγύηση του δημοσίου, να πληρώσει το δημόσιο, αν δεν πλήρωνε αυτός και ο ιδιώτης να καρπούται τα οφέλη της χρήσης και εκμετάλλευσης των λιμενικών δραστηριοτήτων. Ήταν σοβαρά πράγματα αυτά; Ευτυχώς, ο Υπουργός λέει «όχι, θα παράσχω μόνο την εγγύηση υπέρ του ελληνικού δημοσίου». Χρειάζεται αυτή η εγγύηση; Μα, όταν το ίδιο το λιμάνι, η ίδια η εταιρεία του λιμανιού, θα παρέχει τις δραστηριότητες, θα τις έχει υπογράψει, θα έρθουμε, λοιπόν, από την πίσω πόρτα να καταστήσουμε υπέγγυο το δημόσιο, για να ωφελείται ο ιδιώτης υποπαραχωρησιούχος, αν υπάρχει διαφορά; Θα πρέπει, κύριε Υπουργέ, να διαγράψετε συνολικά τη διάταξη περί εγγυήσεως, να μην περιλαμβάνει και την ευθύνη του ελληνικού δημοσίου, διότι είχα χαρακτηρίσει μια ανάλογη σύμβαση, την οποία είχα σχολιάσει, ότι ενδεχόμενα μπορεί να οδηγήσει σε αποικιακού τύπου απαιτήσεις από τους φερόμενους λεγόμενους επενδυτές. Θα έχει πάντοτε το δημόσιο τη δαμόκλειο σπάθη στο κεφάλι του επενδυτή, διότι θα λέει: ξέρεις, εγώ θα κάνω χρήση του δικαιώματος εγγύησης, που έχω εις βάρος σου. Και θα τρέχει ο εκάστοτε Υπουργός και δεν ξέρω πού θα φτάσει. Νομίζω ότι πρέπει να κλείσω στο σημείο αυτό τις παρατηρήσεις μου, διότι είναι προφανές ότι εμείς δεν μπορούμε να ψηφίσουμε. Αντίθετα, καταψηφίζουμε τον τρόπο, με τον οποίο εισάγεται το νομοσχέδιο για το ζήτημα της παραχώρησης δραστηριοτήτων στα λιμάνια. Ένα μόνο τελευταίο παράδειγμα. Στην Αλεξανδρούπολη ξέρουμε όλοι ότι γίνεται μια μικρή διακίνηση εμπορευματοκιβωτίων. Γίνεται το ίδιο στην Καβάλα; Θα πάει ένας παραχωρησιούχος να ζητήσει και την Αλεξανδρούπολη, θα πάει ο άλλος και στην Καβάλα, θα πάει ο τρίτος και στον Βόλο; Μοιραία, αν ανταγωνίζονται μεταξύ τους σε τέτοιες κοντινές αποστάσεις, οδηγούνται σε οικονομική δυσπραγία ή έλλειψη ενδιαφέροντος επένδυσης. Βεβαίως, κάποια αύξηση του αντισταθμιστικού τέλους από 2% σε 3,5%, που θα δίνεται στους δήμους, δημιουργεί την εικόνα ότι δίνει μια μικρή αποζημίωση. Θέλω, όμως, να θυμίσω κάτι άλλο. Έχουμε μεγάλη προϊστορία με τα δημοτικά τέλη ηλεκτροφωτισμού και καθαριότητος. Στο αεροδρόμιο προχθές, στις συμβάσεις παραχώρησης, ο κ. Κουρουμπλής, βεβαίως στη γενναιότητά του, έφερε ως Υπουργός Εσωτερικών μια διάταξη, την οποία ψήφισε τότε η Βουλή μόνοαπό την πλειοψηφία. Τι είπε; Όπου υπάρχει σύμβαση παραχώρησης και δεν υπάρχει παροχή υπηρεσιών καθαριότητος, ηλεκτροφωτισμού, γιατί έχει οργανωμένη υπηρεσία η εταιρεία, που έχει την παραχώρηση, δεν οφείλονται δημοτικά τέλη. Έτσι νομίζω ότι διαγράψαμε και τα τέλη ακίνητης περιουσίας, ακόμη κατ' αυτόν τον τρόπο υπέρ των επενδυτών. Εδώ πρέπει να διευκρινιστεί ότι, όταν λέμε ότι δεν πληρώνει στους δήμους δημοτικά τέλη, εννοούμε ότι τους δημοτικούς φόρους οι υποπαραχωρησιούχοι πρέπει να τους πληρώνουν. Δεν μπορούμε να τα διαγράφουμε όλα, διότι στο κάτω - κάτω δημιουργούμε ανισότητα και δημιουργούμε ερωτήματα διαφάνειας. Με τις σκέψεις αυτές, λοιπόν, σας επαναλαμβάνω ότι έχει ενδιαφέρον ο σχολιασμός και βεβαίως, πρέπει να σταθώ στο άρθρο 7, το οποίο είναι και αυτό - αν θέλετε - ψευδεπίγραφο: Σύναψη συμβάσεων έργου μεταξύ οργανισμού λιμένος και υποπαραχωρησιούχων. Μας λέει, λοιπόν, το νομοσχέδιο ότι θα έρχεται ο επενδυτής - υποπαραχωρησιούχος και θα μπορεί να συνάπτει σύμβαση με τον οργανισμό λιμένος, για να του διαθέτει το προσωπικό του και υπηρεσίες, για να είναι βιώσιμος ο οργανισμός λιμένος. Ψευδεπίγραφη η διάταξη. Γιατί; Θα σας το πω αμέσως. Θα κάνει έναν πρόχειρο διαγωνισμό, θα δέχεται προσφορές ο υποπαραχωρησιούχος, αφού δεν έχουμε εδώ προϋποθέσεις από τη χ θυγατρική του, από την ψ φιλική του εταιρεία. Θα αναγκάζει, λοιπόν, την εταιρεία του λιμανιού, για να μπορεί να επιβιώσει στοιχειωδώς, να κατεβάζει το τιμολόγιο. Και εδώ είναι ένα άλλο θέμα, να κατεβάσει το τιμολόγιο, το οποίο θα προσφέρει και να ωφελείται ο υποπαραχωρησιούχος σε βλάβη του δημοσίου συμφέροντος. Δεν είναι απαντήσεις αυτές. Πρέπει να δοθούν οι απαντήσεις. Δεν έχουμε απαντήσεις. Επιπλέον, στο σημείο αυτό, θέλω να σχολιάσω τις λοιπές διατάξεις του νομοσχεδίου, για να μη μένουν αναπάντητες και από την πλευρά μας. Έχω πει για τους πλοηγούς, ότι θα ψηφίσουμε την διάταξη. Θεωρώ ότι ιστορικά, πρέπει στην Ελλάδα να υπάρχουν πλοηγοί. Είναι χρήσιμοι. Έχω πει, όμως και κάτι άλλο, για την περίφημη νησιωτικότητα. Πώς υποστηρίζεται από το Υπουργείο Ναυτιλίας και Νησιωτικής Πολιτικής, όταν στο άρθρο 12 λέει: «Επεκτείνεται σε όλη την Ελλάδα η αρμοδιότητα της Γενικής Γραμματείας Αιγαίου και Νησιωτικής Πολιτικής»; Ας διαγράψουμε - το έχω πει και στην επιτροπή - την λέξη «Αιγαίου». Δεν είναι πλέον του Αιγαίου, είναι της Ελλάδος. Επιπλέον, λέει ότι περιλαμβάνονται όλα τα νησιά και εξαιρείται η Κρήτη. Δηλαδή, η Κρήτη δεν έχει περιοχές, που να έχουν ανάγκη της στοργής και των προνομίων της νησιωτικότητας; Είναι περιβρεχόμενη από θάλασσα. Δεν είναι κάπου όπου μπορεί να γίνει οδική σύνδεση ή χερσαία μεταφορά. Την εξαίρεσαν από το μεταφορικό ισοδύναμο. Τώρα θέλετε να την εξαιρέσετε και από τη νησιωτικότητα. Θα δούμε πού θα πάει αυτή η ιστορία. Εκείνο, το οποίο πρέπει να με απασχολήσει - διότι ο χρόνος πλησιάζει - είναι η επέκταση των αρμοδιοτήτων του Λιμενικού Σώματος και της Ελληνικής Ακτοφυλακής στον αιγιαλό - ας δεχθώ την έννοια του αιγιαλού ως πραγματικό γεγονός - στην ανώτατη πρόσβαση της θάλασσας στην ξηρά. Δηλαδή, θα πρέπει να ξεκινάει ο λιμενικός, να παίρνει τη μεζούρα του - αφού δεν έχουμε οριοθετημένους αιγιαλούς στην πλειοψηφία των δεκαπέντε χιλιάδων χιλιομέτρων της ελληνικής ακτογραμμής - για να δει μέχρι πού έχει φτάσει το κύμα της θάλασσας και τότε μόνο θα ασκεί την αρμοδιότητα. Όμως, λέει και κάτι άλλο. Θα ασκεί αρμοδιότητα και επί της παραλίας. Η παραλία είναι ιδιωτικός χώρος κατά 90% στην Ελλάδα, διότι δεν έχει απαλλοτριωθεί, δεν έχουν γίνει διανοίξεις, δεν έχει γίνει μεταφορά για να αποκτήσει κοινόχρηστο χαρακτήρα. Το είπε και ο Αξιωματικός του Λιμενικού. Είπε: «Ξέρετε, εμείς απευθυνόμεθα στον εισαγγελέα και μας δίνει οδηγίες κάθε φορά ποιος θα επιληφθεί». Θα ψάχνουμε, λοιπόν, τον εισαγγελέα, αν θα έχουμε εισαγγελέα υπηρεσίας, αν είναι νύχτα και ο άνθρωπος κοιμάται για να ξεκουραστεί μετά τον κάματο της ημέρας, να μας πει αν θα συλλάβουμε ή δεν θα συλλάβουμε τον παραβάτη ή να μας πει τι θα κάνουμε. Είπα κάτι και το επαναλαμβάνω. Δεν πρέπει να μετατρέψουμε τους λιμενικούς σε χωροφύλακες να ψάχνουν τις αρμοδιότητές τους. Είναι απόλυτα αναγκαίοι για τη θάλασσα, για την ασφάλεια της ναυσιπλοΐας, για τον έλεγχο της μετανάστευσης, για την αλιεία. Σήμερα, μάλιστα, φέρνουν πολλαπλές τροπολογίες για την αλιεία. Δεν έχω κατανοήσει ακόμα το εύρος, στο οποίο φθάνουν. Θα τις δούμε και θα τις σχολιάσουμε μετά και θα αποφασίσουμε. Όλα αυτά και δεδομένου ότι αυτή τη στιγμή δεν υπάρχει η στελέχωση των Σωμάτων Ασφαλείας στον επιθυμητό βαθμό, οδηγούν, αν θέλετε - ίσως δεν πρέπει να το πω - και σε ασυλία της μικρής εγκληματικότητας. Δεν μιλώ για τη μεγάλη εγκληματικότητα. Τη μεγάλη εγκληματικότητα την αντιμετωπίζουν, έστω και αναρμοδίως, όταν υπάρχει. Μιλώ για τη μικρή εγκληματικότητα, που είναι εκείνη, που τελείται στις καρέκλες στην παραλία ή σε ό,τι άλλο. Αυτή πλέον θάλπεται. Δίνουμε μία ασυλία. Για να τελειώσω, επειδή δεν πρέπει να πω περισσότερα - πιστεύω ότι θα έχω για λίγο την ανοχή σας, κυρία Πρόεδρε - θέλω να κάνω κι έναν σχολιασμό, ο οποίος θα τεθεί εδώ και στην εφαρμογή του νόμου, όπως θα τον ψηφίσει η Πλειοψηφία. Έχω σχολιάσει, έχω στηλιτεύσει αν θέλετε, έχω πει κάτι. Ακούω για τη ΡΑΛ, δηλαδή για τη Ρυθμιστική Αρχή Λιμένων. Βλέπω ότι η ΡΑΛ έχει έναν ρόλο. Ακούω, όμως και για ΔΑΛ, δηλαδή τη Δημόσια Αρχή Λιμένων. Παράλληλα, όμως, διαβάζω και τον Οργανισμό του Υπουργείου Ναυτιλίας και Νησιωτικής Πολιτικής και βλέπω ότι έχει αρμοδιότητα η ΔΑΛ, η οποία όπως μας είπε ο κύριος Υπουργός, επεκτείνεται πλέον σε ολόκληρη την Ελλάδα. Εγώ είχα μείνει με την εντύπωση ότι ίσχυε μόνο…
Το αντίθετο σας είπα.
Ότι περιορίζεται;
Στον ΟΛΠ και στον ΟΛΘ.
Δεν έχει περιφερειακές; Νομίζω ότι…
Μα, σας το είπα!
Εντάξει. Αφού το είπατε, θα πω και κάτι άλλο.
Δεν χρειάζεται, γιατί ολοκληρώθηκε ο χρόνος σας.
Εν πάση περιπτώσει, αφού χρειάζεται μόνο γι' αυτούς, να το ξεκαθαρίσουμε στον νόμο, γιατί εγώ έμεινα με εσφαλμένη - ενδεχόμενα - εντύπωση λόγω περιφερειακών υπηρεσιών. Εν πάση περιπτώσει, να μην επικαλύπτονται οι αρμοδιότητες των πολλών Γενικών Γραμματειών του Υπουργείου Εμπορικής Ναυτιλίας και ιδίως αυτές της Λιμενικής Πολιτικής με τις αρμοδιότητες της ΔΑΛ. Η ΔΑΛ περί ανταγωνισμού μας λέει διάφορα πράγματα. Το τελευταίο είναι το εξής: Το ερώτημα που έθεσα και στην επιτροπή παραμένει. Ποιος θα καθορίζει την τιμολογιακή πολιτική του υποπαραχωρησιούχου, ούτως ώστε να ξέρουμε τι θα ανταποκρίνεται στα έσοδα του Οργανισμού Λιμένος; Είναι ένα κενό του νόμου. Δεν μας είπατε τίποτα. Αν το αφήσουμε στις αρχές της οικονομίας, καταλαβαίνετε ότι δεν εξυπηρετούμε το δημόσιο συμφέρον, όταν από την πλευρά της βιωσιμότητας στον Οργανισμό Λιμένος επιβάλουμε ένα τέλος κατ' ελάχιστον 5%. Ποιος θα ασκεί τιμολογιακή πολιτική, για να είναι εκ των προτέρων γνωστή και να μπορεί να υπάρχει και αντάλλαγμα παραχώρησης, ούτως ώστε να πούμε ότι πάει στο καλό, θα πάει και κάτι στο δημόσιο χρέος, μήπως ανακουφιστεί ο Έλληνας; Ευχαριστώ, κυρία Πρόεδρε.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα δύο μαθήτριες και μαθητές και τέσσερις εκπαιδευτικοί συνοδοί τους από το 2ο ΕΠΑΛ Χανίων. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Τώρα θα δώσω τον λόγο στον Υπουργό Εσωτερικών κ. Χαρίτση, για να αναπτύξει μια τροπολογία σε ένα λεπτό.
Ευχαριστώ, κυρία Πρόεδρε. Υπενθυμίζω ότι με τον ν.4555/2018 για τον «ΚΛΕΙΣΘΕΝΗ» μεταφέρθηκαν οι υπηρεσίες της ιθαγένειας από την αποκεντρωμένη διοίκηση στις Περιφερειακές Διευθύνσεις του Υπουργείου Εσωτερικών. Όμως, όπως πολλές φορές συμβαίνει στην ελληνική δημόσια διοίκηση, η διοικητική μεταβολή συνεπάγεται μια σειρά ζητημάτων τα οποία δεν επιλύονται πάντα αυτομάτως και, άρα, με τη συγκεκριμένη ρύθμιση σήμερα ερχόμαστε να ρυθμίσουμε ζητήματα που έχουν να κάνουν με την κάλυψη παγίων και λειτουργικών δαπανών των συγκεκριμένων Περιφερειακών Διευθύνσεων Ιθαγένειας, οι οποίες συστεγάζονται με τις υπηρεσίες της αποκεντρωμένης διοίκησης. Υπενθυμίζω, επίσης, την αντίστοιχη ρύθμιση που είχαμε ψηφίσει και το 2017 με τον ν.4483/2017, άρθρο 129, για τη ρύθμιση τέτοιων δαπανών σε σχέση με τη συστέγαση Υπηρεσιών του Υπουργείου Εσωτερικών με το Υπουργείο Μεταναστευτικής Πολιτικής. Νομίζω ότι είναι θετικό το γεγονός ότι μπαίνουμε σε μία λογική κάλυψης από κοινού δαπανών διαφορετικών υπηρεσιών. Η δημιουργία οικονομίας κλίμακας συνολικά για το δημόσιο είναι επωφελής μιας και μειώνεται το συνολικό κόστος και γι' αυτό σας καλώ να στηρίξετε τη συγκεκριμένη τροπολογία. Ευχαριστώ.
Τον λόγο έχει τώρα ο κ. Κούζηλος.
Ευχαριστώ πολύ, κυρία Πρόεδρε. Θα ξεκινήσω λέγοντας ότι πολιτευτήκατε και βγήκατε κυβέρνηση ενάντια στις παραχωρήσεις και στις πωλήσεις των λιμανιών. Κατηγορούσατε τότε για θατσερική πολιτική τη Νέα Δημοκρατία, την Κυβέρνηση τότε, αλλά στην ουσία εφαρμόζετε ακριβώς τα ίδια. Άρα και εσείς είστε αυτοί που εφαρμόζετε τα μνημόνια και είστε αυτοί πάρα πολύ απλά που ασκείτε φιλελεύθερη πολιτική. Οπότε, το ίδιο είστε στην ουσία, το ίδιο υποστηρίζετε, τα ίδια κάνετε. Έχετε ακριβώς την ίδια πολιτική. Ο ΣΥΡΙΖΑ το 2016 δήλωνε: «Επιδιώκουμε σταθερότητα και ασφάλεια στις εργασιακές σχέσεις» και είδαμε απεργίες για τον ΟΛΠ, για τον ΟΛΘ και απεργίες σε όλα τα περιφερειακά λιμάνια. Αυτές είναι οι εργασιακές σχέσεις που λέγατε και επιδιώκατε για σταθερότητα και ασφάλεια. Με ανακοίνωσή της η ΟΜΥΛΕ καταγγέλλει την αδιαφορία του τότε Αναπληρωτή Υπουργού Οικονομικών κ. Χουλιαράκη, σχετικά με την υπογραφή συλλογικής σύμβασης. Και πάλι τίποτα. Δεν μιλάτε ούτε γι' αυτό. Βλέπουμε ακριβώς αυτό που λέγαμε εμείς εδώ και δυο χρόνια, το κοινωνικό πρόσωπο του ΣΥΡΙΖΑ: απεργίες, απεργίες, απεργίες. Και όλο αυτό γιατί; Γιατί ασκείται μνημονιακή πολιτική. Πηγαίνω στο Μέρος Α΄ του νομοσχεδίου «Κύρωση Συμβάσεων Παραχώρησης». Τι κάνετε; Παραχωρείτε δραστηριότητες δέκα περιφερειακών λιμανιών, που, αν ήσασταν Αντιπολίτευση, θα βγαίνατε στα κάγκελα. Σας είπαμε ότι υπήρχαν και άλλοι τρόποι, αλλά το Υπουργείο Ναυτιλίας δεν έχει λόγο. Το είπαμε και στην επιτροπή αυτό. Δεν έπρεπε το Υπουργείο Ναυτιλίας να φέρει αυτό το νομοσχέδιο για τα δέκα περιφερειακά λιμάνια. Είναι το ΤΑΙΠΕΔ, που κατά την ακρόαση φορέων δεν ήρθε να μας πει την άποψή του. Τα δέκα περιφερειακά λιμάνια ανήκουν στο ΤΑΙΠΕΔ και εμείς έχουμε πάρα πολλές απλές ερωτήσεις που δεν τις έχει απαντήσει κανείς: Σύμφωνα με ποια μελέτη και ποια έσοδα; Τι έχετε υπολογίσει για κάθε λιμάνι, για την κάθε δραστηριότητα; Μια και είμαστε στην Ολομέλεια, δεν έχει απαντήσει ποτέ το ΤΑΙΠΕΔ τι έχει εισπράξει μέχρι τώρα από τις πωλήσεις του ΟΛΠ και του ΟΛΘ. Και για να δούμε τι είχε γίνει τότε, τον Μάρτιο του 2018, θα σας πω ότι το ΤΑΙΠΕΔ ξεκίνησε να προκηρύσσει διαγωνισμούς για να προσλάβει νομικούς συμβούλους για την πώληση δώδεκα περιφερειακών λιμανιών. Όταν εκείνη τη μέρα το παρουσίασε αυτό, είπατε δηλαδή ότι ξεκινάτε να παραχωρείτε τα δώδεκα περιφερειακά λιμάνια, λέγατε ότι δεν γίνεται, δεν υπάρχει τέτοια περίπτωση. Για να καταλάβουμε τι λέμε, το ΤΑΙΠΕΔ δεν είχε ενημερώσει ούτε τη Γενική Γραμματεία Λιμενικής Πολιτικής ούτε το Υπουργείο Ναυτιλίας ότι ξεκινάει αυτή η διαδικασία. Άρα από εκεί πέρα γιατί να μιλάμε και τι να λέμε; Τι δίνετε; Αυτή τη στιγμή δέκα περιφερειακά λιμάνια και μάλιστα δέκα περιφερειακά λιμάνια που παρουσιάζουν κερδοφορία, μηδενική επιχορήγηση από τον κρατικό προϋπολογισμό, διαθέτουν επιχειρησιακό σχέδιο, μηδενικό τραπεζικό λογαριασμό και δανεισμό, αύξηση τζίρου και κερδών και προϋποθέσεις λιμενικού cluster. Είναι όλα αυτά που λέγατε και καταδικάζατε, όταν ήσασταν Αντιπολίτευση, κύριοι. Τι ακούμε όλα αυτά τα χρόνια γι' αυτά που είπαμε τώρα; Ακούμε εδώ και χρόνια ότι επικαιροποιείται η Εθνική Στρατηγική Λιμένων. Τίποτα μέχρι στιγμής δεν υπάρχει. Είδαμε τον Γενικό Γραμματέα να δηλώνει ότι θα αλλάξει το Λιμενικό Σύστημα της Ελλάδος. Μα, αφού δεν υπάρχει Εθνική Στρατηγική Λιμένων. Εργαλείο ανάπτυξης είναι τα λιμάνια μας. Ναι, είναι εργαλείο ανάπτυξης, αλλά για ποιον; Ο ΟΛΠ και ο ΟΛΘ δεν υπάρχουν και τα δέκα περιφερειακά λιμάνια που δίνουν κερδοφορία στη λιμενική πολιτική παραχωρούνται από τις συγκεκριμένες δραστηριότητες. Εδώ, όμως, έχουμε και κάτι άλλο οξύμωρο: Τον Αύγουστο η Κυβέρνηση ανακοίνωσε έργα αξίας 32,6 εκατομμυρίων για τα συγκεκριμένα λιμάνια. Θα ήθελα τώρα να δούμε μία δήλωση του κ. Λαμπρίδη, αλλά επειδή ο κύριος γενικός γραμματέας δεν μπορεί να απαντήσει, θα απαντήσει ο κύριος Υπουργός. Έχει γράψει ένα πολύ ωραίο κείμενο τον Αύγουστο του ΄18 και λέει: «Η έξοδος από τα μνημόνια αποτελεί ημερομηνία ορόσημο». Λοιπόν, για να καταλαβαίνουμε όλοι τι λέμε, από τα μνημόνια, ναι, βγήκαμε, άρα δεν μπορούμε να δανειστούμε - αυτό σημαίνει ότι δεν μπορείτε να πάρετε χρήμα - , αλλά από την εποπτεία δεν έχουμε φύγει και γι' αυτό αυτή τη στιγμή παραχωρούμε τα δώδεκα περιφερειακά λιμάνια, γιατί είναι μνημονιακή δέσμευση. Παραχωρούνται δραστηριότητες, γιατί είναι μνημονιακή δέσμευση. Μέσα σε αυτό το κείμενο διαβάζουμε για διασφάλιση εργασιακών δικαιωμάτων. Με ποιες συλλογικές συμβάσεις; Βλέπουμε όλοι τι γίνεται και στα δέκα περιφερειακά λιμάνια. Οι μετατάξεις του ΟΛΠ και του ΟΛΘ, αλήθεια, πού έχουν κολλήσει εδώ και τρία χρόνια; Ο Γενικός Κανονισμός Προσωπικού των λιμανιών που έχει γίνει καταστρατηγήθηκε. Με πολύ μεγάλη δυσκολία η ΟΜΥΛΕ το πέρασε. Ουσιαστικός δημόσιος έλεγχος. Μάλιστα. Δημόσιος έλεγχος των λιμανιών. Ερώτηση πρώτη: Γιατί ο ΟΛΠ έκλεισε με μπάρες το λιμάνι του Πειραιά, ενώ απαγορεύεται βάσει συμβάσεως; Δεύτερον, αφού είναι δημόσιο το λιμάνι, γιατί τότε δεν μπορεί να παρκάρει κανείς απ' έξω από το Υπουργείο και εσείς βγάζετε διαγωνισμό για εκατόν πενήντα θέσεις παρκαρίσματος; Πραγματοποίηση επενδύσεων. Επενδύσεις στα λιμάνια, για τις οποίες επενδύσεις δεν έχει λόγο το ελληνικό κράτος. Ο στενός δημόσιος τομέας. Την αναπτυξιακή πολιτική σας θα τη δούμε παρακάτω, όταν θα σχολιάσω τα τέσσερα λιμάνια. Έχουμε, όμως, σε γενικές γραμμές να σχολιάσουμε κάτι άλλο. Κυβερνάτε τέσσερα χρόνια. Είχατε πει, λοιπόν, για Ακαδημία Λιμενικού Σώματος στην Αλεξανδρούπολη, είχε βγει ο κ. Κουρουμπλής φωτογραφίες με δημάρχους, με όλα. Δεν θα γίνει. Πρώτο ψέμα. Ακαδημία η οποία θα καθυστερήσει πάρα πολύ. Το άρθρο 65 του ν. 4504/2017 στα χαρτιά. Επισκευαστικές βάσεις. Λέγατε, ναι, το έχετε προτείνει, το έχετε πει. Πολύ σωστές οι παρατηρήσεις σας, μας είχατε πει, και θα κοιτάξουμε να τις αναβαθμίσουμε και να τις βοηθήσουμε. Καμμία ενίσχυση. Επικουρική ακτοφυλακή. Στα χαρτιά. Προμήθεια πλωτών μέσων. Τίποτα στην ουσία. Κοινωνική πολιτική, συνυπηρέτηση, οδοιπορικά. Αυτή είναι η κοινωνική πολιτική; Με προβλήματα πάνω σε αυτά για το Λιμενικό; Αξιοκρατία. Η ΔΑΛ ξέρουμε πολύ καλά ότι είναι όλα τα κομματικά στελέχη σας. Στη ΡΑΛ το ίδιο. Και είχαμε και κάτι άλλο το οποίο πέρασε στα ψιλά. Έχει δημιουργηθεί και το «Γαύδος travel», για να πηγαίνουν οι μεταφερόμενοι και τα κομματικά στελέχη του ΣΥΡΙΖΑ για να χειροκροτούν τον Πρωθυπουργό. Μείωση της φορολογίας των ναυτικών είχατε υποσχεθεί δεν έχει γίνει. Αύξηση συντάξεων στο Λιμενικό και στο Ναυτικό δεν έχει γίνει. Εξορθολογισμός της νομοθεσίας δεν έχει γίνει. Με μπαλώματα προσπαθείτε αυτή τη στιγμή. Ενίσχυση δημόσιας ναυτικής εκπαίδευσης. Δεν έχει γίνει. Πολύ απλό παράδειγμα: Η ΑΕΝ Μακεδονίας είναι έξι μήνες χωρίς επίκουρους καθηγητές. Αδιαφανείς διαδικασίες πολιτικής καταγγέλλει η πολιτική υπηρεσία, οι πολιτικοί υπάλληλοι του Υπουργείου Ναυτιλίας. Κοροϊδία για τα αναδρομικά. Δεν εφαρμόζετε την απόφαση του Σ.τ.Ε.. Ψέματα για διάφορα άλλα θέματα πολύ μικρά, όπως είναι οι άδειες οπλοφορίας των αποστράτων. Κολλημένο το θέμα της μάχιμης πενταετίας. Δεν υπάρχει καμία απόφασή σας για το τι θα κάνετε για την αύξηση των οργανικών θέσεων. Καμμία αλλαγή στον ν.4226/2014 για τον Συνήγορο του Λιμενικού. Δώσατε πενήντα δύο ξίφη, μετάλλια. Θα σας αναφέρω ένα πολύ απλό παράδειγμα: «Έφυγε» ένας Λιμενικός και επειδή από το Υπουργείο δεν υπήρχε ξίφος να του δώσουν, στην κηδεία του όλη η σειρά του, οι συμμαθητές της Σχολής, έβαλαν όλοι ρεφενέ, παράγγειλαν ένα ξίφος και του το πήγαν. Διαλύσατε την Επιθεώρηση και έχει αποδειχθεί ότι δεν είναι όπως τα λέγατε και υποστηρίζατε, αλλά είναι κάτι άλλο που έχει γίνει εκεί πέρα και διαλύσατε την Επιθεώρηση. Δεν υπάρχει βελτίωση για την εκπαίδευση - μετεκπαίδευση στελεχών του Λιμενικού Σώματος. Θα πάω στο τελευταίο. Λέγατε για την υιοθεσία τέκνων πεσόντων του Λιμενικού Σώματος από τη Βουλή. Ούτε αυτό! Δύο σελίδες ψέματα στην ουσία και πράγματα που έχετε υποσχεθεί και δεν έχετε κάνει. Και μετά μιλάτε για όλους τους άλλους. Ξαναγυρίζω στα θέματα των λιμανιών. Το 2018 από Διευθύνων Σύμβουλος του ΤΑΙΠΕΔ ο κ. Λαμπίρης ανέφερε ότι τα λιμάνια Αλεξανδρούπολης, Καβάλας, Ηγουμενίτσας, Κέρκυρας θα είναι τα πρώτα λιμάνια που θα αξιοποιηθούν. Ποια λιμάνια; Τα πιο κερδοφόρα στην ουσία. Όποιος δει τα στατιστικά στοιχεία των τριών λιμανιών, τα συγκεκριμένα είναι τα πιο κερδοφόρα. Γιατί την Αλεξανδρούπολη; Γιατί η Αλεξανδρούπολη είναι πόλος έλξης λόγω γεωπολιτικής θέσης. Ο Αμερικανός πρέσβης είχε δηλώσει ότι η Αλεξανδρούπολη είναι ενεργειακός και εμπορικός κόμβος, κατά την επίσκεψή του το 2018. Είναι αυτό που λέμε ότι εσείς που φωνάζατε «φονιάδες των λαών Αμερικάνοι», παραχωρείτε δραστηριότητες. Όμως δεν είναι μόνο η μία, συγκεκριμένη δραστηριότητα που θα παραχωρήσετε. Σας λέω για μια ακόμη φορά, ότι κάθε λιμάνι είναι μία μικρή βιομηχανία και συνδέεται με logistics, οδικές, σιδηροδρομικές συνδέσεις. Το ίδιο συμβαίνει και στο λιμάνι της Καβάλας. Και γιατί την Ηγουμενίτσα; Γιατί για την Ηγουμενίτσα έχουν βγει αυτή τη στιγμή διάφορα κονδύλια, τα οποία εξασφαλίζουν το επιχειρησιακό πάρκο Ηγουμενίτσας προϋπολογισμού 8.000.000, το οποίο θα είναι ένα από τα μεγαλύτερα κέντρα logistics στη Δυτική Ελλάδα. Και εσείς θα δώσετε την Ηγουμενίτσα. Γιατί την Κέρκυρα και το Ηράκλειο; Πολύ απλά γιατί ανθεί η κρουαζιέρα. Και θα δώσετε την κρουαζιέρα. Και μετά από εκεί προκύπτει ένα άλλο ερώτημα: Υπάρχει μελέτη επιβίωσης των λιμανιών; Αφού αυτά δίνουν κερδοφορία. Από τα συγκεκριμένα λιμάνια προέρχεται η κερδοφορία. Πείτε μας εσείς πώς θα τα βγάλουν πέρα τα λιμάνια μετά. Κατά τη διάρκεια της ακρόασης φορέων, η ΟΜΥΛΕ δήλωσε την αντίθεσή της, τονίζοντας ότι θα δημιουργηθούν πολλά προβλήματα στους εργαζόμενους. Και συνεχίζοντας ο κ. Ντάλλας είπε, ότι τα λιμάνια εντάσσονται στο στενό δημόσιο τομέα - αυτά που λέγατε όταν ήσασταν Αντιπολίτευση - και θεωρούνται κράτος. Τώρα, με αυτό που πάτε να κάνετε, θα θεωρούνται κράτος; Τι δίνετε; Και τι είπε ο άνθρωπος; Ότι αυτά που δίνετε, είναι τα φιλέτα. Με ποια μελέτη; Το ξαναλέμε από τώρα, το λέμε συνέχεια, το φωνάζουμε: Ποιες μελέτες έχει κάνει το ΤΑΙΠΕΔ; Γιατί εσείς δεν ξέρετε. Το ΤΑΙΠΕΔ ασχολείται με αυτά. Και ξαναλέω και ξανατονίζω: Αυτό που παραχωρείτε - και εκεί είναι που θα πέσουν όλοι για να το αρπάξουν - είναι οι κερδοφόρες δραστηριότητες. Θα πάω στο Κεφάλαιο ΣΤ΄, στις διατάξεις για το Λιμενικό. Θα ξεκινήσω από το άρθρο 26: «Επέκταση αρμοδιοτήτων». Σας ρώτησα πάρα πολλές φορές και στην επιτροπή ποια μελέτη έχετε κάνει γι' αυτό το πράγμα. Γιατί; Διότι, για να γίνει, για να μπορέσετε να το κάνετε, χρειάζονται τρία βήματα. Πρώτον, αύξηση οργανικής, από τις οκτώ χιλιάδες στις δεκατρείς με δεκατέσσερις χιλιάδες, για να έχουμε και Ακτοφυλακή. Δεύτερον, μελέτη για το πόσα επιπλέον στελέχη θα χρειαστούν και τι εξειδίκευση θα πρέπει να έχουν. Ο λιμενικός δεν είναι πολεοδόμος για να καταλαβαίνει ποιο και τι βρίσκεται στον αιγιαλό και στην παραλία. Αν αυτή τη στιγμή γίνει οτιδήποτε, ποιον θα φωνάξει; Την πολεοδομία. Γιατί προσπαθείτε να το κάνετε αυτό, αυτή τη στιγμή και γιατί τόση βιασύνη; Αυτό δεν έχουμε καταλάβει. Χωρίς να υπάρχουν οι προϋποθέσεις, μοιράζετε αρμοδιότητες αυτή τη στιγμή.
Κύριε Κούζηλε, έχετε δύο λεπτά.
Θα χρειαστώ και την δευτερολογία μου, σας ευχαριστώ. Σε σχέση με τις προσλήψεις στο Λιμενικό, θα ήθελα να πω τα εξής: Όταν σας είχαμε πει ότι θα υπάρχει πρόβλημα, δεν ακούγατε κανέναν. Σας είχαμε πει ότι το Λιμενικό δεν έχει μόνο τις Ακαδημίες. Έχει και εξειδικευμένο προσωπικό το οποίο προσλαμβάνεται, όπως πλοίαρχοι, μηχανικοί, μηχανολόγοι μηχανικοί. Δεν μπορεί με αυτό το σύστημα και όλα αυτά που εφαρμόζετε αυτή τη στιγμή, να μην χαλάσει η σειρά των αξιωματικών, κυρίως, του Λιμενικού Σώματος, εξειδικευμένου προσωπικού. Και προέκυψε και ένα άλλο θέμα, για το οποίο σας ζητήσαμε να δούμε πόσες νομοτεχνικές θα υπάρξουν - ακόμα νομοτεχνικές δεν έχουμε δει - όσον αφορά στους ναυτιλιακούς ακολούθους. Σας είπαμε ότι αυτή τη στιγμή θα υπάρξει πολύ σοβαρό πρόβλημα. Κλείνω και τελειώνω με το άρθρο 22: «Ευεργετική διάταξη για τα τέκνα αποβιώσαντος Λιμενικού Σώματος». Θα ήθελα να καταθέσω στα Πρακτικά την επιστολή που είχα στείλει - γιατί δεν απαντούσε κανείς και εδώ πρέπει να απαντήσει ο Πρόεδρος της Βουλής, όχι το Προεδρείο - με αριθμό πρωτοκόλλου - από το Προεδρείο της Βουλής -4502/24-10-2018, σχετικά με αυτό το θέμα. Για όλα τα στελέχη των Ενόπλων Δυνάμεων και των Σωμάτων Ασφαλείας υπάρχει συγκεκριμένη ρύθμιση. Εσείς αυτό για το Λιμενικό δεν το έχετε εφαρμόσει ποτέ, δεν το κοιτάτε καν. Ωραία, δεν θα το φέρουμε εμείς. Φέρτε το εσείς, με δική σας πρωτοβουλία. Σας το αφήνουμε. Δεν έχουμε πρόβλημα. Να είναι δική σας πρωτοβουλία. Κάντε το. Όμως εκεί φαίνεται η ιδεοληψία. Από τη στιγμή που δεν το κάνετε και το έχουμε αναφέρει τόσες πολλές φορές, φαίνεται η ιδεοληψία σας πάνω σε αυτό το θέμα. [[Στο σημείο αυτό ο Βουλευτής κ. Νικόλαος Κούζηλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Τελευταίο για να κλείσω: Μιλάτε για την εξασφάλιση των Ελλήνων ναυτικών. Πολύ ωραία. Τις επιστολές που σας έχουν στείλει και έχουν έρθει, για να μπορέσετε να επαναφέρετε μια σχετική διάταξη του ν.3816, τη γνωρίζετε; Την έχουν αφήσει με αριθμό πρωτοκόλλου - από ό,τι γνωρίζω, αποδέκτης ήταν ο Γενικός Γραμματέας Ναυτιλιακής Πολιτικής - αλλά δεν απαντήθηκε ποτέ. Και τι λέει; Όσοι εγκαταλείπονται και το καράβι κατάσχεται, να μπορεί το ΝΑΤΟ να το πουλήσει, να πάρουν τα λεφτά τους. Είναι πολύ απλή η συγκεκριμένη διάταξη. Ούτε αυτό. Τόσα χρόνια κυβερνάτε και, δυστυχώς, δεν έχουμε δει τίποτα από εσάς. Αυτό που βλέπουμε είναι μόνο μπαλώματα. Φυσικά και καταψηφίζουμε επί της αρχής.
Κύριε Κουζηλε, έχετε πάρει και τέσσερα λεπτά από τη δευτερολογία σας.
Το ξέρω.
Θα δώσω το λόγο στον κ. Πιτσιόρλα για ενάμισι λεπτό, για να αναπτύξει μία τροπολογία.
Είναι μία τροπολογία μικρή. Αφορά μια εκκρεμότητα παλιά θυγατρικών εταιρειών του ΕΟΜΜΕΧ, μία εκκρεμότητα προηγούμενων κυβερνήσεων. Το 2012, με το ν.4038, διακόπηκε η λειτουργία των θυγατρικών του ΕΟΜΜΕΧ, πάγωσαν οι λογαριασμοί και διακόπηκε και η χρηματοδότηση. Το 2013 υπήρξε ένας νόμος, ο 4223, με τον οποίο ρυθμίστηκαν τα ζητήματα των διοικήσεων των εταιρειών αυτών για να μην έχουν προβλήματα, διότι ξαφνικά διακόπηκε η χρηματοδότηση, πάγωσαν οι λογαριασμοί με νόμο. Σε αυτή την ρύθμιση που έγινε τότε, υπήρξε ένα κενό. Δεν προβλέφθηκε - δεν το ήξεραν προφανώς - να ισχύει αυτή η προστασία και για θέματα επιταγών, που είχαν εκδοθεί στο όνομα των εταιρειών προς τρίτους και προέκυψε στην πορεία πρόβλημα με ορισμένα στελέχη αυτών των εταιρειών. Για ένα ποσό, ας πούμε, 100.000 ευρώ, που ξέρω, τραβιούνται στα δικαστήρια και πρέπει να το τακτοποιήσουμε. Άρα η τροπολογία πάει να κλείσει αυτό το θέμα. Οι εταιρείες είναι σε διαδικασία εκκαθάρισης. Καρκινοβατεί για κάποιες, για κάποιες προχωράει. Όμως νομίζω ότι είναι ένα θέμα το οποίο πρέπει να το τακτοποιήσουμε. Ξαναλέω ότι αφορά εκκρεμότητες του παρελθόντος, διοικήσεις του παρελθόντος και νομίζω ότι είναι καλό να το κλείσουμε. Αυτή είναι η τροπολογία και έχει κατατεθεί.
Κυρία Πρόεδρε, θα ήθελα να κάνω μια ερώτηση.
Σε ποιον, κύριε Καρρά; Δεν προβλέπεται.
Μια ερώτηση σε εσάς, στο Προεδρείο. Μα, κατατίθεται τροπολογία, να ξέρουμε τι γίνεται.
Αυτά δεν τα ξέρω.
Μα, δεν έχει ενημερωθεί το Προεδρείο;
Έχουμε εδώ έναν κατάλογο και έρχονται όλοι και τον αναπτύσσουμε. Τον λόγο έχει ο κ. Κατσώτης.
Ευχαριστώ, κυρία Πρόεδρε. Διαφωνήσαμε, βέβαια, με αυτό που είπατε, να είναι σε μία συνεδρίαση εδώ, χωρίς δεύτερη τοποθέτηση, γιατί βλέπετε ότι και οι τροπολογίες που έρχονται, αυξάνουν συνολικά το νομοσχέδιο και είναι ένα ακόμα νομοσχέδιο. Τα λιμάνια αποτελούν σημαντικό τμήμα των θαλάσσιων μεταφορών, παίζουν σημαντικότατο ρόλο στη μεταφορική αλυσίδα, αποτελούν κομβικά σημεία διασύνδεσης με τους οδικούς και σιδηροδρομικούς άξονες και τις αεροπορικές γραμμές. Η Κυβέρνηση με το νομοσχέδιο έρχεται να υλοποιήσει την πολιτική της Ευρωπαϊκής Ένωσης για την απελευθέρωση των μεταφορών και της βασικής τους υποδομής, που είναι τα λιμάνια. Υλοποιεί τη μνημονιακή δέσμευση για την ιδιωτικοποίηση των λιμανιών Αλεξανδρούπολης, Βόλου, Ελευσίνας, Ηγουμενίτσας, Ηρακλείου, Καβάλας, Κέρκυρας, Λαυρίου, Πάτρας και Ραφήνας. Εισάγει μια άλλη μορφή, αυτήν της υποπαραχώρησης και ισχυρίζεται ότι αυτό το μοντέλο είναι καλύτερο από της Νέας Δημοκρατίας, που ήταν η ιδιωτικοποίηση. Ο Υπουργός στην επιτροπή ισχυρίστηκε ότι το ενδιαφέρον των επενδυτών είναι η υποπαραχώρηση συγκεκριμένων ή και συνδυασμένων δραστηριοτήτων σε διαφορετικά λιμάνια. Ισχυρίστηκε ότι δεν υπάρχει συγκεκριμένος επενδυτής, αλλά στη διαβούλευση συνάντησε το συγκεκριμένο ενδιαφέρον πολλών χωρών, εκπροσωπημένων κυρίως από τις πρεσβείες τους και κάποιους επενδυτές. «Έχει εκδηλωθεί», λέει, «χωρίς βεβαίως - και οφείλω να είμαι απόλυτα ακριβής - να έχουν προσδιορίσει και πώς αυτό το ενδιαφέρον θα εκφραστεί». Όμως εδώ είναι κοινό μυστικό πώς εκφράστηκε αυτό το ενδιαφέρον από τον Πάϊατ για συγκεκριμένα λιμάνια. Αυτό επιβεβαιώνει τον ισχυρισμό μας, κύριε Υπουργέ, κύριοι της Κυβέρνησης, ότι αυτό το μοντέλο της υποπαραχώρησης είναι επιλογή, απαίτηση των μονοπωλιακών ομίλων, γιατί είναι πιο συμφέρουσα η συμφωνία για τους επιχειρηματικούς ομίλους, για την κερδοφορία τους. Στο δίλημμα «υποπαραχώρηση ή ιδιωτικοποίηση;», βεβαίως, το ΚΚΕ καταδικάζει και τις δυο μορφές και καλεί τους εργαζόμενους να καταδικάσουν αυτές τις πολιτικές. Επισημαίνουμε ότι με το σχέδιο νόμου η Κυβέρνηση υλοποιεί ιδιαίτερα τις δεσμεύσεις που έχει αναλάβει απέναντι στα ιμπεριαλιστικά κέντρα για παραχώρηση λιμανιών, προκειμένου να ικανοποιηθούν και οι στρατιωτικοί σχεδιασμοί στην ευρύτερη περιοχή. Η Θεσσαλονίκη και η Αλεξανδρούπολη μετατρέπονται ήδη σε βάσεις υποδοχής στρατιωτικού υλικού, ορμητήριο ιμπεριαλιστικών επεμβάσεων και πολέμων στα Βαλκάνια και στην ευρύτερη περιοχή. Το λιμάνι της Θεσσαλονίκης μετατρέπεται σε βάσεις υποδοχής στρατιωτικού υλικού των ΗΠΑ, τα αμερικανικά ελικόπτερα πάνε και έρχονται, μεταφέρουν εξοπλισμό που συναρμολογείται και αποσυναρμολογείται μέσα στις εγκαταστάσεις τους και αξιοποιείται, βέβαια, το λιμάνι της Αλεξανδρούπολης για την έξοδό τους. Συμπληρώνονται φέτος είκοσι χρόνια από τον βρώμικο πόλεμο των Ηνωμένων Πολιτειών, του ΝΑΤΟ και της Ευρωπαϊκής Ένωσης στη Γιουγκοσλαβία, τον διαμελισμό της, το αιματοκύλισμα των λαών των Βαλκανίων. Το λιμάνι της Θεσσαλονίκης αποτέλεσε ορμητήριο των πολεμοκάπηλων. Οι σχεδιασμοί στην περιοχή, η όλο και μεγαλύτερη εμπλοκή της χώρας, η παροχή διευκολύνσεων σε γη, αέρα και θάλασσα από την Κυβέρνηση γίνονται ακόμη πιο επικίνδυνοι για τους λαούς της περιοχής, τον λαό της χώρας μας. Στην Αλεξανδρούπολη έχει προχωρήσει η παραχώρηση τμήματος του λιμανιού στις ΗΠΑ και στο ΝΑΤΟ. Προχωρά το σχέδιο ανάπτυξης της σιδηροδρομικής της Εγνατίας, που υπηρετεί το λιμάνι της Αλεξανδρούπολης και τα σχέδια των μονοπωλίων που ασχολούνται με τις συνδυασμένες μεταφορές. Διαμορφώνεται σε κόμβο διαμετακόμισης εμπορευμάτων για τα λιμάνια της Μαύρης Θάλασσας σε ανταγωνισμό με την Τουρκία. Προετοιμάζονται, για να υλοποιηθούν οι σχεδιασμοί μεταφοράς υγροποιημένου φυσικού αερίου. Η κυβερνητική πολιτική, όπως αποτυπώνεται και με αυτό το σχέδιο νόμου, υπηρετεί τον στόχο της ενίσχυσης της ανταγωνιστικότητας των θαλάσσιων μεταφορών, ικανοποιεί στρατηγικές επιλογές της αστικής τάξης, υπηρετεί τα ιμπεριαλιστικά σχέδια στην περιοχή για οικονομική και στρατιωτική διείσδυση στα Βαλκάνια, τη Μέση Ανατολή, στην παρευξείνια περιοχή, στην Κασπία, τη διασύνδεση με χώρες προς τα βόρεια και την Κεντροανατολική Ευρώπη. Οι άξονες αυτής της λιμενικής πολιτικής, που υπηρετεί τους σχεδιασμούς της αστικής τάξης, των επιχειρηματικών και μονοπωλιακών ομίλων, προβάλλονται, όπως ακούσαμε και στις επιτροπές, ως σημαντικοί, αναπτυξιακοί και εθνικοί στόχοι. Ο ΣΥΡΙΖΑ, πριν γίνει Κυβέρνηση, μίλαγε για δημόσιο χαρακτήρα των λιμένων. Έκανε επίθεση στα μέτρα των προηγούμενων Κυβερνήσεων. Χαρακτήριζε την πολιτική τους καταστροφική. Σήμερα, όχι μόνο υιοθετεί, αλλά εισάγει νέους τρόπους παραχώρησης που συμφέρουν περισσότερο τους επιχειρηματικούς ομίλους. Το κεφάλαιο επιλέγει σε ποιες δραστηριότητες θα επενδύσει. Έτσι, τα κερδοφόρα «φιλέτα» θα γίνουν αντικείμενο επενδύσεων και εκμετάλλευσης, ενώ όλες οι υπόλοιπες δραστηριότητες, που μπορεί να είναι απαραίτητες για τα λαϊκά στρώματα, θα μείνουν στον έλεγχο του οργανισμού λιμένος, ο οποίος ταχύτατα θα εμφανίζει ζημιές, αφού τα «φιλέτα» θα έχουν παραχωρηθεί. Όπως φαίνεται, και αυτό θα απαιτεί χρηματοδότηση από τις πλάτες των λαϊκών στρωμάτων σε κάθε περιοχή. Τα κέρδη, λοιπόν, στους μονοπωλιακούς ομίλους και οι ζημιές στον λαό. Ο ανταγωνισμός μεταξύ των μεταφορικών ομίλων απαιτεί ορισμένες υποδομές να βρίσκονται σε ουδέτερα χέρια, για να διασφαλίζεται πως δεν θα έχει κάποιος αποφασιστικό πλεονέκτημα και έτσι ο κρατικός χαρακτήρας, που θα μπορούσε να έχει ένα κομμάτι από ένα λιμάνι, όχι απλώς δεν αλλάζει την πορεία απελευθέρωσης των μεταφορών που υλοποιεί σήμερα η Κυβέρνηση, αλλά είναι σε ορισμένες περιπτώσεις απαραίτητη προϋπόθεση αυτής της ιδιωτικοποίησης. Βασικό στοιχείο της πολιτικής σας για τα λιμάνια είναι και οι αλλαγές στις εργασιακές σχέσεις σε βάρος των εργαζομένων. Ευέλικτες μορφές απασχόλησης, διευθέτηση του ημερήσιου και εβδομαδιαίου χρόνου, κατάργηση της σταθερής, μόνιμης και με πλήρη δικαιώματα εργασίας, αφαίρεση ασφαλιστικών κατακτήσεων, κατάργηση κανονισμών εργασίας, μείωση του αριθμού των εργαζομένων, εντατικοποίηση της εργασίας και βέβαια αρκετά άλλα, με στόχο την απόσπαση μεγαλύτερης υπεραξίας. Είτε με τη μορφή παραχώρησης τμημάτων είτε με τη μορφή ιδιωτικοποίησης των λιμανιών, τα αντεργατικά μέτρα στοχεύουν στη μείωση της τιμής της εργατικής δύναμης, την καταστολή των αγώνων των εργαζομένων, σε συνθήκες εργασιακής ζούγκλας για τη μεγιστοποίηση της κερδοφορίας. Το παράδειγμα της «COSCO», για το οποίο η Νέα Δημοκρατία δηλώνει περήφανη, είναι γνωστό. Κατάφερε καίρια χτυπήματα στις κατακτήσεις των λιμενεργατών, όπως την είσοδο εργολαβικών εταιρειών, την εντατικοποίηση της εργασίας, την αύξηση του ωραρίου εργασίας, την κατάργηση των νυκτερινών, αργιών και εορτών, το χτύπημα του θεσμού των βαρέων και ανθυγιεινών επαγγελμάτων. Η συλλογική σύμβαση εργασίας έχει λήξει από τον Αύγουστο του 2017 για τους λιμενεργάτες στο τμήμα του ΟΛΠ και η «COSCO», με τη στήριξή σας, δεν ανανεώνει τις συλλογικές συμβάσεις εργασίας, αλλά προετοιμάζεται για την επόμενη φάση, όπως για την επέκταση των ελαστικών μορφών, για το σύνολο των λιμενεργατών στο λιμάνι του Πειραιά και κατ' επέκταση στα λιμάνια όλης της χώρας. Είναι γνωστό ότι η εργοδοσία συγκροτεί εργοδοτικά σωματεία, για να ξεπεράσει, να εμποδίσει τους αγώνες των εργαζομένων, να συνεχίσουν έτσι την αφαίρεση δικαιωμάτων, να βάλουν εμπόδια στη διεκδίκηση δικαιωμάτων. Υπογράφει μαζί τους, με αυτά τα εργοδοτικά σωματεία, συμβάσεις με επαχθείς όρους αμοιβής εργασίας για τους εργαζόμενους. Η Κυβέρνηση ΣΥΡΙΖΑ τον Φεβρουάριο του 2018 ψήφισε νόμο για τις εργασίες στη φορτοεκφόρτωση, που χτυπάει τα δικαιώματά τους, όπως και τα δικαιώματα των λιμενεργατών. Στον ΟΛΠ Α.Ε. πέρασε ο νέος κανονισμός εργασίας. Ενσωματώθηκαν οι αντεργατικές αλλαγές στη νέα συλλογική σύμβαση που υπέγραψε η εργοδοσία με τα τσιράκια της, τον εργοδοτικό και κυβερνητικό συνδικαλισμό. Το κεφάλαιο επιτίθεται ενιαία στους εργάτες σε όλα τα λιμάνια της χώρας. Χτυπούν τις κλαδικές συλλογικές συμβάσεις εργασίας, τα θεμελιώδη δικαιώματα, αξιοποιούν τον απεργοκτόνο νόμο της Κυβέρνησης για τις απεργίες. Η εργοδοτική και κρατική τρομοκρατία στο λιμάνι του Πειραιά οπλίζει το δολοφονικό χέρι των φασιστών της Χρυσής Αυγής και είχαμε και τραμπούκικη επίθεση στον πρόεδρο του συνδικάτου των λιμενεργατών και άλλη μια ακόμη εγκληματική τους ενέργεια. Η κατάσταση ιδιαίτερα για όσους θα εργάζονται στους νέους επιχειρηματικούς ομίλους ή στους διάφορους εργολάβους που θα παρέχουν υπηρεσίες στους υποπαραχωρησιούχους, θα είναι πολύ χειρότερη χωρίς τη μαζική, μαχητική τους δράση, χωρίς το ταξικό τους συνδικάτο, χωρίς τη διεκδίκηση των πραγματικών τους αναγκών. Μέσα από το νομοσχέδιο προωθούνται νέα προνόμια και φοροαπαλλαγές για τα μονοπώλια. Απαγορεύει στους δήμους να επιβάλλουν στους επιχειρηματικούς ομίλους που θα έχουν τη διαχείριση των λιμανιών τα ανταποδοτικά τέλη, τον φόρο των ηλεκτροδοτούμενων εκτάσεων, ενώ την ίδια ώρα η Κυβέρνηση συνεχίζει να διατηρεί τον ΕΝΦΙΑ, να επιβαρύνει τον λαό με τα δημοτικά τέλη, τους άμεσους και έμμεσους φόρους, που ληστεύουν το μεγαλύτερο μέρος του εισοδήματος του λαού. Η Ένωση Ελλήνων Εφοπλιστών, με τη στήριξη της Κυβέρνησης ΣΥΡΙΖΑ, όπως και των προηγούμενων κυβερνήσεων, αρνείται να υπογράψει τις συλλογικές συμβάσεις για τα ποντοπόρα από το 2010, με δραματικές συνέπειες στους μισθούς και στα ασφαλιστικά και συνταξιοδοτικά δικαιώματα των ναυτεργατών στα ποντοπόρα. Η πρώτη ναυτιλία, όπως ισχυρίζεστε, στον κόσμο επιτυγχάνεται με βαθιά εκμετάλλευση, με προνόμια, με κρατική χρηματοδότηση, με φοροαπαλλαγές. Είναι χαρακτηριστικό ότι ένας εφοπλιστής με εκατόν σαράντα μέτρα και είκοσι πέντε χιλιάδες τόνους καράβι, με εκατομμύρια κέρδη, πληρώνει μόνο 12.000 δολάρια σε ετήσια βάση, λιγότερο δηλαδή ακόμη και από τον ανθυποπλοίαρχο. Οι φιέστες που οργανώνονται κάθε χρόνο από τους εφοπλιστές και την Κυβέρνηση για τις σχολές, είναι για να συγκαλύψουν την άθλια κατάσταση που υπάρχει ακόμη για αυτές. Εξοργίζουν τους σπουδαστές που καθημερινά δίνουν τη μάχη να καλύψουν τις ανάγκες του εκπαιδευτικού προγράμματος, καταβάλλουν χρηματικά ποσά για βιβλία, φωτοτυπίες, για φροντιστήρια από το πενιχρό εισόδημα των λαϊκών οικογενειών. Αυτό το υποβαθμισμένο σύστημα της ναυτικής εκπαίδευσης θέλουν οι εφοπλιστές και αυτό διατηρούν οι κυβερνήσεις. Είναι τεράστιες οι ελλείψεις στο περιεχόμενο του εκπαιδευτικού προγράμματος σε καθηγητές, σε υλικοτεχνική και κτηριακή υποδομή, ενώ αναπτύσσονται δίπλα οι έμποροι της ιδιωτικής παιδείας. Με τις συνεχείς παρεμβάσεις της Κυβέρνησης με νόμους και τροπολογίες, ικανοποιούνται πλήρως οι απαιτήσεις των εφοπλιστών για την κατάρτιση φθηνού εργατικού δυναμικού με αναλώσιμες γνώσεις που ανά πενταετία θα επανελέγχονται. Σύμφωνα με τη σχετική πρόταση του Υπουργείου Ναυτιλίας, το πιστοποιητικό ικανότητας που αποκτά ο απόφοιτος των ΑΕΝ, παραμένει και με τη σημερινή Κυβέρνηση ΣΥΡΙΖΑ χωρίς καμία ισοτιμία και αναγνώριση με αντίστοιχα πτυχία της στεριάς. Οι πολλαπλές ρήτρες της νομοθετικής ρύθμισης δείχνουν την αδυναμία αναστολής της ιδιωτικοποίησης σε τοπικό επίπεδο. Οι δήμοι και οι περιφέρειες όχι απλά δεν έχουν καμία δυνατότητα να σταματήσουν την ιδιωτικοποίηση, αλλά, όπως είπαμε, τους απαγορεύεται ακόμα και η υποβολή τοπικών τελών. Στο άρθρο 7 προβλέπεται οι οργανισμοί λιμένων, οι οποίοι και τώρα εξυπηρετούν τις ανάγκες των εφοπλιστών, να υπηρετούν και τις ανάγκες των υποπαραχωρησιούχων επιχειρηματικών ομίλων, να είναι στην υπηρεσία τους για προσφορά υπηρεσιών με τους εργαζόμενους του οργανισμού σε τιμές τέτοιες που θα διασφαλίζουν το κέρδος στον νέο ιδιοκτήτη. Με το άρθρο 10 καταργείται η υποχρέωση απασχόλησης πληρώματος στα πλοία από τα είκοσι μέτρα που ήταν μέχρι τώρα στα είκοσι τέσσερα μέτρα. Δίνονται, λοιπόν, και άλλα, νέα προνόμια στους πλοιοκτήτες, ενώ θα υπάρχει και άλλη «μαύρη» εργασία στα πλοία αυτά μέχρι είκοσι τέσσερα μέτρα. Επίσης, στο ίδιο άρθρο παραχωρείτε τη φύλαξη του Οίκου του Ναύτου σε γνωστές εταιρείες security, που είναι γνωστές οι εργασιακές σχέσεις και οι όροι αμοιβής και εργασίας. Γνωρίζετε, κύριε Υπουργέ - σας το είπαμε και προχθές - ότι έχουν απολυθεί οκτώ εργαζόμενοι φύλακες αορίστου χρόνου από το ΝΑΤ μετά την ενοποίηση με τον ΕΦΚΑ. Έμειναν χωρίς δουλειά. Στις προσπάθειες που κάνουν, εισπράττουν τη συμπάθειά σας. Τους λέτε προφορικά ότι έχουν δίκιο. Κι ενώ τώρα θα μπορούσατε να τους τοποθετήσετε εδώ, για να συνεχίσουν τη δουλειά τους, εσείς δίνετε τη φύλαξη σε εργολάβο. Τα άρθρα προηγούμενων νόμων, που καταργούνται με το άρθρο 10, είναι παραπέρα διευκολύνσεις στους εφοπλιστές που δραστηριοποιούνται στα πλοία αναψυχής. Καταργείτε, εκτός των άλλων, και την υποχρέωση στα πλοία αναψυχής να είναι ασφαλισμένα, όπως ορίζεται στο άρθρο 8. Το εφοπλιστικό κεφάλαιο κάνει χρόνια τώρα πάρτι και συνεχίζει, αφού τα προνόμια παραχωρούνται απλόχερα από όλες τις κυβερνήσεις και από τη δική σας. Τα άνυδρα νησιά, οι άγονες γραμμές και κάθε άλλη υπηρεσία πληρώνονται πανάκριβα από το ελληνικό λαό. Δεν μιλάμε για την ασυδοσία στις θάλασσες. Είπαμε και προχθές το παράδειγμα, κύριε Υπουργέ και δεν μας απαντήσατε. Μας κατήγγειλαν ότι ο όρμος της Νεάπολης καταστρέφεται από τα καράβια που με τη ρύθμιση της τράντζιτ αγκυροβόλησης αγκυροβολούν στα Βάτικα, αδειάζουν τα έρμα στον κόλπο, με αποτέλεσμα τη μεγάλη αύξηση τον λαγόψαρων και βέβαια την καταστροφή των αυτοαπασχολούμενων στην περιοχή. Για αυτά, δεν λέτε κουβέντα. Στο άρθρο 16 προβλέπεται ο εκσυγχρονισμός του ΚΕΣΕΝ, όπως λέτε, της Μακεδονίας. Μα, για ποιον εκσυγχρονισμό μιλάτε; Δεν υπάρχει καν ΚΕΣΕΝ στη Μακεδονία, κύριε Υπουργέ. Δεν υπάρχουν υποδομές. Δεν υπάρχουν εκπαιδευτικοί. Βέβαια, εσείς προβλέπετε τον εκσυγχρονισμό του με πρόσληψη ωρομίσθιων και συμβασιούχων. Επίσης, θεωρούμε υποκρισία το άρθρο 19 για την καθιέρωση ημέρας πρόληψης θαλάσσιων ατυχημάτων και πνιγμών. Ενώ στηρίζετε την ασυδοσία των εφοπλιστών να ταξιδεύουν με καράβια σαπάκια, χωρίς την ανάλογη οργανική σύνθεση πληρώματος για τη μέγιστη ασφάλεια, χωρίς μέτρα πρόληψης στις πλαζ με υποχρεωτική παρουσία ναυαγοσωστών, καθιερώνετε μία ημέρα πρόληψης, κατά την οποία με διάφορες εκδηλώσεις θα αναδεικνύετε τις όποιες άλλες αιτίες εκτός της πολιτικής σας. Το άρθρο 20 αναφέρεται στη διαγραφή μικρών σκαφών και την αντικατάσταση νομοποιητικών εγγράφων για τους ιδιοκτήτες που υπέστησαν καταστροφή από την πυρκαγιά στο Μάτι. Σημειώνουμε ότι τα μέτρα που έχουν εξαγγελθεί μέχρι τώρα συνολικά για τους πυρόπληκτους στο Μάτι, ακόμα δεν έχουν υλοποιηθεί, με σοβαρές συνέπειες ιδιαίτερα για τους μόνιμους κατοίκους της περιοχής. Ελπίζουμε να μην έχουν την ίδια τύχη και οι ρυθμίσεις που αφορούν κύρια τους αυτοαπασχολούμενους ψαράδες της περιοχής. Στο άρθρο 21 μιλάτε για την τροποποίηση του Κώδικα Δημόσιου Ναυτικού Δικαίου. Η καταστρατήγηση των συλλογικών συμβάσεων από τους εφοπλιστές πραγματοποιείται και σήμερα με τη στήριξη της Κυβέρνησης ΣΥΡΙΖΑ, παρόλο που λέτε ότι στηρίζετε τις συλλογικές συμβάσεις. Οι καταγγελίες που γίνονται, αφορούν παραβιάσεις, στην κυριολεξία, δίπλα στην πόρτα του Υπουργείου σας, κύριε Υπουργέ. Και εδώ, η ανοχή σας - αν όχι η στήριξη - είναι, όπως φαίνεται, ταξική επιλογή της Κυβέρνησης. Με απόφαση της Κυβέρνησης κυκλοφορούν εκατόν ογδόντα καράβια σαπάκια με σημαίες ευκαιρίας σε εσωτερικές θαλάσσιες μεταφορές της χώρας. Και αυτό γίνεται χωρίς την εφαρμογή της αντίστοιχης ελληνικής κρατικής συλλογικής σύμβασης εργασίας. Αυτό θέλετε να το νομιμοποιήσετε με το άρθρο 28, κύριε Υπουργέ. Επειδή μου απαντήσατε προχθές, είναι αντιληπτό τι σημαίνει το άρθρο 28, όπως το έχετε; [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνω, κυρία Πρόεδρε. Ένα φορτηγό ή δεξαμενόπλοιο με ελληνική σημαία και διεθνή πιστοποιητικά, με τρεις χιλιάδες έναν κόρους και άνω η κείμενη νομοθεσία, όπως λέτε, προβλέπει ότι ανήκει στην κατηγορία του ποντοπόρου. Αυτό σημαίνει, σύμφωνα με την κείμενη νομοθεσία, ότι το πολύ μέχρι έξι ναυτεργάτες εργάζονται με συλλογική σύμβαση εργασίας, ασφάλιση και συνδικαλιστική εκπροσώπηση. Το υπόλοιπο πλήρωμα κατά την ίδια νομοθεσία είναι χωρίς συλλογικές συμβάσεις και συνολικά χωρίς συγκροτημένα δικαιώματα. Αυτό κάνετε με το άρθρο 28, κύριε Υπουργέ. Δίνετε τη δυνατότητα στους εφοπλιστές να παραβιάζουν ακόμα παραπέρα αυτά τα ελάχιστα που έχουν απομείνει για τους ναυτεργάτες. Το ΚΚΕ πολεμά τις θεωρίες του κεφαλαίου περί ανταγωνιστικότητας, τα παραπλανητικά διλήμματα περί ιδιωτικού ή κρατικού, όπως πολεμά και την ανάπτυξη με κριτήριο το κέρδος. Προβάλλουμε την αναγκαιότητα για κοινωνικοποίηση των βασικών συγκεντρωμένων μέσων παραγωγής στους στρατηγικούς τομείς της οικονομίας, με κεντρικά σχεδιασμένη οργάνωση που θα υπηρετεί την κατανομή για τη λαϊκή ευημερία. Δεν μπορούν αλλιώς να εξαλειφθούν οι παράγοντες που ευνοούν την ανεργία σε μαζική κλίμακα. Στο πλαίσιο ενός τέτοιου κεντρικού σχεδιασμού, το λιμενικό σύστημα της χώρας μπορεί να αποτελέσει σημαντικό ρόλο για την ανάπτυξη της. Η πρόταση του ΚΚΕ για τα λιμάνια, ως τμήμα των μεταφορών, λαμβάνει υπ' όψιν της την ικανοποίηση των προτεραιοτήτων, όπως και την ικανοποίηση των εγχώριων αναγκών μετακίνησης προσώπων, αγαθών, επειγόντων περιστατικών, για φθηνές, γρήγορες και ασφαλείς μεταφορές. Με βάση αυτές τις προτεραιότητες εμείς πιστεύουμε ότι πρέπει να σχεδιάζεται η ανάπτυξη των λιμανιών.
Πρέπει να ολοκληρώσετε, κύριε Κατσώτη. Σας παρακαλώ. Σας αφαιρώ τα παραπάνω λεπτά από τη δευτερολογία σας.
Τελειώνω, κυρία Πρόεδρε. Καταψηφίζουμε το σχέδιο νόμου και καλούμε τους εργαζόμενους στα λιμάνια, τον λαό να αντισταθεί σε αυτή την πολιτική και να συμπορευτεί με το ΚΚΕ για την ανατροπή της.
Τον λόγο έχει ο κ. Νικόλαος Παππάς για να υποστηρίξει μία τροπολογία.
Ευχαριστώ πάρα πολύ, κυρία Πρόεδρε. Ευχαριστώ και τους Υπουργούς για τη δυνατότητα που μας δίνουν για τη συγκεκριμένη τροπολογία. Η συγκεκριμένη τροπολογία, στο πρώτο άρθρο, δίνει τη δυνατότητα στον φορέα υλοποίησης των έργων ψηφιακής πολιτικής να συνάπτει συμβάσεις έργου αποκλειστικά και μόνο για τη διάρκεια συγκεκριμένων έργων. Με απόλυτη διαφάνεια θα λαμβάνονται οι αποφάσεις του διοικητικού συμβουλίου και, βεβαίως, οι συμβάσεις έργου, για έργο το οποίο δεν καλύπτει πάγιες και διαρκείς ανάγκες. Είναι νομίζω μία διαδικασία, η οποία είναι αυτονόητη. Έχουν γίνει ήδη οι απαραίτητες ενέργειες για να γίνουν και κανονικές προσλήψεις στην κοινωνία της πληροφορίας. Η αποψίλωση της, όμως, από προσωπικό, θα σημαίνει πάρα πολύ συγκεκριμένες και σημαντικές καθυστερήσεις στην υλοποίηση των έργων ψηφιακής πολιτικής. Με την παράγραφο 2 ολοκληρώνεται το παζλ των ενεργειών, το οποίο είναι απαραίτητο για να μπορεί να κινήσει το Υπουργείο μας τις διαδικασίες ανάκτησης χρημάτων από έργα στα οποία διαπιστώθηκαν, κατά την προηγούμενη προγραμματική περίοδο 2007-2013, παραλείψεις, τις οποίες οι ελεγκτικοί μηχανισμοί επεσήμαναν. Τώρα πρέπει με τρόπο συγκροτημένο και με τρόπο που δημιουργεί, θα έλεγα, και ασφάλεια δικαίου, να προχωρήσουμε στις διαδικασίες των ανακτήσεων. Πρόκειται για περίπου εκατόν τριάντα έργα της Κοινωνίας της Πληροφορίας κατά την προηγούμενη προγραμματική περίοδο, τα οποία είναι ύψους κάποιων εκατομμυρίων ευρώ. Με την παράγραφο 3- είναι κάτι, νομίζω, αρκετά απλό - δίνεται μια μικρή παράταση στους παρόχους δικτύου για να γίνουν συμβατοί στην ανάπτυξη του δικτύου τους με βάση τον επικαιροποιημένο χάρτη συχνοτήτων. Μιλάω για το τηλεοπτικό σήμα. Η παράγραφος 4 δημιουργεί όρους ισονομίας για τους δημοσιογράφους εργαζόμενους στο δημόσιο και δίνει τη δυνατότητα και σε δημοσιογράφους που είναι στο δημόσιο να μετατίθενται σε γραφεία Τύπου του εξωτερικού. Μέχρι στιγμής ο νόμος προέβλεπε ότι μόνο δημοσιογράφοι από τους εποπτευόμενους φορείς του Υπουργείου Ψηφιακής Πολιτικής έχουν αυτή τη δυνατότητα. Τέλος, το άρθρο 5 αφορά τη δυνατότητα που δίνεται στην Εθνική Επιτροπή Τηλεπικοινωνιών και Ταχυδρομείων να εκδώσει έναν κανονισμό για τις υποχρεώσεις διαφάνειας και παροχής πληροφοριών από τους φορείς παροχής υπηρεσιών δεμάτων, καθώς και τους ειδικότερους όρους και προϋποθέσεις για την αντικειμενική αξιολόγηση διασυνοριακών τιμολογίων στις υπηρεσίες παράδοσης διασυνοριακών θεμάτων. Νομίζω ότι αντιλαμβάνεται κάθε μέλος της Εθνικής Αντιπροσωπείας, με την σημαντικότητα που έχει πάρει η μεταφορά δέματος και μάλιστα στις διασυνοριακές μεταφορές, πόσο απαραίτητο είναι να υπάρχει, κατ' εφαρμογήν του αντίστοιχου ευρωπαϊκού κανονισμού, ένα απολύτως ξεκάθαρο πλαίσιο για το πώς οι φορείς παροχής αυτών των υπηρεσιών πρέπει να πολιτεύονται. Ευχαριστώ, κυρία Πρόεδρε.
Ευχαριστούμε.
Κυρία Πρόεδρε, επί της διαδικασίας, παρακαλώ.
Για τις τροπολογίες πάλι; Έξι είναι και έχουν αναπτυχθεί οι τέσσερις.
Γενικά δεν έρχονται τροπολογίες, κατά την έννοια τη συνταγματική και του Κανονισμού της Βουλής, που είναι παρεμβάσεις σε νομοθετικά κείμενα. Έρχονται νομοθετήματα ολόκληρα. Εδώ τώρα μετρώ τέσσερα - πέντε άρθρα στη μία, έξι άρθρα στην άλλη. Δεν νομίζω ότι πρέπει το Προεδρείο να συνεχίσει να το αποδέχεται αυτό.
Αυτό δεν είναι αρμοδιότητα του Προεδρείου, είναι του Υπουργού που εισάγει τον νόμο.
Ο Υπουργός πρέπει να σέβεται και το Σύνταγμα και τον Κανονισμό.
Τον λόγο έχει ο κ. Κατσώτης.
Κυρία Πρόεδρε, επειδή και χθες στο αντίστοιχο νομοσχέδιο, οι τροπολογίες που είναι σε άρθρα, μέσα στο σπλάχνο είναι σε άρθρα, όμως στην ψήφιση είναι συνολικά η τροπολογία. Αν θέλουμε να ψηφίσουμε κάποιο άρθρο, δεν μπορούμε, γιατί η ψήφιση είναι επί του συνόλου της τροπολογίας. Λέω ότι αυτό είναι ένα θέμα που πρέπει να το λύσει το Προεδρείο με τις υπηρεσίες.
Το Προεδρείο όχι. Ευχαριστώ πάντως. Τώρα θα πάρει τον λόγο ο τελευταίος αγορητής από την Ένωση Κεντρώων, ο κ. Γεωργιάδης, και αμέσως μετά θα δώσω τον λόγο στον κύριο Υπουργό. Ελάτε, κύριε Γεωργιάδη.
Ευχαριστώ πολύ, κυρία Πρόεδρε. Ένα σχόλιο και από μένα. Το έχουμε πει πάρα πολλές φορές και ως Ένωση Κεντρώων ότι οι τροπολογίες που έρχονται σαν ξεχωριστά σχέδια νόμου είναι σύνηθες φαινόμενο αυτής της Κυβέρνησης, αλλά βέβαια και των προηγούμενων κυβερνήσεων και κάποια στιγμή πρέπει να σεβαστούμε και τον κοινοβουλευτισμό, όπως είχαν δεσμευτεί και σε συζητήσεις του Κανονισμού και πολλά μέλη της Κυβερνήσεως και πολλοί συνάδελφοι, να περνάνε τουλάχιστον πρώτα από τις επιτροπές οι τροπολογίες, έστω και τελευταίας στιγμής που είναι, να μπορούμε να τις συζητάμε, αν όχι δεν προλαβαίνουν να τοποθετηθούν και οι φορείς. Δεν βλέπω να αλλάζει αυτό. Δεν ξέρω πότε θα αλλάξει και αν αλλάξει. Παρ' όλα αυτά, εμείς θα συνεχίσουμε να το «καταδικάζουμε» - και αυτό το λέω σε εισαγωγικά. Κυρίες και κύριοι συνάδελφοι, άλλη μία υποχρέωση προς την τρόικα και το κουαρτέτο έρχεται να ικανοποιήσει το σημερινό σχέδιο νόμου με τις λεγόμενες υποπαραχωρήσεις σε ιδιώτες των δραστηριοτήτων δέκα περιφερειακών λιμανιών, τα οποία μάλιστα στην υπουργική απόφαση κατάταξης υπ' αριθμόν 8315 της 2ας Φεβρουαρίου 2007 χαρακτηρίζονται και ως διεθνούς συμφέροντος. Δεν θα αναφέρω τα ονόματα των λιμανιών, διότι είναι ευρέως γνωστά και δεν χρειάζεται να καθυστερήσω με αυτό. Πρόκειται πραγματικά για «ασημικά» και το λέω με την καλή έννοια, δεδομένου ότι δείχνουν τα στατιστικά στοιχεία συνολικού έτους όγκου διακίνησης εμπορευμάτων και επιβατών σε συνδυασμό με τα γεωγραφικά, αλλά ακόμη και τα γεωστρατηγικά τους πλεονεκτήματα. Οι διαφαινόμενες προοπτικές ανάπτυξης που παρουσιάζουν είναι πάρα πολύ σημαντικές στο πλαίσιο των θαλάσσιων διαδρομών και διευρωπαϊκών και εθνικών δικτύων μεταφοράς. Ειδικά για την Αλεξανδρούπολη ήδη καταγράφεται έντονο διεθνές ενδιαφέρον, καθώς παρουσιάζονται στρατηγικές ευκαιρίες, δεδομένου ότι εκεί θα δημιουργηθεί ο πρώτος πλωτός σταθμός αποθήκευσης και μεταφοράς υγροποιημένου φυσικού αερίου, το λεγόμενο LNG. Οι ελληνικοί λιμένες, λοιπόν, θα μπορούσαμε να πούμε ότι αποτελούν σταυροδρόμι τριών ηπείρων και βασικές πύλες εισόδου στην Ευρωπαϊκή Ένωση, οι οποίοι συνιστούν παραγωγικές υποδομές ζωτικής σημασίας για την εθνική μας οικονομία. Εμείς στην Ένωση Κεντρώων πιστεύουμε ότι αυτή η στρατηγική θέση των λιμένων λογικό είναι να απαιτεί επενδύσεις, όχι απαραίτητα δημόσιες, προκειμένου να επεκταθούν περαιτέρω και να μετατραπούν βέβαια και σε κόμβους συνδυασμένων μεταφορών, όχι με τον τρόπο τον οποίον τις φέρνει η Κυβέρνηση, που πραγματικά βγήκε ξυπόλητη στα αγκάθια και απροετοίμαστη να ψάξει γενικά για επενδυτές και αυτό το λέω γιατί δεν υπήρξε ο παραμικρός σχεδιασμός, ούτε μία μελέτη που να καθορίζει σε κάθε λιμένα τα συγκριτικά πλεονεκτήματά του, ούτε καν να αποφασίσει ποιοι λιμένες θα λειτουργήσουν επιθετικά, ποιοι συμπληρωματικά και ποιοι βοηθητικά. Έτσι, λοιπόν, για το σχέδιο νόμου εμείς έχουμε να πούμε και να σχολιάσουμε τα εξής: Ξεκινώντας από τα άρθρα 1 έως 7 για την κύρωση των συμβάσεων παραχώρησης, έχω να πω ότι υπάρχουν κάποιες αρκετά αρνητικές διατάξεις. Ενδεικτικά θα ξεκινήσω με αυτή που αφορά την επιχειρηματολογία για την προτεινόμενη μέθοδο της υποπαραχώρησης επιμέρους δραστηριοτήτων, η οποία πραγματικά δεν πείθει. Η δε διαπίστωση της αιτιολογικής έκθεσης ότι είναι πλέον επωφελής για το δημόσιο συμφέρον είναι απόλυτα αυθαίρετη, δεδομένου ότι δεν παρέχονται στοιχεία που να την υποστηρίζουν και θα ξαναπώ για άλλη μία φορά ότι δεν υπάρχει ούτε μία έκθεση και δεν παρατίθενται στοιχεία από τη μακροχρόνια ευρωπαϊκή πρακτική που επικαλείται. Ζητήσαμε τρεις φορές στις επιτροπές να δοθεί στη δημοσιότητα ή να δοθεί σε εμάς, σε όλα τα μέλη της επιτροπής, έστω μία μελέτη που να αποδεικνύει τα ισχυριζόμενα από το Υπουργείο και η απάντηση που είχαμε ήταν ότι αυτό που λαμβάνουμε από την Ευρωπαϊκή Ένωση ως απάντηση είναι ότι το 80% των λιμένων παραχωρείται με αυτόν τον συγκεκριμένο τρόπο. Ως παράδειγμα αναφέρεται το λιμάνι της Αμβέρσας, που παρεμπιπτόντως ίσως είναι και το μεγαλύτερο στην Ευρώπη. Τέτοιες συγκρίσεις γίνονται, αλλά δεν λαμβάνονται πραγματικά υπ' όψιν οι ελληνικές ιδιαιτερότητες και θα πρέπει να έχουμε μία πραγματική μελέτη στα χέρια μας για να μπορούμε να τεκμηριώσουμε τα λεγόμενα και αυτά που ισχυρίζεται στο σχέδιο νόμου και το Υπουργείο. Μάλιστα ειπώθηκε στην επιτροπή ότι η Κυβέρνηση έδωσε μάχη με την τρόικα για να εξασφαλίσει αυτό το μοντέλο. Είναι λόγια που δεν πείθουν κανέναν, δεδομένου ότι αυτή η Κυβέρνηση ΣΥΡΙΖΑ είναι που παραχώρησε σε κρατική περιουσία για ενενήντα εννέα χρόνια όλη τη δημόσια περιουσία μας και στην αρχή μάλιστα δεν έλειψε από αυτή ούτε καν ο Λευκός Πύργος και τα μουσεία. Επομένως, εμείς δεν έχουμε πειστεί ότι διασφαλίζεται καλύτερα η ανταγωνιστικότητα και ότι μειώνεται το ρίσκο του δημοσίου και έτσι μεγιστοποιείται και το όφελος. Πάρε στο όριο τώρα του 5% για το ανταποδοτικό τέλος υπέρ των οργανισμών λιμένων επί των ετήσιων ακαθάριστων εισπράξεων του υποπαραχωρησιούχου που προβλέπεται στο άρθρο 4. Πραγματικά δεν γίνεται κάποια αναφορά με ποια λογική μπαίνει αυτό το όριο ή βάσει ποιας μελέτης βιωσιμότητας επιλέχθηκε αυτό το ποσοστό ως ανώτατο. Απλά ακούσαμε ότι το πρότεινε η τρόικα και το αποδέχθηκε η Κυβέρνηση, άρα άνετα θα μπορούσαμε να υποθέσουμε κιόλας ότι επίσης αυτό είναι ένα αυθαίρετο ποσοστό. Επομένως, βάσιμα φοβόμαστε ότι αυτό το 5% ή το 4%, θα αποδειχθεί πιθανότατα χαμηλό στο μέλλον, οπότε αναπόφευκτα ίσως να υποβαθμιστεί και ο ρόλος των οργανισμών λιμένος, διότι δεν θα έχουν επαρκή έσοδα. Το τρίτο σχόλιο αφορά το ελληνικό δημόσιο, που με την παράγραφο 1 του άρθρου 3 συμβάλλεται μεν ως εγγυητής για την εκτέλεση των όρων των συμβάσεων, χωρίς ωστόσο περαιτέρω διευκρινίσεις για το ποιες υποχρεώσεις αναλαμβάνει. Θα θέλαμε κάποιες εξηγήσεις, κύριε Υπουργέ, από την πλευρά σας για να μπορέσουμε να ξέρουμε και τι αναλαμβάνει το ελληνικό δημόσιο. Τέταρτο σχόλιο. Προβλέπεται ότι η τεχνική παρακολούθηση της υλοποίησης των επενδύσεων και των συμβάσεων αντιτίθεται σε ανεξάρτητο μηχανισμό, τον οποίο ελέγχει και αμείβει ο υποπαραχωρησιούχος. Αντιλαμβανόμαστε ότι το πιο πιθανό με αυτήν τη μέθοδο είναι ότι αυτός ως ανεξάρτητος μηχανικός θα καταλήγει σε συμπεράσματα ανάλογα με τις επιθυμίες αυτού που τον πληρώνει. Εάν ήθελε πραγματικά το Υπουργείο να διασφαλίσει το δημόσιο συμφέρον με καλύτερο τρόπο και να υπάρχει και διαφάνεια, θα μπορούσε να προβλέψει ότι η επιλογή αυτή θα γίνεται από τον οργανισμό λιμένος. Και, σε τελευταία ανάλυση, κακώς στην αιτιολογική έκθεση αναφέρεται ότι αυτή η συγκεκριμένη εμπλοκή του ανεξάρτητου συμβούλου έχει εφαρμοστεί με επιτυχία στους Οργανισμούς Λιμένα Πειραιά και Θεσσαλονίκης, διότι πολύ απλά, όπως αναφέραμε και στις επιτροπές, οι επενδύσεις για τα συγκεκριμένα λιμάνια είναι ακόμη σε αρχικό στάδιο και, επομένως, δεν έχουν ακόμη διεξαχθεί τα ασφαλή συμπεράσματα από αυτήν την εξέλιξη. Συνεχίζω με τα άρθρα 8 έως 11 για τις αρμοδιότητες του Υπουργείου Ναυτιλίας και Νησιωτικής Πολιτικής και τις διατάξεις πρόσληψης πλοηγών. Συμφωνούμε με τη διεξαγωγή του διαγωνισμού όποτε και αν γίνει αυτός. Διαφωνούμε, όμως, με τις πρακτικές που υιοθετούνται. Είναι ολοφάνερο ότι δεν έχουν καμμία σχέση με διαφάνεια ή αμεροληψία, πρώτον, γιατί ο έλεγχος των αιτήσεων διενεργείται από τη Διεύθυνση Διοικητικών Υπηρεσιών του Υπουργείου, δηλαδή ουσιαστικά από το γραφείο του Υπουργού με βάση το άρθρο 8 παράγραφος 3, δεύτερον, γιατί η τριμελής επιτροπή για τη διενέργεια των εξετάσεων συγκροτείται από τον Υπουργό και αποτελείται από μέλη - στελέχη του Υπουργείου που είναι υφιστάμενοι του Υπουργού με βάση το άρθρο 8 παράγραφος 5 και, τρίτον και σημαντικότερο, απουσιάζει το ΑΣΕΠ, μιας και πουθενά στο άρθρο 8 δεν γίνεται κάποια σχετική μνεία. Όσον αφορά τα άρθρα 12 και 13, κρίνουμε θετική την επέκταση των αρμοδιοτήτων της Γενικής Γραμματείας Αιγαίου και Νησιωτικής Πολιτικής. Παρά το ότι είναι απαράδεκτο να μην έχει γίνει και να μην έχει ολοκληρωθεί εδώ και εννέα χρόνια αυτή η οριστικοποίηση των δαπανών και να υπάρχουν πολύ μεγάλα λειτουργικά προβλήματα, ωστόσο για το καλό των νησιωτών βασιζόμαστε στον λόγο του Αναπληρωτή Υπουργού και πραγματικά πιστεύω ότι στο τέλος ημέρας θα το υλοποιήσετε, πόσο μάλλον από τη στιγμή που το υποσχεθήκατε και στην επιτροπή και, επιτέλους, θα λυθεί το ζήτημα με τις μεταφορές πόσιμου νερού στα νησιά και από το καλοκαίρι κιόλας παντού θα υπάρχουν εγκαταστάσεις αφαλάτωσης. Για τα 14 έως 16, για το άλλο σημαντικό ζήτημα που πραγματεύεται το σχέδιο νόμου, δηλαδή τη ναυτική εκπαίδευση, πρώτη παρατήρηση είναι ότι σε όλους ήταν γνωστά τα διαχρονικά προβλήματα που υπήρχαν στις Ακαδημίες Εμπορικού Ναυτικού με μόνιμο εκπαιδευτικό προσωπικό, ιδιαίτερα ναυτικών μαθημάτων, πλοιάρχων, μηχανικών κ.ο.κ.. Αποτελούσαν χρόνιες ελλείψεις στο θέμα της στελέχωσης των εκπαιδευτικών. Οι ρυθμίσεις, που με τόση καθυστέρηση έρχονται για το κανονιστικό πλαίσιο, κρίνονται αποσπασματικές, παρ' όλα αυτά επιτακτικές, χωρίς να λαμβάνουν υπ' όψιν την ανάγκη διαμόρφωσης ενός ολοκληρωμένου πλαισίου για τη ναυτική εκπαίδευση με λύσεις που θα ενισχύσουν το κύρος των ακαδημιών και θα βελτιώσουν το πρόγραμμα της παρεχόμενης εκπαίδευσης και θα ενισχύσουν, βέβαια, και το εκπαιδευτικό προσωπικό σε μόνιμη βάση και όχι αποσπασματικά. Για τα άρθρα 17 έως 20 με τις ρυθμίσεις της Λιμενικής Αστυνομίας στις τροποποιήσεις του Γενικού Κανονισμού Λιμένα και τις διατάξεις για τους ναυαγοσώστες δεν έχουμε καμμία αντίρρηση. Συμφωνούμε, επίσης, και με τη διαγραφή από το μητρώο των μικρών σκαφών που καταγράφηκαν στις πυρκαγιές του καλοκαιριού. Στο άρθρο 21 και στις διατάξεις ναυτικής εργασίας συμφωνούμε με την προτεινόμενη επέκταση της προστασίας των αποδοχών των ναυτικών. Πάμε στα άρθρα 22 έως 31 και τις διατάξεις του Λιμενικού Σώματος της Ελληνικής Ακτοφυλακής. Θα κάνω μια αναφορά ιδιαίτερα στο άρθρο 22 για τις ευεργετικές διατάξεις υπέρ των τέκνων και της συζύγου του αποβιώσαντος εν υπηρεσία Πλωτάρχη Λιμενικού Σώματος Κυριάκου Παπαδόπουλου. Σαφέστατα είμαστε υπέρ - το είπαμε και στην επιτροπή - για τη σχετική ρύθμιση και πολύ σωστά η πολιτεία άμεσα ανταποκρίνεται. Είναι γνωστό το τεράστιο έργο το οποίο είχε προσφέρει στην πατρίδα το συγκεκριμένο στέλεχος του Λιμενικού και η προσφορά του στη διάσωση χιλιάδων προσφύγων κατά τη διάρκεια της προσφυγικής κρίσης. Όμως όπως είπα και στην επιτροπή, κύριε Υπουργέ, η Κυβέρνηση χωρίς σοβαρά επιχειρήματα δείχνει για άλλη μια φορά ότι δεν αντιμετωπίζει με ίσους όρους και άλλες αντίστοιχες περιπτώσεις των πεσόντων σε υπηρεσία συναδέλφων και θα έπρεπε - και θα σας το πω και για άλλη μια φορά και από το Βήμα, κύριε Υπουργέ - να φροντίσετε και αυτά τα μέλη και τα τέκνα αυτών των οικογενειών και να υπάρχει μια γενίκευση αυτής της διάταξης και όχι μόνο για κάποιο συγκεκριμένο άτομο, γιατί έχουμε δει ότι υπάρχουν πολλές αρνητικές εξελίξεις σε αιτήματα άλλων οικογενειών. Όσον αφορά το άρθρο 25 και τη μεταβατική ρύθμιση κάλυψης των κενών οργανικών θέσεων λιμενοφυλάκων, πραγματικά δεν έχουμε πολλή εμπιστοσύνη ότι μπορεί αυτός ο διαγωνισμός να διεξαχθεί σύμφωνα με την απαιτούμενη διαφάνεια. Το συζητήσαμε και στις επιτροπές, κύριε Υπουργέ. Τοποθετηθήκατε κιόλας ότι το ΑΣΕΠ δεν είναι απλός παρατηρητής. Παρ' όλα αυτά, δεν διευκρινίζεται η εμπλοκή του ΑΣΕΠ, που παρά το ότι θα παρίσταται στην επιτροπή, δεν αναγράφεται καμμία αρμοδιότητά του. Οπότε, θέλουμε να υπάρξει ένα σαφές πλαίσιο εμπλοκής του ΑΣΕΠ για τη διεξαγωγή των διορισμών και ότι οι πρωτοβουλίες πραγματικά θα ανήκουν στο τέλος της ημέρας στις υπηρεσίες του Υπουργείου. Επίσης, για το άρθρο 26, για την επέκταση των αρμοδιοτήτων, αναμφίβολα θα ενισχυθεί το κύρος του Λιμενικού Σώματος και της Ελληνικής Ακτοφυλακής, αρκεί η Κυβέρνηση, όμως, να φροντίσει να ξεκαθαρίσει τα όρια στις αρμοδιότητες σε σχέση με την Αστυνομία. Με αυτόν τον τρόπο θα επιλύονται αποτελεσματικότερα τα προβλήματα που ανακύπτουν και που στο παρελθόν χρόνιζαν και θα υπάρχει έτσι και μια συγκεκριμενοποίηση - θα μπορούσαμε να πούμε - μεταξύ του Λιμενικού Σώματος και της Ελληνικής Ακτοφυλακής και της Αστυνομίας. Η θέση μας είναι «παρών» επί της αρχής και «παρών» στο σύνολο και σίγουρα θέλουμε και λίγο χρόνο να δούμε και τις τελευταίες τροπολογίες, οι οποίες έχουν κατατεθεί, γιατί, όπως αναφέρθηκε και από συναδέλφους, εμπεριέχουν αρκετά άρθρα και δεν είναι απλά μια σελίδα, μια νομοτεχνική βελτίωση ή μια απλή τροπολογία, αλλά είναι ολόκληρα σχέδια νόμου που χρήζουν ιδιαίτερης μελέτης. Οπότε θα τοποθετηθούμε με την ψήφο μας κατά τη διάρκεια της ψηφοφορίας. Ευχαριστώ πάρα πολύ.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της Αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα πέντε μαθήτριες και μαθητές και έξι εκπαιδευτικοί συνοδοί τους από το Δημοτικό Σχολείο Χιλιομοδίου Κορινθίας και από το ιδιωτικό Δημοτικό Σχολείο «Άγιος Ιωσήφ» Βόλου. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Κύριε Υπουργέ, έχετε τον λόγο για δεκαοκτώ λεπτά.
Κυρίες και κύριοι συνάδελφοι, ενώ θα έπρεπε να ξεκινήσω την τοποθέτησή μου με ειδική την αναφορά στο σχέδιο νόμου, ετέθησαν και κάποια άλλα ζητήματα, τα οποία, αν θέλετε, βρίσκονται σε μια συνάφεια σε σχέση με το αντικείμενο των επενδύσεων. Άκουσα, για παράδειγμα, από τον εκπρόσωπο της Νέας Δημοκρατίας, τον κ. Πλακιωτάκη, να καταφέρεται εναντίον της Κυβέρνησης και να υποστηρίζει ότι η σημειούμενη, όπως είπε, καθυστέρηση αναφορικά με το master plan του «ΟΛΠ - COSCO» δεν είναι τίποτε άλλο παρά μια ιδεοληπτική συμπεριφορά από την πλευρά της Κυβέρνησης του ΣΥΡΙΖΑ. Αισθάνομαι την υποχρέωση και για την ενημέρωσή σας, αλλά και για την ενημέρωση όλων εκείνων που μας ακούνε, να θέσω υπ' όψιν σας τα ακόλουθα. Με τη μεταβίβαση του πλειοψηφικού πακέτου του ΟΛΠ στην «COSCO» και την κύρωση με τον νόμο της σχετικής σύμβασης παραχώρησης μεταξύ ελληνικού δημοσίου και «ΟΛΠ - Α.Ε.», η κινεζική εταιρεία ανέλαβε τη δέσμευση μέσω του σχετικού νόμου να υλοποιήσει σειρά υποχρεωτικών επενδύσεων, ενώ είχε τη δυνατότητα να υλοποιήσει και πρόσθετες επενδύσεις. Θέλω να επισημάνω ότι η «ΟΛΠ Α.Ε.» είχε την υποχρέωση να εκπονήσει master plan, το οποίο θα περιελάμβανε τον συνολικό επενδυτικό σχεδιασμό, δηλαδή υποχρεωτικές και πρόσθετες ή προαιρετικές, όπως τις λένε, επενδύσεις του οργανισμού και να τον υποβάλει προς έγκριση στην Επιτροπή Σχεδιασμού και Ανάπτυξης Λιμένων, δηλαδή στην ΕΣΑΛ. Επισημαίνεται ακόμη από την πλευρά μας ότι η ΕΣΑΛ αποτελεί διυπουργική επιτροπή, της οποίας πρόεδρος είναι ο εκάστοτε γενικός γραμματέας λιμένων και μέλη υπηρεσιακοί παράγοντες υπουργείων και φορέων του δημοσίου. Προεδρεύεται, δηλαδή από τον Γενικό Γραμματέα Λιμένων, τον κ. Χρήστο Λαμπρίδη. Στις 19 Φεβρουαρίου 2019 και πριν παρέλθει το τρίμηνο της προθεσμίας η ΕΣΑΛ συνεδρίασε και αποφάσισε. Ενέκρινε ομόφωνα τις επενδύσεις που ορίζονται ως υποχρεωτικές στο παράρτημα 7.2 της σύμβασης παραχώρησης. Συγκεκριμένα, ενέκρινε την επέκταση του επιβατικού λιμένα, ενέκρινε την επισκευή δαπέδων σιδηροτροχιών και γερανογεφυρών στοιβασίας στον προβλήτα 1 του σταθμού εμπορευματοκιβωτίων, τη μετατροπή της πενταγωνικής αποθήκης σε επιβατικό σταθμό κρουαζιέρας, την υπόγεια οδική σύνδεση του σταθμού διακίνησης αυτοκινήτων με τον πρώην χώρο του ΟΔΔΥ, τη βελτίωση και συντήρηση υποδομών λιμένα, την προμήθεια εξοπλισμού λιμένα, τη βυθοκόρηση του κεντρικού λιμένα, την εκπόνηση μελετών, την κατασκευή νέου προβλήτα πετρελαιοειδών, την επέκταση σταθμού διακίνησης αυτοκινήτων, τη βελτίωση υποδομών ναυπηγοεπισκευαστικής ζώνης. Για τις επενδύσεις που η «ΟΛΠ Α.Ε.» προτείνει ως πρόσθετες επενδύσεις η ΕΣΑΛ αποφάσισε. Εγκρίνει τις ακόλουθες επενδύσεις: οικολογικά λεωφορεία, κατασκευή επιβατικού σταθμού κρουαζιέρας στην περιοχή της νότιας ζώνης του λιμένα μόνο κατά το σκέλος που αφορά αμιγώς στον επιβατικό σταθμό, ενώ απέρριψε την προτεινόμενη επένδυση του κέντρου αναψυχής, κύριε Πλακιωτάκη, που περιλαμβάνει μη λιμενικές εμπορικές χρήσεις, δηλαδή mall, κινηματογράφους και άλλα παρόμοια. Και για παράδειγμα σας ερωτώ: Είστε σύμφωνοι να γίνει mall από την «ΟΛΠ Α.Ε.»; Μετατροπή της «Παγόδας» σε ξενοδοχείο πέντε αστέρων και μετατροπή αποθηκών σε ξενοδοχείο τεσσάρων και πέντε αστέρων και υπό την απαραίτητη προϋπόθεση να προηγηθεί η έγκριση αλλαγής της χρήσης των σχετικών κτιρίων από το Υπουργείο Πολιτισμού μετά από σχετική γνωμοδότηση από το ΚΑΣ και από το συμβούλιο των Νεωτέρων Μνημείων του Υπουργείου Πολιτισμού, και τη μετατροπή της πέτρινης αποθήκης σε μουσείο στην Ακτή Βασιλειάδη. Απέρριψε όμως επενδύσεις η ΕΣΑΛ. Ποιες επενδύσεις; Νέα αποθήκη στην πρώην περιοχή του ΟΔΔΥ, κατασκευή δύο πενταώροφων κτιρίων στάθμευσης αυτοκινήτων, έκτασης 75.000 τετραγωνικών μέτρων στην περιοχή Γ2. Κατά πλειοψηφία την απέρριψε. Και ξέρετε γιατί; Διότι η σχετική μελέτη είχε λάθη, ασάφειες αναφορικά με τα αριθμητικά μεγέθη της επένδυσης. Έκρινε, επίσης, η ΕΣΑΛ ότι δεν είναι δυνατόν να αξιολογηθούν οι επενδύσεις: κατασκευή ναυπηγοεπισκευαστικής για mega yachts στην περιοχή Γ1, επειδή εκκρεμεί η έκδοση απόφασης από το Συμβούλιο της Επικρατείας επί προσφυγής του ΟΛΠ για το σχετικό θέμα και κατασκευή ξενοδοχείου πέντε αστέρων στο Πόρτο Λεόνε, επειδή εκκρεμεί η εξέταση της πρότασης από το Κεντρικό Αρχαιολογικό Συμβούλιο. Τέλος, υπογραμμίστηκε από την ΕΣΑΛ ότι οι εγκρίσεις για υποχρεωτικές και πρόσθετες επενδύσεις τελούν υπό την προϋπόθεση ότι δεν θα προκύψουν αντιρρήσεις τόσο κατά την έγκριση της στρατηγικής μελέτης περιβαλλοντικών επιπτώσεων, όσο και κατά την εξέταση από το ΚΑΣ. Και το είπαμε στις επιτροπές - τέσσερις τον αριθμό ήσαν οι συνεδριάσεις - επανειλημμένα. Δηλαδή ποια ιδεοληψία μάς οδηγεί - γιατί έτσι μας είπατε - στο να μην υπάρξουν αυτές οι επενδύσεις; Βεβαίως να υπάρξουν. Ποιος, όμως, δεν είναι σύμφωνος ότι η οποιαδήποτε μελέτη, η οποιαδήποτε επένδυση - και αναφέρομαι στις επιμέρους επενδύσεις - πρέπει να εξασφαλίζουν τη νομιμότητα; Και νομιμότητα είναι η απόφαση - κρίση του Υπουργείου Περιβάλλοντος, νομιμότητα είναι και η κρίση, αξιολόγηση και απόφαση του Υπουργείου Πολιτισμού από τα συμβούλιά του. Εάν υπάρχει αντίρρηση επ' αυτού, να κατατεθεί, διότι στον βαθμό που δεν κατατίθεται και αναδεικνύεται ο λόγος ότι ιδεοληπτικά ενεργεί η Κυβέρνηση για τις επενδύσεις, τότε αυτός ο λόγος δεν είναι μόνο αβάσιμος, είναι και πρόχειρος και θα έλεγα είναι και προσβλητικός της ίδιας της αλήθειας και της πραγματικότητας. Και έρχομαι στο σχέδιο νόμου. Κυρίες και κύριοι συνάδελφοι, τι κάνει αυτό το σχέδιο νόμου; Δίνει τη δυνατότητα στους οργανισμούς λιμένων - είναι δέκα τον αριθμό, τους γνωρίζετε, δεν θα τους αναφέρω, είναι όλα τα περιφερειακά μεγάλα λιμάνια μας - με τη διαδικασία των υποπαραχωρήσεων να προσελκύουν επενδύσεις από τους ιδιώτες, προκειμένου να αναπτυχθούν δραστηριότητες επενδυτικού χαρακτήρα. Άλλα λιμάνια προσφέρονται και μπορούν να υπηρετήσουν τη δραστηριότητα για τα εμπορευματοκιβώτια, άλλα μπορεί να είναι εμπορικά, άλλα μπορεί να είναι εμπορικά και βιομηχανικά, άλλα μπορεί να έχουν δραστηριότητα σε μαρίνες, σε κρουαζιέρες κ.ο.κ.. Και πρέπει να σας πω ότι αυτό το μοντέλο, το οποίο αμφισβητήθηκε κυρίως από την Αξιωματική Αντιπολίτευση, είναι το μοντέλο των υποπαραχωρήσεων που ισχύει στο 80% και πλέον σε ολόκληρη την Ευρώπη. Και δεν είναι μόνο η Αμβέρσα συγκριτικό μέγεθος. Είναι και πάρα πολλά άλλα λιμάνια και μάλιστα λιμάνια τα οποία είναι και μικρότερα από τα δικά μας περιφερειακά λιμάνια. Δεν παραχώρησε το ελληνικό δημόσιο την κυριότητα στον οποιονδήποτε άλλον. Και να σας πω επιπλέον τι έχει; Δεν επιτρέπει ο νόμος να πάρει το σύνολο του λιμανιού ένας επενδυτής, δηλαδή δεν επιτρέπει την ολική υποπαραχώρηση. Ετέθη το ερώτημα και στις επιτροπές και εδώ: Μα είναι δυνατόν ένα λιμάνι στο οποίο θα υπάρξει μια επένδυση να μην συνεργάζεται με ένα λιμάνι; Η σωστή ανάγνωση του νομοσχεδίου θα οδηγήσει στη βεβαιότητα για όποιον διαβάσει το νομοσχέδιο ότι όχι μόνον δεν απαγορεύεται η συνεργασία μιας δραστηριότητας του ενός λιμανιού με την δραστηριότητα κάποιου άλλου λιμανιού, αλλά προβλέπεται με σαφήνεια και μιλάει για τις συνδυασμένες δραστηριότητες που μπορεί και ο ίδιος επενδυτής να έχει. Έτσι, για παράδειγμα, εάν κριθεί ότι το τάδε λιμάνι, ο Φίλιππος ΙΙ της Καβάλας, για παράδειγμα, σε συγκεκριμένη δραστηριότητα έχει ανάγκη να συνεργαστεί για το αντικείμενο το εμπορικό με το λιμάνι του Βόλου στον Παγασητικό, σε τίποτε δεν εμποδίζεται στο να πάρει μέρος σε συγκεκριμένη διαγωνιστική διαδικασία - για την οποία θα σας μιλήσω - και να εξασφαλίσει και τη συλλειτουργία των δραστηριοτήτων μεταξύ των δύο λιμανιών. [[Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. ΓΕΩΡΓΙΟΣ ΛΑΜΠΡΟΥΛΗΣ]] Και πώς θα γίνονται οι υποπαραχωρήσεις; Θα γίνονται με την προκήρυξη διεθνούς διαγωνισμού, στη βάση συγκεκριμένης πρότασης που θα υπάρχει, έτσι ώστε να αξιολογείται και η δυνατότητα του λιμανιού, αλλά και η απόδοση της επένδυσης. Θα είναι, δηλαδή, ένας διαγωνισμός διάφανος, καθαρός, στη βάση του εθνικού μας δικαίου, αλλά και του ενωσιακού δικαίου. Όσον αφορά το ανταποδοτικό τέλος, πράγματι η Κυβέρνηση, αφού εξασφάλισε τη μη παραχώρηση της κυριότητας των λιμανιών, αλλά μόνο δραστηριότητες με τη μέθοδο των υποπαραχωρήσεων, ζήτησε να υπάρχει - και το νομοθετούμε - το ανταποδοτικό τέλος 5%, από το οποίο θα παίρνει και η τοπική αυτοδιοίκηση. Και δεν υπάρχει αυτό που άκουσα στις επιτροπές, 5% από εδώ, 3% από εκεί, αύριο μεθαύριο 10%, 15%, να η επιβάρυνση 30% στον επενδυτή. Και ποιος επενδυτής; Μα, δεν πρόκειται περί αυτού. Και η αύξηση του ανταποδοτικού τέλους, δηλαδή του 5%, θα γίνεται στη βάση συγκεκριμένης μελέτης η οποία θα αξιολογεί τη βιωσιμότητα του οργανισμού λιμένος, σε σχέση πάντοτε και σε επαφή με την επένδυση. Δεν είναι σωστό αυτό; Ποια δυσχέρανση υπάρχει οποιουδήποτε επενδυτή να προσέλθει και να επενδύσει; Απολύτως καμμία. Διαφορετικά, ε τότε ερρέτω, κύριε Πλακιωτάκη! Έπρεπε να τους πούμε «ελάτε, πάρτε όλα τα λιμάνια, δεν θα πάρει τίποτε το ελληνικό Δημόσιο, δεν θα παίρνει τίποτα η Τοπική Αυτοδιοίκηση και θα είναι τα λιμάνια δικά σας». Δεν είναι η δική μας επιλογή αυτή. Αν υπηρετείτε εσείς αυτή την αντίληψη, αυτό το μοντέλο, να το πείτε καθαρά. Δεν θητεύουμε στην ίδια σχολή ανάπτυξης. Εμείς θέλουμε την ανάπτυξη βιώσιμη, δίκαιη και το αποτέλεσμα της ανάπτυξης να διαχέεται στην ελληνική κοινωνία, στους αρμούς της ελληνικής κοινωνίας. Κυρίες και κύριοι συνάδελφοι, στην Ελλάδα είχαμε υψηλότατους δείκτες ανάπτυξης και το 2000 και το 2002 και το 2004, τους υψηλότερους στην Ευρωζώνη. Το ερώτημά μου: Ποιος ήταν ο καρπωτής; Ποιος καρπώθηκε το αποτέλεσμα αυτής της ανάπτυξης; Λίγα χρόνια μετά οδηγηθήκαμε στην οικονομική κρίση. Το καρπώθηκαν οι ολίγοι, το καρπώθηκαν οι οικονομικές ελίτ της χώρας. Εμείς τέτοια ανάπτυξη δεν θέλουμε. Και συναφώς σημειώνω: Εμείς τα λιμάνια τα θέλουμε να βλέπουν στη θάλασσα, αλλά να μην έχουν και στραμμένη την πλάτη τους προς τη στεριά, δηλαδή να υπηρετούν την ανάπτυξη και σε εθνικό και σε τοπικό επίπεδο και βεβαίως, να διαμορφώνουν και θέσεις εργασίας. Άκουσα την παρατήρηση του κ. Κατσιώτη και τον ευχαριστώ. Δεν μεταβάλλονται οι εργασιακές σχέσεις των εργαζομένων στους οργανισμούς λιμένων και αναφέρομαι στην παράγραφο 4 του άρθρου 5 του σχεδίου νόμου. Και προβαίνω στην ερμηνευτική δήλωση που ακολουθεί: «Με την παράγραφο 4 του άρθρου 5 του σχεδίου νόμου ορίζεται ότι οι γενικοί κανονισμοί προσωπικού και οι κανονισμοί εσωτερικής λειτουργίας και οργάνωσης των οργανισμών λιμένων Α.Ε, των οποίων οι συμβάσεις κύριας παραχώρησης με το ελληνικό δημόσιο κυρώνονται, δυνάμει του συζητουμένου, του παρόντος σχεδίου νόμου, διατηρούνται σε ισχύ και μετά τη σύναψη των συμβάσεων υποπαραχώρησης του άρθρου 2. Με τη διάταξη δηλαδή αυτή διασφαλίζονται πλήρως τα εργασιακά δικαιώματα των εργαζομένων στους οργανισμούς λιμένων, σύμφωνα με τις διατάξεις του ν.1876/1990. Και αποσαφηνίζεται περαιτέρω ότι μετά τη σύναψη των συμβάσεων υποπαραχώρησης, που προβλέπονται στο άρθρο 2 του σχεδίου νόμου του Υπουργείου Ναυτιλίας και Νησιωτικής Πολιτικής, οι εργασιακές σχέσεις των απασχολουμένων στους οργανισμούς λιμένων Α.Ε. εξακολουθούν να διέπονται από τις διατάξεις του ν.1876/1990, δηλαδή «ελεύθερες συλλογικές διαπραγματεύσεις και άλλες διατάξεις». Αυτός είναι ο τίτλος του νόμου. Ως εκ τούτου διευκρινίζεται ρητά ότι οι αμοιβές του προσωπικού των οργανισμών λιμένων Α.Ε. καθορίζονται κάθε φορά από τις επιχειρησιακές συλλογικές συμβάσεις εργασίας που συνάπτουν οι οργανισμοί λιμένων με τις συνδικαλιστικές οργανώσεις των εργαζομένων, σύμφωνα με τα οριζόμενα στον νομό που ανέφερα, δηλαδή στον ν.1876/1990. Και καταθέτω στα Πρακτικά τη σχετική ερμηνευτική δήλωση.
Κυρίες και κύριοι συνάδελφοι, ετέθησαν και πάρα πολλά άλλα ζητήματα στα οποία επιφυλάσσομαι στην εξέλιξη και την πρόοδο της συζήτησης να μιλήσω διεξοδικότερα. Βεβαίως, υπάρχει και το κεφάλαιο που αφορά στο Λιμενικό Σώμα - Ελληνική Ακτοφυλακή. Υπάρχει και το ζήτημα της εκπαίδευσης. Πολλά είπαμε στη διάρκεια των εργασιών της επιτροπής επί τέσσερις συναπτές ημέρες, αλλά θα επανέλθω, προκειμένου να δοθούν οι αναγκαίες εξηγήσεις όσο και οι απαντήσεις. Μένοντας, όμως, στον κορμό του νομοσχεδίου, δηλαδή στις υποπαραχωρήσεις, πρέπει να σας πω, κυρίες και κύριοι συνάδελφοι, ότι η λιμενική πολιτική, δηλαδή η ανάπτυξη των λιμένων, σε καμμία περίπτωση δεν αφήνει έξω τον σχεδιασμό. Και έχουμε ολοκληρώσει τη σχετική μας πρόταση και μελέτη και σε λίγες ημέρες θα έχετε την δυνατότητα να τη δείτε και να την αξιολογήσετε, διότι πρόκειται για μία σημαντική πρόταση. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού]] Μόνο μία λέξη θα πω ακόμα. Εγώ καταλαβαίνω ότι από την παρούσα Κυβέρνηση ζητάτε, ζητάει ο ελληνικός λαός να λυθούν όλα τα προβλήματα. Θέλουμε να τα λύσουμε και έχουμε προχωρήσει στη λύση για πάρα πολλά από αυτά που δεν είχαν επιλυθεί επί τριάντα, σαράντα και πενήντα χρόνια. Λιμενική πολιτική εδώ και πενήντα χρόνια στη χώρα μας δεν υπάρχει. Σας ευχαριστώ.
Κύριε Πρόεδρε, θα ήθελα τον λόγο.
Επειδή έχουν ζητήσει να παρέμβουν δύο Κοινοβουλευτικοί Εκπρόσωποι, συγκεκριμένα ο κ. Χατζησάββας και ο κ. Λοβέρδος, θα τους δώσουμε τον λόγο. Κύριε Λοβέρδο, να προτάξουμε τον κ. Χατζησάββα γιατί συμμετέχει σε μια επιτροπή. Αμέσως μετά επιθυμείτε εσείς να ομιλήσετε;
Ναι, κύριε Πρόεδρε.
Να μην ξεκινήσουμε τον κατάλογο με δύο ομιλητές;
Όχι, μη το κάνετε αυτό, κύριε Πρόεδρε. Επείγομαι.
Επείγεστε, εντάξει. Θα δώσω τον λόγο στον κ. Χατζησάββα, μετά θα μιλήσετε εσείς και μετά θα ξεκινήσουμε τον κατάλογο. Ορίστε, κύριε Χατζησάββα, έχετε τον λόγο.
Ευχαριστώ πολύ. Είναι θλιβερό να ακούμε έναν Υπουργό της Κυβέρνησης να λέει ότι απλά διαχειρίζεται την εκχώρηση περιουσίας λίγο καλύτερα από τους προηγούμενους και είναι επίσης θλιβερό να βλέπουμε να έρχονται συνεχώς εκπρόθεσμες τροπολογίες - τεράστιες τροπολογίες με πολλά άρθρα - που θα πρέπει οι λιγοστοί ομιλητές ή ο Κοινοβουλευτικός Εκπρόσωπος των κομμάτων να προλάβει να μιλήσει για αυτές και να αιτιολογήσει τη θέση του. Βέβαια, η δική μας θέση είναι λίγο πιο εύκολη, γιατί θα καταψηφίσουμε το νομοσχέδιο. Και το καταψηφίζουμε για συγκεκριμένο λόγο. Και έχουμε πει ότι αν θέλετε να υπερψηφίσουμε κάποιο νομοσχέδιο, θα πρέπει αυτό το νομοσχέδιο να είναι η κατάργηση της Συμφωνίας των Πρεσπών. Φέρτε τη να την ψηφίσουμε για να καταργηθεί και να δούμε και να συζητήσουμε όλα τα υπόλοιπα, αν και δεν προσπαθείτε να λύσετε κανένα πρόβλημα του λαού, προσπαθείτε να λύσετε προβλήματα δικά σας, προβλήματα που έχετε δημιουργήσει. Θα πάρω ενδεικτικά μόνο μία τροπολογία και θα μιλήσω για τη συστέγαση των διευθύνσεων ιθαγένειας του Υπουργείου Εσωτερικών. Τις φορτώνετε στην αποκεντρωμένη διοίκηση να συστεγαστούν με άλλες υπηρεσίες και να πληρώνονται από εκεί. Και αυτό δεν είναι το πρόβλημα του ελληνικού λαού, δεν λύνει το πρόβλημα του ελληνικού λαού. Το πρόβλημά του είναι ότι πληρώνει. Τώρα το αν θα πληρώνονται από τη μία υπηρεσία ή την άλλη δεν τον ενδιαφέρει. Είναι ηλεκτρική ενέργεια, ύδρευση, επικοινωνίες, μισθώματα, ηλεκτρολογικός εξοπλισμός, ηλεκτρονικός εξοπλισμός, ταχυδρομικές υπηρεσίες, προμήθειες γραφικής ύλης ή αναλωσίμων. Γιατί τα αναφέρω; Έχετε δημιουργήσει την ψευδή εντύπωση στον λαό ότι για οποία υπηρεσία παρέχεται σε σχέση με το Υπουργείο που ασχολείται με τη μετανάστευση - είτε είναι ιθαγένεια είτε είναι οτιδήποτε άλλο - δεν πληρώνει ο ελληνικός λαός χρήματα και όλα αυτά έρχονται σε μορφή πακέτων εκατομμυρίων για να τα διαχειριστούν είτε οι ΜΚΟ είτε η Κυβέρνηση και είναι δώρο. Τίποτα δεν είναι δώρο, ο ελληνικός λαός τα πληρώνει όλα. Ενδεικτικό της κατάστασης είναι ότι έχει αναλωθεί το μιντιακό κατεστημένο τις τελευταίες ημέρες στις απειλές και σε διάφορες μαγκιές από Υπουργό σε Υπουργό ή από Υπουργό προς τον Στουρνάρα, διαφορετικές περιπτώσεις ίδιας βαρύτητας και σοβαρότητας. Τι έγινε σήμερα, άραγε; Σήμερα έληγε το τελεσίγραφο Πολάκη προς Στουρνάρα. Έπρεπε να πάει να τον επισκεφτεί στην Κεντρική Τράπεζα. Δεν ξέρω αν πήγε, αλλά αν κρίνω από το ότι τελικά δεν στήριξε ούτε τη θέση του ότι έχει καταγράψει και το μετάνιωσε, γιατί του είπαν ότι είναι κακούργημα, δεν ξέρω αν θα πάει. Βέβαια, το δραματικό της υπόθεσης είναι ότι ακόμα και δύο και τρεις ζωές να δούλευε ο Έλληνας πολίτης, δεν θα μπορούσε ποτέ να πείσει καμμία τράπεζα να του δώσει οποιοδήποτε καταναλωτικό δάνειο τέτοιας αξίας, 100.000 ευρώ, που ξέρουμε όλοι ότι το καταναλωτικό δάνειο δεν προϋποθέτει τίποτα, το παίρνεις για να το κάνεις ό,τι θέλεις. Δύο πρωτοκλασάτοι πρώην Υπουργοί, από την άλλη, όταν ήταν εν ενεργεία και όταν έτρεχαν σοβαρά εθνικά θέματα, όπως ήταν το όνομα των Σκοπίων - που τελικά τους δώσατε ό,τι ήθελαν - σε μία περίοδο που ο Ερντογάν και οι Υπουργοί του διεκδικούσαν από το Αιγαίο συνεκμετάλλευση, αντάλλασσαν μηνύματα, απειλούσαν να αποκαλύψει ο ένας τον άλλο για κακοδιαχείριση κονδυλίων και τα μηνύματα sms είχαν και απειλές του στυλ «θα σε τελειώσω, θα σε κάνω, θα σε ράνω». Τι να αποκαλύψει, όμως, ο Καμμένος σε σχέση με κακή διαχείριση, ειδικά για τις βίζες; Επανειλημμένα είχαμε καταγγείλει εμείς σαν Χρυσή Αυγή στοιχεία τα οποία έδειχναν κακοδιαχείριση για τις βίζες, αλλά για μικροπολιτικά συμφέροντα - βασικά, για να μη χάσει την καρέκλα, γιατί ήταν Υπουργός της Κυβέρνησης - δεν κοιτούσε να τα βγάλει στη φόρα, αλλά έτρεχε να φύγει από τα έδρανα, όταν συναγωνιστές Βουλευτές ανέφεραν τα στοιχεία σχετικά μ' αυτήν την κακοδιαχείριση. Τώρα ακούμε από το στόμα του να κάνει κάτι γελοίες αναφορές για ίλες αρμάτων και είκοσι λεπτά υπόθεση και διάφορα τέτοια. Αυτά είναι από άσχετους οι οποίοι μιλάνε για άσχετες καταστάσεις. Δεν ξέρουν τι συμβαίνει στη συνοριακή γραμμή και προς το παρόν με την πολιτική τη δική του, αλλά και πολιτικές δεκαετιών φιλικές απέναντι στην κυβέρνηση των Σκοπίων, περνάς τα σύνορα έτσι. Με μία ταυτότητα μπορείς να μπεις για ψώνια ή για το καζίνο. Ούτε σε είκοσι λεπτά δεν μπορείς να περάσεις την αναμονή από εκατοντάδες και χιλιάδες Έλληνες που περιμένουν εκεί για να μπουν μέσα και να αφήσουν τα λεφτά τους στα Σκόπια, καταδικάζοντας την ελληνική αγορά - τουλάχιστον των όμορων νομών - σε εξαθλίωση. Τώρα, βέβαια, μ' αυτήν την παραχάραξη που έγινε και με την αποδοχή ότι το γειτονικό κράτος δικαιούται ένα μέρος της ιστορίας μας με το όνομα, είναι ξεκάθαρο ότι το πρόβλημα αυτό θα γιγαντωθεί. Παίρνετε γι' αυτό «συγχαρητήρια» από την Ευρωπαϊκή Ένωση, από το ΝΑΤΟ, από τον Τραμπ και δικαιωματικά με τον σκοπό που υπηρετήσατε σαν ΣΥΡΙΖΑ και ΑΝΕΛ, δηλαδή σαν Τσίπρας και Καμμένος, έχετε μια θέση στο κάδρο της φωτογραφίας του Ζάεφ και του Σόρος. Ήρθε και η εσωτερική εγκύκλιος που αναγκάζει δύο δημόσιους φορείς στη χρήση του νέου ονόματος των Σκοπίων και η μη χρήση του σε δημόσια έγγραφα θα τα καθιστά μη αποδεκτά και θα επιστρέφονται. Έτσι κι εμείς σας επιστρέφουμε αυτήν την εγκύκλιο που υποχρεώνει την υιοθέτηση του ονόματος, γιατί εμείς δεν αποδεχόμαστε κανένα κράτος με τη λέξη «Μακεδονία» ή παράγωγο της λέξης. Όσον αφορά την κύρωση της παραχώρησης που συζητάμε σήμερα, ως αντιμνημονιακή Αντιπολίτευση ο ΣΥΡΙΖΑ και ο Πρωθυπουργός φυσικά, έλεγαν ότι η παραχώρηση είναι εκποίηση δημόσιας περιουσίας και μιλούσε για τα λιμάνια, τα αεροδρόμια, τις μεταφορές, τις τηλεπικοινωνίες, την ενέργεια. Έλεγαν ότι είναι εθνική μειοδοσία, ξεπούλημα, εκχώρηση. Σας βλέπαμε σε πορείες και καταλήψεις, πάνω στα κάγκελα, σε διάφορες άλλες εκφάνσεις της επαναστατικής σας ή της ψευδοεπαναστατικής σας πολιτικής, με στόχο να υφαρπάξετε την ψήφο του ελληνικού λαού που ήταν ενάντια στο ξεπούλημα γενικά. Ο δε Πολάκης έλεγε ότι δεν θα δώσουμε τα κλειδιά στους Γερμανούς. Όχι μόνο τα δώσατε, αλλά αφήσατε τις πόρτες ανοιχτές με τα κλειδιά επάνω. Απλώς κάνατε έτσι ένα διάνθισμα λεκτικό και λέτε, για παράδειγμα, ότι είναι ανάπτυξη, πρόοδος, εκσυγχρονισμός, ενίσχυση το να εκχωρήσετε τα λιμάνια σε Βόλο, Κέρκυρα, Ηράκλειο, Ηγουμενίτσα, Αλεξανδρούπολη, Καβάλα, Πάτρα και αλλού, δέκα στο σύνολο, δηλαδή όλα αυτά που είχαν απομείνει μετά την εκχώρηση των δύο μεγάλων λιμανιών. Έτσι, το ΤΑΙΠΕΔ θα μπορεί να δίνει για χρήση τα λιμάνια αυτά, ανάλογα με την περίπτωση, ακτοπλοΐα, κρουαζιέρα, σταθμό, κοντέινερς, κ.λπ.. Δεν είναι μόνο το ξεπούλημα, αλλά είναι και η προετοιμασία διαμέσου της απαξίωσης των λιμανιών της χώρας, για να μην αντιδράσει, βέβαια, μετά η κοινωνία, αλλά με κάποιες επιπτώσεις σε όλες τις βαθμίδες της κοινωνίας, όπως στην αγορά σ' αυτούς που ασχολούνταν επαγγελματικά με τον τουρισμό, στους εργάτες που δούλευαν στα λιμάνια, στην ακτοπλοΐα και στο εμπόριο. Απαξιώσατε τα λιμάνια. Ήταν σαν να μην είχαν λιμάνια αυτές οι περιοχές. Τα φέρατε σε μια κατάσταση που πιστεύετε ότι δεν θα αντιδράσει κανένας από τους πολίτες εκεί, γιατί ούτως ή άλλως σου λέει «Δεν τα είχαμε τα λιμάνια. Και που τα είχαμε εδώ, τι γινόταν; Δεν γινόταν κάποια δουλειά». Όμως, έρχονται να σας διαψεύσουν τα οικονομικά αποτελέσματα των οργανισμών που δείχνουν σχεδόν σε όλα, εκτός από ένα, θετικό ισοζύγιο και κέρδη. Έρχονται και οι αντιδράσεις των εργαζομένων. Ο Πρόεδρος της Ομοσπονδίας Υπαλλήλων Λιμανιών Ελλάδας λέει ξεκάθαρα ότι θα δημιουργηθούν πολλά προβλήματα στους ήδη εργαζόμενους. Ένα απ' αυτά είπα ότι ήταν η μη ύπαρξη πρόβλεψης, γιατί δεν υπάρχει καμμιά πρόβλεψη για συλλογικές συμβάσεις εργασίας των ήδη εργαζομένων. Καταλαβαίνουμε, δηλαδή, τι πρόκειται να γίνει αργά ή γρήγορα. Όλα αυτά αντιμετωπίζονται από το Υπουργείο Ναυτιλίας. Καμμιά φορά, βέβαια, δεν καταλαβαίνουμε αν είναι Υπουργείο Ναυτιλίας ή Υπουργείο Εξωτερικών. Ανάλογα βγάζει διάφορες ανακοινώσεις, οι οποίες καμμιά φορά είναι εκτός πραγματικότητας. Βλέπουμε εδώ ότι έκαναν και συνάντηση με τους Κορεάτες για να δώσουν ναυτιλιακό εξοπλισμό. Πρόκοψαν τα δικά μας τα ναυπηγεία! Έχουν ρημάξει! Υπάρχουν κάποιοι ιδιώτες που παλεύουν εκεί να κρατήσουν κάποιες θέσεις εργασίας, να φέρουν συνάλλαγμα και στοχοποιούνται φορολογικά. Προσπαθείτε να τους τελειώσετε και αυτούς. Έχουμε, βέβαια και αναφορές σε εθνικά θέματα από το Υπουργείο Ναυτιλίας. Καμμιά φορά λέμε ότι δεν διάβασαν τη συμφωνία και ότι ήταν όπως κάποτε που έλεγαν κάποιοι Υπουργοί ή Βουλευτές ότι υπέγραψαν το μνημόνιο χωρίς να το διαβάσουν. Σε μία σχετική αναφορά ένα δελτίο Τύπου για τη Συμφωνία των Πρεσπών αναφέρει ότι η Συμφωνία των Πρεσπών είναι σαφής και δεν παραχωρεί ούτε εθνότητα ούτε γλώσσα. Δεν ξέρω αν διαβάζαμε διαφορετική συμφωνία, αλλά η εθνότητα είναι μακεδονική και η γλώσσα μακεδονική, η οποία έχει δοθεί. Πώς είναι σαφές ότι δεν παραχωρείται; Φθάνουμε τώρα στον κοινό εχθρό. Ποιος είναι ο κοινός εχθρός όλων αυτών οι οποίοι εξυπηρετούν τις πολιτικές που ανέφερα πριν; Είναι η ακροδεξιά, η Χρυσή Αυγή δηλαδή, για να μην κοροϊδευόμαστε. Ποια ακροδεξιά; Μιλάνε για ισχυρό αριστερό και προοδευτικό πόλο απέναντι στον βαθύτατο συντηρητισμό και την ακροδεξιά και λένε «Είναι απέναντί μας». Εννοείται ότι είμαστε απέναντί σας. Τι εκπροσωπείτε, δηλαδή, ως αριστερός προοδευτικός πόλος ή οι νεοφιλελεύθεροι οι οποίοι ήταν πριν; Τα μνημόνια; Εννοείται ότι είμαστε απέναντί σας. Τον ΕΝΦΙΑ που έχει ρημάξει όλη την κοινωνία, ανεξάρτητα οικονομικής υποστάθμης; Εννοείται ότι είμαστε απέναντί σας. Την υπερφορολόγηση; Απέναντί σας. Τη φυγή των νέων στο εξωτερικό; Εμείς θέλουμε να επιστρέψουν και να έχουν καλές συνθήκες εργασίας και ένα μέλλον εδώ, στην Ελλάδα. Τον αντιχριστιανισμό που υπηρετείτε; Απέναντί σας μέχρι το τέλος. Την ποινικοποίηση της ελληνικής εθνικής ταυτότητας; Ναι, είμαστε κάθετα και φανατικά απέναντί σας σε όλα αυτά, μαζί με τον λαό δηλαδή που στο σύνολό του και αυτός είναι απέναντί σας, δηλαδή μαζί μας. Επίσης, για την επίσκεψη του Πρωθυπουργού στην Άγκυρα, έχουμε ένα δελτίο Τύπου που λέει ότι είναι σημαντική η επίσκεψη και ανεξάρτητα αν δεν διασφαλιστεί το αποτέλεσμα, κ.λπ., καταλήγει λέγοντας «Όλα αυτά βεβαίως πρέπει να τα αναμένει κανείς ανάλογα με το ποια θα είναι η θέση του κ. Ερντογάν αναφορικά με την κατάσταση στην ευρύτερη περιοχή του νοτιοανατολικού Αιγαίου και της Μεσογείου». Δηλαδή, εσείς οι μεγάλοι στρατηγικοί και πολιτικοί αναλυτές ποια λέτε ότι είναι η θέση του Ερντογάν απέναντι σε αυτά τα ζητήματα; Η δικιά σας είναι ανύπαρκτη. Αυτό το ξέρω. Όμως, η θέση του Ερντογάν ποια είναι; Έχουμε άλλο δελτίο Τύπου που μιλάει για τις θέσεις. Σε συνέντευξη, λοιπόν, στο Πρώτο πρόγραμμα στην ΕΡΤ ο κ. Κουβέλης σχολίασε τις εμπρηστικές δηλώσεις του Γιλντιρίμ, ο οποίος και τι δεν έλεγε εναντίον των Ελλήνων! «Καταλήγουμε στο ότι βρισκόμαστε σε έναν ακήρυχτο πόλεμο στο Αιγαίο», πρόσθεσε. «Αυτή είναι η θέση του Ερτογάν», που κλιμακώνει τις παραβιάσεις στο Αιγαίο. Επί δύο εβδομάδες ήταν σε επιφυλακή ο Γεώργιος Μπαλταδώρος, όταν έπεσε το αεροπλάνο του και αυτός, είναι οι συνθήκες που μας φέρνει ο κ. Ερντογάν. Κι εσείς αναρωτιέστε ποιες μπορεί να είναι αυτές οι θέσεις τους. Άλλη θέση, λοιπόν, δική σας αυτή τη φορά, είναι η εξής: «Η Ελλάδα δεν διεκδικεί τίποτα από κανέναν» τόνισε από τα Τρίκαλα όπου μίλησε ο Αναπληρωτής Υπουργός Εθνικής Άμυνας Φώτης Κουβέλης κάποτε. Αυτή είναι η θέση μας απέναντι στην απόλυτη διεκδίκηση του Ερντογάν, όταν τον φέρατε εδώ και τον νομιμοποιήσατε, όταν κανένα άλλο κράτος δεν τον αναγνώριζε; Η θέση του Ερντογάν και των Τούρκων είναι ξεκάθαρη. Κρατούσε επί μήνες σε ομηρία δύο στρατιωτικούς. Λέει ότι απαιτεί συνεκμετάλλευση του Αιγαίου και των πόρων του. Μιλάει για μουσουλμανικό τόξο που θα πλήξει τους εχθρούς της Τουρκίας. Λέει ότι θα στείλει τα γεωτρύπανά του στην Κύπρο, χωρίς να τον νοιάζει αν θα προκληθεί πόλεμος ή σύρραξη, ότι θα μας πετάξουν στη θάλασσα τους Έλληνες, όπως έκαναν παλαιότερα, ότι θέλουν την «μπλε πατρίδα» και τα σύνορα της καρδιάς τους. Να ξέρετε ότι αργά ή γρήγορα θα χάσουν από την «μπλε σημαία» και τη δύναμη της καρδιάς μας, γιατί δεν είμαστε η μικρή Ελλαδίτσα που κάποιοι από εσάς, οι εκπρόσωποι του εθνομηδενισμού, θέλετε να πείσετε τους Έλληνες ότι είμαστε. Είμαστε η ισχυρή, συμπαγής εθνικά, γλωσσικά και θρησκευτικά, αιωνία Ελλάς.
Τον λόγο έχει ο Κοινοβουλευτικός Εκπρόσωπος της Δημοκρατικής Συμπαράταξης κ. Λοβέρδος.
Κυρία και κύριοι Βουλευτές, η πολιτική ηγεσία του Υπουργείου Ναυτιλίας δεν συγκροτείται από διαλεγούρια, από υπολείμματα διμηνίτικα ή πενταμηνίτικα. Δεν υπάρχει δυσοσμία, δηλαδή. Άρα, μπορούμε να μιλάμε πολιτικά. Επίσης, δεν αποτελείται από Υπουργούς που αλληλομηνύονται και επίσης, δεν έχουμε ανθρώπους στο Υπουργείο αυτό που να ήταν «μακεδονομάχοι» και να ψήφισαν τη Συμφωνία των Πρεσπών, οπότε και να απαξιεί κανείς να τους απευθύνει τον λόγο. Μιλάμε για μια κανονική ηγεσία και συνεπώς, επαναλαμβάνω, μπορούμε να μιλήσουμε πολιτικά. Επιπροσθέτως, η κυρία εισηγήτρια της Πλειοψηφίας - Μειοψηφίας του ΣΥΡΙΖΑ, η κ. Γκαρά, με μετριοπάθεια και με προσπάθεια να δώσει το περιεχόμενο του σχεδίου νόμου, έκανε τις εισηγήσεις της και σήμερα και στη διαρκή επιτροπή και θα αντιδράσω σε αυτό. Επίσης, είχα την ευκαιρία να ακούσω τον Γενικό Γραμματέα του Υπουργείου, τον κ. Τεμπονέρα, σε μια εκδήλωση στον Πειραιά και μου φάνηκε ένας λειτουργικός άνθρωπος. Συνεπώς, εκτιμώ ότι απευθύνομαι σε ανθρώπους που μπορούν να καταλάβουν τι είναι αυτό που θα πω. Παρακολούθησα, επίσης - διαβάζοντας, γιατί δεν είμαι μέλος της επιτροπής - τις παρεμβάσεις των φορέων. Εντυπωσιάστηκα από το πόσο αντίθετα μιλούσαν, αφ' ενός, ο κ. Δριβάκος και αφ' ετέρου, ο κ. Κόκκινος, που υποτίθεται ότι, εκπροσωπώντας στο Υπουργείο αυτό τους εργαζόμενους στο Λιμενικό, αξιωματικούς και λοιπό προσωπικό, θα περίμενε κανείς να έχουν μια συνάφεια στις απόψεις τους. Έλεγαν αντίθετα πράγματα. Μου έκανε εντύπωση, πάντως. Παρακολούθησα, επίσης, πολλούς από τους φορείς να αναφέρονται σε διατάξεις με θετικό τρόπο, όπως λόγου χάρη, ο εκπρόσωπος των εφοπλιστών πλοίων μικρών αποστάσεων, λέγοντάς σας όμως στο τέλος «ελπίζουμε να μην τις αλλάξετε». Επειδή, άκουσα, ότι θα φέρετε τροποποιήσεις, τεχνικές μεταβολές ή οτιδήποτε, περιμένουμε για να διατυπώσουμε τελική γνώμη, να έχουμε και τις τελευταίες αυτές παρεμβάσεις. Τι δεν είπατε, κυρία Γκαρά; Είπατε και σήμερα, αλλά και στις άλλες παρεμβάσεις σας, ότι έπρεπε να κυρωθεί με νόμο το σύνολο των πράξεων, το σύνολο των συμφωνιών οι οποίες είχαν γίνει το 2003, με τις οποίες είχε συμφωνηθεί από τους οργανισμούς λιμένων με το δημόσιο η παραχώρηση και όπως το άκουσα, μη έχοντας μπει στον φάκελο, καταλάβαινα, όταν ακόμα ήσασταν στην επιτροπή, ότι υπάρχει μια παράλογη καθυστέρηση. Δεν είναι έτσι. Οι συμβάσεις αυτές εφαρμόζονταν κανονικότατα απλώς επειδή οι υποπαραχωρήσεις που προβλέπονται στις συγκεκριμένες ρυθμίσεις και προβλέπονταν και σε εκείνες τις συμβάσεις πρέπει να κυρώνονται με νόμο, κατά τη γνώμη του ΤΑΙΠΕΔ και έτσι σας ζήτησε το ΤΑΙΠΕΔ να κυρώσετε με νόμο και τη σύμβαση - μήτρα, εκείνες δηλαδή τις δέκα συμβάσεις που είχαν γίνει το 2003. Είναι συμβάσεις που επαναλαμβάνω - κοιτάξτε το άρθρο 3 παράγραφος 7- προέβλεπαν την υποπαραχώρηση από τότε. Άρα, λοιπόν, εδώ έχουμε ένα πολιτικό θέμα, της αντίφασής σας με τον παλιό σας εαυτό, αρμοδιότητας του Κομμουνιστικού Κόμματος να σας τον θυμίζει. Εμείς σας καλωσορίσαμε σε αυτές τις πρακτικές, που είναι επωφελείς για τη χώρα. Το 2003 ήμασταν κυβέρνηση εμείς, ως ΠΑΣΟΚ, αλλά εκεί υπάρχουν στα έδρανα αυτά κάποιοι που μέχρι χθες, μέχρι το 2014, τα λέγατε περίπου ίδια, αλλά τα κάνατε ακριβώς αντίθετα στην πράξη. Και επειδή μιλάμε για τον Πειραιά και βλέπω και τον κ. Δρίτσα, θέλω να καταθέσω την ομιλία του Πρωθυπουργού, τότε Αρχηγού της Αντιπολίτευσης προ των ευρωεκλογών του 2014, να δείτε τι έλεγε, απευθυνόμενος στο αντάρτικο του Πειραιά και στο λιμάνι της αγωνίας. Αυτό, παρακαλώ, το καταθέτω. [[Στο σημείο αυτό ο Βουλευτής κ. Ανδρέας Λοβέρδος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Σπάνια καταθέτω τέτοια κείμενα στη Βουλή, αλλά είναι τόσο χαρακτηριστικά αυτά που έλεγε και ανατριχιαστική η μεταβολή, που νομίζω ότι καλό είναι όποιος συνάδελφος και όποιος δημοσιογράφος θέλει να θυμηθεί, να τα έχει μπροστά του. Τα λέγατε και για τα αεροδρόμια αυτά. Υπουργός σας σήμερα, τότε έλεγε ότι, αν στο αεροδρόμιο της πόλης του παρέμβει η «FRAPORT», θα πηγαίνει και θα ξαπλώνει στον διάδρομο. Δεν τον είδα. Δεν είδα κανέναν να ξαπλώνει στους διαδρόμους. Τα ίδια λέγατε και για τα λιμάνια, μάλιστα με φράσεις τρομερά έντονες: «Εθνικό και οικονομικό έγκλημα η πώληση των λιμανιών του Πειραιά και της Θεσσαλονίκης», «ο ΣΥΡΙΖΑ δηλώνει προς κάθε κατεύθυνση ότι η πώληση του Οργανισμού Λιμένος Πειραιώς και του ΟΛΘ θα ακυρωθούν και θα αναζητηθούν ευθύνες για τη ζημιά», στις 7-11-2014, παραμονές δηλαδή των εκλογών που σας έφεραν με διαφορά τέτοια στην εξουσία. Για να δούμε, όμως, πέρα από αυτά τι προσθέτετε εσείς, με τα σχετικά με τα δέκα λιμάνια άρθρα του σχεδίου νόμου. Όμως, πριν μπω σε αυτό, στην επιτροπή έγινε μια συζήτηση για την ύπαρξη ή την ανυπαρξία μελετών για αυτό που είναι να γίνει και ο Αναπληρωτής Υπουργός, ο κ Σαντορινιός, είπε κάτι έξυπνο: «Ωραία. Δεν υπάρχουν μελέτες, πράγματι». Το συνομολόγησε αυτό. Υπήρχε για τον ΟΛΠ μια έξυπνη παρέμβαση που εγώ δεν μπορώ να θυμηθώ, γιατί όταν έγινε η πρώτη πράξη έγινε επί υπουργίας Βουλγαράκη. Δεν θυμάμαι αν υπήρχαν μελέτες τότε. Όμως, βλέπω την ιδιωτικοποίηση αυτή να προχωράει πάρα πολύ κερδοφόρα και στα χέρια σας. Θυμάμαι τώρα τον κ. Δρίτσα εδώ, ως Αναπληρωτή Υπουργό Ναυτιλίας, τι έλεγε, όταν έφερε συμπληρωματικές ρυθμίσεις για τον ΟΛΠ και επίσης, βλέπω στον ΟΛΘ, που ιδιωτικοποιήθηκε με κάπου 200 εκατομμύρια ευρώ, αλλά, όπως ωραία είπε ο κ Καρράς, παραλείφθηκε να υπογραμμίζεται ότι είχε και 67 εκατομμύρια αποθεματικά, τα οποία πρέπει να αφαιρεθούν από το συνολικό τίμημα, για να δούμε πώς τελικά ιδιωτικοποιήθηκε. Δεν στέκομαι σε αυτό. Θεωρώ θετική ενέργεια την ιδιωτικοποίηση. Έργα επενδυτικά δεν βλέπουμε εκεί - είμαστε σε θέση να παρακολουθούμε - ούτε μισό και εμείς θέλουμε να γίνουν τα επενδυτικά έργα στον ΟΛΘ. Θέλουμε να προχωρήσει η ιδιωτικοποίηση και οι επενδύσεις που έχουν προβλεφθεί. Πάμε, λοιπόν, να δούμε ορισμένα πράγματα σχετικά με τα αναπτυξιακά στα οποία παρεμβαίνετε. Κυρία Γκαρά, είναι πολύ προβληματικό να μη μπορεί η Υπουργός Τουρισμού να απαντήσει στο ερώτημα πόσες μαρίνες - δεν είναι δική σας αρμοδιότητα - έχουν εγκαινιαστεί εδώ και τέσσερα χρόνια. Καμμία. Μου είπε εδώ ότι για πρώτη φορά διατυπώθηκε στις διατάξεις προεδρικού διατάγματος, το οποίο κ.λπ., κ.λπ.. Ούτε ξέρουμε καν, αν αυτό το προεδρικό διάταγμα, που δεν χρειαζόταν κιόλας, έχει ολοκληρωθεί. Όμως, εδώ ένα Υπουργείο σχεδόν συναρμόδιο μπορεί να μας πει, αφού νοιάζεται τόσο πολύ για την ανάπτυξη. Έχετε κάνει τίποτα, ως Κυβέρνηση, για όλα αυτά τα οποία αφορούν την ανάπτυξη της χώρας σε σχέση με τις μαρίνες; Μια ενέργεια προωθητική έχετε κάνει εδώ και τέσσερα χρόνια; Δεν ήσασταν εσείς, κύριε Κουβέλη τέσσερα χρόνια στο Υπουργείο αυτό, αλλά είστε Υπουργός αυτής της Κυβέρνησης. Τίποτα δεν έχει γίνει. Πάμε τώρα, όμως, να δούμε τα σχετικά με τις παρεμβάσεις σας. Σας άκουσα εδώ να λέτε - και μάλιστα, μιλήσατε επτά - οκτώ λεπτά - για το πόσο στέκεστε ενάντια στην πολιτική της παραχώρησης του συνόλου ενός λιμανιού και ότι στα δέκα αυτά λιμάνια υποπαραχωρήσεις προβλέπετε και όχι παραχώρηση εν συνόλω. Πείτε μου: Ποιος έχει το 100% των μετοχών των οργανισμών λιμένων; Το ΤΑΙΠΕΔ. Αν παραχωρήσει το ΤΑΙΠΕΔ τις μετοχές αυτές ή τις πουλήσει, δεν περνούν τα λιμάνια όλα σε αυτόν που θα τα αγοράσει. Πείτε μου.
Δεν υπάρχει μεταβίβαση μετοχών.
Πώς δεν υπάρχει; Πού απαγορεύεται η μεταβίβαση; Θέλω να μου πείτε τη διάταξη του νόμου. Αν μου πείτε τη διάταξη του νόμου, σφάλλω στην κριτική μου. Δεν έχω πρόβλημα να το παραδεχτώ. Τόσα πράγματα λέμε εδώ. Θα κάνουμε και λάθη! Όμως, να μου πείτε που απαγορεύεται η μεταβίβαση του συνόλου των μετοχών, για να σας πω, όμως, τι έχετε κάνει εδώ. Εδώ, με το άρθρο 3 τι λέτε; Λέτε ότι για κάθε υποπαραχώρηση θα πρέπει να συνάπτεται μια τριμερής σύμβαση και να την υπογράφουν πρώτα η εταιρεία που θα αναλάβει την υποπαραχώρηση, το ΤΑΙΠΕΔ και φυσικά, ο εκπρόσωπος του εκάστοτε λιμανιού. Έτσι δεν είναι; Ποιος είναι ο μέτοχος και των δέκα λιμανιών; Είναι ή δεν είναι το ΤΑΙΠΕΔ; Τι είναι το ΤΑΙΠΕΔ; Δεν είναι θυγατρική του υπερταμείου που δώσατε την περιουσία του δημοσίου για εκατό χρόνια υπό ξένη διοίκηση; Αυτή είναι η φωτογραφία σας. Πολιτικά εμείς τα παρακολουθούμε τα θέματα. Συνεπώς, εξάρσεις οικονομικού πατριωτισμού ή δήθεν αριστερής πολιτικής σε εμάς δεν μπορείτε να κάνετε. Εμείς αυτά τα παρακολουθούμε, βήμα βήμα και αν έχετε κάποια άλλη γνώμη να διατυπώσετε, να την ακούσουμε και να παραδεχθούμε και τα λάθη μας. Μα, αυτά είναι φωτογραφίες. Δείτε το άρθρο 3, το οποίο φέρνετε εδώ ως διάταξη του σχεδίου νόμου και μάλιστα ανέδειξε ο κ Καρράς και λεπτομέρειες - κρίσιμες, όμως - επί διαφωνίας τι πρόκειται να συμβεί, τι γίνεται μετά, αν οι τριάντα μέρες της προθεσμίας για να συμφωνήσει η διοίκηση του λιμανιού περάσουν άπρακτες. Θα τρέχετε στα δικαστήρια; Σας προκάλεσε ο συνάδελφος - ευγενικά το λέω - να μας πείτε πώς έχετε επεξεργαστεί το άρθρο 3, που είναι η δική σας συνεισφορά σε αυτά που το 2003 είχαν προβλεφθεί. Ένα το κρατούμενο. Δεύτερο το κρατούμενο, αυτό το 5% που είναι επενδυτικός όρος, ένα βάρος που αναλαμβάνει ο υποπαραχωρησιούχος, ο επενδυτής, λέτε ότι εάν το απαιτούν οι οικονομικές περιστάσεις μπορεί να αυξηθεί. Είναι αυτός επενδυτικός όρος προσέλκυσης; Δεν τον ακούω έτσι. Αντίθετα, τον βλέπω ως οικονομικό όρο μη προσέλκυσης των επενδυτών. Και το 2% των τελών, του αντισταθμιστικού τέλους που το κάνετε 3,5% και αυτό, επίσης, βαρύνει τον οργανισμό λιμένος. Τι είναι αυτό το πλέγμα των βαρών που προσθέτει το σχέδιο νόμου σας στη συγκεκριμένη διεργασία; Τα χαλάτε τα πράγματα που βρήκατε από το 2003 ή τα φτιάχνετε; Μέχρι στιγμής κάτι που να οικοδομεί κάτι θετικότερο εμείς, τουλάχιστον, δεν μπορούμε να δούμε. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κύριε Πρόεδρε, σας ζητώ ακόμη δύο λεπτά. Αν μου τα δώσετε, έχει καλώς. Σας λένε για την ύπαρξη μελετών. Θα το άκουγα και ως επιχείρημα πολυτελείας. Όμως, αν τα δει κανείς μετά από τέσσερα χρόνια που είστε Κυβέρνηση, δεν μπορεί να ισχυριστεί ότι είναι κριτική πολυτελείας. Έχετε τέσσερα χρόνια. Ήταν τα τέσσερα χρόνια που σας χρειάζονταν για να υπερπηδήσετε τις ενοχές σας; Χάσατε πολύ χρόνο. Έχασε η χώρα πολύ χρόνο. Εάν ήταν τέσσερα παραγωγικά χρόνια, έπρεπε να μας πείτε πού το βλέπετε. Οι Βουλευτές που προέρχονται από λιμάνια, όπως η εισηγήτριά σας, έχουν εμπειρία. Ξέρουν τι συζητείται εδώ και εκεί. Αυτήν, όμως, την επιμέρους συνολική γνώση δεν την έχετε. Γι' αυτό, κύριε Αναπληρωτή Υπουργέ, βλέπω έξυπνο το δικό σας επιχείρημα για τις πρώτες μελέτες, αλλά και εύλογο το επιχείρημα ότι μετά από τέσσερα χρόνια έπρεπε να έχετε κατεύθυνση και κατεύθυνση δεν έχετε καμμία. όπως, επίσης, προκληθήκατε με πολιτικό τρόπο από πολλούς ομιλητές, μεταξύ των οποίων και από τον δικό μας εισηγητή τον κ. Καρρά, να μας πείτε ονόματα επενδυτών και εσείς, κύριε Πλακιωτάκη, το αναφέρατε. Ονόματα εταιρειών που θέλουν να είναι μέλλοντες επενδυτές, μέλλουσες επενδύτριες εταιρείες, για να καταλάβουμε πώς κινείστε, αλλά ούτε αυτό το έχετε συμπεριλάβει στις ρυθμίσεις σας. Τέλος, κύριε Υπουργέ, οι φορείς σάς ζήτησαν αλλαγή της σύνθεσης των διοικητικών συμβουλίων, αλλά αλλαγή της σύνθεσης των διοικητικών συμβουλίων των λιμένων δεν κάνατε. Παραμένουν ως έχουν. Είναι άχρηστο χώροι πολύ χρήσιμοι για την επαγγελματική ζωή του τόπου και για την ανάπτυξη, που σας ζητούν εδώ στη Βουλή εκπροσώπηση στα διοικητικά συμβούλια των λιμένων, να τους ακούσετε και να τους προσθέσετε; Δεν λέω να αφαιρέσετε κανέναν.
Δεσμεύτηκε.
Μα εδώ έχουμε τον νόμο. Τι δεσμεύτηκε; Σε λίγους μήνες έχουμε εκλογές. Έχετε τώρα τον νόμο. Φέρνετε τροπολογίες, σχέδια νόμου ολόκληρα. Μία διάταξη για πέντε προσθήκες δεν μπορείτε να κάνετε; Πρέπει να το μελετήσετε; Είστε τόσες μέρες στη Βουλή και το μελετάτε και εδώ. Ούτε αυτή τη διάταξη; Τελειώνοντας, θα πω για τον Κυριάκο Παπαδόπουλο στην τιμή του οποίου σήμερα όλοι εδώ αρθρώνουμε λόγο. Είναι σωστή η παρέμβαση που σας έκανε ο κ. Δριβάκος, ζητώντας σας, πέρα από την οικογένεια του ανθρώπου αυτού, του ήρωα αυτού στην οποία στέργει το Υπουργείο και σωστά, να δείτε και γενικότερα το πρόβλημα με τους ανθρώπους που θυσιάζονται πάνω στο καθήκον τους. Γιατί διστάζετε; Ούτε έξοδα υπερβολικά είναι αυτά, ούτε κανείς θα είχε αντίρρηση. Θα μπορούσατε με βάση αυτό που συνέβη να επεκταθείτε. Σε ό,τι αφορά - και με αυτό κλείνω, κύριε Πρόεδρε - τις αυξήσεις των αρμοδιοτήτων του Λιμενικού που τις καταλαβαίνω, ως νομικός, ως αρμοδιότητες που επεκτείνονται και σε προβλήματα που εμφανίζονται στους αιγιαλούς, συμμετοχή στην προκαταρκτική, ότι τους έχετε ως υπαλλήλους που θα παρεμβαίνουν στην προκαταρκτική - έτσι το καταλαβαίνω, τα άλλα δεν τα καταλαβαίνω - εννοούμε να είναι συγκεκριμένοι οι όροι. Γιατί όταν δεν είναι συγκεκριμένοι οι όροι, ακόμη και για τις κατά τόπους αρμοδιότητες το μπλέξιμο θα είναι πολύ μεγάλο και οι καθυστερήσεις πολλές. Κλείνω, γιατί ούτε για τις τροπολογίες θα πάρω τον λόγο, ούτε για τις τελικές διατάξεις που ίσως χρειάζονται και μία επιδοκιμασία θα πάρω τον λόγο. Εμείς, τις καταψηφίζουμε, αλλά κάποιες διατάξεις θα τις ψηφίσουμε. Επιφυλασσόμαστε, μέχρι να δούμε πώς θα κάνετε την τελική διάρθρωσή τους, την τελική τους διατύπωση. Να το θυμάστε, όμως, αυτό που θα σας πω τώρα: Οι Έλληνες πολίτες έχουν αναγορεύσει σε έσχατη γραμμή την εγκαρτέρηση, γιατί την οφείλουν, εφόσον είστε ακόμη στα όρια της θητείας σας. Περιμένουν, όμως, με στυγνή αποφασιστικότητα τις εκλογές, για να σας αντιμετωπίσουν με τον ίδιο τρόπο που τους αντιμετωπίσατε. Ευχαριστώ πολύ.
Καλώς. Ευχαριστούμε τον κ. Λοβέρδο.
Κύριε Πρόεδρε, θα ήθελα τον λόγο μισό λεπτό για μία διευκρίνιση.
Ορίστε, κύριε Υπουργέ, έχετε τον λόγο για ένα λεπτό.
Προφανώς, υπάρχει κάποια παρανόηση ή μάλλον δεν έχει γίνει σαφές. Αναφέρομαι σε αυτά που ο συνάδελφος είπε λίγο πριν. Από την ώρα που το ΤΑΙΠΕΔ μεταβιβάζει το δικαίωμα στην παραχώρηση και εν συνεχεία γίνεται η υποπαραχώρηση, δεν υπάρχει ανάγκη μεταφοράς - και επειδή απευθύνομαι σε έγκριτο νομικό - μεταφοράς και μεταβίβασης του πακέτου των μετοχών. Αυτό είναι σαφές.
Σωστά.
Δεύτερον, κύριε Πρόεδρε, ακούω περί λιμενικής πολιτικής, για έλλειψη σχεδίων και τα λοιπά. Ίσως ήταν και παράλειψη από τη μεριά μας που δεν το σημειώσαμε στις επιτροπές. Ο κάθε οργανισμός λιμένος έχει καταθέσει master plan. Το master plan του κάθε οργανισμού λιμένος περιλαμβάνει και τις διαστάσεις εκείνες που αναφέρονται στο αναπτυξιακό σκέλος. Κατά συνέπεια, με οδηγό το master plan - και με ιδιαίτερη χαρά είναι στη διάθεσή σας τα master plan που έχουν κατατεθεί από τους οργανισμούς να τα δείτε - προβλέπονται εκείνες οι δυνατότητες που θα αξιοποιούν τμήματα του λιμανιού για επενδύσεις και συγκεκριμένες δραστηριότητες. Τα master plan υπάρχουν και κάντε μία σκέψη. Master plan προσφέρει o «ΟΛΠ ΑΕ», δηλαδή η «COSCO». Master plan κατέθεσε ο Οργανισμός Λιμένος Θεσσαλονίκης. Master plan καταθέτουν και τα δέκα περιφερειακά λιμάνια.
Καλώς.
Κύριε Πρόεδρε…
Τι θέλετε, κύριε Λοβέρδο; Διευκρίνιση έκανε ο Υπουργός. Ερώτηση θέλετε να κάνετε;
Μία φράση.
Τι φράση τώρα; Είχατε τον χρόνο, αναπτύξατε την επιχειρηματολογία σας.
Δεν πρόκειται να σας απασχολήσω πολύ.
Εντάξει, μην καθυστερούμε, όμως, σας παρακαλώ. Ένα λεπτό αυστηρά το πολύ.
Πολύ σωστά λέτε, κύριε Υπουργέ, ότι δυνατότητα μεταβίβασης του συνόλου των μετοχών στο μέτρο που λειτουργήσει το άρθρο 3 και υπάρξει εταιρεία στην οποία γίνεται υποπαραχώρηση δεν μπορεί να υπάρξει. Έχετε δίκιο σε αυτό που λέτε. Η ανυπαρξία, όμως, επενδυτή και η παραμονή της καταστάσεως ως έχει δίνει τη δυνατότητα ή μάλλον καμμία διάταξη δεν απαγορεύει τη δυνατότητα να εκχωρηθεί το σύνολο των μετοχών. Αν έχετε τη διάταξη που το απαγορεύει αυτό, παρακαλώ πολύ να μας την πείτε.
Εξυπακούεται, είναι αυτόθροη συνέπεια. Δεν χρειάζεται διάταξη, κύριε συνάδελφε. Για δείτε το και είμαι βέβαιος ότι αν θα το δείτε, θα συμφωνήσετε με αυτό που σας λέω. Από την ώρα που παραχωρεί τις δραστηριότητες με το σχέδιο νόμου, τις λεγόμενες υποπαραχωρήσεις, δεν χρειάζεται η μεταβίβαση μετοχών.
Το είπαμε κι εμείς αυτό.
Και δεν χρειάζεται και διάταξη, η οποία να λειτουργεί απαγορευτικά, όπως είπατε. Διότι το ένα καλύπτει και εξασφαλίζει το προηγούμενο. Γι' αυτό σας μίλησα χρησιμοποιώντας και έναν όρο από τη νομική επιστήμη. Είναι αυτόθροη συνέπεια.
Καλώς. Ευχαριστούμε, κύριε Υπουργέ. Θα δώσουμε τον λόγο στην κ. Παπανάτσιου και στην κ. Αχτσιόγλου για να αναπτύξουν τις τροπολογίες.
Οι Βουλευτές πότε θα μιλήσουμε, κύριε Πρόεδρε;
Μετά θα περάσουμε στον κατάλογο. Κοιτάξτε, εφόσον είναι εδώ οι Υπουργοί, να αναπτύξουν πρόταση. Εάν δεν την δέχεστε, εντάξει, δεν έχουμε αντίρρηση ως Προεδρείο. Αλλά, επειδή υπάρχουν δύο τροπολογίες, όσες δηλαδή απέμειναν, για να τις υποστηρίξουν οι αντίστοιχοι Υπουργοί, ενδεχομένως, να υπάρχουν ερωτήσεις - αν υπάρχουν - , να διατυπωθούν και από εκεί και πέρα μπαίνουμε στον κατάλογο. Ελάτε, κυρία Παπανάτσιου, έχετε τον λόγο για τρία λεπτά.
Σας ευχαριστώ, κύριε Πρόεδρε. Πρόκειται για την τροπολογία με γενικό αριθμό 1974 και ειδικό 54. Τι αφορά το πρώτο άρθρο της τροπολογίας; Είναι η τροποποίηση του άρθρου 25 του ν.4464/1965. Καλύπτεται εξ ολοκλήρου η νομική εκπροσώπηση του Ταμείου Παρακαταθηκών και Δανείων με βάση τις παρούσες ανάγκες και ρυθμίζονται διαδικαστικά και λειτουργικά θέματα. Στο Ταμείο Παρακαταθηκών και Δανείων λειτουργεί γραφείο νομικού συμβούλου, το οποίο στελεχώνεται από δύο παρέδρους και δύο δικαστικούς πληρεξούσιους και ορίζεται η αύξηση των οργανικών θέσεων των παρέδρων του Νομικού Συμβουλίου του Κράτους κατά μία και των δικαστικών πληρεξουσίων κατά μία, αντιστοίχως. Το δεύτερο άρθρο της τροπολογίας αφορά τροποποίηση διατάξεων του ν.4549/2018. Με την προτεινόμενη διάταξη καταργείται η ενδεικτική αναφορά περιπτώσεων ελευθέρωσης του ελληνικού δημοσίου από την εγγυητική του ευθύνη προς τα πιστωτικά ιδρύματα. Ορίζεται ότι το δημόσιο ελευθερώνεται τις παρασχεθείσας εγγύησης, αν από υπαιτιότητα του δανειστή ή πιστωτή δεν συνέτρεχαν ή εκ των υστέρων εξέλειπαν οι προϋποθέσεις χορήγησης της εγγύησης. Στο τρίτο άρθρο της τροπολογίας, η πρώτη παράγραφος αφορά την τροποποίηση του άρθρου 6 του ν.4281/2014. Προβλέπεται ειδικά για τους οργανισμούς κοινωνικών ασφαλίσεων η δυνατότητα χρήσης των επιχορηγήσεων που λαμβάνουν με σκοπό την αποπληρωμή εκκρεμών αιτήσεων συνταξιοδότησης, χωρίς να απαιτείται επιστροφή των επιχορηγήσεων στον κρατικό προϋπολογισμό και την εκ νέου επιχορήγηση. Με την παράγραφο 2 παρατείνονται μέχρι τις 31 Μαρτίου 2019 οι προθεσμίες για την ολοκλήρωση των χρηματοδοτήσεων και αποπληρωμών από τα αντίστοιχα προγράμματα επιχορήγησης. Ένα τελευταίο άρθρο της τροπολογίας είναι η τροποποίηση του άρθρου 18 του ν.4354/2015. Προβλέπεται παράταση μέχρι τις 31-12-2019 για την ολοκλήρωση του έργου της Επιτροπής Αξιολόγησης Επικίνδυνης και Ανθυγιεινής Εργασίας. Επίσης, ορίζεται προθεσμία δύο μηνών για την έκδοση της προβλεπόμενης σχετικής υπουργικής απόφασης. Με την τρίτη παράγραφο προβλέπεται ότι μέχρι την έκδοση της σχετικής απόφασης δεν μεταβάλλονται οι δικαιούχοι ούτε το ύψος ούτε οι όροι και οι προϋποθέσεις του επιδόματος ανθυγιεινής εργασίας, όπως ισχύουν και ορίστηκαν από το ν.4354/2015. Ευχαριστώ.
Καλώς. Ευχαριστούμε την κ. Παπανάτσιου. Να δώσουμε τον λόγο στην Υπουργό Εργασίας, Κοινωνικής Ασφάλισης και Κοινωνικής Αλληλεγγύης, την κ. Αχτσιόγλου, για την τροπολογία με γενικό αριθμό 1976 και ειδικό 56.
Ευχαριστώ, κύριε Πρόεδρε. Η τροπολογία που εισηγείται το Υπουργείο Εργασίας έχει δύο άρθρα: Με το πρώτο άρθρο αυξάνουμε την αμοιβή στους εργαζόμενους στα προγράμματα κοινωφελούς εργασίας. Γνωρίζετε ότι από 1η Φεβρουαρίου 2019 ο κατώτατος μισθός έχει αυξηθεί πλέον στα 650 ευρώ - από τα 586 ευρώ που ήταν προηγούμενα - και για τους νέους καταργήθηκε ο ντροπιαστικός υποκατώτατος μισθός, άρα από τα 510, που ήταν προηγούμενα, έχουν πάει και αυτοί στα 650 ευρώ. Είχαμε δεσμευθεί ότι θα αυξηθεί και η αμοιβή των εργαζομένων στα προγράμματα κοινωφελούς εργασίας και με την τροπολογία αυτή γίνεται ακριβώς αυτό, δηλαδή οι εργαζόμενοι στα προγράμματα κοινωφελούς εργασίας θα έχουν κατώτατο μισθό και αυτοί τον νέο αυξημένο, δηλαδή τα 650 ευρώ όλοι, επίσης χωρίς ηλικιακές διακρίσεις. Όπως είπα προηγούμενα, ο νόμος που προσδιόριζε την αμοιβή των εργαζομένων σε αυτά τα προγράμματα σε ποσό και στην πραγματικότητα αντιστοιχούσε με το ποσό του κατώτατου μισθού, πλέον αναπροσαρμόζεται στο αυξημένο. Κάνουμε δε και τη νομική διόρθωση, ώστε πλέον η διάταξη να λέει ότι κάθε φορά η αμοιβή για την κοινωφελή εργασία θα είναι ίση με το εκάστοτε ποσό του κατώτατου μισθού. Άρα, να μπορεί να αναπροσαρμόζεται θετικά, διαρκώς, χωρίς να χρειάζονται νομοθετικές παρεμβάσεις. Προφανώς, αυτή τη στιγμή υλοποιούνται και προγράμματα που δίνουν μισθούς πολύ ανώτερους του κατώτατου, όπως είναι τα προγράμματα εργασίας για τους πέντε χιλιάδες νέους επιστήμονες στο δημόσιο, που δίνουν αμοιβές χιλίων ευρώ και πάνω, ανάλογα με τα προσόντα. Αλλά, ειδικά για τα προγράμματα κοινωφελούς εργασίας γίνεται αυτή η βελτιωτική ρύθμιση για τους εργαζόμενους. Αφορά σαράντα χιλιάδες εργαζόμενους που τώρα απασχολούνται σε προγράμματα κοινωφελούς εργασίας και άλλους δεκατέσσερις χιλιάδες που θα αρχίσουν να εργάζονται το αμέσως επόμενο διάστημα, σε αντίστοιχα προγράμματα. Είναι μία ακόμη πράξη, ένα ακόμη βήμα με το οποίο προσπαθούμε να αποκαταστήσουμε ένα μέρος από όσα απώλεσαν οι εργαζόμενοι και οι άνεργοι στη χώρα μας από τις πολιτικές λιτότητας που εφαρμόστηκαν την προηγούμενη περίοδο. Στο δεύτερο άρθρο της τροπολογίας, με τον Αναπληρωτή Υπουργό Περιβάλλοντος, δίνουμε τη δυνατότητα να παραταθεί πρόγραμμα κοινωφελούς εργασίας, κατά τη διάρκεια του οποίου οι εργαζόμενοι απασχολούνταν σε δράσεις αντιπυρικής προστασίας. Είναι ένα πρόγραμμα το οποίο σχεδιάσαμε πριν από ένα χρόνο και υλοποιούμε αυτό το χρονικό διάστημα, όπου περίπου πέντε χιλιάδες εργαζόμενοι εργάζονται σε δράσεις αντιπυρικής προστασίας - προσοχή μιλάμε για δράσεις πρόληψης, προφανώς, δεν εννοούμε προφανώς κατάσβεση πυρκαγιών και λοιπά - και νομίζω πως είναι εύλογο δεδομένου ότι βρισκόμαστε σε αντιπυρική περίοδο να επεκταθεί το πρόγραμμα αυτό, για να καλύψει και όλη την αντιπυρική περίοδο. Αυτή η δυνατότητα διασφαλίζεται με το δεύτερο άρθρο της τροπολογίας Σας ευχαριστώ πολύ.
Καλώς. Ευχαριστούμε την κυρία Υπουργό. Οπότε περνάμε στον κατάλογο των ομιλητών. Καλώ στο Βήμα τον πρώτο ομιλητή κ. Ηλία Καματερό από τον ΣΥΡΙΖΑ.
Κυρίες και κύριοι συνάδελφοι, παρ' όλο που λόγω χρόνου θέλω να αναφερθώ μόνο σε δύο βουλευτικές τροπολογίες, δεν μπορώ να μην κάνω μία παρατήρηση στα όσα ακούσαμε από τους συναδέλφους του ΚΙΝΑΛ, ιδιαίτερα τον Κοινοβουλευτικό Εκπρόσωπο. Αγαπητοί συνάδελφοι του ΚΙΝΑΛ, θέλετε τώρα μας κάνετε κριτική από αριστερά για τις παραχωρήσεις, μία εκ των οποίων ψηφίζουμε και σήμερα; Δεν σας συμφέρει η σύγκριση. Τι; Ξεχάσατε, όταν συζητάγαμε για την παραχώρηση του λιμανιού του Πειραιά, τι βρήκαμε και τι κατάφερε η Κυβέρνηση να διαπραγματευτεί και να περισώσει από αυτά που εσείς δίνατε; Ένα τοπογραφικό, το οποίο συμπεριλάμβανε ακόμα και λεωφόρους, χωρίς όρους και χωρίς τίποτα; Τι να συγκρίνουμε; Την προστασία των εργαζομένων, που πέτυχε η Κυβέρνησή μας; Την απελευθέρωση μετώπου θαλάσσιου; Την απελευθέρωση κτιρίων, που εσείς δίνατε, τα οποία είναι απαραίτητα στο δημόσιο; Ή να μιλήσουμε για την παραχώρηση του «Ελληνικού», που με διαπραγμάτευση αυξήσαμε το χώρο του πράσινου, κερδίσαμε παραλία που αποδίδεται στους κατοίκους, μειώσαμε το συντελεστή δόμησης; Για να μην αναφέρω πάρα πολλά άλλα. Αγαπητοί συνάδελφοι, η σύγκριση δεν σας συμφέρει. Γιατί μέσα από όλες αυτές τις δυσκολίες, που αναγκαστήκαμε να δεχθούμε κάποια πράγματα, πετύχαμε και πετυχαίνουμε ως τώρα, να εξασφαλίσουμε τον έλεγχο του δημοσίου σε ό,τι παραχωρείται και σε όλα που μέχρι τώρα λόγω μνημονίου έχουμε παραχωρήσει. Κυρίες και κύριοι, ήθελα να τοποθετηθώ πάνω σε δύο βουλευτικές τροπολογίες: Η πρώτη αφορά στη βελτίωση που πρέπει να γίνει ώστε η άρση απαγόρευσης απόπλου, που γίνεται ως τα τώρα αμελλητί μετά από πιστοποιητικό ιδιώτη νηογνώμονα, να γίνεται μετά και από έγκριση της Αρχής Λιμένων, του Λιμενικού. Αυτό θεωρούμε ότι είναι απαραίτητο για να υπάρχει ένας έλεγχος του δημοσίου. Όμως, επειδή στην τροπολογία που έχουμε καταθέσει χρειάζεται μία νομοτεχνική βελτίωση, καταθέτω στα Πρακτικά αυτήν εδώ την βελτίωση. Αφορά στη λανθασμένη αναφορά του άρθρου, το οποίο πρέπει να τροποποιηθεί. [[Στο σημείο αυτό ο Βουλευτής κ. Ηλίας Καματερός καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Περνώ στη δεύτερη τροπολογία που αφορά στις αυθαίρετες κατασκευές μέσα στις λιμενικές ζώνες. Εδώ και δύο χρόνια προσπαθούμε να ρυθμίσουμε ένα θέμα, το οποίο αφορά στις αυθαίρετες κατασκευές που υπάρχουν στις λιμενικές ζώνες. Αυτό το πρόβλημα αντιμετωπίζουν, φυσικά, κατά κύριο λόγο τα νησιά που έχουν λιμάνια, αλλά και όλες οι περιοχές της χώρας μας που έχουν λιμάνια. Ψηφίσαμε στο ν.4504/2017 και κάναμε και κάποιες τροποποιήσεις μετά το εξής, το οποίο ήταν πάρα πολύ λογικό. Προκειμένου να βελτιωθούν η εικόνα και η λειτουργία στις λιμενικές ζώνες, δώσαμε προθεσμία δύο ετών σ' αυτούς που έχουν τις αυθαίρετες κατασκευές και στους οποίους έχουν κατακυρωθεί πρόστιμα, μετά από μελέτη του Λιμενικού Ταμείου και έγκριση από το Υπουργείο Ναυτιλίας, να κατεδαφίσουν τις υπάρχουσες κατασκευές και να φτιάξουν νέες, σύμφωνα με τις υποδείξεις και τις μελέτες που θα είχαν εκπονηθεί. Σε αυτήν τη διαδικασία ψηφίσαμε αναστολή όλων των προστίμων, της επιβολής νέων προστίμων και όλων των άλλων αρνητικών συνεπειών που είχαν όλοι αυτοί οι αυθαιρετούχοι, οι οποίοι, βέβαια, να τονίσουμε εδώ πέρα, όχι ότι δικαιολογούνται με το να κάνουν ό,τι θέλουν - εννοείται και γι' αυτό, εξάλλου, ψηφίσαμε αυτήν τη διάταξη, για να μπει μια τάξη - αλλά κινούνταν μέχρι τότε μέσα σε ένα χαοτικό νομοθετικό θεσμικό πλαίσιο. Υπάρχει ένα κενό. Δεν το ξεκαθαρίζει η τροποποίηση που κάνουμε. Μιλά για αναστολή, αλλά δεν ξεκαθαρίζει τι γίνεται, όταν συμμορφώνονται ή κατεδαφίζουν ή μετά βγάλουν ή δεν βγάλουν άδεια ή εάν βάλουν ομπρέλες, με τα πρόστιμά τους. Εδώ, λοιπόν, υπάρχει μία αδικία. Πρέπει - και σ' αυτό αφορά η τροπολογία - μετά από την καταλογή ενός προστίμου της τάξεως των 500 ευρώ που προτείνει η τροπολογία, να μπορούμε να πούμε ότι δεν οφείλονται άλλα πρόστιμα. Παρακαλώ, κύριοι Υπουργοί, να παρακολουθήσετε την επιχειρηματολογία μου πάνω σ' αυτό, γιατί βρισκόμαστε μπροστά σε μία πάρα πολύ μεγάλη αδικία. Ο αντίστοιχος νόμος που ψηφίσαμε για τα αυθαίρετα σε όλες τις περιοχές, που δεν συμπεριελάμβανε - γιατί ψηφίσαμε χωριστά - τα αυθαίρετα στις λιμενικές ζώνες, προβλέπει σε όλες τις περιπτώσεις που υπάρχει συμμόρφωση ή κατεδάφιση ή έκδοση άδειας από πλήρη διαγραφή των προστίμων μέχρι μείωση των προστίμων. Το προβλέπει σε όλες τις περιπτώσεις. Και αυτό το ψηφίσαμε εν μέσω μνημονίων, κύριοι Υπουργοί. Εν μέσω μνημονίων ψηφίσαμε ότι διαγράφονται πρόστιμα, χωρίς όριο, χωρίς περιοχή, χωρίς να μπαίνει δέσμευση σε περιοχή. Δηλαδή, υπάρχει αυθαίρετο στα αρχαία; Το κατεδαφίζει ο άλλος; Απαλλάσσεται ή μειώνονται τα πρόστιμά του. Υπάρχει αυθαίρετο σε δασική έκταση, όσο και αν είναι; Απαλλάσσεται, πληρώνοντας κατιτίς. Προβλέπεται από τον νόμο των αυθαιρέτων, τον ν.4495, που ψηφίσαμε εν μέσω μνημονίων, από το άρθρο 106 παράγραφος 4, το άρθρο 106 παράγραφος 1, το άρθρο 94 παράγραφος 3 και προβλέπει όλες τις περιπτώσεις, είτε έχουν γίνει πριν από το 2011 είτε μετά το 2011. Δηλαδή, και σήμερα να γίνει ένα αυθαίρετο, του δίνουμε το δικαίωμα, εάν το κατεδαφίσει αυτοβούλως, να διαγραφεί το πρόστιμό του. Ερχόμαστε, όμως, στις λιμενικές ζώνες και λέμε όχι. Και τα ξηλώνουν οι άνθρωποι και πρέπει να τα πληρώσουν κανονικά. Μα, η φιλοσοφία αυτής της διάταξης, που η Κυβέρνησή μας ψήφισε στον νόμο των αυθαιρέτων, που δεν υπήρχε έως τότε, ήταν να τους δώσουμε κίνητρα για να τα κατεδαφίσουν. Γιατί, εάν τα αφήσουμε έτσι, ξέρουμε τη διαδικασία που πρέπει να ακολουθηθεί, τη δικαστική διαδικασία πόσο «τρενάρει», εάν θέλει να τα ρίξει στο δημόσιο κ.λπ.. [[Στο σημείο αυτό κτυπάει το κουδούνι λήξεως του χρόνους ομιλίας του κυρίου Βουλευτή]] Τελειώνω, κύριε Πρόεδρε. Μιλώ και για την τροπολογία. Ξέρουμε, λοιπόν, πόσο μακραίνει αυτή η διαδικασία και εξακολουθεί να υπάρχει η ασχήμια, η δυσλειτουργία αυτών των περιοχών. Αντίθετα, αυτό που έχουμε ψηφίσει ήδη στον ν.4504 του Υπουργείου Ναυτιλίας τους βάζει κανόνες, τους βάζει όρους, ακόμα και ότι πρέπει να είναι βιοκλιματικές αυτές οι κατασκευές και βέβαια, στο πλαίσιο της πολεοδομικής νομοθεσίας που προβλέπει τι είναι στέγαστρο και τι είναι σκίαστρο. Αυτή είναι μια κατάφωρη αδικία, πολύ περισσότερο που, όπως ξέρετε, αυτός ο νόμος του Υπουργείου Ναυτιλίας βάζει όριο, δεν λέει για όλα τα πρόστιμα. Προσέξτε, κύριοι Υπουργοί, λέει για πρόστιμα μέχρι 30.000 ευρώ. Δηλαδή δεν αφορά σε μεγάλα ξενοδοχεία, σε μεγάλες κατασκευές, που ο νόμος των αυθαιρέτων τους απαλλάσσει από πρόστιμα, αν βγάλουν άδεια ή αν τα κατεδαφίσουν. Αφορά πολύ μικρές κατασκευές, άρα μικροεπαγγελματίες, οι οποίοι αυτή τη στιγμή έχουν χρεωθεί με πρόστιμα των 7.000, 8.000, 12.000 ευρώ και ξέρετε πολύ καλά ότι δυσκολεύονται να τα αποπληρώσουν. Όμως, το πιο σημαντικό είναι ότι είναι άδικο να ισχύουν άλλοι κανόνες για τα εκτός λιμενικής ζώνης, που άσχετα με το μέγεθος, τούς χαρίζονται, και άλλοι κανόνες για τα εντός της λιμενικής ζώνης, που είναι για μικρά πρόστιμα, όπου δεν μπορούμε να τους κάνουμε αντίστοιχη ρύθμιση. Στο κάτω κάτω της γραφής, ξέρετε κάτι; Ας τους αφήσουμε. Ας βάλουμε και τις λιμενικές ζώνες στο νόμο των αυθαιρέτων να μπορούν να έχουν ίση μεταχείριση. Γιατί τους εξαιρούμε; Για να τους δημιουργούμε πρόβλημα;
Κύριε Καματερέ, ολοκληρώνετε παρακαλώ.
Τελείωσα, κύριε Πρόεδρε. Κύριοι Υπουργοί, είναι δίκαιο και η Κυβέρνηση της Αριστεράς όταν είναι δίκαιο πρέπει να το κάνει πράξη. Ευχαριστώ.
Πριν δώσω το λόγο στον επόμενο ομιλητή, ζήτησε ο Υπουργός κ. Κουβέλης τον λόγο για κάποιες νομοτεχνικές βελτιώσεις;
Μάλιστα, κύριε Πρόεδρε.
Παρακαλώ έχετε τον λόγο για τρία λεπτά.
Στο άρθρο 1 του σχεδίου νόμου η περίπτωση Ζ΄ αντικαθίσταται ως εξής «Ζ. Η από 04-02-2003 Σύμβαση Παραχώρησης μεταξύ του Ελληνικού Δημοσίου και του Οργανισμού Λιμένος Κέρκυρας Ανώνυμη Εταιρεία καθώς και η από 14-02-2019 Πρόσθετη Πράξη Νο 1 μεταξύ του Ελληνικού Δημοσίου και του Οργανισμού Λιμένος Κέρκυρας Α.Ε., το περιεχόμενο των οποίων κατά λέξη έχει ως εξής…» και παρατίθεται το κείμενο. Στο άρθρο 3 του σχεδίου νόμου, στο τέταρτο εδάφιο της παραγράφου 1 μετά τη λέξη «εγγυητής», προστίθεται η φράση «υπέρ του Οργανισμού Λιμένος». Στο άρθρο 5 του σχεδίου νόμου στην παράγραφο 2 η λέξη «τρεισήμισι» αντικαθίσταται από τη λέξη πάλι «τρεισήμισυ», αλλά ορθογραφημένη. Στο άρθρο 7 του σχεδίου νόμου, στο πρώτο εδάφιο η φράση «για την παροχή από τους ίδιους τους Οργανισμός Λιμένος» αντικαθίσταται από τη φράση «για την παροχή από τους ίδιους τους Οργανισμούς Λιμένος», δηλαδή διορθώνεται και αντί για «οργανισμός» τίθεται το «οργανισμούς». Στο άρθρο 8 του π.δ.749/1977, που αντικαθίσταται με την παράγραφο 6 του άρθρου 8 του σχεδίου νόμου, προστίθεται ο τίτλος «Άρθρο 8». Στην παράγραφο 2 του άρθρου 104 του ν.4504/2017, που αντικαθίσταται με το άρθρο 9 του σχεδίου νόμου, προστίθενται περιπτώσεις ιβ΄ και ιγ΄ ως εξής: ιβ. έναν (1) εκπρόσωπο της Ενώσεως Εφοπλιστών Ελλάδος» και «ιγ. έναν (1) εκπρόσωπο της Ένωσης Εφοπλιστών Ναυτιλίας Μικρών Αποστάσεων (Ε.Ε.Ν.Μ.Α.).». Στο άρθρο 10 του σχεδίου νόμου στην παράγραφο 4 οι λέξεις «και έγκριση του υπουργείου Ναυτιλίας και Νησιωτικής Πολιτικής» διαγράφονται. Στο άρθρο 39 του ν.4256/2014 που αντικαθίσταται αναδρομικά από την έναρξη ισχύος του ν.4256/2014 με την παράγραφο 5 του άρθρου 10 του σχεδίου νόμου το άρθρο «του» μετά από τις λέξεις «με την παράγραφο 16 του άρθρου 40» διαγράφεται. Στο άρθρο 12 του σχεδίου νόμου επέρχονται οι εξής τροποποιήσεις: Στην παράγραφο 1 οι λέξεις «πλην των νήσων Κρήτης, Εύβοιας και Λευκάδας» αντικαθίστανται από τις λέξεις «πλην των νήσων Εύβοιας και Λευκάδας». [[Στο σημείο αυτό την Προεδρική Έδρα καταλαμβάνει ο Θ΄ Αντιπρόεδρος της Βουλής κ. ΜΑΡΙΟΣ ΓΕΩΡΓΙΑΔΗΣ]] Η παράγραφος 2 διαγράφεται και η παράγραφος 3 αναριθμείται σε παράγραφο 2. Στην παράγραφο 3 του άρθρου 36 του Γενικού Κανονισμού Λιμένος με αριθμό 20 που προστίθεται με την παράγραφο 1 του άρθρου 18 του σχεδίου νόμου επέρχονται οι εξής τροποποιήσεις: Στο πρώτο εδάφιο μετά τη λέξη «Επιτρέπεται» προστίθεται οι λέξεις «από την έναρξη ισχύος του παρόντος και για τρία έτη». Στο δεύτερο εδάφιο οι λέξεις «του εδαφίου πρώτου» αντικαθίστανται από τις λέξεις «του πρώτου εδαφίου». Ευχαριστώ, κύριε Πρόεδρε.
Ευχαριστούμε, κύριε Υπουργέ. Πριν σας δώσω τον λόγο, κύριε Δαβάκη, επιτρέψτε μου να κάνω μια ανακοίνωση προς το Σώμα. Έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα τρεις μαθητές και μαθήτριες και πέντε εκπαιδευτικοί συνοδοί τους από τα Δημοτικά Σχολεία Γενναδίου Ρόδου και Μπατσίου Άνδρου. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Κύριε Δαβάκη, έχετε τον λόγο για επτά λεπτά.
Ευχαριστώ κύριε Πρόεδρε. Κυρίες και κύριοι συνάδελφοι, πράγματι νομοσχέδια όπως αυτά τα οποία συζητούμε σήμερ,α που έχουν να κάνουν τόσο με την λιμενική πολιτική αλλά ευρύτερα με το ζήτημα της ναυτιλίας στη χώρα μας είναι καίριας σημασίας. Όπως πολύ σωστά είπε ο προλαλήσας συνάδελφος εισηγητής, η Νέα Δημοκρατία προσεγγίζει το συγκεκριμένο νομοσχέδιο με τη συγκεκριμένη φρασεολογία αλλά και χαρακτηρισμούς τους οποίους χρησιμοποίησε. Εγώ θα ήθελα να πω μόνο ότι ζητήματα όπως αυτά της ναυτικής εκπαίδευσης, τα οποία είναι εξαιρετικά σημαντικά, κύριε Υπουργέ, δεν θα έπρεπε να αντιμετωπίζονται με ένα, δύο άρθρα σε κάθε νομοσχέδιο το οποίο φέρει το Υπουργείο Ναυτιλίας. Πρέπει να υπάρξει μια ολοκληρωμένη προσέγγιση στα ζητήματα της ναυτικής εκπαίδευσης τόσο όσον αφορά τις σχολές όσο όσον αφορά επίσης και τις πρακτικές ασκήσεις. Για τα παιδιά, τα οποία θέλουν να ασκήσουν το ναυτικό επάγγελμα, μια τεράστια εστία προβλήματος είναι το ζήτημα ανεύρεσης χώρου, πλοίου για να κάνουν τη ναυτική τους άσκηση, αλλά και γενικότερα τα ζητήματα και μεταπτυχιακών εκπαιδεύσεων, που θα μπορούσε η χώρα μας να είναι ένα πρότυπο χώρας που θα ασκείται η μεταπτυχιακή εκπαίδευση στη ναυτιλία. Πιστεύω ότι πρέπει να το δείτε με ένα ολοκληρωμένο νομοσχέδιο, με μια ολιστική - θα έλεγα - προσέγγιση πάνω στα ζητήματα της ναυτικής εκπαίδευσης, ούτως ώστε να αποτελέσει επιτέλους η χώρα μας εκείνο τον πόλο που θα μπορούσε δικαιωματικά να είναι δέκτης και - θα έλεγα - μαγνήτης ναυτικής εκπαίδευσης σε όλον τον κόσμο, λόγω της μακράς, ιστορικής ναυτικής παράδοσης στον χώρο και γενικότερα την έφεση που έχει ο Έλληνας στο ναυτικό επάγγελμα. Επιτέλους, πρέπει - κάποια στιγμή θα διαβάσετε τα Πρακτικά, κύριε Κουβέλη - να το δείτε με ιδιαίτερη προσοχή, να το προσεγγίσετε με ιδιαίτερη προσοχή. Επειδή μιλάμε για λιμάνια, αυτά τα δέκα λιμάνια στα οποία υπάρχει σύμβαση παραχώρησης, θέλω να αναφερθώ και σε ένα άλλο λιμάνι, το οποίο είναι επίσης πύλη εισόδου στη χώρα και χρειάζεται τις αντίστοιχες υποδομές. Πρέπει να το δείτε και είναι ευχής έργον, γι' αυτό επιλέγω να το αναφέρω τώρα, παρ' ότι δεν αφορά τα δέκα λιμάνια, τα οποία συζητούμε, αλλά είναι κάτι σημαντικό επειδή βρίσκεται παρούσα όλη η πολιτική ηγεσία του Υπουργείου Ναυτιλίας. Μιλάω φυσικά για το λιμάνι του Γυθείου. Το λιμάνι του Γυθείου εγκαινιάστηκε, δηλαδή εγκαινιάστηκε ένας προβλήτας το καλοκαίρι του 2017 από την Περιφέρεια Πελοποννήσου. Παρ' όλα αυτά, το λιμάνι αυτό δεν είναι έτοιμο να υποδεχθεί με τις υποδομές και με τη γενικότερη υπόστασή του πλοία με αξιόπιστο τρόπο. Με ποια έννοια το λέω αυτό; Το λέω διότι απαιτούνται και άλλα πράγματα, χρειάζονται και άλλες ενέργειες, οι οποίες θα καταστήσουν το λιμάνι αυτό όπως θα πρέπει να είναι κάθε λιμάνι. Ο Δήμος Ανατολικής Μάνης, κυρίες και κύριοι συνάδελφοι, προσπαθώντας να καταστήσει λειτουργικό από κάθε άποψη το λιμάνι αυτό, βρίσκεται σε έναν διαρκή και ανελέητο πόλεμο με τη γραφειοκρατία. Θα ήθελα να με ακούσει ιδιαίτερα και ο γενικός γραμματέας, ο οποίος ήταν παρών - νομίζω ότι ήσασταν εσείς - στα εγκαίνια εκείνο το καλοκαίρι. Η γραφειοκρατία αναγκάζει τον κάθε δήμο της χώρας και δη τον Δήμο Ανατολικής Μάνης, όπως προελέχθη από τον συνάδελφο που ήταν στο Βήμα, να προσλάβει τεχνικό σύμβουλο, προκειμένου να παρακάμψει τα διάφορα προσκόμματα. Το λιμάνι του Γυθείου, λοιπόν, για να γίνει λειτουργικό - άκουσον άκουσον - χρειάζεται περίπου τέσσερα - πέντε σοβαρά πράγματα ακόμη. Πρώτον, δεν έχει επιβατικό σταθμό. Για να υπάρξει, κύριε Υπουργέ, επιβατικός σταθμός στο λιμάνι του Γυθείου, πρέπει να υπάρχει και εδώ, όπως αναφέρατε κι εσείς προηγουμένως, master plan για να βγουν οι όροι δόμησής του. Επιλέγεται αυτήν τη στιγμή το by pass - ας το πούμε έτσι - του προκατακευασμένου σταθμού, προκειμένου να ξεπεραστεί αυτό το εμπόδιο. Δεύτερον, δεν έχει σύστημα καμερών επιτήρησης. Τρίτον, δεν έχει την απαιτούμενη σύμφωνα με τις προδιαγραφές περίφραξη. Τέλος, δεν έχει πύλες εισόδου και εξόδου. Επειδή, λοιπόν, κύριε Υπουργέ, αναφέρατε ότι θητεύουμε σε διαφορετική σχολή ανάπτυξης, θα σας προκαλούσα, προσχωρώντας, αν θέλετε, στη δική σας σχολή ανάπτυξης, άμεσα να αντιμετωπίσετε το ζήτημα αυτό, δεδομένου ότι καλά είναι τα λόγια, καλές είναι οι θεωρίες της Αριστεράς, οι οποίες όμως άλλα λένε τη μία φορά, άλλα λένε την άλλη, αλλά απ' την άλλη πρέπει να ξεχνάμε τι λέγαμε την πρώτη, διότι τα πράγματα μεταβάλλονται ιστορικά, αν θέλετε. Αυτήν τη στιγμή, όμως, αυτό το οποίο απαιτείται είναι να υπάρξουν αυτές οι 600.000 ευρώ τις οποίες έχει υποσχεθεί ο κύριος γενικός γραμματέας, ο γραμματέας λιμένων και λιμενικής πολιτικής, ούτως ώστε το λιμάνι του Γυθείου να καταστεί λειτουργικό. Πιστεύω ότι θα γίνει. Θέλω να πω και μια καλή κουβέντα για σας. Πράγματι, στο Πρόγραμμα Δημοσίων Επενδύσεων, από το οποίο έχετε πει ότι θα δώσετε τα 600.000 ευρώ, υπάρχει μια καλή απορροφητικότητα της γραμματείας σας και κατά τούτο πιστεύω ότι υπάρχει πρόσφορο έδαφος, ούτως ώστε αυτά τα 600.000 ευρώ να δοθούν, διότι η απορροφητικότητα είναι γύρω στα 8,5 εκατομμύρια, από ό,τι έχω πληροφορηθεί. Αντιλαμβάνεστε, λοιπόν, ότι υπάρχει ιδιαίτερα καλό περιβάλλον, ούτως ώστε άμεσα να υπάρξει η αντιμετώπιση αυτών των τεσσάρων πραγμάτων, δηλαδή από αυτά τα 8,5 εκατομμύρια να δοθούν οι 600.000 ευρώ, προκειμένου αυτή η πύλη εισόδου της χώρας, που είναι το λιμάνι του Γυθείου, να καταστεί πλήρως έτοιμο για να υποδεχθεί αξιοπρεπώς - και όχι με μεσοβέζικες λύσεις - πλοία. Έρχομαι στη δεύτερη τροπολογία, την οποία ανέφερε προηγουμένως - και θα ήθελα να ήταν εδώ, αλλά πιστεύω ότι με ακούει - ο συνάδελφος και συμπολίτης Σταύρος Αραχωβίτης για τα ζητήματα της δακοκτονίας. Όπως ξέρετε, κυρίες και κύριοι συνάδελφοι, ιδιαίτερα οι προερχόμενοι από ελαιοπαραγωγούς νομούς, το ζήτημα της δακοκτονίας είναι μια επίσης αποτύπωση της δυσλειτουργίας του μεγάλου διοικητικού κόστους και των προβλημάτων που αντιμετωπίζει η δημόσια διοίκηση. Έρχεται, λοιπόν, και τροποποιεί σήμερα ο κύριος Υπουργός - και σωστά κάνει και συμφωνούμε με αυτό - τον περίφημο ν.4325/15, το άρθρο 44 παράγραφος 1 αυτού του νόμου, όπου πιστεύουμε ότι δίνει μια καλύτερη λύση στο πρόβλημα που καταστρέφει την παραγωγή, τους παραγωγούς και δημιουργεί τεράστια προβλήματα στην ποιότητα του ελαιολάδου, ενός εθνικού προϊόντος που συνέχει το εισόδημα εκατοντάδων χιλιάδων ελαιοπαραγωγών. Αυτή, λοιπόν, η τροπολογία δίνει, όπως λέει, τη δυνατότητα εκτέλεσης προσυμβατικού έργου για το 2019. Δηλαδή, τι λέει με αυτό; Να μπορούν να ξεκινούν οι ψεκασμοί πριν ολοκληρωθεί η διαδικασία στο Ελεγκτικό Συνέδριο. Είναι σημαντικό, γιατί αυτή κρατάει τουλάχιστον δύο μήνες, δύο μήνες κρίσιμους για την εκκόλαψη του δάκου, ο οποίος δημιουργεί τα τεράστια προβλήματα στους ελαιοπαραγωγούς. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Ζητώ την ανοχή σας, κύριε Πρόεδρε, για ένα - δύο λεπτά. Πιστεύω ότι αυτό που λέει ο κύριος Υπουργός για το 2019 πρέπει επιτέλους, κυρίες και κύριοι συνάδελφοι, να αλλάξει, να υπάρξει μια μόνιμη και διαρκής, απλή λύση, με σταθερότερη χρονική βάση. Διότι το σοβαρότερο πρόβλημα στη διαδικασία της δακοπληξίας είναι η διαδικασία των διαγωνισμών των εργολάβων που θα αναλάβουν να εκτελέσουν το έργο. Να υπάρξει, λοιπόν, μια μονιμότερη αντιμετώπιση, να μην γίνεται κάθε χρόνο διαγωνισμός, με ό,τι αυτό συνεπάγεται για τα προβλήματα τα οποία αντιμετωπίζουν οι υπηρεσίες, και να έχουν επιτέλους οι περιφέρειες, οι οποίες έχουν την ευθύνη αυτής της διαδικασίας, έναν σταθερό και μονιμότερο προγραμματισμό. Επίσης, όσον αφορά το προσωπικό, τόσο οι τομεάρχες όσο και οι άλλοι να προέρχονται από έναν κατάλογο που θα προκύπτει με μια σταθερή και μόνιμη βάση, όπως γίνεται με τους εκτιμητές του ΕΛΓΑ. Η επιστολή του κυρίου Υπουργού Αγροτικής Ανάπτυξης προς τους περιφερειάρχες αναφέρει - και πολύ σωστά, θα έλεγα - ότι πρέπει να αλλάξει το νομοθετικό πλαίσιο. Με άλλα λόγια, προανήγγειλε έναν νέο νόμο για τα ζητήματα της δακοπληξίας. Πιστεύω ότι αυτό μπορεί να γίνει με συγκεκριμένο τρόπο, άμεσα, ούτως ώστε να μπορούμε επιτέλους να κοιτάμε τους αγρότες μας στα μάτια, και πέραν όλων των άλλων προβλημάτων που αντιμετωπίζει ο αγροτικός κόσμος, όπως η υψηλή φορολόγηση, το κόστος παραγωγής και τα άλλα ζητήματα, να μην έχουν και εγγενή προβλήματα, όπως αυτό της δακοπληξίας, τα οποία εν πάση περιπτώσει σε πολλές άλλες χώρες έχουν με απλό και μόνιμο τρόπο λυθεί δια παντός. Χαιρετίζουμε την τροπολογία αυτή, όμως εφιστούμε την προσοχή στην πολιτική ηγεσία του Υπουργείου Αγροτικής Ανάπτυξης, επιτέλους, να γίνει κάτι μόνιμο, σταθερό και πιο απλό, διότι η απλότητα είναι το σοβαρότερο και πιο αποτελεσματικό μέσο σε όλα τα προβλήματα. Ευχαριστώ πολύ.
Ευχαριστούμε πολύ τον κ. Δαβάκη. Ο Αναπληρωτής Υπουργός Ναυτιλίας και Νησιωτικής Πολιτικής, ο κ. Σαντορινιός, έχει ζητήσει τον λόγο. Αμέσως μετά θα πάρει τον λόγο ο κ. Κεγκέρογλου. Κύριε Υπουργέ, σας βάζω εννέα λεπτά και από εκεί και πέρα θα δούμε.
Ευχαριστώ, κύριε Πρόεδρε. Το νομοσχέδιο αυτό που συζητείται σήμερα στην Ολομέλεια της Βουλής έρχεται να προστεθεί σε μια σειρά νομοθετικών πρωτοβουλιών που έχει αναλάβει το Υπουργείο Ναυτιλίας και Νησιωτικής Πολιτικής κατά τη διακυβέρνησή μας, με σκοπό από τη μια να διορθώσει χρόνιες παθογένειες και από την άλλη να αντιμετωπίσει έκτακτα ζητήματα που υπάρχουν στα λιμάνια μας. Εργαζόμαστε και νομοθετούμε πάνω στον άξονα της αναγκαιότητας, του εθνικού συμφέροντος, της δικαιοσύνης και της αποτελεσματικότητας. Έχουμε όραμα και στόχο για τη ναυτιλία, για τον ρόλο του Λιμενικού Σώματος και την ανάπτυξη των λιμανιών μας και για την υποστήριξη των νησιών μας. Όπως ξέρετε, ένα μεγάλο μέρος του νομοσχεδίου καλύπτει τη νομοθέτηση για τις υποπαραχωρήσεις δραστηριοτήτων στα δέκα περιφερειακά λιμάνια, με τέτοιον τρόπο ώστε να διασφαλίζεται το δημόσιο συμφέρον και να πολλαπλασιάζεται το όφελος προς τις τοπικές κοινωνίες. Είναι προφανές ότι οι υποπαραχωρήσεις είναι ο τρόπος με τον οποίον δουλεύουν τα λιμάνια σε όλο τον κόσμο. Το 80% των λιμανιών έχουν αυτό το μοντέλο, της υποπαραχώρησης και υπάρχει και ο διφυής ρόλος, όπου ο οργανισμός λιμένα έχει και αρμοδιότητες δημοσίου. Μόνο στην Ελλάδα είδαμε αυτό που έγινε με τον ΟΛΠ και τις υποσχέσεις, που ήδη είχατε δώσει για τον ΟΛΘ και αναγκαστήκαμε εμείς να προχωρήσουμε και στην πλήρη παραχώρηση και του ΟΛΘ. Όμως εκεί κάναμε κάτι τελείως διαφορετικό. Με τη σοβαρή διαπραγμάτευση, που έκανε η τότε ηγεσία του Υπουργείου Ναυτιλίας και Νησιωτικής Πολιτικής, με τον τότε Υπουργό, τον Θοδωρή Δρίτσα, μέσα σε δύσκολες συνθήκες - και θυμάστε όλοι τι πιέσεις δεχόμασταν εκείνη την περίοδο - καταφέραμε να διασφαλίσουμε ότι ο επενδυτής θα κάνει περισσότερες υποχρεωτικές επενδύσεις. Καταφέραμε να διασφαλίσουμε τα δικαιώματα των εργαζομένων των λιμανιών. Καταφέραμε να εξαιρέσουμε χώρους που δεν ήτανε μέσα στη λιμενική ζώνη και φυσικά και αρχαιολογικούς χώρους που έτσι απλόχερα είχατε δώσει και είχατε παραχωρήσει. Επιπλέον, καταφέραμε κάτι που προβλέπεται και σε αυτήν τη σύμβαση, δηλαδή να αυξηθεί το ανταποδοτικό τέλος προς τους ΟΤΑ στο 3,5%. Όσον αφορά τα λιμάνια, επειδή έγινε πολλή συζήτηση και στις επιτροπές για το αν υπάρχει μελέτη ή δεν υπάρχει μελέτη, οι μελέτες θα γίνουν και θα γίνουν σε συνεργασία με το Υπουργείο Ναυτιλίας και τους οργανισμούς. Δεν μας απαντήσατε, όμως. Εσείς μελέτες είχατε κάνει, για να κάνετε πλήρη παραχώρηση; Δεν μας το απαντήσατε, γιατί δεν είχατε κάνει. Και είναι προφανές ότι δεν είχατε κάνει, γιατί δεν είχατε καν ασχοληθεί με τη σύμβαση. Διότι, όπως σας είπα, στη σύμβαση του Οργανισμού Λιμένα Πειραιά παραχωρούσατε κτήρια και ιδιοκτησίες εκτός του λιμανιού. Δεν είχατε ασχοληθεί. Έτσι απλά. Και μια που μπαίνει η συζήτηση για τις μελέτες και τη λιμενική στρατηγική - ετέθη πολλές φορές - αλήθεια, θα μας πείτε στο προγραμματικό πλαίσιο του ΕΣΠΑ που τρέχει, πόσα έργα λιμανιών είχατε εντάξει για να χρηματοδοτηθούν από το ΕΣΠΑ και το Ταμείο Συνοχής; Ένα κονδύλι 20 εκατομμυρίων για όλα τα λιμάνια της χώρας, αυτό είχατε εντάξει, τίποτα άλλο. Τόσο πολύ ασχοληθήκατε με τα λιμάνια και την ανάπτυξή τους. Ε, λοιπόν, εμείς έχουμε ένα νέο στρατηγικό πλαίσιο, που θα ενσωματωθεί στο στρατηγικό πλαίσιο μεταφορών της χώρας μας για το νέο προγραμματικό πλαίσιο, που θα περιλαμβάνει πάρα πολλά λιμάνια, προκειμένου να δώσουμε τη δυνατότητα να χρηματοδοτηθούν από το ΕΣΠΑ απαραίτητες υποδομές για τα λιμάνια μας. Επίσης, όπως ξέρετε - δεν ξέρω αν το ακούσατε - σήμερα ανακοινώσαμε σε συνεργασία με το Υπουργείο Εσωτερικών, ένα πρόγραμμα, το «ΦΙΛΟΔΗΜΟΣ ΙΙ», για τη χρηματοδότηση των δημοτικών λιμενικών ταμείων ύψους 20 εκατομμυρίων ευρώ για μελέτες, για master plan, για προγράμματα έργων ανάπτυξης λιμένων, για αυτά δηλαδή με τα οποία ποτέ δεν ασχοληθήκατε. Τριπλασιάσαμε και το ύψος των παρεμβάσεων στο Πρόγραμμα Δημοσίων Επενδύσεων με εθνικά χρήματα - γιατί δεν είχατε προβλέψει να πάρουμε από το ΕΣΠΑ - για να χρηματοδοτηθούν αναγκαία έργα για τα λιμάνια. Κύριε Δαβάκη, και το «ΦΙΛΟΔΗΜΟΣ ΙΙ» από το Πρόγραμμα Δημοσίων Επενδύσεων είναι. Το Δημοτικό Λιμενικό Ταμείο θα μπορέσει να κάνει μια αίτηση στο «ΦΙΛΟΔΗΜΟΣ ΙΙ», όπως ανακοινώθηκε σήμερα, για να χρηματοδοτηθεί μελέτη για όλα όσα είπατε. Και το λιμάνι του Γυθείου για πρώτη φορά, όπως γνωρίζετε, χρηματοδοτήθηκε από το Πρόγραμμα Δημοσίων Επενδύσεων από τη δική μας Κυβέρνηση και το είπατε κι εσείς. Και αυτό γιατί, πραγματικά ενδιαφερόμαστε για όλα τα λιμάνια της χώρας. Ενδιαφερόμαστε να λύσουμε τα προβλήματά τους, όχι απλά να τα πετάξουμε από πάνω μας, όπως κάνατε εσείς. Πάμε στα υπόλοιπα. Νομίζω ότι το κυρίαρχο είναι η επέκταση των αρμοδιοτήτων της Γενικής Γραμματείας Αιγαίου και Νησιωτικής Πολιτικής στο σύνολο της νησιωτικής χώρας, πλην των δύο νησιών, Εύβοιας και Λευκάδας, τα οποία συνδέονται με γέφυρα. Περιλαμβάνεται και η Κρήτη, κύριε Καρρά. Και εκεί θα σχεδιάζονται νησιωτικές πολιτικές πλέον για το σύνολο της χώρας. Αλήθεια, ποιες ήταν οι νησιωτικές πολιτικές για την Κρήτη, με τις προηγούμενες κυβερνήσεις; Δεν τις έχω ακούσει ούτε τις έχω δει. Μάλλον, ούτε οι Κρητικοί τις έχουν δει. Και το μεταφορικό ισοδύναμο για τις επιχειρήσεις θα επεκταθεί και στην Κρήτη, από το δεύτερο εξάμηνο του 2019. Γιατί είναι σημαντική αυτή η επέκταση; Διότι έχουμε μικρά νησιά που δεν έχουν αυτήν τη στιγμή αφαλατώσεις. Περιμένει ακόμα το Μαθράκι και η Ιθάκη αυτήν τη στιγμή να ψηφιστεί αυτή η ρύθμιση, για να μπορέσουμε να προχωρήσουμε με τις αφαλατώσεις σε αυτά τα δύο νησιά. Να διευκρινίσω, επειδή είχα μια συζήτηση με τον κ. Πλακιωτάκη και τον ευχαριστώ γι' αυτό, ότι αφορά μόνο το νησί της Λευκάδας. Τα μικρά νησιά στο Νομό Λευκάδας περιλαμβάνονται στην επέκταση των αρμοδιοτήτων της Γενικής Γραμματείας Αιγαίου και Νησιωτικής Πολιτικής. Επίσης, αντιμετωπίζουμε ένα σοβαρό πρόβλημα. Σε κανένα λιμάνι της παραμεθορίου δεν μπορούσαν να γίνουν ράμπες για να μεταφέρουμε τα πλοία και μικρές βάρκες. Με το άρθρο 11 λύνουμε αυτό το πρόβλημα με την έγκριση της Γενικής Γραμματείας Λιμένων και Λιμενικής Πολιτικής και το Γενικό Επιτελείο Ναυτικού. Επίσης, καταργούμε μια ρύθμιση, που στην ουσία δεν είχε εφαρμοστεί ποτέ, τη συνένωση του ΓΕΝΕ με τον «Οίκο Ναύτου», και επαναφέρουμε την κατάσταση στη λειτουργική κατάσταση που μέχρι και σήμερα υπάρχει. Υπήρχε νομοθετικά αυτή η ρύθμιση, η οποία δεν εφαρμόστηκε ποτέ. Με το άρθρο 13 νομιμοποιούμε τις δαπάνες που έχουν γίνει διαχρονικά για έκτακτη μεταφορά νερού στα νησιά μας, στα άνυδρα νησιά μας, τότε που η υδροφόρα του ιδιώτη δεν μπορούσε να πάει. Και τώρα δεν πηγαίνει. Διότι, τελειώσαμε, κυρίες και κύριοι, με τις αφαλατώσεις σε όλα τα νησιά και δεν ξοδεύουμε πλέον 12 ευρώ το κυβικό για να μεταφέρουμε νερό στα νησιά με υδροφόρες. Πλέον, ξοδεύουμε πολύ λιγότερα και έχουμε πολύ ποιοτικότερο νερό σε όλα τα νησιά του Αιγαίου. Και νομίζω ότι αυτό είναι πολύ σημαντικό, γιατί μόνο για φέτος θα εξοικονομήσουμε 4,5 εκατομμύρια ευρώ. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Αναπληρωτή Υπουργού]] Θα μου επιτρέψετε δύο λεπτά ακόμα, κύριε Πρόεδρε. Έχουμε όμως, και σημαντικές ρυθμίσεις για τα εργασιακά. Η πρώτη αφορά την υποχρέωση ανασύστασης του ναυτολογίου, των πλοίων, αν αυτό έχει χαθεί. Γιατί είναι σημαντική; Διότι αν δεν υπάρχει το ναυτολόγιο, δεν μπορεί να βεβαιωθεί η θαλάσσια υπηρεσία των ναυτικών. Πιθανόν να υπάρχουν ασφαλιστικά ζητήματα με τους ναυτικούς και πολλές φορές οι πλοιοκτήτες δεν προχωρούν στην ανασύσταση του ναυτολογίου. Με τη ρύθμιση αυτή γίνεται υποχρεωτική ανασύσταση ναυτολογίου και σε περίπτωση μη ανασύστασης, υπάρχουν οι διοικητικές κυρώσεις στο άρθρο 45 του Κώδικα Ναυτικού Δικαίου. Με τη δεύτερη παράγραφο του άρθρου 21 επεκτείνεται η πρόβλεψη και οι ναύτες και οι ναυτικοί, οι οποίοι βρίσκονται σε πλοία που είναι αλιευτικά ή σε πλοία, που κάνουν μικρές αποστάσεις, να πληρώνονται ηλεκτρονικά, προκειμένου να διασφαλιστούν τα δικαιώματα των ναυτικών και σε αυτές τις κατηγορίες. Φαντάζομαι ότι θα χρειαστεί να απαντήσουμε και σε άλλα ζητήματα. Νομίζω όμως, ότι με αυτό το νομοσχέδιο πραγματικά δίνουμε ανάσες στα μικρά νησιά, αλλά και στις τοπικές κοινωνίες των δέκα περιφερειακών λιμανιών, στα οποία δεν γινόταν τίποτα και τώρα πλέον θα αξιοποιηθούν με τον ευρωπαϊκό τρόπο και όχι με αποικιοκρατικό τρόπο. Ευχαριστώ.
Ευχαριστούμε τον κύριο Υπουργό. Τον λόγο έχει ο κ. Κεγκέρογλου για επτά λεπτά.
Θα ξεκινήσω με την αναφορά στην Κρήτη και θα πω ότι στην πρώτη συνεδρίαση της επιτροπής, όταν ο κ. Καρράς έθεσε το θέμα της εξαίρεσης της Κρήτης, μόνο που δεν τον «έφαγε» ο κ. Σαντορινιός, όπως βέβαια είχε κάνει και παλαιότερα με το θέμα του μεταφορικού ισοδύναμου και την εξαίρεση στην οποία επέμενε και αυτός και ο κ. Κουρουμπλής. Είναι, λοιπόν, ένα θετικό γεγονός ότι ο κ. Κουβέλης έρχεται να προσθέσει την Κρήτη στα νησιά, που θα ανήκουν στη νησιωτική πολιτική, μιας και μπήκαν και τα Ιόνια και όλη η χώρα και δεν είναι πλέον μόνο το Αιγαίο, που ως χώρο αρμοδιότητας είχε αρχικά το Υπουργείο Αιγαίου και η Γραμματεία Νησιωτικής Πολιτικής, όταν υπαγόταν εκεί. Έχουμε, λοιπόν, μια πολύ θετική εξέλιξη, αλλά έχουμε και μια προσπάθεια παραπληροφόρησης. Ο κ. Σαντορινιός, ο οποίος επί πέντε συνεχείς φορές δεν έχει προσέλθει στη Βουλή για να απαντήσει στις επίκαιρες ερωτήσεις μας για το μεταφορικό ισοδύναμο, προχώρησε σε μια σύσκεψη με τους Βουλευτές του ΣΥΡΙΖΑ - και καλά έκανε, δικαίωμά τους είναι να κάνουν κομματικές συσκέψεις - και ανακοίνωσε ότι για ορισμένα προϊόντα, από το δεύτερο εξάμηνο του 2019, θα έχουμε ένταξη επιμέρους στο μεταφορικό ισοδύναμο. Σήμερα, είπε ότι το δεύτερο εξάμηνο του 2019 εντάσσεται πλήρως η Κρήτη, δηλαδή όσον αφορά και τη μεταφορά εμπορευμάτων και τη μεταφορά καυσίμων και τη μεταφορά προσώπων. Αν είναι έτσι, νομίζω ότι είναι ώριμο να έλθει η διάταξη και να μπει στο νομοσχέδιο που συζητάμε σήμερα, να το ψηφίσουμε κι όλοι, μια και υπάρχει κλίμα συναίνεσης και να προχωρήσει το θέμα. Αν δεν είναι έτσι όμως και ισχύει η πρότερη δήλωση, το τερτίπι, το «μαϊμού ισοδύναμο», όπως το χαρακτήρισα εγώ, που θα εφαρμοστεί σε ορισμένα προϊόντα, τότε να ξεκαθαριστούν τα πράγματα. Επειδή θεωρώ ότι όλα αυτά τα κάνει ο κ. Σαντορινιός σε ένα παιχνίδι μικροπολιτικής, σε συνεργασία με κάποιους, θεωρώ ότι η υπεύθυνη ηγεσία του Υπουργείου Ναυτιλίας θα είναι σαφέστατη για το θέμα και μετά την απόφαση του κ. Κουβέλη να εντάξει την Κρήτη στις νησιωτικές περιοχές, θα ακολουθήσει και η νομοθετική ρύθμιση, με σημερινή προφανώς τροποποίηση στο νομοσχέδιο που συζητάμε, για την ένταξη της Κρήτης στο μεταφορικό ισοδύναμο. Θα ήθελα να πω δυο κουβέντες για τις τροπολογίες. Ορισμένες τροπολογίες μας βρίσκουν σύμφωνους. Η πρώτη τροπολογία αφορά το θέμα της απαλλαγής από οφειλές σε ιδιώτες, που εισηγήθηκε ο κ. Πιτσιόρλας. Ήταν κάτι που είχε παραλειφθεί - νομίζω το 2013 που είχε γίνει η ρύθμιση - και ήταν άδικο για αυτούς τους ανθρώπους της διοίκησης να υποστούν συνέπειες από τη μη εκκαθάριση. Το μεγαλύτερο πρόβλημα βέβαια - και θα ήθελα να το ακούσει ο κ. Πιτσιόρλας - είναι ότι ακόμη δεν έχει γίνει εκκαθάριση αυτών των εταιρειών. Η δεύτερη τροπολογία, στην οποία θα είμαστε θετικοί, είναι αυτό το οποίο είχαμε ζητήσει εδώ και καιρό, δηλαδή να καταργηθεί από πλευράς ΟΑΕΔ και δημοσίου η πληρωμή για τους κάτω των είκοσι πέντε ετών, με χαμηλότερο ημερομίσθιο και χαμηλότερο μισθό. Διότι αυτό ίσχυε στον ιδιωτικό τομέα, όχι για τον ΟΑΕΔ και το δημόσιο. Καταργήθηκε τώρα και για τον ιδιωτικό τομέα. Καλώς έρχεται. Αν υπάρχουν αναδρομικά όμως, θα πρέπει να δοθούν και να προβλεφθεί στη ρύθμιση. Βλέπω ένα κενό. Πρέπει να υπάρχει η δυνατότητα επέκτασης και στα προγράμματα που αφορούν τη δασοπροστασία. Είναι θετικό που η Υπουργός το εισηγήθηκε και τροποποίησε τη σχετική διάταξη. Πέντε χιλιάδες άνθρωποι είναι στις υπηρεσίες δασών για την πυροπροστασία και αυτό θα δώσει τη δυνατότητα να έχουμε - όπως ελπίζουμε - μια καλή χρονιά για τη δασοπροστασία. Την άλλη τροπολογία που έχει φέρει το Υπουργείο Εργασίας και αφορά τη διαχείριση των επιχορηγήσεων, να τροποποιηθεί η διάταξη και να μην επιστραφούν, βεβαίως θα τη στηρίξουμε, όπως και όλες τις άλλες πλην της πρώτης, στην οποία θα αναφερθεί ο κ. Καρράς αναλυτικά. Εδώ, όμως, μπαίνει ένα θέμα. Αυτά τα χρήματα δόθηκαν για να πληρωθούν οι εκκρεμείς συντάξεις, να πληρωθούν οι συντάξεις που δεν έχουν εκδοθεί και συνεχώς δίδονται παρατάσεις. Πόσες συντάξεις δεν έχουν εκδοθεί ακόμα; Γιατί δεν έχουν εκδοθεί; Βεβαίως να δοθεί η παράταση για να μην επιστρέψουν τα χρήματα στον προϋπολογισμό και δεν τα έχει στη διάθεσή του ο ΕΦΚΑ, αλλά κάποια στιγμή πρέπει και αυτός ο ΕΦΚΑ να απολογηθεί διά του Υπουργού εδώ και να μας πει τι κάνει για την έκδοση των συντάξεων. Έρχομαι ξανά στο νομοσχέδιο. Η διαδικασία της υποπαραχώρησης σαν ιδέα ήταν πρόταση δική μας, όμως εδώ δεν υπάρχει η αποκέντρωση της διαδικασίας όπως είχε ξεκινήσει. Υπάρχει επαναεκχώρηση στο ΤΑΙΠΕΔ της αρμοδιότητας και της δυνατότητας να κάνει και τον διαγωνισμό, με βάση τα master plan του κάθε λιμένος και να έχει τον κύριο λόγο. Είναι επανασυγκεντροποίηση. Αυτό νομίζω ότι γίνεται και θα πρέπει κάποια στιγμή να κάνετε την αυτοκριτική σας για το ΤΑΙΠΕΔ. Έχω εδώ ορισμένες δηλώσεις. «Δεν είναι ταμείο, δεν αξιοποιεί αλλά εκποιεί τη δημόσια περιουσία. Το ΤΑΙΠΕΔ είναι ένα απίστευτο σκάνδαλο, ένα εκτροφείο σκανδάλων». Αυτά είπε ο κ. Τσίπρας - και έχει σημασία το πού - μιλώντας στην κομματική εκδήλωση κατά της επένδυσης του Ελληνικού. Στη συνέχεια και μετά τη μετάλλαξη του κ. Τσίπρα, δηλαδή μετά το πρώτο εξάμηνο του 2015, κάποιοι δεν είχαν πάρει το μήνυμα και συνέχισαν συντονισμένοι στην παλιά γραμμή, Σπίρτζης, Κουρουμπλής και ο κ. Δρίτσας που είναι παρών και βγήκε μια μέρα ο κ. Πιτσιόρλας και τους λέει: «Παιδιά, δεν καταλάβατε. Αυτή είναι η γραμμή τώρα. Έχω τη στήριξη του κ. Τσίπρα. Προχωρούμε. Το ΤΑΙΠΕΔ προχωρεί». Βέβαια, εδώ υπήρξε και μια θεαματική αλλαγή. Όχι μόνο δεν καταργήθηκε το ΤΑΙΠΕΔ, όχι μόνο δεν άλλαξαν οι δομές και οι κανόνες λειτουργίας του, αλλά επειδή είχε ελληνική διοίκηση και απαιτούσαν οι ξένοι να πάρουν τη διοίκηση, το ενέταξε η Κυβέρνηση αυτή στο υπερταμείο, το οποίο έχει ξένη διοίκηση, το οποίο έχει εκχωρήσει όλη την εθνική περιουσία για ενενήντα εννιά χρόνια. Αυτό είναι το πλαίσιο μέσα στο οποίο προχωρούν οι υποπαραχωρήσεις. Νομίζω ότι δεν είναι σωστό αυτό. Δεν θα πρέπει να έχει ξανά το ΤΑΙΠΕΔ τον πρώτο και κύριο και τελευταίο λόγο, διότι αν αρνηθεί ή αν σε κάτι δεν συμφωνεί η διοίκηση του λιμένος, τότε τι γίνεται; Αποφασίζει η γενική συνέλευση, που η γενική συνέλευση είναι το ίδιο το ΤΑΙΠΕΔ. Γιάννης πίνει, Γιάννης κερνά, Γιάννης όλα, το ΤΑΙΠΕΔ δηλαδή. Αυτό νομίζω ότι πρέπει να αλλάξει ριζικά και τους διαγωνισμούς να τους κάνουν οι οργανισμοί λιμένος. Ειπώθηκαν πολλά για τα master plan. Θα πω κάτι για το master plan του Ηρακλείου. Δεν ξέρω για τους άλλους νομούς. Τα master plan ουσιαστικά είναι μελέτες. Για το master plan του Ηρακλείου, λοιπόν, θέλετε να σας φέρω μερικές ανακοινώσεις του ΣΥΡΙΖΑ για να δείτε τι λέγατε, να δείτε πώς καταγγέλλατε τους ανθρώπους; Τώρα έχει έναν θετικό άνθρωπο για πρόεδρο εκεί ο λιμένας Ηρακλείου. Έχετε βάλει μέσα, όμως, και κάποιους άλλους που του δημιουργούν προβλήματα και έτσι δημοσιοποιούνται από δύο στελέχη του ΣΥΡΙΖΑ διαφορετικές απόψεις για την πορεία του λιμανιού. Δείτε τι θα κάνετε. Ο ένας είναι εκπρόσωπος του Υπουργείου Ναυτιλίας και ο άλλος είναι εκπρόσωπος του Υπουργείου Οικονομίας. Από διαφορετικούς ανθρώπους έχουν οριστεί. Πρέπει να δώσετε λύση. Δεν μπορεί να υπάρχει μια τέτοια κατάσταση.
Ολοκληρώστε, κύριε συνάδελφε.
Κλείνω τονίζοντας ξανά την πολύ θετική απόφαση του κ. Κουβέλη να εντάξει στη νησιωτική πολιτική την Κρήτη και αναμένουμε και το καθοριστικό βήμα για την ένταξη της Κρήτης στο μεταφορικό ισοδύναμο με όλα τα δικαιώματα και όχι με περιορισμένα δικαιώματα. Ευχαριστώ, κύριε Καρρά, που επιμείνατε, παρά το μπούλινγκ που δεχθήκατε από τον κ. Σαντορινιό.
Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι δύο μαθήτριες και μαθητές και τρεις συνοδοί εκπαιδευτικοί από το Γυμνάσιο Μασάρων Ρόδου. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Κύριε Υπουργέ, έχετε τον λόγο πολύ σύντομα, για λιγότερο από ένα λεπτό, για τη διευκρίνιση που θέλετε να δώσετε.
Ευχαριστώ, κύριε Πρόεδρε. Αφού καλωσορίσω τους συμπατριώτες μου, τα παιδιά από τη Ρόδο, θα σας πω, κύριε Καρρά, ότι ήσασταν στην επιτροπή και δεν νομίζω ότι σας έκανα κάποιο μπούλινγκ, αλλά τέλος πάντων.
Τοποθετήθηκα ήδη, κύριε Υπουργέ.
Σας είχα πει, κύριε Καρρά, ότι θα το δούμε μέχρι την Ολομέλεια. Νομίζω ότι ολοκληρώθηκε αυτό. Το λέω για να μην ακούγονται αυτά που ακούγονται. Επειδή ακούγονται διάφορα και πάνε να παραφραστούν διάφορα για να βγουν δελτία τύπου, θα πω ότι ήμουν συγκεκριμένος σ' αυτό που είπα. Το μεταφορικό ισοδύναμο για τις επιχειρήσεις της Κρήτης - και όχι για προϊόντα - θα είναι από το δεύτερο εξάμηνο του 2019 σε εφαρμογή. Για τους επιβάτες έχω επαναλάβει πολλές φορές ότι είναι πιο φτηνό το εισιτήριο σε σχέση με του ΚΤΕΛ. Όσο για τα καύσιμα, γνωρίζετε ότι βρίσκεται σε πιλοτική εφαρμογή για τα μικρά και απομακρυσμένα νησιά. Όταν θα περάσουμε από την πιλοτική εφαρμογή στην κανονική εφαρμογή, τότε θα συζητήσουμε. Ευχαριστώ.
Ευχαριστούμε τον κύριο Υπουργό. Τον λόγο έχει η κ. Μανωλάκου, Βουλευτής του Κομμουνιστικού Κόμματος Ελλάδας, για επτά λεπτά.
Προχωράτε με ταχύτητα στις ιδιωτικοποιήσεις μετά τις παρατηρήσεις του «κουαρτέτου». Έτσι βγαίνουν στο σφυρί τα δέκα λιμάνια στο πλαίσιο των προαπαιτούμενων αντιλαϊκών μέτρων, που απαιτεί η τρέχουσα αξιολόγηση. Είναι ένα νομοσχέδιο που εξυπηρετεί τους επιχειρηματικούς ομίλους, το ΝΑΤΟ και το εφοπλιστικό κεφάλαιο, αφού εκποιείτε τα πιο κερδοφόρα τμήματα αυτών των λιμανιών, στρατηγικής σημασίας ακόμα και για την άμυνα της χώρας, αλλά και για το μεταφορικό έργο. Ταυτόχρονα τσακίζονται δικαιώματα και εργασιακές σχέσεις εργαζομένων, προκειμένου να γίνουν πιο φτηνοί στην αμοιβή της εργασίας τους. Είναι, λοιπόν, και αυτή μια μορφή ιδιωτικοποίησης που εξυπηρετεί τις ανάγκες του κεφαλαίου. Τι παρουσιάζετε εσείς σαν καινούργιο; Ότι δεν παραχωρείτε το σύνολο των δραστηριοτήτων στα υπό συζήτηση λιμάνια σε έναν επιχειρηματία. Μα, ο μεγαλοεπιχειρηματίας ένα τμήμα θέλει και όχι το σύνολο. Θέλει το «φιλέτο» που αφήνει το μεγάλο κέρδος και την εκμετάλλευσή του για ένα μεγάλο χρονικό διάστημα, γιατί έτσι εξασφαλίζει τη μέγιστη κερδοφορία με μικρότερο τίμημα καταβολής. Όταν πια θα έχει απομυζήσει ό,τι μπορεί και τα έξοδα συντήρησης θα είναι μεγάλα, θα το επιστρέψει ως «κουφάρι». Αυτό, λοιπόν, μας το παρουσιάζετε ως διαπραγματευτική επιτυχία. Εξυπηρετείτε, δηλαδή, τους επιχειρηματικούς ομίλους και μας το σερβίρετε σαν φιλολαϊκό μέτρο. Κοροϊδεύετε, όπως το συνηθίζετε, και είναι ντροπή. Η ουσία είναι ότι εξυπηρετείτε και ικανοποιείτε τις στρατηγικές επιλογές της αστικής τάξης και ταυτόχρονα υπηρετείτε τα επικίνδυνα ιμπεριαλιστικά σχέδια στην περιοχή για οικονομική και στρατιωτική διείσδυση στα Βαλκάνια, στη Μέση Ανατολή, στην Κασπία κ.λπ.. Ο έλεγχος των λιμενικών υποδομών συνδέεται με την επιλογή των ΗΠΑ για μετατροπή της Ελλάδας σε ένα μεγάλο νατοϊκό στρατόπεδο με πολλές νέες βάσεις. Ταυτόχρονα, εξυπηρετεί και τους σφοδρούς ανταγωνισμούς ΗΠΑ - Κίνας και την προσπάθεια ανακοπής του κινέζικου σχεδίου για αξιοποίηση της χώρας ως δρόμου μεταφοράς εμπορευμάτων. Η πολιτική της Κυβέρνησης εμπλέκει τη χώρα βαθύτερα στο κουβάρι των γεωπολιτικών αντιθέσεων αποκαλύπτοντας την αντιφατικότητα των αστικών σχεδίων. Ο νέος γύρος ιδιωτικοποιήσεων των λιμανιών έρχεται να ακολουθήσει την ιδιωτικοποίηση του λιμανιού του Πειραιά και της Θεσσαλονίκης. Αυτή η πολιτική έχει δραστικές αρνητικές συνέπειες για τα λαϊκά στρώματα. Οδηγεί στη δραστική αύξηση του κόστους μεταφορών, σε βάναυσες εργασιακές συνθήκες για τους εργαζόμενους, ενώ ο τρόπος μετακίνησης εμπορευμάτων και προσώπων καθορίζεται από μια χούφτα μονοπωλιακούς ομίλους που ελέγχουν πού και πότε θα κατευθύνεται ο τουρισμός, οι εμπορευματικές ροές και άλλα. Συνεπώς, είτε παραχώρηση τμημάτων, είτε ιδιωτικοποίηση των λιμανιών σαν σύνολο, τα αντεργατικά μέτρα στοχεύουν στη μείωση της εργατικής δύναμης, στην καταστολή των αγώνων των εργαζομένων και συνθήκες εργασιακής ζούγκλας για τη μεγιστοποίηση της κερδοφορίας. Τα ζούμε αυτά στον Πειραιά με το μονοπώλιο της «COSCO». Από τα πρώτα μέτρα που πήρε ήταν να χτυπήσει κατακτήσεις των εργατών. Πώς; Με εργολαβικές εταιρείες. Ζητάει κεφάλια, όχι ανθρώπους για δουλειά και βεβαίως εντατικοποίηση της εργασίας, αύξηση του ωραρίου, κατάργηση νυχτερινών, αργιών και εορτών. Τα είπε ο εισηγητής μας, ο σύντροφος Κατσώτης. Και ξέρετε, αυτές οι συνθήκες έχουν δημιουργήσει στον Πειραιά, στο λιμάνι και περισσότερα εργατικά ατυχήματα, τα οποία δεν καταγράφονται. Γιατί; Γιατί τα παρουσιάζει ότι είναι εκτός χώρου δουλειάς, αφού τα βγάζει έξω στον δρόμο. Φυσικά έχει αρωγό τα αντεργατικά νομοθετήματα κυβερνήσεων ΠΑΣΟΚ, Νέας Δημοκρατίας, ΣΥΡΙΖΑ και των μνημονίων τους. H «COSCO» έχει κυριαρχήσει στο λιμάνι. Ξεδιπλώνει ένα φιλόδοξο επενδυτικό σχέδιο που αφορά αρκετούς κλάδους της οικονομίας. Εγχώριο κεφάλαιο, εφοπλιστές, εμπορικό κεφάλαιο του Πειραιά, οι επιχειρηματίες του τουρισμού και της ζώνης προσαρμόζουν τους στόχους τους και τις επιδιώξεις τους, με το αστικό κράτος, την περιφέρεια, δήμους, επιμελητήρια να παρεμβαίνουν για να αντιμετωπίσουν τις νέες αντιθέσεις, αλλά και τα νέα αιτήματα των τμημάτων του κεφαλαίου. Η Κυβέρνηση προσπαθεί επίσης να διαχειριστεί τις μεγάλες αντιφάσεις της πολιτικής της, αφού αφ' ενός επιδιώκει να αναδειχθεί σε αποτελεσματικό σημαιοφόρο των σχεδίων του ΝΑΤΟ και ΗΠΑ στα Βαλκάνια, Ανατολική Μεσόγειο και μετατρέπει τη χώρα σε βασική πύλη μεταφοράς των εμπορευμάτων της Κίνας στην Ευρωπαϊκή Ένωση. Όμως, όσο οξύνει ο οικονομικός και πολιτικός ανταγωνισμός μεταξύ ΗΠΑ, Κίνας και Ευρωπαϊκής Ένωσης, τόσο περιπλέκονται ζητήματα που προσπαθεί η Κυβέρνηση να τα λύσει, υπηρετώντας τα συμφέροντα της ελληνικής άρχουσας τάξης. Σε αυτά ακριβώς το πλαίσιο δεν εγκρίθηκε το σύνολο των επενδύσεων του master plan της «COSCO» για το λιμάνι από την Επιτροπή Σχεδιασμού και Ανάπτυξης Λιμένων. Τώρα ό,τι δικαιολογίες και να λέει ο Υπουργός είναι για να το συγκαλύψει. Βέβαια, όλα αυτά της καπιταλιστικής ανάπτυξης δεν αφορούν τα λαϊκά στρώματα, αλλά τους ιμπεριαλιστικούς ανταγωνισμούς για μεγαλύτερο μερίδιο της αγοράς. Κατά τ' άλλα, δικαιολογίες για την πώληση του λιμανιού. Όλοι σας, Νέα Δημοκρατία, ΠΑΣΟΚ και ΣΥΡΙΖΑ το δώσατε κομμάτι - κομμάτι στην «COSCO». Επίσης, προωθούνται νέα προνόμια και φοροαπαλλαγές μέσα από το νομοσχέδιο, αφού οι επιχειρηματικοί όμιλοι - οι διαχειριστές των λιμανιών - δεν θα πληρώνουν ούτε λιμενικά τέλη, ούτε ΕΝΦΙΑ και άλλους φόρους. Έτσι είναι, το κεφάλαιο εξυπηρετείτε. Τα αντιλαϊκά μέτρα είναι μόνο για τα λαϊκά στρώματα. Οι εφοπλιστές χρωστάνε πάνω από 100 εκατομμύρια ευρώ στο ΝΑΤ, όμως πλειστηριασμοί πλοίων δεν γίνονται. Στο στόχαστρο τώρα είναι μόνο η πρώτη κατοικία. Και δεν είναι μόνο αυτά. Με απόφαση του Υπουργού Οικονομικών και στο πλαίσιο μνημονιακών δεσμεύσεων η Κυβέρνηση ΣΥΡΙΖΑ προχώρησε στην εκχώρηση στο υπερταμείο πάνω από 10.000 ακίνητα του δημοσίου, μεταξύ αυτών είναι σχολεία, αθλητικοί χώροι, παιδικές χαρές, πλατείες, περιοχές ανάπλασης κ.ο.κ., δηλαδή καθόλου απίθανο μελλοντικά να πληρώνουμε και ενοίκιο στα δημόσια σχολεία και τους αθλητικούς χώρους. Καταψηφίζουμε και καλούμε τον λαό να μην τσιμπήσει και να μην πιστέψει το παραμύθι ότι υπάρχει δίκαιη ανάπτυξη που μπορεί να ωφελήσει ταυτόχρονα θύτες και θύματα της καπιταλιστικής εκμετάλλευσης.
Ευχαριστούμε την κ. Μανωλάκου. Τον λόγο έχει ο κ. Μορφίδης, Βουλευτής Καβάλας του ΣΥΡΙΖΑ, για επτά λεπτά.
Ευχαριστώ πολύ, κύριε Πρόεδρε. Κυρίες και κύριοι συνάδελφοι, κάθε ψύχραιμος και καλοπροαίρετος παρατηρητής διαπιστώνει εύκολα ότι η παρούσα Κυβέρνηση κινήθηκε σε ένα ασφυκτικό πλαίσιο. Αυτό ισχύει για το σύνολο των πολιτικών ζητημάτων, κατεξοχήν για τον τομέα της οικονομικής πολιτικής. Τα συσσωρευμένα προβλήματα και οι μνημονιακές δεσμεύσεις συνιστούσαν ένα ουσιαστικά άκαμπτο κέλυφος εντός του οποίου τα περιθώρια ανάπτυξης κάποιας διαφορετικής οικονομικής πολιτικής ήταν μηδαμινά. Το όλο βάρος της προσπάθειας δόθηκε αναπόφευκτα στην αποδέσμευση από τη μέγγενη των μνημονίων με τη μικρότερη δυνατή ζημιά για τη χώρα και τον λαό μας. Η επίτευξη αυτού του βασικού στόχου είναι γεγονός αναμφισβήτητο. Πρόκειται για μια εθνική επιτυχία τεραστίων διαστάσεων. Τώρα πλέον είμαστε σε θέση, με περισσότερη ευκαιρία, να προχωρήσουμε σε ορισμένες πολιτικές πρωτοβουλίες οι οποίες αφενός θα αποτρέπουν την επιστροφή στα αδιέξοδα του παρελθόντος και αφετέρου θα αποτελέσουν δείγματα γραφής των πολιτικών μας προθέσεων για το μέλλον. Χαρακτηριστικό παράδειγμα αυτών των προθέσεων είναι το νομοσχέδιο που συζητάμε σήμερα. Είναι ένα νομοσχέδιο με χαρακτήρα εθνικό, αναπτυξιακό και φιλεργατικό. Το πρώτο, λοιπόν, που πρέπει να υπογραμμίσουμε είναι πως με το νομοσχέδιο αυτό, δεν προχωρούμε σε μια πανικόβλητη εκποίηση εθνικών υποδομών. Οι άστοχες ιδιωτικοποιήσεις και η μεταφορά των πλειοψηφικών πακέτων στους ιδιώτες επενδυτές υπήρξε ένα αποτυχημένο μοντέλο των προηγούμενων κυβερνήσεων. Εκείνες οι ενέργειες κληροδότησαν σε εμάς τετελεσμένα γεγονότα με ελάχιστα περιθώρια απεγκλωβισμού. Αντίθετα, με το σημερινό νομοσχέδιο προωθούμε ένα μοντέλο υποπαραχωρήσεων σε ιδιώτες επενδυτές. Έτσι διατηρείται ο διφυής χαρακτήρας των οργανισμών λιμένων στους δέκα περιφερειακούς λιμένες οι οποίοι ασκούν επιχειρηματική δραστηριότητα, αλλά και δημόσια εξουσία. Επίσης, με μια σειρά ρυθμίσεων, διασφαλίζεται το εθνικό δημόσιο συμφέρον. Καταρχάς, η υποπαραχωρήσεις θα πραγματοποιούνται από το ΤΑΙΠΕΔ, αλλά κατόπιν διαβούλευσης με το Υπουργείο Ναυτιλίας, όσο και με τη διοίκηση του οικείου οργανισμού λιμένα. Άρα, κ. Κεγκέρογλου, δεν θα κάνει το ΤΑΙΠΕΔ ό,τι θέλει. Στη συνέχεια η κάθε σύμβαση θα κυρώνεται με νόμο από το εθνικό κοινοβούλιο. Τέλος, το ελληνικό δημόσιο θα εκπροσωπείται από τους Υπουργούς Οικονομικών και Ναυτιλίας και Νησιωτικής Πολιτικής ως εγγυητής για την εκτέλεση των όρων της υποπαραχώρησης. Εξάλλου θεσπίζονται ανταποδοτικά τέλη τόσο υπέρ των οργανισμών λιμένων, όσο και υπέρ του δημοσίου που θα αποδίδεται στους δήμους. Έχει, όμως και σαφή αναπτυξιακή στόχευση το παρόν νομοσχέδιο. Το μοντέλο που προωθεί, αποτελεί μια ευρωπαϊκή πρακτική δοκιμασμένη σε βάθος χρόνου. Με την αξιοποίηση αυτής της επιτυχούς εμπειρίας της λιμενικής βιομηχανίας δίνεται η δυνατότητα να επιλέγουν εξειδικευμένοι επενδυτές. Εν ολίγοις δημιουργείται ένα πλαίσιο αποκλεισμό επενδύσεων κερδοσκοπικού χαρακτήρα. Αντίθετα, θα παραχωρούνται στοχευμένες επιχειρηματικές ή συνδυασμένες δραστηριότητες που αξιοποιούν με τον επωφελέστερο τρόπο τις δυνατότητες κάθε λιμανιού. Είναι προφανές πως η βασική μας επιδίωξη είναι να δώσουμε μια νέα αναπτυξιακή προοπτική στα δέκα αυτά περιφερειακά λιμάνια. Καθεμία από αυτές τις περιοχές διαθέτει τα δικά της πλεονεκτήματα που πρέπει να αξιοποιήσει και σε καμμία περίπτωση δεν μπαίνουμε σε ανταγωνισμούς, όπως για παράδειγμα λιμάνι Καβάλας - λιμάνι Αλεξανδρούπολης. Υπάρχει περιθώριο συνεργασίας και συνανάπτυξης για όλες τις περιοχές. Ιδιαίτερα για το λιμάνι της Καβάλας ανοίγουν πολύ σημαντικές προοπτικές σε μια σειρά τομείς, όπως ο τουρισμός, το εμπόριο και η ενέργεια. Βέβαια, και η σύνδεσή του με τον σιδηρόδρομο και με τη σιδηροδρομική γραμμή που σχεδιάζεται νομίζουμε ότι θα απογειώσει αυτές τις δυνατότητες και τις ευκαιρίες ανάπτυξης. Οι εγκαταστάσεις του νέου λιμανιού φτάνουν πλέον στην ολοκλήρωσή τους και η Καβάλα καλείται να διαδραματίσει τον σημαντικό ρόλο που της αναλογεί. Ας αναλογιστούμε τη δυναμική που διαμορφώνεται τώρα, καθώς η χώρα αφήνει πίσω της βήμα - βήμα τη μνημονιακή εποχή και διαμορφώνει μία νέα στρατηγική συνεργασία στα Βαλκάνια και στην Ευρώπη. Τέλος, είναι σαφές ότι το νομοσχέδιο έχει φιλεργατική διάσταση. Αυτό καθίσταται φανερό εάν λάβουμε υπ' όψιν ότι καταβλήθηκε κάθε δυνατή προσπάθεια ώστε, στο πλαίσιο αυτής της νέας επιχειρηματικότητας, να διασφαλίζονται τα δικαιώματα των εργαζομένων. Βέβαια, το σημαντικότερο είναι οι θέσεις εργασίας. Το νομοσχέδιο προωθεί τη βιώσιμη λειτουργία των λιμανιών και εξασφαλίζει τη βιωσιμότητα των οργανισμών λιμένων. Ωστόσο, η προοπτική δεν είναι απλώς να μη χαθούν θέσεις εργασίας. Ο στόχος είναι να απελευθερωθεί μία νέα αναπτυξιακή δυναμική που θα δημιουργήσει νέες αναβαθμισμένες ευκαιρίες για την απασχόληση. Σχετικά με τις τροπολογίες θα ήθελα να πω τα εξής. Θέλω να σταθώ στην τροπολογία για τη δακοκτονία, μία υπόθεση που μας απασχολεί κάθε χρόνο με πάρα πολλά προβλήματα. Ελπίζουμε ότι με την οριστική λύση που έδωσε το Υπουργείο Αγροτικής Ανάπτυξης, πραγματικά, να μη χρειαστεί ποτέ να ασχοληθούμε, ούτε εμείς ούτε οι επόμενοι Βουλευτές και οι τοπικοί παράγοντες, με το ζήτημα αυτό. Να μπει δηλαδή σε μια σειρά. Τέλος, θα ήθελα να επισημάνω ότι με την ώριμη πολιτική μας απόφαση για απόρριψη του μοντέλου των ιδιωτικοποιήσεων για τα δέκα περιφερειακά λιμάνια και την υιοθέτηση του μοντέλου παραχώρησης χώρων και υπηρεσιών επιτυγχάνουμε κάτι πολύ σημαντικό, υιοθετούμε ένα ευέλικτο τρόπο αξιοποίησης των εθνικών υποδομών, δεν δημιουργούμε τετελεσμένα γεγονότα. Γνωρίζετε πάρα πολύ καλά πόσο επιζήμια υπήρξε στο παρελθόν η βεβιασμένη και άστοχη πρακτική των ιδιωτικοποιήσεων. Δημιούργησε μη αναστρέψιμες καταστάσεις και αδιέξοδα. Σας ευχαριστώ πάρα πολύ.
Ευχαριστούμε, κύριε Μορφίδη. Τον λόγο έχει ο κ. Αθανασίου, Βουλευτής Λέσβου της Νέας Δημοκρατίας για επτά λεπτά.
Ευχαριστώ, κύριε Πρόεδρε. Κυρίες και κύριοι συνάδελφοι, συζητούμε σήμερα ένα ακόμη πολυνομοσχέδιο του Υπουργείου Ναυτιλίας και Νησιωτικής Πολιτικής. Ακόμα περιμένουμε πότε θα συζητήσουμε ένα νομοσχέδιο του συγκεκριμένου Υπουργείου με αρχή, μέση και τέλος και όχι μία συρραφή άσχετων μεταξύ των διατάξεων παντός καιρού και θέματος. Το κύριο θέμα του νομοσχεδίου είναι αυτό της υποπαραχώρησης των λιμένων. Θέλω να ξεκαθαρίσω από την αρχή ότι η Νέα Δημοκρατία τάσσεται ανεπιφύλακτα υπέρ των τροποποιήσεων και της αξιοποίησης της δημόσιας περιουσίας σε σύμπραξη με τον ιδιωτικό τομέα. Αυτό, για να μην δημιουργούνται εντυπώσεις. Άλλωστε, δεν ήμασταν εμείς αυτοί που τρέχαμε στα κάγκελα όταν νομοθετήθηκε η αξιοποίηση του λιμανιού του Πειραιά, το οποίο, χάρη στην τότε παρέμβασή μας, βρίσκεται στην κορυφή της Ευρώπης, όταν εσείς τότε ωρυόσασταν για ξεπούλημα. Όμως, δεν μπορούμε να συμφωνούμε χωρίς να εξετάσουμε τι ακριβώς νομοθετείτε εδώ. Είναι σαφές ότι νομοθετείτε την υποπαραχώρηση των λιμανιών χωρίς σχέδιο, χωρίς μελέτη, χωρίς να σας ενδιαφέρουν οι συνέπειες. Το ότι δεν υπάρχει κανένα σχέδιο προκύπτει από τα τέλη που θα επιβάλλονται στους υποπαραχωρησιούχους και τα οποία, μάλιστα, επιβάλλονται επί του τζίρου, ενώ το κριτήριο που θα καθορίζει είναι κυρίως η επιβίωση του οργανισμού λιμένα και όχι οι συνθήκες της αγοράς και οι συγκεκριμένες συνθήκες και προοπτικές του κάθε λιμανιού ή έστω μία μελέτη βιωσιμότητας. Με τον τρόπο αυτόν είναι σίγουρο πως πολλά λιμάνια είτε δεν θα βρουν επενδυτές, είτε το τίμημα που θα εισπράξει το δημόσιο θα είναι σημαντικά μειωμένο. Το μεγαλύτερο, όμως, ζήτημα με τις ρυθμίσεις σας είναι πως αν υποπαραχωρηθούν για μεγάλο χρονικό διάστημα οι βασικές λειτουργίες των λιμένων, αυτό που θα συμβεί με τους υφιστάμενους οργανισμούς θα είναι το ένα από τα εξής δύο: Είτε θα καταστούν υπεργολάβοι των παραχωρησιούχων, είτε θα καταστούν κατά μείζονα λόγο άνευ αντικειμένου. Στην πρώτη περίπτωση θα πρόκειται για καταστροφικό αποτέλεσμα, αν δεν έχουν εξασφαλιστεί, κύριε Υπουργέ, σημαντικές επενδύσεις πριν την υποπαραχώρηση. Στη δεύτερη περίπτωση θα φτάσουμε στο σημείο το Υπουργείο Ναυτιλίας, η Ρυθμιστική Αρχή Λιμένων και οι οργανισμοί λιμένων να έχουν ταυτόχρονα αρμοδιότητα επί ενός περιφερειακού λιμένα με επικαλυπτόμενες αρμοδιότητες και με ό,τι αυτό συνεπάγεται με τη σύγχυση αυτή των αρμοδιοτήτων. Κανένα σχέδιο, λοιπόν, για την επόμενη μέρα των οργανισμών λιμένος. Σας ερωτώ ευθέως: Τι θα πείτε αύριο στους υπαλλήλους των οργανισμών που είτε θα καταλήξουν εν τοις πράγμασι υπάλληλοι των ιδιωτών, είτε δεν θα έχουν αντικείμενο και θα αισθάνονται ανασφάλεια για το εργασιακό τους μέλλον; Τι προνοήσατε; Η απάντηση είναι απολύτως τίποτα, γιατί γνωρίζετε πως σε λίγο καιρό δεν θα είστε Κυβέρνηση. Άλλοι θα πρέπει να αντιμετωπίσουν τα προβλήματα που εσείς δημιουργείτε. Πάμε τώρα - στον χρόνο που μου απομένει - να αναφερθώ σε κάποιες από τις λοιπές διατάξεις του νομοσχεδίου. Πρώτα από όλα, είναι το ζήτημα των αρμοδιοτήτων του Λιμενικού Σώματος. Ακόμα και αν δεχτούμε ότι όντως το λιμενικό πρέπει να έχει αρμοδιότητα επί του αιγιαλού και της παραλίας, πράγμα που σηκώνει μεγάλη συζήτηση, δεν είναι δυνατόν να νομοθετείτε κατά αυτόν τον τρόπο, δηλαδή με μία διάταξη σε άσχετο νομοσχέδιο, αυτή δηλαδή της μεταφοράς αρμοδιότητας. Δεν παρέχετε ούτε μία πληροφορία, που να μας καθησυχάζει πώς το λιμενικό αύριο θα έχει τις διαδικασίες, τους ανθρώπινους πόρους και τις υποδομές να ανταποκριθεί στις αρμοδιότητες αυτές, όπως και ο εισηγητής μας κ. Πλακιωτάκης αναλυτικά σας ανέφερε στην εισήγησή του. Διότι το ουσιαστικό είναι ο αιγιαλός και οι παραλίες να αστυνομεύονται και όχι να κάνουμε θεωρητική συζήτηση για το ποιος είναι ο πιο κατάλληλος να αστυνομεύει. Σχετικά με το ζήτημα των πανελλαδικών εξετάσεων για την εισαγωγή στις λιμενικές σχολές, σας λέγαμε πριν λίγο καιρό πως δεν θα μπορέσετε να το δρομολογήσετε γιατί δεν κάνετε καμμία προεργασία. Μας λέγατε ότι εκδημοκρατίζετε τάχα το Λιμενικό Σώμα λες και ήταν κάποιο άντρο αντιδημοκρατικών στοιχείων. Έρχεστε σήμερα και ομολογείτε ότι αποτύχατε, χωρίς να επιλύετε και το ζήτημα της στελέχωσης του Λιμενικού Σώματος. Μάλιστα, διενεργείτε διαγωνισμούς εκτός ΑΣΕΠ. Και δεν είναι η μόνη διάταξη του νομοσχεδίου που συνιστά ομολογία αποτυχίας. Είναι και η διάταξη του άρθρου 10 για τη ναύλωση των σκαφών. Κυρίες και κύριοι συνάδελφοι, αν ένα πράγμα μάθαμε μετά από τέσσερα χρόνια ΣΥΡΙΖΑ είναι πως ούτε στον τομέα της ναυτιλίας υπάρχει συγκροτημένη πολιτική σκέψη. Όλα γίνονται χωρίς μελέτη, χωρίς σχέδιο, χωρίς στρατηγική. Κουραστήκαμε να συζητάμε πολυνομοσχέδια με αποσπασματικές ρυθμίσεις και νομοσχέδια που έρχονται το ένα να διορθώσει τα λάθη που είχε το προηγούμενο. Φυσικά και καταψηφίζουμε και αυτό το νομοσχέδιο, εκτός βέβαια από ορισμένα συγκεκριμένα άρθρα, όπως είναι το άρθρο 21 στο οποίο υπάρχουν ευεργετικές διατάξεις για την οικογένεια του στελέχους του Λιμενικού Σώματος και Ελληνικής Ακτοφυλακής, του αείμνηστου Κυριάκου Παπαδόπουλου, ο όποιος απεβίωσε ευρισκόμενος σε ενεργό υπηρεσία. Θα ήθελα τώρα, κύριε Υπουργέ, να αναφερθώ σε δύο τροπολογίες. Φαντάζομαι οι συναρμόδιοι Υπουργοί να παρακολουθούν, γιατί έχουν φύγει. Αναφέρομαι πρώτα στην τροπολογία με γενικό αριθμό 1975 και ειδικό αριθμό 55 που κατατέθηκε σήμερα, του Υπουργού Ψηφιακής Πολιτικής. Η πρώτη παράγραφος του άρθρου της τροπολογίας αφορά προσλήψεις εκτός πράξεων Υπουργικού Συμβουλίου. Γιατί, άραγε; Μου δόθηκε η ευκαιρία να τη μελετήσω στο διάστημα που κατατέθηκε, γιατί κατατέθηκε πριν λίγη ώρα. Γιατί, λοιπόν, γίνονται προσλήψεις εκτός πράξεων Υπουργικού Συμβουλίου, όπως προέβλεπε η βασική διάταξη; Επίσης, δεν γίνεται αναφορά στην έκθεση του Γενικού Λογιστηρίου του Κράτους σχετικά με το ύψος δαπάνης των προσλήψεων. Κανένας προγραμματισμός και εκτός ελέγχου η ρύθμιση, από τον έλεγχο δηλαδή, του Γενικού Λογιστηρίου του Κράτους. Στο δεύτερο άρθρο της τροπολογίας η πρώτη παράγραφος ξενίζει και δημιουργεί απορίες, γιατί δίνει τη δυνατότητα... [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κύριε Πρόεδρε, δώστε μου μισό λεπτό ακόμα. Δίνει, λοιπόν, τη δυνατότητα στον Υπουργό Ψηφιακής Πολιτικής να κάνει έλεγχο σε όλες τις καταβολές του ΕΣΠΑ 2007-2013 ως εποπτεύον όργανο της κοινωνίας της πληροφορικής. Δηλαδή, επιδιώκετε να βρείτε ατασθαλίες κατά την περίοδο διακυβέρνησής μας; Ποιος ο πραγματικός λόγος αυτού, του σε τέτοιο βάθος αναδρομικού ελέγχου; Στη δεύτερη παράγραφο του δεύτερου άρθρου ανακαλούνται οι σε αυτή αναφερόμενες αποφάσεις δημοσιονομικής διόρθωσης, χωρίς να αναφέρεται στην αιτιολογική έκθεση ο λόγος. Ποιος είναι ο λόγος που ανακαλούνται; Με το άρθρο 4 της τροπολογίας γίνεται προσπάθεια να βολευτούν αποσπασμένοι υπάλληλοι σε γραφεία στο εξωτερικό. Συνεπώς κύριε Υπουργέ, αν μπορείτε να πείτε στον συνάδελφό σας να την ξαναφέρει, να την ξαναδούμε την τροπολογία σε ένα άρθρο, να περάσει από την επιτροπή, να κάνουμε τους ελέγχους που πρέπει και μετά να συζητήσουμε. Τέλος, αναφέρομαι στην τροπολογία με γενικό αριθμό 1973 και ειδικό 53 που και αυτή κατατέθηκε σήμερα. Εδώ αναφέρεται επί λέξει - αυτό είναι και λίγο νομικό το θέμα, κύριε Υπουργέ, αναφέρομαι στον κ. Κουβέλη ο οποίος είναι έγκριτος νομικός, θα καταλάβει τι θέλω να πω - ότι για τα πρόσωπα που διατέλεσαν διευθύνοντες σύμβουλοι, πρόεδροι και μέλη διοικητικών συμβουλίων των θυγατρικών της ΕΟΜΜΕΧ κ.λπ., δεν έχουν εφαρμογή οι διατάξεις του ν.2238/1994 που προβλέπουν - προσέξτε το αυτό - προσωπική και αλληλέγγυο ευθύνη φυσικών προσώπων με νομικά πρόσωπα ή προσωπική κράτηση ή άλλα μέτρα διοικητικού καταναγκασμού για τη μη καταβολή από τους ανωτέρω εταιρείες πάσης φύσεως χρεών, φόρων κ.λπ..
Κύριε Αθανασίου, μιλάτε ήδη εννιά λεπτά.
Έχετε δίκιο, το ξέρω. Οι τροπολογίες, όμως, ήρθαν τώρα.
Θα μιλήσει και ο Κοινοβουλευτικός σας Εκπρόσωπος. Δεν μπορεί να μιλάει ο καθένας δέκα λεπτά. Καταλαβαίνετε.
Ολοκληρώνω. Απλώς να το εντοπίσω θέλω, να καταγραφεί στα Πρακτικά. Έρχεται εδώ να προστεθεί ότι το ίδιο γίνεται και για απαιτήσεις από επιταγές. Δηλαδή δεν λέει «επιταγές» για να πάει το μυαλό κάποιου. Τι λέει; Λέει από «παραβάσεις του άρθρου 79, του ν.5960». Αυτός ο νόμος, κυρίες και κύριοι συνάδελφοι, είναι ο νόμος περί επιταγών. Αυτό, όμως, πώς μπορεί να γίνει εδώ; Διότι οι επιταγές είναι αναιτιώδεις, όπως ξέρετε, κύριε Υπουργέ, δεν έχουν αιτία. Πώς είναι δυνατόν να ξέρουμε αν οι επιταγές αυτές προέρχονται από δράσεις του ΕΟΜΜΕΧ ή των εταιρειών που υποκαθιστά ή των θυγατρικών του ΕΟΜΜΕΧ, που έχουν σχέση με τη δραστηριότητα και ενδεχομένως, δεν είναι προσωπικές; Άρα είναι αναιτιώδεις. Το δεύτερο που μου προξενεί εντύπωση το εξής. Εμείς αύριο έχουμε νομοσχέδιο του Υπουργείου Ανάπτυξης, που αφορά τους εταιρικούς μετασχηματισμούς. Και διερωτώμαι: Γιατί ο κύριος Υπουργός δεν το φέρνει αύριο στο νομοσχέδιο το δικό του για να μπορέσουμε να τον αντιμετωπίσουμε; Τυχαίνει να είμαι εισηγητής στο νομοσχέδιο αυτό και ο κύριος Υπουργός το υποστηρίζει. Ποιος ο λόγος που ήρθε σήμερα και δεν έρχεται αυτό αύριο που είναι η αρμόδια επιτροπή, όπου θα μπορούσαμε να κάνουμε και τον έλεγχο όπως πρέπει; Γι' αυτό παρακαλώ, κύριε Υπουργέ, και τις δύο αυτές τροπολογίες νομίζω είναι στην αποκλειστική σας ευχέρεια, ειδικά τη δεύτερη, και εν όψει του ότι αύριο συζητάμε το νομοσχέδιο, να μη τις κάνετε δεκτές. Ευχαριστώ πολύ.
Τον λόγο έχει ο κ. Κάτσης, Βουλευτής Θεσπρωτίας του ΣΥΡΙΖΑ, για τα επτά λεπτά.
Ευχαριστώ, κύριε Πρόεδρε. Κυρίες και κύριοι συνάδελφοι, καλούμαστε σήμερα να τοποθετούμε σε ένα σημαντικό, κατά τη γνώμη μου, νομοσχέδιο με ιδιαίτερο ενδιαφέρον για το μέλλον των τοπικών κοινωνιών, το οποίο, όμως, αφορά και συνολικά την αναπτυξιακή προοπτική της χώρας. Πιο συγκεκριμένα, περιγράφεται με λεπτομέρεια το μοντέλο υλοποίησης των δραστηριοτήτων και υποδομών με συνέργειες δημόσιου και ιδιωτικού τομέα στα δέκα περιφερειακά λιμάνια της χώρας, μεταξύ αυτών των σημαντικότερων, όπως της Αλεξανδρούπολης, της Ηγουμενίτσας, της Πάτρας, της Κέρκυρας, της Καβάλας, του Βόλου κ.λπ.. Το μοντέλο αυτό είναι η σύναψη συμβάσεων υποπαραχώρησης του δικαιώματος εκμετάλλευσης συγκεκριμένων και συνδυασμένων επιχειρησιακών μονάδων ή λιμενικών λειτουργιών και υπηρεσιών των λιμενικών εγκαταστάσεων από στρατηγικούς επενδυτές. Ποια ήταν, όμως, η προηγούμενη διαμορφωμένη κατάσταση; Η προηγούμενη διαμορφωμένη κατάσταση δρομολογούσε - αυτό υποστηρίζει και σήμερα φυσικά - την πλήρη ιδιωτικοποίηση των οργανισμών λιμένων, μέσω της πώλησης του μονομετοχικού πακέτου και τη σύναψη σύμβασης με ανάδοχο ιδιώτη, ο οποίος θα αναλάμβανε τη συνολική διοίκηση του λιμένα. Γι' αυτό και τα δέκα λιμάνια ήταν ενταγμένα μετοχικά στο ΤΑΙΠΕΔ, που είχε ως διακηρυγμένο στόχο από το καταστατικό του την πλήρη ιδιωτικοποίηση. Ήταν, δηλαδή, αυτό το μοντέλο που προκρίθηκε για τους λιμένας του Πειραιά και της Θεσσαλονίκης. Τι κάνουμε σήμερα για τα δέκα περιφερειακά λιμάνια με το υπό συζήτηση νομοσχέδιο; Κατ' αρχάς, ανασχέθηκε η δρομολογημένη πώλησή τους σε ιδιώτες, που θα είχε ήδη γίνει αν δεν είχε υπάρξει η πολιτική αλλαγή το 2015. Ξεκαθαρίζουμε, λοιπόν, κάτι. Με το παρόν νομοσχέδιο τα λιμάνια δεν πωλούνται, παραμένουν υπό δημόσιο έλεγχο, δεν παραχωρούνται οι μετοχές τους. Οι οργανισμοί λιμένων διατηρούν το χαρακτήρα τους ως νομικά πρόσωπα ιδιωτικού δικαίου διφυούς χαρακτήρα που ασκούν επιχειρηματική εκμετάλλευση, αλλά διατηρούν όλες τις αρμοδιότητες που εμπεριέχουν άσκηση δημόσιας εξουσίας. Γι' αυτό παλέψαμε σκληρά τα προηγούμενα χρόνια προκειμένου να ανατρέψουμε αυτό το μοντέλο ιδιωτικοποίησης που προωθούσε η προηγούμενη κυβέρνηση και να είμαστε κι εμείς συνεπείς με τις πολιτικές μας θέσεις. Έχουμε, όμως, αναπτύξει πλήρως τις δυνατότητες των λιμένων προκειμένου να κάνουν πολυποίκιλες οικονομικές δραστηριότητες; Παρ' ότι έχουν γίνει τα τελευταία χρόνια κρίσιμα έργα ανάπτυξης με τις χρηματοδοτήσεις, όπως για παράδειγμα στον Οργανισμό Λιμένος Ηγουμενίτσας που θα αναφερθώ και παρακάτω, οι δημόσιες επενδύσεις έχουν ένα ταβάνι. Γι' αυτό το λόγο δίνουμε τη δυνατότητα ώστε οι λιμενικές δραστηριότητες, υποδομές ή αναδομές, να υποπαραχωρηθούν μέσω διεθνούς διαγωνισμού σε στρατηγικούς επενδυτές, μέσω μισθώματος, για κάποια χρόνια. Οι διαγωνισμοί προβλέπεται να γίνουν από το ΤΑΙΠΕΔ σε συνεργασία με τους οικείους οργανισμούς λιμένων και το Υπουργείο Ναυτιλίας. Ιδιαίτερα σημαντικό σημείο είναι ότι η επιλογή των δραστηριοτήτων που είναι υπό παραχώρηση προκύπτει μετά από συμφωνία του οργανισμού λιμένα, του Υπουργείου Ναυτιλίας και του ΤΑΙΠΕΔ. Στοχεύουμε, λοιπόν, στην προσέλκυση επενδυτών με εξειδικευμένη εμπειρία που θα επιτρέψει τη δημιουργία νέων θέσεων εργασίας, καθώς και τη στοχευμένη ανάπτυξη των υποπαραχωρούμενων λιμενικών δραστηριοτήτων και των επιχειρησιακών μονάδων των περιφερειακών λιμένων στο άμεσο μέλλον. Παραδείγματα για τα οποία έχει φανεί έντονο ενδιαφέρον είναι η ανάπτυξη κρουαζιέρας, οι μαρίνες, ο LNG ανεφοδιασμός των πλοίων, τα logistics κ.λπ.. Η διεθνής πρακτική τι λέει; Σε επίπεδο Ευρωπαϊκής Ένωση για τη λιμενική πολιτική έχει δείξει ότι το μοντέλο των συμπράξεων δημόσιου και ιδιωτικού τομέα στη λιμενική βιομηχανία είναι το πλέον αποδοτικό αναπτυξιακά, ενώ διασφαλίζει παράλληλα και το δημόσιο συμφέρον, καθώς αποφεύγεται η εκχώρησή τους. Εάν συνέβαινε το τελευταίο, θα είχαμε λιμάνια αποκομμένα από την πόλη που τα φιλοξενεί, χωρίς κοινωνικές και ανταποδοτικές δράσεις προς τους πολίτες. Εμείς θέλουμε από τη μία την ανάπτυξη και τις επενδύσεις, αλλά από την άλλη τα λιμάνια να κοιτούν την πόλη, να σέβονται τους εργαζόμενους και να αφήνουν προστιθέμενη αξία στην κοινωνία. Πώς διασφαλίζεται όμως το δημόσιο και κοινωνικό συμφέρον παράλληλα με την ενίσχυση ανάπτυξης της προοπτικής τους; Εδώ θέλω να κάνω κάποιες σαφείς διευκρινίσεις για να μην υπάρχουν παρερμηνείες και απορίες στους πολίτες και στις τοπικές κοινωνίες που μας παρακολουθούν. Η πολιτική της Κυβέρνησης ΣΥΡΙΖΑ που υλοποιείται με δυσκολίες για την απόδοση χερσαίων ζωνών των λιμανιών που δεν χρησιμοποιούνται για λιμενικές δραστηριότητες στους οικείους δήμους και στους πολίτες, συνεχίζεται κανονικά και εξακολουθεί να ισχύει. Οι υποπαραχωρήσεις αφορούν μόνο στις λιμενικές δραστηριότητες που ασκούνται εντός των οργανισμών λιμένων. Οι χερσαίες ζώνες εκτός λιμένα ή λιμενικών δραστηριοτήτων δεν παραχωρούνται, δεν ιδιωτικοποιούνται, αλλά αποδίδονται στους οικείους δήμους, που θα έχουν και την ευθύνη συντήρησης και αξιοποίησής τους. Απλά και ξεκάθαρα. Δεύτερον, ένας άλλος τρόπος που υλοποιείται η πολιτική μας για το δημόσιο συμφέρον είναι ότι ένα πάγιο αίτημα των τοπικών κοινωνιών - από την εποχή που ήταν Υπουργός ο κ. Δρίτσας το συζητούσαμε και το ζητούσαν οι τοπικές κοινωνίες και οι δήμοι - είναι το ανταποδοτικό τέλος. Υπάρχει, λοιπόν, ανταποδοτικό τέλος από 2% σε 3,5%. Είναι το ποσοστό του ανταλλάγματος υπέρ του δημοσίου επί του συνόλου των ενοποιημένων ετήσιων εσόδων των οργανισμών λιμένων της οικείας χρήσης, το οποίο, όμως, θα καταβάλλεται στον οικείο δήμο, όχι στο δημόσιο. Οι δήμοι πάντοτε το ζητούσαν. Πλέον το παίρνουν, γιατί πρέπει να υπάρχει ανταποδοτικό όφελος για τις οχλούσες δραστηριότητες που προκαλούν τα λιμάνια στην επικράτειά τους, προκειμένου να χρησιμοποιήσουν κονδύλια για αναπτυξιακές και κοινωνικές δράσεις οι δήμοι. Τρίτον, προβλέπεται η επιβολή στον υποπαραχωρησιούχο του αντισταθμιστικού ανταποδοτικού τέλους υπέρ του οικείου οργανισμού λιμένος, το οποίο δεν μπορεί να υπερβαίνει το 5% των ετήσιων ακαθάριστων εσόδων του υποπαραχωρησιούχου. Αυτό θα προσδιοριστεί με κοινή υπουργική απόφαση βάσει μελέτης βιωσιμότητας χρηματοοικονομικού συμβούλου, ο οποίος θα προσλαμβάνεται από τη διοίκηση του οργανισμού λιμένος. Η παράμετρος αυτή είναι εξαιρετικά σημαντική για το οικονομικό όφελος των οργανισμών λιμένων, καθώς ακόμα και σε περίπτωση μικρής οικονομικής κλίμακας θα εξασφαλίσουν εκείνο το ποσοστό που θα εγγυάται και τη βιωσιμότητα του οργανισμού. Τέταρτον, θεσπίζεται η επέκταση άσκησης αρμοδιοτήτων του Λιμενικού Σώματος στον αιγιαλό και στην παραλία, ώστε να μη συγχέονται πλέον οι αρμοδιότητες με την αστυνομία και να πραγματοποιείται αποτελεσματικότερα ο έλεγχος και η φύλαξη. Κλείνοντας, κύριε Πρόεδρε, κυρίες και κύριοι συνάδελφοι, θα μου επιτρέψετε μία αναφορά στο λιμάνι της Ηγουμενίτσας, ένα στρατηγικό λιμάνι εθνικής σημασίας, η κύρια δυτική πύλη της Ελλάδας, ενταγμένο στα διευρωπαϊκά δίκτυα μεταφορών, με αυξημένη κίνηση λόγω της ολοκλήρωσης των δύο οδικών αξόνων της Ιωνίας και της Εγνατίας και με τεράστιες αναπτυξιακές δυνατότητες για το μέλλον. Το λιμάνι της Ηγουμενίτσας επί ημερών μας ολοκλήρωσε τα έργα της δεύτερης φάσης της κρουαζιέρας, εξασφάλισε τη χρηματοδότηση της τρίτης φάσης του εμπορικού λιμένα. Είναι έργα τα οποία βρίσκονται ήδη σε εξέλιξη και πάνε πολύ καλά. Ωστόσο, για μεγάλο διάστημα δεν έπαιξε το ρόλο τον οποίο θα μπορούσε να διαδραματίσει και δεν αξιοποίησε πλήρως όλες του τις δυνατότητες. Είχε μία χερσαία ζώνη χωρίς φορέα διαχείρισης - άκουσον, άκουσον! - από το 2005 ενώ το χειρότερο όλων είναι ότι η προηγούμενη κυβέρνηση ήδη συζητούσε και είχε δρομολογήσει την πλήρη πώληση και ιδιωτικοποίησή του φυσικά και με τη χερσαία ζώνη ενταγμένη. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κύριε Πρόεδρε, σε ένα λεπτό τελειώνω. Σήμερα αντιμετωπίζει μία σειρά προκλήσεων που από τούτο εδώ το Βήμα θα ήθελα να αναδείξω και να ζητήσω τη συνδρομή της Κυβέρνησης και των φορέων ώστε να προχωρήσουμε μπροστά. Πρέπει να επιταχυνθούν οι προσπάθειες του Δήμου Ηγουμενίτσας, του Οργανισμού Λιμένος Ηγουμενίτσας και του Υπουργείου Ναυτιλίας και του Υπουργείου Οικονομικών μέσω της Κτηματικής Υπηρεσίας του Δημοσίου για την απόδοση της χερσαίας ζώνης. Πρέπει να γίνει η επαναχάραξη αιγιαλού και της παραλίας, ο επαναπροσδιορισμός στα φυσικά της όρια, ώστε εν συνεχεία να ολοκληρωθεί η παραχώρηση της χερσαίας ζώνης και του παραλιακού μετώπου στον Δήμο Ηγουμενίτσας και στους πολίτες. Και επειδή έστειλε και ένα αίτημα προς το Υπουργείο και προς τους Βουλευτές Θεσπρωτίας ο Δήμος Ηγουμενίτσας και καλεί έκτακτο δημοτικό συμβούλιο, από αυτό το Βήμα μου δίνεται η δυνατότητα να τονίσω ότι αυτή η διαδικασία προχωράει κανονικά και χρειαζόμαστε συνδρομή όλων για να τελειώσει. Τέλος, ένα έργο πνοής και ένα έργο δεκαετιών για την πόλη είναι η κατασκευή μαρίνας στην Ηγουμενίτσα. Το πρώτο βήμα έγινε, καθώς έχει ήδη κατατεθεί ο φάκελος για αδειοδότηση στο Υπουργείο Τουρισμού και εργαζόμαστε για την έκδοση της. Το έργο αυτό θα δώσει τεράστια αναπτυξιακή και τουριστική ώθηση σε συνδυασμό με τις υπάρχουσες υποδομές για την κρουαζιέρα, όπως της Πλαταριάς και των Συβότων αλλά και αυτές της Κέρκυρας και Παξών και της Λευκάδας. Είναι συμπληρωματικές υποδομές αυτές και βοηθούν συνολικά στην ανάπτυξη του τουριστικού προϊόντος. Και αυτά είναι όλα που πρέπει να τονίσουμε. Με το παρόν σχέδιο νόμου, που δίνει τη δυνατότητα για συνδυασμένες δραστηριότητες, μπορεί να γίνει και το επόμενο καθοριστικό βήμα ώστε να αναζητηθεί το επενδυτικό σχήμα που θα συμβάλει στην κατασκευή της μαρίνας, θα αναβαθμίσει πλήρως τη μακροπεριφέρεια Ιονίου - Αδριατικής στην οποία αναφέρεται η Ήπειρος, θα καταστήσει την Ήπειρο ισχυρή αναπτυξιακά και με κρίσιμο, κομβικό ρόλο για την ευρύτερη περιοχή. Το έχει ανάγκη πολύ αυτή η περιφέρεια που είναι από τις πιο φτωχές της Ευρώπης.
Κύριε συνάδελφε, σας παρακαλώ.
Τελειώνω, κύριε Πρόεδρε. Όπως αντιλαμβανόμαστε, κυρίες και κύριοι συνάδελφοι, η ψήφιση του εν λόγω νομοσχεδίου ανοίγει για την περιοχή της Θεσπρωτίας και όλης της Ηπείρου τεράστιες δυνατότητες ανάπτυξης με υψηλό ρυθμό δημιουργίας νέων θέσεων εργασίας, που θα είναι και ο πιο βασικός, αν όχι από τους βασικότερούς μας στόχους για την επόμενη τετραετία. Σας ευχαριστώ.
Ευχαριστούμε τον κ. Κάτση. Τον λόγο έχει ο κ. Μπουκώρος, Βουλευτής Μαγνησίας της Νέας Δημοκρατίας και θα ακολουθήσει ο κ. Συρμαλένιος. Ορίστε, κύριε συνάδελφε, έχετε τον λόγο για επτά λεπτά.
Ευχαριστώ, κύριε Πρόεδρε. Το μεγάλο ερώτημα, κυρίες και κύριοι συνάδελφοι, που ανακύπτει από τη συζήτηση του σημερινού νομοσχεδίου είναι αν πράγματι υπάρχει, αν έχει εκπονηθεί από τη σημερινή Κυβέρνηση μία εθνική λιμενική πολιτική. Η δική μας απάντηση είναι ότι σαφώς όχι. Οι κυβερνήσεις της Νέας Δημοκρατίας είχαν μία συγκεκριμένη πολιτική και είμαστε περήφανοι γι' αυτό. Και η ιδιωτικοποίηση στο λιμάνι του Πειραιά ήταν εκείνη η πολιτική απόφαση που έφερε πλέον λίγα χρόνια μετά το λιμάνι του Πειραιά μεταξύ των μεγαλύτερων του κόσμου και φέρνει ανάπτυξη και δεκάδες χιλιάδες θέσεις εργασίας. Κύριε Υπουργέ, θα μου επιτρέψετε να σας θυμίσω τη ρήση του Μάο, γιατί δεν είναι ζήτημα το ιδιοκτησιακό καθεστώς των λιμένων. Ο Μάο, λοιπόν, είχε πει: «Δεν με νοιάζει το χρώμα της γάτας, μαύρες γάτες, άσπρες γάτες, αρκεί να πιάνουν ποντίκια». Και φαίνεται ότι με αυτό το νομοσχέδιο εδώ δεν επιτυγχάνετε το επιδιωκόμενο αποτέλεσμα και δεν διαφαίνεται ξεκάθαρα και ποιος είναι ο στόχος αυτής της νομοθετικής σας πρωτοβουλίας. Είναι ένα νομοσχέδιο γεμάτο γραφειοκρατία, με την εμπλοκή του συνόλου των συναρμόδιων φορέων, αντιφάσεις σχετικά με τα αντισταθμιστικά προς τους οργανισμούς λιμένων, καμμία βελτίωση του επενδυτικού κλίματος, χωρίς κανένα στρατηγικό σχεδιασμό, χωρίς μελέτες. Γι' αυτό και καταλήγουμε στο συμπέρασμα, όχι αβίαστα, ότι δεν υπάρχει εθνική λιμενική στρατηγική. Βεβαίως, μπορεί η σημερινή Κυβέρνηση καμώνοντας την αριστερή κυβέρνηση να μη θέλει να ακολουθήσει το υπόδειγμα του Πειραιά. Είναι δικαίωμα της! Όμως, ποιες δυνατότητες ανάπτυξης δίνει στα δέκα σημαντικά περιφερειακά λιμάνια, μεταξύ των οποίων και αυτό του Βόλου; Και ξέρετε, κύριε Υπουργέ - επειδή έχετε ευαισθησίες με τον Βόλο, άλλωστε κατά το ήμισυ εμείς σας θεωρούμε Βολιώτη, αν είμαι σωστά πληροφορημένος είναι και ο τόπος γέννησής σας - , το λιμάνι του Βόλου δεν μπορεί να συγκριθεί με τα υπόλοιπα δέκα περιφερειακά λιμάνια. Είναι το λιμάνι εκείνο που εδώ και εκατόν είκοσι χρόνια διαθέτει σιδηροδρομική σύνδεση, αυτό που επιχειρούμε τώρα να κάνουμε στην Αλεξανδρούπολη, στο Θριάσιο κ.ο.κ.. Υπήρξε μία συνεργασία του Υπουργείου Εμπορικής Ναυτιλίας με το Υπουργείο Υποδομών για να αξιοποιηθεί αυτό το συγκριτικό πλεονέκτημα του λιμανιού του Βόλου; Εδώ και τέσσερα χρόνια δεν έχει γίνει καμμία απολύτως επένδυση. Και δεν έχω καλά νέα από το Βόλο. Είναι και ο πρώην Υπουργός Εμπορικής Ναυτιλίας εδώ. Κύριε Υπουργέ, πλήττεται από την ανεργία η πόλη μας. Η καταγεγραμμένη ανεργία είναι 30%. Ρωτήστε τον τοπικό ΟΑΕΔ. Δεν είναι ούτε 19% ούτε 20%. Και έρχεται το 2016 ο κ. Κουρουμπλής στον Βόλο και ανακοινώνει τη δυνατότητα για ελαφρές επισκευές στο λιμάνι εκτός δεξαμενής μη ρυπογόνες και τον χειροκροτούμε όλοι. Περνάει τον Οκτώβριο του 2017 στο νομοσχέδιο του Υπουργείου Εμπορικής Ναυτιλίας η διάταξη και δύο χρόνια περιμένουμε την απόφαση αυτή για να δοθεί η δυνατότητα στο λιμάνι του Βόλου. Και αγναντεύουν τη θάλασσα χίλιοι διακόσιοι απολύτως εξειδικευμένοι εργατοτεχνίτες, που περιμένουν δουλειά! Ποια συμφέροντα εμπόδιζαν τον κ. Κουρουμπλή και ποια συμφέροντα εμποδίζουν εσάς, κύριε Κουβέλη, να εκδώσετε αυτή την υπουργική απόφαση, να ανασάνει το λιμάνι του Βόλου; Δεν εκμεταλλεύεστε τις υποδομές, ρημάζουν. Οι γερανογέφυρες είναι μιας άλλης εποχής. Δεν έχει γίνει ούτε μία επένδυση στο λιμάνι του Βόλου εδώ και τέσσερα χρόνια! Και μου λέτε, μέσα από ένα νομοσχέδιο θολό και ασαφές, ότι θα προσελκύσουμε επενδυτές στο λιμάνι του Βόλου; Δεν είναι τυχαίο λιμάνι, δεν είναι της ίδιας σειράς με όλα τα υπόλοιπα λιμάνια, που συζητάμε με το σημερινό νομοσχέδιο. Το αγνοείτε και το αφήνετε να ρημάζει. Είναι, όμως, ο οικονομικός πνεύμονας όχι μόνο του Βόλου, αλλά ολόκληρης της Θεσσαλίας, κύριε Υπουργέ. Και είμαι υποχρεωμένος να ασκήσω αυτή την κριτική τούτη την ώρα, γιατί βλέπω υποδομές να ρημάζουν. Και δεν είναι μόνο αυτό, κύριε Υπουργέ. Τα νέα από το Βόλο δεν είναι καθόλου καλά. Ζει το τρίτο κύμα αποβιομηχάνισης επί ημερών ΣΥΡΙΖΑ. Και άλλη μεγάλη βιομηχανία ανακοίνωσε εκ περιτροπής εργασίας μόλις προχθές. Έχουν προηγηθεί τα κλεισίματα του «ΙΜΑΝΤΑ» και της «COCA COLA». Είναι χιλιάδες οι άνεργοι. Δεν έχει εκπονηθεί ούτε ένα πρόγραμμα απασχόλησης γι' αυτήν την περιοχή. Τι κάνετε, λοιπόν; Πώς θα έρθει η ανάπτυξη; Μόνο με την ψήφιση νομοσχεδίων και με εξαγγελίες; Είναι μια περιοχή που διαθέτει όλα τα συγκριτικά πλεονεκτήματα. Και ο συνάδελφός σας Υπουργός Εθνικής Άμυνας εξαγγέλλει ούτε λίγο ούτε πολύ ότι θα μετακομίσει και η ταξιαρχία πεζοναυτών. Αυτό είναι άλλο ένα οικονομικό πλήγμα για την πόλη του Βόλου της τάξεως των 20.000.000 ετησίως. Ποιες πολιτικές, λοιπόν, εφαρμόζετε, συνολικά ως Κυβέρνηση, σε ένα μεγάλο αστικό κέντρο της χώρας, σε ένα μεγάλο λιμάνι στο κέντρο της Ελλάδος; Εσείς είστε νέος Υπουργός Ναυτιλίας, αλλά τουλάχιστον την υπουργική απόφαση για τις επισκευές στο λιμάνι του Βόλου, από σας, κύριε Κουβέλη, περιμέναμε να την υπογράψετε με το «καλημέρα» στο Υπουργείο. Όποια και αν είναι τα συμφέροντα, όποιες και αν είναι οι πιέσεις, μία οργανωμένη και μία συγκροτημένη πολιτεία πρέπει να δίνει ευκαιρίες σε όλες τις υποδομές, σε όλα τα λιμάνια και οι χρήστες θα αποφασίσουν, όπως αν δημιουργήσετε αύριο το περιβάλλον και οι επενδυτές θα αποφασίσουν. Τι γίνεται απ' όλα αυτά, λοιπόν; Γνωρίζετε ότι στη χερσαία Μαγνησία δεν έχει γίνει ούτε μία επένδυση; Είστε τεσσεράμισι χρόνια Κυβέρνηση τώρα. Και ακούμε μόνο ως ανέκδοτο στην περιοχή μας ότι η ανεργία είναι στο 19% και στο 20%. Απευθυνθείτε στις δικές σας υπηρεσίες του ΟΑΕΔ στο Βόλο. Υπερβαίνει το 30% στο πολεοδομικό συγκρότημα η ανεργία. Τι κάνετε, λοιπόν; Νόμους για τους νόμους; Ή νόμους που θα φέρουν ανάπτυξη; Τελικά καταλήγω στο συμπέρασμα, κύριε Υπουργέ, ότι οι πολιτικές του ΣΥΡΙΖΑ - το έχει διαπιστώσει πλειοψηφία του ελληνικού λαού - βλάπτουν σοβαρά την ελληνική οικονομία. Βλάπτουν, όμως, οι πολιτικές του ΣΥΡΙΖΑ ακόμα σοβαρότερα την περιοχή μου, τον Βόλο και το λιμάνι και την παραγωγική διαδικασία και την τοπική οικονομία και την τοπική κοινωνία. Και βεβαίως, αύριο, μεθαύριο έχουμε εκλογές και τότε θα κληθείτε να απολογηθείτε και για το λιμάνι και για το γεγονός ότι οι πολιτικές σας κινδυνεύουν να μετατρέψουν μία προνομιούχο περιοχή σε οικονομική έρημο. Σας ευχαριστώ πολύ.
Και εμείς ευχαριστούμε και για την ακρίβεια, κύριε συνάδελφε. Δεν πρόλαβε καν να χτυπήσει το καμπανάκι λήξεως του χρόνου. Τον λόγο έχει τώρα ο κ. Συρμαλένιος, Βουλευτής Κυκλάδων και αμέσως μετά σειρά έχει ο κ. Κουρουμπλής, ενώ έχει ζητήσει τον λόγο και ο Κοινοβουλευτικός Εκπρόσωπος της Νέας Δημοκρατίας κ. Κεφαλογιάννης. Ορίστε, κύριε συνάδελφε, έχετε τον λόγο για επτά λεπτά.
Ευχαριστώ, κύριε Πρόεδρε. Αγαπητές και αγαπητοί συνάδελφοι, το σημερινό νομοσχέδιο έχει ως κύριο αντικείμενο την ψήφιση του θεσμικού πλαισίου υποπαραχωρήσεων για τα δέκα βασικά λιμάνια της χώρας πλην του Πειραιά και της Θεσσαλονίκης. Πριν μπούμε, όμως, στην ουσία του νομοσχεδίου πρέπει να συμφωνήσουμε ότι η χώρα μας και μόνο από τη γεωγραφική της θέση στη νοτιοανατολική Μεσόγειο κατέχει έναν βαρύνοντα γεωστρατηγικό και γεωπολιτικό ρόλο στον σύγχρονο κόσμο. Κατά συνέπεια, η αξιοποίηση των λιμένων της χώρας μας αποκτάει ιδιαίτερη σημασία κυρίως καθιστώντας τα λιμάνια μας ως διαμετακομιστικά και εξωστρεφή κέντρα πλέον της σημασίας τους για την κάλυψη των αυξανόμενων αναγκών στην ακτοπλοΐα και στην κρουαζιέρα. Με το σημερινό νομοσχέδιο αναδεικνύονται πλήρως οι μεγάλες διαφορές της πολιτικής της σημερινής Κυβέρνησης με την πολιτική που ακολούθησε η Νέα Δημοκρατία έως το 2014, αλλά και μ' αυτήν που διακηρύσσει και επαγγέλλεται σήμερα. Γίνεται φανερή η διάσταση απόψεων και θέσεων μεταξύ της πλήρους ιδιωτικοποίησης και της μεταβίβασης του συνόλου των μετοχών των λιμένων στους ιδιώτες, που επαγγέλλεται η Νέα Δημοκρατία, και αυτής της αντίληψης των υποπαραχωρήσεων συγκεκριμένων δραστηριοτήτων για επιμέρους επενδύσεις, διατηρώντας όμως τον δημόσιο έλεγχο. Και αυτή είναι η ουσία της αντιπαράθεσης με την Αξιωματική Αντιπολίτευση και όσων, βεβαίως, την ακολουθούν. Κυρίες και κύριοι συνάδελφοι, δεν πουλάμε αδιακρίτως. Αξιοποιούμε τους λιμένες μας μέσω επιμέρους παραχωρήσεων κρατώντας τον δημόσιο έλεγχο, ενώ ταυτόχρονα διασφαλίζουμε τα εργασιακά δικαιώματα και τις αμοιβές των εργαζομένων και ταυτόχρονα διασφαλίζουμε την ισότιμη και επωφελώς αμοιβαία σχέση των λιμένων με τις δημοτικές αρχές και τους δήμους των πόλεων. Άλλωστε η διάσταση και η διαφορά αυτή μεταξύ Κυβέρνησης και Αξιωματικής Αντιπολίτευσης αναδείχθηκε ξεκάθαρα μεταξύ των αρχικών συμβάσεων του Οργανισμού Λιμένος Πειραιά και του Οργανισμού Λιμένος Θεσσαλονίκης και αυτών που πέτυχε η Κυβέρνηση με την επαναδιαπραγμάτευσή τους, πετυχαίνοντας σημαντικά οφέλη τόσο στην εξαίρεση δημόσιων χώρων από την παραχώρησή τους στους ιδιώτες όσο και με τη διασφάλιση των δικαιωμάτων των εργαζομένων. Σήμερα, με το νομοσχέδιο που ψηφίζουμε σε λίγη ώρα, όπως είπα, θεσπίζονται οι υποπαραχωρήσεις συγκεκριμένων δραστηριοτήτων για την αξιοποίησή τους με την υπογραφή συμβάσεων των τριών πλευρών, του ΤΑΙΠΕΔ, των οργανισμών λιμένων και των επενδυτών, χωρίς τη μεταβίβαση των μετοχών στους ιδιώτες. Και αυτή είναι ακριβώς η ευρωπαϊκή λιμενική πολιτική που παραχωρεί δραστηριότητες διατηρώντας τον έλεγχο των λιμένων είτε στο δημόσιο είτε στην τοπική αυτοδιοίκηση. Αυτό συμβαίνει, βεβαίως, στην πολύ μεγάλη πλειοψηφία των ευρωπαϊκών λιμένων, σε περίπου άνω του 80% με 85%. Το ερώτημα, λοιπόν, που τίθεται είναι εσείς οι υποτιθέμενοι θιασώτες της ευρωπαϊκής πολιτικής, της ευρωπαϊκής ιδέας, του «Μένουμε Ευρώπη» ή «Μένουμε Ευρωπαίοι», όπως έχει χαρακτηριστεί, τι ακριβώς πρεσβεύετε, ποια πολιτική πρεσβεύετε και ακολουθείτε. Και, βεβαίως, με το νομοσχέδιο διασφαλίζεται επίσης, μέσω των συμβάσεων υποπαραχώρησης, το δικαίωμα διαχείρισης και εκμετάλλευσης των λοιπών λιμενικών δραστηριοτήτων και παραμένει επίσης στους οργανισμούς λιμένων ο έλεγχος στη χερσαία ζώνη των λιμένων. Επίσης, με την επιβολή αντισταθμιστικού τέλους πλέον του οικονομικού ανταλλάγματος που καταβάλλεται από τον υποπαραχωρησιούχο, εξασφαλίζεται η βιωσιμότητα των οργανισμών λιμένων. Να σας αναφέρω ακόμη δύο κρίσιμα στοιχεία, τα οποία θεσπίζονται: Πρώτον, η απόδοση στο ελληνικό δημόσιο ανταποδοτικού τέλους 3,5% επί του συνόλου των ετήσιων εσόδων των οργανισμών λιμένων, μέρος του οποίου με τη σειρά του αποδίδεται στους οικείους δήμους ως αντιστάθμισμα στην όχληση από την κυκλοφοριακή επιβάρυνση, τον αυξημένο θόρυβο, τους εκλυόμενους ρύπους από τους χρήστες των λιμένων. Δεύτερον, διατηρούνται σε ισχύ κανονισμοί προσωπικού και εσωτερικής λειτουργίας των οργανισμών και έτσι διασφαλίζεται το εργασιακό καθεστώς και τα δικαιώματα των εργαζομένων. Θα ήθελα, όμως, να ολοκληρώσω με δύο ακόμα σημεία που αναφέρονται στις λοιπές διατάξεις: Πρώτον, με αφορμή τη διάταξη για τη μεταφορά του πόσιμου νερού στα νησιά από τα πλοία του Πολεμικού Ναυτικού, θα ήθελα να εξάρω τις προσπάθειες των τελευταίων χρόνων της πολιτικής ηγεσίας του Υπουργείου Ναυτιλίας και Νησιωτικής Πολιτικής που φθάνουν στο τέλος τους έτσι ώστε πλέον να μην υποχρεούται η πολιτεία να ναυλώνει μέσω ιδιωτών επιχειρηματιών υδροφόρα πλοία που μεταφέρουν στα νησιά νερό με αυξημένο κόστος. Εξοικονομούνται χρήματα, κάποια εκατομμύρια, και επιπλέον τελειώνει ένα ακόμα πάρτι που αποκαλύφθηκε - αποκαλύφθηκε με ευθύνη της πολιτικής ηγεσίας - ότι υπήρχε τα προηγούμενα χρόνια και σ' αυτόν τον τομέα απ' αυτούς που είχαν αναλάβει τη μεταφορά στα νησιά μας. Και αναφέρω και ένα δεύτερο και τελειώνω, με αφορμή τις διατάξεις για τη δημόσια ναυτική εκπαίδευση. Εμείς στη Σύρο έχουμε μια ιδιομορφία και το είπα και στην επιτροπή. Είναι ένας καθηγητής ειδικών μαθημάτων, αγγλικής, που επί έξι χρόνια είναι ο μοναδικός μόνιμος καθηγητής της Σχολής Εμπορικού Ναυτικού, ο οποίος εκτελεί χρέη διευθυντή, δηλαδή αναπληρώνει τον διευθυντή. Δεν υπάρχει δυνατότητα αυτός ο άνθρωπος επί έξι χρόνια να δικαιούται αυτά τα οποία δικαιούνται όλοι οι υπόλοιποι διευθυντές οικονομικά, όσοι είναι διευθυντές στις Σχολές Εμπορικού Ναυτικού στην υπόλοιπη χώρα. Λέω το αυτονόητο το οποίο θα έπρεπε στη χώρα μας με πολύ εύκολο τρόπο να υλοποιείται. Αν δεν υπάρχουν καθηγητές των άλλων ειδικοτήτων που προβλέπονται ή αναπληρωτές ή επίκουροι κ.λπ., αυτός ο μοναδικός καθηγητής, έως ότου βρεθεί καθηγητής της αντίστοιχης απαιτούμενης ειδικότητας να μπορεί να απολαμβάνει αυτά τα «προνόμια» τα οποία έχουν και οι υπόλοιποι διευθυντές των Σχολών Εμπορικού Ναυτικού. Σας ευχαριστώ πολύ.
Ευχαριστούμε τον κ. Συρμαλένιο. Τον λόγο έχει ο κ. Κουρουμπλής, Βουλευτής Β΄ Αθηνών του ΣΥΡΙΖΑ.
Κύριε Πρόεδρε, συζητούμε στην Αίθουσα του Κοινοβουλίου ένα εξαιρετικά ενδιαφέρον σχέδιο νόμου που έχει να κάνει με τη λιμενική πολιτική, τη λιμενική βιομηχανία, όπως λέγεται. Και τίθεται ένα ερώτημα όταν ακούει με προσοχή κάποιος τους συναδέλφους, κυρίως της Αξιωματικής Αντιπολίτευσης, που κυβέρνησε πριν από λίγα χρόνια, με τον τρόπο που προσεγγίζουν τα ζητήματα αυτά. Στην πολιτική, κύριε Πρόεδρε - έλεγε ένας μεγάλος πολιτικός τα προηγούμενα χρόνια - χρειάζεται γενναιότητα, χρειάζεται αυτοκριτική και χρειάζεται να διαθέτει κάποιος την ικανότητα να αναγνωρίζει τα λάθη. Ρωτώ, λοιπόν: Υπήρχε στη χώρα πολιτική λιμενικής βιομηχανίας; Τι να αναφέρω στο Κοινοβούλιο, κύριε Πρόεδρε; Ότι υπήρχε η αρμόδια επιτροπή κρίσης και έγκρισης των μελετών για τα λιμάνια και δεν εκπροσωπείτο η Ένωση Ελλήνων Πλοιάρχων, δηλαδή οι άνθρωποι που βάζουν και βγάζουν τα πλοία από τα λιμάνια; Να πω σε ποια κατάσταση βρισκόντουσαν τα λιμάνια; Ντρέπομαι να το πω ως Έλληνας πολιτικός. Να αναφερθώ σε ποια κατάσταση παράλαβε η Κυβέρνηση το λιμάνι νησιού παγκοσμίου φήμης, λιμάνι που παρελήφθη πριν από οκτώ χρόνια, το 2010; Και έρχεστε εδώ και κάνετε κριτική με έναν τέτοιο τρόπο σαν να είστε παρθένες, σαν να έχετε κατέλθει από παρθενογένεση; Δεν ξέρετε τίποτα; Δεν ξέρετε τι γινόταν στα λιμάνια της χώρας; Δεν ξέρετε τι μελέτες είχατε κάνει; Πληρώθηκε 20.000.000 το λιμάνι στον Άη Στράτη που το παραλάβατε πριν από έξι χρόνια. Ρωτήστε τι γίνεται όταν κάνει κακοκαιρία, αν μπορεί να μπει μέσα στο λιμάνι πλοίο εύκολα. Και έρχεστε εδώ και λέτε «άρες, μάρες κουκουνάρες» που λέει ο λαός; Υπήρξε ένα ολόκληρο σχέδιο, να δούμε τι γίνεται με όλα τα λιμάνια της χώρας, μια πλήρης εγκατάλειψη γιατί θέλατε να τα δώσετε στους ιδιώτες. Αυτή ήταν η λογική σας. Άκουσα τον συνάδελφο, τον κ. Μπουκώρο. Καλά, δεν ντρεπόμαστε καθόλου; Είναι στην ίδια κατάσταση ο Οργανισμός Λιμένα του Βόλου μ' αυτή που τον παραλάβαμε; Πείτε στον ελληνικό λαό εδώ πως παρελήφθη και σε τι χρεωκοπημένη κατάσταση ήταν το λιμάνι και ο οργανισμός και πως είναι σήμερα. Αυτά δεν τα λέτε; Δεν τα ξέρετε; Και μας μιλήσατε και για συμφέροντα; Κύριε Μπουκώρο, όταν απευθύνεστε σε εμένα για συμφέροντα, να είστε πολύ προσεκτικός. Εάν θέλετε να μιλήσουμε γι' αυτό το θέμα που είπατε, να μιλήσουμε. Όμως, θα είστε προσεκτικός. Ξέρετε γιατί εξεδόθη υπουργική απόφαση πριν από οκτώ χρόνια που περιόριζε τη δραστηριότητα αυτή στο Πέραμα; Γιατί υπήρχαν τα γνωστά προβλήματα με την ναυπηγοεπισκευαστική ζώνη. Να τα λέτε όλα στον ελληνικό λαό.
Κύριε Πρόεδρε, ζητώ μετά τον λόγο επί προσωπικού.
Έρχεται, λοιπόν, αυτή η Κυβέρνηση και προχωρούμε την ιδιωτικοποίηση δύο λιμανιών στο πλαίσιο των δεσμεύσεων που έχει η χώρα - εκεί κατάντησε η χώρα! - και επεξεργαστήκαμε ένα σχέδιο και για τα δύο λιμάνια όπου προστατεύσαμε τα συμφέροντα της χώρας, διότι υποχρεώσαμε τους επενδυτές σε υποχρεωτικές επενδύσεις, συγκεκριμένες όχι αόριστες. Διασφαλίσαμε τα συμφέροντα των εργαζομένων και δεν άνοιξε μύτη, γιατί ακριβώς εμείς έχουμε στο κέντρο της πολιτικής μας τον άνθρωπο, τους εργαζόμενους και τους δώσαμε αυτή τη διασφάλιση. Πόσα χρόνια πάλευαν στον Πειραιά να πάρουν οι εργαζόμενοι, κυρίες και κύριοι συνάδελφοι, βαρέα και ανθυγιεινά; Πόσα χρόνια δούλευαν ως εργάτες στα κάτεργα και ήρθε αυτή η Κυβέρνηση και διασφάλισε αυτό το δικαίωμα αυτών των ανθρώπων; Πόσες παραχωρήσεις έγιναν και σ' αυτά τα δύο λιμάνια στην τοπική κοινωνία, χώροι συγκεκριμένοι, αλλά και σ' άλλα λιμάνια, στην Αλεξανδρούπολη, στην Καβάλα, στην Ηγουμενίτσα, στην Πάτρα, στην Ελευσίνα, στη Ραφήνα, στο Λαύριο; Γιατί δεν τα είχατε κάνει όλα αυτά; Ήρθαμε και διαπραγματευτήκαμε με το ΤΑΙΠΕΔ, μια σκληρότατη διαπραγμάτευση - σας πληροφορώ - γιατί ήθελαν να προχωρήσουν σε πλήρη ιδιωτικοποίηση. Αυτό το ΤΑΙΠΕΔ είχατε συστήσει εσείς που έρχεστε τώρα και φωνάζετε σαν να μην ξέρετε τίποτα για το έγκλημα! Προχωρήσαμε σε ένα νέο μοντέλο, παρά τις ασφυκτικές πιέσεις των θεσμών και τις απειλές. Και, όμως, επιβάλλαμε αυτό που εμείς κρίναμε. Και δεν μείναμε μόνο εκεί. Για πρώτη φορά - το ξαναλέω να το ακούσουν οι τοπικές κοινωνίες - διασφαλίσαμε τέλος για τους δήμους και στον Πειραιά και στους γύρω δήμους και στη Θεσσαλονίκη, αλλά και στις υποπαραχωρήσεις που θα γίνουν τώρα στα δέκα αυτά λιμάνια. Και δεν έχουμε μείνει εκεί. Έχουμε διασφαλίσει και για τους οργανισμούς το ανάλογο τέλος, γιατί ακριβώς θέλουμε να δώσουμε και τη δυνατότητα από αυτόν τον πλούτο να κερδίσει και η τοπική κοινωνία. Έχουμε άλλου είδους αντιλήψεις εμείς σ' αυτά τα ζητήματα της ανάπτυξης. Δεν μας ενδιαφέρει η ανάπτυξη για την ανάπτυξη, γιατί εσείς πιστεύετε σε μια νεοφιλελεύθερη ανάπτυξη να υπερσυσσωρεύει πλούτο στους λίγους και να απλώνει τη φτώχεια και την ανασφάλεια στους πολλούς. Αυτή είναι η ιδεολογία σας! Αυτό γίνεται και στην Ευρώπη γι' αυτό απειλείται σήμερα το ευρωπαϊκό εγχείρημα με τον ευρωσκεπτικισμό, με αυτού του είδους τις πολιτικές και τις ιδεολογικές προσεγγίσεις. Κύριε Πρόεδρε, άκουσα και μερικά πράγματα πολύ ωραία για τη ναυτική εκπαίδευση. Και εδώ θα μου επιτρέψετε να εκφραστώ με οργή γιατί ακούω πράγματα που με εντυπωσιάζουν. Πόσα χρόνια, κύριε Πλακιωτάκη, η σχολή στην Κρήτη που είναι η δεύτερη σχολή σε πληθυσμό φοιτητών στην Ελλάδα είχε να πάρει 1 ευρώ; Όταν θα μιλήσετε, να τα πείτε αυτά στον ελληνικό λαό. Σας προκαλώ να πείτε πόσα χρόνια η σχολή της Κρήτης είχε να πάρει 1 ευρώ από το κράτος για τον εξοπλισμό της. Αυτή τη στιγμή υλοποιεί πρόγραμμα 2,5 εκατομμυρίων ευρώ! Το ίδιο και στη Σύρο. Το ίδιο και στη Θεσσαλονίκη. Είχατε πάει ποτέ στη ζωή σας ως Υπουργοί στις σχολές αυτές; Ποτέ δεν πήγατε! Σας προκαλώ να πει ένα προκάτοχός μου Υπουργός πόσες φορές πήγε σ' αυτές τις σχολές, για να δείτε πόσο πιστεύατε! Τις αφήσατε στην τύχη τους, να τις πάτε στον ιδιωτικό τομέα. Εγώ να το δεχτώ και αυτό, αλλά ούτε και αυτό είχατε την τόλμη την πολιτική να το κάνετε. Δεν τολμήσατε να πάτε στην ιδιωτική πρωτοβουλία. Ψελλίζετε για την ιδιωτική πρωτοβουλία και δεν τολμήσατε ούτε αυτόν τον τομέα να τον προχωρήσετε. Αυτή είναι η λογική σας, καταργήσατε όλες τις κενές οργανικές θέσεις. Πώς παραλάβαμε τη σχολή στον Ασπρόπυργο; Ούτε σκυλιά, ας μου επιτραπεί αυτή η έκφραση, κύριε Πρόεδρε, δεν ζούσαν εκεί μέσα και εσείς είχατε παιδιά εκεί μέσα! Όμως, δεν ήταν τα δικά σας παιδιά. Ήταν τα παιδιά του φτωχού λαού. Αυτό κάνατε!
Κύριε συνάδελφε, σας παρακαλώ, ολοκληρώστε.
Ολοκληρώνω, κύριε Πρόεδρε. Θεσπίσαμε θέσεις, εξοπλίζουμε τις σχολές και εκσυγχρονίσαμε με το Ίδρυμα «Ευγενίδη» το ωρολόγιο πρόγραμμα. Συνδέσαμε τις σχολές με τα κατά τόπους πανεπιστήμια. Συνδέσαμε τη σχολή του Ασπροπύργου και το Πανεπιστήμιο Πειραιά με τη Σχολή Πάλμερ στη Σουηδία. Το ίδιο με τη Σχολή Εκπαίδευσης στη Νέα Υόρκη. Πού τα είδατε αυτά; Δεν κυβερνούσατε την Ελλάδα; Δεν υπήρχαν αυτά; Γιατί δεν τα κάνατε; Και έρχεστε τώρα, σαν να μην συνέβη τίποτα, και λέτε ωραία πράγματα; Κύριε Υπουργέ, κλείνω και θέλω να συμφωνήσω με τις τροπολογίες. Δεν έχω χρόνο να μιλήσω. Υπάρχει μια ιδιωτική σχολή ναυτικής εκπαίδευσης στη Χίο. Η σχολή δεν έχει εργαστήρια, αυτήν τη στιγμή. Πρέπει να βρείτε έναν τρόπο - εμείς δεν είμαστε δογματικοί - τα παιδιά αυτά, μέχρι να αποκτήσει η σχολή αυτή τον ανάλογο εξοπλισμό, να εκπαιδευτούν. Είναι και αυτά παιδιά του ελληνικού λαού και δεν είναι άλλου θεού παιδιά, πρέπει να μπορέσουν να εκπαιδευτούν στις εγκαταστάσεις της Σχολής Ναυτικής Εκπαίδευσης της Χίου.
Κύριε Υπουργέ, φτάνουμε στα δέκα λεπτά. Παρακαλώ ολοκληρώστε.
Και όταν κάποτε κάποιος από τους συνάδελφους της Νέας Δημοκρατίας επισκεφθεί την περιοχή, να πάει να ρωτήσει και τον Δήμαρχο Οινουσσών τι δουλειά έχουμε κάνει εκεί, αλλά και να ξέρει ο ελληνικός λαός όταν μιλάνε κάποιοι για συμφέροντα ότι τα συμφέροντα ήταν εκεί που η ακτοπλοΐα ξόδευε τα λεφτά του ελληνικού λαού, 100.000.000 για τις άγονες γραμμές και τα νησιά δεν είχαν συγκοινωνίες ή πλήρωναν το νερό 10 ευρώ το κυβικό, τα μονοπώλια που εξυπηρετούσατε! Και έρχεστε εδώ να μιλάτε για συμφέροντα! Ευχαριστώ, κύριε Πρόεδρε.
Ευχαριστούμε τον κ. Κουρουμπλή.
Κύριε Πρόεδρε, ζητώ τον λόγο επί προσωπικού.
Κύριε Μπουκώρο, δεν αναφέρθηκε ονομαστικά σε εσάς. Είπε «ο προηγούμενος ομιλητής».
Αναφέρθηκε ονομαστικά. Δείτε τα Πρακτικά. Θα ήθελα να το εξηγήσω το προσωπικό.
Παρ' όλα αυτά θα σας δώσω τον λόγο για ένα λεπτό, για να εξηγήσετε το προσωπικό. Έχετε τον λόγο για ένα λεπτό, παρακαλώ, σύντομα και αυστηρά.
Είπε ο αξιότιμος πρώην Υπουργός Ναυτιλίας, όταν μιλάω για συμφέροντα και απευθύνομαι σ' αυτόν να είμαι προσεκτικός. Εμμέσως πλην σαφώς, με αποκάλεσε συκοφάντη. Επειδή όμως εγώ ευθύνομαι, κύριε Πρόεδρε, γι' αυτά που λέω και όχι για αυτά που γίνονται αντιληπτά, θα ήθελα να μου δώσετε τα δύο λεπτά να εξηγήσω επακριβώς.
Κύριε συνάδελφε, εν συντομία σας παρακαλώ.
Κατ' αρχάς, χαίρομαι που μιλάω έστω για δεύτερη φορά παρουσία τριών Υπουργών Ναυτιλίας και ενός Αναπληρωτή. Είναι, δηλαδή, τέσσερις Υπουργοί παρόντες. Κύριε Κουρουμπλή, αναφέρθηκα σε οργανωμένα συντεχνιακά συμφέροντα, γιατί τι άλλο θα μπορούσε να σκεφτεί κάποιος για μια υπουργική απόφαση για το λιμάνι του Βόλου, την οποία εξαγγείλατε το 2016, την περάσατε σε νομοσχέδιο το 2017, την επικροτήσαμε, σας χειροκροτήσαμε, αλλά έχουν περάσει δύο χρόνια και δεν εκδίδεται ακόμα η υπουργική απόφαση; Φύγατε εσείς από το Υπουργείο Ναυτιλίας, ήρθε ο διάδοχός σας, ο κ. Κουβέλης και εκκρεμεί ακόμα η έκδοση της υπουργικής απόφασης. Τι θέλετε να πούμε, ότι αυτοί είναι οι ρυθμοί της Κυβέρνησης ΣΥΡΙΖΑ; Τι θέλετε να πω;
Αφού είχατε...
Μισό λεπτό να ολοκληρώσω.
Αφού είχατε απορία, γιατί δεν ήρθατε ποτέ στο Υπουργείο να την εκφράσετε και να σας εξηγήσουμε τι έχει συμβεί;
Κύριε Κουρουμπλή, σας παρακαλώ πολύ.
Ακούστε, μου λέει, κύριε Υπουργέ…
Πριν πέσετε στο ολίσθημα έπρεπε να έρθετε στο Υπουργείο.
Ναι, αλλά δεν γίνεται έτσι.
Κύριε Κουρουμπλή, παρακαλώ.
Μου λέει, κύριε Υπουργέ, ο προκάτοχός σας…
Δεν ήρθατε ποτέ!
Κύριε Κουρουμπλή, σας παρακαλώ πολύ.
Θα σας απαντήσω. Θα λάβετε απαντήσεις, κύριε Κουρουμπλή.
Κύριοι συνάδελφοι, σας παρακαλώ πολύ!
Κύριε Υπουργέ Ναυτιλίας, ο προκάτοχός σας με ψέγει γιατί δεν ήρθα στο Υπουργείο Ναυτιλίας…
Ποτέ δεν ήρθατε…
Επικαλούμαι, λοιπόν…
Κύριε Κουρουμπλή, αν θέλετε, θα σας δώσω για ένα λεπτό τον λόγο μετά.
Οι Βουλευτές ελέγχουν στη Βουλή, δεν παρακαλούν στα Υπουργεία, κύριε Κουρουμπλή. Αυτό που λέτε είναι εξωθεσμικό.
Αυτό είναι συκοφαντία!
Κύριοι συνάδελφοι, δεν ακούγεστε.
Οι Βουλευτές ελέγχουν στη Βουλή.
Είστε συκοφάντης!
Ελάτε, κύριε…
Κύριε Κουβέλη, παρ' ότι με έχει διακόψει και έχει δαπανηθεί όλος ο χρόνος…
Σας παρακαλώ πολύ, κύριε Μπουκώρε.
Παρ' ότι έχει χαθεί όλος ο χρόνος μου, εγώ επικαλούμαι, κύριε Κουβέλη, και τη δική σας μαρτυρία για το πόσες φορές σας έχω ενοχλήσει για το συγκεκριμένα θέμα. Επικαλούμαι και τον κ. Σαντορινιό, για να μην λέει ο κ. Κουρουμπλής ότι δεν ενδιαφερθήκαμε για το θέμα. Το γεγονός ότι δεν εκδίδεται μια υπουργική απόφαση για ψηφισμένη διάταξη εδώ και δύο χρόνια, μάς βάζει σε σοβαρές υποψίες. Αυτό λέω και υπογραμμίζω και οι Βολιώτες ακούν και το εξειδικευμένο εργατοτεχνικό προσωπικό του Βόλου - που, όπως είπα στην ομιλία μου, αγναντεύει τη θάλασσα - μάς ακούει, κύριε Υπουργέ.
Κύριε Μπουκώρε, είναι ξεκάθαρο. Σας ευχαριστώ πολύ.
Τα υπόλοιπα δεν είναι κατανοητά από την πλευρά του κ. Κουρουμπλή.
Ο κ. Κεφαλογιάννης, Κοινοβουλευτικός Εκπρόσωπος από τη Νέα Δημοκρατία και Βουλευτής Ρεθύμνου, έχει τον λόγο για δώδεκα λεπτά.
Ευχαριστώ πολύ, κύριε Πρόεδρε. Χθες κατά τη συζήτηση που είχαμε στη Βουλή αναφέρθηκα για άλλη μια φορά δυστυχώς στις εικόνες παρακμής, οι οποίες παρουσιάζονται τόσο εντός όσο και εκτός του Κοινοβουλίου. Αναφέρθηκα σε συγκεκριμένα περιστατικά, τα οποία όταν ο αγαπητός συνάδελφος από τον ΣΥΡΙΖΑ προσπάθησε να αντικρούσει, στην ουσία δεν τα κατάφερε, διότι επανέλαβε κάποιες κοινότοπες φράσεις και δεν μπήκε ποτέ στην ουσία του προβλήματος, δηλαδή στο γεγονός ότι όλες αυτές οι εικόνες, τις οποίες παρακολουθούμε τις τελευταίες εβδομάδες δυστυχώς εντός και εκτός Κοινοβουλίου, έχουν ως αποτέλεσμα να υπάρχει μια εικόνα σήψης και πτώσης και προς το εξωτερικό. Είδατε ότι όλα τα μεγαλύτερα ειδησεογραφικά μέσα αναφέρονται στη χώρα μας, λέγοντας ότι πρώην Υπουργοί και κορυφαίοι Υπουργοί, όπως ο Υπουργός Εξωτερικών και ο Υπουργός Εθνικής Άμυνας, στην ουσία αλληλοϋβρίζονται και αλληλοεκβιάζονται. Αναφέρθηκαν επίσης τα ίδια μέσα - τα οποία βεβαίως δεν ελέγχονται από τη Νέα Δημοκρατία - σε Υπουργό ο οποίος απειλεί ευθέως τον κεντρικό τραπεζίτη της χώρας. Όλα αυτά δυστυχώς έχουν ως αποτέλεσμα να ρίχνουμε νερό στον μύλο εκείνων οι οποίοι εχθρεύονται τον κοινοβουλευτισμό, να ρίχνουμε νερό στον μύλο εκείνων οι οποίοι στην ουσία θέλουν να βλέπουν αυτές τις εικόνες για να μπορούν να απευθύνονται στο κοινό τους και να λένε «αυτή είναι η δημοκρατία τους». Για άλλη μια φορά, κυρίες και κύριοι της Κυβέρνησης, κρούω τον κώδωνα του κινδύνου, διότι τέτοιου είδους εικόνες σε καμμία περίπτωση δεν βοηθούν τα κοινοβουλευτικά κόμματα τα οποία πιστεύουν στη δημοκρατία και τον κοινοβουλευτισμό. Σε καμμία περίπτωση μην κάνετε το λάθος ότι αυτού του είδους η πόλωση και αυτού του είδους το ύφος και το ήθος κάποιων μπορεί να σας βοηθήσουν εκλογικά. Θα καταθέσω στα Πρακτικά μια έρευνα η οποία βγήκε χθες, που λέει ότι δυστυχώς η Ελλάδα είναι η δεύτερη χώρα σε λαϊκισμό στην Ευρώπη. Μάλιστα, διαβάζω ότι σύμφωνα με τον φετινό δείκτη απολυταρχικού λαϊκισμού της εν λόγω έκθεσης, η Ελλάδα δυστυχώς βρίσκεται στη δεύτερη θέση μετά την Ουγγαρία και μάλιστα μαζί με την Ιταλία είναι οι τρεις χώρες όπου η υποστήριξη για τα αυταρχικά λαϊκιστικά κόμματα είναι ισχυρότερη. Συνεχίζει η συγκεκριμένη έκθεση λέγοντας ότι τα κόμματα αυτά έχουν μια αυταρχική άποψη για τη δημοκρατία, που απειλεί πολλές από τις αξίες που βρίσκονται στο επίκεντρο της ευρωπαϊκής δημοκρατίας. Αυτό κυρίες και κύριοι, το καταθέτω για τα Πρακτικά. [[Στο σημείο αυτό ο Βουλευτής κ. Ιωάννης Κεφαλογιάννης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Ακούστηκε επίσης χθες κατά τη συζήτηση το γνωστό επιχείρημα από την πλευρά του ΣΥΡΙΖΑ περί μερίδας ακροδεξιάς εντός της Νέας Δημοκρατίας και μάλιστα τότε, απαντώντας και προς τον κ. Ξυδάκη, τού ανέφερα δυστυχώς για την ιστορία του ΣΥΡΙΖΑ - και όχι συνολικά της Αριστεράς - ότι υπήρξαν πολιτικά περιστατικά πολύ πρόσφατα όπου δυστυχώς απέδειξε ότι συμπλέει με την ακροδεξιά. Αναφέρθηκα στο γεγονός ότι μαζί με τη Χρυσή Αυγή καταψήφισαν το 2014 το να μην υπάρχει Πρόεδρος Δημοκρατίας και προκάλεσαν εκλογές. Μαζί ήταν στο «όχι» του δημοψηφίσματος. Μαζί με τη Χρυσή Αυγή δυστυχώς, ύστερα από πρόσκληση του κ. Καμμένου, τότε Υπουργού Άμυνας της Κυβέρνησης, συνεκλήθη Επιτροπή Εξωτερικών και Άμυνας στη νήσο Ρω και παρίσταντο μόνο Βουλευτές της Χρυσής Αυγής, του ΣΥΡΙΖΑ και των Ανεξαρτήτων Ελλήνων. Επίσης μόλις χθες - θα το καταθέσω και αυτό στα Πρακτικά - ο μέχρι χθες κυβερνητικός εταίρος της Κυβέρνησης, ο κ. Καμμένος, έκανε μια πρωτόγνωρη δήλωση ότι με μια ίλη τεθωρακισμένων τα Σκόπια είναι υπόθεση είκοσι λεπτών. [[Στο σημείο αυτό ο Βουλευτής κ. Ιωάννης Κεφαλογιάννης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Αλήθεια, κυρίες και κύριοι της Κυβέρνησης, της Συμπολίτευσης, αυτός ο άνθρωπος, στον οποίο εσείς οι ίδιοι με την ψήφο σας δώσατε ψήφο εμπιστοσύνης επί τέσσερα χρόνια, θεωρείτε ότι δεν είναι ακροδεξιός; Επικροτείτε τέτοιου είδους δηλώσεις; Θα ήθελα πραγματικά κάποιος από το ΣΥΡΙΖΑ να μου πει αν επικροτεί τέτοιου είδους δηλώσεις. Σας πείραξε…
Ο κ. Σαμαράς έλεγε για «σύνορα με τη Σερβία».
Κύριε Δρίτσα, θα τα πείτε στην ομιλία σας.
Ελάτε, κύριε Δρίτσα.
Θα τα πείτε στην ομιλία σας. Όμως, κύριε Δρίτσα, εσείς ο ίδιος δώσατε σε αυτόν τον άνθρωπο πάνω από τρεις φορές ψήφο εμπιστοσύνης. Μαζί με αυτόν συγκυβερνούσατε τέσσερα χρόνια. Και έρχεται αυτός ο άνθρωπος και λέει χθες ότι σε είκοσι λεπτά με μια ίλη τεθωρακισμένων θα είμαστε στα Σκόπια. Περιμένω από εσάς, όταν λάβετε τον λόγο, να μου πείτε αν επικροτείτε ή κατακρίνετε αυτή τη δήλωση.
Ο κ. Σαμαράς είπε...
Εσείς συγκυβερνήσατε μαζί του, όχι ο κ. Σαμαράς. Εσείς συγκυβερνήσατε μαζί του, κύριε Δρίτσα, και περιμένω μια συγκεκριμένη καταδίκη της συγκεκριμένης δήλωσης. Περνάω στα του νομοσχεδίου, κυρίες και κύριοι συνάδελφοι. Ο στόχος του σχεδίου νόμου που συζητάμε σήμερα, κατά τη γνώμη μου, είναι ένας και πολύ σαφής. Προφανώς δεν είναι η ανάπτυξη των λιμενικών υποδομών, ούτε βεβαίως η παροχή υψηλών υπηρεσιών σε ανταγωνιστικές τιμές και βεβαίως σε καμμία περίπτωση δεν είναι η δημιουργία μιας ευέλικτης και αποτελεσματικής διοικητικής λειτουργίας και φυσικά δεν είναι η προσέλκυση ιδιωτικών επενδύσεων και τεχνογνωσίας. Ο στόχος δεν είναι άλλος από το να μπορούν οι τωρινοί και οι υποψήφιοι Βουλευτές του ΣΥΡΙΖΑ μαζί με τις τοπικές τους οργανώσεις να περιοδεύουν προεκλογικά στις περιφέρειες και να λένε στους ψηφοφόρους τους ότι «κοιτάξτε, εμείς μπήκαμε ανάχωμα στο ξεπούλημα στα λιμάνια». Βεβαίως, αυτή είναι όλη η έγνοια της κυβερνητικής πλειοψηφίας, έγνοια η οποία δεν θα υπήρχε αν δεν υπήρχε η υποχρέωση να παρουσιάσουμε προς τους δανειστές ένα συγκεκριμένο πλάνο για το μέλλον των λιμενικών υποδομών, ύστερα από τέσσερα χρόνια κωλυσιεργίας. Και με αυτόν τον τρόπο πιστεύουν στον ΣΥΡΙΖΑ ότι με ένα σμπάρο μπορεί να έχουν δυο τρυγόνια, δηλαδή από τη μία να επιτελέσουμε το επαναστατικό μας καθήκον απέναντι στη νεοφιλελεύθερη λαίλαπα των ιδιωτικοποιήσεων και ταυτόχρονα να ικανοποιήσουμε και τους δανειστές, ώστε παρουσιάζοντάς τους ένα μοντέλο για την αξιοποίηση των λιμενικών υποδομών, να είμαστε εντάξει με τις υποχρεώσεις μας. Βεβαίως, ξέρετε πολύ καλά ότι το μοντέλο αυτό έχει ελάχιστες έως μηδενικές πιθανότητες να λειτουργήσει και αυτό βεβαίως δεν απασχολεί κανέναν, ούτε την Κυβέρνηση και απ' ό,τι φαίνεται ούτε και τους δανειστές. Γιατί αυτή είναι η αλήθεια, κυρίες και κύριοι συνάδελφοι. Το μοντέλο αυτό μπορεί να βολεύει σε ορισμένες περιπτώσεις, ειδικά όπου υπάρχουν πολλαπλές και ζημιογόνες δραστηριότητες, αλλά πέραν τούτου ουδέν. Η χώρα μας αυτή τη στιγμή έχει δώδεκα οργανισμούς λιμένων με τη μορφή Α.Ε., περίπου οκτακόσιους λιμένες κάθε μορφής που διοικούνται από περίπου εβδομήντα φορείς διαχείρισης, κυρίως τα λιμενικά ταμεία. Ξέρετε πολύ καλά, κυρίες και κύριοι της Κυβέρνησης, ότι αυτήν τη στιγμή παρουσιάζονται τρία βασικά προβλήματα όσον αφορά στα ελληνικά λιμάνια. Πρώτον, περιορισμός όσον αφορά στον εξοπλισμό και στις δαπάνες για τα έργα υποδομής, δεύτερον μη ικανοποιητικές συνδέσεις με τα δίκτυα μεταφορών και τρίτον, διοικητικές και λειτουργικές ανεπάρκειες. Και ερωτώ, υπάρχει πραγματικά κάποιος στην αίθουσα αυτή σήμερα που να πιστεύει ότι το Πρόγραμμα Δημοσίων Επενδύσεων μπορεί να αντιμετωπίσει τις ανάγκες οκτακοσίων και πλέον λιμανιών; Δεν έχετε αντιληφθεί ότι ακόμα και σήμερα τα λιμενικά ταμεία, αν δεν συνενωθούν και αν δεν μετασχηματιστούν σε συγκεκριμένες νομικές μορφές, δεν πρόκειται ποτέ να καταστούν βιώσιμες οικονομικές μονάδες, αλλά ούτε και να προσελκύσουν το επενδυτικό ενδιαφέρον; Σίγουρα στο ΤΑΙΠΕΔ κάποιοι το έχουν καταλάβει, αλλά από ό,τι φαίνεται δεν εισακούστηκαν. Αν έχω διαβάσει καλά τα Πρακτικά, ο κύριος Υπουργός στην επιτροπή είπε ότι το μοντέλο αυτό, το οποίο παρουσιάζεται σήμερα, επιλέχθηκε με καθαρά πολιτικά κριτήρια και όχι με όρους αγοράς. Βεβαίως όταν υποτάσσεις την οικονομική διαχείριση σε μικροπολιτικές σκοπιμότητες, τότε δυστυχώς δημιουργείς μόνο προβλήματα. Έχουμε πολλά σημεία από τα οποία μπορεί κάποιος να ξεκινήσει την κριτική του. Πρώτον, το γεγονός ότι εκτός από το Υπουργείο και τη Ρυθμιστική Αρχή Λιμένων, ο παραχωρησιούχος θα εποπτεύεται και από τον οργανισμό διαχείρισης του λιμανιού. Αυτό στην ουσία προσθέτει άλλο ένα επίπεδο γραφειοκρατίας, άλλο ένα επίπεδο διοίκησης. Επίσης, είναι η δική σας αγωνία, όπου προκειμένου να μην υπάρχει κάποια αντίδραση από τις κομματικές οργανώσεις, στην ουσία τορπιλίζετε το ίδιο σας το νομοθέτημα, όταν επιβάλλετε ένα τέλος 5%, το οποίο βαφτίζετε ως «αντισταθμιστικό», επί των εισπράξεων του παραχωρησιούχου. Μάλιστα, για να το καταλάβει ο κόσμος, οι ενδιαφερόμενοι επενδυτές δεν θα καταβάλουν ένα μίσθωμα στο ΤΑΙΠΕΔ για τη δραστηριότητα που παραχωρείται, αλλά στην ουσία θα καταβάλουν ένα ακόμα μίσθωμα στον οργανισμό λιμένος, ο οποίος παραμένει και δημόσιος. Επιπλέον, βάζετε ότι το ύψος του αντισταθμιστικού τέλους δύναται να προσαρμόζεται από το ύψος του 5%, ανάλογα αν τεκμηριώνεται ή όχι ότι διακυβεύεται η βιωσιμότητα του οικείου οργανισμού λιμένος. Και ερωτώ: Κύριοι Υπουργοί, αν κάποια διοίκηση δημόσιου οργανισμού λιμένος αποφασίσει, για παράδειγμα, να προσλάβει περισσότερο προσωπικό ή αν αποφασίσει να επενδύσει σε μια ζημιογόνο δραστηριότητα ή κάνει ακόμα υπερβολικές δαπάνες, με αποτέλεσμα πράγματι να διακυβεύεται η οικονομική βιωσιμότητα του λιμένα, τότε αυτήν την ανικανότητα, αυτά τα ρουσφέτια θα πω, την κακοδιαχείριση της δημόσιας διοίκησης θα πρέπει να την καταβάλει ο ιδιώτης; Θα αναλάβει, δηλαδή, ο παραχωρησιούχος επιχειρηματικό ρίσκο για μια εταιρεία η οποία, μάλιστα, είναι δημόσια; Δηλαδή, πιστεύετε ειλικρινά ότι θα βρεθεί αυτήν τη στιγμή ένας ιδιώτης ο οποίος θα πληρώνει την κακοδιαχείριση της δημόσιας διοίκησης; Η απάντηση, βέβαια, είναι πως όχι και το ξέρετε πάρα πολύ καλά και εσείς. Το τελευταίο που σας απασχολεί είναι αυτό, διότι ξέρετε πολύ καλά ότι μετά τις εκλογές, δεν θα είστε κυβέρνηση. Άρα, στην ουσία θέλετε να δώσετε την καυτή πατάτα στους επόμενους. Πολύ σύντομα θα έρθω και στις τροπολογίες. Κύριοι Υπουργοί, πριν από περίπου σαράντα λεπτά μας καταθέσατε δύο τροπολογίες. Η μία είναι σαράντα οκτώ σελίδες και η άλλη είναι δεκαοκτώ σελίδες. Είναι, μάλιστα, τροπολογίες του δικού σας Υπουργείου. Πιστεύετε ότι αυτός είναι ένας καλός τρόπος νομοθέτησης; Έχουμε τον χρόνο σε σαράντα λεπτά να διαβάσουμε εξήντα σελίδες νομοθετικού έργου, να μπούμε στην ουσία, να συζητήσουμε και να αποφασίσουμε επί αυτού; Γνωρίζατε πολύ καλά ότι σήμερα έχουμε νομοθετικό έργο. Μπορούσατε κάλλιστα να τις είχατε καταθέσει είτε στην επιτροπή ή ακόμα και νωρίτερα στη διαδικασία. Σήμερα, μισή ώρα πριν από την ψήφιση, καταθέτετε δύο τροπολογίες συνολικής έκτασης εξήντα τεσσάρων σελίδων και καλούμαστε και επί αυτών να τοποθετηθούμε. Ως Νέα Δημοκρατία δεν θα τοποθετηθούμε, γιατί πολύ απλά δεν έχουμε τον χρόνο να τις διαβάσουμε. Για άλλη μια φορά, κύριε Πρόεδρε, να το θέσετε και στη Διάσκεψη των Προέδρων. Αυτού του είδους οι διαδικασίες θα πρέπει να σταματήσουν. Έρχομαι τώρα στις υπόλοιπες τροπολογίες, που έστω είχαμε το χρόνο να μελετήσουμε. Θα σταθώ για λίγο στην τροπολογία με γενικό αριθμό 1972 και ειδικό 52 του Υπουργείου Αγροτικής Ανάπτυξης που αφορά την εκτέλεση του προγράμματος δακοκτονίας. Είναι πραγματικά εξοργιστικό, κυρίες και κύριοι συνάδελφοι, ότι για τέταρτη συνεχή χρονιά αυτή η Κυβέρνηση παραδέχεται δημοσίως ότι αδυνατεί να ολοκληρώσει εγκαίρως και με διαφάνεια την εφαρμογή του προγράμματος δακοκτονίας. Φέτος, μάλιστα, δεν καταβάλατε καν την προσπάθεια να καταθέσετε πολύ νωρίτερα την τροπολογία με την οποία παραδέχεστε την ανικανότητά σας. Πρέπει να ξέρετε πολύ καλά ότι τόσο ο αγροτικός κόσμος της πατρίδας μας, αλλά και όλοι όσοι παρακολουθούν ξέρουν πολύ καλά ότι η συγκεκριμένη Κυβέρνηση όσον αφορά στο θέμα της δακοκτονίας, ευρέθη πολύ χαμηλότερη των περιστάσεων και των δυνατοτήτων της. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Ολοκληρώνω, κύριε Πρόεδρε. Έρχομαι τώρα στην τροπολογία του Υπουργείου Ψηφιακής Πολιτικής και σε ένα νέο πάρτι το οποίο διοργανώνει η ηγεσία του, όσον αφορά τις προσλήψεις και την τακτοποίηση ημετέρων. Θα σταθώ, κυρίες και κύριοι συνάδελφοι, σε δύο σημεία. Πρώτον, στο νέο μπαράζ προσλήψεων στην κοινωνία της πληροφορίας μέσω συμβάσεως μίσθωσης έργου, οι οποίες μάλιστα εξαιρούνται από την πράξη υπουργικού συμβουλίου για την αναστολή διορισμών και προσλήψεων στον δημόσιο τομέα. Δεύτερον, θα σταθώ στην τροπολογία που επεκτείνει το δικαίωμα της απόσπασης στα γραφεία Τύπου του εξωτερικού σε δημοσιογράφους αποσπασμένους από οποιονδήποτε φορέα, δηλαδή από δήμους, από περιφέρειες, από άλλα Υπουργεία, από τη Βουλή και τον ευρύτερο δημόσιο τομέα στη Γενική Γραμματεία Ενημέρωσης, επικαλούμενοι δήθεν την αρχή της ισότητας. Εγώ θα ήθελα να ρωτήσω τον κύριο Υπουργό, τον κ. Παππά, αν ήταν παρών, ποιος είναι πραγματικά ο λόγος να τοποθετούνται δημοσιογράφοι σε γραφεία Τύπου του εξωτερικού, από τη στιγμή που υπάρχει ο εξειδικευμένος κλάδος συμβούλων και γραμματέων επικοινωνίας, οι οποίοι είναι απόφοιτοι της Εθνικής Σχολής Δημόσιας Διοίκησης, ομιλεί ο καθένας τρεις με τέσσερις ξένες γλώσσες και είναι κάτοχοι μεταπτυχιακών τίτλων και μάλιστα έχουν πείρα και στη δημόσια διπλωματία; Αν πραγματικά ο κύριος Υπουργός, ο κ. Παππάς, ήθελε να ενισχύσει το στελεχιακό δυναμικό των γραφείων Τύπου του εξωτερικού, ας μας απαντήσει γιατί το 2015 έκλεισε δέκα πολύ σημαντικά γραφεία Τύπου στο εξωτερικό, όπως αυτό στο Σίδνεϋ, στην Οτάβα και στη Χάγη; Στη Χάγη μάλιστα αυτό έγινε τέσσερις μήνες πριν την ανάληψη της Προεδρίας της Ευρωπαϊκής Ένωσης από πλευράς Ολλανδίας. Αν πραγματικά ήθελε να ενισχύει ο κ. Παππάς το στελεχιακό δυναμικό των γραφείων Τύπου εξωτερικού, τότε γιατί έχει αποψιλώσει τα εναπομείναντα είκοσι έξι γραφεία που υπολειτουργούν; Τέλος, αν πραγματικά ήθελε να ενισχύσει όλα αυτά τα γραφεία, τότε γιατί δεν έκανε - προσέξτε, κυρίες και κύριοι συνάδελφοι - ούτε μία τοποθέτηση σε γραφείο Τύπου του εξωτερικού το 2018, παραβιάζοντας μάλιστα τον ν.4339/15 που ο ίδιος είχε δημιουργήσει; Βεβαίως, και κλείνω μ' αυτό, η απάντηση βρίσκεται στη σημερινή τροπολογία. Για να μπορεί να βολεύει κατά το δοκούν ημετέρους σε κρίσιμες υπηρεσίες για τη χώρα στο εξωτερικό, ημέτεροι οι οποίοι θα απολαμβάνουν διπλωματικό καθεστώς, με ό,τι αυτό συνεπάγεται, κάτι που βέβαια δεν συμβαίνει σε καμμία άλλη ανεπτυγμένη χώρα της Ευρωπαϊκής Ένωσης. Για αυτό το λόγο, τη συγκεκριμένη τροπολογία εμείς την καταψηφίζουμε. Ευχαριστώ πολύ.
Ευχαριστούμε τον κ. Κεφαλογιάννη. Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», σαράντα οκτώ μαθήτριες και μαθητές και τρεις συνοδοί εκπαιδευτικοί από το Γυμνάσιο Νέας Σελεύκειας Θεσπρωτίας. Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Κύριε Υπουργέ, έχετε ζητήσει τον λόγο για τις τροπολογίες. Αμέσως μετά, έχετε σειρά εσείς, κύριε Καββαδά. Ορίστε, κύριε Υπουργέ, έχετε τον λόγο.
Κάνω δεκτές τις υπουργικές τροπολογίες, αλλά αισθάνομαι την ανάγκη να αναφερθώ σ' αυτό που είπε ο απουσιάζων αυτήν τη στιγμή κ. Αθανασίου, για την τροπολογία που αφορά στον ΕΟΜΜΕΧ. Τόσο στην αιτιολογική έκθεση, όσο και στο κείμενο νόμου λέγονται διαφορετικά πράγματα απ' αυτά που επισήμανε ο κύριος συνάδελφος και αναφέρομαι. Υπάρχει συγκεκριμένη αιτιολογία: «…εφόσον οι επιταγές έχουν εκδοθεί στο όνομα και για λογαριασμό των θυγατρικών εταιριών της ΕΟΜΜΕΧ Α.Ε. και δεν εξοφλήθηκαν από τα νομικά πρόσωπα», με το πρόσθετο δεδομένο - δεν θα επαναλάβω την επιχειρηματολογία που ακούστηκε - ότι δεν έχει υπάρξει η εκκαθάριση, όπως έπρεπε να έχει υπάρξει, του ΕΟΜΜΕΧ ΑΕ και κατά συνέπεια, αυτοί οι άνθρωποι εκεί βρίσκονται εγκλωβισμένοι σε μια εκκρεμούσα διαδικασία. Σε ό,τι αφορά στις τροπολογίες που έχουν σχέση με πρωτοβουλίες των Βουλευτών, κύριε Καματερέ, δεν επιλέγω το ρήμα «δεν κάνω δεκτή» την τροπολογία σας για την καταβολή προστίμου για τις αυθαίρετες κατασκευές εντός χερσαίας ζώνης λιμένα. Επί της ουσίας, έχετε δίκιο, αλλά, όπως γνωρίζετε πάρα πολύ καλά, είναι συναρμοδιότητα του Υπουργείου Ναυτιλίας και του Υπουργείου Οικονομικών και θα αναζητήσουμε την πλέον πρόσφορη ρύθμιση, προκειμένου να αντιμετωπιστεί το θέμα το οποίο είπατε. Θέλω, επίσης, να προσθέσω ότι αυτό που σας λέω, παρακαλώ πολύ, μην θεωρήσετε ότι είναι παραπομπή στις καλένδες και θα γίνει άμεσα. Σε ό,τι αφορά στην άλλη σας τροπολογία, η οποία έχει σχέση με τον έλεγχο πλοίων και την έγκριση απόπλου από την αρμόδια αρχή, η οποία είναι η με γενικό αριθμό 1971 και ειδικό 51, την κάνω δεκτή. Επίσης, κάνω δεκτή και την τροπολογία του κ. Παυλίδη, με γενικό αριθμό 1979 και ειδικό 59, η οποία αφορά στην κάλυψη δαπανών μεταφοράς νερού και για το έτος 2019. Κύριοι συνάδελφοι, υπάρχουν δύο δικές μας τροπολογίες, οι οποίες βρίσκονται στα χέρια σας. Η μία φορά σε ανακαθορισμό ορισμένων ρυθμίσεων για τη Ρυθμιστική Αρχή Λιμένων, τη γνωστή ως ΡΑΛ. Επιδιώκεται να γίνει και γίνεται μία εναρμόνιση με τα ισχύοντα και στις άλλες ανεξάρτητες αρχές. Υπάρχει και άλλη μία, η οποία είναι εξαιρετικά σημαντική και αφορά στην επιθεώρηση των πλοίων. Με προηγούμενο νόμο εδόθη η επιθεώρηση των πλοίων σε νηογνώμονες. Είναι δύο οι κατηγορίες. Είναι δύο ελληνικές εταιρείες νηογνωμόνων και άλλες τέσσερις ή πέντε, αν ενθυμούμαι καλώς, αυτές οι οποίες έχουν πιστοποίηση από τον διεθνή οργανισμό «AJAX». Παρ' όλα αυτά, αυτές οι εταιρείες νηογνωμόνων δεν έχουν δεχθεί πάρα πολλά πλοία. Ήδη στο λιμάνι μιλάνε - αναφέρομαι στη φρασεολογία και τα ονομάζουν «ορφανά» - για πενήντα πλοία, τα οποία δεν έχουν ενταχθεί στον έλεγχο και την επιθεώρηση των νηογνωμόνων. Κατά συνέπεια, πάρα πολύ απλά και συγκεκριμένα, τι λέμε με την τροπολογία αυτή; Ότι βεβαίως ο έλεγχος, η επιθεώρηση από τους νηογνώμονες είναι όπως ακριβώς προβλέφθηκε από τον πρόσφατο νόμο του έτους 2017. Παράλληλα όμως, δίδεται η αρμοδιότητα και στα τοπικά κλιμάκια να έχουν την επίσης παράλληλη αρμοδιότητα να επιθεωρούν. Αυτό είναι πάρα πολύ σωστό και πρέπει να σας πω ότι αυτή η παράλληλη λειτουργία επιθεώρησης, νηογνωμόνων από τη μία και τοπικών κλιμακίων επιθεώρησης του Υπουργείου Ναυτιλίας από την άλλη, είναι απόλυτα συμβατή ρύθμιση και με το Ευρωπαϊκό Δίκαιο. Θα σας έλεγα μάλιστα, θα χρειαζόμουν χρόνο να το αναπτύξω περαιτέρω, ότι εκείνο το οποίο μας απασχολεί - πέρα απ' αυτήν τη ρύθμιση η οποία γίνεται με τη συγκεκριμένη τροπολογία - είναι ότι ίσως η χώρα να χρειάζεται έναν εθνικό οργανισμό - επιλέγω τυχαία την ονομασία του - στον οποίον αποκλειστικά να δίδεται η δυνατότητα της επιθεώρησης και αυτό θα είχε πάρα πολύ συγκεκριμένο αποτέλεσμα. Είναι όμως, μία θεσμική ρύθμιση, η οποία απαιτεί πάρα πολύ χρόνο, ειδικότερη επεξεργασία και γι' αυτό έρχεται η συγκεκριμένη τροπολογία, στην οποία λίγο πριν αναφέρθηκα. Στις ευρωπαϊκές χώρες, επειδή έκανα επίσης αναφορά και στο Ευρωπαϊκό, στο Ενωσιακό Δίκαιο, βεβαίως λειτουργούν οι νηογνώμονες, αλλά ταυτόχρονα λειτουργεί και ο κρατικός έλεγχος - και επιλέγω να τον ονομάσω έτσι - για την επιθεώρηση των πλοίων. Και αυτό είναι πάρα πολύ σημαντικό. Επίσης, κύριε Πρόεδρε, αν έχω δύο λεπτά, ήθελα να σημειώσω το εξής: Ακούστηκε ότι οι εργαζόμενοι, υπάλληλοι των οργανισμών λιμένων, κάποια στιγμή θα γίνουν υποχείρια των αξιώσεων των επενδυτών. Δεν πρόκειται περί αυτού. Το είπα στην εισηγητική ομιλία μου ότι αυτοί είναι οι υπάλληλοι του οργανισμού και βεβαίως, σε συνάφεια με αυτό που λέω υπάρχει και η άλλη δυνατότητα. Εάν κάποιος επενδυτής, κάποιες από τις υπηρεσίες τις οποίες θέλει να αναθέσει σε εργολάβους ή υπεργολάβους, επιλέγει - επειδή θα μπορεί - το δυναμικό των οργανισμών λιμένων να κάνει αυτήν τη συγκεκριμένη υπεργολαβία, τότε με όρους που θα κρίνει ο ίδιος ο οργανισμός και οι εργαζόμενοι, να αναλάβουν ή να μην αναλάβουν αναλόγως με τη συγκεκριμένη εργολαβία. Δεν θα αναφερθώ, κυρίες και κύριοι συνάδελφοι, στο τι έχει γίνει αναφορικά με την εκπαίδευση. Μόνο μία λέξη θα πω. Υπάρχει ένα συνολικότερο ζήτημα, παρά την εξαιρετική πρόοδο που έχει σημειωθεί στην υπόθεση των Ακαδημιών Εμπορικού Ναυτικού. Και προσλήψεις έγιναν και μόνιμο προσωπικό σε σημαντικό βαθμό υπήρξε - όχι στο βαθμό που θα θέλαμε, διότι αντιλαμβάνεστε τι υπεισέρχεται εκεί, το δημοσιονομικό υπεισέρχεται - και εξοπλισμούς εξασφαλίσαμε και μία ακόμη Ακαδημία Εμπορικού Ναυτικού στην Κάλυμνο ιδρύσαμε και ανακαθορίζονται και βελτιώνονται τα προγράμματα σπουδών. Αν με ρωτήσετε, έχουμε φτάσει στο τέλος της προσπάθειας; Προφανέστατα όχι. Και πράγματι, εκκρεμεί μία συνολικότερη ρύθμιση, αλλά εδώ χρειάζεται, αν θέλετε, ένα ολοκληρωμένο σχέδιο και υπαρκτή δυνατότητα για να δούμε συνολικότερα τα ζητήματα της ναυτικής εκπαίδευσης. Επαναλαμβάνω, παρά τα πολλά σημαντικά που έγιναν, όχι μόνο επί της δικής μου θητείας - της μικρής, άλλωστε έξι μηνών - αλλά και από τους προκατόχους Υπουργούς, τον κ. Δρίτσα και τον κ. Κουρουμπλή και πράγματι έχουν γίνει πολλά και σημαντικά…
Κύριε Υπουργέ, παρακαλώ ολοκληρώστε.
Ολοκληρώνω σε ένα λεπτό. …ετέθη το θέμα των εξετάσεων. Ποιες εξετάσεις; Από τον Σεπτέμβριο του 2019, ξέρετε πάρα πολύ καλά ότι για να εισαχθεί κάποιος στο Λιμενικό Σώμα θα πρέπει να έχει αποφοιτήσει από σχολές, οι οποίες θα είναι ενταγμένες στο πανελλαδικό σύστημα, δηλαδή με πανελλαδικές εξετάσεις, όπως γίνεται για τα Σώματα Ασφαλείας, όπως γίνεται και για άλλες παραγωγικές σχολές. Όλα γίνονται με αντικειμενικότητα, με διαφάνεια, με αξιοκρατία, έτσι ώστε και θα εκπαιδεύονται καλύτερα και καλύτερο περιεχόμενο σπουδών θα έχουν και θα είναι και αποτελεσματικότεροι στην άσκηση των καθηκόντων τους, όταν θα εισέλθουν πλέον, ως απόφοιτοι αυτών των σχολών, στο Λιμενικό Σώμα. Υπάρχει ένα πρόβλημα όμως, κύριοι συνάδελφοι. Η πρώτη, αν θέλετε, φουρνιά που θα βγει από εκεί θα είναι το 2022 και κάποιοι άλλοι ίσως και το 2023. Το ερώτημα είναι: Με δεδομένες τις υπαρκτές ανάγκες που έχουμε για το Λιμενικό, τι θα κάνουμε; Γι' αυτό προβλέπουμε και την προκήρυξη ενός διαγωνισμού. Στο διαγωνισμό αυτόν, ας το επαναλάβω, θα υπάρχει η παρουσία, όχι σε μία επιτροπή αλλά σε περισσότερες, του ΑΣΕΠ. Επειδή ακούστηκε η λέξη «διακοσμητικός» ο ρόλος του ΑΣΕΠ, τα καθήκοντα, οι αρμοδιότητες και οι εξουσίες του ΑΣΕΠ ορίζονται από τον νόμο και είμαι βέβαιος ότι γνωρίζετε τις αρμοδιότητές του. Θα γίνουν αυτές λοιπόν οι εξετάσεις, σύμφωνα με τις εξετάσεις που έγιναν επί υπουργείας του κ. Δρίτσα, για παράδειγμα, πάλι με την παρουσία του ΑΣΕΠ. Κυρίες και κύριοι συνάδελφοι, ακούστηκε και αντίπαλος λόγος προς τον λόγο που υπερασπίζεται τις πανελλαδικές εξετάσεις για την εισαγωγή στις σχολές, όπως σας είπα. Η αξιοκρατία θα υπηρετηθεί, η διαφάνεια και η διαύγεια, διότι κανένας δεν μπορεί να είναι ικανοποιημένος και ευχαριστημένος όταν ανατρέξει στους καταλόγους του Υπουργείου Ναυτιλίας, για να διαπιστώσει ότι σε πάρα πολλές περιπτώσεις οι επιλογές, οι διορισμοί, βεβαίως με πτυχίο Ανώτατης Σχολής, είχαν έντονα τα χαρακτηριστικά και την οσμή του νεποτισμού.
Κύριε Υπουργέ, έχετε και δυνατότητα σε δευτερολογία να τα αναπτύξετε όλα αυτά.
Ευχαριστώ πολύ, κύριε Πρόεδρε, θα επανέλθω αν χρειαστεί.
Κύριε Πρόεδρε, μπορώ να έχω τον λόγο;
Κύριε Υπουργέ, τι θα θέλατε; Νομίζω ότι έχει αναπτυχθεί η τροπολογία από τον Υπουργό. Δεν ξέρω αν θέλετε από την πλευρά σας να συμπληρώσετε κάτι. Παρακαλώ, έχετε τον λόγο για ένα λεπτό μόνο.
Ευχαριστώ, κύριε Πρόεδρε. Στην κατατεθείσα τροπολογία υπάρχουν δύο ρυθμίσεις, οι οποίες είναι σημαντικές για ναυτεργατικά ζητήματα. Η πρώτη αποσαφηνίζει την αληθινή έννοια της διάταξης της παραγράφου 1 του άρθρου 5 του αναγκαστικού νόμου 3276 περί συλλογικών συμβάσεων στη ναυτική εργασία. Αυτό που διευκρινίζει είναι ότι μπορεί να ισχύει αναδρομικά από τον χρόνο που έχει συναφθεί η συλλογική σύμβαση, ως χρόνος έναρξης ισχύς αυτής, ανεξαρτήτως του χρόνου που έχει συναφθεί ή έχει κυρωθεί από τον Υπουργό. Τι σημαίνει αυτό στην ουσία; Ότι τα δύο μέρη μπορεί να συμφωνήσουν να υπάρχει αναδρομικότητα ισχύος της σύμβασης και για να μπορέσει να υλοποιηθεί αυτό, θα πρέπει να γίνει αυτή η αναγκαία διευκρίνιση στον νόμο. Αυτή ουσιαστικά εφαρμόζεται και στη σύμβαση, που όπως γνωρίζετε υπεγράφη μεταξύ του ΣΕΕΝ και της ΠΝΟ κατά την πρόσφατη απεργία και υπήρξε για πρώτη φορά, μετά από πολλά χρόνια, αύξηση κατά 2% των αποδοχών των ναυτικών. H δεύτερη τροπολογία αφορά τη διασφάλιση των δικαιωμάτων των ναυτικών σε σχέση με την καταβολή των επιδομάτων εορτών και Χριστουγέννων και προβλέπει ότι σε περίπτωση που δεν ρυθμίζεται στη συλλογική σύμβαση ναυτικής εργασίας το πότε καταβάλλονται αυτά, γίνεται υποχρεωτική η καταβολή των επιδομάτων αυτών για τα Χριστούγεννα την 21η Δεκεμβρίου και για το Πάσχα τη Μεγάλη Τετάρτη. Νομίζω ότι είναι δύο σημαντικές ρυθμίσεις, οι οποίες προστατεύουν τα δικαιώματα των ανθρώπων αυτών. Ευχαριστώ, κύριε Πρόεδρε.
Ευχαριστούμε, κύριε Υπουργέ.
Κύριε Πρόεδρε, θα ήθελα τον λόγο.
Τι θα θέλατε; Ξεχάσατε κάτι;
Λησμόνησα κάτι. Θα ήθελα να το αναφέρω περισσότερο για την αξία των Πρακτικών.
Τι θα γίνει, κύριε Πρόεδρε;
Για μερικά δευτερόλεπτα θέλει να συμπληρώσει κάτι ο κύριος Υπουργός. Μπορώ να του πω να μην το κάνει; Σας παρακαλώ, κύριε Συντυχάκη.
Δεν συνηθίζω να πολυλογώ. Είναι αναγκαίο. Μου διέφυγε κατά την ώρα που μιλούσα.
Ορίστε, έχετε τον λόγο, κύριε Υπουργέ.
Είπα ότι έκανα δεκτή την τροπολογία του κ. Καματερού με γενικό αριθμό 1971 και την κάνω δεκτή, αλλά με τη διόρθωση στον τίτλο όπως την είπε ο κ. Καματερός και έχει κατατεθεί στα Πρακτικά, δηλαδή «η παράγραφος 6.4 του άρθρου 109 του ν.4504/2017, το οποίο αντικατέστησε το κεφάλαιο 6». Είναι όπως ακριβώς την έχετε καταθέσει στα Πρακτικά της Βουλής, κύριε Καματερέ. Σας ευχαριστώ, κύριε Πρόεδρε.
Ευχαριστούμε, κύριε Υπουργέ. Ο κ. Καββαδάς έχει τον λόγο, Βουλευτής Λευκάδος της Νέας Δημοκρατίας, για επτά λεπτά. Αμέσως μετά είναι ο κ. Συντυχάκης και ο κ. Κατσανιώτης. Ορίστε, έχετε τον λόγο.
Ευχαριστώ, κύριε Πρόεδρε. Κύριε Υπουργέ, κυρίες και κύριοι συνάδελφοι, η ναυτιλία διαχρονικά αποτελεί έναν από τους βασικούς πυλώνες της ελληνικής οικονομίας. Συζητάμε σήμερα ένα νομοσχέδιο με το οποίο ο ΣΥΡΙΖΑ, έπειτα από τέσσερα χρόνια διακυβέρνησης, επιστρέφει στον ρεαλισμό και την πραγματικότητα. Έπειτα από τέσσερα χρόνια διαπιστώνει πώς λειτουργεί το διεθνές εμπόριο και ο διεθνής ανταγωνισμός. Έπειτα από τέσσερα χρόνια η Κυβέρνηση αρχίζει να αντιλαμβάνεται τα οφέλη που μπορούν να προκύψουν από την αξιοποίηση των λιμανιών μας και γενικότερα από την ανάπτυξη της ναυτιλίας. Βέβαια και σ' αυτό το νομοσχέδιο, όπως σε πολλά άλλα θέματα, όταν ήταν στην αντιπολίτευση διοργάνωνε διαμαρτυρίες και είχε αντιδράσει σθεναρά σ' όλες τις πρωτοβουλίες των κυβερνήσεων της Νέας Δημοκρατίας. Όμως, πέρα απ' αυτά, ακόμα κι έτσι έρχεται σήμερα η Κυβέρνηση με μεγάλη καθυστέρηση να νομοθετήσει και πάλι λανθασμένες πολιτικές, χωρίς να ξεφεύγει από τις ιδεολογικές της αγκυλώσεις. Την ώρα που αναγνωρίζετε την αξία των ιδιωτικών επενδύσεων στη χώρα και ειδικά στον τομέα της αξιοποίησης των λιμένων, ενώ μέχρι πρότινος μάς μιλούσατε για ξεπούλημα και άλλα τέτοια, αρνείστε και πάλι να δείτε την πραγματικότητα στο σύνολό της. Μιλάτε για υποπαραχώρηση, για παραχωρούμενες δραστηριότητες σε λιμάνια και μπερδεύετε ακόμα περισσότερο τις αρμοδιότητες. Δεν μπορείτε ακόμη να καταλάβετε ότι τα λιμάνια είναι κάτι ενιαίο. Δεν χωρίζονται και δεν μπορούν να χωριστούν. Μη μπλέκεστε με τα μεγάλα λιμάνια του ευρωπαϊκού βορρά και τα μοντέλα λειτουργίας τους. Το Λαύριο, η Ραφήνα και η Αλεξανδρούπολη δεν έχουν σχέση με την Αμβέρσα, το Ρότερνταμ και το Αμβούργο. Το πράγμα είναι απλό, αφού το καταλάβατε κι εσείς. Επειδή το κράτος δεν μπορεί να επενδύσει στα λιμάνια μας, χρειάζεται ένας ιδιώτης επενδυτής. Το κράτος θα κρατήσει την εκ του νόμου προβλεπόμενη εποπτεία για λόγους εθνικούς, ασφάλειας κ.λπ. και ο ιδιώτης θα επενδύσει για να αυξηθεί η οικονομική δραστηριότητα, να υπάρξουν νέες δουλειές και να αυξηθούν και τα έσοδα του κράτους από τη φορολογία και τα τέλη. Τόσο απλό είναι, αλλά ακόμα η ιδεολογική σας αγκύλωση δεν σας επιτρέπει να νομοθετήσετε σωστά. Κυρίες και κύριοι της Κυβέρνησης, έχω την εντύπωση ότι η Κυβέρνηση καταφέρεται μ' ένα ιδιαίτερο και ανεξήγητο μένος εναντίον της Λευκάδας και των πολιτών της, γιατί πραγματικά δεν μπορώ να εξηγήσω τον τρόπο με τον οποίον ενεργεί η Κυβέρνηση για το νησί μας σε όλα τα επίπεδα. Από την αρχή της διακυβέρνησής της, που τυγχάνει να συμπίπτει με τη δική μου βουλευτική θητεία, έχουμε αντιμετωπίσει μέσα σε πολλά άλλα την παρ' ολίγον εξαίρεση του νοσοκομείου Λευκάδας από τον χαρακτηρισμό «άγονες, προβληματικές και νησιωτικές περιοχές», που θα στερούσε γιατρούς στο νησί, την ακύρωση του έργου της υποθαλάσσιας ζεύξης με απόφαση του Υπουργού Υποδομών, που κοστίζει στην ανάπτυξη του νησιού. το κλείσιμο των δύο τμημάτων των ΤΕΙ Λευκάδας με απόφαση του Υπουργού Παιδείας, την εξαίρεση του Μεγανησίου, του Καλάμου και του Καστού από το πρόγραμμα δωρεάν ίντερνετ για δύο χρόνια με απόφαση του Υπουργού Ψηφιακής Πολιτικής, την εξαίρεση για οκτώ μήνες του Μεγανησίου από τη νέα ακτοπλοϊκή γραμμή Κέρκυρας - Ζακύνθου από τον προκάτοχό σας, κύριε Υπουργέ, τον κ. Κουρουμπλή, που επίσης κόστισε στην τουριστική ανάπτυξη της Λευκάδας. Με το παρόν νομοσχέδιο αντιμετωπίζουμε την εξαίρεση της Λευκάδας από τις αρμοδιότητες της Γενικής Γραμματείας Αιγαίου και Νησιωτικής Πολιτικής. Αναφέρομαι στο άρθρο 12. Με το άρθρο αυτό επεκτείνονται οι αρμοδιότητες της Γενικής Γραμματείας Αιγαίου και Νησιωτικής Πολιτικής σε όλα τα νησιά της ελληνικής επικράτειας. Δυστυχώς, κύριε Υπουργέ, όχι σε όλα, καθώς για έναν ακατανόητο λόγο, που δεν αιτιολογείται ούτε στην αιτιολογική έκθεση, εξαιρείται η Λευκάδα. Μπορείτε να μας εξηγήσετε, κύριε Υπουργέ, και κυρίως στους Λευκαδίτες, για ποιον λόγο στερείτε από τη Λευκάδα όλα τα εργαλεία που μπορεί να προσφέρει η συγκεκριμένη γενική γραμματεία; Υπάρχει κάποια αιτιολόγηση για τη συγκεκριμένη εξαίρεση; Είναι γνωστό ότι έχετε περιορίσει δραματικά το Πρόγραμμα Δημοσίων Επενδύσεων και τα προβλεπόμενα κονδύλια για τα νησιά μας, αλλά εν πάση περιπτώσει γιατί στερείτε από τη Λευκάδα εκείνο που της αναλογεί και την αφήνετε έξω από τη συγκεκριμένη ρύθμιση; Την αφήνετε, δηλαδή, εκτός των ευεργετικών μέτρων και ρυθμίσεων που θα έχουν όλα τα άλλα νησιά. Μη μας πείτε ότι η Λευκάδα συνδέεται με την ξηρά με την πλωτή γέφυρα, γιατί στη Λευκάδα, όπως σε όλα τα νησιά, έχουμε τα ίδια προβλήματα που αφορούν στα ζητήματα της θάλασσας και των λιμένων. Γιατί το κράτος δεν αναλαμβάνει τις ευθύνες του; Είναι η Λευκάδα σε άλλο κράτος ή μήπως δεν ανήκει στα Επτάνησα ή η Λευκάδα δεν είναι νησί; Κύριε Υπουργέ, έστω και τώρα μπορείτε να διορθώσετε αυτήν την αδικία και να συμπεριλάβετε τη Λευκάδα στις προβλέψεις και στις αρμοδιότητες της γενικής γραμματείας. Κυρίες και κύριοι συνάδελφοι, για μια ακόμα φορά φέρατε προς ψήφιση ένα νομοσχέδιο με διάφορες διατάξεις που δεν έχουν καμμία σχέση μεταξύ τους, χωρίς συνοχή και χωρίς ενιαία μορφή. Θυμίζει μάλλον τακτοποίηση εκκρεμών ζητημάτων και τακτοποιήσεων, παρά προσπάθεια για επίλυση πραγματικών προβλημάτων. Είναι προφανές ότι εμείς δεν μπορούμε να προχωρήσουμε σ' αυτήν τη λογική, γι' αυτό και το καταψηφίζουμε. Σας ευχαριστώ πολύ.
Ευχαριστούμε τον κ. Καββαδά. Τον λόγο έχει ο κ. Συντυχάκης, Βουλευτής Ηρακλείου του Κομμουνιστικού Κόμματος Ελλάδας.
Ευχαριστώ, κύριε Πρόεδρε. Κυρίες και κύριοι, η Κυβέρνηση με ιδιαίτερο ζήλο επισπεύδει τις διαδικασίες ιδιωτικοποίησης των δέκα λιμανιών της χώρας με τη μέθοδο υποπαραχώρησης, βάσει της στρατηγικής της Ευρωπαϊκής Ένωσης για την απελευθέρωση των λιμενικών υπηρεσιών, αλλά και τους αμερικανονατοϊκούς σχεδιασμούς και τις επιδιώξεις. Η Κυβέρνηση ψεύδεται όταν λέει ότι δεν ιδιωτικοποιεί, αλλά υποπαραχωρεί τα λιμάνια της χώρας. Είναι για γέλια στην κυριολεξία. Τα ίδια, ξέρετε, έκανε και το ΠΑΣΟΚ, όταν έλεγε ότι το μάνατζμεντ μένει στο δημόσιο ή ο ΟΤΕ μία μετοχή, ενώ στην πράξη έστρωνε το έδαφος της πλήρους ιδιωτικοποίησης δημοσίων επιχειρήσεων και οργανισμών. Η Κυβέρνηση κρύβει ότι η επιλογή της υποπαραχώρησης δραστηριοτήτων στην παρούσα φάση - και όχι ολόκληρου του λιμανιού - είναι πιο συμφέρουσα για το μεγάλο κεφάλαιο. Ελαττώνει σημαντικά το επενδυτικό κόστος, αφού ο μεγαλοεπιχειρηματίας δεν αγοράζει, αλλά νοικιάζει το πάγιο κεφάλαιο. Η μορφή της παραχώρησης ή της υποπαραχώρησης δεν αλλάζει την πορεία απελευθέρωσης των μεταφορών που υλοποιεί σήμερα ο ΣΥΡΙΖΑ ως συνέχεια των αντίστοιχων ιδιωτικοποιήσεων επί Νέας Δημοκρατίας και ΠΑΣΟΚ, αλλά είναι σε ορισμένες περιπτώσεις απαραίτητη προϋπόθεσή του. Το σχέδιο νόμου προβλέπει σημαντικές αβάντες στους υποπαραχωρησιούχους με απαλλαγή από δημοτικά τέλη, ούτε καν τα τέλη ηλεκτροδότησης. Ο λαός είναι εκείνος που θα κληθεί να πληρώσει τα σπασμένα στο όνομα της δίκαιης ανάπτυξης. Αυτή η καπιταλιστική ανάπτυξη δεν συναντιέται με τις λαϊκές ανάγκες και προτεραιότητες. Οι ιεραρχήσεις έργων από την Ευρωπαϊκή Ένωση, τις κυβερνήσεις, τις τοπικές, περιφερειακές διοικήσεις έχουν ένα και μόνο κριτήριο, το κριτήριο κόστους - οφέλους για το μεγάλο κεφάλαιο. Ορισμένα από τα παραδείγματα: Πρώτον, στην περίπτωση της πώλησης των αεροδρομίων στη «FRAPORT», επίτευγμα του ΣΥΡΙΖΑ, πλήρης ιδιωτικοποίηση. Θυμάμαι όταν έβγαινε στα κεραμίδια ο ΣΥΡΙΖΑ και ο κ. Σταθάκης στα Χανιά, πριν τον Γενάρη του 2015, κατηγορώντας τη Νέα Δημοκρατία για το νεοφιλελεύθερο ξεπούλημα του «Δασκαλογιάννης». Αφού ανακαινίστηκε, αφού χτίστηκε η νέα πτέρυγα κόστους 50 εκατομμυρίων ευρώ με τα χρήματα του ελληνικού λαού, τους το παρέδωσε ο ΣΥΡΙΖΑ για ενενήντα εννιά χρόνια, όπως βέβαια και όλα τα υπόλοιπα. Δεύτερον, σήμερα, ο κ. Σπίρτζης, ως νέος Μαυρογιαλούρος τάζοντας έσοδα για τον Δήμο Μινώα Πεδιάδας και δουλειές για τους ντόπιους, υπέγραψε πανηγυρικά στην Κρήτη τη ληστρική σύμβαση παραχώρησης του έργου κατασκευής του νέου αεροδρομίου στο Καστέλι, και από κοντά φυσικά όλο το οικονομικό και πολιτικό κατεστημένο της Κρήτης. Όλοι - βλέπετε - πρέπει να πάρουν λίγο μερίδιο δόξας για ένα αεροδρόμιο κατά παραγγελία των tour operator και των κατασκευαστικών ομίλων, το οποίο θα εξασφαλίσει τεράστια κέρδη από τη μελέτη, τη κατασκευή και τη διαχείρισή του στην κοινοπραξία ξένου και ντόπιου μονοπωλιακού ομίλου. Αυτοί που θα την πληρώσουν είναι οι φορολογούμενοι, οι εργαζόμενοι με την τσάμπα εργασία που θα εργάζονται ως σύγχρονοι σκλάβοι με τις διαλυμένες εργασιακές σχέσεις που έχουν εξασφαλίσει οι τωρινοί, όπως και οι προηγούμενες κυβερνήσεις. Αυτό τι είναι; Είναι φιλολαϊκή ιδιωτικοποίηση; Τρίτον, η αναβάθμιση του βόρειου οδικού άξονα - που τώρα το θυμήθηκε, αφού σκοτώθηκαν εκατοντάδες αθώοι - κόστισε 2 δισεκατομμύρια ευρώ, με σύμβαση παραχώρησης του δημοσίου στις κατασκευαστικές εταιρείες με τριπλή χρηματοδότηση: ιδιωτική, κρατική και δανεισμό από την Τράπεζα Επενδύσεων. Αυτά βέβαια θα κληθεί ο εργαζόμενος λαός να τα πληρώσει με την επιβολή διοδίων. Αυτό τι είναι, φιλολαϊκή ιδιωτικοποίηση; Για όλα αυτά βέβαια συμφωνούν όλοι τους: ο ΣΥΡΙΖΑ, η Νέα Δημοκρατία, το Κίνημα Αλλαγής, μέχρι και η Χρυσή Αυγή, οι δήμαρχοι της Κρήτης, ο Περιφερειάρχης, τουριστικοί πράκτορες, μεγαλοξενοδόχοι. Και ενώ συμφωνούν σε όλα, κονταροχτυπιούνται για το μεταφορικό ισοδύναμο, όταν όλοι τους μέσα εδώ στη Βουλή πριν από λίγο καιρό απέρριψαν την τροπολογία του ΚΚΕ για την επαναφορά του μειωμένου συντελεστή του ΦΠΑ για όλα τα νησιά. Αποτελεί εμπαιγμό και για τον λαό της Κρήτης η απόφαση για ένταξη των επιχειρήσεων της Κρήτης στο μεταφορικό ισοδύναμο για τη μεταφορά προϊόντων. Δεν πρόκειται για αναπτυξιακό μέτρο, αφού ενισχύεται με ζεστό χρήμα το μεγάλο κεφάλαιο της Κρήτης και αφορά τους μεγαλοεξαγωγείς της Κρήτης, τις μεγάλες εταιρείες που εξάγουν τα προϊόντα τους ή μεταφέρουν επιβάτες με ετήσιο τζίρο - όπως έχετε πει εσείς, κύριε Υπουργέ -40 εκατομμυρίων ευρώ. Οι εργαζόμενοι της Κρήτης δεν έχουν κανένα όφελος από αυτό το μέτρο, αφού όποια έκπτωση εξασφαλίσουν οι επιχειρήσεις αυτές, δεν δεσμεύονται να την αποδώσουν στους επιβάτες και στους μικρούς αγρότες, ούτε σημαίνει πως οι καταναλωτές στην Κρήτη θα δουν τις τιμές των προϊόντων στα ράφια να μειώνονται. Το ΚΚΕ έχει προτείνει μέτρα, με τα οποία δεν συμφωνείτε, όπως δραστική μείωση εισιτηρίων επιβατών και των ναύλων των οχημάτων, επαναφορά του μειωμένου συντελεστή ΦΠΑ για όλα τα νησιά, άμεση κρατική επιδότηση των αγροτοκτηνοτρόφων για την κάλυψη του κόστους ακτοπλοϊκής μεταφοράς των προϊόντων χωρίς - επαναλαμβάνω - τους μεσάζοντες. Το σχέδιο νόμου, κυρίες και κύριοι, προβλέπει μεταξύ των δέκα λιμανιών και του Ηρακλείου. Κατ' αρχάς, ο Οργανισμός Λιμένος Ηρακλείου ως ανώνυμη εταιρεία έχει ήδη δώσει σε ιδιώτες την καθαριότητα, τα πάρκινγκ, τη φύλαξη του λιμένα. Δεύτερον, συμφωνεί με την υποπαραχώρηση χρήσης λιμενικών εγκαταστάσεων που οδηγεί αντικειμενικά στην πλήρη ιδιωτικοποίηση του λιμανιού. Δεν θα μπορούσε να ήταν διαφορετικά. Είναι η διοίκηση ΣΥΡΙΖΑ. Είναι φανερό ότι στο Ηράκλειο προβλέπεται υποπαραχώρηση της κρουαζιέρας και κατά δεύτερο λόγο, αν εκδηλωθεί ενδιαφέρον και ο τομέας της εμπορευματικής δραστηριότητας, στα πλαίσια του οποίου ήδη ο οργανισμός λιμένος προμηθεύτηκε νέα μηχανήματα πολύ μεγάλης αξίας. Οι επενδύσεις στον τομέα της κρουαζιέρας είναι ιδιαίτερα κερδοφόρες, τόσο για τους tour operator, τους εγχώριους τουριστικούς πράκτορες που θα οργανώνουν εκδρομές στο νησί, αλλά και για τον παραχωρησιούχο που θα βάζει κόμιστρα φωτιά ανά επιβάτη - επισκέπτη. Τρώγοντας έρχεται η όρεξη! Η υποπαραχώρηση της κρουαζιέρας δεν αποκλείει μελλοντικά την παραχώρηση και άλλων τομέων, υλοποιώντας τα όσα λέει το νομοσχέδιο για συνδυασμένες δραστηριότητες. Το εγκεκριμένο πλέον master plan του οργανισμού λιμένος έχει στόχο τη συνολική αναμόρφωση του λιμανιού του Ηρακλείου. Έρχεται να κουμπώσει σταδιακά στις ανάγκες των επενδυτών, στην πλήρη ιδιωτικοποίηση του, τόσο στην κατασκευή εκσυγχρονισμού του με τη μέθοδο σύμπραξης δημόσιου και ιδιωτικού τομέα, όσο και στη λειτουργία αξιοποίησής του, στη συρρίκνωση των αρμοδιοτήτων του οργανισμού λιμένος οι οποίες θα περιοριστούν στις διοικητικές υπηρεσίες. Και τότε θα μου πείτε: «Αυτοί οι είκοσι οκτώ εργαζόμενοι που έχουν απομείνει από τους εβδομήντα οκτώ - που ήταν κάποτε - τι θα γίνουν»; Το master plan περιλαμβάνει διάφορες εναλλακτικές προτάσεις επενδυτικής αναβάθμισης του λιμανιού, συμπεριλαμβανομένης και της χερσαίας ζώνης που ανήκει στον οργανισμό λιμένων, όπως κτήρια παλιών αποθηκών του πρώην ΚΤΕΛ του Θεατρικού Σταθμού Ηρακλείου. Θα αναπτυχθούν κέντρα εστίασης, αναψυχής, ναυταθλητισμού, εμπορίου. Προβλέπεται νέα κατασκευή λιμένα για ενοικίαση στάθμευσης μικρών σκαφών, με τοποθέτηση πλωτών προβλητών, εκσυγχρονισμό του επιβατικού σταθμού και της προβλήτας 1 και της προβλήτας 2. Προβλέπει ακόμα και υδατοδρόμιο καθώς επίσης και αξιοποίηση του ενετικού λιμένα του Ηρακλείου, με το Κάστρο «Κούλες» και τα Νεώρια. Αυτά είναι που προβλέπει το master plan για λογαριασμό των επιχειρηματικών ομίλων, με κύριο στόχο από την περιοχή των Λινοπεραμάτων μέχρι και τον Άγιο Νικόλαο, απόσταση 80 χιλιομέτρων, να μετατρέψουν την περιοχή αυτή σε Κρητική Ριβιέρα για υψηλά βαλάντια, σε συνθήκες γαλέρας και φτώχειας για τους εργαζόμενους. Ολοκληρώνω, κύριε Πρόεδρε, λέγοντας ότι ένα από τα θύματα αυτής της πολιτικής των ιδιωτικοποιήσεων είναι οι ίδιοι οι εργαζόμενοι που θα υποστούν ακόμα μεγαλύτερες αλλαγές στις εργασιακές τους σχέσεις. Ήδη έχουν υποστεί σοβαρές αλλαγές με την ένταξή τους στο ενιαίο μισθολόγιο. Ακόμα δεν έχει υπογραφεί η συλλογική σύμβαση του 2018, με ευθύνη της Κυβέρνησης, γιατί - λέει - αντιβαίνει στο ενιαίο μισθολόγιο. Καταργήθηκαν οι εσωτερικοί κανονισμοί λειτουργίας και τα δικαιώματα που είχαν κατακτήσει. Μειώθηκε το προσωπικό δραματικά. Εντατικοποιήθηκε η δουλειά. Τους έχουν αφαιρέσει τις κοινωνικές παροχές για κατασκηνώσεις, παιδικούς σταθμούς. Αυτή, λοιπόν, είναι η ουσία της πολιτικής της εμπορευματοποίησης. Το ΚΚΕ, κύριε Πρόεδρε, αντιμάχεται αυτήν την πολιτική ιδιωτικοποιήσεων οποιασδήποτε μορφής, θεωρώντας ότι τα λιμάνια πρέπει να ανήκουν στο κράτος και η λειτουργία τους να εξυπηρετεί τον λαό και όχι τα κέρδη των επιχειρηματικών ομίλων και να εξασφαλίζουν πλήρη εργασιακά μισθολογικά δικαιώματα των εργαζομένων. Οι εργαζόμενοι δεν πρέπει να επαναπαύονται. Πρέπει να δώσουν το μάθημα μπροστά σε τέσσερις εκλογικές αναμετρήσεις, αλλά κυρίως να οργανώσουν την πάλη τους, να ανασυντάξουν το κίνημα και να δώσουν ένα ηχηρό μάθημα και στα κόμματα που μέχρι σήμερα τους έχουν στείλει στα τάρταρα, αλλά διεκδικώντας και όλα όσα τους αφαίρεσαν τα προηγούμενα χρόνια. Ευχαριστώ πολύ.
Ευχαριστώ και εγώ τον κ. Συντυχάκη. Τον λόγο έχει ο Βουλευτής Αχαΐας της Νέας Δημοκρατίας κ. Καστανιώτης, για επτά λεπτά.
Ευχαριστώ, κύριε Πρόεδρε. Σήμερα βλέπουμε ένα ακόμα νομοσχέδιο της Κυβέρνησης το οποίο πραγματικά δεν έχει καμμία μα καμμία συνοχή, καμμία μα καμμία συνέχεια και ξέρει ότι το μεγαλύτερο κομμάτι του δεν θα το εφαρμόσει αυτή η Κυβέρνηση, γιατί θα αποχωρήσει. Μιλάμε για ένα νομοθέτημα το οποίο στην ουσία βασίζεται στην ανυπαρξία λιμενικής πολιτικής. Ακούσαμε τον Υπουργό να λέει ότι αφού υπάρχουν master plan σε όλα τα λιμάνια σημαίνει ότι έχουμε και λιμενική πολιτική. Μα, τα master plan ξέρουμε όλοι ότι αφορούν τη λειτουργία των λιμανιών. Δεν είναι η στρατηγική, δεν είναι η λιμενική πολιτική.
Δεν είπα αυτό.
Σας άκουσα μια χαρά στην τηλεόραση, κύριε Υπουργέ. Έχουμε δέκα λιμάνια εθνικού ενδιαφέροντος, κερδοφόρα. Μπαίνουν σε ένα ιδιότυπο καθεστώς. Η κερδοφορία τους, βέβαια, τα τελευταία τέσσερα χρόνια μειώνεται. Ο κάθε οργανισμός θα κάνει μελέτη βιωσιμότητας αφού χωρίς καμμία μελέτη έχει επιλεγεί από το Υπουργείο και έχει αποφασιστεί το μοντέλο της υποπαραχώρησης. Γιατί δεν έγιναν μελέτες βιωσιμότητας σε κάθε ένα από αυτά τα δέκα λιμάνια πριν αποφασιστεί το μοντέλο; Είπε ο κ. Σαντορινιός ότι δεν έγιναν στον Πειραιά και στη Θεσσαλονίκη. Φυσικά και έγιναν. Η μελέτη βιωσιμότητας στο λιμάνι του Πειραιά και της Θεσσαλονίκης ήταν αυτή η οποία όρισε το μέγεθος των επενδύσεων που θα έπρεπε να κάνει ο ιδιώτης. Όρισε στην ουσία το ύψος του τιμήματος και ήταν η βάση για να γίνουν οι διαγωνισμοί. Φυσικά και έγιναν. Εσείς τι κάνετε; Βάζετε το κάρο μπροστά από το άλογο. Και να ρωτήσω: Στο λιμάνι της Πάτρας, για παράδειγμα, η μελέτη βιωσιμότητας που θα κάνετε μετά τον νόμο, αν βγάλει ότι η υποπαραχώρηση δεν είναι το καλύτερο μοντέλο, τι θα κάνετε; Θα πείτε ότι η Πάτρα βγαίνει από τα δέκα λιμάνια γιατί η μελέτη βιωσιμότητας που έγινε μετά το νομοσχέδιο λέει ότι δεν πρέπει να πάμε σε αυτό το μοντέλο; Εμείς τι λέμε; Θα πρέπει να δούμε το κάθε λιμάνι ποιο είναι το μοντέλο που του ταιριάζει. Παραχώρηση, υποπαραχώρηση, ό,τι πραγματικά βγάλει η μελέτη βιωσιμότητας. Και ποιος θα κάνει τη μελέτη βιωσιμότητας, κύριε Υπουργέ; Ο κάθε οργανισμός μόνος του, όχι το ΤΑΙΠΕΔ. Άρα, αντιλαμβάνεστε τα προβλήματα που θα προκύψουν από αυτό που έχετε ετοιμάσει. Να ρωτήσω και κάτι άλλο: Στην υποπαραχώρηση ο επενδυτής υποχρεώνεται σε επενδύσεις ή από τη στιγμή που παίρνει έτοιμες λειτουργικές μονάδες και υποδομές δεν θα χρειάζεται να κάνει ιδιαίτερες επενδύσεις; Θα ξαναπώ για το λιμάνι της Πάτρας. Στο βόρειο κομμάτι υπάρχει το παλιό επιβατικό λιμάνι το οποίο έχει εννέα μέτρα βάθος, έχει έτοιμο σταθμό υποδοχής κρουαζιέρας, έχει σχεδόν έτοιμες τετρακόσιες πενήντα θέσεις για mega yachts. Άρα, αυτό το κομμάτι, αν η μελέτη υποπαραχώρησης το βγάλει ότι είναι καλό και πρέπει να δοθεί, τι θα κάνει ο ιδιώτης; Τι θα κάνει ο επενδυτής; Θα βάλει χρήματα; Θα κάνει επενδύσεις; Όχι, θα πάρει ένα φιλέτο. Αν το βάλουμε και στη διαδικασία των συνδυασμένων δραστηριοτήτων και πάρει, για παράδειγμα, και την κρουαζιέρα της Κέρκυρας και την κρουαζιέρα του Κατάκολου, δίνουμε το καλύτερο κομμάτι, ένα φιλέτο στην πλευρά του Ιονίου, σε έναν ιδιώτη ο οποίος δεν θα χρειαστεί καν να βάλει τίποτα. Καταλαβαίνετε ότι μιλάμε για μία παραχώρηση φιλέτων χωρίς καμμία από πριν μελέτη. Και για να είμαστε ειλικρινείς μεταξύ μας - γιατί το σημαντικό είναι εδώ να τα λέμε όλα - το μοντέλο της «COSCO», είναι ένα κακό μοντέλο; Το μοντέλο του Πειραιά είναι ένα κακό μοντέλο; Ο κ. Τσίπρας άλλα έλεγε όταν πήγε στην Κίνα. Δεν έλεγε ότι είναι ένα κακό μοντέλο. Εμείς θεωρούμε ότι το μοντέλο παραχώρησης της «COSCO» είναι μοντέλο που φέρνει επενδύσεις, που φέρνει καλοπληρωμένες θέσεις εργασίας, που αυξάνει το κύρος του λιμανιού του Πειραιά και το κάνει αυτήν τη στιγμή πρωτοπόρο στην Ευρώπη και ναι, είναι ένα μοντέλο που έχει πολύ μεγάλο ενδιαφέρον. Εσείς τι λέτε; Δεν σας αρέσει αυτό το μοντέλο; Ή μήπως, κυρίες και κύριοι του ΣΥΡΙΖΑ, θεωρείτε αμαρτία να πείτε «παραχώρηση», το θεωρείτε προπατορικό αμάρτημα, ενώ είναι μικρή αμαρτία η υποπαραχώρηση; Προσπαθείτε να κρυφτείτε πίσω από τις ιδεοληψίες σας. Ο κόσμος καταλαβαίνει, ο κόσμος αντιλαμβάνεται. Αυτό που χρειάζεται είναι επενδύσεις, αυτό που η χώρα χρειάζεται είναι αυτά τα δέκα λιμάνια, που τέσσερα χρόνια τα έχετε αφήσει στην τύχη τους, να πάρουν μπροστά. Αυτό που χρειάζεται είναι να μη σηκώνει τους τόνους εδώ ο κ. Κουρουμπλής, αλλά να μας απαντάει για τις ευθύνες που είχε, όταν ήταν Υπουργός Ναυτιλίας. Το λιμάνι της Πάτρας δεν έχει ούτε ένα ευρώ επένδυση, ούτε ένα ευρώ. Όλοι οι δείκτες πηγαίνουν από το κακό στο χειρότερο επί των ημερών σας και έχετε το θράσος να μας λέτε ότι βρήκατε τα λιμάνια σε άθλια κατάσταση; Γιατί αυτό είναι θράσος. [[Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. ΓΕΩΡΓΙΟΣ ΛΑΜΠΡΟΥΛΗΣ]] Τελειώνοντας, θα ήθελα να πω ότι άκουσα πριν τον κ. Δρίτσα να λέει στον κ. Κεφαλογιάννη, όταν μιλούσε για τον κ. Καμμένο, ότι ο κ. Σαμαράς είναι ακροδεξιός. Κάτι τέτοια λέγατε. Κάτι τέτοια δεν λέγατε, κύριε Δρίτσα;
Με προκάλεσε.
Σας προκάλεσε; Είναι εδώ ο κ. Κουβέλης, ο οποίος συγκυβέρνησε με τον κ. Σαμαρά, και έχει υποχρέωση να μας πει αν θεωρεί ότι ο κ. Σαμαράς είναι ακροδεξιός και να απαντήσει στον κ. Δρίτσα τον προκάτοχό του. Για να σταματήσει αυτή η σπέκουλα, κύριε Δρίτσα.
Θα σας απαντήσω αργότερα, κύριε Κατσανιώτη.
Και είναι υποχρεωμένος ο κ. Κουβέλης, που ήταν συγκυβερνήτης του κ. Σαμαρά να μας το πει. Και να σας απαντήσει αυτός και όχι εγώ. Ευχαριστώ πολύ.
Τον λόγο έχει ο κ. Δημοσχάκης από τη Νέα Δημοκρατία.
Ευχαριστώ, κύριε Πρόεδρε. Θα ήθελα να αναφερθώ επ' ολίγον για τις προχθεσινές κρίσεις στην Ελληνική Αστυνομία. Λυπάμαι πολύ που δεν είναι εδώ ο Υπουργός Προστασίας του Πολίτη, αλλά ελπίζω να τα ακούσει. Οι κρίσεις των αξιωματικών αποτελούν τη μεγαλύτερη κρίση του Σώματος, γιατί αποφασίζεται, πέραν του Αρχηγού του ΚΥΣΕΑ, και η υπόλοιπη ηγεσία όλων των βαθμών σε κεντρικό, περιφερειακό και νομαρχιακό επίπεδο, που θα καλύψουν τις υπηρεσίες. Ουσιαστικά είχαμε προχθές μη κρίσεις των αντιστρατήγων, στη συνέχεια χωρίς κενές θέσεις, είχαμε επιλεκτικές κρίσεις για τους υποστρατήγους και κυρίως δε εκκαθαριστικές κρίσεις στους βαθμούς του ταξίαρχου και του αστυνομικού διευθυντού. Έχουμε την πολυτέλεια, κυρίες και κύριοι συνάδελφοι, εξαίρετοι αξιωματικοί με πλούσια βιογραφικά και με ευδόκιμη διαδρομή να αποστρατεύονται «τσιμπητοί»; Κρίσεις με κομματικά κριτήρια δεν μπορούν να γίνουν αποδεκτές ούτε από την αντιπολίτευση, ούτε από τους πολίτες της χώρας, αλλά ούτε και από το σώμα της Ελληνικής Αστυνομίας γιατί αποτελεί κεκτημένο. Τακτοποιήσεις με κομματικά κριτήρια για την Αστυνομία έχουν παρέλθει. Εσείς, όμως, δυστυχώς, ζείτε με το παρελθόν και παρεμβαίνετε άκομψα, ακόμα και προκλητικά και σε τοπικό επίπεδο. Και τώρα στο θέμα μας. Κύριε Υπουργέ, η Νέα Δημοκρατία μιλούσε για στρατηγική αξιοποίηση των λιμένων και εσείς μιλούσατε ως ΣΥΡΙΖΑ για ξεπούλημα. Βλέπετε τώρα τον δρόμο του ρεαλισμού, αλλά δεν τολμάτε να τον διαβείτε. Δεν μπορείτε να απαλλαγείτε από τα δεσμά του κρατισμού. Είστε εγκλωβισμένοι. Επιλέγετε το μοντέλο των υποπαραχωρήσεων. Για το υπόλοιπο λιμάνι, δεν σας ενδιαφέρει η αξιοποίησή του; Το μόνο που σας νοιάζει είναι να μπαλώσετε τρύπες του προϋπολογισμού; Ποιος θα έχει πλέον την ευθύνη του λιμένα; Πώς θα διασφαλιστούν οι εργαζόμενοι και οι λοιποί εμπλεκόμενοι με αυτόν; Δυστυχώς, ολοκληρωμένη μελέτη αξιολόγησης και βιωσιμότητας δεν υπάρχει. Ο εισηγητής της Νέας Δημοκρατίας, Γιάννης Πλακιωτάκης, ανέδειξε εμπεριστατωμένα τα βασικά θέματα του νόμου. Αναφέρομαι στο λιμάνι της Αλεξανδρούπολης που παρουσιάζει γεωστρατηγικό ενδιαφέρον. Το μεγαλύτερο μέρος της χερσαίας ζώνης του λιμανιού, σύμφωνα με το εγκεκριμένο master plan, ανήκει σε ιδιόκτητες εκτάσεις. Εκκρεμεί πολλά χρόνια η διαδικασία απαλλοτρίωσης και φυσικά η αποζημίωση των κατόχων. Το ανέδειξα μέσω του κοινοβουλευτικού ελέγχου καταθέτοντας από 16-11-18 κοινοβουλευτική αναφορά με τα σχετικά έγγραφα - δικαιολογητικά των τριάντα τεσσάρων κατόχων που προείπα. Στην απάντησή σας μεταθέσατε το θέμα στο ΤΑΙΠΕΔ για να βρει μία λύση. Κύριε Υπουργέ, ιδού, το πεδίο δόξης είναι λαμπρόν. Ρυθμίστε το θέμα νομοθετικά τώρα που μπορείτε. Έχετε τα νομικά όπλα. Δεν χρειάζεται να περιμένουν τριάντα τέσσερις οικογένειες τις αναγκαστικές απαλλοτριώσεις. Η ένταξη αυτών των εκτάσεων στον σχεδιασμό του Οργανισμού Λιμένα Αλεξανδρούπολης έγινε το 2008, σύμφωνα με απόφαση της Περιφέρειας Ανατολικής Μακεδονίας και Θράκης. Η συγκεκριμένη έκταση ανήκει στο γενικό πολεοδομικό σχέδιο του Δήμου Αλεξανδρούπολης. Το ΥΠΕΧΩΔΕ, με απόφαση του, χαρακτήρισε την έκταση «χερσαία ζώνη λιμένα». Δηλαδή, απαγορεύεται η έκδοση οικοδομικών αδειών για τα διακόσια, περίπου, στρέμματα. Χαρακτηρίζεται μάλιστα στο σχετικό master plan, όπως προείπα, ως τομέας Ε΄, ο οποίος είναι προαπαιτούμενος για την πλήρη αξιοποίηση του λιμένα και περιλαμβάνει ελεύθερη ζώνη, ελεύθερη έκταση, κτήριο Οργανισμού Λιμένος Αλεξανδρούπολης με τοπικό λιμεναρχείο, εγκαταστάσεις διαλογής, χώρος πιθανής μελλοντικής ανάπτυξης εμπορευματικού σταθμού και κέντρου, κτίριο νέου τελωνείου του νομού, χώρος μελλοντικών κτιριακών εγκαταστάσεων. Ξεχωρίζω την κατασκευή ενός υπερσύγχρονου διοικητηρίου του ΟΛΑ, με το λιμεναρχείο μαζί, εντός του λιμένος. Σήμερα το κεντρικό λιμεναρχείο είναι μέσα στον οικοδομικό ιστό της πόλης. Αποτελεί προσβολή για το μεγαλύτερο λιμάνι στο Θρακικό Πέλαγος και στο βορειοανατολικό Αιγαίο το λιμεναρχείο να είναι μέσα στην οικιστική περιοχή. Μέσω του κοινοβουλευτικού ελέγχου και μέσω συναντήσεων με τους προκατόχους σας, ανέδειξα την ανάγκη κατασκευής ενός σύγχρονου κτηρίου μέσα στο λιμάνι. Είναι μία υποχρέωση που μπορεί να αναλάβει ο παραχωρησιούχος και πρέπει να προβλεφθεί αυτό, κύριε Υπουργέ, μέσα από τη νομοθέτηση. Επίσης, θα ήθελα να υπογραμμίσω ότι στα άρθρα 24 και 25 ρυθμίζετε την κάλυψη κενών οργανικών θέσεων αξιωματικών Λιμενικού Σώματος - Ελληνικής Ακτοφυλακής μέχρι την εισαγωγή τους στις σχετικές παραγωγικές σχολές με το σύστημα των πανελλαδικών εξετάσεων, όπως μάλιστα και πριν από λίγο αναφέρατε. Αναφωνώ: Πόσο πρόχειρη ήταν η νομοθέτηση περί πανελλαδικών εξετάσεων σε όλες τις βαθμίδες, όταν δεν είχε προβλεφθεί αυτό το κενό των τεσσάρων ετών που προείπατε για τους αξιωματικούς και για τα δύο - τρία χρόνια για τους υπαξιωματικούς! Παραμένει μυστήριο, όμως, πού θα ιδρυθούν αυτές τις σχολές. Σας είχαμε προτείνει την ίδρυση της Λιμενικής Ακαδημίας στην Αλεξανδρούπολη. Ξεκινάτε από το Σεπτέμβρη μήνα τη λειτουργία των παραγωγικών σχολών. Πού θα λειτουργήσουν; Έχετε χώρο; Έχετε εγκαταστάσεις; Εμείς σας προτείναμε και σας πρότεινε και ο δήμαρχος της Αλεξανδρούπολης προσωρινές εγκαταστάσεις για τη λειτουργία των σχολών κι έχουμε παραχωρήσει εκατόν σαράντα οκτώ στρέμματα στην καλύτερη περιοχή της Αλεξανδρούπολης. Διαθέτουμε το καλύτερο πεδίον εκπαίδευσης. Γιατί δεν παίρνετε μία μεγάλη απόφαση εθνικού χαρακτήρα και να εγκατασταθούν εκεί οι σχολές, που το έχουμε πάρα πολλή ανάγκη; Εσείς, κύριε Υπουργέ, έχετε ευαισθησία και σας γνωρίσω καλώς. Σας διακρίνει και ευθυδικία. Είμαι σίγουρος ότι θα πάρετε την εύστοχη και εθνικά ωφέλιμη απόφαση. Επίσης, με το άρθρο 26, που έχει ως τίτλο «επέκταση των αρμοδιοτήτων του Λιμενικού Σώματος στους αιγιαλούς και στις παραλίες», επεκτείνετε την εδαφική αρμοδιότητα του Σώματος. Η κατά τόπον και καθ' ύλη αρμοδιότητα, κύριε Υπουργέ, το ξέρετε ως καλός νομικός που είστε, δεν πρέπει να αλλάζει πρόχειρα, αλλά σύμφωνα με μελέτες και μάλιστα, όταν ανακύπτουν μείζονα προβλήματα. Παρακαλώ, καταθέστε στα Πρακτικά της Βουλής αν έχετε έγγραφο της Κατεχάκη με σύμφωνη γνώμη προς αυτή την κατεύθυνση. Όχι υπογραφή της Υπουργού, διότι γνωρίζω πόσο διαβάζουν οι Υπουργοί τα νομοσχέδια τα οποία έχουν συνυπευθυνότητα. Ρωτάω αν έχετε καθαρό έγγραφο της Κατεχάκη ότι συμφωνεί προς αυτή την κατεύθυνση που νομοθετείτε.
Κύριε Δημοσχάκη, ολοκληρώστε.
Κλείνω σε μισό λεπτό, κύριε Πρόεδρε. Οι δικαστές, οι εισαγγελείς, τα δικαστήρια γνωρίζουν γενικά την εδαφική αρμοδιότητα των δύο Σωμάτων Ασφαλείας. Ουδέποτε δημιουργήθηκαν προβλήματα. Η Ελληνική Αστυνομία ασχολείται επιτυχώς μέχρι σήμερα στον χώρο αυτόν. Όποτε δημιουργήθηκαν προβλήματα, λύθηκαν από τους τοπικούς διοικητές. Αναθέσατε επιπλέον αρμοδιότητες και καθήκοντα στο Λιμενικό Σώμα. Το επιθυμεί η ηγεσία του Σώματος αυτού; Τα στελέχη το επιθυμούν; Έχετε ντοκουμέντα; Καταθέσετε τα παρακαλώ στα Πρακτικά της Βουλής. Γνωρίζετε ότι σε αυτή τη κατηγορία υπάγονται δεκαέξι χιλιάδες χιλιόμετρα αιγιαλών και παραλιών της χώρας. Έχει τους ανθρώπινους πόρους για να αστυνομεύσουν αυτοί οι αξιωματικοί, αυτό το Σώμα, αυτή τη μεγάλη ευθύνη τους αναθέτετε; Είμαι σίγουρος ότι όταν θα σας ζητήσουν δυνάμεις, θα τους πείτε το περίφημο και το ιστορικό «εκ των ενόντων». [[Χειροκροτήματα από την πτέρυγα της Νέα Δημοκρατίας]] Ευχαριστώ.
Τον λόγο έχει ο κ. Θεόδωρος Δρίτσας από τον ΣΥΡΙΖΑ.
Ευχαριστώ, κύριε Πρόεδρε. Θα μου επιτρέψετε πριν μπω στα θέματα του νομοσχεδίου, οφείλω μέρες τώρα στον συνάδελφο και πρώην Υπουργό Ναυτιλίας, τον κ. Βαρβιτσιώτη, μία απάντηση - γιατί εγώ δεν χρησιμοποιώ twitter και facebook και περίμενα ακριβώς αυτή τη μέρα, ενώπιον του Κοινοβουλίου. Θα με διαδεχθεί άλλωστε στο Βήμα και θα έχει τη δυνατότητα να απαντήσει - για μία ατυχή δήλωση του εδώ στο Κοινοβούλιο, προ δύο εβδομάδων περίπου, στη συζήτηση ενός άλλου νομοσχεδίου. Είπε το απίστευτο, κι επέμενε κιόλας, ότι το «2015 το Αιγαίο γέμισε πτώματα» και ότι «είχαμε χίλιους πεντακόσιους πνιγμένους πρόσφυγες και μετανάστες». Το 2015 οκτακόσιες σαράντα οκτώ χιλιάδες εξακόσιοι δώδεκα άνθρωποι εισήλθαν στη χώρα μας. Έγιναν εκατόν τριάντα εννέα χιλιάδες τετρακόσιες εβδομήντα τρεις διασώσεις από τα στελέχη του Λιμενικού Σώματος. Εκατόν σαράντα τέσσερις χιλιάδες, στην πραγματικότητα, μαζί με την ευρύτερη περιοχή, ήταν οι διασωθέντες. Οι απώλειες συνολικά ήταν διακόσιες εβδομήντα δύο, εκ των οποίων εκατόν ογδόντα τέσσερις σε περιστατικά έρευνας - διάσωσης. Κανένα από αυτά τα εκατόν ογδόντα τέσσερα περιστατικά δεν ήταν με παρουσία των στελεχών του Λιμενικού Σώματος στο σημείο. Επνίγησαν πριν προλάβουν τα σκάφη του Λιμενικού Σώματος να φτάσουν και να τους διασώσουν. Το Λιμενικό Σώμα το 2015, το 2016, το 2017 δεν έχασε ούτε έναν άνθρωπο, όταν ήταν παρόν και μπορούσε να είναι στη διαδικασία της έρευνας - διάσωσης! Αυτά τα στοιχεία τα καταθέτω για τα Πρακτικά ως τιμή στη μνήμη του Κυριάκου Παπαδόπουλου, η ρύθμιση για τα τέκνα του οποίου συμπεριλαμβάνεται στο σημερινό νομοσχέδιο. [[Στο σημείο αυτό ο Βουλευτής κ. Θεόδωρος Δρίτσας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Ο πρώην Υπουργός Ναυτιλίας, τιμώντας το Λιμενικό Σώμα, οφείλει διαδεχόμενος σε λίγο εμένα στο Βήμα να επανορθώσει και να αποκαταστήσει τα πράγματα. Προχωράμε στη λιμενική πολιτική. Είπα και στην επιτροπή - το είπε και ο Υπουργός σήμερα, ο κ. Κουβέλης - ότι προσπαθήσαμε αναλαμβάνοντας το Υπουργείο το 2015 να βάλουμε - και ακόμα είμαστε σε πορεία - τα πρώτα βήματα και τα πρώτα θεμέλια μιας πραγματικά εθνικής στρατηγικής για τη λιμενική βιομηχανία. Δεν υπήρχε! Έδωσα κι ένα παράδειγμα. Όταν η τρόικα επέβαλε τη σύνταξη μιας μελέτης στρατηγικής για τη λιμενική βιομηχανία και την αναζήτησα - γιατί αναφερόταν σε μία ερώτηση συναδέλφου στο πλαίσιο του κοινοβουλευτικού ελέγχου, περιλαμβανόταν και σε νόμο - αυτή η μελέτη δεν υπήρχε πουθενά στο Υπουργείο. Δεν την ήξερε κανείς. Δεν είχε συμμετάσχει καμμία υπηρεσία του Υπουργείου στη σύνταξή της. Επειδή, όμως, προέκυπτε και ήταν και υποχρέωση από το νόμο να την επικαιροποιήσουμε, έκανα τα πάντα για να την αναζητήσω. Ξέρετε πού την βρήκα; Σε συνεργάτιδα πρώην Υπουργού - όχι του κ. Βαρβιτσιώτη - της Νέας Δημοκρατίας στο σπίτι της, σε στικάκι, το οποίο μας το απέστειλε. Αυτή είναι η μόνη μελέτη, η οποία είχε παραγγελθεί σε ιδιωτικό γραφείο στην ιστορία του Υπουργείου Ναυτιλίας. Μπορείτε να βγάλετε τα συμπεράσματά σας. Η ιδιωτικοποίηση είναι γνωστή επιλογή της Νέας Δημοκρατίας. Και αυτή, άκριτη, όμως, καθώς ούτε αυτό δεν έχετε μελετήσει. Γιατί ιδιωτικοποίηση από ιδιωτικοποίηση διαφέρει. Υπάρχουν πολλών ειδών ιδιωτικοποιήσεις. Μπορεί κανείς να είναι εναντίον των ιδιωτικοποιήσεων, υπέρ των ιδιωτικοποιήσεων, αλλά υπάρχει ένα τεράστιο φάσμα ζητημάτων που έχει κανείς να προσεγγίσει για να δει μία ιδιωτικοποίηση. Δεν φέρνει, όμως, μόνο επενδύσεις. Επενδύσεις μπορεί να έχει και ο δημόσιος ΟΛΠ. Αυτά που λέμε τώρα για την «COSCO» στον Πειραιά, είναι υποχρεωτικές επενδύσεις γιατί ήταν προγραμματισμένες - και αυτό μπορεί να βεβαιώσει ο κ. Βαρβιτσιώτης - και χρηματοδοτημένες από τον δημόσιο ΟΛΠ. Επομένως, η σύμβαση παραχώρησης του πλειοψηφικού πακέτου των μετοχών δεν μπορούσε να πάει πιο πίσω στις επενδύσεις από εκεί που ο ΟΛΠ ως ανώνυμη εταιρεία, εισηγμένη στο χρηματιστήριο αλλά με πλειοψηφικό πακέτο το δημόσιο μέσω του ΤΑΙΠΕΔ, είχε οργανώσει και είχε προγραμματίσει. Το κύριο πρόβλημα με τις ιδιωτικοποιήσεις είναι το πόσους πελάτες μπορείς να φέρεις σε ένα λιμάνι. Και έτσι όπως είναι οργανωμένα πια τα διεθνή δίκτυα, είναι μείζον ζήτημα το πώς μπορείς πραγματικά υπό τις συνθήκες της δημόσιας διαχείρισης να το πετύχεις. Και εκεί κρίνονται πάρα πολλά. Όμως, πραγματικά ντράπηκα όταν ως Υπουργός Ναυτιλίας επισκέφτηκα το Ισραήλ μαζί με τον Πρωθυπουργό και με ενημέρωσε εκεί ο Υπουργός Μεταφορών - γιατί οι περισσότερες χώρες δεν έχουν Υπουργό Ναυτιλίας - για το πώς οργάνωσαν τα πέντε μεγάλα λιμάνια του Ισραήλ σε συσχέτιση και με τις χερσαίες και με τις εναέριες μεταφορές σε ένα πρόγραμμα μελετημένο. Και κράτησαν τα δύο κρατικά. Τα δύο είναι υπό παραχώρηση και ιδιωτικοποίησαν το ένα. Και αυτό αποτέλεσε ένα συνολικό σχέδιο γι' αυτή τη χώρα. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Πότε υπήρχε στην Ελλάδα το παραμικρό τέτοιο σχέδιο; Το Υπουργείο τώρα και η Γενική Γραμματεία Λιμένων και Λιμενικής Πολιτικής έκτοτε, βήμα - βήμα έχει προχωρήσει και έχει φτάσει ήδη σε ένα επίπεδο αρκετά καλό για να μπορέσει να οργανώσει όλο αυτόν τον σχεδιασμό. Και μην ξεχνάτε ότι δεν μιλάμε εν κενώ για ιδιωτικοποιήσεις ή μη ιδιωτικοποιήσεις. Μιλάμε στις συνθήκες της χρεοκοπίας, διά του ΤΑΙΠΕΔ και για την εξυπηρέτηση του χρέους. Άρα, φεύγουμε πάρα πολύ μακριά από έναν πραγματικό δημόσιο σχεδιασμό λιμενικής βιομηχανίας και της ανάπτυξής της. Γιατί είμαστε στη μέγγενη της εξυπηρέτησης του χρέους.
Κύριε Δρίτσα, να συντομεύετε.
Και απ' αυτήν την άποψη οι ιδιωτικοποιήσεις - για όποιον τις υπερασπίζεται - δεν είναι σωστές ούτε στον Πειραιά ούτε στην Θεσσαλονίκη. Και αυτό όποιος νεοφιλελεύθερος έχει το μυαλό του, μπορεί να το πει και να το ομολογήσει και να το καταλάβει πολύ καλά. Γιατί μπορείτε να δείτε πολύ καλά αυτή τη στιγμή στον Πειραιά - που ναι, αναπτύσσεται, το ξέραμε όλοι, άλλωστε αναπτυσσόταν και στην προηγούμενη φάση - το ζήτημα της προστιθέμενης αξίας.
Κύριε Δρίτσα, παρακαλώ να συντομεύετε.
Ούτε μία βίδα δεν έχει παραγγελθεί μέχρι τώρα σε βιοτεχνία του Πειραιά για τις επενδύσεις της «COSCO»! Ποια είναι η προστιθέμενη αξία; Και απ' αυτήν την άποψη οι αποφάσεις της ΕΣΑΛ και όλοι οι σχεδιασμοί για το μέλλον του λιμανιού του Πειραιά και της Θεσσαλονίκης πρέπει να προβληματίσουν όλους. Και η νέα αυτή πορεία των δέκα λιμανιών έχει να διανύσει ακόμα πολύ δρόμο. Πρέπει να δούμε τον ρόλο του ΤΑΙΠΕΔ - και να συμφωνήσουμε μέχρι πότε θα έχουμε ή όχι το ΤΑΙΠΕΔ, πρέπει να πάρει θέση η Νέα Δημοκρατία και σε αυτό - και τον ρόλο του οργανισμού λιμένων και ποιος θα παίζει τον ρόλο του Port Authority, της δημόσιας αρχής λιμένα. Αυτό είναι πανευρωπαϊκό κεκτημένο. Και να δούμε πώς ακριβώς γίνεται η συνδυαστική ακριβώς προοπτική της ανάπτυξης των λιμανιών. Αυτή η βάση είναι βάση εκκίνησης και έχει μπροστά της πολύ δρόμο να διανύσει. Ευχαριστώ, κύριε Πρόεδρε.
Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», είκοσι οκτώ μαθήτριες και μαθητές και πέντε συνοδοί εκπαιδευτικοί από τα Δημοτικά Σχολεία Νεοχωρακίου, Σιταριάς και Βεύης Φλώρινας. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει ο κ. Μιλτιάδης Βαρβιτσιώτης από τη Νέα Δημοκρατία. Είναι ο τελευταίος ομιλητής εκ του καταλόγου και μετά θα περάσουμε στις δευτερολογίες. Ορίστε, έχετε τον λόγο.
Κύριε Πρόεδρε, κυρίες και κύριοι συνάδελφοι, τέτοιο ρεσιτάλ υποκρισίας είχα να δω χρόνια. Από τη μία ο κ. Δρίτσας λέει ότι είναι κακή η ιδιωτικοποίηση του ΟΛΠ και από την άλλη ο κ. Δρίτσας την υπέγραψε. Γιατί δεν παραιτούσασταν; Να μην την υπογράφατε, αφού ήταν τόσο κακή. Γιατί δεν παραιτούσασταν; Έτσι κάνουν οι πολιτικοί άνδρες κύριε Δρίτσα. Όταν αισθάνονται ότι το μολύβι είναι βαρύ, παραιτούνται. Δεν υπογράφουν και μετά έρχονται εδώ και λένε άρες μάρες κουκουνάρες, βλέποντας την πύλη της αντιπολίτευσης για να ξανακάνετε τα ίδια που κάνατε προχθές! Διαδηλώνατε κάθε Τρίτη και Πέμπτη με τον Λαφαζάνη έξω από το γραφείο μου και ερχόσαστε σήμερα και λέτε - η Κυβέρνηση τα λέει, όχι εσείς - πόσο έχει αναπτυχθεί το λιμάνι του Πειραιά, πόσο επωφελής είναι η στρατηγική σχέση με την Κίνα. Ο Πρωθυπουργός διαφημίζει αυτή τη σχέση σε κάθε ευκαιρία. Και ερχόσαστε σήμερα και ακολουθείτε το μοντέλο - που χρόνια σας λέμε ότι πρέπει να επιβληθεί σε αυτή τη χώρα - της αξιοποίησης της λιμενικής περιουσίας, πέρα από το δημόσιο, με συνέργειες με τον ιδιωτικό τομέα. Είναι αυτό για το οποίο κατηγορούσατε τον Καραμανλή. Αυτή είναι η πραγματικότητα. Και εάν θέλετε να μιλάμε και για τους νεκρούς στο Αιγαίο, να σας πω ότι ήταν οκτακόσιοι έξι το 2015 και τετρακόσιοι τριάντα τέσσερις το 2016. Αυτά λέει η τουρκική ακτοφυλακή. Γιατί επί δικών σας ημερών η πληροφόρηση ήταν και ελλιπής. Αυτή ήταν η πολιτική των ανοιχτών συνόρων. Αυτή ήταν! Και τολμάτε κιόλας να αφήνετε το υπονοούμενο ότι άνθρωποι του λιμενικού σε ατυχή επιχείρηση έρευνας και διάσωσης μετατράπηκαν σε δολοφόνοι. Το έχω ακούσει από συναδέλφους σας. Αυτός ήταν ο λόγος με τον οποίο πολιτευτήκατε τόσα χρόνια. Και τώρα κάνετε ασκήσεις Αντιπολίτευσης. Όμως, ξέρετε κάτι; Έχετε μετατρέψει την ελληνική ναυτιλία αντί για ένα σύγχρονο καράβι ανάπτυξης σε ένα παλιό ατμόπλοιο. Ξέρετε ποιος έχει επωφεληθεί από την πολιτική σας τα τελευταία τέσσερα χρόνια; Έναν ευνοήσατε. Την Κύπρο. Διπλασιάστηκαν οι εταιρείες που εγκαταστάθηκαν στην Κύπρο επί ΣΥΡΙΖΑ. Από εκατό έχουν γίνει διακόσιες. Έναν χρόνο έχετε το master plan, το πλάνο των επενδύσεων του λιμανιού του Πειραιά. Και εγκρίθηκε μόλις εχθές, με χιλιάδες αιρέσεις και βεβαίως χωρίς καμμία από τις σοβαρές αναπτυξιακές επενδύσεις που θα αναπτύξουν την πόλη του Πειραιά, όπως εκθεσιακό κέντρο, κέντρο Logistics, ξενοδοχεία. Όλα αυτά είναι εκτός. Ο χρόνος επί ΣΥΡΙΖΑ έχει γίνει χειρότερος από την «ώρα ΠΑΣΟΚ». Κύριε Υπουργέ, σας εκτιμώ. Είστε, όμως, από τους λίγους Υπουργούς που έχουν πανηγυρίσει την ακύρωση δικής τους απόφασης. Είστε ο μόνος Υπουργός που πανηγυρίσατε πώς λύσατε το πρόβλημα που εσείς δημιουργήσατε με τον ΦΠΑ στα σκάφη αναψυχής. Ερχόσαστε σήμερα και ακυρώνετε το έργο όλων των προκατόχων σας. Πάλι διαγωνισμούς για λιμενοφύλακες και αξιωματικούς του λιμενικού, ενώ μέχρι προχθές πανηγυρίζανε πώς έκαναν ακαδημία και τελείωσε αυτό και θα μπαίνουν από τις πανελλήνιες εξετάσεις. Είστε εδώ και φέρνετε πάλι διατάξεις τις οποίες θα τις ακυρώσετε. Αυτή η διάταξη που φέρνετε για τα σκάφη αναψυχής, ότι στο σκάφος χωρίς κυβερνήτη θα πρέπει να προσλαμβάνει ο ιδιοκτήτης του σκάφους τον πελάτη του ως κυβερνήτη, είναι μία διάταξη πρωτοφανούς αστειότητας, για να μην πω κάτι χειρότερο. Και, βεβαίως, η άλλη διάταξη που είχατε φέρει πολύ πρόσφατα ήταν η παράταση του καθεστώτος των πλοίων τύπου «ΑΓΙΑ ΖΩΝΗ», για την οποία ο Πρωθυπουργός πανηγύριζε πως τα κατήργησε. Το φέρατε πριν από μερικές εβδομάδες στη Βουλή. Ποια πολιτική σας έχει πετύχει; Το ότι έχετε από το 2014 κατατεθειμένο αίτημα, το οποίο επανέλαβε και το 2016 και το 2017 για την αξιοποίηση του λιμανιού του Λαυρίου ως λιμάνι κρουαζιέρας και το έχετε και καρκινοβατεί και κάθεται εκεί όταν έχουμε μείωση των κρουαζιερόπλοιων στην Ελλάδα; Πείτε μας ποια πολιτική έχει πετύχει από αυτές που έχετε κάνει. Το ότι επί τέσσερα χρόνια αδυνατούσατε να κάνετε έναν διαγωνισμό αξιοποιώντας την ευρωπαϊκή χρηματοδότηση για την ενίσχυση του Λιμενικού; Μόλις τελευταία έγιναν οι διαγωνισμοί. Πέρασαν τρεις Υπουργοί για να έρθει ο τελευταίος, ο τρίτος να υπογράψει για να βγούνε κάποιοι διαγωνισμοί. Ακόμα ακούμε τον κ. Τσίπρα να λέει ότι θα κάνουμε διαγωνισμούς έτσι ώστε να πηγαίνουν οι δουλειές στα ελληνικά ναυπηγεία. Έναν μεγάλο κάνετε και πάει σε ιταλικό ναυπηγείο. Σε τι πετύχατε; Ήρθε ο κ. Κουρουμπλής πριν από λίγο και μας έλεγε για τις σχολές κ.λπ.. Ας τις γυρίσει και να δει και να του πούνε τι γράφουνε οι ταμπέλες από τις ανακαινίσεις και στο ΚΕΣΕΝ και στη Μηχανιώνα και στη Σύρο και στην Κύμη και στην Κεφαλονιά. Πότε έγιναν αυτές οι ανακαινίσεις των Σχολών; Και τι καταφέρατε; Πόσο έχετε αυξήσει την απασχόληση; Είστε στο τέλος μίας θητείας που για την ελληνική ναυτιλία έστειλε ένα πολύ κακό μήνυμα, το μήνυμα ότι η Ελλάδα δεν τη συμπεριλαμβάνει στους στρατηγικούς της στόχους ανάπτυξης. Έγινε το Brexit και ακούγαμε τον κ. Κουρουμπλή πώς πήγαινε συνέχεια στον IMO και στο Λονδίνο να φέρει επιχειρήσεις από το Brexit, να τους βάλει να εγκατασταθούν εδώ. Ποια έφερε; Ποιον νηογνώμονα; Ποιον P&I; Ποιος εγκαταστάθηκε; Δεν το έχετε καταλάβει ότι υπάρχει φυγή; Φυγή! Και, βέβαια, να σας πω και κάτι τελευταίο και πολύ λυπηρό. Όταν ξεκινήσαμε αυτήν την ιστορία των λιμανιών και οδηγηθήκαμε στην απόφαση για ιδιωτικοποίηση, ήταν γιατί πλέον στον Πειραιά δεν υπήρχε κανένα ενδιαφέρον για οποιαδήποτε ακόμα παραχώρηση. Σήμερα έρχεστε, επιβεβαιώνετε την πολιτική ότι αυτήν τη δουλειά πρέπει να την κάνει το ΤΑΙΠΕΔ - το βρίζατε μέχρι προχθές, αλλά βεβαίως τώρα υπό τον έλεγχο του υπερταμείου - και το κάνετε τόσο δύσκολο να πετύχει σαν να θέλετε να πυροβολήσετε τα πόδια της οποιαδήποτε προσπάθειας. Βάζετε μεταβλητό ποσοστό αντικαταβολής, βάζετε χιλιάδες γραφειοκρατικές διατυπώσεις. Έχετε φτιάξει τον πιο δυσκίνητο μηχανισμό αδειοδότησης λιμενικών έργων. Φάνηκε από την πρόσφατη απόφαση της ΕΣΑΛ. Και δεν έχετε τολμήσει ακόμα να πείτε στις τοπικές κοινωνίες ένα μεγάλο συγγνώμη, να το πείτε στο Λαύριο, να το πείτε στην Αλεξανδρούπολη, που ακούγαμε συνέχεια πώς θα γίνει το μεγάλο hub, να το πείτε στον Βόλο, να το πείτε στην Κέρκυρα γιατί τόσον καιρό δεν προχώρησαν πράγματα που μπορούσαν να γίνουν. Σας κράτησε πίσω η ανικανότητα, η ιδεοληψία και τα δεσμά σας με συγκεκριμένα συμφέροντα τοπικά ή άλλα. Αυτή είναι η πραγματικότητα.
Κύριε Πρόεδρε, ζητώ τον λόγο μετά τον κύριο συνάδελφο.
Ευτυχώς αυτή η κατάσταση θα αλλάξει και θα αλλάξει γιατί θα έρθει μία κυβέρνηση αποφασισμένη να πάρει γρήγορα αποφάσεις γιατί ο χρόνος δεν είναι ατελείωτος. Τα μαθήματα και ο χρόνος εκπαίδευσης του ΣΥΡΙΖΑ στις αρχές της σύγχρονης διακυβέρνησης έληξε. Τώρα θα πάτε στον ρόλο σας, στον φυσικό σας χώρο, στην Αντιπολίτευση, εκεί όπου πραγματικά θα ξανακάνετε, απ' ό,τι είδαμε πριν από λίγο, ασκήσεις λέγοντας προς όλους ότι «είμαστε αντίθετοι στην πολιτική που εφαρμόζαμε μέχρι προχθές». Τότε δεν θα σας ακούει κανένας.
Κύριε Πρόεδρε, ζητώ τον λόγο.
Εντάξει, μην αγχώνεστε. Ήρεμα. Ζητήσατε τον λόγο προφανώς για κάτι το οποίο ειπώθηκε από τον κ. Βαρβιτσιώτη, όμως παράλληλα - και πριν τελειώσει ο κ. Βαρβιτισώτης - ζήτησε τον λόγο ο Κοινοβουλευτικός Εκπρόσωπος του ΣΥΡΙΖΑ. Συνεννοηθείτε μεταξύ σας για να μην φέρετε το Προεδρείο στη δύσκολη θέση να επιλέγει. Ποιος θέλει να προταχθεί; Εγώ δεν έχω καμμία αντίρρηση. Θα μιλήσετε και οι δύο.
Θα περιμένω, κύριε Πρόεδρε. Ευχαριστώ.
Κύριε Ξυδάκη, έχετε τον λόγο. Είναι τυπικό, αλλά θα αξιοποιήσετε τον χρόνο; Δικαιούστε το δεκάλεπτο συν.
Κύριε Πρόεδρε, ευχαριστώ. Θα είμαι πολύ σύντομος. Αφορά πιο πολύ τα όσα διαμείβονται σε αυτήν την Αίθουσα ως προς το ύφος και το ήθος των ομιλητών και το ήθος που οφείλουμε στους πολίτες που μας παρακολουθούν και στην τιμή αυτού του Κοινοβουλευτικού Σώματος. Χθες ο κ. Κεγκέρογλου με ιταμότατο ύφος προσέβαλε την ουσία του κοινοβουλευτισμού αισχρολογώντας από αυτό το Βήμα και εναντίον εμού και εναντίον του Υπουργού. Κατεγράφησαν στις εφημερίδες. Σήμερα απευθύνει ένα ερώτημα στον κ. Βαρβιτσιώτη ευγενέστατα, για δημοσιεύματά του, από το Βήμα της Βουλής, ο συνάδελφος Βουλευτής Θοδωρής Δρίτσας, πρώην Υπουργός Ναυτιλίας, προς τον συνάδελφο Βουλευτή Μιλτιάδη Βαρβιτσιώτη, πρώην Υπουργό Ναυτιλίας. Είπε για χίλιους πεντακόσιους νεκρούς στα νερά του Αιγαίου, μία συγκεκριμένη χρονιά. Εγράφη στο facebook - δεν ξέρω - σε ένα επίσημο βήμα, εν πάση περιπτώσει, σαν το facebook. Τον καλεί από του Βήματος της Βουλής ο συνάδελφος Δρίτσας ευγενέστατα, πολύ σοβαρά, καταθέτει στοιχεία και δίνει μία απάντηση «άλλα λόγια να αγαπιόμαστε». Ουσιαστικά δεν απαντά, δηλαδή περιφρονεί τον συνάδελφο, περιφρονεί το Βήμα του Κοινοβουλίου και προτιμά το βήμα του facebook. Τουλάχιστον δεν αισχρολόγησε. Απλώς είχε ένα εντονότατα επιθετικό ύφος που δεν καταλάβαινα από ποιους ζητάει λογαριασμό. Από τον εαυτό του; Κάνω έκκληση στους παριστάμενους συναδέλφους, σε αυτούς που μας παρακολουθούν - γιατί μας παρακολουθεί κόσμος - και στο Προεδρείο της Βουλής, πρώτον, αν ξανακουστεί συνάδελφος να υβρίζει επί του προσωπικού με αυτόν τον χυδαίο τρόπο που έκανε ο κ. Κεγκέρογλου, να αισχρολογεί, να υποστεί τις προβλεπόμενες συνέπειες. Αυτή είναι η ουσία η πολιτική, να κρατήσουμε ανθρώπινους κανόνες μεταξύ μας.
Κύριε Ξυδάκη, συγγνώμη που σας διακόπτω. Δεν διαφωνούμε ως προς τη συμπεριφορά και από του Βήματος και εν γένει στην κουβέντα μας, η οποία θα πρέπει να είναι στη βάση πολιτικών αντιπαραθέσεων.
Δεν ήσασταν εσείς στην Έδρα.
Όμως, αναφέρεστε σε ένα γεγονός το οποίο συνέβη χθες είπατε; Δεν έχω γνώση. Τι να κάνουμε;
Κύριε Πρόεδρε, να το συνοψίσω. Δεν κάνω διάλογο αυτήν την στιγμή μαζί σας. Ούτε εγώ κάνω υποδείξεις στο Προεδρείο. Ωστόσο αυτά που διαμείβονται εδώ αναρτώνται στον δημόσιο χώρο. Αυτά τα οποία είπε χθες ο κ. Κεγκέρογλου - και δεν έλαβε καμμία απάντηση και καμία επιτίμηση - σχολιάζονται σε όλες τις εφημερίδες σήμερα, με δριμύτατα σχόλια εναντίον του, τα οποία σχόλια αυτά απευθύνονται, εγώ αισθάνομαι, και σε εμάς, στο Σώμα των Βουλευτών. Παρομοίως το οξύ ύφος, όχι απρεπές ωστόσο, του κ. Βαρβιτσιώτη και η αποφυγή του να απαντήσει επί της ουσίας για πράγματα που εγράφησαν αλλού και όχι εδώ, εδώ στο Κοινοβούλιο, γιατί Βουλευτές είμαστε, αιρετοί, εκλεγμένοι και αυτό είναι ένα θέμα. Ας μάθουμε να κουβεντιάζουμε πολιτισμένα. Είμαστε πολιτικοί αντίπαλοι, δεν είμαστε ούτε εχθροί ούτε αλήτες σε καφενέδες και να βριζόμαστε με τέτοιους τρόπους. Αυτό είχα να πω. Το προσωπικό του ο κ. Δρίτσας είναι σε θέση άριστη να το διαπραγματευτεί και να το υπερασπίσει.
Κύριε Δρίτσα, ζητήσατε τον λόγο. Έχετε τον λόγο για ένα λεπτό.
Θα μιλήσω για δύο λεπτά, κύριε Πρόεδρε. Περίμενα μεγαλύτερη γενναιότητα και θεσμική λειτουργία από τον κ. Βαρβιτσιώτη. Εδώ στη Βουλή τα είπε αυτά, για τους χίλιους πεντακόσιους νεκρούς, από εκείνο το έδρανο. Κατέθεσα τα επίσημα στοιχεία, τιμώντας τη μνήμη του Κυριάκου Παπαδόπουλου. Ούτε αυτό δεν σεβάστηκε. Επικαλέστηκε fake news τουρκικής προελεύσεως ως απάντηση. Είναι θεσμική λειτουργία αυτό; Είναι τιμή στο Λιμενικό Σώμα; Είναι τιμή στους νεκρούς πρόσφυγες και μετανάστες; Από εκεί και πέρα, αυτός ο τρόπος συμπεριφοράς συνοδεύει και όλα τα υπόλοιπα. Ναι, μείναμε στη θέση μας, και εγώ και ο Πρωθυπουργός και η Κυβέρνηση, για να σώσουμε οτιδήποτε - αν σώζεται - από τη δρομολογημένη ιδιωτικοποίηση του λιμανιού του Πειραιά και σώσαμε πάρα - πάρα πολλά, σε όφελος της ελληνικής κοινωνίας, των εργαζομένων, του περιβάλλοντος, του Πειραιά, της ευρύτερης περιοχής του Πειραιά. Αυτά είναι καταγεγραμμένα. Και αυτή είναι μια τεράστια διαφορά. Και αυτή είναι και η πρόταση των τωρινών Υπουργών για τα υπόλοιπα δέκα λιμάνια.
Καλώς.
Κύριε Πρόεδρε, έχουν μεγάλη σημασία αυτά και δεν έχω τον τρόπο να επεκταθώ, αλλά επειδή και ο κ. Κατσανιώτης…
Τώρα μην αναφέρεστε προσωπικά, σας παρακαλώ.
Πρέπει και αυτό να μη μείνει αναπάντητο.
Ζητήσατε τον λόγο σε όσα ειπώθηκαν από τον κ. Βαρβιτσιώτη. Απαντήσατε όπως θέλετε εσείς.
Ονομαστικά με εγκάλεσε και ο κ. Κεφαλογιάννης!
Νομίζω τώρα ότι δεν πρέπει να επεκτεινόμαστε και σε άλλα άτομα, πρόσωπα που δεν είναι και στην Αίθουσα. Σας παρακαλώ!
Κύριε Πρόεδρε, θα μιλήσω για λιγότερο από δεκαπέντε δευτερόλεπτα. Η ατυχής έκφραση του κ. Καμμένου για τα είκοσι λεπτά…
Με συγχωρείτε, τώρα θα κάνουμε αναδρομή στα σχόλια Υπουργών και Βουλευτών; Μπορούμε να φτάσουμε και μια δεκαετία πίσω. Σας παρακαλώ πολύ!
Με προκάλεσαν, κύριε Πρόεδρε!
Στην ουσία υποτιμάτε και τη συζήτηση που διεξάγεται με αυτόν τον τρόπο. Αυτό, αν θέλετε, να το συζητήσουμε σε άλλα όργανα μέσα στο Κοινοβούλιο, στη Διάσκεψη των Προέδρων, όπου αλλού επιθυμείτε. Κάνετε την πρότασή σας, δεκτή από το Προεδρείο και από τον Πρόεδρο της Βουλής, προφανώς.
Με προκάλεσαν ονομαστικά και ο κ. Κεφαλογιάννης και ο κ. Κατσανιώτης. Αν δεν θέλετε, σταματώ.
Μα, με συγχωρείτε! Ζητήσατε τον λόγο επί προσωπικού. Για κανέναν άλλο λόγο, όπως γνωρίζετε πολύ καλά από τον Κανονισμό, δεν δίνεται ο λόγος.
Και αυτό προσωπικό είναι.
Αναφερθήκατε σε όσα αναφέρθηκε - στα στοιχεία κ.λπ. - ο κ. Βαρβιτσιώτης. Νομίζω ότι δώσατε τη δική σας άποψη, τη δική σας γνώμη. Από εκεί και πέρα, δεν υφίσταται ο λόγος για να συνεχίσουμε.
Σταματώ, αλλά και αυτό προσωπικό ήταν, και από τον κ. Κεφαλογιάννη και από τον κ. Κατσανιώτη. Ευχαριστώ.
Να περάσουμε στις δευτερολογίες.
Κύριε Πρόεδρε, μπορώ να έχω τον λόγο για να δώσω κάποιες διευκρινίσεις;
Σας παρακαλώ τώρα, δεν είναι επί προσωπικού. Δεν ειπώθηκε κάτι. Εκτός αν είναι κάποια διευκρίνιση για τα στοιχεία. Κύριε συνάδελφε, έχετε τον λόγο.
Κύριε Πρόεδρε, θα ήθελα να δώσω κάποια διευκρίνιση για τα στοιχεία. Τα ίδια στοιχεία έχει δημοσιευμένα και η Ύπατη Αρμοστεία για τους πρόσφυγες του ΟΗΕ. Είναι δημοσιευμένα σε όλον τον πλανήτη και είναι ουσιαστικά μια γροθιά στο στομάχι. Εγώ με τον μακαρίτη τον Κυριάκο έχω κάνει πολλές περιπολίες, κύριε Δρίτσα, στο Αιγαίο και ήξερα ότι και αυτός και όλοι οι άλλοι, οι άντρες και οι γυναίκες του Λιμενικού, που υπηρετούν στα πλωτά μέσα, που βρίσκονται κάθε βράδυ στη θάλασσα, έχουν στόχο τη διάσωση οποιουδήποτε βρίσκεται σε κίνδυνο. Ποτέ δεν αμφισβήτησα αυτή τους τη διάθεση. Κάποιοι άλλοι την αμφισβήτησαν και μετά κατάλαβαν το λάθος τους.
Καλώς. Να περάσουμε στον κύκλο των δευτερολογιών.
Κύριε Πρόεδρε, μπορώ να έχω τον λόγο;
Όχι, σας παρακαλώ! Απάντησε, όπως ήθελε ο ίδιος να απαντήσει. Δεν θα του επιβάλουμε το τι θα πρέπει να απαντήσει.
Δεν μπορεί, κύριε Πρόεδρε. Είναι ιερά και όσια…
Σας παρακαλώ πολύ, να περάσουμε στις δευτερολογίες! Τον λόγο έχει η κ. Γκαρά, εισηγήτρια του ΣΥΡΙΖΑ, για τη δευτερολογία της. [[Θόρυβος στην Αίθουσα]] Σας παρακαλώ, κύριοι συνάδελφοι, κάντε ησυχία, για να συμφωνήσουμε στον χρόνο!
Να τα καταθέσετε. Ψεύδεστε!
Μαζέψτε το ύφος σας! Έχετε χειρότερο ύφος από τον κ. Πολάκη. Υποκριτή!
Τα στοιχεία σας ζητάμε, όχι φθηνούς χαρακτηρισμούς!
Θα τα καταθέσω αύριο!
Ωραίος σεβασμός στη Βουλή!
Κύριε Βαρβιτσιώτη, σας παρακαλώ! [[Θόρυβος στην Αίθουσα]] Σας παρακαλώ, κύριοι συνάδελφοι, κάντε ησυχία. Κύριοι συνάδελφοι, να συμφωνήσουμε στον χρόνο των δευτερολογιών. Τα πέντε λεπτά είναι αρκετά. Επειδή είναι και οι τροπολογίες πολλές και ενδεχομένως θα θέλατε να τοποθετηθείτε και επί των τροπολογιών, θα βάλουμε πέντε λεπτά με μια ανοχή. Κυρία Γκαρά, έχετε τον λόγο.
Ευχαριστώ, κύριε Πρόεδρε. Παίρνω τον λόγο κυρίως για να δώσουμε κάποιες απαντήσεις εν είδει διευκρινίσεων γιατί στην όλη συζήτηση πιθανόν κάποιοι συνάδελφοι να μην έχουν διαβάσει πάρα πολύ καλά το νομοσχέδιο ή να μην έχουν καταλάβει και κατανοήσει επακριβώς το μοντέλο το οποίο εισάγεται σήμερα με αυτό το νομοσχέδιο. Όμως, θα μου επιτρέψετε να ξεκινήσω από μια ερώτηση που έκανε ο κ. Βαρβιτσιώτης ως τελευταίος ομιλητής και αναφέρθηκε στο λιμάνι της Αλεξανδρούπολης. Θα απαντήσω και εγώ με μία ερώτηση. Κύριε Βαρβιτσιώτη, έχετε θητεύσει στο Υπουργείο…
Κοιτάξτε, κυρία Γκαρά, χίλια συγγνώμη για τη διακοπή…
Θα είμαι ευγενής, κύριε Πρόεδρε.
Το ύφος σας, αλίμονο, δεν είναι θέμα. Όμως, όταν απευθύνεστε προσωπικά, θα έχει κάθε δικαίωμα μετά να ζητήσει τον λόγο, να απαντήσει ενδεχομένως σε κάποιο ερώτημα, οπότε συνεχίζουμε ή διαιωνίζουμε αυτού του τύπου την αντιπαράθεση, αν θέλετε, που δεν είναι και αντιπαράθεση.
Το σέβομαι, κύριε Πρόεδρε. Όμως, η διαδικασία νομίζω ότι είναι διαλογική και γι' αυτό γίνεται και παραγωγική.
Ο χρόνος είναι πολύτιμος. Αυτό ήθελα να σας πω και συγγνώμη και πάλι για τη διακοπή. Συνεχίστε, κυρία συνάδελφε.
Θα ήθελα, λοιπόν, να κάνω μια ερώτηση. Στο λιμάνι της Αλεξανδρούπολης εδώ και δεκαπέντε χρόνια τι έχετε κάνει; Γιατί δεν έχει πέσει ούτε ένα καρφί επί των θητειών των προηγούμενων κυβερνήσεων. Το μόνο πράγμα που κάνατε επί της προηγούμενης κυβέρνησης ήταν να συζητάτε με Αμερικάνους, Κινέζους, Ρώσους, Τούρκους εάν θα ξεπουληθεί και με ποιους όρους θα ξεπουληθεί. Συνεχίζω παίρνοντας αφορμή από φράσεις και ισχυρισμούς κυρίως των εισηγητών ή των Κοινοβουλευτικών Εκπροσώπων. Είπε ο εισηγητής της Νέας Δημοκρατίας ότι το νομοσχέδιο που εισάγουμε σήμερα χειροτερεύει την ήδη επιβαρυμένη κατάσταση των λιμένων. Αναρωτιέμαι: Ένα νομοσχέδιο το οποίο δεν έχει εφαρμοστεί καν, θα κυρωθεί σήμερα, με ποιον τρόπο ακριβώς επιβαρύνει την κατάσταση που υπάρχει σήμερα; Εκτός αν πιστεύουν ότι ο μόνος λόγος για να συζητάμε για επιβάρυνση της κατάστασης είναι το ότι βάζουμε ένα τέλος στη λογική της πλήρους ιδιωτικοποίησης και του ξεπουλήματος. Από εκεί και πέρα, έγινε λόγος για την έλλειψη μελέτης βιωσιμότητας και για την έλλειψη στρατηγικής ή και σχεδίου στη λιμενική πολιτική. Αναρωτιέμαι: Ποια ήταν η λιμενική στρατηγική της Νέας Δημοκρατίας, γιατί, όπως έχει αναφέρει και ο κ. Δρίτσας επί των ημερών του, αλλά και οι υπόλοιποι Υπουργοί Ναυτιλίας, δεν έχει κατατεθεί επίσημα εδώ - για τα τελευταία πενήντα χρόνια, νομίζω, έχετε κάνει λόγο κύριε Υπουργέ - κάποια στρατηγική λιμενικής πολιτικής. Όπως ενημερωθήκαμε και στις επιτροπές, έχει εκπονηθεί λιμενική στρατηγική. Θα κατατεθεί τους επόμενους μήνες και θα συζητηθεί στο Κοινοβούλιο, μέρος της οποίας είναι και τα master plan και τα business plan των περιφερειακών λιμένων, τα οποία έχουν εκπονηθεί επί της δικής μας θητείας. Είχαμε περιφερειακά λιμάνια που κάποια ασκούσαν συγκεκριμένες δραστηριότητες, αλλά ποτέ δεν είχε γίνει ένας συνολικός σχεδιασμός και έγινε επί των ημερών μας με πάρα πολύ πίεση. Να σας πω την αλήθεια, επειδή το παρακολουθώ από την πρώτη ημέρα του 2015, αυτά τα master plan και τα business plan εκπονήθηκαν ακριβώς για να αποφύγουμε και να παλέψουμε να ανατρέψουμε το μοντέλο ιδιωτικοποίησης που είχατε δρομολογήσει και να προχωρήσουμε στο μοντέλο των υποπαραχωρήσεων. Ρωτήσατε το αν είναι υποχρεωτικές οι επενδύσεις στη διαδικασία των υποπαραχωρήσεων. Προφανώς, είναι ο λόγος που προωθούμε τη συγκεκριμένη μέθοδο και το συγκεκριμένο μοντέλο. Ο στόχος είναι σε δραστηριότητες που χρήζουν πολύ μεγάλες επενδύσεις να αξιοποιηθεί η μέθοδος των υποπαραχωρήσεων για να γίνει η προσέλκυση μεγάλων επενδύσεων. Αν δεν χρήζει τέτοιων επενδύσεων μια δραστηριότητα ή αξιοποίηση ενός λιμενικού χώρου, δεν είναι υποχρεωτικό να περάσουμε στη μέθοδο των παραχωρήσεων. Μπορεί να ασκείται και να συνεχίσει να ασκείται αυτή η δραστηριότητα από τον οργανισμό λιμένος. Αυτή είναι η διαφορά της μεθόδου των υποπαραχωρήσεων από την ολική ιδιωτικοποίηση ή την ολική μεταβίβαση μετοχών. Επίσης, αναφέρατε ότι ο επενδυτής δεν θα γνωρίζει το τίμημα από πριν. Ακριβώς γι' αυτόν τον λόγο γίνεται και θα εκπονείται η συγκεκριμένη μελέτη βιωσιμότητας. Για τη συγκεκριμένη υποπαραχώρηση θα καθορίζεται το συμφερότερο τίμημα και θα γνωρίζει ο κάθε επενδυτής ποιοι είναι οι όροι για να συμμετέχουν στον διεθνή διαγωνισμό. Θα υπάρχει διαφάνεια, λοιπόν, ως προς τους όρους. Όλοι οι όροι και τα κίνητρα θα είναι στη δημόσια φόρμα των διαγωνισμών. Θα είναι γνωστά όλα. Με αυτές τις διαδικασίες θα εκπονούνται οι διεθνείς διαγωνισμοί. Θα ήθελα να απευθυνθώ προς τον εκπρόσωπο του Κομουνιστικού Κόμματος. Με συγχωρείτε που σας χαλάω το αφήγημα. Αν και πολλές φορές έχετε δίκιο στην πολιτική σας κριτική, ωστόσο δεν υπάρχει βάση του ΝΑΤΟ στην Αλεξανδρούπολη και στην ευρύτερη περιοχή. Δεν ξέρω αν την έχετε επισκεφτεί. Δεν υπάρχει, να το ξεκαθαρίσουμε αυτό. Δεν έχει γίνει καμμία παραχώρηση λιμενικής χερσαίας ζώνης ούτε στο ΝΑΤΟ ούτε σε Αμερικανούς ούτε σε κανέναν άλλον οποιασδήποτε εθνικότητας. Η μόνη παραχώρηση που έχει γίνει στη χερσαία ζώνη λιμένα Αλεξανδρούπολης είναι συγκεκριμένων στρεμμάτων προς τον Δήμο Αλεξανδρούπολης, για να αξιοποιηθούν προς όφελος της τοπικής κοινωνίας, εκεί όπου δεν θα μπορούσαν να αξιοποιηθούν για λιμενικές δραστηριότητες. Αναρωτήθηκε ο κ. Κεγκέρογλου γιατί οι διαγωνισμοί γίνονται από το ΤΑΙΠΕΔ. Να διευκρινίσουμε ότι εμείς παραλάβαμε την παραχώρηση των μετοχών και την παράδοση των λιμένων προς το ΤΑΙΠΕΔ και ότι οι Οργανισμοί Λιμένων δεν έχουν διαχειριστική επάρκεια και δυνατότητα να διεξάγουν διεθνείς διαγωνισμούς. Τέλος, θα πω κάτι για τις αναφορές που έκανε ο κ. Λοβέρδος. Θα είμαι σύντομη. Αναφέρθηκε ότι οι προηγούμενες κύριες συμβάσεις που υπήρχαν για τους λιμένες προέβλεπαν τη διαδικασία και τη δυνατότητα υποπαραχωρήσεων. Δεν ισχύει ο συγκεκριμένος ισχυρισμός. Οι κύριες συμβάσεις προέβλεπαν τη συνεργασία με υπεργολαβίες. Ακριβώς για αυτόν τον λόγο αυτή τη στιγμή κυρώνονται οι κύριες συμβάσεις και προβλέπεται η διαδικασία και η δυνατότητα των υποπαραχωρήσεων. Ακριβώς για αυτό γίνεται σήμερα αυτή η διαδικασία και η κύρωση με νόμο και η διάθεση με πλαίσιο πλέον για τη δυνατότητα υποπαραχωρήσεων. Τέλος, μας ρώτησε τι μας εμπόδισε τέσσερα χρόνια να αξιοποιήσουμε τους περιφερειακούς λιμένες. Αυτό που μας εμπόδισε ήταν οι μνημονιακές υπογραφές των προηγούμενων κυβερνήσεων και όχι μόνο οι μνημονιακές υπογραφές και δεσμεύσεις, αλλά και οι ιδεοληψίες που είχαν, θα έλεγα εγώ, υπέρ των ιδιωτικοποιήσεων. Γιατί εμείς εδώ και τέσσερα χρόνια με πολύ σκληρή διαβούλευση διασφαλίσαμε και τα δικαιώματα των εργαζομένων και να υπάρχει ανταποδοτικό τέλος προς τους οργανισμούς λιμένα, αλλά κυρίως στους οικείους δήμους προς όφελος των τοπικών κοινωνιών, και το κυριότερο, διασφαλίσαμε τον δημόσιο έλεγχο των λιμανιών, τη θέση των οργανισμών λιμένα και του δικαιώματος να έχουν άσκηση του δημόσιου ελέγχου και της δημόσιας εξουσίας. Ευχαριστώ πολύ.
Τον λόγο έχει ο εισηγητής της Νέας Δημοκρατίας κ. Πλακιωτάκης.
Ευχαριστώ πολύ, κύριε Πρόεδρε. Πραγματικά, κυρίες και κύριοι συνάδελφοι του ΣΥΡΙΖΑ, προσπαθώ να σας κατανοήσω. Προσπαθώ κατ' αρχάς να αντιληφθώ - και δεν έχει εξηγηθεί ακόμα - γιατί επιλέγετε το συγκεκριμένο μοντέλο. Αυτό λέτε ότι το κάνετε μετά από πολιτική επιλογή, χωρίς όμως να προσδιορίζετε ποιες είναι ακριβώς οι αιτίες, οι όροι και βέβαια με βάση ποιες μελέτες το κάνατε αυτό. Επειδή συνεχώς μιλάτε για μελέτες, εμείς και το 2007, όταν προχωρήσαμε στην αποκρατικοποίηση του λιμένος Πειραιώς, είχαμε κάνει μελέτες, είχε προσδιοριστεί τίμημα και μάλιστα επιτύχαμε τέσσερις φορές πάνω από το συγκεκριμένο τίμημα. Μελέτες έγιναν και επί κυβερνήσεως Σαμαρά, όταν επιλέξαμε το μοντέλο παραχώρησης μετοχών. Εσείς όμως τώρα προχωράτε στη νομοθέτηση, στην προνομοθέτηση, οριζόντια μάλιστα για όλα τα λιμάνια της χώρας, με τη μέθοδο της υποπαραχώρησης, χωρίς καν να σας ενδιαφέρει το δημόσιο συμφέρον, διότι ούτε επενδύσεις διασφαλίζετε ούτε μας λέτε τελικά πόσα έσοδα προσδοκάτε από τη συγκεκριμένη αποκρατικοποίηση. Ερχόμαστε στην προχθεσινή συνεδρίαση της ΕΣΑΛ. Επιμένω, κύριε Υπουργέ, εγκρίνατε θεωρητικά όλες τις υποχρεωτικές επενδύσεις, μέρος των προαιρετικών - μιλάμε για επενδύσεις 580 εκατομμυρίων ευρώ - βάλατε όμως συγκεκριμένες αιρέσεις. Βάλατε αιρέσεις, όπως για παράδειγμα την έγκριση της στρατηγικής μελέτης περιβαλλοντικών επιπτώσεων. Σας είπα ότι υπάρχει μελέτη, αλλά δεν υπάρχει η αρχή σχεδιασμού που θα εξετάσει τη συγκεκριμένη μελέτη. Μας μιλήσατε για νομιμότητα, για αξιολόγηση. Δεν διαφωνεί κανένας ούτε στη νομιμότητα ούτε στην αξιολόγηση. Εκεί που διαφωνούμε, κύριε Υπουργέ, είναι ότι οι συγκεκριμένες μελέτες, η συγκεκριμένη επένδυση δεν μπορεί να περιμένει και δεν μπορεί να περιμένει επ' αόριστον. Διότι όταν οι υπάλληλοι του Υπουργείου Πολιτισμού κάνουν δύο και τρία χρόνια, όπως έκαναν στο Ελληνικό, καμμία επένδυση δεν πρόκειται να προχωρήσει και βεβαίως στέλνουμε ένα αρνητικό μήνυμα στους δυνητικά υποψηφίους ξένους επενδυτές. Άρα το κρίσιμο ζήτημα είναι ο χρόνος, η συγκυρία και τι μήνυμα εκπέμπουμε στη διεθνή κοινότητα. Θυμάμαι χαρακτηριστικά τον κ. Τσίπρα περιχαρή στην Κίνα όταν του αναγγέλθηκε από τον Πρόεδρο της Κίνας ή Πρωθυπουργό - δεν θυμάμαι ακριβώς - ότι θα προχωρήσουν σε 300 εκατομμύρια ευρώ προαιρετικές επενδύσεις. Τελικά, ερχόμαστε τρία χρόνια μετά και δεν έχει προχωρήσει απολύτως τίποτα. Οι υποχρεωτικές επενδύσεις πρέπει να ολοκληρωθούν μέχρι το 2021 και ακόμα δεν υπάρχει καμμία απολύτως εξέλιξη. Κύριε Δρίτσα, η εθνική στρατηγική λιμένων έχει κατατεθεί στην ιστοσελίδα του πρώην Υπουργείου σας και προπάντων έχει παρουσιαστεί θεσμικά στην αρμόδια Ευρωπαϊκή Επιτροπή. Πείτε μου εσείς πού είναι η δικιά σας εθνική, στρατηγική μελέτη λιμένων. Πού είναι; Θα μας την παρουσιάσετε επιτέλους; Και πείτε μου εσείς πόσα έργα έχουν γίνει στα λιμάνια μας τα τελευταία τέσσερα χρόνια; Κανένα. Ερχόμαστε τώρα στις τροπολογίες. Εδώ αρχίζει, ξέρετε, το μεγάλο πάρτι. Τροπολογία για τον έλεγχο των πλοίων και έγκριση απόπλου από την αρμόδια αρχή. Κοιτάξτε, κύριε Υπουργέ, δεν μας προκαλεί έκπληξη η Κατάθεση αυτής της τροπολογίας, διότι το θέμα έρχεται μετά από τη βύθιση του «ΑΓΙΑ ΖΩΝΗ 2». Τότε βέβαια δείγματα της προχειρότητας αντιμετώπισης αυτών των θεμάτων έδειξε ο ίδιος ο Πρωθυπουργός, ο οποίος συγκάλεσε Υπουργικό Συμβούλιο στο Μαξίμου και έβγαλε αμέσως το πόρισμα. Πρέπει να καταργηθεί η επιθεώρηση εμπορικών πλοίων. Άφησε μάλιστα και υπονοούμενα για το έργο των στελεχών του Λιμενικού Σώματος. Και προσέξτε, έρχονται τα πορίσματα και της ΕΛΥΔΝΑ και του ΑΣΝΑ και εκθέτουν ανεπανόρθωτα τον Πρωθυπουργό και την Κυβέρνηση. Αυτά, κύριε Κουβέλη, στον προηγούμενο Υπουργό τα είχα επισημάνει. Δεν τα είχε λάβει υπ' όψιν του. Σας είχαμε επισημάνει ότι είναι ανεπίτρεπτο να μην έχει το Υπουργείο ελεγκτές. Εσείς επιμείνατε τότε να μην πιστοποιείτε ελεγκτές πλοίων μέσω της σχολής. Επίσης, σας είχαμε πει και σας είχαμε επισημάνει να μελετήσετε αν οι νηογνώμονες έχουν δυνατότητες να καλύψουν όλα τα πλοία αυτών των κατηγοριών. Και σήμερα έρχεστε να καταθέσετε ένα ακόμη δείγμα της προχειρότητάς σας και να αποδείξετε ότι θεσπίζετε - λέει - τους καθετοποιημένους ελέγχους. Κυριολεκτικά, κύριε Υπουργέ, μας τρομάζετε. Δεν γνωρίζετε ότι αυτό το δικαίωμα - υποχρέωση προβλέπεται από τους κοινοτικούς κανονισμούς, αλλά και από τις συμφωνίες του κάθε νηογνώμονα; Έχουν ή δεν έχουν επαρκές δίκτυο οι νηογνώμονες που έχετε εξουσιοδοτήσει; Τώρα, η τροπολογία για τα κλιμάκια επιθεώρησης εμπορικών πλοίων, έρχεται ουσιαστικά να συμπληρώσει αυτά που είπαμε νωρίτερα για το πρόχειρο της νομοθέτησης και το εσπευσμένο λόγω του «ΑΓΙΑ ΖΩΝΗ 2». Με την τροπολογία ζωντανεύουν ξανά τα τοπικά κλιμάκια και τους δίδετε ελεγκτικές αρμοδιότητες για μικρά σκάφη. Αυτά όλα τα είχαμε επισημάνει. Γιατί θα πρέπει, όμως, να καθοριστούν τα προσόντα των επιθεωρητών με υπουργική απόφαση; Γιατί δεν εντάσσονται αυτοί οι επιθεωρητές σε αυτούς του άρθρου 10 του ν.4504/2017; Γιατί σήμερα σε άλλη τροπολογία αναφέρεται ότι η πιστοποίηση της αποκατάστασης σε περίπτωση απαγόρευσης απόπλου θα πρέπει να γίνεται από προσωπικό λιμενικού σώματος που έχει τα προσόντα βάσει του π.δ.16/2011. Εδώ θα πρέπει να προσθέσουμε μια άλλη κατηγορία επιθεωρητών με διαφορετικά προσόντα. Μας λέτε, επίσης, ότι κάθε λιμενική αρχή θα τηρεί ξεχωριστό φάκελο για κάθε πλοίο. Τι θα γίνει όταν ένα πλοίο επιθεωρείται σε άλλη λιμενική αρχή; Θα έχουμε δύο και τρεις φακέλους; Αυτό που λέει ο κύριος Υπουργός ότι «παράλληλα με τους νηογνώμονες, λειτουργεί επιθεώρηση μόνο από την περιφερειακή και όχι την κεντρική υπηρεσία», μόνο ως αστείο μπορεί να εκληφθεί. Αναγκάζομαι να το κάνω αυτό, γιατί όταν ρωτήσαμε τον κ. Κουρουμπλή αν έχουν συνεργαστεί με τους νηογνώμονες και αν αυτοί ήταν σε θέση να αναλάβουν το έργο που τους ανατίθεται με τον ν.4504, δεν απάντησε. Δηλαδή, εμπιστεύονται για τον έλεγχο των πλοίων υπηρεσίες του Λιμενικού Σώματος της περιφέρειας και όχι τα υψηλόβαθμα στελέχη των κεντρικών υπηρεσιών. Τώρα ως προς την τροπολογία για την ΡΑΛ, κύριε Υπουργέ, πραγματικά αυτή η τροπολογία θα έπρεπε να έρθει σε άλλο νομοσχέδιο. Δεν είχαμε τη δυνατότητα ούτε να την εξετάσουμε. Όμως θέλω να κάνω μία παρατήρηση. Υπάρχει διάταξη για επέκταση της δυνατότητας επιβολής κυρώσεων από τη ΡΑΛ, κατ' εφαρμογή του κανονισμού 352 του 2017 περί λιμενικών υπηρεσιών. Τι γίνεται ακριβώς με την πλήρη εφαρμογή του κανονισμού; Διότι ο συγκεκριμένος κανονισμός θα εφαρμοστεί από τον Μάρτιο του 2019. Ολοκληρώνοντας, θα ήθελα να ευχαριστήσω τον κ. Σαντορινιό που αναγνώρισε, επιτέλους, ότι η Κρήτη είναι νησί. Σας ευχαριστούμε, κύριε Υπουργέ. Θέλω, όμως, να επισημάνω το εξής, μετά την παρατήρηση του αγαπητού συναδέλφου του κ. Καββαδά. Νομίζω ότι και η Λευκάδα θα πρέπει και αυτή να αναγνωριστεί ότι είναι νησί. Σας ευχαριστώ πολύ.
Τον λόγο έχει ο κ. Καρράς, ειδικός αγορητής από τη Δημοκρατική Συμπαράταξη.
Κύριε Πρόεδρε, έχουν τεθεί πάρα πολλά θέματα. Θα προσπαθήσω να είμαι συνοπτικός. Πριν από όλα θα πω τούτο. Αναφέρθηκε χθες μια τοποθέτηση του συναδέλφου μου κ. Κεγκέρογλου. Νομίζω πως, ό,τι έγινε, έγινε χθες. Εν Ολομελεία απαντήθηκαν τα θέματα και δεν ήταν σκόπιμο να επανέλθουν σήμερα. Συνεπώς δεν απαντώ επ' αυτού, εφόσον και ο κ. Ξυδάκης δεν είναι πλέον παρών. Προχωρούμε παραπέρα, επί του νομοσχεδίου. Έχω πει επανειλημμένα και τόνισα και εγώ και οι συνάδελφοί μου από τη Δημοκρατική Συμπαράταξη ότι οι θέσεις μας για τη λιμενική πολιτική είναι να υπάρχει ενιαίος σχεδιασμός και αυτές είναι οι επιφυλάξεις μας επί του νομοσχεδίου, για το ότι μπορεί να ακούστηκε πως το κάθε λιμάνι έχει το δικό του master plan, αλλά όλα αυτά μαζί θα έπρεπε να έχουν έρθει σε μία ενιαία συνολική μελέτη, που να κατηγοριοποιεί τις δυνατότητες παραχωρήσεων σε κάθε ένα από τα δέκα λιμάνια. Και αυτό για να ξέρουμε αν μπορούν ανταγωνιστικά, συμπληρωματικά ή εν πάση περιπτώσει αν είναι χρήσιμα ή γίνονται υπό τη βιασύνη του ΤΑΙΠΕΔ, ώστε να επιτευχθεί ο στόχος των αποκρατικοποιήσεων, σε σχέση και με τις εισπράξεις που θα κάνει το ελληνικό κράτος. Αναφέρομαι στο αντάλλαγμα παραχώρησης που προβλέπεται στο σχέδιο νόμου, για το οποίο βεβαίως ούτε γνωρίζουμε το ποσόν ούτε έχει προϋπολογιστεί ποτέ. Προχωρώ παραπέρα. Οι υποπαραχωρήσεις, κύριε Πρόεδρε, θα είναι λογικές εάν και εφόσον δεν είναι μεταξύ τους, επαναλαμβάνω, ανταγωνιστικές. Κλείνω έτσι και το σημείο αυτό. Γιατί, όπως είπα προηγουμένως, οι γειτνιάσεις μεταξύ των λιμανιών για τη θαλάσσια μεταφορά και συγκοινωνία είναι κοντινές. Η Καβάλα και η Αλεξανδρούπολη είναι κοντά. Το ίδιο είναι και ο Βόλος. Υπάρχει και το λιμάνι της Θεσσαλονίκης. Δεν μας απαντά το νομοσχέδιο σε αυτά τα κρίσιμα ερωτήματα και συνεπώς, επί της αρχής παραμένουμε αρνητικοί. Υπήρχε μια βροχή, θα την ονόμαζα, τροπολογιών. Είναι κοινότοπη η λέξη. Έχει ακουστεί πάρα πολλές φορές. Εν πάση περιπτώσει, προσπαθήσαμε να κατατάξουμε την ανάγκη των τροπολογιών και προσπαθήσαμε να κατατάξουμε και τη σκοπιμότητα της κάθε μίας. Βεβαίως, υπάρχουν και τροπολογίες οι οποίες συνιστούν ένα ολόκληρο νομοθέτημα. Θα μπορούσε να ήταν η κάθε μία αυτοτελές διαφορετικό νομοθέτημα. Έχουν έρθει από διάφορα επισπεύδοντα Υπουργεία. Πολλές μπορεί ενδεχόμενα να έχουν αξία να υποστηριχτούν, άλλες όχι. Θα μείνω, ουσιαστικά, στις τροπολογίες του Υπουργείου Ναυτιλίας και Νησιωτικής Πολιτικής για τον λόγο ότι οι επισπεύδοντες Υπουργοί είναι εκείνοι οι οποίοι εισήγαγαν και το νομοσχέδιο σήμερα στην Ολομέλεια και προηγουμένως στις επιτροπές, για να συζητήσουμε θέματα λιμενικής πολιτικής, μάλλον για να είμαι πιο σωστά πολιτικής λιμένων. Έχουμε μία τροπολογία της τελευταίας στιγμής. Έχω σημειώσει και την ώρα. Κατετέθη στις 16.32΄ και ελάβαμε γνώση μία ώρα μετά, όταν διενεμήθη από τις υπηρεσίες της Βουλής. Η τροπολογία αυτή παρεμβαίνει, επεμβαίνει πάρα πολύ στη διαδικασία, στις αρμοδιότητες της Ρυθμιστικής Αρχής Λιμένων. Αυτή την τροπολογία, αν θέλετε να μιλήσω ειλικρινά, λόγω του όγκου και δεδομένου ότι η Ρυθμιστική Αρχή Λιμένων ακόμα δεν έχει αποδώσει, γιατί είναι ένας θεσμός που δημιουργήθηκε σχετικά πρόσφατα, το 2016- ήρθε και ο αντιπρόσωπος, ο πρόεδρος νομίζω στην επιτροπή, αλλά δεν ήταν πειστικές ιδιαίτερα οι απαντήσεις που μας έδωσε σε σχέση με το νομοσχέδιο - δεν μπορούμε να την υποστηρίξουμε, κύριε Πρόεδρε, για τον εξής λόγο. Από τη μια, συζητήσαμε στην επιτροπή με φορέα - εκπρόσωπο της ΡΑΛ, τον πρόεδρο ή διοικητή - δεν ξέρω πώς ονομάζεται - και σήμερα έρχεται μια τροπολογία που ανακατανέμει τις αρμοδιότητες, τις μεταβάλλει. Δεν μπορεί να μην μελετηθεί αυτό το γεγονός. Δεν μπορεί να συσχετιστεί με το νομοσχέδιο αφ' ενός, έστω κι αν γίνεται μέσα αναφορά ότι θα είναι η εποπτεύουσα αρχή και επί των υποπαραχωρήσεων. Αυτό θα μπορούσε να ήταν μόνο μια μικρή παράγραφος στον κορμό του νομοσχεδίου, δηλαδή εκεί που φτάσαμε να δίνουμε εγγυήσεις, εκεί που φτάσαμε να λέμε λεπτομερειακά ζητήματα και έχουμε παραπομπή για τις αρμοδιότητες της ΡΑΛ. Θα αρκούσε αυτό. Αν η Κυβέρνηση, οι Υπουργοί ήθελαν να φέρουν μια καινούργια νομοθεσία, έπρεπε να έχει υπάρξει νομοθεσία με την κανονική διαδικασία κι όχι υπό τη βία και την ταχύτητα της τροπολογίας. Αν δεν κάνω λάθος, κύριε Πρόεδρε, το κείμενο της τροπολογίας όσο το βλέπω - μισό λεπτό να δω την αρίθμηση της τελευταίας σελίδα του - είναι σαράντα οκτώ σελίδες. Όταν, λοιπόν, ως εισηγητής έχω την ευθύνη να παρακολουθώ τα τεκταινόμενα εντός της Αιθούσης, να σχηματίζω γνώμη, να προτείνω για την ψήφιση ή όχι άλλων τροπολογιών κ.λπ., καταλαβαίνετε ότι δεν προλαβαίνω. Δεν θα έλεγα ότι αυτό είναι υποβάθμιση του Κοινοβουλίου, γιατί το έχουμε συνηθίσει πια, είναι καθημερινό φαινόμενο με τις τροπολογίες. Μας δίνονται διάφορες εξηγήσεις ότι πότε η Γενική Γραμματεία της Κυβέρνησης δεν τις προώθησε, πότε καθυστέρησε το Γενικό Λογιστήριο του Κράτους. Τα έχουμε παραβλέψει στην ταχύτητα με την οποία επιχειρεί πλέον να νομοθετήσει η Κυβέρνηση. Όμως, αυτό είναι ένα νομοσχέδιο από το επισπεύδον Υπουργείο και Υπουργούς και έρχεται τροπολογία αυτής της έκτασης και αυτών των συνεπειών από το ίδιο Υπουργείο. Θα δώσω μόνο ένα παράδειγμα, κύριε Πρόεδρε, για να μην καταχρώμαι του χρόνου. Έχει μια σύγκρουση αρμοδιοτήτων, οπωσδήποτε, η τροπολογία αυτή. Η Αρχή Δημοσίων Συμβάσεων ισχύει. Είναι ένας θεσμός τον οποίο προσπαθούμε να θεμελιώσουμε. Έρχεται και λέει, λοιπόν, ότι η ΡΑΛ ασκεί και τις αρμοδιότητες της Αρχής Δημοσίων Συμβάσεων. Αυτά είναι αντιφατικά μεταξύ τους. Η εποπτεύουσα υπηρεσία δεν μπορεί να είναι και η υπηρεσία που ελέγχει τις συμβάσεις από νομική βασιμότητα κ.λπ.. Εμείς την καταψηφίζουμε αυτή την τροπολογία. Βεβαίως, υπάρχει και μια δεύτερη τροπολογία. Περιορίζω τον χρόνο μου μόνο στα θέματα του Υπουργείου Ναυτιλίας και Νησιωτικής Πολιτικής. Είναι ήδη γνωστή η τροπολογία, η οποία αφορά πλέον τις αρμοδιότητες, το ποιος θα έχει την ευθύνη και τα πιστοποιητικά και του ελέγχου της θαλάσσιας ασφάλειας. Θα την έχουν οι νηογνώμονες; Ποιοι είναι αυτοί κ.λπ.; Έλληνες; Ξένοι; Ξέρουμε την προϊστορία. Θα την έχουν οι κρατικές υπηρεσίες; Ναι, εμείς δεν λέμε ότι δεν πρέπει να την έχουν και οι κρατικές υπηρεσίες, έστω σε τελευταίο ελεγκτικό βαθμό. Διότι υπό τη σπουδή, τον πανικό θα έλεγα, κύριε Πρόεδρε, όταν έγινε το ναυάγιο του πλοίου «ΑΓΙΑ ΖΩΝΗ», ο κ. Κουρουμπλής έσπευσε να καταγγείλει, να αφαιρέσει την αρμοδιότητα από την Επιθεώρηση Εμπορικών Πλοίων και να την αναθέσει σε νηογνώμονες. Βλέπουμε σήμερα ότι αυτό δεν περπάτησε. Εν πάση περιπτώσει, υπάρχει ένας κυκεώνας. Βλέπω και μία τροπολογία συναφή του αγαπητού συναδέλφου, του κ. Καματερού. Βλέπω, λοιπόν, την τροπολογία του κ. Καματερού. Με οδηγεί ότι είναι ένα κομμάτι της τροπολογίας του Υπουργείου. Δεν βγάζω συμπέρασμα τι επιδιώκει. Έγινε δεκτή από τον κ. Κουβέλη. Την ώρα που έγινε δεκτή, όμως, δεν είχε έρθει η τροπολογία του Υπουργείου Ναυτιλίας. Έχω μια σύγχυση, οφείλω να την ομολογήσω. Συνεπώς στην τροπολογία αυτή και του συναδέλφου και του Υπουργείου θα μείνουμε στο «παρών», γιατί οψέποτε κατανοήσουμε ποια θα ήταν η πολιτική της κυβέρνησης στο θέμα του ελέγχου της ναυσιπλοΐας και όχι της ναυσιπλοΐας μόνο στη θαλάσσια μεταφορά, αλλά της ασφάλειας των πλοίων. Το μείζον θέμα είναι αυτό, η ασφάλεια των πλοίων. Για να τελειώσω και να μην καταχραστώ περισσότερο τον χρόνο, θέλω να επαναλάβω το εξής: Υπάρχει μία τροπολογία με γενικό αριθμό 1974 και ειδικό 54, η οποία έχει κάποια θετικά σημεία. Και εδώ ξενίζει, ξέρετε κύριε Πρόεδρε, να υπάρχουν τροπολογίες οι οποίες είναι πολλά άρθρα. Ο Κανονισμός δεν επιτρέπει. Ή ψηφίζεις ή καταψηφίζεις. Δεν μπορείς να τεμαχίσεις, να «φιλετοποιήσεις» το κάθε άρθρο. Υπάρχουν, λοιπόν, στις ίδιες τροπολογίες θετικές διατάξεις, διατάξεις για τις οποίες δεν μπορούμε να συμφωνήσουμε, οδηγούμεθα, όμως, στην καταψήφιση αυτών όπου επικρατεί το αρνητικό στοιχείο - όχι ποσοτικά, αλλά ποιοτικά πολλές φορές - , ενώ στο σχέδιο νόμου παρουσιάζονται ως ξεχωριστά άρθρα. Αυτό λοιπόν, είναι πάλι μία νομοτεχνική λειτουργία, η οποία είναι ιδιαιτέρως περίεργη. Έχω κάνει ένα σχόλιο στο παρελθόν, ότι όταν θέλουμε να περάσουμε κάτι είτε να μην το πάρουν είδηση οι Βουλευτές υπό την πίεση του χρόνου είτε μέσα στα καλά να περάσουμε και κάτι εκ του πονηρού, γίνεται αυτή η ρύθμιση. Υπάρχει λοιπόν, αυτή η τροπολογία με γενικό αριθμό 1974 και ειδικό 54 που έχει πολλά αρνητικά και απλώς θέλω να τονίσω το θετικό της. Είναι το θετικό ότι σε δομές αστέγων είχαμε προτείνει για το αν θα υπαχθούν στους δικαιούχους - για το επίδομα ανθυγιεινής εργασίας - και εκείνοι που εργάζονται σε δομές αστέγων. Το περιλαμβάνει η τροπολογία, είναι καλό, αλλά δεν μπορούμε να ψηφίσουμε. Απλώς επισημαίνουμε ότι είναι μία καλή ρύθμιση. Δεν μπορούμε να ψηφίσουμε συνολικά, γιατί έχει αρνητικές διατάξεις. Με αυτές τις σκέψεις, κύριε Πρόεδρε, κλείνω. Θα μπορούσα να μιλάω πάρα πολύ, διότι εδώ έχουμε κάποιους τόμους, ίσως εκατοντάδες σελίδες τροπολογιών. Κατανοώ την καταπόνηση της Αίθουσας και τη δική μου. Ευχαριστώ.
Ευχαριστούμε τον κ. Καρρά. Τον λόγο έχει ο ειδικός αγορητής από το Κομμουνιστικό Κόμμα Ελλάδας, ο Χρήστος Κατσώτης.
Ευχαριστώ, κύριε Πρόεδρε. Είναι το νομοσχέδιο προοδευτικό ή αντιδραστικό; Ωφελεί τον λαό ή τα μονοπώλια; Σε αυτά τα ερωτήματα απαντούμε με σαφήνεια: Είναι αντιδραστικό και υπηρετεί τους μονοπωλιακούς ομίλους, που θέλουν νέα πεδία κερδοφορίας σε γη, αέρα και θάλασσα. Και εσείς, κύριοι, δίνετε δημόσιες εκτάσεις, αιγιαλούς, παραλίες, αεροδρόμια, λιμάνια στους μεγάλους επιχειρηματικούς ομίλους ή, όπως ειπώθηκε στις επιτροπές, δήλωσαν ενδιαφέρον πρεσβείες κρατών για συγκεκριμένες δραστηριότητες. Η εισηγήτρια του ΣΥΡΙΖΑ μάς έκανε κριτική, γιατί είπαμε ότι η Αλεξανδρούπολη, όπως κι η Θεσσαλονίκη, μετατρέπονται σε βάσεις υποδοχής στρατιωτικού υλικού, ορμητήριο ιμπεριαλιστικών επεμβάσεων στα Βαλκάνια, στην ευρύτερη περιοχή. Κυρία Γκαρά, ο Αμερικανός πρέσβης που αλωνίζει Υπουργεία, περιφέρειες, δήμους, προωθώντας τους σχεδιασμούς των ΗΠΑ, στην Αλεξανδρούπολη γιατί πήγε; Για τουρισμό; Οι συναντήσεις ήταν περί ανέμων και υδάτων; Με τον αντιπεριφερειάρχη δεν συναντήθηκε; Με το δήμαρχο δεν συναντήθηκε; Με τον πρόεδρο του Οργανισμού Λιμένος Αλεξανδρούπολης δεν συναντήθηκε; Τι συζήτησαν άραγε; Τι έγραψε ο ίδιος ο Πάιατ; Ότι το λιμάνι της Αλεξανδρούπολης αποτελεί κρίσιμο κρίκο στο περιφερειακό εμπόριο, την ενεργειακή ασφάλεια στην Ευρώπη και τη δουλειά που κάνουμε μαζί στο ΝΑΤΟ. Τι δουλειά κάνετε μαζί ΣΥΡΙΖΑ και ΗΠΑ στο ΝΑΤΟ; Δεν είστε ο μεντεσές των σχεδιασμών στην περιοχή; Δεν υλοποιείτε τους σχεδιασμούς, με την Ελλάδα να έχει γίνει μία απέραντη βάση και αντίστοιχα στόχος των ανταγωνιστικών ιμπεριαλιστικών κέντρων; Δεν έχετε ακούσει για το μεγάλο ενδιαφέρον των Αμερικανών για το λιμάνι της Αλεξανδρούπολης; Είναι μόνο για το υγροποιημένο αέριο; Ο λαός χρειάζεται να καταδικάσει την πολιτική υπηρέτηση των ιμπεριαλιστικών σχεδιασμών από εσάς, όπως και από τη Νέα Δημοκρατία. Έχετε κοινή στρατηγική και στην εσωτερική πολιτική και στην εξωτερική. Σύμμαχός σας, οι εχθροί των εργαζομένων και των λαϊκών στρωμάτων, οι επιχειρηματικοί όμιλοι, οι μονοπωλιακοί όμιλοι και οι διακρατικοί τους ιμπεριαλιστικοί οργανισμοί, όπως είναι το ΝΑΤΟ, η Ευρωπαϊκή Ένωση και άλλοι οργανισμοί. Το σχέδιο νόμου λοιπόν, δεν χωράει άλλη θέση. Είναι αντιδραστικό. Το ότι έχει κάποιες ρυθμίσεις που μπορεί να ωφελούν εργαζόμενους, δεν αλλάζει το χαρακτήρα του, ο οποίος έρχεται να υπηρετήσει τις ανάγκες των επιχειρηματικών ομίλων. Τροπολογίες πολλές. Καταγγέλλουμε, κύριε Πρόεδρε, για μία ακόμη φορά αυτή την πρακτική της Κυβέρνησης να φέρνει στο παρά πέντε, μέχρι που τελειώνει η συζήτηση, τροπολογίες διαφόρων θεμάτων από διάφορα Υπουργεία. Στην τροπολογία με γενικό αριθμό 1970 και ειδικό 50, τη μετάβαση της αρμοδιότητας του Υπουργείου και το σπάσιμο υπηρεσιών και αρμοδιοτήτων του Υπουργείου Εσωτερικών - για να μην την αναλύσω - ψηφίζουμε «παρών», γιατί και οι ελλείψεις του μόνιμου προσωπικού και το σπάσιμο των υπηρεσιών δημιουργεί σοβαρά προβλήματα και στους εργαζόμενους, αλλά και στους πολίτες. Για τη βουλευτική με αριθμό 1971 που έγινε αποδεκτή, για τον έλεγχο πλοίων και έκκληση απόπλου από την αρμόδια αρχή, ψηφίζουμε «ναι». Η τροπολογία με γενικό αριθμό 1972 και ειδικό 52 έχει δύο άρθρα. Ένα είναι για την αλιεία που ψηφίζουμε «παρών» και ένα για τη δακοκτονία που ψηφίζουμε «κατά» γιατί και με αυτή την τροπολογία συνεχίζεται η διάλυση της δακοκτονίας. Είναι θετικό ότι θα γίνεται πιο νωρίς. Το κύριο όμως, είναι ότι ο μηχανισμός είναι διασπασμένος, διαλυμένος, με ελάχιστα χρήματα που τα καρπώνονται οι εργολάβοι οι οποίοι είναι ανεξέλεγκτοι. Θέση μας είναι η δακοκτονία να είναι κρατική ευθύνη, στελεχωμένη με μόνιμο προσωπικό και επαρκή χρηματοδότηση. Όλοι αυτοί που έχουν τις ελιές, ξέρουν πολύ καλά ποια είναι τα προβλήματα που προκύπτουν, εξαιτίας του ότι δεν υπάρχει αυτή η μέριμνα. Όμως πρέπει να πούμε κάτι και για τις υπηρεσίες, κύριε Πρόεδρε. Επειδή θα κληθούμε να ψηφίσουμε εδώ τις τροπολογίες, όχι όπως το έχετε στο σπλάχνο με άρθρα, αλλά το σύνολο των τροπολογιών, υπάρχει σοβαρό ζήτημα. Μας υποχρεώνετε να καταψηφίσουμε, για παράδειγμα, μία τροπολογία, παρ' όλο που θέλουμε να ψηφίσουμε υπέρ σε ένα άρθρο . Αυτό λοιπόν, είναι απαράδεκτο. Δεν ξέρω πώς θα το χρησιμοποιήσει η Κυβέρνηση, αλλά οι υπηρεσίες βάζουν σοβαρά προβλήματα στους Βουλευτές ή στα κόμματα που θέλουν να ψηφίσουν ένα άρθρο μιας τροπολογίας, αλλά όμως έτσι όπως ζητάτε να ψηφίσουμε …
Κύριε Κατσώτη, συγγνώμη για τη διακοπή. Για την αποκατάσταση της πραγματικότητας, να πω πως δεν φταίνε οι υπηρεσίες. Έτσι είναι ο Κανονισμός. Είναι ζήτημα του Κανονισμού και οι υπηρεσίες λειτουργούν με βάση τον Κανονισμό. Έχετε δίκιο σε αυτό. Όλοι κατά καιρούς το θέτουν αυτό το θέμα.
Να έλθει λοιπόν η τροπολογία χωριστά ή αν η Κυβέρνηση θέλει πράγματι κάποια άρθρα να ψηφιστούν για να λύσουν κάποια προβλήματα, μπορεί να τα φέρει σε μία ξεχωριστή τροπολογία και να μην υποχρεώνει τα κόμματα να ψηφίζουν «κατά» ή τέλος πάντων να απέχουν, όπως θα απέχουμε εμείς σήμερα από μία τροπολογία. Η τροπολογία με γενικό αριθμό 1973 και ειδικό 53 αφορά την απαλλαγή προσώπων που διατηρούσαν διευθύνοντες σύμβουλοι, πρόεδροι κ.λπ. στον ΕΟΜΜΕΧ. Βεβαίως, ψηφίζουμε «κατά» και ζητάμε, κύριε Υπουργέ, να αποσύρετε τη συγκεκριμένη τροπολογία, να μην πω «ντροπολογία». Η τροπολογία με γενικό αριθμό 1974 και ειδικό 54 έχει τέσσερα άρθρα. Το πρώτο αφορά την τροποποίηση του άρθρου 25 για τη νομική υπηρεσία του Ταμείου Παρακαταθηκών και Δανείων. Ψηφίζουμε «παρών». Στο δεύτερο άρθρο ψηφίζουμε «κατά». Το λέω τώρα γιατί θα έρθουν όλες μαζί. Στο τρίτο άρθρο για τους οργανισμούς κοινωνικής ασφάλισης ψηφίζουμε «ναι». Θεωρούμε βέβαια, ότι η κρατική επιχορήγηση ως προς την κοινωνική ασφάλιση έχει μειωθεί κατακόρυφα. Πρέπει να αυξηθεί, να καλύψει τις ανάγκες των ασφαλισμένων. Στο άρθρο 4 παρατείνεται μέχρι τις 31 Οκτωβρίου του 2019 η προθεσμία ολοκλήρωσης της Επιτροπής Αξιολόγησης για την Επιτροπή των Βαρέων και Ανθυγιεινών Επαγγελμάτων. Εμείς είμαστε ενάντια σε αυτή την επιτροπή, η οποία στόχο έχει να απεντάξει ειδικότητες από τα βαρέα και ανθυγιεινά και όχι να εντάξει, στόχο έχει να καταργήσει επιδόματα και όχι να διατηρήσει. Ωστόσο όμως ψηφίζουμε «ναι», μετά και από υπόδειξη και θέληση των εργαζομένων των ίδιων, που σήμερα είχαν κατάληψη στο Υπουργείο Οικονομικών, γιατί παρατείνεται μέχρι τις 31 Οκτωβρίου του 2019. Οι εργαζόμενοι θα πρέπει να μην επαναπαυτούν, αλλά να συνεχίσουν τον αγώνα τους, έτσι ώστε να ενταχθούν και άλλες ειδικότητες σε αυτά. Η τροπολογία με γενικό αριθμό 1975 και ειδικό 55 έχει επίσης πέντε άρθρα. Στο πρώτο θα ψηφίσουμε «όχι», στο δεύτερον «παρών», στο τρίτο «όχι», στο τέταρτο «παρών», στο πέμπτο «όχι». Το λέμε αυτό για να γραφτεί και στα Πρακτικά. Η τροπολογία με γενικό αριθμό 1976 και ειδικό 56 είναι για την αμοιβή των ωφελημένων στα προγράμματα κοινωφελούς εργασίας. Βεβαίως, εμείς λέμε ότι και ένα ευρώ αύξηση να πάρει ο εργαζόμενος, θα ψηφίσουμε να το πάρει και πρέπει να το πάρει. Ωστόσο, εδώ έρχεται η Κυβέρνηση να πει ότι αυτά τα προγράμματα συμβάλλουν στη μείωση της ανεργίας, στην αύξηση της απασχόλησης, όμως αυτά τα προγράμματα είναι προγράμματα ανακύκλωσης της ανεργίας, είναι πέντε μήνες τώρα, οκτώ μετά, μετά ξανά στην ανεργία, μετά ξανά σ' ένα άλλο πρόγραμμα ή μπορεί για μεγάλο διάστημα στην ανεργία, με μισθό βέβαια αυτόν τον κατώτερο που λέτε σήμερα, που τον αποφασίζει Υπουργός και καταργεί τη συλλογική διαπραγμάτευση για τον κατώτερο μισθό. Γι' αυτό, λοιπόν, θα ψηφίσουμε «παρών», παρ' όλο που λέμε ότι και αυτοί οι εργαζόμενοι θα πρέπει να αμείβονται με τις συλλογικές συμβάσεις εργασίας και όχι με τον κατώτερο μισθό. Είναι ωφελούμενοι στα νοσοκομεία. Γιατί να μην υπάρχει συλλογική σύμβαση εργασίας και να μην αμείβονται με αυτή και να αμείβονται με τον κατώτερο; Επίσης, η τροπολογία με γενικό αριθμό 1977 και ειδικό 57 έχει επτά άρθρα, τα οποία βέβαια είναι και περασμένα στο «σπλάχνο» που μας δόθηκε. Εμείς θα απέχουμε από την ψηφοφορία αυτής της τροπολογίας, γιατί έχει τέσσερα άρθρα που αφορούν τη Ρυθμιστική Αρχή Λιμένων, με τα οποία διαφωνούμε και έχει τα τρία άρθρα που αφορούν τις συλλογικές συμβάσεις εργασίας των ναυτεργατών, όπως αυτό αναπτύχθηκε εδώ και όπως είναι στην τροπολογία, καθώς και την καταβολή των επιδομάτων εορτών. Λέτε για το πρόστιμο. Γιατί να μην έχει αυτόφωρη διαδικασία και ο εφοπλιστής, ο επιχειρηματίας που δεν καταβάλλει το δώρο στους ναυτεργάτες, όπως είναι για όλους τους εργαζόμενους; Γιατί αρκείστε μόνο στα χίλια ευρώ πρόστιμο για κάθε ναυτεργάτη; Να έχει και αυτός την ίδια κύρωση, την ίδια αντιμετώπιση. Αυτό, όμως, δεν το κάνετε. Λέτε για χίλια ευρώ. Σιγά τα χίλια ευρώ για τον εφοπλιστή. Τα έχει βγάλει έτσι κι αλλιώς. Εμείς, λοιπόν, λέμε να το κάνετε έστω και τώρα αποδεκτό αυτό και να είναι με βάση τον νόμο που ισχύει για όλους τους υπόλοιπους εργαζόμενους. Παρ' όλα αυτά, απέχουμε απ' αυτή την ψηφοφορία, παρ' όλο που έχει αυτά τα τρία άρθρα που είναι προς όφελος των ναυτεργατών. Στην τροπολογία με γενικό αριθμό 1978 και ειδικό 58 θα ψηφίσουμε «ναι», αν και η θέση μας είναι ότι χρειάζεται κρατική υποδομή κλάδου ελέγχου πλοίων, η οποία να διασφαλίζει την ασφάλεια και την υγεία των εργαζομένων, αλλά και των επιβατών στη θάλασσα.
Ευχαριστούμε. Ολοκληρώθηκε ο κύκλος των δευτερολογιών των εισηγητών - αγορητών. Θα δώσουμε τον λόγο στον Υπουργό για να κλείσει τη συζήτηση του νομοσχεδίου και μετά θα περάσουμε στην ψηφοφορία. Κύριε Κουβέλη, έχετε τον λόγο για δέκα λεπτά.
Κυρίες και κύριοι συνάδελφοι, επειδή έγινε αναφορά, πράγματι εξ όσων πληροφορούμαι υπάρχουν πορίσματα για τις αιτίες και τις συνθήκες κάτω από τις οποίες βυθίστηκε το «ΑΓΙΑ ΖΩΝΗ». Είναι πια η όλη υπόθεση στα χέρια της ελληνικής δικαιοσύνης. Θεωρώ ότι η ίδια η δικαιοσύνη θα επιληφθεί χωρίς καθυστέρηση, προκειμένου να υπάρξει η διακρίβωση των στοιχείων και να αναδειχθούν οι ευθύνες, σύμφωνα με τις διαδικασίες που προβλέπει ο νόμος. Εμείς δεν εκδίδουμε προδικαστικές αποφάσεις. Αυτό είναι υπόθεση της ίδιας της δικαιοσύνης, η οποία έχω την άποψη ότι θα επιληφθεί του θέματος χωρίς καθυστέρηση, προκειμένου να προκύψουν όλα εκείνα τα στοιχεία που έχουν σχέση με το ναυάγιο ή με τη δολιοφθορά, όπως πληροφορήθηκα και από σχετικά δημοσιεύματα που αναφέρονται στο πόρισμα του ΑΣΔΝΑ. Άκουσα διάφορα πράγματα, τα οποία είναι εξωπραγματικά και δεν αφορούν την πραγματικότητα. Για παράδειγμα, άκουσα από συνάδελφο της Νέας Δημοκρατίας να λέει ότι τα τελευταία χρόνια το λιμάνι της Πάτρας πάει από το κακό στο χειρότερο. Δεν είναι πραγματικότητα αυτό. Πρέπει να σας πω ότι το λιμάνι της Πάτρας έχει σημειώσει και αύξηση των εσόδων του, δηλαδή έχει δραστηριότητες. Έχω μπροστά μου στοιχεία. Το λιμάνι της Πάτρας χρόνο με τον χρόνο ανεβάζει την απόδοσή του. Παρέλαβε ελάχιστα χρήματα το 2015 και σήμερα έχει 4,5 εκατομμύρια, αν θυμάμαι καλά. Σήμερα έχει διαθέσιμα 9 εκατομμύρια ευρώ, δηλαδή από 4,5 εκατομμύρια έφτασε μέσα σε αυτό το χρονικό διάστημα τα 9 εκατομμύρια ευρώ. Έχει και αυξημένη εμπορική κίνηση. Αυτό μαρτυρούν τα στοιχεία και οι σχετικές αποδείξεις του γεγονότος ότι το λιμάνι της Πάτρας - και είναι ενδεικτική η αναφορά μου σε αυτό το λιμάνι, θα πω δυο - τρία πράγματα ακόμη για τα λιμάνια - πάει καλά, βρίσκεται σε εξέλιξη. Τα τελευταία χρόνια έχουν γίνει επενδύσεις άνω των 31 εκατομμυρίων ευρώ γενικότερα. Επίσης, πρέπει να σας πω ότι υπήρξαν εγκρίσεις ποσών για εκατόν πενήντα έξι έργα σε λιμάνια. Ποια είναι, δηλαδή, η απραξία που χρεώνεται στην Κυβέρνηση και στην πολιτική που ασκεί σε σχέση με τα λιμάνια; Έγινε ειδική αναφορά από κάποιον συνάδελφο στο τι γίνεται σε σχέση με την εκδήλωση ενδιαφέροντος ή όχι από διάφορους επενδυτές. Συγκεκριμένη εκδήλωση ενδιαφέροντος για την τάδε ή τη δείνα δραστηριότητα και σε συγκεκριμένα λιμάνια δεν έχει γίνει. Και πώς θα μπορούσε να γίνει, από την ώρα που έλειπε αυτό το νομοθέτημα που από αύριο το πρωί θα είναι νόμος του κράτους; Πώς θα γίνουν οι επενδύσεις; Όταν ανέφερα την ύπαρξη των master plans, έκανα αυτή την αναφορά, διότι το master plan προσδιορίζει πάρα πολλά πράγματα και μεταξύ αυτών προσδιορίζει και τα κομμάτια του λιμανιού, δηλαδή τα επιμέρους τμήματά του πώς μπορούν να αναπτυχθούν και πώς μπορούν να ενταχθούν σε αυτή τη διαδικασία της αξιοποίησης. Είναι συντηρητικό, είναι αναχρονιστικό το συγκεκριμένο σχέδιο νόμου; Είναι προοδευτικό, με την έννοια ότι υπηρετεί την πρόοδο και την ανάπτυξη, μια ανάπτυξη για τις τοπικές κοινωνίες, μια ανάπτυξη για την εθνική οικονομία και προφανέστατα μια ανάπτυξη η οποία μπορεί να οδηγήσει και θα οδηγήσει και στη δημιουργία θέσεων εργασίας. Έγινε πάλι αναφορά στην «COSCO». Καλά, δεν ακούσατε στη βάση συγκεκριμένων στοιχείων, κύριοι συνάδελφοι, ότι δεν υπήρξε καμμία καθυστέρηση από τη μεριά της ΕΣΑΛ, της Κυβέρνησης - για να το πω συνολικότερα - όταν σας είπα πού έχουν σημειωθεί οι καθυστερήσεις και μάλιστα μ' έναν πολύ συγκεκριμένο τρόπο; Διαπιστώσατε να υπάρχει η οποιαδήποτε επιλογή της ΕΣΑΛ ειδικότερα να μη γίνουν οι προβλεπόμενες από τη σύμβαση παραχώρησης επενδύσεις; Όμως, σας είπα - και δεν είδα να διατυπώνεται διαφορετική άποψη - ότι θα εφαρμοστεί ο νόμος, θα εφαρμοστεί η σύμβαση παραχώρησης και προχώρησε η ΕΣΑΛ στην έγκριση όλων εκείνων των επενδύσεων στις οποίες διεξοδικά αναφέρθηκα το μεσημέρι αυτής της ημέρας που συνεδριάζουμε. Να μην παρέμβει; Να μην ασκήσει τα καθήκοντά του το Υπουργείο Πολιτισμού; Να μην ασκήσει τα καθήκοντά του το Υπουργείο Περιβάλλοντος; Πρέπει να ασκηθούν και αυτή είναι η νομιμότητα. Επιστρέφω στο μοντέλο. Το είπα στην επιτροπή και το επαναφέρω και σήμερα. Μας κατηγορεί η Νέα Δημοκρατία ότι εμείς, ιδεοληπτικά ενεργώντας, μπλοκάρουμε την αξιοποίηση και τις επενδύσεις στα λιμάνια. Έχω στα χέρια μου - θα το επαναλάβω, γιατί το είπα και στην επιτροπή - την Εθνική Στρατηγική Λιμένων της Νέας Δημοκρατίας των ετών 2013-2018. Αυτή αναρτήθηκε τον Δεκέμβριο του 2013 χωρίς ποτέ να φτάσει, βέβαια, στη Βουλή και σε αυτή τη δημοσίευση αναφέρει η Νέα Δημοκρατία τη δική της πολιτική για τα λιμάνια. Ακούστε, κυρίες και κύριοι συνάδελφοι, τι λέει η Νέα Δημοκρατία λέξη προς λέξη και διαβάζω αυτό που υποστηρίζει: «Άνοιγμα των λιμένων σε ιδιωτικές παραχωρήσεις, με κατάλληλη εμπειρία και θέση στην παγκόσμια αγορά, με τη μορφή παραχώρησης δικαιώματος αξιοποίησης και ανάπτυξης συγκεκριμένης λιμενικής δραστηριότητας, παραδείγματος χάριν, κρουαζιέρα, εμπορευματοκιβώτια, car terminal, μαρίνα και την υποχρέωση υλοποίησης των αναγκαίων επενδύσεων». Ετέθη επίσης ένα ερώτημα: Οι υποψήφιοι επενδυτές θα δεσμεύονται από την προκήρυξη αναφορικά με τη συμμετοχή τους στη διαγωνιστική διαδικασία και για κάποιες επενδύσεις στα ίδια τα λιμάνια; Βεβαιότατα. Και αυτό είναι θέμα του περιεχομένου της προκήρυξης, η οποία - επαναλαμβάνω - θα είναι δημόσιου χαρακτήρα, διεθνούς χαρακτήρα, με απόλυτη διαφάνεια και με εφαρμογή και του Εθνικού Δικαίου μας και του Ενωσιακού Δικαίου. Δεν μπορώ να αντιληφθώ κατά συνέπεια τη Νέα Δημοκρατία να μας εγκαλεί σήμερα γιατί επιλέγουμε τη διαδικασία των υποπαραχωρήσεων. Κυρίες και κύριοι συνάδελφοι, υπηρετώντας τη συνέπειά μου στην κλεψύδρα, θα ολοκληρώσω. Σε σχέση με την επιθεώρηση, τα προσόντα των επιθεωρητών οι οποίοι θα καλούνται να ελέγχουν τους νηογνώμονες - τα άλλα θα γίνονται από τα τοπικά κλιμάκια - σε λίγες ημέρες θα έχετε τη δυνατότητα να τα δείτε, διότι προηγήθηκε μια μακρά διαβούλευση αναφορικά με το ποια θα είναι τα προσόντα των επιθεωρητών. Η πράξη που κάναμε νομίζω ότι ανταποκρίνεται στα πράγματα - επαναλαμβάνω - χωρίς από τη μια πλευρά να θίγεται η αρμοδιότητα των νηογνωμόνων να δίνουν τα πιστοποιητικά αξιοπλοΐας, αλλά και από την άλλη πλευρά να υπάρχει το κράτος, να υπάρχει η συγκεκριμένη δομή, η οποία διεξοδικά αναφέρεται, που θα μπορεί και αυτή να κάνει τον έλεγχο και με το πρόσθετο δεδομένο - όπως σας είπα - ότι υπάρχουν «ορφανά» καράβια, δηλαδή δεν τα έχουν δεχθεί οι νηογνώμονες και πρέπει να ελεγχθούν για να λάβουν το πιστοποιητικό αξιοπλοΐας. Το τελευταίο ζήτημα - όχι ότι έχει εξαντληθεί η κλίμακα των απαντήσεων που θα μπορούσαμε να δώσουμε στα ερωτήματα που ετέθησαν - πράγματι μετά από αυτήν - και χαίρομαι ιδιαίτερα που όλες οι πλευρές της Βουλής συμφωνούν για τη ρύθμιση που έγινε για τον αείμνηστο Κυριάκο Παπαδόπουλο και για την οικογένεια του - υπάρχει ένα ζήτημα, να δούμε συνολικότερα κατ' αναλογίαν - εάν θέλετε - ή κατ' αντιστοιχίαν τι συμβαίνει και στις Ένοπλες Δυνάμεις, δηλαδή στο Υπουργείο Εθνικής Άμυνας, όταν έχουμε τέτοια περιστατικά. Τέλος, κυρίες και κύριοι συνάδελφοι, είναι ένα νομοθέτημα - θυμηθείτε - που ανοίγει τον δρόμο να αναπτυχθούν τα λιμάνια. Είναι ένα νομοθέτημα το οποίο επιτρέπει στο ελληνικό δημόσιο να κρατάει στα χέρια του τα λιμάνια και ταυτόχρονα με τη μέθοδο των υποπαραχωρήσεων - χωρίς να μεταβιβάζει μετοχές, διότι τότε θα ήταν άλλης τάξεως ζήτημα - να μπορεί να ελέγχει και να εισπράττει και για το δημόσιο ταμείο αλλά βεβαίως αποδίδοντας μέρος των όσων θα εισπράττει και στην τοπική αυτοδιοίκηση. Γιατί εμείς επιμένουμε: Η δίκαιη ανάπτυξη σημαίνει ότι θα πρέπει το αποτέλεσμα το οποίο προκύπτει από την όποια αναπτυξιακή διαδικασία, δίκαια να διαχέεται στους αρμούς της κοινωνίας. Σας ευχαριστώ.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα τρεις μαθητές και μαθήτριες και τρεις εκπαιδευτικοί συνοδοί τους από το Γενικό Λύκειο Καναλακίου Πρέβεζας. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Στο σημείο αυτό κηρύσσεται περαιωμένη η συζήτηση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Ναυτιλίας και Νησιωτικής Πολιτικής: «Για την κύρωση των Συμβάσεων Παραχώρησης που έχουν συναφθεί μεταξύ του Ελληνικού Δημοσίου και των Οργανισμών Λιμένος Α.Ε. - Διατάξεις για τη λειτουργία του συστήματος λιμενικής διακυβέρνησης και άλλες διατάξεις». Εισερχόμαστε στην ψήφιση επί της αρχής, επί των άρθρων, των τροπολογιών και του συνόλου του σχεδίου νόμου και η ψήφισή τους θα γίνει χωριστά. Να επισημάνουμε ότι η ψηφοφορία περιλαμβάνει την αρχή του νομοσχεδίου, τριάντα άρθρα, δέκα τροπολογίες, το ακροτελεύτιο άρθρο, καθώς και το σύνολο του νομοσχεδίου. Όπως γνωρίζετε πλέον, στην οθόνη εμφανίζονται έως τέσσερα άρθρα της ψήφισης. Για να ψηφίσετε και τα υπόλοιπα, θα πρέπει να κυλήσετε την οθόνη αφής. Στο πάνω μέρος δεξιά στην οθόνη εμφανίζεται κάθε φορά ο αριθμός των άρθρων που απομένουν για ψήφιση. Βασική προϋπόθεση είναι να βεβαιωθείτε ότι έχετε ψηφίσει όλα τα άρθρα, τις τροπολογίες αλλά και το ακροτελεύτιο άρθρο στο σύνολο. Αφού καταχωρισθεί η ψήφος σας, έχετε τη δυνατότητα να ελέγξετε και να αναθεωρήσετε την ψήφο σας. Παρακαλώ να ανοίξει το σύστημα ηλεκτρονικής ψηφοφορίας και να ξεκινήσει η ψηφοφορία.
Εφόσον έχετε ολοκληρώσει την ψηφοφορία, παρακαλώ να κλείσει το σύστημα ηλεκτρονικής ψηφοφορίας.
Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα καταχωρίζονται στα Πρακτικά της σημερινής συνεδρίασης και έχουν ως εξής: Επί της αρχής κατά πλειοψηφία. ΣΥΡΙΖΑ: Ναι. Νέα Δημοκρατία: Όχι. ΔΗΣΥ: Όχι. Λαϊκός Σύνδεσμος - Χρυσή Αυγή: Όχι. ΚΚΕ: Όχι. Ένωση Κεντρώων: Παρών. Άρθρο 1, όπως τροποποιήθηκε, κατά πλειοψηφία. ΣΥΡΙΖΑ: Ναι. Νέα Δημοκρατία: Όχι. ΔΗΣΥ: Όχι. Λαϊκός Σύνδεσμος - Χρυσή Αυγή: Όχι. ΚΚΕ: Όχι. Ένωση Κεντρώων: Όχι. Άρθρο 2 ως έχει κατά πλειοψηφία. ΣΥΡΙΖΑ: Ναι. Νέα Δημοκρατία: Όχι. ΔΗΣΥ: Όχι. Λαϊκός Σύνδεσμος - Χρυσή Αυγή: Όχι. ΚΚΕ: Όχι. Ένωση Κεντρώων: Όχι. Άρθρο 3, όπως τροποποιήθηκε, κατά πλειοψηφία. ΣΥΡΙΖΑ: Ναι. Νέα Δημοκρατία: Όχι. ΔΗΣΥ: Όχι. Λαϊκός Σύνδεσμος - Χρυσή Αυγή: Όχι. ΚΚΕ: Όχι. Ένωση Κεντρώων: Όχι. Άρθρο 4 ως έχει κατά πλειοψηφία: ΣΥΡΙΖΑ: Ναι. Νέα Δημοκρατία: Όχι. ΔΗΣΥ: Όχι. Λαϊκός Σύνδεσμος - Χρυσή Αυγή: Όχι. ΚΚΕ: Όχι. Ένωση Κεντρώων: Όχι. Άρθρο 5 ως έχει κατά πλειοψηφία: ΣΥΡΙΖΑ: Ναι. Νέα Δημοκρατία: Όχι. ΔΗΣΥ: Παρών. Λαϊκός Σύνδεσμος - Χρυσή Αυγή: Όχι. ΚΚΕ: Όχι. Ένωση Κεντρώων: Παρών. Άρθρο 6 ως έχει κατά πλειοψηφία: ΣΥΡΙΖΑ: Ναι. Νέα Δημοκρατία: Όχι. ΔΗΣΥ: Όχι. Λαϊκός Σύνδεσμος - Χρυσή Αυγή: Όχι. ΚΚΕ: Όχι. Ένωση Κεντρώων: Παρών. Άρθρο 7 ως έχει κατά πλειοψηφία: ΣΥΡΙΖΑ: Ναι. Νέα Δημοκρατία: Όχι. ΔΗΣΥ: Παρών. Λαϊκός Σύνδεσμος - Χρυσή Αυγή: Όχι. ΚΚΕ: Όχι. Ένωση Κεντρώων: Παρών. Άρθρο 8, όπως τροποποιήθηκε, κατά πλειοψηφία: ΣΥΡΙΖΑ: Ναι. Νέα Δημοκρατία: Όχι. ΔΗΣΥ: Ναι. Λαϊκός Σύνδεσμος - Χρυσή Αυγή: Όχι. ΚΚΕ: Παρών. Ένωση Κεντρώων: Όχι. Άρθρο 9, όπως τροποποιήθηκε, κατά πλειοψηφία: ΣΥΡΙΖΑ: Ναι. Νέα Δημοκρατία: Όχι. ΔΗΣΥ: Παρών. Λαϊκός Σύνδεσμος - Χρυσή Αυγή: Όχι. ΚΚΕ: Παρών. Ένωση Κεντρώων: Παρών. Άρθρο 10, όπως τροποποιήθηκε, κατά πλειοψηφία: ΣΥΡΙΖΑ: Ναι. Νέα Δημοκρατία: Όχι. ΔΗΣΥ: Παρών. Λαϊκός Σύνδεσμος - Χρυσή Αυγή: Όχι. ΚΚΕ: Όχι. Ένωση Κεντρώων: Παρών. Άρθρο 11 ως έχει κατά πλειοψηφία: ΣΥΡΙΖΑ: Ναι. Νέα Δημοκρατία: Όχι. ΔΗΣΥ: Παρών. Λαϊκός Σύνδεσμος - Χρυσή Αυγή: Όχι. ΚΚΕ: Παρών. Ένωση Κεντρώων: Παρών. Άρθρο 12, όπως τροποποιήθηκε, κατά πλειοψηφία: ΣΥΡΙΖΑ: Ναι. Νέα Δημοκρατία: Όχι. ΔΗΣΥ: Ναι. Λαϊκός Σύνδεσμος - Χρυσή Αυγή: Όχι. ΚΚΕ: Ναι. Ένωση Κεντρώων: Παρών. Άρθρο 13 ως έχει κατά πλειοψηφία: ΣΥΡΙΖΑ: Ναι. Νέα Δημοκρατία: Όχι. ΔΗΣΥ: Ναι. Λαϊκός Σύνδεσμος - Χρυσή Αυγή: Όχι. ΚΚΕ: Ναι. Ένωση Κεντρώων: Παρών. Άρθρο 14 ως έχει κατά πλειοψηφία: ΣΥΡΙΖΑ: Ναι. Νέα Δημοκρατία: Όχι. ΔΗΣΥ: Παρών. Λαϊκός Σύνδεσμος - Χρυσή Αυγή: Όχι. ΚΚΕ: Όχι. Ένωση Κεντρώων: Παρών. Άρθρο 15 ως έχει κατά πλειοψηφία: ΣΥΡΙΖΑ: Ναι. Νέα Δημοκρατία: Όχι. ΔΗΣΥ: Παρών. Λαϊκός Σύνδεσμος - Χρυσή Αυγή: Όχι. ΚΚΕ: Παρών. Ένωση Κεντρώων: Παρών. Άρθρο 16 ως έχει κατά πλειοψηφία: ΣΥΡΙΖΑ: Ναι. Νέα Δημοκρατία: Όχι. ΔΗΣΥ: Παρών. Λαϊκός Σύνδεσμος - Χρυσή Αυγή: Όχι. ΚΚΕ: Όχι. Ένωση Κεντρώων: Παρών. Άρθρο 17 ως έχει κατά πλειοψηφία: ΣΥΡΙΖΑ: Ναι. Νέα Δημοκρατία: Όχι. ΔΗΣΥ: Ναι. Λαϊκός Σύνδεσμος - Χρυσή Αυγή: Όχι. ΚΚΕ: Ναι. Ένωση Κεντρώων: Παρών. Άρθρο 18, όπως τροποποιήθηκε, κατά πλειοψηφία: ΣΥΡΙΖΑ: Ναι. Νέα Δημοκρατία: Όχι. ΔΗΣΥ: Ναι. Λαϊκός Σύνδεσμος - Χρυσή Αυγή: Όχι. ΚΚΕ: Παρών. Ένωση Κεντρώων: Παρών. Άρθρο 19 ως έχει κατά πλειοψηφία: ΣΥΡΙΖΑ: Ναι. Νέα Δημοκρατία: Όχι. ΔΗΣΥ: Ναι. Λαϊκός Σύνδεσμος - Χρυσή Αυγή: Όχι. ΚΚΕ: Παρών. Ένωση Κεντρώων: Ναι. Άρθρο 20 ως έχει κατά πλειοψηφία: ΣΥΡΙΖΑ: Ναι. Νέα Δημοκρατία: Όχι. ΔΗΣΥ: Ναι. Λαϊκός Σύνδεσμος - Χρυσή Αυγή: Όχι. ΚΚΕ: Ναι. Ένωση Κεντρώων: Ναι. Άρθρο 21 ως έχει κατά πλειοψηφία: ΣΥΡΙΖΑ: Ναι. Νέα Δημοκρατία: Όχι. ΔΗΣΥ: Ναι. Λαϊκός Σύνδεσμος - Χρυσή Αυγή: Όχι. ΚΚΕ: Όχι. Ένωση Κεντρώων: Ναι. Άρθρο 22 ως έχει κατά πλειοψηφία: ΣΥΡΙΖΑ: Ναι. Νέα Δημοκρατία: Ναι. ΔΗΣΥ: Ναι. Λαϊκός Σύνδεσμος - Χρυσή Αυγή: Όχι. ΚΚΕ: Ναι. Ένωση Κεντρώων: Ναι. Άρθρο 23 ως έχει κατά πλειοψηφία: ΣΥΡΙΖΑ: Ναι. Νέα Δημοκρατία: Όχι. ΔΗΣΥ: Ναι. Λαϊκός Σύνδεσμος - Χρυσή Αυγή: Όχι. ΚΚΕ: Ναι. Ένωση Κεντρώων: Ναι. Άρθρο 24 ως έχει κατά πλειοψηφία: ΣΥΡΙΖΑ: Ναι. Νέα Δημοκρατία: Όχι. ΔΗΣΥ: Ναι. Λαϊκός Σύνδεσμος - Χρυσή Αυγή: Όχι. ΚΚΕ: Όχι. Ένωση Κεντρώων: Όχι. Άρθρο 25 ως έχει κατά πλειοψηφία: ΣΥΡΙΖΑ: Ναι. Νέα Δημοκρατία: Όχι. ΔΗΣΥ: Ναι. Λαϊκός Σύνδεσμος - Χρυσή Αυγή: Όχι. ΚΚΕ: Όχι. Ένωση Κεντρώων: Όχι. Άρθρο 26 ως έχει κατά πλειοψηφία: ΣΥΡΙΖΑ: Ναι. Νέα Δημοκρατία: Όχι. ΔΗΣΥ: Όχι. Λαϊκός Σύνδεσμος - Χρυσή Αυγή: Όχι. ΚΚΕ: Όχι. Ένωση Κεντρώων: Παρών. Άρθρο 27 ως έχει κατά πλειοψηφία: ΣΥΡΙΖΑ: Ναι. Νέα Δημοκρατία: Όχι. ΔΗΣΥ: Ναι. Λαϊκός Σύνδεσμος - Χρυσή Αυγή: Όχι. ΚΚΕ: Ναι. Ένωση Κεντρώων: Ναι. Άρθρο 28 ως έχει κατά πλειοψηφία: ΣΥΡΙΖΑ: Ναι. Νέα Δημοκρατία: Όχι. ΔΗΣΥ: Ναι. Λαϊκός Σύνδεσμος - Χρυσή Αυγή: Όχι. ΚΚΕ: Όχι. Ένωση Κεντρώων: Παρών. Άρθρο 29 ως έχει κατά πλειοψηφία: ΣΥΡΙΖΑ: Ναι. Νέα Δημοκρατία: Όχι. ΔΗΣΥ: Ναι. Λαϊκός Σύνδεσμος - Χρυσή Αυγή: Όχι. ΚΚΕ: Ναι. Ένωση Κεντρώων: Ναι. Άρθρο 30 ως έχει κατά πλειοψηφία: ΣΥΡΙΖΑ: Ναι. Νέα Δημοκρατία: Όχι. ΔΗΣΥ: Παρών. Λαϊκός Σύνδεσμος - Χρυσή Αυγή: Όχι. ΚΚΕ: Ναι. Ένωση Κεντρώων: Παρών. Υπουργική τροπολογία 1970/50 ως έχει κατά πλειοψηφία: ΣΥΡΙΖΑ: Ναι. Νέα Δημοκρατία: Όχι. ΔΗΣΥ: Παρών. Λαϊκός Σύνδεσμος - Χρυσή Αυγή: Όχι. ΚΚΕ: Παρών. Ένωση Κεντρώων: Όχι. Υπουργική τροπολογία 1972/52 ως έχει κατά πλειοψηφία: ΣΥΡΙΖΑ: Ναι. Νέα Δημοκρατία: Παρών. ΔΗΣΥ: Παρών. Λαϊκός Σύνδεσμος - Χρυσή Αυγή: Όχι. ΚΚΕ: Παρών. Ένωση Κεντρώων: Παρών. Υπουργική τροπολογία 1973/53 ως έχει κατά πλειοψηφία: ΣΥΡΙΖΑ: Ναι. Νέα Δημοκρατία: Όχι. ΔΗΣΥ: Ναι. Λαϊκός Σύνδεσμος - Χρυσή Αυγή: Όχι. ΚΚΕ: Όχι. Ένωση Κεντρώων: Ναι. Υπουργική τροπολογία 1974/54 ως έχει κατά πλειοψηφία: ΣΥΡΙΖΑ: Ναι. Νέα Δημοκρατία: Παρών. ΔΗΣΥ: Παρών. Λαϊκός Σύνδεσμος - Χρυσή Αυγή: Όχι. ΚΚΕ: Όχι. Ένωση Κεντρώων: Όχι. Υπουργική τροπολογία 1975/55 ως έχει κατά πλειοψηφία: ΣΥΡΙΖΑ: Ναι. Νέα Δημοκρατία: Όχι. ΔΗΣΥ: Όχι. Λαϊκός Σύνδεσμος - Χρυσή Αυγή: Όχι. ΚΚΕ: Παρών. Ένωση Κεντρώων: Όχι. Υπουργική τροπολογία 1976/56 ως έχει κατά πλειοψηφία: ΣΥΡΙΖΑ: Ναι. Νέα Δημοκρατία: Ναι. ΔΗΣΥ: Ναι. Λαϊκός Σύνδεσμος - Χρυσή Αυγή: Όχι. ΚΚΕ: Παρών. Ένωση Κεντρώων: Ναι. Υπουργική τροπολογία 1977/57 ως έχει κατά πλειοψηφία: ΣΥΡΙΖΑ: Ναι. Νέα Δημοκρατία: Όχι. ΔΗΣΥ: Παρών. Λαϊκός Σύνδεσμος - Χρυσή Αυγή: Όχι. Το ΚΚΕ απείχε. Ένωση Κεντρώων: Παρών. Υπουργική τροπολογία 1978/58 ως έχει κατά πλειοψηφία: ΣΥΡΙΖΑ: Ναι. Νέα Δημοκρατία: Όχι. ΔΗΣΥ: Παρών. Λαϊκός Σύνδεσμος - Χρυσή Αυγή: Όχι. ΚΚΕ: Ναι. Ένωση Κεντρώων: Παρών. Βουλευτική τροπολογία 1971/51, όπως τροποποιήθηκε, κατά πλειοψηφία: ΣΥΡΙΖΑ: Ναι. Νέα Δημοκρατία: Όχι. ΔΗΣΥ: Όχι. Λαϊκός Σύνδεσμος - Χρυσή Αυγή: Όχι. ΚΚΕ: Ναι. Ένωση Κεντρώων: Ναι. Βουλευτική τροπολογία 1979/59 ως έχει κατά πλειοψηφία: ΣΥΡΙΖΑ: Ναι. Νέα Δημοκρατία: Όχι. ΔΗΣΥ: Παρών. Λαϊκός Σύνδεσμος - Χρυσή Αυγή: Όχι. ΚΚΕ: Ναι. Ένωση Κεντρώων: Ναι. Ακροτελεύτιο άρθρο ως έχει κατά πλειοψηφία: ΣΥΡΙΖΑ: Ναι. Νέα Δημοκρατία: Όχι. ΔΗΣΥ: Ναι. Λαϊκός Σύνδεσμος - Χρυσή Αυγή: Όχι. ΚΚΕ: Όχι. Ένωση Κεντρώων: Παρών. Επί του συνόλου κατά πλειοψηφία. ΣΥΡΙΖΑ: Ναι. Νέα Δημοκρατία: Όχι. ΔΗΣΥ: Όχι. Λαϊκός Σύνδεσμος - Χρυσή Αυγή: Όχι. ΚΚΕ: Όχι. Ένωση Κεντρώων: Παρών. Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα θα καταχωριστούν στα Πρακτικά της σημερινής συνεδρίασης και έχουν ως εξής:
Συνεπώς το σχέδιο νόμου του Υπουργείου Ναυτιλίας και Νησιωτικής Πολιτικής: «Για την κύρωση των Συμβάσεων Παραχώρησης που έχουν συναφθεί μεταξύ του Ελληνικού Δημοσίου και των Οργανισμών Λιμένος Α.Ε. - Διατάξεις για τη λειτουργία του συστήματος λιμενικής διακυβέρνησης και άλλες διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:
Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ' ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.
Συνεπώς το Σώμα παρέσχε τη ζητηθείσα εξουσιοδότηση. Έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι οκτώ μαθητές και μαθήτριες και τρεις εκπαιδευτικοί συνοδοί τους από το 6ο Δημοτικό Σχολείο Κέρκυρας. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 20.27΄ λύεται η συνεδρίαση για αύριο, ημέρα Παρασκευή 22 Φεβρουαρίου 2019 και ώρα 10.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.